སྒྲིག་པ་པོའི་གཏམ།

སྤྱིར་དེང་ཆ་འཕྲིན་གྱི་དུས་རབས་དང་བསྟུན་ཏེ་མི་མང་པོ་ཞིག་གིས་སོ་སོའི་བརྡ་དག་དང་ཚིག་སྦྱོར་ལེགས་མིན་ལ་མ་ལྟོས་པར་རྩོམ་ཡིག་གང་མང་ཞིག་དྲ་ལམ་ནས་སྤེལ་དང་སྤེལ་བཞིན་པ་ནི། བོད་མི་རིགས་འདི་ཤེས་ཡོན་གྱི་སྤྱི་ཚོགས་ཞིག་ཏུ་ཁ་ཕྱོགས་པའི་སྔོན་བརྡ་ཞིག་ཡིན་སྟབས་དགའ་འོས་པ་ཞིག་ཀྱང་རེད།

དེ་དང་ཕྱོགས་མཚུངས་སྔོན་མ་བཞིན་བཀའ་དང་བརྟེན་འགྱུར་དང་། བླ་སྤྲུལ་སྐྱེས་ཆེན་ཁག་གི་གསུང་རྩོམ་རྣམས་མཆོད་ཁང་སྦུག་ཏུ་དར་ཐུམ་རྒྱག་ནས་སྦ་མི་འཇོག་པར་རང་རེའི་སྤྱི་ཚོགས་ཁྲོད་དུ་འགྲེམས་སྤེལ་དང་འཆད་ཁྲིད་བྱ་དགོས་པ་ནི་དུས་རབས་ཉེར་གཅིག་པ་འདིར་ཤེས་ཡོན་གྱི་སྣེ་མོར་ཡོད་པ་ཚོའི་གལ་འགང་ཤིན་ཏུ་ཆེ་བའི་འགན་འཁྲི་ཞིག་ཀྱང་རེད་སྙམ།

རྒྱུ་མཚན་དེ་དག་ལ་གཞི་བཅོལ་ཏེ་འདི་ནས་ཞང་བོད་ཀྱི་གལ་ཆེའི་དཔེ་དཀོན་དང་དཔེ་ཚོགས་རིགས་གྲངས་ ༣༠༠༠ ལྷག་ཡོད་པའི་རིན་མེད་དྲ་སྟེང་དཔེ་ཁང་ཞབས་ཞུ་ལྟེ་གནས། (ཞང་བོད་དཔེ་ཁང་ཆེན་མོའི་) ངོས་ནས་མཁོ་གལ་ཆེ་བའི་རྩོམ་ཡིག་རྣམས་ <ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ་> ཅེས་པར་ཕབས་ཏེ་རིན་མེད་འགྲེམས་སྤེལ་ཞུས་དང་ཞུ་བཞིན་ཡོད་པས་རྒྱལ་ཕྱི་ནང་གང་སར་བཞུགས་པའི་ཤེས་ལྡན་གང་མང་ཞིག་ལ་ཐུགས་ཕན་གསོ་བཞིན་ཡོད།

< བོན་གྱི་འཕྲུལ་དེབ་> ཀྱི་སྒྲིག་གཞི།

༡) འདི་ནས་བཟོས་པའི་འཕྲུལ་དེབ་རྣམས་ཀྱི་མ་རྩོམ་ཡོང་ཁུངས་གསལ་པོ་ཡོད།

༢) དེ་སྔོན་དྲ་ལམ་དུ་སྤེལ་ཟིན་པ་རྣམས་དྲ་བདག་དང་རྩོམ་བདག་གི་ཆོག་མཆན་མེད་པར་མི་བཟོ།

༣) གལ་ཏེ་མ་རྩོམ་ལ་ཡིག་ནོར་དང་ཆད་ལྷག་ཡོད་ཚེ་དུས་ཚོད་དང་བསྟུན་ཏེ་རང་ནུས་གང་ལྕོག་གིས་ཞུ་དག་གཏོང་བཞིན་ཡོད།

༤) དེབ་པར་བསྐྲུན་ཟིན་པ་བསྐྱར་དུ་འཕྲུལ་དེབ་ཏུ་བཟོ་དགོས་ཚེ་ཁ་བྱང་དང་རྒྱབ་ཤའི་ཇུས་འགོད་རང་འཇགས་སམ། ཡང་ན་སྐབས་བསྟུན་ཁ་ཤོག་མཛེས་བཀོད། དེ་མིན་དགོས་དབང་གིས་རྩོམ་ཡིག་རིགས་དེབ་གཟུགས་སུ་བཅོས་དགོས་ཚེ་ < ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ>ཞབས་ཞུ་ལྟེ་གནས་ཀྱིས་རྩོམ་ཡིག་གི་ནང་དོན་དང་འབྲེལ་བའི་རྒྱབ་ཤ་འགོད་བྱེད་བཞིན་ཡོད།

༥) འདི་ནས་མ་རྩོམ་ཡིག་བཏགས་ཅན་རིགས་འཕྲུལ་དེབ་ཏུ་བཟོ་ཚེ་དུས་ཁོམ་དང་བསྟུན་ཏེ་སྟབས་བདེའི་ཡིག་ཆས (PDF) དང་འཕྲུལ་དེབ་ (ePUB) ཅན་གཉིས་ཆར་བཟོ་བཞིན་ཡོད།

སྐུ་ཉིད་ཀྱིས་འདི་ནས་བཟོས་པའི་འཕྲུལ་དེབ་རིགས་གཟིགས་འདོད་ཡོད་ཚེ་(བོན་གྱི་དྲིས་ལན་དྲ་མཛོད་དམ། www.bondilan.org) ཡང་ན་ཐད་ཀར་(ཞང་བོད་དཔེ་ཁང་ཆེན་མོ་དཀར་ནག་བཀྲ་གསལ་)www.library.bondilan.org ནང་དུ་ཕེབས་རོགས།

ཞེས་(ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ) བཟོ་བསྐྲུན་པ་དགེ་མིང་ཙམ་འཛིན་པ་འོད་ཟེར་རྒྱལ་མཚན་ནམ་དྲ་མིང་< ཧི་མ་ལ་ཡའི་རྒྱལ་སྲས་> སུ་འབོད་པས་བྲིས། །

ཚད་མ།

ཚད་མ་རྣམ་འབྱེད་འཕྲུལ་གྱི་སྒྲོན་མེའི་གཞུང་བཞུགས་སོ།།

འགྲོ་ལ་ཕན་མཛད་ཐུགས་རྗེའི་གཏེར། །ཕུལ་ཕྱིན་ཡོན་ཏན་རྫོགས་པའི་སྐུ། །ཀུན་གསལ་མཁྱེན་པའི་སྤྱན་མངའ་བ། །ཡང་དག་སྟོན་ལ་ཕྱག་འཚལ་ལོ། །རང་དང་གཞན་ལ་ཕན་སླད་དུ། །མཁས་རྣམས་བཀའ་ལ་རབ་བརྟེན་ནས། །མ་རྟོགས་བློ་ཡི་མུན་སེལ་བའི། །རྣམ་འབྱེད་གསལ་བའི་སྒྲོན་མེ་བཤད། །ལུང་རིགས་སྨྲ་བའི་སེང་སྐད་ཅན། །མཁས་རྣམས་བསྐུལ་བར་མི་འོས་མོད། །ཤེས་འདོད་ལེགས་པའི་དོན་གཉེར་བས། །དད་མོས་བློ་ཡིས་འདིར་གསོན་མཛོད། །ཡུལ་ནི་བློའི་ཡུལ་བྱ་རུང་ལ། །གཟུང་དང་ཞེན་དང་འཇུག་ཡུལ་གསུམ། །འཛིན་པ་ལ་ནི་སྣང་རུང་བ། །གཟུང་ཡུལ་ཉིད་ཡིན་དེ་ལ་གསུམ། །རང་མཚན་དོན་སྤྱི་མེད་སྣང་ངོ༌། །རང་མཚན་ཐུན་མོང་མ་ཡིན་པའི། །རྣམ་པ་སྣང་རུང་སྣང་ཚུལ་དང༌། །མཐུན་པར་དོན་བྱེད་ནུས་པ་སྟེ། །བེམ་རིག་སྒོ་ནས་རྣམ་པ་གཉིས། །ཐུན་མོང་རྣམ་པ་སྣང་རུང་བ། །དོན་སྤྱི་ཉིད་ཡིན་དེ་ལ་གཉིས། །རང་མཚན་ཡོད་དང་མེད་པའོ། །འཛིན་པ་འཁྲུལ་ལ་གསལ་བར་སྣང༌། །མེད་པ་གསལ་སྣང་དབང་ཤེས་དང༌། །ཡིད་ཤེས་བསླད་ལ་གསལ་སྣང་གཉིས། །རྟོག་པའི་ཞེན་རུང་ཞེན་ཡུལ་ཏེ། །དངོས་དང་དངོས་མེད་སྒོ་ནས་གཉིས། །ཚད་མས་རྟོགས་བྱ་འཇུག་ཡུལ་ཡིན། །མངོན་དང་ལྐོག་ཏུ་གྱུར་པ་གཉིས། །མངོན་དང་རྗེས་དཔག་ཚད་མ་ཡིས། །རྟོགས་པར་བྱ་བ་དེ་གཉིས་ཡིན། །བརྗོད་བྱ་དང་ནི་རྗོད་བྱེད་ནི། །བརྡ་ལས་གོ་བྱ་གོ་བྱེད་ཡིན། །རྗོད་བྱེད་མིང་ཚིག་ཡི་གེ་གསུམ། །མིང་ལ་དངོས་བཏགས་རྣམ་པ་གཉིས། །དངོས་ལ་རྣམ་གཉིས་མིང་རིགས་སྒྲ། །བཏགས་པ་འདྲ་འབྲེལ་སྒོ་ནས་གཉིས། །འབྲེལ་བ་རྒྱུ་འབྲས་ཚོགས་པ་དང༌། །ཡ་གྱལ་རྣམས་ཀྱི་ཁྱད་པར་བཞི། །​
རིགས་མི་མཐུན་ལས་ལོག་ཙམ་སྤྱི། །བྱེ་བྲག་མི་མཐུན་ལས་ལོག་ཅིང༌། །རིགས་མཐུན་ནང་ལས་ལོག་པ་ཡོད། །ཡ་གྱལ་དུ་མ་འདུས་པས་སྤྱི། །ཚོགས་པའི་ཁ་ཡལ་ཡ་གྱལ་ཡིན། །གཞན་ངེས་ལྟོས་གཞིར་གྱུར་པ་བྱ། །རང་ངེས་གཞན་ལ་ལྟོས་པར་བྱེད། རིགས་ཀྱི་སྤྱི་ལྡོག་བྱེ་བྲག་ལྡོག །བྱེ་བྲག་གྲུབ་པས་སྤྱི་ཡང་གྲུབ། །གྲངས་ཀྱི་སྤྱི་ལྡོག་སྒོས་མི་ལྡོག །ཡ་གྱལ་ཁེགས་པས་སྤྱི་དག་ནི། །ཁེགས་དང་མི་ཁེགས་ཆ་གཉིས་སྲིད། །ཚོགས་པ་གྲུབ་ན་ཡ་གྱལ་གྲུབ། །ཡ་གྱལ་གྲུབ་ན་ཚོགས་པ་ནི། །གྲུབ་དང་མ་གྲུབ་ཆ་གཉིས་སྲིད། །བྱ་བྱེད་གཉིས་ལ་ཅི་རིགས་ཡོད། །གཞི་མཐུན་མི་སྲིད་ཐ་དད་བོན། །འགལ་བ་ཉིད་ཡིན་དེ་ལ་གཉིས། །ལྷན་ཅིག་མི་གནས་ཕན་ཚུན་སྤང༌། །དེ་ཡིན་དེ་མིན་ཁྱད་པར་གྱིས། །གཞི་མཐུན་མི་སྲིད་ཐ་དད་བོན། །ཕན་ཚུན་སྤང་འགལ་དེ་ལ་གཉིས། །དངོས་འགལ་དང་ནི་རྒྱུད་འགལ་ལོ། །དངོས་སུ་གཞི་མཐུན་མི་སྲིད་པའི། །​
ཐ་དད་བོན་ནི་དངོས་འགལ་ཡིན། །བརྒྱུད་ནས་གཞི་མཐུན་མི་སྲིད་པའི། །ཐ་དད་བོན་ནི་བརྒྱུད་འགལ་ཏེ། །དངོས་འགལ་དག་གི་ཁྱད་པར་ཏུ། །བྱས་དང་མ་བྱས་རྣམ་པ་གཉིས། །མ་བྱས་པ་ལ་རྣམ་པ་གཉིས། །གསལ་དང་མི་གསལ་སྒོ་ནས་གཉིས། །ནུས་པ་མི་མཐུན་ཁྱད་པར་གྱིས། །རྒྱུན་ནི་འགྲོགས་སུ་མི་རུང་བ། །གཞི་མཐུན་མི་སྲིད་ཐ་དད་བོན། །དེ་ནི་ལྷན་ཅིག་མི་གནས་འགལ། །བེམ་རིག་གཉིས་ཀྱི་ཁྱད་པར་གཉིས། །བེམ་པོ་མེ་ཆུ་ལྟ་བུ་ལ། །ཤེས་པ་ཚད་དང་སྒྲོ་འདོགས་བཞིན། །འགྲོ་ལྡོག་ངེས་པ་ཐ་དད་བོན། །འབྲེལ་བ་ཉིད་ཡིན་དེ་ལ་གཉིས། །བདག་གཅིག་པ་དང་དེ་བྱུང་འབྲེལ། །རང་བཞིན་གཅིག་པ་འགྲོ་ལྡོག་ངེས། །ཐ་དད་བོན་ནི་བདག་གཅིག་འབྲེལ། །དངོས་དང་དངོས་མེད་སྒོ་ནས་གཉིས། །འགྲོ་ལྡོག་ངེས་པ་རྫས་ཐ་དད། །དེ་བྱུང་འབྲེལ་ཡིན་དེ་ལ་གཉིས། །ཕན་འདོགས་བྱེད་པ་རྒྱུ་ཉིད་ལ། །དངོས་དང་བརྒྱུད་པའི་སྒོ་ནས་གཉིས། །བེམ་རིག་གཉིས་ཀྱི་ཁྱད་པར་གྱིས། །དབྱེ་བ་གཉིས་གཉིས་རྣམ་པ་བཞི། །ཕན་འདོགས་བྱ་ནི་འབྲས་བུ་ལ། །དེ་ལ་དངོས་བརྒྱུད་རྣམ་པ་གཉིས། །བེམ་རིག་གཉིས་ཀྱི་ཁྱད་པར་གྱིས། །དབྱེ་བ་དེ་ཡང་རྣམ་པ་བཞི། །སྤྱི་འཆར་དེ་མིན་སྤྱི་འཆར་ལ། །ལྟོས་དང་མི་ལྟོས་དགག་སྒྲུབ་ཡིན། །སྟོང་ཉིད་བུམ་མེད་དངོས་མེད་སོགས། །སྒྲུབ་པ་བཀག་པ་དགག་པ་ཡིན། །བུམ་མེད་དངོས་མེད་བཀག་ལ་སོགས། །དགག་པ་བཀག་རྣམས་སྒྲུབ་པ་ཡིན། །གཅིག་པ་བཀག་དང་ངོ་བོ་གཅིག །ལྡོག་པ་ཐ་དད་ཅི་རིགས་ཡོད། །རྫས་ལ་བརྟེན་པའི་སྒྲུབ་པ་དེ། །རང་དང་རང་ལ་བརྟེན་པའི་བོན། །བཀག་དང་ངོ་བོ་མི་གཅིག་ལ། །གཞན་དང་གཞན་ལ་བརྟེན་པའི་བོན། །བཀག་དང་ངོ་བོ་གཅིག་པ་ཡོད། །​
ལྡོག་པར་བརྟེན་པའི་སྒྲུབ་པ་དེ༌། །རང་དང་རང་ལ་བརྟེན་པ་དང༌། །གཞན་དང་གཞན་ལ་བརྟེན་པའི་བོན། །བཀག་དང་ངོ་བོ་གཅིག་པ་སྲིད། །དགག་པ་རྣམ་གཉིས་མེད་མ་ཡིན། །མ་ཡིན་སྒྲུབ་བཀག་སྒྲུབ་པ་འཕེན། །རྫས་དང་ལྡོག་པའི་སྒོ་ནས་གཉིས། །མེད་དགག་སྒྲུབ་བཀག་སྒྲུབ་མི་འཕེན། །བྱ་དང་ཡོད་པ་བཀག་པ་གཉིས། །​
ཡོད་དང་ཡིན་པའི་སྒྲུབ་པ་གཉིས། །ཐ་དད་ལྡན་དང་ངོ་བོ་གཅིག །རང་ལྡོག་ལ་བརྟེན་ཡོད་སྒྲུབ་གསུམ། །རྫས་ལྡོག་སྒོ་ནས་ཡིན་སྒྲུབ་གཉིས། །ངོ་བོར་སྐྱེས་པ་རྫས་ཡིན་ལ། །​
རང་མིན་ལོག་ཙམ་ལྡོག་པའོ། །གཅིག་དང་ཐ་དད་སྒོ་ནས་ནི། །དབྱེ་བ་གཉིས་གཉིས་རྣམ་པ་བཞི། །དེ་མ་ཡིན་དང་རྫས་གཅིག་ནི། །མི་འདུ་བ་དང་འདུ་བའི་བོན། །རྫས་དང་ལྡོག་པར་བརྟེན་པའོ། །རྟག་དང་མི་རྟག་མཚན་ཉིད་ཀྱི། །ཐ་སྙད་བྱ་རུང་མི་རུང་བཞིན། །རང་ལྡོག་ཚད་མས་ངེས་པ་དག །རང་གི་རྣམ་འཇོག་ངེས་པ་ལ། །ལྟོས་པ་དང་ནི་མི་ལྟོས་པ། །རྫས་ཡོད་དང་ནི་བཏགས་ཡོད་ཡིན། །དོན་ནི་རྫས་ཡོད་ཐ་སྙད་བཏགས། །རྟེན་དུ་རུང་དང་རང་སྐྱ་ཐུབ། །དོན་བྱེད་ནུས་དང་སྒྲུབ་པས་འགྲུབ། །ཡིད་ཀྱིས་དམིགས་པའི་རྫས་ཡོད་ལྔ། །མཚོན་བྱའི་མིང་དང་ཆ་ཤས་དང༌། །མ་ཡིན་མིང་དང་སྒྲོ་བཏགས་དང༌། །སྐབས་ལ་བཏགས་པའི་བཏགས་ཡོད་ལྔ། །མཚན་ཉིད་རྫས་ཡོད་ཁྱད་གསུམ་ཚང༌། །མ་ཚང་བ་ནི་ལྟར་སྣང་ཡིན། །མ་གྲུབ་གཞན་འགྱུར་མི་སྲིད་གསུམ། །མཚན་ཉིད་དག་ཏུ་བཀོད་པ་ལ། །མཚན་ཉིད་མ་ཡིན་གཞན་མཚན་ཉིད། །མཚན་གཞི་མ་དམིགས་རྣམ་གསུམ་ཡིན། །དེ་དང་གཞན་གྱི་སྒོ་ནས་ནི། །དེ་དང་གཞན་གྱི་ཁྱད་པར་གྱིས། །རང་ལྡོག་རྫས་མེད་བཞི་རུ་བཤད། །མ་ཁྱབ་ཁྱབ་ཆེས་ཁྱབ་མཉམ་པའི། །དོན་ལྡོག་གཞན་འགྱུར་དེ་ཡང་གསུམ། །འགལ་དང་ཐ་དད་མེད་པ་དང༌། །དོན་ལྡོག་གཞན་འགྱུར་ཐ་སྙད་གདགས། །གཞན་དུ་མ་གྱུར་མི་སྲིད་པའོ། །མཚོན་བྱ་བཏགས་ཡོད་ཁྱད་གསུམ་ཚང༌། །མ་ཚང་བ་ནི་ལྟར་སྣང་ཡིན། །མ་གྲུབ་གཞན་འགྱུར་མི་སྲིད་གསུམ། །མཚོན་བྱ་ཉིད་དུ་བཟུང་བ་ལ། །མཚོན་བྱ་མ་ཡིན་གཞན་མཚོན་བྱ། །མཚན་གཞིར་མ་དམིགས་རྣམ་གསུམ་ཡིན། །དེ་དང་གཞན་གྱི་སྒོ་ནས་ནི། །དེ་དང་གཞན་གྱི་ཁྱད་པར་གྱིས། །ཐ་སྙད་མ་གྲུབ་རྣམ་པ་བཞི། །མ་ཁྱབ་ཁྱབ་ཆེས་ཁྱབ་མཉམ་པའི། །ཐ་སྙད་གཞན་འགྱུར་དེ་ཡང་གསུམ། །འགལ་དང་ཐ་དད་མེད་པ་དང༌། །དོན་ལྡོག་དང་ནི་ཐ་སྙད་དག །གཞན་དུ་མ་གྱུར་མི་སྲིད་པའོ། །མཚན་མཚོན་སྐྱོན་མེད་ཟུང་གཅིག་གི །རྟེན་བྱེད་པ་ནི་མཚན་གཞི་ལ། །དེ་མིན་མཚན་གཞི་ལྟར་སྣང་ཡིན། །དངོས་པོ་ཡོད་མེད་ལ་སོགས་པའི། །དེ་ཡི་རྣམ་དབྱེ་ཤེས་པར་མཛོད། །རྣམ་འབྱེད་འཕྲུལ་གྱི་སྒྲོན་མེ་ལས། །ཡུལ་བསྟན་པའི་ལེའུ་སྟེ་དང་པོའོ།། །།

གསལ་ཞིང་རིག་པ་ཤེས་པ་སྟེ། །ཟུང་བཞི་ཡ་བརྒྱད་འདི་ཡིས་བཤད། །སེམས་དང་སེམས་འབྱུང་རྣམ་པ་གཉིས། །དེ་བཞིན་རྟོག་དང་རྟོག་བྲལ་དང༌། །སྣང་འཇུག་དང་ནི་སེལ་བས་འཇུག །ཚད་མིན་དང་ནི་ཚད་མ་འོ། །དོན་ཙམ་འཛིན་རིག་གཙོ་བོ་སེམས། །མིག་དང་རྣ་བ་སྣ་དང་ལྕེ། །ལུས་དང་ཡིད་དང་ཉོན་མོངས་ཡིད། །ཀུན་གཞིའི་རྣམ་པར་ཤེས་པ་འོ། །ཁྱད་པར་འཛིན་རིག་འཁོར་སེམས་འབྱུང༌། །ཚོར་བ་འདུ་ཤེས་སེམས་པ་དང༌། །རིག་པ་ཡིད་བྱེད་ཀུན་འགྲོ་ལྔ། །འདུན་པ་མོས་པ་དྲན་པ་དང༌། །འཛིན་པ་ཤེས་རབ་ཡུལ་ངེས་ལྔ། །གསོ་བ་མ་ཆགས་མི་ལེན་ཞིང༌། །བདེན་སྨྲ་ཀུན་དགའ་ངག་ཞི་དང༌། །ཚིག་འཇམ་ལྷ་སེམས་བྱམས་དང་བདེན། །མི་འདའ་དགེ་བ་བཅུ་གཅིག་གོ །ཆགས་སྡང་གཏི་མུག་ང་རྒྱལ་དང༌། །ཕྲག་དོག་མ་རིག་རྩ་ཉོན་དྲུག །ལྟ་བ་ཐེ་ཚོམ་ཁོང་ཁྲོ་དང༌། །འཁོན་འཛིན་འཆབ་པ་ཀུན་བཏགས་དང༌། །སེར་སྣ་སྒྱུ་གཡོ་རྒྱགས་དང་འཚེ། །ཁྲེལ་མེད་ནོན་རྨིས་རྒོད་མ་དད། །ལེ་ལོ་བག་མེད་བརྗེད་ངས་དང༌། །གཡེང་འཁྲུལ་ཉེ་ཉོན་ཉི་ཤུའོ། །འགྱོད་གཉིད་རྟོག་དཔྱོད་གཞན་འགྱུར་བཞི། །རྟོག་པ་འདྲེས་རུང་འཛིན་བློ་ཡིན། །ངོ་བོ་ངེས་དང་མ་ངེས་དང༌། །ཡུལ་ནི་རང་མཚན་ཡོད་དང་མེད། །བདག་རྐྱེན་དོན་དང་བརྡ་ལས་བྱུང༌། །མ་འཁྲུལ་དོན་དང་ཁྱད་པར་ལ། །འཁྲུལ་པ་སྔ་ཕྱི་མིང་དོན་དང༌། །སྣང་བཏགས་འདྲ་བ་གཅིག་ཏུ་བསྲེ། །ཡང་ན་དོན་མཐུན་མི་མཐུན་གཉིས། །གསལ་བར་འཛིན་བློ་རྟོག་མེད་ཡིན། །དེ་ལ་འཁྲུལ་དང་མ་འཁྲུལ་གཉིས། །ཕྱིན་ཅི་ལོག་ཏུ་གསལ་འཛིན་བློ། །རྟོག་མེད་འཁྲུལ་པ་དེ་ལ་གཉིས། །དབང་ཤེས་འཁྲུལ་དང་ཡིད་ཤེས་བསླད། །དོན་དང་མཐུན་པར་གསལ་འཛིན་བློ། །རྟོག་མེད་མ་འཁྲུལ་དེ་ལ་བཞི། །དབང་ཡིད་རང་རིག་རྣལ་འབྱོར་རོ། །རྫས་ནི་ཧྲིལ་པོར་འཛིན་པའི་བློ། །སྣང་འཇུག་ཉིད་ཡིན་དེ་ལས་གཉིས། །དོན་ལ་མཐུན་དང་མི་མཐུན་ནོ། །ཆ་ཤས་ཕྱེས་ནས་འཛིན་པའི་བློ། །སེལ་འཇུག་དོན་མཐུན་མི་མཐུན་གཉིས། །བརྡ་དོན་ལ་བརྟེན་དོན་སྤྱི་འཆར། །དེ་ལ་ཕྱི་རོལ་དོན་དུ་ཞེན། །དེ་ནས་འཇུག་ཡུལ་རང་མཚན་ཐོབ། །སྒྲ་རྟོག་ཐམས་ཅད་གཞན་སེལ་ཡིན། །དེ་ཡི་དངོས་ཡུལ་རང་མཚན་མེད། །ཞེན་པའི་འཇུག་ཡུལ་རང་མཚན་སྲིད། །རིག་པ་མཁྱེན་པ་རྣམས་ཀྱིས་བཞེད། །ཚད་མིན་མི་བསླུ་མ་ཡིན་བློ། །སྣང་ལ་མ་ངེས་བཅད་ཤེས་དང༌། །ཡིད་དཔྱོད་ལོག་ཤེས་ཐེ་ཚོམ་ལྔ། །གསལ་བར་སྣང་ཞིང་སྒྲོ་འདོགས་དང༌། །མི་འགལ་བ་རུ་འཇུག་པའི་བློ། །སྣང་ལ་མ་ངེས་དེ་ལ་གསུམ། །མངོན་དང་རྟོག་དང་རྟོག་མེད་འཁྲུལ། །སྔར་རྟོགས་བྱེད་པ་མ་ཉམས་པའི། །རིགས་ལ་སྒྲོ་འདོགས་དང་འགལ་བར། །འཇུག་པའི་བློ་ནི་བཅད་ཤེས་སོ། །མངོན་དང་རྟོག་པ་བཅད་ཤེས་གཉིས། །རྟོག་པ་རྣམ་གཉིས་མངོན་སུམ་དང༌། །རྗེས་སུ་དཔག་པའི་རྗེས་སུ་སྐྱེ། །རྟགས་མྱོང་གང་ལ་མི་ལྟོས་པར། །བདེན་པར་ངེས་བློ་ཡིད་དཔྱོད་ཡིན། །རྒྱུ་མཚན་མེད་དང་ཕྱིན་ཅི་ལོག །མ་ངེས་པ་ཡི་ཡིད་དཔྱོད་གསུམ། །ལོག་ཤེས་དེ་མིན་དེར་འཛིན་བློ། །རྟོག་དང་རྟོག་མེད་ལོག་ཤེས་གཉིས། །གཅིག་ཏུ་མ་ངེས་ཞེན་བློ་ནི། །ཐེ་ཚོམ་ཉིད་ཡིན་དེ་ལ་གཉིས། །ཆ་མཉམ་པ་དང་ཤས་ཆེར་འཛིན། །ཤས་ཆེར་རྣམ་གཉིས་དོན་འགྱུར་དང༌། །དོན་མི་འགྱུར་བའི་ཐེ་ཚོམ་མོ། །འཇུག་ཡུལ་སྔར་མ་རྟོགས་པ་ལ། །མི་བསླུ་སྒྲོ་འདོགས་དང་འགལ་བར། །འཇུག་པའི་བློ་ནི་ཚད་མ་ཡིན། །གང་དང་གང་ལ་གང་གིས་དང༌། །གང་ཚེ་ཇི་ལྟར་མི་བསླུ་ལྔ། །རང་རིག་བདག་གཅིག་གཞན་རིག་དང༌། །རྗེས་དཔག་དེ་བྱུང་འབྲེལ་བ་ཡིན། །མངོན་སུམ་དང་ནི་རྗེས་དཔག་གཉིས། །གཞལ་བྱ་གཉིས་ལ་ལྟོས་པའི་ཕྱིར། །ཚད་མ་དེ་ཡང་རྣམ་པ་གཉིས། །སྤྱི་རིགས་ཐ་དད་གཅིག་པ་སྲིད། །རྒྱུ་མཚན་སྟོབས་ཀྱིས་གྲངས་ངེས་སོ། །དེ་འོད་ལ་ནི་དེར་འཛིན་བློ། །མངོན་སུམ་ཡིན་ཞེས་ལ་ལས་འདོད། །དེ་ཡི་རང་མཚན་དེར་སྣང་འགྱུར། །དེ་མི་སྣང་བས་མངོན་སུམ་འགལ། །གུང་ལ་ཕྱེད་དུ་འཁྲུལ་བའི་ཚེ། །རྨི་ལམ་ཤེས་པ་ཕྱེད་རྣམས་ལ། །མངོན་སུམ་ཡིན་ན་ནམ་གུང་དུས། །ཕྱེད་རྣམས་རང་མཚན་ཅིས་མི་འགྲུབ། །གྲུབ་ན་སྔ་ཕྱི་གཅིག་སོགས་འགྱུར། །དབང་ཤེས་ཆ་གཉིས་འགལ་བས་ན། །སེར་འཛིན་དབྱིབས་ལ་མངོན་སུམ་མིན། །མདོག་འཛིན་མིག་ཤེས་རེག་བྱ་ལ། །མངོན་སུམ་ཡིན་ཞེས་ལ་ལས་སྨྲ། །རེག་བྱ་མིག་ཤེས་ཡུལ་མིན་པས། །དེ་ལ་མངོན་སུམ་ཇི་ལྟར་འགྱུར། །རྟོག་པ་ཡུལ་དུས་རྣམ་པ་ལ། །འཁྲུལ་ཀྱང་དབང་ཤེས་ཚད་མ་སྲིད། །རྟོག་པས་ཤེལ་གངས་ཁ་དོག་སོགས། །དེ་བཞིན་སྔ་ཕྱི་ཨུ་དཔལ་དང༌། །ཐག་ཁྲ་སྦྲུལ་དུ་འཁྲུལ་བ་ལ། །དཀར་སྔོན་ཁྲ་འཛིན་མིག་ཤེས་བཞིན། །གལ་ཏེ་སེར་འཛིན་དབང་ཤེས་ཀྱང༌། །དབྱིབས་ལ་མངོན་སུམ་མཚུངས་ཤེ་ན། །དབང་ཤེས་དོན་ལ་འཁྲུལ་མ་འཁྲུལ། །ཆ་གཉིས་དག་ཏུ་འགལ་བའི་ཕྱིར། །དེ་ཡི་རྩོད་པས་འདིར་མི་གནོད། །དེའི་འོད་ལ་ནི་དེ་རྟོགས་བློ། །རྗེས་དཔག་མིན་ན་རྗེས་དཔག་དཀའ། །རྟགས་དང་བསྒྲུབ་བྱར་འཁྲུལ་པའི་བློ། །ཚུལ་གསུམ་མེད་པས་རྗེས་དཔག་མིན། །གཞན་ཡང་དེ་བཞིན་ལེགས་རྟོགས་མཛོད། །རྣམ་པ་སྣང་ནས་རྟོགས་པ་དངོས། །དེ་ཡི་རྣམ་པ་སྣང་སྟོབས་ཀྱིས། །གཞན་རིག་པ་ནི་ཤུགས་རྟོགས་ཡིན། །རྟོག་བྲལ་བློ་ཡིས་རྣམ་པ་དག །སྣང་ནས་སྒྲོ་འདོགས་གཅོད་པ་དང༌། །དེ་ཡི་རྣམ་པ་སྣང་སྟོབས་ཀྱིས། །གཞན་ལ་སྒྲོ་འདོགས་གཅོད་པར་མངོན། །ཚུལ་གསུམ་རྟགས་ལས་དེ་བཞིན་རྗེས། །འབྲས་བུ་ཐ་དད་མངོན་རྟོགས་པས། །རྒྱུ་ནུས་ཐ་དད་ཡོད་རྟོགས་ཤུགས། །སྔོན་པོ་དངོས་སུ་རྟོགས་པ་ན། །སྔོན་པོ་འཇལ་བྱེད་ཤུགས་རྟོགས་མངོན། །སྣང་སྟོང་འཚོགས་དོན་དངོས་རྟོགས་པས། །སྣང་དང་བོན་ཉིད་ཤུགས་རྟོགས་རྗེས། །རང་རིག་གིས་ནི་སྔོན་འཛིན་དག །སྔོན་པོ་འཇལ་བྱེད་དངོས་རྟོགས་པས། །ཡུལ་རྣམ་སྔོན་པོར་ཤུགས་ལ་རྟོགས། །མངོན་སུམ་སྔོ་ལ་སེར་ཁེགས་པས། །ཐ་དད་སྔོ་ལ་སེར་པོ་ཁེགས། །སྔོ་ལ་སེར་ཁེགས་གསེར་མདོག་བཞིན། །སྔོ་ལ་སེར་ཁེགས་ཨུ་དཔལ་ལ། །གསེར་གྱི་སེར་པོ་ཁེགས་པ་བཞིན། །རྗེས་དཔག་དངོས་ལ་བདེན་ཁེགས་པས། །མ་མཐོང་དངོས་ལ་བདེན་དངོས་ཁེགས། །དངོས་ལ་བདེན་ཁེགས་གང་ཟག་བཞིན། །དངོས་ལ་བདེན་ཁེགས་ཤེས་དངོས་ལ། །གང་ཟག་བདག་ནི་ཁེགས་བཞིན་ནོ། །རང་གི་སྟོབས་ཀྱིས་ངེས་པ་དང༌། །དེ་ཡིས་མ་ངེས་གཞན་སྟོབས་ཀྱིས། །ངེས་དགོས་ཤེས་པ་ཡང་དག་ནི། །རང་ངེས་གཞན་ངེས་ཚད་མའོ། །དོན་བྱེད་སྣང་དང་གོམས་ཅན་གྱི། །དོན་རིག་གཉིས་དང་རང་རིག་དང༌། །རྗེས་དཔག་རྣམས་ནི་རང་ལས་ངེས། །དང་པོ་བ་དང་ཡིད་མ་གཏད། །འཁྲུལ་རྒྱུ་ཅན་གྱི་གཞན་རིག་རྣམས། །གཞན་ལས་ངེས་པའི་ཚད་མ་འོ། །སྣང་བ་རང་དང་བདེན་པ་གཞན། །སྤྱི་ནི་རང་དང་ཁྱད་པར་གཞན། །སྣང་བ་གཞན་ལ་ངེས་དགོས་ཡོད། །ངེས་པའི་སྟོབས་ཀྱིས་སྒྲོ་འདོགས་སེལ། །སྒྲོ་འདོགས་ཚད་མས་གནོད་པའི་བློ། །མ་རྟོགས་ལོག་རྟོག་ཐེ་ཚོམ་སོགས། །ངོ་བོ་གཅིག་པ་གནོད་བྱ་དང༌། །གནོད་བྱེད་མ་ཡིན་རལ་གྲི་བཞིན། །ཐ་དད་དེ་བཞིན་སངས་རྒྱས་དང༌། །སོ་སྐྱེའི་བློ་དང་ཡེ་ཤེས་བཞིན། །ཕུང་གསུམ་ཡིན་པ་འདིར་མི་སྲིད། །རྒྱུན་གཅིག་ལྡོག་པ་ཐ་དད་ལ། །ཐ་དད་འབྱུང་བའི་སྐྱོན་ལས་གྲོལ། །​
དུས་གཅིག་རྟོག་གཉིས་ཅིག་ཆར་འཇུག །ཐ་དད་འཕྲད་མིན་གནོད་བྱེད་མིན། །རྒྱུ་དང་ངོ་བོ་དང་པོར་འཕྲད། །གཉིས་པར་ནུས་མེད་གསུམ་པ་ལ། །སྐྱེ་འགག་མཉམ་པས་དེའི་སྐྱོན་མེད། །ཡུལ་གཅིག་བདེན་རྫུན་མཚུངས་པ་དང༌། །ཐ་དད་འཕྲད་མིན་གནོད་བྱེད་མིན། །ཕྱི་དང་ནང་གི་སྣང་མུན་བཞིན། །ཞེན་ཡུལ་གཅིག་ལ་ཞེན་སྟངས་འགལ། །ཞེན་སྟངས་དོན་མཐུན་མི་མཐུན་གཉིས། །སྒྲ་རྟག་མི་རྟག་འཛིན་བློ་བཞིན། །མཐུན་པས་མི་མཐུན་སེལ་བའི་ཕྱིར། །དེ་ཡི་རྩོད་པས་འདིར་མི་གནོད། །གཅིག་དོན་གཅིག་ལ་མི་འཇུག་ཅིང༌། །གཅིག་དོན་གཅིག་དང་མི་འགལ་ལ། །གཅིག་དོན་གཅིག་གིས་མི་འགོག་གོ །རྣམ་འབྱེད་འཕྲུལ་གྱི་སྒྲོན་མེ་ལས། །ཡུལ་ཅན་བསྟན་པའི་ལེའུ་སྟེ་གཉིས་པའོ།། །།

མངོན་དང་མངོན་སུམ་ཚད་མ་ཡིས། །རྟོགས་པར་བྱ་བ་དེའི་ཡུལ་ཡིན། །རྟོག་བྲལ་མ་འཁྲུལ་བློ་དང་ནི། །དེ་ཉིད་གཞལ་བྱར་མི་བསླུ་བ། །མངོན་དང་མངོན་སུམ་ཚད་མ་འོ། །དབང་ཡིད་རང་རིག་རྣལ་འབྱོར་བཞི། །རང་ལ་ཡུལ་གྱི་རྣམ་པ་དག །ཤར་ནས་ཡུལ་འཛིན་ནུས་པ་དང༌། །དེ་ཉིད་ཤེས་པས་ཡུལ་འཛིན་ནུས། །བསྐྱེད་པ་རྡུལ་ཕྲན་དྭངས་དང་ཡིད། །དབང་དང་དབང་གཟུགས་ཡིད་དབང་ཡིན། །བདག་རྐྱེན་དབང་པོ་གཟུགས་ཅན་ལ། །བརྟེན་ནས་དངོས་སུ་སྐྱེས་པ་ཡི། །རིག་དང་རྟོག་བྲལ་མ་འཁྲུལ་རིག །དེ་ཉིད་གཞལ་བྱར་མི་བསླུ་བ། །དབང་ཤེས་དང་ནི་དབང་མངོན་དང༌། །དབང་པོ་མངོན་སུམ་ཚད་མ་འོ། །མིག་དང་རྣ་བ་སྣ་ལྕེ་ལུས། །སྒོ་ནས་གསུམ་གསུམ་ཉིད་དུ་དབྱེ། །བདག་རྐྱེན་ཡིད་ཀྱི་དབང་པོ་ལ། །བརྟེན་ནས་དངོས་སུ་སྐྱེས་པ་ཡི། །རིག་དང་རྟོག་བྲལ་མ་འཁྲུལ་རིག །དེ་ཉིད་གཞལ་བྱར་མི་བསླུ་བ། །ཡིད་ཤེས་དང་ནི་ཡིད་མངོན་དང༌། །ཡིད་ཀྱི་མངོན་སུམ་ཚད་མའོ། །གཟུགས་སྒྲ་དྲི་རོ་རེག་བྱ་བོན། །སྒོ་ནས་གསུམ་གསུམ་ཉིད་དུ་དབྱེ། །རང་གི་ཤེས་པས་སྣང་སྟོབས་ཀྱིས། །རིག་དང་རྟོག་བྲལ་མ་འཁྲུལ་རིག །དེ་ཉིད་གཞལ་བྱར་མི་བསླུ་བར། །རང་རིག་ཤེས་དང་རང་རིག་མངོན། །རང་རིག་མངོན་སུམ་ཚད་མ་འོ། །རྟོག་དང་རྟོག་མེད་མྱོང་བ་ཡི། །སྒོ་ནས་གསུམ་གསུམ་ཉིད་དུ་དབྱེ། །བདག་རྐྱེན་ཏིང་འཛིན་ཡང་དག་ལ། །བརྟེན་ནས་དངོས་སུ་སྐྱེས་པ་ཡི། །རིག་དང་རྟོག་བྲལ་མ་འཁྲུལ་རིག །དེ་ཉིད་གཞལ་བྱར་མི་བསླུ་བ། །རྣལ་འབྱོར་ཤེས་དང་རྣལ་འབྱོར་མངོན། །རྣལ་འབྱོར་མངོན་སུམ་ཚད་མ་ཡིན། །ཡུལ་དང་རྟེན་གྱི་ཁྱད་པར་གྱིས། །ཇི་ལྟ་བ་དང་ཇི་སྙེད་མཁྱེན། །ལམ་དང་ཕུལ་ཕྱིན་ཡེ་ཤེས་འབྱེད། །ཡུལ་ཤེས་རྟེན་གྱི་སྒོ་ནས་ནི། །དོན་དམ་རྟོགས་དང་རྣལ་འབྱོར་གྱི། །མངོན་སུམ་ཞེས་སུ་ཐ་སྙད་གདགས། །དངོས་སོགས་གཞལ་བྱ་གང་དག་ལ། །གཞལ་བྱེད་ཀྱིས་གཞལ་ཚད་མ་ལ། །དེ་དོན་རྟོགས་པ་འབྲས་བུ་འོ། །བདེ་སོགས་གཞལ་བྱ་བདེ་སོགས་ལ། །སྒྲོ་འདོགས་ཆོད་པ་ཚད་མ་ལ། །བདེ་སོགས་རིག་པའི་རང་རིག་འབྲས། །རྗེས་དཔག་རྗེས་དཔག་ཚད་མ་ཡིས། །རྟོགས་པར་བྱ་བ་དེའི་ཡུལ་ཡིན། །འཚོགས་དོན་གྲུབ་བསལ་མེད་པ་གང༌། །དཔག་འདོད་ཡུལ་དུ་བྱེད་པ་དང༌། །ཚུལ་གསུམ་ཚང་བའི་གོ་བྱར་བཟུང༌། །རིམ་པ་བཞིན་དུ་བསྒྲུབ་བྱ་དང༌། །ཡང་དག་རྟགས་ཀྱི་བསྒྲུབ་བྱ་འོ། །གཉིས་ཀ་དངོས་དང་དངོས་མེད་དང༌། །དངོས་དང་དངོས་མེད་འཚོགས་པ་ཡི། །སྒོ་ནས་དབྱེ་བ་རྣམ་པ་བཞི། །བོན་ཅན་བསྒྲུབ་བྱ་གྲུབ་བསལ་མེད། །བསྒྲུབ་བྱའི་བོན་གྱི་དཔག་གཞིར་བཟུང༌། །ཤེས་འདོད་རྩོད་གཞི་མཐུན་དཔེ་དང༌། །མི་མཐུན་དཔེ་དང་གྲགས་པ་དང༌། །བཏགས་པའི་བོན་ཅན་རྣམ་པ་དྲུག །རྗེས་སུ་དཔག་བྱར་བཏགས་པ་གང༌། །རྟགས་ཀྱི་གོ་བྱར་བཟུང་བའི་བོན། །དགག་སྒྲུབ་སོགས་ཀྱི་རྣམ་པར་དབྱེ། །རྟགས་དང་ཤེས་འདོད་རྗེས་དཔག་དང༌། །ཕྱི་རྒོལ་ལ་ནི་བཀོད་པ་ལ། །བསྒྲུབ་བྱ་ཕྱོགས་དང་གཞལ་བྱ་དང༌། །དམ་བཅའ་ཞེས་སུ་ཐ་སྙད་གདགས། །ཚུལ་གསུམ་རྟགས་ལས་བསྒྲུབ་བྱ་རྟོགས། །དེ་ཉིད་འཇུག་ཡུལ་མི་བསླུ་བ། །རྗེས་དཔག་རྗེས་དཔག་ཚད་མ་འོ། །རྗེས་དཔག་སྒྲ་ནི་འཚོགས་དོན་ལ། །དངོས་དང་ཡ་གྱལ་གཉིས་ལ་བཏགས། །དང་པོའི་ལྟོས་གཞི་བོན་ཅན་ལ། །མཐུན་ཕྱོགས་དང་ནི་མི་མཐུན་ཕྱོགས། །རྗེས་སུ་འགྲོ་ལྡོག་ལྟོས་པའི་གཞི། །བསྒྲུབ་བྱ་ཇི་ལྟར་བསྒྲུབ་པ་ལྟར། །བསྒྲུབ་བྱའི་བོན་གྱིས་མི་སྟོང་དང༌། །སྟོང་པ་མཐུན་ཕྱོགས་མི་མཐུན་ཕྱོགས། །ཇི་ལྟར་བཀོད་བཞིན་ངེས་རུང་ངམ། །དངོས་སུ་ངེས་པ་ཕྱོགས་ཀྱི་བོན། །ཇི་ལྟར་བཀོད་བཞིན་མཐུན་དཔེ་ལ། །ཡོད་པར་ངེས་པ་རྗེས་འགྲོ་ཡིན། །རྟགས་ནི་མཐུན་ཕྱོགས་ཁོ་ན་ལ། །ཡོད་པར་ངེས་པ་རྗེས་ཁྱབ་བོ། །མི་མཐུན་དཔེ་ལ་མི་འཇུག་ཅིང༌། །མི་མཐུན་ཕྱོགས་ལ་འཇུག་མི་སྲིད། །ལྡོག་དང་ལྡོག་ཁྱབ་དེ་བཞིན་ཤེས། །འགལ་འབྲེལ་ངེས་པས་དགག་སྒྲུབ་འགྲུབ། །རྫས་ལྡོག་ཁ་ཚོན་ཆོད་མ་ཆོད། །སོགས་ཀྱི་རྩོད་པས་འདིར་མི་གནོད། །བསྒྲུབ་བྱ་སྒྲུབ་ལ་ཚུལ་གསུམ་ཚང༌། །གཏན་ཚིགས་རྟགས་ཡིན་དེ་ལ་གཉིས། །དགག་པ་དང་ནི་སྒྲུབ་པའི་རྟགས། །དངོས་འབྲེལ་ངེས་པ་ལ་བརྟེན་ནས། །བསྒྲུབ་བྱ་སྒྲུབ་ལ་ཚུལ་གསུམ་ཚང༌། །གཏན་ཚིགས་དེ་ནི་སྒྲུབ་པའི་རྟགས། །རང་བཞིན་འབྲས་བུ་རྣམ་པ་གཉིས། །བདག་གཅིག་འབྲེལ་བ་ལ་བརྟེན་ནས། །བསྒྲུབ་བྱ་སྒྲུབ་ལ་ཚུལ་གསུམ་ཚང༌། །རང་བཞིན་རྟགས་ཡིན་དེ་ལ་གཉིས། །དོན་སྒྲུབ་དང་ནི་ཐ་སྙད་སྒྲུབ། །དེ་བཞིན་དེ་བྱུང་འབྲས་བུའི་རྟགས། །རང་ལྡོག་སྔོན་སོང་ཁྱད་པར་དང༌། །བྱེད་པ་སྒྲུབ་པའི་འབྲས་རྟགས་བཞི། །དགག་བྱ་དགག་ལ་ཚུལ་གསུམ་ཚང༌། །དགག་པའི་རྟགས་ཡིན་དེ་ལ་གཉིས། །འབྲེལ་ཡུལ་མ་དམིགས་འགལ་ཟླར་དམིགས། །འབྲེལ་ཡུལ་བཀག་ནས་འབྲེལ་པོ་ཉིད། །འགོག་པར་བྱེད་ལ་ཚུལ་གསུམ་ཚང༌། །མ་དམིགས་རང་བཞིན་རྒྱུ་དང་ནི། །ཁྱབ་བྱེད་དངོས་འབྲས་མ་དམིགས་བཞི། །འགལ་ཟླ་དམིགས་པ་ལ་བརྟེན་ནས། །དགག་བྱ་འགོག་ལ་ཚུལ་གསུམ་ཚང༌། །འགལ་དམིགས་ཕན་ཚུན་སྤངས་པ་དང༌། །ལྷན་ཅིག་མི་གནས་བརྟེན་པ་གཉིས། །ཕན་ཚུན་སྤངས་ལ་ལྟོས་ཅན་དང༌། །ངེས་དངོས་སོགས་སུ་རྣམ་པར་དབྱེ། །མེ་དང་ཙན་དན་མེ་དང་ནི། །དེ་བཞིན་དུ་བ་དྲག་འཕྱུར་དང༌། །མེ་རྒྱུ་ནུས་པ་ཐོགས་མེད་ཀྱིས། །གྲང་རེག་བ་རེག་སྤུ་ལོང་བྱེད། །ནུས་པ་ཐོགས་མེད་འགོག་པ་བཞིན། །བཅུ་གཉིས་དང་ནི་བཅུ་དྲུག་བཤད། །བསྒྲུབ་བྱ་སྒྲུབ་པར་མི་ནུས་པའི། །གཏན་ཚིགས་འགོད་པ་ལྟར་སྣང་ཡིན། །འགལ་དང་མ་ངེས་མ་གྲུབ་གསུམ། །ཕྱིན་ཅི་ལོག་ཏུ་ངེས་པ་ཡི། །གཏན་ཚིགས་འགོད་པ་འགལ་བའི་རྟགས། །རང་བཞིན་དང་ནི་འབྲས་བུ་གཉིས། །རྣལ་ལྡོག་གང་ཡང་མ་ངེས་པའི། །དེ་བཞིན་དེ་ནི་མ་ངེས་རྟགས། །ཐུན་མོང་ཐུན་མོང་མ་ཡིན་གཉིས། །ཐུན་མོང་དངོས་དང་ལྷག་ལྡན་ནོ། །ཡང་དག་དང་ནི་འགལ་བ་ཡི། །སྒོ་ནས་ལྷག་ལྡན་དེ་ཡང་གཉིས། །བཀོད་བཞིན་མ་དམིགས་མ་གྲུབ་རྟགས། །ངོ་བོ་མེད་དང་མཐུན་པར་མེད། །དེ་བཞིན་ཤེས་འདོད་ཐེ་ཚོམ་དང༌། །ཐ་དད་མེད་སོགས་རྣམ་པར་དབྱེ། །མ་རྟོགས་ལོག་རྟོག་ཐེ་ཚོམ་དང༌། །རྗེས་དཔག་ཚད་མ་བསྐྱེད་པར་འགྱུར། །རྒོལ་བ་རང་གིས་རྟོགས་པའི་དོན། །གཞན་ལ་སྟོན་པར་བྱེད་པ་ཡི། །ངག་ནི་གཞན་དོན་རྗེས་དཔག་གོ །སྒྲུབ་བྱེད་སུན་འབྱིན་ཤན་འབྱེད་པ། །བརྗོད་པ་གཙོ་བོར་ཁས་ལེན་པ། །རྒོལ་དང་ཕྱི་རྒོལ་དཔང་པོ་འོ། །རྒོལ་བའི་ངག་ལ་རྣམ་པ་གསུམ། །དམ་བཅའ་སྒྲུབ་བྱེད་སྐྱོན་སྤང་དག །ཕྱི་རྒོལ་དྲི་དང་སུན་འབྱིན་བརྗོད། །དཔང་པོས་ཟློས་དང་ཤན་ཡང་འབྱེད། །སྒྲུབ་དང་སུན་འབྱིན་ཤན་འབྱེད་པ། །ལྟར་སྣང་བརྗོད་པ་ཚར་གཅོད་གནས། །སྒྲུབ་འགོད་འདོད་པ་སྒྲུབ་ནུས་པའི། །ཚིག་ནི་སྒྲུབ་ངག་དངོས་པོ་དང༌། །དངོས་མེད་སོགས་ཀྱི་སྒོ་ནས་དབྱེ། །མི་ནུས་ཚིག་ནི་ལྟར་སྣང་སྟེ། །དོན་བློ་སྒྲ་ཡི་ཁྱད་པར་གསུམ། །འདོད་པ་འགོག་བྱེད་འགོག་ནུས་པའི། །ཚིག་ནི་སུན་འབྱིན་ཉིད་ཡིན་ཏེ། །དོན་དང་བརྗོད་ཚུལ་སྒོ་ནས་གཉིས། །མི་ནུས་པ་ནི་ལྟར་སྣང་སྟེ། །དེ་ཡི་དབྱེ་བ་འདིར་མི་སྤྲོ། །སྐྱོན་བརྗོད་ངག་ནི་བཟློག་མི་ནུས། །ཐལ་འགྱུར་ཉིད་ཡིན་དེ་ལ་བདུན། །གཞན་ཡང་སྒྲུབ་བྱེད་འཕེན་པ་དང༌། །མི་འཕེན་པ་ཡི་རྣམ་དབྱེ་བཤད། །དེ་ལྟར་རྣམ་པ་བདུན་དུ་བཤད། །དམ་བཅའ་ལ་གནོད་སེལ་བྱེད་ཀྱི། །བློས་གྲུབ་པ་ནི་བསལ་བ་ཡིན། །ལུང་རིགས་ཚད་མས་ཁས་བླངས་སོ། །རྟགས་ཁྱབ་བསལ་བའི་ཁྱད་པར་གྱིས། །ཐལ་འགྱུར་ལན་ནི་རྣམ་པ་གསུམ། །ལན་གྱིས་བཟློག་པར་མ་ནུས་ན། །སྨོད་དང་ཁོང་འཁྲོ་བྱེད་པ་བླུན། །བསྟོད་དང་རྗེས་འབྲང་དམ་པའི་ལུགས། །ལོག་རྟོག་སྒྲོ་འདོགས་བཟློག་པ་དང༌། །བསྔགས་པ་ཁོང་དུ་ཆུད་པ་ལ། །ཚར་གཅོད་པ་དང་རྗེས་འཛིན་འཇུག །རྩོད་པའི་དགོས་པ་དེ་ཉིད་ཡིན། །དགག་སྒྲུབ་ཚུལ་ལ་མཁས་པ་ཡི། །སྐྱེས་བུ་དེ་ནི་བསྟོད་འོས་ཏེ། །བདེ་ཆེན་ལམ་སྟོན་སངས་རྒྱས་ཀྱི། །བསྟན་པ་འདི་ཡིས་འཛིན་པ་ཡིན། རྣམ་འབྱེད་འཕྲུལ་གྱི་སྒྲོན་མེ་ལས། །མངོན་སུམ་དང་རྗེས་དཔག་བསྟན་པའི་ལེའུ་སྟེ་གསུམ་པའོ།། །།

རང་ལ་རང་གིས་གསལ་འདེབས་ཤིང༌། །རང་བས་དམན་ལ་ཕན་སྙམ་ནས། །སྒོ་གསུམ་རྣམ་དག་སྦྱོར་བ་ཡིས། །བློ་མིག་འབྱེད་པའི་ཚུལ་འདི་སྦྱར། །རྣམ་རྟོག་བློ་ཡི་དབང་བཙན་གྱིས། །འགལ་དང་ནོར་བ་ཇི་སྲིད་པ། །རྟོག་བྲལ་ཡེ་ཤེས་མཛོད་འཛིན་པའི། །བརྩེ་ལྡན་མཁས་ལ་བཟོད་པར་གསོལ། །འདི་སྦྱར་ལས་བྱུང་དགེ་བ་དེས། །མཁའ་ཁྱབ་འགྲོ་བ་ཇི་སྙེད་ཀྱིས། །ཤེས་བྱའི་དཀྱིལ་འཁོར་མཐའ་ཡས་པ། །ཐམས་ཅད་གཟིགས་པ་ཉིད་ཐོབ་ཤོག །གསལ་བྱེད་འདི་ཡང་རྒྱལ་བ་ཡི། །བསྟན་པ་ཇི་སྲིད་གནས་བར་དུ། །ཉི་མའི་ཟེར་བཞིན་ཡོངས་ཁྱབ་ནས། །འགྲོ་བའི་བློ་མིག་འབྱེད་པར་ཤོག །རྣམ་འབྱེད་འཕྲུལ་གྱི་སྒྲོན་མེ་རྫོགས་སོ། །རིགས་པའི་ཚུལ་འདི་ནི། །རིག་ལྡན་རྣམས་ལ་ཕན་པའི་ཕྱིར། །རིགས་པ་སྨྲ་ཞིང་སྡེ་སྣོད་རབ་ཏུ་འཛིན་པའི་བློ་ལྡན། །གཤེན་གྱི་དྲང་སྲོང་ཤེས་རབ་རྒྱལ་མཚན་ཞེས་བྱ་བ་ཡིས། །དཔལ་ལྡན་མཁར་སྣའི་དགོན་དུ་སྦྱར་བ་དགེའོ། །བཀྲ་ཤིས་སོ།། །།

ཐེག་རིམ།

ཐེག་པའི་རིམ་པ་མངོན་དུ་བཤད་པའི་མདོ་རྒྱུད་ཅེས་བྱ་བ་བཞུགས་སོ།།

ཞང་ཞུང་སྐད་དུ། །ཐོ་ཡེ་དེ་ཅུ་ཤེལ་ཞི་ཏན་ཏྲ་ད་དོད་ཅི། །སམ་སྐྲི་ཏའི་སྐད་དུ། །ཡ་མན་ཀྲ་མ་ཏི་སུ་ཏྲ་ན་མ། །བྲུ་ཤའི་སྐད་དུ། ཧ་པང་རིལ་ཏི་ཏང་སེང་ཞེ་མ་ཧམ། །བོད་སྐད་དུ། །ཐེག་པའི་རིམ་པ་མངོན་དུ་བཤད་པའི་མདོ་རྒྱུད་ཅེས་བྱ་བ། །སྟོན་པ་ཀུན་ཏུ་བཟང་པོ་ལ་ཕྱག་འཚལ་ལོ། །འོག་མིན་བོན་ཉིད་དབྱིངས་ཀྱི་གནས་ཆེན་ན། །གཤེན་ལྷ་འོད་དཀར་སྟོན་མཆོག་བཞུགས་པ་དེས། །ཡེ་ཤེས་ཡོངས་སྤྲུལ་སྐུ་ཡི་འཁོར་རྣམས་ལ། །ཐེག་པ་རིམ་རྫོགས་བཤད་མདོ་བསྟན་པ་འདི། །དུས་བཞི་མཉམ་པ་ཉིད་ཀྱི་དུས་ན་བསྒྲགས། །མཚན་མ་སྒྲ་ཡི་གསུང་རྣམས་མི་མངའ་བར། །དགོངས་པ་དོན་རྫོགས་གསུང་གིས་འཇལ་བར་སྤྲད། །སྐབས་དང་པོའོ།། །།

དེ་ལ་ཐེག་པའི་རིམ་པ་མཐའ་དག་ཀུན། །བསྡུས་ཏེ་བཤད་ན་རྣམ་པ་གཉིས་སུ་འདུས། །ཕྱི་པ་མུ་སྟེགས་པ་དང་ནང་པ་གཤེན་རབ་པ། །མུ་སྟེགས་ལྟ་བ་བསྡུས་ན་རྣམ་པ་གཉིས། །སྔོན་འབྱུང་སྟེང་གི་ལྷ་ཡུལ་གྲགས་པ་དང༌། །རྗེས་འཇུག་འོག་ན་མི་ཡུལ་གྲགས་པ་འོ། །སྔོན་འབྱུང་སྟེང་དུ་གྲགས་པའི་ལོག་ལྟ་ནི། །ལྷ་བུ་དྲང་སྲོང་ཤེས་དགའ་རབ་ལྡན་དེས། །སེམས་ཅན་ཚེ་འཕོས་གཟུགས་མི་ལེན་པ་ཞིག །ཁོ་ཡི་མངོན་པར་ཤེས་པས་བརླག་མཐོང་སྟེ། །གཏན་གྲོགས་འཁོར་མོ་དེ་ལ་འདི་སྐད་སྨྲས། །ཀྱེ་གཏན་གྲོགས་བཟང་མོ་རྒྱལ་ཁྱོད་འཁོར་དང་བཅས། །མ་ཤི་བར་དུ་དགའ་མགུར་བརྩེ་མཛོད་ཅིག །ཤི་ནས་དེ་ཡི་སྤྱོད་ཡུལ་མ་ལགས་ཏེ། །ལུས་བརླགས་ཐལ་བ་བཞིན་དུ་སོང་བས་ན། །སླར་འཚོ་བ་ནི་ག་ལ་འགྱུར་ཏེ་དེ་ལ་ཡང༌། །སེམས་དེ་ཐེར་ཟུག་མི་འགྱུར་ལུས་རྒྱུན་འཆད། །དེ་སྐད་ཟེར་བ་དེ་ལ་ལོག་པར་བཟུང༌། །རྗེས་འཇུག་འོག་ཏུ་གྲགས་པའི་ལོག་ལྟ་ནི། །མང་པོ་གཉིས་སུ་བསྡུས་པས་གཞན་དུ་ཞིབ་པར་བཤད།།

ནང་པ་གཤེན་རབ་ཐེག་པ་བསྡུས་ན་གཉིས། །རྒྱུ་དང་འབྲས་བུ་གཉིས་སུ་བཤད་པ་ཡིན། །རྒྱུ་ཡི་ཐེག་པ་དེ་ལ་རྣམ་པ་གཉིས། །ཐེག་པ་ཆེན་པོ་དང་ནི་ཆུང་ངུན་ནོ། །འབྲས་བུའི་ཐེག་པ་ལ་ཡང་གཉིས་ཡིན་ཏེ། །ཕྱི་པ་དང་ནི་ནང་པ་གཉིས་སུ་བཤད། །དེ་ལ་ཕྱི་ནང་གསང་བའི་ཐེག་པ་གསུམ་ཞེས་བྱ། །ཐེག་པ་ཆུང་ངུན་ལ་ནི་རྣམ་པ་གཉིས། །ལྷ་མི་གཞན་བརྟེན་ཐེག་པ་དང༌། །རང་རྟོགས་གཤེན་རབ་ཐེག་པ་འོ། །​
ཐེག་པ་ཆེན་པོ་ལ་ཡང་རྣམ་པ་གཉིས། །ཐུགས་རྗེ་སེམས་དཔའི་ཐེག་པ་ཆེན་པོ་དང༌། །གཡུང་དྲུང་སེམས་དཔའི་ཐེག་པ་སྤྲོས་མེད་དོ། །འབྲས་བུ་སྔགས་ཕྱིའི་ཐེག་པ་གཉིས་ཡིན་ཏེ། །བྱ་བ་གཙང་སྤྱོད་ཡེ་བོན་ཐེག་པ་དང༌། །རྣམ་པ་ཀུན་ལྡན་མངོན་ཤེས་ཐེག་པའོ། །གསང་སྔགས་ནང་གི་ཐེག་པ་གསུམ་ཡིན་ཏེ། །དངོས་བསྐྱེད་ཐུགས་རྗེ་རོལ་པའི་ཐེག་པ་དང༌། །ཤིན་ཏུ་དོན་ལྡན་ཀུན་རྫོགས་ཐེག་པ་དང༌། །ཡེ་ནས་རྫོགས་ཆེན་ཡང་རྩེ་བླ་ན་མེད་པ་འོ། །དེ་ནས་ཐེག་པ་ཀུན་ལ་སྤྱི་དོན་བདུན་གྱིས་བསྟན། །རྟོགས་པའི་ལྟ་བ་དང་ནི་སྲུང་བའི་དམ་ཚིག་དང༌། །སྒོམ་པའི་རིམ་པ་དང་ནི་སྒྲུབ་པའི་ཐབས་དག་དང༌། །སྤྱོད་པའི་ཕྲིན་ལས་དང་ནི་གྲུབ་པའི་འབྲས་བུ་དང༌། །གོང་འོག་ཐེག་པའི་ལ་བསྒྲལ་ཤན་དབྱེའོ། །སྐབས་གཉིས་པའོ།། །།

དེ་ལ་ལྷ་མི་གཞན་བརྟེན་ཐེག་པ་ནི། །དངོས་པོ་སྣ་ཚོགས་སྣང་བ་བདེན་པར་རྟོགས། །ཡུལ་སེམས་མི་འབྱེད་འདི་ཀ་ལྟ་བུར་ཤེས། །དགེ་སྤྱོད་བོན་སྤྱོད་དུས་བཟང་མ་ལུས་བསྲུང༌། །གོང་མ་ལ་སེམས་རང་གི་བསྒྲུབ་བྱ་བསྒོམ། །ལུས་ངག་ཡིད་གསུམ་ངན་སྤང་བཟློག་སྟེ་བསྒྲུབ། །དགེ་བ་རང་གི་དོན་སྤྱོད་སྡིག་སྤྱོད་སྤོང༌། །སྡུག་བསྔལ་ལས་སོགས་འཇིག་རྟེན་འདི་ཡང་སྤྱོད། །ཁམས་གསུམ་གོང་འོག་འཕར་བ་དེ་ཡི་འབྲས། །ཐོབ་པར་ངེས་པ་ཡིན་ཏེ་དམན་པར་ལོག་སྤྱད་ན། །ངན་སོང་འོག་ནས་འོག་འཕར་དམྱལ་བའི་འབྲས། །ཐེག་པ་དེ་ལ་མ་ངེས་གཉིས་སུ་བཤད། །སྐབས་གསུམ་པའོ།། །།

རང་རྟོགས་གཤེན་རབ་ཐེག་པའི་འདོད་གཞུང་ནི། །ཕྱི་ཡུལ་དངོས་པོ་མེད་དེ་ནང་ཤེས་རྒྱུ་དང་འབྲས། །རྟག་ཆད་གཉིས་གྲོལ་ཡུལ་སེམས་དོན་དམ་རྫོབ། །དགེ་སྤྱོད་མ་ཉམས་ཁྲིམས་ཆེན་དགུ་པོ་བསྲུང༌། །དེ་དོན་འདུ་འཛི་ཀུན་སྤང་མཚན་མ་ཕྱི་ཡུལ་འགོག །ཡེ་ཤེས་ཆ་ཡིས་ཁམས་གསུམ་ཉོན་མོངས་འཇོམས། །རྟེན་འབྲེལ་དུར་ཁྲོད་རོ་ལ་ལྡོག་སྟེ་བལྟ། །དེ་ཡི་སྒོ་ནས་བོན་ཉིད་ཟབ་རྟོགས་སྒྲུབ། །རང་དོན་འབའ་ཞིག་རང་དོན་དེ་ཉིད་དུ། །རྫུ་འཕྲུལ་སྣ་འགའི་སྒོ་ནས་འགྲོ་དོན་ཤས་ཙམ་སྤྱོད། །རྫུ་འཕྲུལ་ཆེར་སྤྱོད་ཤེས་རབ་མགྱོགས་ཆེན་ཐོབ། །རྟོགས་སྤྱོད་སྒོམ་ལམ་ཀུན་གྱིས་ཁྱད་པར་འཕགས། །སྐབས་བཞི་པའོ།། །།

ཐུགས་རྗེ་ཆེན་པོ་སེམས་དཔའི་ཐེག་པ་ནི། །གཏན་ཚིགས་ཆེན་པོའི་སྦྱོར་བ་རྣམ་པ་བཞིས། །ཕྱི་ནང་ལོག་ན་མེད་དེ་གཟུང་འཛིན་བྲལ་བའི་སེམས། །ཉམས་མྱོང་ཤེས་པའི་རྣམ་པ་འདུག་བཅས་བལྟ། །སྡོམ་པ་ལུས་ངག་ཡིད་གསུམ་སྒོ་ནས་བསྲུང༌། །གསལ་ལ་རིག་པ་ཉམས་སུ་མྱོང་བ་སྟེ། །རྣམ་རིག་དེ་དམིགས་ཤེས་པ་དེ་ཙམ་སྒོམ། །ལམ་ལྔ་སྤྱད་པས་ཡེ་ཤེས་བསོད་ནམས་རྫོགས། །བདག་གཞན་གཉིས་དོན་ཐུགས་རྗེའི་ཤུགས་ཀྱིས་སྤྱོད། །ཡེ་ཤེས་སྐྱེ་མེད་ཀུན་ཏུ་འོད་ཀྱི་ས། །དེ་ལས་ཐོབ་པའི་ཁྱད་པར་རྣམ་པ་བདུན། །རྟོགས་སྤྱོད་ཡེ་ཤེས་བརྩོན་འགྲུས་ཐབས་ཆེན་པོ། །འབྲས་བུ་ཕྲིན་ལས་དེ་ཙམ་ཁྱད་པར་འཕགས། །སྐབས་ལྔ་པའོ།། །།

གཡུང་དྲུང་སེམས་དཔའི་ཐེག་པ་སྤྲོས་མེད་ནི། །དོན་ལྔ་ཁྱད་པར་བཞག་པའི་ཚད་མ་ཡིས། །དོན་དམ་ཀུན་རྫོབ་གཉིས་འཇལ་ཤེས་པ་དེས། །བོན་རྣམས་བདག་མེད་སྤྲོས་དང་བྲལ་བར་བལྟ། །སྤྲོས་ལ་གནོད་བྱེད་ཚད་མས་དེ་སེམས་བཟློག །སྒོ་གསུམ་ཟོལ་སོགས་མེད་པས་སྡོམ་ཁྲིམས་དམ་པོར་སྲུང༌། །གཟུང་ཆ་ཅིར་མ་གྲུབ་པས་འཛིན་ཆ་ཅིར་མི་རྟོགས། །བོན་རྣམས་རང་བཞིན་མེད་པས་མ་ཡེངས་གསལ་བར་བསྒོམ། །ཕ་རོལ་ཕྱིན་བཅུའི་ས་བཅུ་རིམ་གྱིས་བགྲོད། །བདག་གཞན་གཉིས་དོན་ཐུགས་རྗེ་ཆེན་པོ་སྤྱོད། །གཡུང་དྲུང་ལྟ་བུའི་ཡེ་ཤེས་འོད་ལྡན་པས། །ལྟ་བ་སྒོམ་པ་སྒྲུབ་ཐབས་ཁྱད་པར་འཕགས། །སྐབས་དྲུག་པའོ།། །།

འབྲས་བུར་འཇོག་པའི་རྒྱུ་མཚན་རྣམ་པ་བཞི། །མྱུར་དུ་ཐོབ་བྱེད་རྣམ་པ་གཡར་ལམ་བྱེད། །མ་ཡིན་བཏགས་ནས་བསྒོམ་དང་དེ་ཉིད་རང་ལ་སྤྱོད། །དེ་ཕྱིར་འབྲས་བུའི་ཐེག་པ་ཞེས་བྱ་འོ། །བྱ་བ་གཙང་སྤྱོད་ཡེ་བོན་ཐེག་པ་ནི། །གཏན་ཚིགས་དང་བཅས་དག་པའི་བོན་ཉིད་ལྟ། །སྒོ་གསུམ་ལས་ཀྱི་དམ་ཚིག་རྣམ་བདུན་བསྲུང༌། །ཀུན་རྫོབ་བརྟགས་པའི་རྒྱུ་གཟུགས་ཆེན་པོ་བསྒོམ། །གཟའ་སྐར་དུས་ཚིགས་གཙང་སྦྲ་རྫས་དང་ཡོ་བྱད་བརྟེན། །འཛབ་གྲངས་ཚང་བས་ཐབས་ལྡན་སྒྲུབ་པའི་དོན། །རང་དང་དེ་སྟོབས་དག་གིས་དེ་སྤྱོད་ཅིང༌། །ཡས་སྟགས་མཐུན་བཅས་གྱེར་གྱིན་གཞན་དོན་སྤྱོད། །གཡུང་དྲུང་འཛིན་པའི་ས་ཆེན་ཡང་དག་སེམས་ཤེས་ཐོབ། །རྟེན་དང་ལས་དང་སྒྲུབ་པ་འབྲས་བུ་ལྟ། །ཁྱད་པར་རྣམ་པ་ལྔ་དང་ལྡན་པ་ཡིན། །སྐབས་བདུན་པའོ།། །།

རྣམ་པ་ཀུན་ལྡན་མངོན་ཤེས་ཐེག་པ་ནི། །མཚན་མའི་དངོས་པོ་དག་ལ་ཚད་མས་བརྟག །མཚན་མ་མེད་པའི་བོན་ཉིད་རྟོགས་པ་ཡི། །བྱིན་རླབས་རོལ་པའི་མཚན་མ་ལྷ་རུ་ལྟ། །སྤྱི་དང་ཁྱད་པར་གཉིས་ཀྱི་དམ་ཚིག་བསྲུང༌། །མངོན་པར་དྲི་མེད་བདལ་པ་ཆེན་པོ་ཡི། །གཡུང་དྲུང་སྐྱེ་མཆེད་ཆེན་པོ་རྣམ་ལྔ་བསྒོམ། །ཡོ་བྱད་རྫས་དང་ཏིང་འཛིན་གཉིས་འཚོགས་ལས། །དེ་སྒྲུབ་ཕྱག་རྒྱ་བཞི་ཡི་དངོས་གྲུབ་ཐོབ། །​
ཕྲིན་ལས་བཞིས་ཀྱང་གཉིས་དོན་རྫོགས་པར་སྤྱོད། །ཐུགས་རྗེ་གར་ཆེན་ཚེ་འདས་གཞན་དོན་སྤྱོད། །གཡུང་དྲུང་བདེར་གཤེགས་ས་བཅུ་གཉིས་པ་ཐོབ། །ལྟ་སྒོམ་སྤྱོད་འབྲས་འཐོབ་བྱའི་ཁྱད་པར་འཕགས། །དེ་ལྟར་རྣམ་པ་ལྔ་ཡིས་ལ་བཅད་ཤན་དབྱེ་འོ། །སྐབས་བརྒྱད་པའོ།། །།

གསང་སྔགས་འབྲས་བུ་དག་གི་ཐེག་པ་ནི། །རྟེན་ལྷ་ཕྱིས་འབྱུང་སྤྱོད་པ་ལྟ་བ་མཉམ་ཉིད་དང༌། །འབྲས་བུ་རང་གཞན་འབྱུང་བ་རྣམ་པ་བཞི། །ཕྱི་དང་ནང་ཞེས་ཁྱད་པར་རྣམ་པར་བཞག །དངོས་བསྐྱེད་ཐུགས་རྗེ་རོལ་པའི་ཐེག་པ་ནི། །དོན་དམ་ཀུན་རྫོབ་བདེན་པ་གཉིས་མེད་ཀྱི། །ལྷག་པའི་བདག་ཉིད་ཆེན་པོ་མཉམ་པ་ཉིད། །དམ་ཚིག་སྒོ་གསུམ་གྲངས་མེད་མ་ཉམས་སྲུང༌། །ཏིང་འཛིན་རིམ་པ་བཞི་ལྔ་གསུམ་སྒོ་ནས། །བདག་ཉིད་ཆེན་པོ་ལྷ་ཡི་དཀྱིལ་འཁོར་བསྒོམ། །རྟོགས་པ་དང་ནི་ཏིང་ངེ་འཛིན་སྒོ་ནས། །སྐུ་གསུང་ཐུགས་ཀྱི་དངོས་གྲུབ་ཐོབ་པར་བསྒྲུབ། །ཕྲིན་ལས་རྣམ་བཞི་སྦྱོར་སྒྲོལ་གཉིས་པོ་ཡིས། །བདག་དོན་གཞན་དོན་ཕུན་སུམ་ཚོགས་པར་བྱེད། །ཚེ་འདས་ཐུགས་རྗེས་བཟུང་ནས་འབྲས་བུར་སྦྱོར། །ཡི་གེ་འཁོར་ལོ་ཚོགས་ཆེན་ས་ཡང་ནོན། །ཐུགས་རྗེ་ལ་སོགས་རྣམ་པ་ཀུན་ལྡན་པར། །ཐེག་ཆེན་ཕྱི་པ་ལས་ནི་ཁྱད་པར་བདུན་གྱིས་འཕགས། །ལྟ་བ་སྤྱོད་པ་དབང་དམ་ཕྲིན་ལས་དང༌། །སྒྲུབ་ཐབས་དཀྱིལ་འཁོར་འབྲས་བུ་ཚུལ་མཐུན་སྦྱོར། །གནས་སྐབས་ཐེག་པ་དེ་ལས་ཁྱད་པར་ཆེ། །སྐབས་དགུ་པའོ།། །།

ཤིན་ཏུ་དོན་ལྡན་ཀུན་རྫོགས་ཐེག་པ་ནི། །རྒྱུ་ནི་དག་པའི་དབྱིངས་ཆེན་ནས། །འབྲས་བུ་ཡེ་ཤེས་དཀྱིལ་འཁོར་ཤར། །ཡེ་ནས་ལྷུན་གྲུབ་འདུས་མ་བྱས། །བདག་ཉིད་ཡབ་ཡུམ་སྲས་བཅས་རྟོགས། །དམ་ཚིག་ཡུལ་ལ་སྦྱོར་བ་དང༌། །དེ་ལ་སྙིང་རྗེ་འབྱུང་གཉིས་མེད། །བོན་ཉིད་ཐ་མི་དད་པར་བསྲུང༌། །དཀྱིལ་འཁོར་ཕྱག་རྒྱ་མ་ལུས་ཀུན། །རྒྱུ་རྐྱེན་མ་ཡིན་རྫོགས་ཚུལ་བསྒོམ། །འབད་རྩོལ་དག་གིས་སྒྲུབ་མི་དགོས། །ཡིན་པ་ཡིན་པར་ངོ་ཤེས་ན། །མཚོ་ལ་གཟེངས་འགྲོའི་ཚུལ་བཞིན་སྒྲུབ། །སྤྱོད་པ་བྱེད་སྤྱོད་སྣ་ཚོགས་ཀུན། །གང་ཡང་མ་འགག་ལྷུན་ལ་རྫོགས། །འབྲས་བུ་ཐོབ་པའི་རང་བཞིན་ནི། །ཡེ་ཤེས་བླ་ན་མེད་པའི་ས་ཆེན་ནོན། །འོག་མ་དེ་ལས་ཁྱད་པར་འཕགས་པའི་ཚུལ། །ལྟ་སྤྱོད་སྒོམ་པའི་རྩལ་གྱིས་ཁྱད་པར་འཕགས། །འབད་རྩོལ་རྒྱུ་རྐྱེན་ཚོགས་ལ་རགས་མ་ལུས། །རྒྱ་མཚོ་ཆེན་པོའི་གྲུ་བཞིན་ཤུགས་ཀྱིས་འགྲོ། །རྩོལ་མེད་ལྷུན་གྲུབ་ཡེ་ཤེས་དབྱིངས་དང་ལྡན། །སྐབས་བཅུ་པའོ།། །།

ཡེ་ནས་རྫོགས་ཆེན་ཡང་རྩེ་བླ་མེད་ཐེག་པ་ནི། །གཞི་ཉིད་ཀ་དག་ཆེན་པོ་ལ། །ལྷུན་གྲུབ་ངང་ལྡན་གཏན་ཚིགས་ཀྱིས། །རང་བཞིན་རོལ་པ་ངོ་བོ་ཉིད། །ཀ་དག་ལྷུན་གྲུབ་དངོས་མི་བདེན། །ཐ་སྙད་དེར་བཏགས་མི་འགལ་ཙམ། །ཇི་བཞིན་ཉིད་ཀྱི་སྐྱེ་མཆེད་བལྟ། །གཅིག་པུ་ལྷུན་གྲུབ་མེད་པ་དང༌། །རང་བཞིན་གནས་དག་ཡེ་བསྲུང་དམ། །མ་བཅོས་ཇི་བཞིན་དེ་བཞིན་པ། །གཞན་ནས་བཙལ་མེད་ལྷུན་གྱིས་གྲུབ། །ཐུགས་རྗེ་ཕྱོགས་དང་རིས་མེད་པའི། །སྤྱོད་པ་བླང་དོར་མེད་པ་འོ། །དབྱེར་མེད་གཡུང་དྲུང་ཐིག་ལེ་ཡི། །ས་ཆེན་འབྲས་བུ་དེར་རྫོགས་ཡིན། །ལྟ་སྤྱོད་འབྲས་བུ་ཁྱད་པར་འཕགས། །ཏིང་འཛིན་རྩལ་གྱིས་ཡོངས་ཀྱང་འཕགས། །གཏན་ཚིགས་ཆེན་པོས་དེ་བཞིན་འཕགས། །དེ་ལྟ་བུ་ཡི་ཐེག་པ་དེ། །ཇི་བཞིན་ངང་དུ་རྟོགས་ན་ལྟ་སྒོམ་འབྲས་བུ་གཅིག །ཡེ་ནས་ཡོངས་རྫོགས་ད་བཟོད་བཙལ་དུ་མེད། །མཐའ་དབུས་མེད་པས་ཡེ་བདལ་ཆེན་པོ་ཡིན། །ཕྱི་ནང་མེད་པས་ཡེ་ཤེས་ཟང་ཐལ་ཡིན། །སྐྱོན་ཡོན་མེད་པས་ལྷུན་གྱིས་གྲུབ་པ་ཡིན། །གཟུང་འཛིན་མེད་པས་དམིགས་དང་བྲལ་བ་ཡིན། །དགག་སྒྲུབ་མེད་པས་རྩོལ་སེམས་བྲལ་བ་ཡིན། །དེ་ལྟར་གནས་པའི་ཡང་རྩེ་བླ་མེད་ལ། །ཐེག་པ་འོག་མ་རྣམས་ཀྱིས་འདི་སྐད་སྨྲས། སྣང་བའི་བོན་རྣམས་སེམས་ལས་མ་གཏོགས་པ། །གཅིག་ཀྱང་མ་མཆིས་དེ་ལས་ཇི་ལྟར་འཕགས། །ཡང་དག་ཉིད་ཀྱིས་མ་གྲུབ་ཁྱད་པར་འཕགས། །དོན་དམ་ཀུན་རྫོབ་བདེན་འཁྲུལ་ངང་ལ་གནས། །ཡུལ་སེམས་དངོས་པོ་མ་གྲུབ་བོན་ཉིད་ལས། །མ་བྱུང་མ་སྐྱེས་དེ་ལས་ཇི་ལྟར་འཕགས། །ཀུན་རྫོབ་ཡུལ་སེམས་གཉིས་འདོད་དེ་མ་ཡིན་པར་འཕགས། །ཡེ་ཤེས་སེམས་དཔའ་དམ་ཚིག་རྣམ་གཉིས་ལས། །དཔོན་གཡོག་ཚུལ་བཅས་དངོས་གྲུབ་ཀུན་འབྱུང་བའི། །དེ་ལས་འཕགས་པའི་ལྟ་སྤྱོད་ཇི་ལྟར་ལགས། །གཉིས་མེད་མ་ཤེས་རེས་འཇོག་དེ་མེད་འཕགས། །ལྟ་བ་རང་རིག་སྒོ་ནས་སྤྱོད་པ་བླང་དོར་མེད། །ལྟ་བ་མཉམ་རྟོགས་སྤྱོད་པ་ཡོངས་སུ་གཞོལ། །ཅི་སྐྱེས་ཕྱག་རྒྱའི་ཚོགས་ལས་ཇི་ལྟར་འཕགས། །དམིགས་མེད་བཞིན་དུ་འདུ་ཤེས་དེ་མ་བྲལ། །མཚན་མའི་རྟོགས་པ་སྣ་ཚོགས་དེ་མེད་འཕགས། །རྒྱུ་འབྲས་དབྱིངས་ལས་ཡེ་ཤེས་དཀྱིལ་འཁོར་ཤར། །འཕྲོ་འདུ་རྩོལ་སྒྲུབ་རྟོག་པས་མི་གཡོ་སྟེ། །ཡོན་ཏན་ཡེ་ནས་དེ་གྲུབ་ཇི་ལྟར་འཕགས། །དཀྱིལ་འཁོར་འཇོག་ཕྱིར་རྩོལ་བའི་སེམས་མ་བྲལ། །རྒྱུ་འབྲས་ཁས་བླང་ཕྱིར་ན་རྩོལ་བ་དྲུག་གིས་ཟིན། །བརྩལ་མེད་དབྱིངས་སུ་མ་ཆུད་ཁྱད་པར་འཕགས། །དེ་ཕྱིར་ཡིན་ལ་ཡིན་པར་འཇོག་མ་ཤེས། །ཐེག་པ་འོག་མ་རྩོལ་བའི་ནད་ཀྱིས་ཟིན། །འདི་དོན་རྩོལ་བྲལ་ཐེག་པའི་ཡང་རྩེ་ཡིན་པར་བཤད། །སྟོན་པའི་རྒྱལ་པོ་གཤེན་ལྷ་འོད་དཀར་གྱིས། །ཐེག་པ་བསམ་ཡས་རྣམ་པ་དགུ་རུ་བསྡུས། །མ་ངེས་གཅིག་གཉིས་གནས་ཀྱང་དགུ་རུ་ཕྱེས། །གོང་མ་ལ་བཅད་འོག་མ་ཤན་དབྱེ་བའི། །ལ་ཤན་ཐེག་པའི་བོན་མདོ་བཤད་དེ་བཀྲོལ། །དགོངས་པ་བརྡ་ཡིས་སྤྲུལ་པའི་སྐུ་ལ་བསྒྲགས། །འཛམ་གླིང་སྤྱི་ཡི་འཁོར་ལོ་འཇིག་རྟེན་དུ། །ང་ཡི་ཐེག་ཆེན་གཡུང་དྲུང་བོན་བསྟན་མཆོག །རྒྱས་ཤིང་འཕེལ་ཏེ་མི་ནུབ་རྒྱལ་མཚན་འཛུགས། །ཐེག་པའི་རིམ་པ་བཤད་པའི་མདོ་རྒྱུད་འདི། །གཤེན་ལྷ་འོད་དཀར་སྟོན་པ་ང་ཡིས་བསྒྲགས། །ཐེག་པའི་རིམ་པ་མངོན་དུ་བསྟན་པའི་མདོ་རྒྱུད་སྐབས་བཅུ་གཅིག་པའོ། །རྫོགས་སོ།། །།

བདག་འདྲ་བཱེ་རོ་ཙ་ན་ཡིས། །དཀའ་བ་སྲོག་དང་བསྡོས་པའི་གཡུང་དྲུང་བོན་ཆེན་བསྒྱུར། །མངའ་བདག་རྗེ་ལ་གཏད་དེ་ནམ་ཞིག་གཏེར་དུ་བཞག། དབུས་ཀྱི་བསམ་ཡས་ཀྱི་ཡང་དབེན་ཡེར་བའི་རྫོང་ལ་སྦས་སོ། །ཀྲང་ཡེ་སིག །ཨུ་དེ་ཁྲལ་ཁྱུང་ཡེ་ཝང་ཅལ་ཀྲི་ས་ཏི་ཡ་ཨག་ཐམ། །བཀྲ་ཤིས་པར་ཤོག །།

ས་ལམ།

ས་ལམ་འཕྲུལ་གྱི་སྒྲོན་མེ་བཞུགས་སོ།།

ལེགས་པ་ཀུན་རྫོགས་དུས་གསུམ་རྒྱལ་བ་དང༌། །ལྐུགས་པ་ཁ་འབྱེད་འཕྲུལ་ངག་བདེན་པའི་བོན། །ས་ལམ་རིམ་བསྒྲོད་གཡུང་དྲུང་སེམས་དཔའ་དང༌། །བརྒྱུད་ལྡན་བླ་མ་རྣམས་ལ་ཕྱག་འཚལ་ལོ། གཟུང་འཛིན་དབང་གིས་འཁོར་བར་འཁྱམས་པ་རྣམས། །བདེ་ཆེན་མཆོག་གི་ལམ་ལ་འགོད་པའི་ཕྱིར། །རྒྱལ་དང་རྒྱལ་སྲས་མཁས་པས་ལེགས་གསུངས་པ། །མ་ནོར་ངེས་པས་གཞན་གྱི་དོན་འགྱུར་མོད། །བརྗོད་འདོད་བདག་གིས་སྨྲས་པའི་ངག་ཚིག་གིས། །རྣམ་བཤད་ལྷག་དོན་འགྱུར་བ་མིན་མོད་ཀྱང༌། །འགྲོ་མགོན་བླ་མའི་བཞེད་གཞུང་ཇི་ལྟ་བར། །རང་དང་གཞན་ལ་ཕན་ཕྱིར་འདིར་བཀོད་བྱ། །སྤངས་རྟོགས་ལེགས་པའི་རྒྱན་གྱིས་རབ་མཛེས་པའི། །བཤེས་གཉེན་མཁས་རྣམས་བསྐུལ་བར་མི་འོས་མོད། །ཕན་བདེའི་གནས་འདོད་བདག་བས་དམན་པ་རྣམས། །དད་མོས་དྲན་པའི་སེམས་ཀྱིས་འདིར་ཞུགས་མཛོད། །བོན་རྣམས་ཐམས་ཅད་གཞི་རྩ་ནི། །བདག་ཉིད་ལ་འདུས་རྒྱལ་བས་གསུངས། །བདག་འཛིན་དབང་གིས་སྡུག་བསྔལ་དང༌། །བཅས་པ་དེ་ནི་འཁོར་བ་ལ། །བདག་མེད་རྟོགས་པས་བདེ་བ་དང༌། །ལྡན་པ་མྱ་ངན་འདས་པ་འོ། །སྡིག་དང་དགེ་བ་ཟག་བཅས་འཁོར། །ཚོགས་གཉིས་མྱ་ངན་འདས་པའི་རྒྱུ། །ངོ་བོ་བདག་འཛིན་བྲལ་མ་བྲལ། །ས་མཚམས་ལམ་ལ་ཞུགས་མ་ཞུགས། །རང་བཞིན་གཟུགས་སོགས་སྦྱིན་ལ་སོགས། །འཁོར་བ་གཟུགས་ནས་རྒ་ཤིའི་བར། །སྦྱིན་པ་ནས་ནི་རྣམ་མཁྱེན་ནམ། །བླ་མེད་བར་ནི་མྱ་ངན་འདས། །རྒྱུ་དྲུག་གཅིག་ནས་གཅིག་ཏུ་འཁོར། །འཁོར་བའི་གདུང་བའི་མྱ་ངན་ལས། །འདས་པའི་ཕྱིར་ན་དེ་སྐད་བརྗོད། །དེ་ལྟར་འཁོར་འདས་གཉིས་ཀ་ཡང༌། །བདེན་པ་གཉིས་སུ་འདུས་པ་སྟེ། །འཁོར་བའི་བོན་རྣམས་ཀུན་རྫོབ་དང༌། །མྱ་ངན་འདས་པ་དོན་དམ་མོ། །བདེན་པ་ཡིན་ལུགས་ལྡན་པར་གསུངས། །ཁྱབ་བྱེད་གྱུར་ཅིང་ཡིན་ལུགས་ལྡན། །དོན་དམ་སྤྲོས་བྲལ་བློར་མི་ལྟོས། །ཀུན་རྫོབ་སྤྲོས་བཅས་བློར་ལྟོས་ཡིན། །དབྱེ་གཞི་མཚན་ཉིད་དེས་ཁྱབ་ལ། །དབྱེ་ངོ་དོན་དམ་ཀུན་རྫོབ་གཉིས། །རྒྱུ་མཚན་བོན་ཅན་བོན་ཉིད་དང༌། །འབྲས་བུ་ཇི་ལྟ་ཇི་སྙེད་མཁྱེན། །འཕགས་པའི་མཉམ་བཞག་རྗེས་ཐོབ་གཉིས། །བདེན་དངོས་བཀག་ནས་སྒྱུ་མ་དང༌། །ཐམས་ཅད་རྣམས་བཀག་སྤྲོས་བྲལ་ལ། །ལྟོས་སོགས་སྒོ་ནས་རྣམ་པར་དབྱེ། །དབྱེ་བའི་དོན་ནི་དེ་ཉིད་དང༌། །གཞན་དུ་བརྗོད་དུ་མེད་པ་སྟེ། །གཅིག་དང་ཐ་དད་གང་དུ་ཡང༌། །དབྱེ་བ་མེད་པའི་དབྱེར་མེད་ཡིན། །གྲངས་ནི་ཡིན་ཚུལ་མ་གྲུབ་ཅིང༌། །སྣང་ཚུལ་དག་དུ་མ་འགག་པ། །སོགས་ལ་ལྟོས་ཏེ་རྣམ་པར་ངེས། །མཚན་མར་མ་གྲུབ་ཡིན་ལུགས་ལྡན། །དེ་ནི་དོན་དམ་བདེན་པ་ཉིད། །སྤྲོས་པས་དབེན་པས་དབྱེ་བ་མེད། །ཐ་སྙད་བརྡ་རུ་ཐེག་འགྲེལ་ལས། །ཟབ་མོ་གཏམ་དང་འཇིག་རྟེན་གྲགས། །དོན་དམ་གཉིས་སུ་རྣམ་པར་བཤད། །མཐར་ཐུག་དོན་དང་དམ་པ་ཡི། །སྤྱོད་ཡུལ་ཡིན་ཕྱིར་དོན་དམ་བརྗོད། །མཚན་མར་སྣང་བའི་ཡིན་ལུགས་ལྡན། །དེ་ནི་ཀུན་རྫོབ་བདེན་པ་ཉིད། །བག་ཆགས་ཅི་རིགས་དང་བྲལ་བ། །མཚན་མར་སྣང་བའི་ཡིན་ལུགས་ལྡན། །དག་པ་ཀུན་རྫོབ་བདེན་པ་ཉིད། །སྐུ་དང་ཡེ་ཤེས་འཕྲིན་ལས་དང༌། །རྗེས་ཐོབ་ལ་སྣང་སྣང་བ་རྣམས། །སྒྲིབ་པ་ཅི་རིགས་དབེན་པས་བརྗོད། །བག་ཆགས་མངོན་གྱུར་དང་འགྲོགས་པས། །མཚན་མར་སྣང་བའི་ཡིན་ལུགས་ལྡན། །མ་དག་ཀུན་རྫོབ་བདེན་པ་ཉིད། །ཐ་སྙད་བློ་ནི་མ་འཁྲུལ་བར། །མཚན་མར་སྣང་བའི་ཡིན་ལུགས་ལྡན། །ཡང་དག་ཀུན་རྫོབ་བདེན་པ་སྟེ། །རང་མཚན་དོན་སྤྱིའི་སྒོ་ནས་གཉིས། །སོ་སྐྱེའི་ཤེས་པ་འཁྲུལ་མེད་ལ། །བདེན་པའི་ཕྱིར་ན་དེ་སྐད་བརྗོད། །འཁྲུལ་ངོར་གྲུབ་ཅིང་མཚན་མར་སྣང༌། །དོན་བྱེད་ནུས་པས་སྟོང་པ་ནི། །ལོག་པའི་ཀུན་རྫོབ་དབང་ཤེས་དང༌། །ཡིད་ཤེས་བསླད་ལ་སྣང་བ་རྣམས། །བདེན་སྣང་དོན་ལ་ལོག་པས་ན། །ལོག་པའི་ཀུན་རྫོབ་ཅེས་སུ་བརྗོད། །བག་ཆགས་མངོན་གྱུར་དང་འགྲོགས་པས། །མ་དག་ཀུན་རྫོབ་ཅེས་སུ་བརྗོད། །བརྟག་ཅིང་དཔྱད་ན་སྙིང་པོ་མེད། །དཔྱད་མི་བཟོད་པས་ཀུན་རྫོབ་བརྗོད། །གནས་སྐབས་བདེན་ལ་ཁྱབ་བྱེད་དུ། །ཡོད་པའི་ཕྱིར་ན་རང་བཞིན་བདེན། །ཁྱབ་བྱར་གྱུར་ཅིང་ཡིན་ལུགས་ལྡན། །འགོག་ལམ་མྱ་ངན་འདས་པ་ལ། །སྡུག་ཀུན་གཉིས་ནི་འཁོར་བ་འོ། །དབྱེ་གཞི་ཁྱབ་བྱར་གནས་ཚོད་ལ། །སྡུག་བསྔལ་ཀུན་འབྱུང་འགོག་ལམ་བཞི། །སྤང་གཉེན་གཉིས་ཀྱི་ཁྱད་པར་ལ། །རྒྱུ་འབྲས་སྒོ་ནས་དེ་བཞིར་འབྱེད། །འགོག་དང་གཞན་རྣམས་དབྱེར་མེད་ལ། །ལམ་དང་སྡུག་ཀུན་ཐ་དད་དོ། །སྡུག་ཀུན་གཉིས་ནི་རྒྱུ་འབྲས་ཡིན། །རྒྱུ་འབྲས་ཟུང་གཉིས་ལ་ལྟོས་ནས། །འཇུག་པའི་ཚུལ་གྱིས་གྲངས་ངེས་སོ། །རྒྱུ་ལས་བྱུང་ཞིང་ངོ་བོ་དག །ཉོན་མོངས་བྱེད་པའི་ཡིན་ལུགས་ལྡན། །སྡུག་བསྔལ་མི་རྟག་སྟོང་བདག་མེད། །ཉོན་མོངས་བྱེད་དང་སྐད་ཅིག་མ། །བདེན་པས་སྟོང་དང་བདག་དང་བྲལ། །སེམས་རྒྱུད་སྡུག་བསྔལ་གནས་པས་བརྗོད། །སྡུག་བསྔལ་བསྐྱེད་པའི་ཡིན་ལུགས་ལྡན། །རྒྱུ་དང་ཀུན་འབྱུང་རབ་ཏུ་སྐྱེ། །རྐྱེན་གྱི་རྣམ་པ་བཞི་རུ་བཤད། །སྡུག་བསྔལ་བསྐྱེད་བྱེད་ཚངས་པར་འབྱུང༌། །མྱུར་དུ་སྐྱེ་ཞིང་ཕྱིས་རྐྱེན་བྱེད། །སྡུག་བསྔལ་ཐམས་ཅད་བསྐྱེད་པས་བརྗོད། །ལས་སྒྲིབ་དབེན་པས་ཡིན་ལུགས་ལྡན། །འགོག་ཞི་གྱ་ནོམ་ངེས་པར་འབྱུང༌། །དགག་བྱ་བཞི་ལ་ལྟོས་པ་འོ། །དགག་བྱ་འགོག་པས་དེ་སྐད་བརྗོད། །བདག་མེད་རྟོགས་པས་ཕྱིན་པར་བྱེད། །ཡིན་ལུགས་ལྡན་པ་ལམ་ཉིད་དོ། །ལམ་རིག་བསྒྲུབ་པ་ངེས་འབྱིན་བཞི། །ཕྱིན་པར་བྱེད་དང་སྤངས་བྱ་སྤངས། །ལེགས་པར་བསྒྲུབ་དང་ངེས་གནས་འབྱིན། །འདས་ལ་ཕྱིན་བྱེད་ཡིན་པས་ལམ། །སེམས་དཔའི་ལམ་གྱི་གནས་སྐབས་སུ། །བདེན་པའི་ཕྱིར་ན་གནས་སྐབས་བདེན། །འགོག་དང་མཉམ་བཞག་དོན་དམ་ལ། །རྗེས་ཐོབ་སྡུག་ཀུན་ཀུན་རྫོབ་ཡིན། །གནས་ལུགས་ལ་ལྟོས་སྒོ་ནས་བརྗོད། །སྣང་བ་འདི་ལ་ཡང་དག་པར། །སྐྱེ་བ་མེད་པར་གདོད་ནས་དག །འདི་ཞེས་མཚོན་ཅིང་དཔག་ཏུ་མེད། །སྤྲོས་པས་དབེན་པས་བློ་འདས་ཡིན། །ཐ་སྙད་སྣང་བ་མ་འགག་པ། །བདེན་པའི་དངོས་པོར་གྲུབ་མ་ཡིན། །རྨི་ལམ་སྒྱུ་མའི་ཚུལ་དུ་གནས། །ཡང་དག་སྒྱུ་མ་ཉིད་མི་དམིགས། །གཞི་དུས་དོན་དམ་ཀུན་རྫོབ་དང༌། །ལམ་དུས་མཉམ་བཞག་རྗེས་ཐོབ་ཡིན། །འབྲས་དུས་ཇི་ལྟ་ཇི་སྙེད་མཁྱེན། །བོན་རྣམས་རང་བཞིན་རྣམ་པར་དག །སྤྲོས་དང་བྲལ་བར་སྟོན་པས་གསུངས། །སྣང་བ་རང་བཞིན་མེད་པ་སྟེ། །གཅིག་དང་དུ་མ་བྲལ་བའི་ཕྱིར། །རྨི་ལམ་དང་ནི་སྒྱུ་མ་བཞིན། །ཆ་ཤས་དུ་མ་དམིགས་པའི་ཕྱིར། །ཡང་དག་གཅིག་དུ་གྲུབ་པ་མེད། །ཇི་ལྟར་ནམ་མཁའི་སྐར་ཚོགས་བཞིན། །རྡུལ་ཕྲན་དྲུག་དང་སྐད་ཅིག་ནི། །​
གསུམ་གྱི་ཆ་དང་བཅས་པ་ཡིན། །དེ་མིན་རགས་པ་ཇི་ལྟར་རྩོམ། །དེ་ཕྱིར་རགས་པ་སྨོས་ཅི་དགོས། །གཅིག་མེད་དུ་མ་འགྲུབ་མི་སྲིད། །རང་ལས་སྐྱེ་བ་ལ་སོགས་ཏེ། །མུ་བཞི་དག་དང་བྲལ་བའི་ཕྱིར། །སྐྱེ་བའི་རང་བཞིན་ཡོད་མ་ཡིན། །ཇི་ལྟར་སྒྱུ་མའི་རྟ་གླང་བཞིན། །གལ་ཏེ་རང་ལས་རང་སྐྱེ་ན། །རང་མ་གྲུབ་ན་སྐྱེད་བྱེད་འགལ། །གྲུབ་ན་བྱ་བྱེད་ཅིས་མི་འགལ། །གལ་ཏེ་གཞན་ལས་གཞན་སྐྱེ་ན། །མེ་ལས་མྱུ་གུ་སྐྱེ་བར་འགྱུར། །དོན་བྱེད་གཉིས་ཀྱིས་སྟོང་པའི་ཕྱིར། །རྟག་ལས་སྐྱེ་བའི་རིགས་མ་ཡིན། །མི་རྟག་འདས་དང་མ་འོངས་མིན། །ད་ལྟ་རྒྱུ་འབྲས་དུས་མཉམ་འགྱུར། །མེད་ལས་མི་སྐྱེ་སྐྱེད་བྱེད་མིན། །དེ་ཕྱིར་གཉིས་ཀ་དག་ལས་ནི། །སྐྱེ་བ་གང་ཡང་ཡོད་མི་སྲིད། །ཡོད་མེད་སྐྱེ་བ་དང་བྲལ་ཕྱིར། །བདེན་དངོས་མེད་དེ་སྒྱུ་མ་བཞིན། །ཡོད་པ་གྲུབ་ཟིན་བསྐྱེད་མི་དགོས། །མེད་པ་རི་བོང་རྭ་བཞིན་ནོ། །རྟེན་ཞིང་འབྲེལ་འབྱུང་ཡིན་པས་ཕྱིར། །བདེན་དངོས་མེད་དེ་གཟུགས་བརྙན་བཞིན། །རང་བཞིན་གཞན་དུ་འགྱུར་བ་དང༌། །རྣམ་པར་འཇོག་པ་གཞན་ལ་ལྟོས། །རྒྱུ་དང་རྐྱེན་གྱིས་བསྐྱེད་པའི་ཕྱིར། །རྟེན་འབྲེལ་ལ་ནི་བདེན་དངོས་མེད། །ས་ལམ་འཕྲུལ་གྱི་སྒྲོན་མེ་ལས། །ཡིན་ཚུལ་གཞིའི་ལེའུ་སྟེ་དང་པོའོ།། །།

ལམ་ཉིད་སྐྱེ་བའི་རྒྱུ་དག་ནི། །ལས་སྤྱོད་ཡིན་ཏེ་ལུང་ནས་བཤད། །ལམ་གྱི་དོན་ལྡོག་ཕྱིན་པར་བྱེད། །འཁོར་བ་དང་ནི་ཐར་པའི་ལམ། །རྟེན་གྱི་སངས་རྒྱས་འདོད་མི་འདོད། །ངོ་བོ་བྱེད་ལས་བདག་མི་གཅིག །ཉོན་མོངས་བསྐྱེད་དང་མི་བསྐྱེད་དང༌། །ངོ་བོ་ཞི་དང་མ་ཞི་དང༌། །འབྲས་བུ་ཡིད་འོང་མི་འོང་འབྱིན། །གཉིས་ལ་ལྟོས་ཏེ་རྣམ་པར་ངེས། །ཕྲ་རྒྱས་མ་སྤངས་ཚུལ་མིན་འཆང༌། །ཉེ་བར་གནས་པའི་རྐྱེན་ངན་བརྟེན། །མ་དག་ལོག་པའི་སེམས་བསྐྱེད་དང༌། །དུག་ལྔའི་རྒྱུ་ལས་མི་དགེ་སྤྱོད། །འཁོར་བའི་ལམ་ལྔ་རྣམ་པར་སྨིན། །འཁོར་ལམ་བདག་འཛིན་སྡུག་བསྔལ་གྱིས། །བསྐྱེད་ནས་ཕྱིན་པར་བྱེད་པའོ། །དམྱལ་བ་ཡི་དྭགས་བྱོལ་སོང་དང༌། །མི་དང་ལྷ་ཡི་ལམ་ལྔར་བཤད། །རྒྱུ་དང་རྐྱེན་ལྔས་རྣམ་པར་འབྱེད། །རྒྱུ་འབྲས་ངོ་བོ་ཐ་དད་དོ། །རྒྱུ་ལྔ་ལ་ལྟོས་རྣམ་པར་ངེས། །འཁོར་བ་གཅིག་ནས་གཅིག་ཏུ་ནི། །ཕྱིན་བྱེད་ཕྱིར་ན་མིང་དོན་ངེས། །ཡིད་འོང་མི་འོང་གང་ཡང་མིན། །འབྲས་བུ་སོ་སོར་འབྱིན་པར་བྱེད། །རང་བཞིན་རིགས་ནི་འགྲོ་ཀུན་ལ། །རྒྱས་འགྱུར་རིགས་ནི་ལམ་ཞུགས་སོ། །རྒྱལ་བའི་ཉེར་ལེན་རྒྱུར་གྱུར་དང༌། །དེ་བཞིན་བོན་སྐུའི་བྲལ་རྒྱུ་དང༌། །རྒྱལ་བའི་ཡོན་ཏན་བསྐྱེད་རྒྱུར་གྱུར། །རིགས་ཙམ་རང་བཞིན་གནས་རིགས་ཡིན། །ངོ་བོའི་སྒོ་ནས་རང་བཞིན་དང༌། །རྒྱས་འགྱུར་རིགས་གཉིས་རྣམ་པར་དབྱེ། །ཐེག་པ་ཆེ་འབྲིང་ཆུང་གསུམ་རིགས། །གནས་སྐབས་དག་གིས་ཕྱེ་བའོ། །རིགས་ཡོད་པས་ན་སློང་དུ་ཡོད། །རྐྱེན་གྱིས་སློང་བས་ལམ་དང་འཕྲད། །འཕྲད་པས་འབྲས་བུ་སངས་རྒྱས་ཐོབ། །རིགས་སད་ངན་སོང་མི་ལྟུང་ཞིང༌། །གཞན་སྨིན་མྱུར་དུ་ཐར་པར་བྱེད། །མ་སད་ཉོན་མོངས་རྐྱེན་དུ་འགྲོ། །སྡིག་པའི་གྲོགས་འཕྲད་གཞན་དབང་འགྱུར། །སྒྲིབ་བྱང་ཡོན་ཏན་ཐམས་ཅད་ཐོབ། །གཞན་དོན་རྒྱ་ཆེན་ནུས་པ་དང༌། །སངས་རྒྱས་མྱུར་ཏུ་འགྲུབ་པས་ན། །འོག་མ་དག་ལས་ཁྱད་པར་འཕགས། །ལམ་གྱི་རྟེན་དུ་གྱུར་པ་དང༌། །རིགས་སམ་རྒྱལ་བའི་རིགས་བསྐྱེད་ཅིང༌། །དེ་ལ་བརྟེན་ནས་དགེ་གྲུབ་པས། །རྟེན་དང་རིགས་དང་རྒྱུ་ཞེས་བརྗོད། །བྱས་པ་མེད་པར་ཡེ་གནས་དང༌། །གསོས་གདབ་ཉམས་སུ་ལེན་པས་ན། །རང་བཞིན་དང་ནི་རྒྱས་འགྱུར་སྨོས། །མ་སྐྱེས་སྐྱེ་བ་ཕལ་ཆེར་ནི། །ལྷ་དང་མི་ཡི་རྟེན་ཡིན་ཏེ། །མི་ལུས་དལ་འབྱོར་ལྡན་པ་དང༌། །ལྷ་ལུས་གཡེང་བ་མེད་པ་འོ། །རྒྱལ་བའི་ཐུགས་རྗེ་ལ་བརྟེན་ནས། །འགྲོ་བ་གང་ཡང་རུང་བ་སྟེ། །གཏོ་བུ་དང་ནི་ཀླུ་མོ་བཞིན། །ཐེག་པ་ཆེན་པོའི་རིགས་སད་ཅིང༌། །བདག་མེད་རྟོགས་པ་ཐོབ་འདོད་བློ། །བག་ཆགས་དག་གི་རྒྱུན་བརྟན་པས། །སྐྱེ་གནས་རྟེན་ནི་འགྲོ་ཀུན་རུང༌། །འཁོར་བར་སྐྱོ་དང་སྙིང་རྗེ་སྐྱེས། །སངས་རྒྱས་ལ་ནི་དད་པ་ལྡན། །དཔོན་གསས་གདམས་ངག་སེམས་བསྐྱེད་དོ། །​
གདུལ་བྱ་ལམ་ལ་འགོད་པ་ཡི། །གདམས་པ་སྟོན་བྱེད་སྐྱེས་བུ་གང༌། །དེ་དག་ཡོངས་འཛིན་དཔོན་གསས་ཡིན། །སེམས་དང་བསྐྱེད་ན་གྲོགས་ཙམ་ཡོད། །ཁྱད་པར་ཅན་ནི་བོན་མཆོག་སོགས། །སོ་སྐྱེ་འཕགས་པ་མཆོག་ཐོབ་གསུམ། །ཕྱོགས་རེ་ཕལ་ཆེར་ཐམས་ཅད་སྟོན། །སྡིག་པའི་གྲོགས་དང་མ་དག་སྤྱོད། །ཐེག་ཆེན་ལ་ནི་སེམས་ཞུམ་སྤངས། །ཐབས་ཤེས་ཟུང་དུ་འབྲེལ་བར་བྱེད། །དེས་ཟིན་ལམ་དུ་གྱུར་པ་དང༌། །ལམ་གྱི་དགེ་བའི་སྡོང་འདེབ་ཅིང༌། །ལམ་པས་བཀུར་བྱའི་རྟེན་ཡིན་པས། །ཡོངས་འཛིན་བཤེས་གཉེན་དཔོན་གསས་སོ། །ཐོས་རུང་སེམས་ཅན་ཀུན་ལ་ཡོད། །ཐོས་དང་བསམ་བཅས་གསར་ཞུགས་ཡིན། །ཐོས་ཤིང་གོམས་པ་ཚོགས་ལམ་རབ། །ཐོབ་མངོན་མཐོང་ལམ་ཡན་ཆད་དོ། །གསར་ཞུགས་ཡོངས་འཛིན་འཕྲད་པའི་དུས། །དེ་ལ་རིམ་བཞིན་ཇེ་རྒྱས་ཡིན། །ཚོགས་ལམ་ཚུན་ལ་སོ་སྐྱེ་ལ། །སྦྱོར་ལམ་ལས་ནི་འཕགས་སྤྲུལ་ལོ། །དོན་དུ་གཉེར་བྱའི་ཐབས་སྟོན་ངག །ཡིད་ཆེས་གནས་ལས་བྱུང་བས་གདམས། །ཐོབ་པ་མི་ཉམས་ཐོབ་སྟོན་ཅིང༌། །མ་ཐོབ་ཐོབ་པའི་ཐབས་སྟོན་ངག །ཡིད་ཆེས་གནས་ལས་བྱུང་བ་ནི། །ཁྱད་པར་ཅན་དང་རྗེས་བསྟན་ཡིན། །གདམས་ཙམ་གསར་ཞུགས་ཁྱད་པར་ཅན། །ཚོགས་ལམ་ཆེན་པོ་རྗེས་བསྟན་ནི། །ཚོགས་ལམ་ཆུང་ངུ་དག་ལ་ཡོད། །ཁམས་གསུམ་ཉེས་ཅན་ལམ་ལྔ་ནི། །ཐར་ལམ་རྣམ་མཁྱེན་མཐར་ཐུག་གདམས། །ཡོད་མེད་སྣང་སྟོང་རྟག་ཆད་དང༌། །སྐྱེ་འགག་མཐའ་རུ་མི་དམིགས་ཤིང༌། །རང་བཞིན་ཀུན་བྲལ་བོན་ཉིད་བསྟན། །དམ་པ་རྣམས་ཀྱི་མན་ངག་དག །ངེས་པ་ཉིད་དུ་གདམས་པ་འོ། །གདམས་པ་མེད་ན་དོན་མི་འབྱུང༌། །དེ་ཕྱིར་གདམས་པ་དགོས་པའི་མཆོག །སེམས་བསྐྱེད་མ་སྐྱེས་ལམ་མི་སྐྱེ། །དེ་མེད་འབྲས་བུ་མི་ཐོབ་པས། །སེམས་བསྐྱེད་ལམ་གྱི་སྔོན་དུ་དགོས། །ཡུལ་གྱིས་ཟིན་པས་འཇིགས་པ་སེལ། །སྐྱབས་སོང་ཙམ་དང་ཁྱད་པར་ཅན། །བསོད་ནམས་ཆ་མཐུན་ལམ་ལ་ཞུགས། །བླངས་དང་བོན་ཉིད་ལས་ཐོབ་པ། །དང་པོའི་ས་དང་འཇིག་རྟེན་འདས། །ཡུལ་ནི་བཞི་འམ་གསུམ་ཡིན་ལ། །རྟེན་ནི་ཐེག་པ་ཆེ་ཆུང་གཉིས། །དུས་ནི་ཇི་སྲིད་འཚོ་དང་ནི། །སྙིང་པོ་བྱང་ཆུབ་ཐོབ་ཀྱི་བར༌། །བར་ཆོད་མི་ཚུགས་རྟེན་དུ་རུང༌། །ངན་འགྲོ་སོགས་ལས་སྐྱོབ་པར་འགྱུར། །སྐྱབས་འོག་ཚུད་ནས་བར་ཆོད་ཞི། །ཡུལ་ལ་མོས་པའི་བློ་གཏོད་པ། །དད་པ་ཡིན་ཏེ་དྭངས་པ་དང༌། །མོས་པ་དང་ནི་ཡིད་ཆེས་གསུམ། །ཡུལ་ལ་ཉེ་བར་གུས་ཕྱིར་དད། །སྙིང་རྗེ་འགྲོ་ལ་སེམས་བརྩེ་བ། །བདག་ཕྱོགས་མེད་དང་ཀུན་ལ་སྙོམས། །བུ་གཉེན་ལྟ་བུའི་སྙིང་རྗེ་གསུམ། །གདུང་ཞིང་བྱམས་པས་སྙིང་རྗེ་བརྗོད། །རྒྱུ་རྐྱེན་ཀུན་ལྡན་བརྡ་སྤྲོད་པའི། །ཆོ་ག་ཚང་བ་རྐྱེན་དུ་གསུངས། །གང་ཞིག་གང་ལ་འདུན་པ་དང༌། །གཞན་དོན་བྱང་ཆུབ་ལ་འདུན་པ། །སེམས་བསྐྱེད་ཙམ་དང་ཐེག་ཆེན་ནོ། །བླངས་དང་བོན་ཉིད་ལས་ཐོབ་གཉིས། །འཇིག་རྟེན་དང་ནི་འཇིག་རྟེན་འདས། །ཀུན་རྫོབ་ཚོགས་ཀྱི་ལམ་ན་ཡོད། །དོན་སྤྱི་དང་ནི་གསལ་སྣང་ཅན། །མངོན་དུ་མཐོང་བའི་དོན་དམ་ནི། །ཚོགས་སྦྱོར་མཐོང་ལམ་ཡན་ཆད་དོ། །མཚན་གཞི་གཉིས་ཀའི་འཚོགས་དོན་ཡིན། །མོས་པ་ས་གཞི་ཏིང་འཛིན་གསེར། །དྲན་པ་ཟླ་བ་ཡར་ངོ་བཞིན། །གཞན་དོན་སངས་རྒྱས་འཐོབ་འདོད་དམིགས། །གཞན་དོན་སངས་རྒྱས་ཐོབ་འདོད་ལ། །དམིགས་ནས་སྒྲུབ་པ་སྨོན་འཇུག་ཡིན། །ཆེད་དུ་བྱ་བ་སེམས་ཅན་དང༌། །དངོས་ཀྱིས་དམིགས་པ་བྱང་ཆུབ་སྨོན། །དེ་དོན་བྱ་དང་ཐོབ་འདོད་རྣམས། །ཆེད་བྱ་གཞན་དོན་བྱང་ཆུབ་ལ། །དོན་གཉེར་སེམས་དཔའི་སྤྱོད་པར་འཇུག །དོན་བྱེད་ཐོབ་འདོད་བསམ་དང་སྤྱོད། །གཞན་དོན་བྱང་ཆུབ་ལ་འདུན་དང༌། །དེ་དོན་ཇི་བཞིན་བསྒྲུབ་པ་ནི། །སྨོན་དང་འཇུག་གི་ཁྱད་པར་རོ། །ཀུན་རྫོབ་དོན་དམ་སེམས་བསྐྱེད་དང༌། །བརྡ་དང་བོན་ཉིད་ལས་ཐོབ་གཉིས། །འཇིག་རྟེན་པ་དང་དེ་ལས་འདས། །མོས་སྤྱོད་ལྷག་བསམ་རྣམ་སྨིན་གསུམ། །གཏན་དུ་བ་ནི་སྨོན་ལམ་ལ། །རེས་འགའི་གྲོགས་ནི་ཕར་ཕྱིན་གཞན། །སྦྱོར་དངོས་རྗེས་གསུམ་ཚང་པས་བླངས། །དད་དང་སྙིང་རྗེ་ལོག་པ་དང༌། །ལོག་ལྟ་སྐྱེས་དང་སྐྱབས་འགྲོ་ཤོར། །མཆོད་འོས་བསླུས་དང་དགེ་ལ་འགྱོད། །གཤེན་རབ་སྐྱོན་བརྗོད་གཡོ་སྒྱུ་སྤྱོད། །ཉིན་མཚན་མཉམ་པའི་གསུམ་ཆར་འདས། །ཉོན་མོངས་དབང་གིས་ཕུལ་བ་འོ། །འགྱོད་པ་སྐྱེས་ན་བསྐྱར་བར་གསུངས། །མིང་དོན་གཉིས་འཕོས་ཁྱད་པར་འགྱུར། །གོང་མའི་ཚུལ་ལྡན་དམ་པས་བསྟོད། །ཕན་སེམས་ལྡན་པས་ཀུན་བཤེས་འགྱུར། །གཞན་དོན་མཛད་པས་བདེར་གཤེགས་མཉེས། །དགེ་སྟོབས་ལྡན་པའི་སྡིག་དྲུང་འབྱིན། །ཕྱི་ནང་བར་ཆོད་ཞི་བར་འགྱུར། །མྱུར་དུ་རྫོགས་པའི་སངས་རྒྱས་ཐོབ། །ཉམས་ན་ཡོན་ཏན་དེ་ལྡོག་འགྱུར། །དྲན་པའི་སྤོབས་པ་བསྐྱེད་པས་བརྗོད། །ལམ་ཉིད་རྒྱུད་ལ་སྐྱེད་པར་བྱེད། །སྟོབས་ཆུང་སྡིག་ཅན་མུ་སྟེགས་སྤངས། །རང་དོན་ཡིད་ལ་བྱེད་པ་དང༌། །སྡིག་པའི་ལས་ནི་སྤྱད་མི་བྱ། །ཉིན་མཚན་དུས་དྲུག་དག་ཏུ་སྦྱང༌། །སྲོག་གི་ཕྱིར་ཡང་སྡོམ་མི་གཏོང༌། །ཤིན་ཏུ་གཅེས་པར་འཛིན་པར་བྱ། །འགྲོ་ལ་ཚད་མེད་རྣམ་བཞི་བསྒོམ། །ཕན་ཡོན་མི་བརྗེད་དད་པ་བསྐྱེད། །མི་ཉམས་སྤེལ་བའི་ཐབས་ཉིད་དོ། །གཡུང་དྲུང་སེམས་དཔའི་སྒྲུབ་འཇུག་གི །རྟེན་ནི་རྒྱས་འགྱུར་རིགས་ཡིན་ལ། །སེམས་བསྐྱེད་དང་ནི་གདམས་ངག་རྐྱེན། །གཞན་དོན་བྱང་ཆུབ་འཐོབ་བྱའི་ཕྱིར། །བོན་རྣམས་མི་དམིགས་བརྩོན་པས་ལེན། །དེ་ཡི་ས་མཚམས་ཚོགས་ལམ་ཡན། །གོ་ཆ་འཇུག་ཚོགས་ངེས་འབྱུང་བཞི། །ངོ་བོ་བསམ་སྦྱོར་གོ་ཆ་འཇུག །གནས་སྐབས་མཐར་ཐུག་འབྲས་བསྐྱེད་པས། །ཚོགས་དང་ངེས་འབྱུང་རྣམ་པར་དབྱེ། །སྒྲུབ་པའི་ཚུལ་ནི་ཐ་དད་དོ། །རྒྱུ་མཚན་སྟོབས་ཀྱིས་རྣམ་པར་ངེས། །བོན་སྐུ་ཐོབ་ཕྱིར་ཕར་ཕྱིན་ནི། །མི་དམིགས་བསམ་པས་ཉམས་སུ་ལེན། །ཐབས་གང་མྱང་འདས་རྒྱུད་དཔའ་བས། །རང་བཞིན་མེད་རྟོགས་གྲོགས་མཚུངས་ལྡན། །དེ་ནི་བླ་མེད་ཕྱིན་པ་ཡིན། །སྦྱིན་པ་ལ་སོགས་བླ་མེད་བཅུ། །སྦྱིན་དང་སྦྱིན་པ་ཆེན་པོ་སོགས། །ཡན་ལག་དྲུག་ཏུ་མཁས་པས་སྤྱད། །དགྲ་ཡིས་མི་འཇིགས་གོ་ཆ་བརྗོད། །བོན་སྐུའི་ཆེད་དུ་མི་དམིགས་པས། །འཇུག་ཅིང་བརྩོན་པས་ཉམས་སུ་ལེན། །བསམ་གཏན་གཟུགས་མེད་སྦྱིན་ལ་སོགས། །ལམ་དང་ཚད་མེད་མཚན་མ་དང༌། །འཁོར་གསུམ་དང་ནི་རྣམ་མཁྱེན་ཆེད། །མངོན་ཤེས་དྲུག་དང་རྣམ་མཁྱེན་ལ། །མི་དམིགས་པ་ཡིས་འཇུག་ཅིང་བསྒྲུབ། །དངོས་སུ་ཉམས་སུ་ལེན་པས་ངེས། །བོན་སྐུའི་ཆེད་དུ་མི་དམིགས་པས། །ཉམས་སུ་བླངས་པས་གནས་སྐབས་ཀྱི། །འབྲས་བུ་བསྐྱེད་པའི་རྒྱུར་གྱུར་པའོ། །ཐབས་མཁས་ཚོགས་ནི་ཕར་ཕྱིན་བཅུ། ཡེ་ཤེས་སྟོང་ཉིད་བཅོ་བརྒྱད་དོ། །ལམ་ནི་ཡན་ལག་སོ་བདུན་ལ། །གཟུངས་ཀྱི་ཚོགས་ནི་ཁམས་བརྒྱད་བཞིན། །ས་ཡི་ཚོགས་ནི་དེ་ཡི་བོན། །གཉེན་པོ་མཉམ་རྗེས་ཟུང་འབྲེལ་ཡིན། །ཚོགས་བསོགས་འབྲས་བུ་དངོས་བསྐྱེད་ཚོགས། །བོན་སྐུའི་ཆེད་དུ་མི་དམིགས་པས། །ཉམས་སུ་བླངས་པས་མཐར་ཐུག་གི །འབྲས་བུ་བསྐྱེད་པའི་རྒྱུར་གྱུར་པའོ། །རྒྱལ་བའི་ཡོན་ཏན་བཅུ་གཅིག་གི །ཆེད་དུ་ཐབས་ཤེས་ཟུང་འབྲེལ་གྱིས། །ལམ་རྣམས་ཉམས་སུ་ལེན་པ་འོ། །རྣམ་མཁྱེན་འབྱིན་པས་ངེས་འབྱུང་བརྗོད། །དེ་དོན་ཇི་བཞིན་བསྒྲུབས་པས་གདག། །ལམ་བསྐྱེད་འབྲས་བུ་འགྲུབ་པར་བྱེད། །ས་ལམ་འཕྲུལ་གྱི་སྒྲོན་མེ་ལས། །ལམ་གྱི་སྔོན་འགྲོའི་ལེའུ་སྟེ་གཉིས་པའོ།། །།

བདག་མེད་རྟོགས་པས་ཕྱིན་པར་བྱེད། །ཐར་པའི་ལམ་གྱི་དོན་ལྡོག་ཡིན། །རྟེན་ནི་ཁམས་གསུམ་གང་རུང་བཤད། །རྒྱས་རིགས་གདམས་ངག་སེམས་བསྐྱེད་དང༌། །ཡུལ་དུས་འཛོམས་པ་ཉིད་ལས་འགྲུབ། །གཞན་དོན་རྣམ་མཁྱེན་ཐོབ་འདོད་པས། །བོན་རྣམས་རང་བཞིན་མེད་པ་རུ། །གཏན་ལ་ཕབ་ནས་བསྒོམ་པ་སྦྱོར། །རྣམ་ཀུན་ཚོགས་ནས་རྒྱུན་མཐའི་བར། །རྩེ་མོ་ཚོགས་ལམ་གཉིས་པ་ནས། །ས་བཅུ་རྒྱུན་མཐའི་བར་དུའོ། །མཐར་གྱི་ཚོགས་ནས་ས་བཅུ་དངོས། །སྐད་ཅིག་རྒྱུན་མཐའ་ཁོ་ནར་ཡོད། །རྣམ་ཀུན་རྩེ་མོ་མཐར་སྐད་ཅིག །གཏན་ལ་ཕབ་དང་དབང་བསྒྱུར་བའི། །རིམ་དང་ཅིག་ཆར་བསྒོམ་པས་འབྱེད། །གཅིག་དང་རང་ལྡོག་ཐ་དད་སྲིད། །སྐྱེས་པའི་ཚུལ་གྱིས་གྲངས་ཡང་ངེས། །རྒྱས་འགྱུར་རིགས་ནི་སྒོམ་པའི་རྟེན། །སེམས་ནི་དང་པོ་བསྐྱེད་པ་སོགས། །སྐྱོན་ཡོན་ཤེས་དང་གུས་པས་འཇུག །སེམས་བསྐྱེད་དང་ནི་འདུན་པ་ཡི། །གདམས་པ་སྔོན་དུ་སོང་ལས་གྲུབ། །བདེན་པ་གཉིས་དང་བཞི་ནི་དམིགས། །ལྡོག་པར་རྟེན་པའི་བྱེ་བྲག་གོ །བདེན་པ་བཞི་ཡི་བྱེ་བྲག་དང༌། །སྒོམ་ཚུལ་ལྡོག་པ་བརྟེན་པ་རྣམས། །གཏན་ཕབ་རྟོགས་ནས་བསྒོམས་པས་གདག །རྣམ་ཀུན་སྦྱོར་བ་གཞན་དོན་དུ། །རྩེ་མོ་བོན་སྐུ་འཐོབ་པའི་ཕྱིར། །རང་བཞིན་མེད་པར་དབབ་ནས་སྒོམ། །བོན་ཉིད་སྐྱེ་བ་མེད་པ་དང༌། །བོན་ཅན་སྒྱུ་མ་ལྟར་སྒོམ་ནི། །མཉམ་རྗེས་སོ་སོའི་དོན་ལྡོག་གོ །ཡུལ་དང་དེ་ཉིད་བློར་མི་དམིགས། །སྒོམ་པ་གནས་དང་རྣལ་འབྱོར་བཀག །གཞི་ལ་དམིགས་ནས་མི་དམིགས་ཟབ། །ལམ་ལ་མི་དམིགས་གཏིང་དཔག་དཀའ། །རྣམ་པར་མི་དམིགས་ཚད་མེད་སྦྱོར། །ཚོགས་ལ་ཐོས་བསམ་རྟོགས་པས་སྦྱོར། །དྲོད་དང་རྩེ་མོ་བཟོད་མཆོག་བཞིར། །ལུང་བསྟན་ཐོབ་དང་ཕྱིར་མི་ལྡོག། ངེས་འབྱུང་བར་ཆད་མེད་པར་སྦྱོར། །མཐོང་བར་བྱང་ཆུབ་ཉེ་བ་དང༌། །གཉིས་ནས་བདུན་བར་བྱང་ཆུབ་མྱུར། །བརྒྱད་ལ་གཞན་དོན་འཕེལ་འགྲིབ་མེད། །མི་མཐོང་བསམ་གྱིས་མི་ཁྱབ་དང༌། །རྣམ་པར་མི་རྟོག་སྦྱོར་ཞེས་བརྗོད། །དགུ་པར་འབྲས་བུ་འབྱིན་པ་དང༌། །བཅུ་པར་རྣམ་དག་སྦྱོར་བའོ། །ལྔ་པོ་དུས་ཀྱི་སྐབས་ལ་གདག །དམ་བཅའ་སྔོན་དུ་སོང་བ་དང༌། །ཕྱི་བཤོལ་མེད་པར་ཉམས་སུ་ལེན། །ཚོགས་ནས་ས་བདུན་ཚུན་ལ་ཡོད། །བསྒོམ་ཙམ་སེམས་བསྐྱེད་དང་པོ་དང༌། །ཁྱད་པར་ཅན་ནི་དྲོད་ཡན་ཆོད། །མཉམ་ཉིད་ཞིང་དག་ཐབས་མཁས་སྦྱོར། །བོན་ལོངས་སྤྲུལ་སྐུ་ཐོབ་པར་བྱེད། །རྣམ་པ་སྐྱེ་མེད་སྒོམ་པའི་བློ། །གསལ་སྣང་ཕུལ་ཕྱིན་འབྱུང་རུང་སྟེ། །རྟེན་བརྟེན་གོམས་པས་འཕེལ་བ་དང༌། །གོམས་ཟིན་འབད་ལ་མི་ལྟོས་ཕྱིར། །བར་ཆོད་སྤངས་དང་གོང་དུ་འཕེལ། །ཡུལ་དང་འཕྲད་ཅིང་འགྲོ་དོན་འགྲུབ། །རྣམ་ཀུན་གཏན་དབབ་མངོན་རྫོགས་བསྒྲུབ། །དེ་ཕྱིར་རྣམ་རྫོགས་སྦྱོར་ཞེས་བྱ། །རྩེ་མོ་རྣམ་ཀུན་བདག་རྐྱེན་ལས། །རང་བཞིན་མེད་པར་དབང་བསྒྱུར་གྱི། །རྟོགས་པ་ཐོབ་ནས་བསྒོམ་པ་འོ། །སྒྱུ་མ་ལྟར་དང་བོན་ཉིད་ལ། དེ་བཞིན་སྒོམ་པས་མཉམ་རྗེས་སོ། །རྟགས་ཀྱིས་གཏན་དབབ་ཚོགས་ཆེན་པོར། །དབང་བསྒྱུར་ཐོབ་ནས་བསྒོམ་པ་ཚོགས། །དྲོད་རྩེ་བཟོད་མཆོག་རྣམ་བཞི་ནི། །སྤང་གཉེན་རྫས་བཏགས་རང་བཞིན་མེད། །མ་མཐོང་མཐོང་ལ་དབང་བསྒྱུར་མཐོང༌། །མཐོང་ཟིན་གོམས་ལ་དབང་བསྒྱུར་བསྒོམ། །ཀུན་ལ་དབང་བསྒྱུར་བར་ཆོད་མེད། །གསལ་སྣང་འབྱུང་རུང་གོང་མ་ལྟར། །དབང་བསྒྱུར་རྩེ་མོ་རྣོ་བས་བརྗོད། །མཐར་གྱིས་གཞན་དོན་སྐད་ཅིག་ལ། །བོན་སྐུ་ཐོབ་པར་བྱ་བའི་ཕྱིར། །རང་བཞིན་མེད་པར་རིམ་གྱིས་བསྒོམ། །མཉམ་རྗེས་བོན་ཉིད་བོན་ཅན་ནོ། །བླ་མེད་བཅུ་སོགས་སྐྱབས་གསུམ་དྲན། །ཐབས་ཤེས་ལྷ་དང་འཁོར་འདས་རྣམས། །རང་བཞིན་མེད་པར་རིམ་གྱིས་བསྒོམ། །ལམ་གྱི་ངོ་བོ་རྟེན་ལམ་དང༌། །བོན་ལ་མངོན་ཞེན་འགོག་པས་སྦྱོར། །རིམ་གྱིས་བསྒོམས་པས་བོན་སྐུ་ཐོབ། །བློ་རྒྱུན་བརྟན་པ་སོགས་ཀྱིས་འགྲུབ། །རིམ་གྱིས་མཐར་ཐུག་འབྱུང་བས་བརྗོད། །སྐད་ཅིག་མཐར་གྱིས་བདག་རྐྱེན་ལས། །བློ་ཡི་ནུས་པ་མཐར་ཐུག་ནས། །རང་བཞིན་མེད་པར་དུས་གཅིག་བསྒོམ། །སྦྱིན་སོགས་དཀར་དང་སློབ་ལམ་བོན། །མཚན་ཉིད་མེད་དང་གཟུང་འཛིན་མེད། །​
དུས་གཅིག་རྟོགས་ནས་བསྒོམ་པ་ནི། །མ་སྨིན་སྨིན་དང་མཚན་ཉིད་མེད། །གཉིས་སུ་མེད་པའི་སྐད་ཅིག་མའོ། །རྣམ་མཁྱེན་དངོས་སུ་ཐོབ་པ་ནི། །དུས་གཅིག་རྟོགས་ནས་བསྒོམ་པས་འགྲུབ། །སྐད་ཅིག་ཉིད་ལ་བསྒོམས་པས་བརྗོད། །ཉམས་སུ་ལེན་པའི་བསྒོམ་ཡིན་ཞིང༌། །གཏན་ཕབ་བོན་ཉིད་དོན་ལ་སྦྱོར། །ལམ་བསྐྱེད་སངས་རྒྱས་ཐོབ་པར་བྱེད། །ཚོགས་སྦྱོར་མཐོང་སྒོམ་རྣམ་པ་བཞི། །དོན་སྤྱིའི་ཚུལ་དུ་རྟོགས་པ་ལ། །ཐོས་བསམ་སྒོམ་འབྱུང་ཚོགས་དང་སྦྱོར། །མངོན་སུམ་ཉིད་དུ་རྟོགས་པ་ལ། །གསར་དང་གོམས་པ་མཐོང་དང་སྒོམ། །སྔ་ཕྱི་རྒྱུ་འབྲས་ཐ་དད་དོ། །མ་སྨིན་སྨིན་དང་སྨིན་པ་གྲོལ། །གྲོལ་བ་མཐའ་རུ་ཕྱིན་ལས་ངེས། །ས་ལམ་འཕྲུལ་གྱི་སྒྲོན་མེ་ལས། །ལམ་སྤྱིའི་རང་བཞིན་གྱི་ལེའུ་སྟེ་གསུམ་པའོ།། །།

རྟེན་བཤད་ཚོགས་ནི་བསོད་ཆ་མཐུན། །ས་ནི་ཁམས་གསུམ་གང་རུང་ངོ༌། །འཇིག་རྟེན་ཐོས་བསམ་ཤེས་རབ་ཀྱིས། །ཕྱིན་པར་བྱེད་པ་ཚོགས་ཀྱི་ལམ། །དད་ནས་དྲོད་མ་ཐོབ་ཀྱི་བར། །སེམས་བསྐྱེད་ལས་བྱུང་དགེ་བ་གང༌། །དབང་པོའི་ངོ་བོར་མ་གྱུར་པའོ། །དད་བརྩོན་དྲན་ཏིང་ཤེས་རབ་ལྔ། །ཐར་པ་མྱ་ངན་འདས་པ་ཡི། །ཆ་རུ་གཏོགས་པས་མཐུན་ཞེས་བརྗོད། །ཚོགས་ལམ་ཆུང་འབྲིང་ཆེན་པོ་གསུམ། །སྤང་གཉེན་དྲན་འཇོག་སྤོངས་ལ་འཇུག །སྤོང་བའི་ཡན་ལག་ཐོབ་པས་འབྱེད། །དབྱེ་དོན་ངོ་བོ་ཐ་དད་ལ། །འགོ་གནོན་ཚུལ་གྱིས་གྲངས་ངེས་སོ། །ཆུང་བ་དྲན་པ་ཉེར་བཞག་བཞི། །སེམས་བསྐྱེད་དང་ནི་ཐོས་ལས་འབྱུང༌། །ཡོངས་སུ་བརྟགས་པའི་དྲན་པ་བསྒོམ། །ལུས་དང་ཚོར་བ་སེམས་དང་བོན། །དམིགས་པ་གཟུགས་སོགས་ཕུང་པོ་ལྔ། །མི་གཙང་སྡུག་བསྔལ་མི་རྟག་གམ། །སྐྱེ་མེད་སྒྱུ་མ་ལྟ་བུ་དང༌། །དུག་ལྔའི་གཉེན་པོ་ཡེ་ཤེས་ལྔ། །གཟུགས་དང་ཚོར་བ་རྣམ་ཤེས་དང༌། །འདུ་ཤེས་འདུ་བྱེད་ཕུང་པོ་ལ། །ཡོངས་སུ་བརྟགས་པའི་ཤེས་བཞིན་ནོ། །ལུས་དང་ཚོར་བ་སེམས་དང་བོན། །དྲན་པ་ཉེར་བཞག་རྣམ་བཞི་ཡིན། །ཡང་དག་སྤང་བཞི་བསྐྱེད་པར་བྱེད། །དྲན་པ་ཉེར་བཞག་དག་ལས་འགྲུབ། །སྤོང་སེམས་ཤེས་རབ་མཚུངས་ལྡན་པའོ། །འབད་དང་བརྩོན་འགྲུས་རྩོལ་སེམས་དང༌། །སེམས་རབ་འཛིན་པ་རྣམ་པ་བཞི། །ཡོད་མེད་རྟག་ཆད་བྱིང་རྒོད་དང༌། །གཟུང་འཛིན་གཉིས་སོགས་མི་དགེར་དམིགས། །མ་མཐོང་མི་སྤྱོད་མི་རྟོག་དང༌། །མི་སེམས་པ་ཡི་རྣམ་པ་འོ། །མཐར་འཛིན་རྟོག་པ་སྤང་བ་ལ། །འབད་པས་འདུན་བསྐྱེད་བརྩོན་འགྲུས་རྟག།།བྱིང་རྒོད་གཉེན་པོར་རྩོལ་སེམས་ལ། །སེམས་རབ་འཛིན་པ་ཟུང་འབྲེལ་བསྒོམ། །རྫུ་འཕྲུལ་རྐང་པ་འགྲུབ་པར་བྱེད། །ཡང་དག་སྤངས་པ་དག་ལས་སྐྱེ། །ཕུང་པོ་ལྔར་དམིགས་རྣམ་པ་ནི། །དུ་མར་འགྱུར་བྱེད་ཡན་ལག་གོ །མོས་འདུན་གསལ་རྟོགས་མཉམ་པ་འམ། །འདུན་སེམས་བརྩོན་དཔྱོད་བཞི་རུ་བཤད། །དད་འདུན་བརྩོན་འགྲུས་ཤིན་ཏུ་སྦྱངས། །དྲན་ཤེས་སེམས་པ་བཏང་སྙོམས་བརྒྱད། །རེ་རེར་བརྒྱད་བརྒྱད་སོ་གཉིས་སོ། །ལེ་ལོ་བརྗེད་ངས་སྐྱོན་བལྟ་བྱིང༌། །རྒོད་དང་ལྔ་པོ་སྤངས་ལ་དམིགས། །དད་འདུན་བརྩོན་འགྲུས་སྦྱངས་པ་ཡི། །འཇུག་པའི་དུས་སུ་ལེ་ལོ་སྤངས། །དྲན་ཤེས་སེམས་པ་བཏང་སྙོམས་བཞིས། །བརྗེད་ངས་སྐྱོན་བལྟ་བྱིང་རྒོད་སྤང༌། །སྐྱེ་མེད་སྒྱུ་མ་ལྟ་བུར་བསྒོམ། །དྲི་མ་ལྔ་སྤོངས་སྦྱོར་ལམ་བསྐྱེད། །ཚོགས་བསོག་སྣོད་རུང་བྱེད་པས་བརྗོད། །གོང་མའི་ལམ་ཉིད་བསྐྱེད་པར་བྱེད། །ས་ལམ་འཕྲུལ་གྱི་སྒྲོན་མེ་ལས། །ཚོགས་ལམ་བསྟན་པའི་ལེའུ་སྟེ་བཞི་པའོ།། །།

རྟེན་ཚོགས་ས་དང་གསུམ་ལས་འབྱུང༌། །སྒོམ་འབྱུང་འཇིག་རྟེན་ཤེས་རབ་ཀྱི། །གསལ་སྣང་ཐོབ་པས་ཕྱིན་བྱེད་སྦྱོར། །ཚོགས་རྫོགས་མཐོང་ལམ་མ་སྐྱེས་པར། །དྲོད་རྩེ་བཟོད་པ་བོན་མཆོག་གོ །སྤང་གཉེན་རྫས་བཏགས་རྣམ་པ་བཞི། །རང་བཞིན་མེད་རྟོགས་ཉིད་ཀྱིས་འབྱེད། །བདག་མི་གཅིག་ཅིང་དགག་བྱར་ལྟོས། །རྟོག་འཛིན་བདེན་པ་དག་ལ་དམིགས། །འཇིག་རྟེན་བསྒོམ་འབྱུང་ཤེས་རབ་ཀྱིས། །བོན་ཉིད་ལ་ནི་གསལ་སྣང་ཐོབ། །གཉིས་ཀར་དུ་རྟོག་གཟུང་རྟོག་ལ། །གཉིས་ཀར་ལ་རྟོག་འཛིན་རྟོག་གསུངས། །སྤང་དང་གཉེན་པོར་ཞེན་པ་དང༌། །རྟག་སོགས་དང་ནི་བཏགས་པར་ཞེན། །གཟུང་འཛིན་རྟོག་པ་ཁོ་ན་དང༌། །གཉིས་ཀ་ཡིན་དང་མིན་པ་ཡོད། །དོན་ལ་ཞེན་པ་བཅས་པས་རྟོག །ངེས་འབྱེད་རྗེས་ཐོབ་གཉིས་ཀ་ལ། །མཉམ་བཞག་ལ་ནི་དགག་རྟོག་ཡོད། །གཟུང་འཛིན་ཞེན་པའི་སྒྲུབ་རྟོག་ལ། །གཉེན་པོས་སྤངས་རྟོག་དགག་རྟོག་ཡིན། །གཟུང་འཛིན་བཞི་དང་གཉེན་པོ་བཞི། །ཞེན་བཅས་དགག་སྒྲུབ་རྣམ་པ་ཅན། །ཉིད་ཡིན་ཕྱིར་ན་དེ་སྐད་བརྗོད། །བདག་མེད་སྤྱིའི་རྣམ་པ་ལ། །མངའ་ཐོབ་པ་ནི་དབང་པོ་འོ། །ཚོགས་ལམ་ཐར་པ་ཆ་མཐུན་ལྔ། །འདིར་ནི་ངེས་འབྱེད་དབང་ལྔར་འགྱུར། །དད་བརྩོན་དྲན་ཏིང་ཤེས་རབ་ལྔ། །མཉམ་རྗེས་གཉིས་ཀྱི་ཚུལ་དུ་བསྒོམ། །བདག་མེད་སྤྱི་ཡི་རྣམ་པ་ལ། །བརྟན་ཐོབ་པ་ནི་སྟོབས་ཉིད་དོ། །དབང་ལྔ་ནུས་ཅན་གྱུར་པ་ལྔ། །མཉམ་རྗེས་གཉིས་ཀྱི་ཚུལ་དུ་འོ། །བདག་མེད་སྤྱི་ཡི་རྣམ་པ་ལ། །རྩེ་གཅིག་པ་ནི་ཏིང་ངེ་འཛིན། །ཅིར་ཡང་མ་ཡིན་ཏིང་འཛིན་དང༌། །དེ་བཞིན་ཀུན་སྣང་རྒྱུ་ཡོངས་རྫོགས། །སྦྱོར་བཞིན་རང་བཞིན་མེད་པར་བསྒོམ། །དྲོད་རྩེས་གཟུང་དང་བཟོད་མཆོག་གིས། །འཛིན་པ་རང་བཞིན་མེད་པར་རྟོགས། །གསལ་སྣང་མི་འདྲ་རྣམ་བཞི་ཡོད། །རིགས་ནི་རྟོག་པ་གསལ་སྣང་ཅན། །མི་ཁོམ་གནས་སུ་མི་ལྟུང་ཞིང༌། །མཚན་འཛིན་ལྡོག་དང་སོམ་ཉི་མེད། །ཀུན་སློང་ལ་འཇུག་གཞན་དོན་བྱེད། །འདོད་འདུན་གནོད་སེམས་ཐེ་ཚོམ་དང༌། །གཉིད་རྨུགས་སེམས་ཞུམ་རྒོད་དང་འགྱོད། །རྣམ་གཡེང་བག་ཆགས་དང་མི་འགྲོགས། །དགེ་སྤྱོད་གཞན་ཡང་དེར་འགོད་བྱེད། །དགེ་བ་སེམས་ཅན་དོན་དུ་བསྔོ། །དྲན་དང་ཤེས་བཞིན་རྟག་ཏུ་ལྡན། །ལུས་གཙང་ཤིག་དང་སྲོ་མ་མེད། །འབུ་རིགས་རྣམས་ནི་འབྱུང་མི་འགྱུར། །དགེ་ལ་གནས་འགོད་ཡང་དག་ལེན། །དམན་སེམས་མི་འཆང་གཞན་ལ་བརྩེ། །ལམ་ལ་ཡིད་ཆེས་བསླུ་མི་ནུས། །མི་དམིགས་སྤྱོད་པས་སངས་རྒྱས་དགྱེས། །བསྒོམ་བྱུང་འཇིག་རྟེན་ཤེས་རབ་གང༌། །ཉོན་མོངས་གཟུང་དང་གཉེན་པོ་རྟེན། །གང་ཟག་རྫས་འཛིན་སྐྱེས་བུ་བཏགས། །རང་བཞིན་མེད་རྟོགས་གསལ་སྣང་ཐོབ། །དྲོད་རྩེ་བཟོད་པ་བོན་མཆོག་ཡིན། །དབྱེ་བ་གསུམ་དང་བསྒོམ་ཚུལ་གཉིས། །འདས་ལ་སྦྱོར་དང་ལམ་ངེས་འབྱེད། །སྔ་ལྟས་དྲོད་དང་དགེ་འཕེལ་རྣོ། །མི་བཟོད་མེད་དང་འཇིག་རྟེན་པའི། །དགེ་བ་ཀུན་གྱི་མཆོག་ཏུ་གྱུར། །མཐོང་བའི་ལམ་ནི་བསྐྱེད་པར་བྱེད། །ས་ལམ་འཕྲུལ་གྱི་སྒྲོན་མེ་ལས། །སྦྱོར་ལམ་བསྟན་པའི་ལེའུ་སྟེ་ལྔ་པའོ།། །།

རྟེན་ཚོགས་ས་ལས་མཐོང་ལམ་སྐྱེ། །ས་ནི་བསམ་གཏན་ས་དྲུག་གོ །མཚན་ཉིད་རིག་དང་མོས་ལས་འབྱུང༌། །དབེན་དང་དགའ་བ་བསྡུད་པ་དང༌། །དཔྱོད་དང་སྦྱོར་མཐའ་དངོས་གཞི་ཐོབ། །དང་པོ་རྟོག་དཔྱོད་གཉེན་པོ་དངོས། །དབེན་བཅས་དགའ་བདེ་ཕན་ཡོན་ལ། །རྩེ་གཅིག་ངོ་བོའི་ཡན་ལག་ལྡན། །དངོས་གཞི་དེ་ལ་ཙམ་ཁྱད་གཉིས། །གཉིས་པ་ཡོངས་དག་གཉེན་པོ་དང༌། །ཏིང་འཛིན་ལས་ཀྱི་དགའ་བདེ་གཉིས། །ཕན་ཡོན་རྩེ་གཅིག་ངོ་བོར་ལྡན། གསུམ་པ་དྲན་ཤེས་བཏང་སྙོམས་གསུམ། །གཉེན་པོ་བདེ་བ་ཕན་ཡོན་ལ། །རྩེ་གཅིག་ངོ་བོའི་ཡན་ལག་ལྡན། །བཞི་པ་གཉེན་པོ་བཏང་སྙོམས་དྲན། །ཕན་ཡོན་བཏང་སྙོམས་སེམས་རྩེ་གཅིག །ངོ་བོ་ཉིད་ཀྱི་ཡན་ལག་ལྡན། །དེ་ཉིད་རང་མཚན་སྔར་མ་རྟོགས། །རྟོགས་པས་ཕྱིན་བྱེད་མཐོང་ལམ་མོ། །བོན་མཆོག་རྫོགས་ནས་སྒོམ་པའི་ལམ། །མ་སྐྱེས་པ་ནི་མཐོང་ལམ་མཚམས། །ཤེས་བཟོད་སྐད་ཅིག་བཅུ་དྲུག་གོ །དག་དང་མ་དག་སྒོ་ནས་འབྱེད། །ངོ་བོ་མཉམ་བཞག་རྗེས་ཐོབ་ལ། །བོན་ཤེས་གཉིས་ཀྱིས་བོན་ཉིད་མཐོང༌། །རྗེས་ཤེས་གཉིས་ཀྱིས་ཡེ་ཤེས་གཞལ། །སྐད་ཅིག་དག་ལ་ཅིག་ཆར་སྐྱེ། །རགས་པ་དུས་མཐའི་སྐད་ཅིག་མའོ། །རྒྱུ་དང་དམིགས་རྣམ་མཚན་ཉིད་དང༌། །སྤངས་པའི་སྒོ་ནས་ཅིག་ཆར་འགྲུབ། །གྲངས་ནི་ལྡོག་པའི་སྒོ་ནས་ངེས། །གཙོ་བོའི་དོན་ལྡོག་གཤེན་རབ་ཀྱིས། །ཉམས་སུ་བླངས་བར་བྱ་བ་དག །རང་བཞིན་མེད་པ་མངོན་དུ་རྟོགས། །ཀུན་བརྟགས་རིགས་ཀྱི་དག་པ་དང༌། །འགྲོ་བ་སྐྱོབ་ནུས་རྒྱུ་ལ་ཞུགས། །སྤངས་པ་ཕྱིར་མི་ལྡོག་པ་དང༌། །འཇིག་རྟེན་རྟོགས་པའི་གོང་དུ་སླེབས། །དཀར་རིང་དྲང་དང་དབུ་མ་འོ། །ཤེས་རབ་དྲན་དགའ་བརྩོན་འགྲུས་ཀྱིས། །རང་བཞིན་གནས་ཕན་ངེས་འབྱུང་སྐྱེ། །ཤིན་སྦྱངས་ཏིང་འཛིན་བཏང་སྙོམས་ཀྱིས། །གནས་ངན་ལེན་སྤངས་མེད་གནས་ཐོབ། །ཀུན་བརྟགས་ཐམས་ཅད་བྲལ་བར་འགྱུར། །དེ་འདིར་མཐོང་བའི་ཡན་ལག་ཡིན། །རིགས་ནི་མངོན་སུམ་ཚད་མ་འོ། །མཉམ་བཞག་མི་དམིགས་རྗེས་ཐོབ་ཏུ། །མིག་གི་རྫི་གོར་བཞིན་དུ་མཐོང༌། །མི་འཇིགས་སྟོབས་རྣམས་ཐོབ་པར་བཤད། །མེ་ཆུ་དུག་མཚོན་ནད་རིམས་དང༌། །མུ་གེ་ཉོན་མོངས་འཇིགས་པ་བྲལ། །གསལ་སྟོང་དབྱེར་མེད་ཉིད་ཀྱི་དོན། །སྔར་མ་རྟོགས་པ་གསར་རྟོགས་པ། །གཉིས་མེད་མཉམ་པའི་མཐོང་ལམ་མོ། །བོན་ཉིད་མཐོང་བའི་མཐོང་ལམ་ནི། །བོན་དབྱིངས་སྔར་མ་རྟོགས་པ་རྟོགས། །བོན་ཤེས་བཟོད་དང་སྐད་ཅིག་གཉིས། །བདེན་པ་བཞི་ལ་དམིགས་པས་བརྒྱད། །ཡེ་ཉིད་ཇི་བཞིན་དོན་གསལ་བར། །སྔར་མ་རྟོགས་པ་རྟོགས་པ་ནི། །ཡེ་ཤེས་མཐོང་བའི་མཐོང་ལམ་མོ། །རྗེས་ཤེས་བཟོད་དང་སྐད་ཅིག་གཉིས། །དབྱེ་བའི་ཚུལ་ནི་རྣམ་པ་བརྒྱད། །སྤངས་བྱའི་རྒྱུ་ནི་མ་རིག་པ། །མཐོང་སྤང་གློ་བུར་སྐྱེས་པ་ཡི། །བདག་ལྟ་གང་གིས་ཁོ་ན་ཉིད། །རང་མཚན་རྟོགས་ལ་གེགས་བྱེད་ཡིན། །ས་མཚམས་མཐོང་ལམ་མ་སྐྱེས་པར། །ཉོན་མོངས་དང་ནི་ཤེས་སྒྲིབ་གཉིས། །ཀུན་བརྟགས་རིགས་ཀྱིས་བསྡུས་པའོ། །ཉོན་སྒྲིབ་གློ་བུར་སྐྱེས་པ་ཡི། །གང་ཟག་དག་གི་བདག་ལྟ་ཡིས། །ཐར་པ་ཙམ་ལ་གེགས་བྱེད་ཡིན། །འཇིག་ཚོགས་མཐར་འཛིན་ལོག་ལྟ་དང༌། །ལྟ་བ་རྟུལ་ཤུགས་མཆོག་ལྟ་ལྔ། །འདོད་ཆགས་ཞེ་སྡང་གཏི་མུག་དང༌། །ང་རྒྱལ་འཕྲག་དོག་མ་རིག་གོ །ཁམས་ཀྱི་དབྱེ་བས་སོ་གསུམ་ལ། །ས་ཡི་སྒོ་ནས་དགུ་བཅུ་གཅིག །ཡུལ་གྱིས་བརྒྱ་དང་བཅུ་གསུམ་འགྱུར། །དངོས་སུ་ལོག་པར་ཞུགས་པ་དང༌། །ལོག་པར་ཞུགས་པས་ལོག་པར་འཇུག །དབང་གིས་ལོག་པར་འཇུག་པ་འོ། །ཉོན་མོངས་བྱེད་ཅིང་ཐར་ཙམ་ལ། །གེགས་བྱེད་པས་ན་དེ་སྐད་བརྗོད། །ཤེས་སྒྲིབ་གློ་བུར་སྐྱེས་པ་ཡི། །བོན་གྱི་བདག་ལྟས་ཁོ་ན་ཉིད། །རང་མཚན་རྟོགས་ལ་གེགས་བྱེད་ཡིན། །ཚོགས་སྦྱོར་དག་ཏུ་རློམ་སྐྱེས་གསུངས། །འཇུག་དང་ལྡོག་དང་གང་ཟག་རྫས། །སྐྱེས་བུ་བཏགས་འཛིན་རྟོག་པ་བཞི། །ཆེ་འབྲིང་ཆུང་དགུ་སོ་དྲུག་གོ །ཤེས་བྱ་འགའ་ལ་གེགས་བྱེད་ཡིན། །དེ་ཡོད་མཐོང་ལམ་མི་སྐྱེ་བས། །མཐོང་སྤང་ཞེས་སུ་བརྗོད་པའོ། །མཐོང་ལམ་སྐྱེ་བའི་གེགས་བྱེད་ཡིན། །སྐྱེ་དང་འགག་འགྱུར་རྣམ་གཉིས་སོ། །ཁོ་ན་ཉིད་དོན་སྔར་མ་མཐོང༌། །མངོན་དུ་མཐོང་བའི་ཕྱིན་བྱེད་ཕྱིར། །མཐོང་བའི་ལམ་ཞེས་ཐ་སྙད་གདགས། །སྤངས་བྱ་ཐག་བསྲིང་སྒོམ་ལམ་བསྐྱེད། །ས་ལམ་འཕྲུལ་གྱི་སྒྲོན་མེ་ལས། །མཐོང་ལམ་གྱི་ལེའུ་སྟེ་དྲུག་པའོ།། །།

རྟེན་ནི་མཐོང་ལམ་སྐྱེས་པ་ཡིན། །ཚོགས་ནི་དབང་པོ་ཉིད་ལ་ལྟོས། །ས་ནི་བསམ་གཏན་ས་དྲུག་དང༌། །གཟུགས་མེད་འོག་མ་གསུམ་ལས་སྐྱེ། །ཁོ་ན་ཉིད་ཀྱི་རང་མཚན་ལ། །འདྲིས་པས་ཕྱིན་བྱེད་སྒོམ་པའི་ལམ། །མཐོང་རྫོགས་མཐར་ཕྱིན་མ་སྐྱེས་པར། །མཉམ་བཞག་དང་ནི་རྗེས་ཐོབ་གཉིས། །ཡུལ་འབྲས་བློ་དང་གསུམ་གྱིས་འབྱེད། །དབང་པོ་རྣོ་རྡུལ་ཁྱད་པར་ལ། །ངོ་བོ་གཅིག་དང་ལྡོག་ཐ་དད། །གཉིས་ཀ་ཐ་དད་ཡིན་པ་སྲིད། །གྲངས་ནི་རྒྱུ་མཚན་ཤུགས་ལས་ངེས། །ཐར་ལམ་བདག་མེད་གོམས་པ་ཡི། །ཡན་ལག་མི་མཐུན་ཕྱོགས་ལས་གྲོལ། །ཡང་དག་ལྟ་བ་རྟོགས་པ་ངག །ལས་ཀྱི་མཐའ་དང་འཚོ་བ་རྩོལ། །དྲན་པ་ཏིང་འཛིན་ཐར་ལམ་བརྒྱད། །ལྟ་བ་རྩོལ་བ་དྲན་པ་གསུམ། །བྱིང་རྒོད་ལེ་ལོ་བརྗེད་ངས་སྤངས། །དེས་ན་གཉེན་པོའི་ཡན་ལག་ཡིན། །རྟོགས་པ་དང་ནི་ངག་གཉིས་ཀྱིས། །ཕྱིན་ཅི་མ་ལོག་སྟོན་པར་བྱེད། །ལས་དང་འཚོ་བ་རྣམ་གཉིས་ཀྱིས། །རང་དང་གཞན་རྒྱུད་སྨིན་པར་བྱེད། །དེས་ན་གཞན་ཡིད་ཆེས་པ་ཡིན། །ཏིང་འཛིན་ཡོན་ཏན་དུ་མ་འབྱུང༌། །གཉིས་འགྱུར་དོན་གྱི་ཡན་ལག་གོ །ལྟ་རྟོགས་རྩོལ་བ་ཤེས་རབ་དང༌། །ངག་ལས་འཚོ་བ་ཚུལ་ཁྲིམས་ལ། །དྲན་ཏིང་སེམས་ཀྱི་བསླབ་པར་འདུས། །བོན་ཉིད་བོན་ཅན་ཉིད་ལ་དམིགས། །སྤོང་བྱེད་གཉེན་པོ་གོང་དུ་བཤད། །རྟོག་འཛིན་རྟོག་པ་མ་གྲུབ་གསུམ། །ཤེས་རབ་ཉིད་ཀྱི་མི་མཐུན་ཕྱོགས། །གཞན་དབང་ལོག་འཚོ་ལོག་པའི་ལས། །ཚུལ་ཁྲིམས་དག་གི་མི་མཐུན་ཕྱོགས། །མི་གསལ་འཁྲུལ་པ་སེམས་དང་འགལ། །ལྟ་བ་རྟོགས་པ་ངག་དང་ལས། །འཚོ་བ་རྩོལ་དྲན་ཏིང་འཛིན་གྱིས། །རྟོག་འཛིན་རྟོག་པ་གཞན་དབང་དང༌། །ལོག་པའི་ལས་དང་ལོག་འཚོ་དང༌། །མ་གྲུབ་མི་གསལ་འཁྲུལ་པ་རྣམས། །རིམ་པ་བཞིན་དུ་སྤང་བར་འགྱུར། །མཉམ་བཞག་སྟོང་ཉིད་རྗེས་ཐོབ་ཏུ། །སྒྱུ་མ་ལྟ་བུར་བསྒོམ་པ་འོ། །སྒོམ་པས་བགྲོད་པའི་ལམ་ཕྱིར་བརྗོད། །རྫས་ལ་ཚད་མ་རིགས་ལ་ནི། །བཅད་ཤེས་སྣང་ལ་མ་ངེས་ཡིན། །སེམས་ནི་ཡོངས་སུ་ཞི་བ་དང༌། །སྐྱེ་བོའི་ཚོགས་རྣམས་རབ་ཏུ་འདུད། །ཉོན་མོངས་པ་ལས་རྣམ་པར་རྒྱལ། །གནོད་པའི་འཚེ་བ་ཉེ་བར་ཞི། །བླ་མེད་འབྲས་བུ་ཐོབ་རུང་བྱེད། །གཞན་གྱིས་མཆོད་པའི་འོས་སུ་འགྱུར། །སྟོང་པ་ཉིད་ཀྱི་རང་མཚན་ལ། །འདྲིས་པས་ཕྱིན་བྱེད་མཉམ་བཞག་ཡིན། །རབ་དགའ་ནས་ནི་རྣམ་མཁྱེན་བར། །ཆེ་འབྲིང་ཆུང་གསུམ་རྣམ་པ་དགུ །རྟོགས་བྱ་རྟོགས་བྱེད་སྤངས་བྱ་ནི། །དབྱིངས་དང་ཏིང་འཛིན་རྟོགས་པ་དགུ །དེ་ལ་ལྟོས་ཏེ་རྣམ་པར་དབྱེ། །སྔ་ཕྱི་སྐྱེ་བ་ཐ་དད་ཡིན། །གྲངས་ནི་སྤངས་རྟོགས་སྒོ་ནས་ངེས། །སྤངས་བྱ་རེ་ནི་སྤངས་པ་དང༌། །དྲི་བྲལ་རྟོགས་པ་རེ་རེ་ཐོབ། །དང་པོར་བོན་ཅན་ཀུན་ཁྱབ་པའི། །བོན་དབྱིངས་ཙམ་ནི་མངོན་དུ་རྟོགས། །གཉིས་པ་ནས་ནི་སོ་སོ་དང༌། །འབྲེལ་བའི་བོན་དབྱིངས་རེ་རེ་རྟོགས། །མུ་མེད་འབྱམས་ཡས་རྒྱ་མ་ཆད། །ཁ་གཏིང་དཔག་མེད་དོག་པ་མེད། །བདལ་ཆེན་ཟད་མེད་འགྱུར་མེད་དབྱིངས། །སྟོང་ཉིད་འདྲིས་པས་ཕྱིན་བྱེད་པ། །ཡེ་ཤེས་ཆུང་ངུའི་ཆུང་ངུ་རུ། །གྱུར་པ་སོགས་སུ་རིག་པར་བྱ། །ཆུང་ངུ་མི་དམིགས་ཤེས་རབ་རྫོགས།། འབྲིང་ནི་མི་ཆགས་བརྟུལ་ཤུགས་ལྡན། །ཆེན་པོ་མི་མཉམ་སྟོབས་མཆོག་དང༌། །ཆུང་ངུ་མི་རྟོག་ཡེ་ཤེས་ལྡན། །འབྲིང་ནི་མི་ནུབ་རྒྱལ་མཚན་དང༌། །ཆེན་པོ་མི་ཤིག་གསས་མཁར་ལྡན། །དེ་བཞིན་ཆུང་ངུ་མི་བརྗེད་གཟུངས། །འབྲིང་ནི་མི་འཁྲུལ་བླ་རུ་ཕྱིན། །ཆེན་པོ་མེ་ཡེངས་མན་ངག་ལྡན། །སྤྲོས་དང་བྲལ་ལ་མཉམ་བཞག་ཅིང༌། །གོམས་པས་ཕྱིན་པར་བྱེད་པས་ན། །མཉམ་བཞག་སྒོམ་ལམ་ཞེས་སུ་བརྗོད། །བརྟེན་པའི་གཞི་རུང་ས་ཙམ་ལ། །སྡུག་དང་ཡོན་ཏན་བརྟེན་པ་ཡི། །གཞིར་གྱུར་བ་ནི་འཁོར་དང་འདས། །ཡོན་ཏན་མཐར་ཐུག་སངས་རྒྱས་ས། །རྗེས་ཐོབ་འབྲེལ་བ་སྒྱུ་མ་ལྟར། །རྟོགས་པའི་དོན་ལ་འདྲིས་པ་འོ། །གཡུང་དྲུང་ཐེག་པའི་ས་བཅུར་དབྱེ། །སྤྱད་དང་སྦྱང་བྱའི་བསླབ་པ་ལ། །ལྟོས་ཏེ་རྣམ་པར་འབྱེད་པ་ཡིན། །ས་རེར་བླ་མེད་རེ་རེ་སྤྱད། །རྒྱུ་ཡིས་ཕྱེ་བས་ས་དང་པོ། །ཚུལ་ཁྲིམས་ཀྱིས་ནི་ས་གཉིས་པ། །སེམས་ཀྱི་བསླབ་པས་ཕྱེ་བ་གསུམ། །སོ་བདུན་བདེན་བཞི་རྟེན་འབྲེལ་དག །སྣང་ལ་རང་བཞིན་མེད་པར་ཤེས། །རིམ་པ་ལྟར་དུ་བཞི་ལྔ་དྲུག །མཚན་མེད་རྩོལ་དང་བཅས་པས་བདུན། །མཚན་མེད་ཡོངས་སུ་ལྷུན་གྲུབ་བརྒྱད། །སོ་སོ་ཡང་དག་ཤེས་པ་དགུ །མངོན་ཤེས་ཆེ་ལ་དབང་བསྒྱུར་བཅུ། །སེར་སྣ་འཆལ་བ་བྱུང་ཚོར་གསུམ། །ལེ་ལོ་གཡོ་རྩོལ་སྦུང་ཆུང་དྲུག །གདུག་སེམས་རེ་དྭོགས་ཕྱིན་ཅི་ལོག།།འཁྲུལ་པའི་སྒྲིབ་པ་རིམ་བཞིན་སྤངས། །དབྱེ་དོན་སྔ་ཕྱི་ཐ་དད་ལ། །གྲངས་ནི་རྒྱུ་མཚན་ཤུགས་ལས་ངེས། །བསྐྱེད་བྱ་བླ་མེད་ཕྱིན་བཅུ་ཡིན། །སྦྱིན་སོགས་བྱམས་མའི་ཞལ་མཐོང་འགྱུར། །སྟོང་གསུམ་རིན་ཆེན་གཏེར་གྱིས་གང༌། །དེ་བཞིན་སྟོང་གསུམ་ལག་མཐིལ་བཞིན། །གོ་བཙན་ཕས་རྒོལ་ཚར་གཅོད་དང༌། །རྒྱན་ལྡན་བཙུན་མོས་འཕྲེང་འདོགས་མཐོང༌། །བཞི་ལྡན་རྫིང་བུ་གསེར་ཕྱེ་བདལ། །བརྒྱད་ལྡན་ཆུ་ལ་ལོངས་སྤྱོད་དང༌། །གཡང་སར་མ་སྨས་སླར་ལ་ལྡོག །འཕྲག་གཉིས་སེང་བརྗིད་གཅན་སྐྲག་བྱེད། །རྒྱལ་ལ་སྐྱེ་བོ་དུ་མས་བསྐོར། །རྒྱལ་བས་འཁོར་ལ་བོན་སྟོན་མཐོང༌། །ཐོབ་པའི་སྔ་ལྟས་རིག་པར་བྱ། །དང་པོ་ཐོབ་པའི་འཕགས་པ་ཡི། །ཡོན་ཏན་བརྒྱ་ཕྲག་བཅུ་གཉིས་ནི། །སྐད་ཅིག་གཅིག་གི་ཆ་ལ་ཡང༌། །ཏིང་འཛིན་བརྒྱ་ལ་འཇུག་ཅིང་ལྡང༌། །བདེར་གཤེགས་བརྒྱ་མཐོང་བོན་བརྒྱ་ཉན། །འཇིག་རྟེན་བརྒྱ་གཡོ་འོད་བརྒྱ་འགྱེད། །ཞིང་བརྒྱར་འགྲོ་ཞིང་གནས་བརྒྱ་མཁྱེན། །བོན་སྒོ་བརྒྱ་འབྱེད་བསྐལ་བརྒྱར་སྟོན། །སྤྲུལ་པ་བརྒྱར་འབྱེད་ལུས་བརྒྱར་སྤྲུལ། །འཁོར་ཡང་དེ་བཞིན་བསྐོར་བར་འགྱུར། །གཉིས་པར་སྟོང་དང་གསུམ་པར་འབུམ། །བཞི་ལྔ་དྲུག་ལ་འབུམ་ཕྲག་དག །བརྒྱ་དང་སྟོང་དང་འབུམ་དུ་འགྱུར། །བདུན་བརྒྱད་དགུ་དང་ས་བཅུ་ལ། །བྱེ་བའི་ཕྲག་ནི་བརྒྱ་སྟོང་འབུམ། །རྡུལ་ཕྲན་གྲངས་དང་མཉམ་པར་འགྱུར། །སྐྱེ་རྒྱུ་མ་རིག་བག་ཆགས་དང༌། །འདུ་བྱེད་ཟག་མེད་སྨོན་ལམ་གྱི། །རྐྱེན་གསུམ་འཛོམ་པ་ཡིན་པར་གསུངས། །འགྲོ་བ་གང་ལ་གང་འདུལ་དུ། །བྱ་དང་རི་དྭགས་གཅན་གཟན་དང༌། །ཉ་དང་འཚོ་བྱེད་ལ་སོགས་པར། །སྤྲུལ་ནས་སེམས་ཅན་དོན་བྱེད་འགྱུར། །གླིང་གཅིག་གླིང་བཞི་རྩ་གསུམ་དང༌། །འཐབ་བྲལ་དགའ་ལྡན་འཕྲུལ་དགའ་རྒྱལ། །གཞན་འཕྲུལ་སྤྱི་ཕུད་མཐར་ཐུག་དང༌། །ཐེག་ཆེན་དོན་ལ་དབང་བྱེད་པའི། །འཁོར་ལོ་བསྒྱུར་རྒྱལ་ལུས་ལེན་ནོ། །སྒྱུ་མ་ལྟ་བུའི་རང་མཚན་ལ། །འདྲིས་པའི་ཡེ་ཤེས་ཆུང་ངུ་ཡི། །ཆུང་ངུར་གྱུར་པ་ལ་སོགས་སོ། །ཆེ་འབྲིང་ཆུང་གསུམ་དགུ་རུ་དབྱེ། །སྔར་མེད་སྐྱེས་པས་རབ་ཏུ་དགའ། །འཆལ་བྱེད་དྲི་མ་བྲལ་བས་ཤེལ། །འཚེ་བ་ཉེར་ཞི་འོད་ཟེར་འཕྲོ། །སྡུག་བསྔལ་མི་འབྱུང་རྒྱ་ཡིས་གདབ། །བསམ་གཏན་ཏིང་འཛིན་དུ་མ་འདུས། །སྐྱེ་ལེན་ཐག་ཆོད་མི་མཐུན་གནོན། །ཉོན་མོངས་སྤངས་ཤིང་གཞན་དོན་འགྲུབ། །གང་ལ་མ་ཆགས་སྨོན་ལམ་དག །ཡི་གེ་རྫུ་འཕྲུལ་འཁོར་ལོ་གྲུབ། །ཤེས་རབ་མཆོག་གྱུར་འགྱུར་བ་མེད། །ཡོན་ཏན་འབྱུང་གཞིར་གྱུར་པས་བརྗོད། །གཉིས་འཛིན་ཕྲ་རྒྱས་མ་སྤངས་ཞིང༌། །ཚུལ་མིན་བག་ཆགས་ཡིད་ལ་བྱེད། །ལྷན་སྐྱེས་བདག་ལྟས་མཐོང་འདྲིས་པའི། །ལམ་ལ་གེགས་བྱེད་སྒོམ་སྤང་ཡིན། །མཐོང་ཐོབ་ཡན་གྱི་སྒྲིབ་བྱེད་ཀུན། །ཉོན་མོངས་དང་ནི་ཤེས་སྒྲིབ་གཉིས། །ལྷན་སྐྱེས་དག་གིས་བསྡུས་པ་ཡིན། །ལྷན་སྐྱེས་གང་ཟག་བདག་ལྟ་གང༌། །ཁྱད་པར་ལམ་ཐོབ་གེགས་བྱེད་དོ། །ཡིད་འོང་ཡོན་ཏན་བར་མ་ཡི། །རྣམ་པ་དག་ལ་བརྟེན་པ་དང༌། །རྩ་བའི་མ་རིག་ཉིད་དང་བཞི། །ཁམས་ས་ཡུལ་གྱིས་དབྱེ་བར་བྱ། །ཉོན་མོངས་བྱེད་ཅིང་ཁྱད་པར་སྒྲིབ། །གཞི་དང་མཚུངས་ལྡན་གནས་པས་བརྗོད། །ལྷན་སྐྱེས་བོན་གྱི་བདག་ཏུ་ལྟས། །ཐམས་ཅད་མཁྱེན་ལ་གེགས་བྱེད་དོ། །གང་ཟག་རྫས་འཛིན་སྐྱེས་བུ་བཏགས། །འཇུག་དང་ལྡོག་པའི་རྟེན་ཅན་བཞི། །ས་དང་ཁམས་ཀྱི་སྒོ་ནས་དབྱེ། །རང་གི་ངོ་བོ་མ་རྟོགས་དང༌། །དེ་བཞིན་གོང་མ་མི་ཤེས་རྨོངས། །འོག་མས་བཞག་པའི་གནས་ངན་ལེན། །གསུམ་གསུམ་དག་ཏུ་འགྱུར་བ་འོ། །ཆེ་འབྲིང་ཆུང་གསུམ་རྣམ་པ་དགུ །ཤེས་བྱ་འགའ་ལ་གེགས་བྱེད་པ། །གཞི་དང་མཚུངས་ལྡན་གནས་པས་བརྗོད། །སྒོམ་པས་སྤང་པས་སྒོམ་སྤང་གདགས། །གེགས་དང་རྣམ་མཁྱེན་འགོགས་པར་བྱེད། །རྫོགས་སྐུའི་ཐུགས་རྗེས་ཤེས་སྒྲིབ་སྦྱངས། །སྒོམ་ལམ་ཆུང་ངུའི་ཆུང་སོགས་ཀྱིས། །སྒོམ་སྤང་ཆེན་པོའི་ཆེ་སོགས་སྤངས། །རྒྱུ་རྐྱེན་བདག་རྐྱེན་དམིགས་རྐྱེན་དང༌། །དེ་མ་ཐག་རྐྱེན་བཞི་ལས་སྐྱེ། །གཡུང་དྲུང་ལྟ་བུའི་ཏིང་འཛིན་དང༌། །རྣམ་མཁྱེན་སྐད་ཅིག་དང་པོས་སྤངས། །སྤངས་བྱ་རྒོད་རྐྱང་བག་ཆགས་སོ། །སྤང་གཉེན་དུས་མཉམ་འགག་པ་དང༌། །འགག་པའི་ཤུལ་དུ་ཡེ་ཤེས་སྐྱེ། །གོམས་པས་སངས་རྒྱས་ས་ལ་ཕྱིན། །སྒོམ་སྤང་སྤངས་ཤིང་རྣམ་མཁྱེན་བསྐྱེད། །འཁོར་བ་ལས་ཐར་རྣམ་མཁྱེན་ཐོབ། །རྣམ་མཁྱེན་ཉེ་བར་རྒྱུད་ལ་བསྐྱེད། །རང་རང་གནས་སུ་ཕྱིན་པའི་ལམ། །འབྲས་བུ་སོ་སོར་སྨིན་པར་བྱེད། །ས་ལམ་འཕྲུལ་གྱི་སྒྲོན་མེ་ལས། །སྒོམ་ལམ་གྱི་ལེའུ་སྟེ་བདུན་པའོ།། །།

སེམས་བསྐྱེད་ལམ་གྱི་གསོས་གདབ་རྒྱུ། །བདག་རྐྱེན་བདག་མེད་ཉམས་སུ་བླངས། །གཟུང་འཛིན་གཉིས་སྟོང་བོན་ཉིད་དམིགས། །དེ་མ་ཐག་རྐྱེན་རྒྱུན་མཐའ་ཡི། །ཡེ་ཤེས་དག་ལས་ཅིག་ཆར་སྐྱེ། །སངས་རྒྱས་ས་ན་རང་རྒྱུད་ཀྱིས། །བསྡུས་པའི་ཡེ་ཤེས་ཡོད་པས་ན། །སྤྲོས་བཅས་འགྱུར་ལ་མེད་ན་ནི། །སྤངས་རྟོགས་ཡོན་ཏན་མེད་འགྱུར་ལ། །དེའི་ལན་མཁས་པས་འདི་སྐད་གསུངས། །དོན་དམ་རང་སྣང་སྤྲོས་བྲལ་སྟེ། །སེམས་དང་སེམས་བྱུང་སྤྲོས་པ་རྣམས། །བོན་དབྱིངས་སྐྱེ་བ་མེད་པ་ཡི། །དབྱིངས་སུ་ཉེར་ཞི་མཚོན་ཡུལ་འདས། །ཀུན་རྫོབ་གཞན་སྣང་གདུལ་བྱ་ལ། །མ་འགག་པ་ཡི་རྩལ་དུ་ནི། །སྐུ་དང་ཡེ་ཤེས་འཕྲིན་ལས་འཆར། །སྤངས་རྟོགས་ཕུན་ཚོགས་རྫོགས་སངས་རྒྱས། །ཚོགས་སྦྱོར་མཐོང་སྒོམ་མཐར་ཐུག་པར༌། །རྟོགས་ཙམ་མངོན་རྟོགས་མཐར་ཐུག་ཡོད། །སྐུ་དང་ཡེ་ཤེས་འཕྲིན་ལས་གསུམ། །རྟེན་དང་བརྟེན་པ་བྱེད་པས་འབྱེད། །ངོ་བོ་གཅིག་ལ་ལྡོག་ཐ་དད། །རྟེན་དང་བརྟེན་པ་བྱེད་པས་ངེས། །ངོ་བོའི་རྒྱུ་ནི་མ་གྲུབ་ལ། །རྐྱེན་གྱི་རྒྱུ་ནི་སེམས་བསྐྱེད་དང༌། །མཉམ་བཞག་དང་ནི་ཞིང་དག་བསྒོམ། །རྗེས་ཐོབ་རྒྱ་ཡན་རྣམ་པ་གསུམ། །སྨིན་ཅིང་མཐར་ཐུག་དོན་མི་འགྱུར། །བོན་ཉིད་སྐུ་དང་བོན་ཅན་གཉིས། །སྣང་བཅས་སྣང་མེད་གཉིས་ལ་ལྟོས། །ངོ་གཅིག་ལྡོག་པ་ཐ་དད་ཡིན། །རང་བཞིན་དང་ནི་བློ་ངོར་ངེས། །དབྱིངས་ནི་རང་བཞིན་རྣམ་དག་ལ། །ཤེས་པ་གློ་བུར་དྲི་བྲལ་དག །དོན་ལ་དབྱེར་མེད་ཐ་སྙད་དུ། །ངོ་བོ་རང་བཞིན་རྣམ་དག་པ། །མངོན་པར་བྱང་ཆུབ་དྲི་བྲལ་དང༌། །དྲི་བྲལ་དེ་ལས་མི་འགྱུར་པ། །གསུམ་ལྟོས་བོན་ཉིད་སྐུ་གསུམ་མོ། །མཐར་ཐུག་སྤྲོས་མེད་རྣམ་པར་དག །ཚོགས་གཉིས་འབྲས་བུ་གདུལ་བྱར་སྣང༌། །བོན་སྐུ་རྫོགས་སྐུ་སྤྲུལ་སྐུ་གསུམ། །དབྱིངས་ཤེས་དབྱེར་མེད་བོན་གྱི་སྐུ། །ངོ་བོ་གདུལ་ཞིང་ལ་སོགས་བཤད། །བོན་གྱི་མི་གཡོ་སྐུ་མི་འགྱུར། །ངེས་པ་ལྔ་ལྡན་སེམས་དཔར་སྣང༌། །ཞི་ཁྲོ་གཉིས་སམ་རིགས་ལྔ་སོགས། །གདུལ་ཞིང་ས་བཅུའི་སྒྲིབ་པ་སེལ། །ལོངས་སྤྱོད་ཡར་ལྡན་རྫོགས་པ་འོ། །མ་ངེས་ལྔ་ལྡན་གདུལ་བྱར་སྣང༌། །སྤྲུལ་སྐུ་ཕྲག་བརྒྱ་འདུལ་གཤེན་དྲུག །གདུལ་ཞིང་མི་བཅེད་ཞིང་ཁམས་སོགས། །གང་འདུལ་དེར་སྟོན་སྤྲུལ་སྐུ་ཞེས། །བོན་ཉིད་བློ་ལ་མི་སྣང་ལ། །སེམས་དཔའི་མཉམ་བཞག་བོན་སྐུ་ལ། །རྗེས་ཐོབ་དག་ལ་རྫོགས་སྐུ་འཆར། །སོ་སྐྱེ་ལ་ནི་སྤྲུལ་སྐུ་འོ། །འགྱུར་བ་མེད་པས་སྐུ་ཞེས་བརྗོད། །ཡེ་ཤེས་མཛད་པ་འབྱིན་པར་བྱེད། །རྒྱུ་ནི་ཟག་ཕུང་གནས་འགྱུར་སོགས། །ཀུན་གསལ་དོན་རྟོགས་ཡེ་ཤེས་སོ། །དབྱེ་ཚུལ་རྩ་བའི་སྒོ་ནས་ལྔ། །སྟོང་ཉིད་མཉམ་ཉིད་མེ་ལོང་དང༌། །སོ་སོར་རྟོགས་དང་བྱ་བ་གྲུབ། །བར་སྐབས་རེ་རེར་བཅུ་གཉིས་ལ། །རང་བྱུང་ཡེ་ཤེས་དང་རྩ་གཅིག །རྒྱས་པ་བརྒྱད་ཁྲི་བཞི་སྟོང་འགྱུར། །བསྡུས་ན་ཇི་ལྟ་ཇི་སྙེད་མཁྱེན། །དུག་ལྔ་རིགས་ལྔ་བདེན་གཉིས་ལ། །རྒྱུ་རྐྱེན་ཡུལ་གྱི་སྒོ་ནས་འབྱེད། །ངོ་བོ་གཅིག་ལ་ལྡོག་ཐ་དད། །གྲངས་ནི་རྒྱུ་མཚན་ཤུགས་ཀྱིས་ངེས། །སྟོང་ཉིད་མཉམ་ཉིད་དོན་དམ་ལ། །བྱ་ནན་སོར་རྟོགས་ཀུན་རྫོབ་སྟེ། །མེ་ལོང་བདེན་པ་གཉིས་བསྡུས་ཡིན། །དོན་དམ་སྤྲོས་བྲལ་ཀུན་རྫོབ་ཏུ། །རྣམ་འབྱོར་མངོན་དང་རྟོག་མེད་ཀྱི། །བཅད་ཤེས་གཉིས་ཀ་ཡོད་པ་ཡིན། །ཡེ་ཉིད་ཇི་བཞིན་གསལ་བར་རྟོགས། །གནས་ལུགས་གསལ་ཅིང་མཛད་པས་འབྱིན། །སེམས་བསྐྱེད་དང་ནི་སྨོན་ལམ་གྱི། །འབྲས་བུ་གཞན་ལ་ཤར་རུང་རྒྱུ། །གཞན་དོན་རྩལ་མེད་ལྷུན་གྱིས་གྲུབ། །ཞི་རྒྱས་དབང་དྲག་འཕྲིན་ལས་བཞི། །སྤ་བཀོང་ཚར་གཅོད་སྨིན་བྱེད་དང༌། །རྗེས་བཟུང་བཞི་ལ་ལྟོས་པས་འབྱེད། །དབྱེ་དོན་སྣང་ངོར་ཐ་དད་དོ། །གདུལ་བྱའི་ཚུལ་ལ་གྲངས་ཡང་ངེས། །གང་འདུལ་མོས་ཕྱིར་སྣ་ཚོགས་མཛད། །འབད་མི་དགོས་པས་ལྷུན་གྱིས་གྲུབ། །རྒྱུན་མི་འཆད་པས་རྟག་པར་གནས། །བྲི་བཀོལ་མེད་པས་ཀུན་ཁྱབ་མཛད། །ཡེ་ཤེས་ཐུགས་རྗེའི་ལས་ཕྱིར་བརྗོད། །སྨིན་ཅིང་གཞན་དོན་མཐར་ཕྱིན་མཛད། །སྤངས་པ་ཕུན་སུམ་ཚོགས་པས་སངས། །རྟོགས་པ་ཕུན་སུམ་ཚོགས་པས་རྒྱས། །རྟེན་ལམ་འབྲས་བུར་འགོད་བ་དང༌། །བདེ་འབྲས་ཕུན་སུམ་ཚོགས་པར་བྱེད། །ས་ལམ་འཕྲུལ་གྱི་སྒྲོན་མེ་ལས། །འབྲས་བུའི་ལེའུ་སྟེ་བརྒྱད་པའོ།། །།

རང་ལ་གསལ་འདེབས་གཞན་ལ་ཕན་ཕྱིར་དུ། །རྟོག་བཅས་བློ་ཡི་དྲི་མ་ཀུན་སྤངས་ནས། །མཁྱེན་ལྡན་བློ་གྲོས་བཞེད་གཞུང་ཇི་ལྟ་བར། །སྒོ་གསུམ་རྣམ་པར་དག་པའི་སྦྱོར་བས་སྦྱར། །གང་དག་རྩོད་དང་རྩོད་སྤང་ཇི་སྙེད་པ། །བློ་རིག་མཐུན་དང་མི་མཐུན་ཁྱད་པར་ཙམ། །མཁས་རྣམས་མི་མཐུན་བདེན་དོན་ཀུན་ལ་ཡོད། །དེས་ན་རྩོད་དང་རྩོད་སྤང་རེ་ཞིག་བཞག། རྣམ་བཤད་གསལ་བའི་འཕྲུལ་གྱི་སྒྲོན་མེ་འདི། །ཐོས་རྟོགས་གོམས་པར་གྱུར་པའི་སྐྱེས་བུ་དེས། །དྲི་མེད་ལམ་ཞུགས་རྣམ་མཁྱེན་མྱུར་ཐོབ་ནས། །མཁའ་མཉམ་འགྲོ་བ་ཀུན་གྱི་དོན་བྱེད་འགྱུར། །དོན་ལོག་འགལ་དང་དགོངས་པ་མ་ཁྲོལ་བ། །སྐྱབས་ཡུལ་དམ་པ་རྣམས་ལ་བཟོད་པར་གསོལ། །འདི་བརྩམས་དགེ་བས་འགྲོ་བ་ཇི་སྙེད་པ། །མྱུར་དུ་བླ་མེད་བྱང་ཆུབ་ཐོབ་གྱུར་ཅིག།།བདག་ཀྱང་འདི་ནས་འབྲས་བུ་གྲུབ་གྲུབ་ཏུ། །ཐེག་ཆེན་མཆོག་གིས་འགྲོ་བ་འདྲེན་པར་ཤོག །རྒྱལ་བའི་བསྟན་པ་ཇི་སྲིད་གནས་བར་དུ། །གསལ་བྱེད་འདི་ཡང་ཀུན་ལ་འཕེལ་གྱུར་ཅིག །ས་ལམ་འཕྲུལ་གྱི་སྒྲོན་མེ་རྫོགས་སོ།། །།

གཞི་ལམ་འབྲས་གསུམ་གསལ་བར་བྱེད་པའི་ཚུལ་འདི་ནི། གཤེན་གྱི་དྲང་སྲོང་ཤེས་རབ་རྒྱལ་མཚན་གྱིས། དཔལ་ལྡན་མཁར་སྣའི་དགོན་དུ་སྦྱར་བ་དགེའོ། །བཀྲ་ཤིས་པར་ཤོག ། །།

ཤེལ་ཕྱིན།

ཤེས་རབ་ཀྱི་བླ་ན་མེད་པར་ཕྱིན་པ་མངོན་པར་རྟོགས་པ་ལམ་གྱི་རིམ་པའི་རྒྱན་ཞེས་བྱ་བ་བཞུགས་སོ།།

ཞང་ཞུང་སྐད་དུ། །ཏྲི་ཤན་མུ་ཡེ་མུ་ཏོག་ནི། །སྤང་གྱུམ་བྲི་ངམ་སྣིས་དད་གྱད། བོད་སྐད་དུ། །ཤེས་རབ་ཀྱི་བླ་ན་མེད་པར་ཕྱིན་པ་མངོན་རྟོགས་ལམ་གྱི་རིམ་པ་ཞེས་བྱ་བ། །སྟོན་པ་ཐམས་ཅད་མཁྱེན་པ་ལ་ཕྱག་འཚལ་ལོ། །བདེར་གཤེགས་སྒྲིབ་ཟད་རྣམ་མཁྱེན་སྣ་ཚོགས་གསུངས་པ་ཀུན་གྱི་འབྱུང་གནས་གང་ཡིན་དང༌། །འགྲོ་ལ་ཕན་པར་བྱེད་རྣམས་ཟབ་ཡངས་རྟོགས་པ་ཉིད་ཀྱི་འཇིག་རྟེན་དོན་གྲུབ་གང༌། །གཉིས་སྣང་སྣ་ཚོགས་དངོས་པོ་ཀུན་གྱི་ཡོངས་སུ་རྟེན་དང་གཞི་གྱུར་གང་ཡིན་པའི། །བདེ་བར་གཤེགས་པ་སེམས་དཔའི་ཚོགས་བཅས་ཤེས་བྱ་ཀུན་གྱི་འབྱུང་གནས་ཡུམ་དེ་ལ་ཕྱག་འཚལ། །སྟོན་པས་ལེགས་པར་གསུངས་པའི་དོན། །བློ་དམན་རྣམས་ཀྱིས་མ་མྱོང་བ། །ཐོས་བསམ་སྒོམ་པ་ལས་བྱུང་བའི། །ཤེས་པའི་མདོ་ཡི་དོན་རྣམས་ཀུན། །བློ་དང་ལྡན་པས་མཐོང་འགྱུར་ཕྱིར། །དེ་ནི་འདི་ཡིས་བདེ་བླག་ཏུ། །རྟོགས་པར་འགྱུར་བ་ཞེས་བྱ་བ། །རྩོམ་པར་བྱེད་པའི་དགོས་པ་ཡིན། །ཤེས་རབ་བླ་མེད་ཕྱིན་པའི་མདོ། །ཁམས་བརྒྱད་དག་ཏུ་ཡང་དག་གསུངས། །སྲིད་པའི་ཁམས་ཉིད་རྒྱུན་ཁམས་ཉིད། །དེ་ནས་སྣང་བའི་ཁམས་ཉིད་དང༌། །སྟོང་པའི་ཁམས་སུ་སྟོན་པ་དང༌། །སོ་སོར་རིག་པའི་ཁམས་ཉིད་དང༌། །ཀློང་ཆེན་དབྱིངས་ཀྱི་ཁམས་ཉིད་དང༌། །མཉམ་པའི་ཁམས་དང་དེ་རྣམས་བརྒྱད། །སེམས་བསྐྱེད་པ་དང་སེམས་སྤྱོད་དང༌། །མོས་སྤྱོད་ཡན་ལག་རྣམ་བཞི་དང༌། །མཐོང་དང་གོམས་པའི་ལམ་དང་ནི། །གཡོ་རྩོལ་བྲལ་བའི་འབྲས་བུ་དང༌། །དེ་ཡི་རྟོགས་དང་སྤངས་པ་ནི། །དང་པོ་སྲིད་པའི་ཁམས་ཉིད་ཡིན། །ལམ་གྱི་བསྒྲུབ་བྱའི་འབྲས་བུ་དང༌། །རྟེན་དང་ཚོགས་ཀྱི་ལམ་དང་ནི། །མོས་པར་སྤྱོད་དང་མཐོང་ལམ་དང༌། །རྗེས་ཐོབ་མཉམ་བཞག་སྒོམ་པ་དང༌། །བར་ཆད་མེད་པའི་ཏིང་འཛིན་གྱིས། །རྟོགས་པ་དང་ནི་ངོ་བོ་དང༌། །དེ་ལྟར་བློ་ལྡན་ལམ་རྫོགས་པ། །དེ་ནི་རྒྱུན་ཁམས་ཉིད་དུ་འདོད། །ཡོད་པར་སྟོན་པའི་གཞི་དང་ནི། །བླ་ན་མེད་པར་ཕྱིན་བཅུ་དང༌། །མཉམ་བཞག་རྣམ་པར་དག་པའི་ལམ། །དད་པ་དང་ནི་མོས་པ་དང༌། །འདུན་པ་དང་ནི་སེམས་བསྐྱེད་དང༌། །བར་ཆད་མེད་པ་རྣམ་དག་དང༌། །ཤིན་ཏུ་རྣམ་པར་དག་ཉིད་དེ། །སྣང་བའི་ཁམས་ཉིད་དེ་འདྲར་འདོད། །གཞི་དང་ལམ་དང་འབྲས་བུ་ནི། །སྐྱེ་བ་མེད་པར་གནས་པ་གང༌། །བསྒོམ་བྱ་ཡུལ་གྱི་རང་བཞིན་དེ། །དེ་སྒོམ་པ་དང་རྣམ་གྲངས་དག །གསལ་བར་གནས་པའི་ཡུལ་གང་ལ། །རང་བཞིན་མེད་སྒོམ་སྟོང་པའི་ཁམས། །བདེན་གཉིས་དམིགས་རྣམ་ལྡན་པ་ཡིས། །མོས་པར་སྤྱོད་པའི་ཡན་ལག་དང༌། །མཐོང་བའི་ལམ་གྱི་རྟོགས་པ་དང༌། །རྗེས་ལ་ཐོབ་དང་མཉམ་བཞག་ནི། །གོམས་པར་བྱེད་པའི་ལམ་ཉིད་དང༌། །བར་ཆད་མེད་པའི་ཏིང་འཛིན་གྱི། །སྙིང་རྗེ་ཤེས་རབ་གང་ཡིན་པ། །སོ་སོའི་ཁམས་ཉིད་ཡིན་པར་འདོད། །ཤེས་བྱ་ཀུན་གྱི་གནས་ལུགས་དང༌། །ཡུལ་དང་རྟེན་གྱི་གང་ཟག་ནི། །ཕྱིར་མི་ལྡོག་པའི་ཚོགས་ཉིད་དང༌། །ངོ་བོ་ཏིང་ངེ་འཛིན་རྣམས་དང༌། །དེ་ཡི་འབྲས་བུར་བཅས་པ་ནི། །རིག་པའི་ཁམས་ཉིད་ཡིན་པ་སྟེ། །སྤངས་བྱ་དང་ནི་དབྱིངས་ཉིད་དང༌། །ཏིང་འཛིན་ལེགས་པའི་ཡོན་ཏན་དང༌། །དེ་ཡི་རྒྱུ་དང་བཅས་པ་ནི། །ཀློང་ཆེན་དབྱིངས་ཀྱི་ཁམས་སུ་འདོད། །བོན་སྐུ་ལོངས་སྤྱོད་རྫོགས་སྐུ་དང༌། །དེ་བཞིན་སྤྲུལ་པའི་སྐུ་དང་ནི། །མི་དམིགས་ཐིག་ལེ་གཅིག་འཇོག་པ། །མཉམ་པའི་ཁམས་ཉིད་ཡིན་པར་འདོད། །ལུས་ཀྱི་སྡོམ་ཚིག་བསྟན་པའོ།། །།

སེམས་བསྐྱེད་པ་ནི་གཞན་དོན་དུ། །བླ་མེད་རྫོགས་པའི་འབྲས་བུར་འདོད། །དེ་ནི་བསྡུས་དང་རྒྱས་པ་ཡི། །སྒོ་ནས་ཡོངས་སུ་གསུངས་པ་སྟེ། །སེམས་ཅན་སྨིན་ཅིང་གྲོལ་བྱའི་ཕྱིར། །ཁམས་བརྒྱད་འགྱུར་བ་མེད་ལ་བསླབས། །སེམས་ཅན་འཁོར་བ་ལ་གནས་པ། །ཡོངས་སུ་མྱ་ངན་བཟླ་བའི་ཕྱིར། །སྤྲོས་བྲལ་ཁམས་བརྒྱད་གཞི་ཉིད་དེ། །དེ་ལ་ཡོངས་སུ་བསླབ་པར་བྱ། །དེ་ནི་ཚོགས་ལམ་ལ་སོགས་སུ། །ཟླ་བའི་ངོ་བཞིན་འཕེལ་བར་བྱེད། །སེམས་དཔའི་སྤྱོད་པ་ཟབ་མོ་ནི། །ལུས་དང་སེམས་ཀྱི་ཤེས་བྱ་སྟེ། །ལུས་དང་སྲོག་ལ་མི་ཆགས་ཤིང༌། །མགོ་དང་ཡན་ལག་གཏོང་བ་དང༌། །ཤེས་རབ་ཆེན་པོས་འཁོར་བ་ལ། །མི་གནས་པ་དང་སྙིང་རྗེ་ཡི། །མྱ་ངན་འདས་པར་མི་ལྟུང་དང༌། །གང་ཚེ་མཐའ་གཉིས་བྲལ་བ་ཡི། །མི་གནས་མྱ་ངན་འདས་པ་སྟེ། །བླ་ན་མེད་པར་ཕྱིན་པ་ལ། །སྤྱོད་པར་འགྱུར་བ་དེ་ཡི་ཚེ། །བློ་ལྡན་སེམས་དཔའ་གང་དག་གིས། །འགྱུར་མེད་གཡོ་བ་མེད་པ་དང༌། །སྐྱེ་མེད་བདེ་བ་ཆེན་པོ་ལ། །བདག་ཀྱང་དེ་ལ་སྤྱོད་པ་དང༌། །གཞན་ཡང་དེ་ལ་རབ་བསྐུལ་བ། །སེམས་དཔའི་སྤྱོད་པ་ཟབ་མོ་འདོད། །ཡུལ་དང་ཡུལ་ཅན་ཤེས་པ་ནི། །མི་མཐུན་མཐུན་པའི་བྱེ་བྲག་གིས། །ཐེག་པ་ཆུང་དང་ཆེན་པོ་ཡི། །མོས་སྤྱོད་ཡན་ལག་ཤེས་པར་བྱ། །ཡུལ་ནི་བླ་མེད་ཕྱིན་པ་ཡི། །ཐར་པ་ཆེན་པོ་ཉིད་ཡིན་ཏེ། །འཁྲུལ་བློ་མཚན་མར་བཅས་པ་ལ། །ཤེས་པ་དོན་དང་འགལ་བའི་ཕྱིར། །ཐེག་པ་ཆུང་དང་དམན་པ་ཡི། །ལམ་གྱི་རྟོགས་པ་ཡིན་པར་འདོད། །འཁྲུལ་པའི་བློ་དགུས་སྦྱོར་འབྱེད་མིན། །གཉིས་མེད་དེ་བཞིན་ཉིད་རྟོགས་པ། །མོས་སྤྱོད་ཡན་ལག་དང་པོ་སྟེ། །ཡུལ་ཤེས་མཐུན་ཕྱིར་ཐེག་ཆེན་དྲོད། །ཡན་ལག་གཉིས་པ་ངེས་པ་ཡི། །ཤེས་པ་འཁྲུལ་རྗེས་མི་རྟོག་ཅིང༌། །ཡེ་ནས་ནམ་མཁའི་རང་བཞིན་དུ། །རྟོགས་པའི་ཡེ་ཤེས་གཉིས་པར་འདོད། །གཡོ་མེད་རྟོག་འཛིན་དང་བྲལ་བ། །མོས་སྤྱོད་ཡན་ལག་གསུམ་པ་སྟེ། །རྒྱུ་འབྲས་གཉིས་སྟོང་རྐྱེན་འཇིག་མེད། །དེ་ནི་མོས་སྤྱོད་བཞི་པར་འདོད། །དེ་ལྟར་མོས་སྤྱོད་ཡན་ལག་ནི། །ཆུང་འབྲིང་ཆེན་པོ་རྣམ་གསུམ་མོ། །མཐོང་ལམ་སྟོང་ཞིང་རྒྱ་ཆེ་སོགས། །དབྱིངས་ཀྱི་མཚན་ཉིད་བདུན་གྱིས་ཕྱེ། །དེ་ཡིས་བདག་འཛིན་བརྟན་པོ་རྣམས། །དྲུངས་ནས་ཡོངས་སུ་སྤང་འགྱུར་ཞིང༌། །རང་གིས་རྟོགས་པའི་ལམ་དེ་ནི། །དྲི་མེད་ནས་བཟུང་བཅུ་པའི་བར། །སེམས་ཅན་དམིགས་བཅས་གདུལ་བའི་ཕྱིར། །ནམ་མཁའི་རང་བཞིན་ཞེས་སྟོན་པར། །ཉོན་མོངས་ཤེས་བྱའི་རླུང་གིས་ནི། །གཡོ་ཞིང་རྩོལ་བའི་མཚན་མ་དག །རྩད་ནས་ཡོངས་སུ་སྤངས་འགྱུར་བ། །བླ་མེད་རྫོགས་པའི་འབྲས་བུ་དེ། །འཁོར་དང་མྱ་ངན་འདས་པ་ཡང༌། །གཉིས་སུ་མེད་པར་མཁྱེན་པ་དང༌། །ཕྱི་ནང་གཉིས་མེད་གྲོལ་བ་ཡི། །མ་བརྩལ་ལྷུན་གྲུབ་ཡེ་ཤེས་དང༌། །དེ་བཞིན་འདུ་བྱས་མ་བྱས་དང༌། །བདེ་སྡུག་མཚན་མ་ཡོད་དང་མེད། །འགྱུར་དང་མི་འགྱུར་གཡོས་མ་གཡོས། །གསལ་དང་མི་གསལ་གཉིས་མེད་པའི། །ཡེ་ཤེས་བརྒྱད་ནི་རྟོགས་པར་འདོད། །གང་གི་ཐུགས་ཉིད་རྣམ་དག་ནི། །ཡེ་ནས་སྐྱེ་བ་མེད་པ་སྟེ། །དེ་ནི་སེམས་ཅན་ཚོགས་རྣམས་ཀྱིས། །ཤིན་ཏུ་རྟོགས་པར་མི་ནུས་ཕྱིར། །རྒྱུ་འབྲས་རྟེན་ཞིང་འབྲེལ་འབྱུང་ལས། །སྐྱེ་བ་མེད་པར་རྟོགས་པར་བྱ། དེ་ནི་གཤིས་ཀྱི་འདུག་ཚུལ་གྱིས། །འཁྲུལ་པའི་དྲི་མས་དབེན་པ་འོ། །སྐྱེ་མཐའ་འགག་པའི་མཐའ་དང་ནི། །སྟོང་མཐའ་དངོས་པོ་མཚན་མའི་མཐའ། །བཀག་ཅིང་སྒྲིབ་པའི་མཐའ་ཉིད་དང༌། །དམིགས་ཡུལ་ངེས་པར་འཛིན་མཐའ་དང༌། །གཡོ་ཞིང་རྩོལ་བའི་མཐའ་དང་ནི། །ཆེ་ཆུང་འཛིན་པའི་མཐའ་ཉིད་དང༌། །མཐའ་བརྒྱད་རྣམ་པར་སྤངས་པ་ཡི། །བྱང་ཆུབ་ཆེན་པོའི་སྐུ་དེ་ནི། །བདེར་གཤེགས་འགྲོ་བའི་མགོན་པོ་ཡི། །སྤངས་པ་ཕུན་སུམ་ཚོགས་པར་འདོད། །སྲིད་ཁམས་བསྟན་པའི་ལེའུ་སྟེ་དང་པོའོ།། །།

སྲིད་པ་བདེ་བར་གཤེགས་པ་ཡི། །གདུལ་བར་བྱ་བའི་ཞིང་ཁམས་དང༌། །བསྐལ་པ་བདེ་བར་གཤེགས་པ་ཡི། །ཐུགས་རྗེ་ཆེན་པོ་ཡིན་པར་འདོད། །སྲིད་པ་དེ་ནི་རྣམ་གསུམ་སྟེ། །དེ་ཡིས་ཁྱབ་པའི་སྲིད་པ་ནི། །ཕྱི་སྣོད་རླུང་ལ་སོགས་པ་ཡི། །དཀྱིལ་འཁོར་རིམ་པས་ཆགས་པ་ལས། །མི་མཇེད་སྟོང་གསུམ་འཇིག་རྟེན་ཁམས། །བདེ་བར་གཤེགས་པའི་ཞིང་ཁམས་ཏེ། །དེ་ཡང་མཁའ་རླུང་མེ་ཉིད་དང༌། །ཆུ་དང་ས་འབྱུང་རིན་ཆེན་ནི། །བྱེད་པའི་ཡོན་ཏན་དག་དང་ལྡན། །ངོ་བོ་ཉིད་ཀྱི་ཡོན་ཏན་ནི། །གཉིས་བཅུ་གསུམ་དང་བཅུ་དྲུག་དང༌། །བཅུ་དྲུག་དང་ནི་ཉི་ཤུ་དང༌། །འགག་མེད་སྒྲིབ་པ་མེད་པ་དང༌། །རྟོག་དཔྱོད་མེད་དང་འགྱུར་མེད་ནི། །རླུང་ལ་སོགས་པ་རིམ་བཞིན་ཏེ། །​
ངོ་བོ་ཉིད་ཀྱི་ཡོན་ཏན་དུ། །འཁོར་དང་མྱ་ངན་འདས་པ་ཡང༌། །ནམ་མཁའ་ལྟ་བུར་རོ་གཅིག་འགྱུར། །ཀུན་གཞི་བག་ཆགས་བཟང་པོ་དང༌། །ངན་པ་ཁྲེ་འུར་བསགས་པ་ལས། །མཐོ་རིས་ངན་སོང་གཉིས་འགྲོ་ཞིང༌། །དེ་དང་གཉིས་ཀ་ཐག་རིང་དང༌། །དེ་ཡང་རྐྱེན་གྱིས་བསྐྱེད་པ་ན། །གནས་ཀྱང་མ་ངེས་སྐྱེ་བར་འགྱུར། །ཐུགས་རྗེ་རྣམ་པར་འབྱུང་བ་ཡི། །བྱང་ཆུབ་ཆེན་པོའི་སྐུ་དེ་ནི། །ཡོན་ཏན་བརྒྱད་དང་ལྡན་པ་སྟེ། །སེམས་ཅན་རྣམས་ཀྱི་སྐལ་པ་རུ། །དེ་ལ་ཡོངས་སུ་བསླབ་པ་དང༌། །གནས་དང་རབ་ཏུ་ཤེས་པར་བྱ། །གང་ཚེ་སྲིད་པའི་ཞིང་ཁམས་སུ། །བདེར་གཤེགས་གང་གི་ཐུགས་རྗེ་ནི། །བསྐལ་པ་རིན་ཆེན་བྱུང་བའི་ཚེ། །སེམས་ཅན་ཐམས་ཅད་ཕྱིན་ལོག་གི །ལྟ་སྤྱོད་དགུ་ཚང་གཉིས་སྤངས་ཏེ། །ཐར་པ་ཆེན་པོའི་ལམ་ཞུགས་ནས། །བླ་མེད་ཡང་དག་རྫོགས་པ་ཡི། །འབྲས་བུ་ཆེན་པོ་འཐོབ་པར་འགྱུར། །འཐོབ་དང་ཐོབ་པར་བྱེད་པ་ཡི། །རྟེན་ནི་རྣམ་པ་གཉིས་ཡིན་ཏེ། །དེ་ནི་བོན་སྐུ་རྒྱ་ཆེ་ལས། །སྤྲུལ་སྐུ་སྣང་བ་རིན་པོ་ཆེ། །གདུལ་བྱའི་འདོད་པའི་བསམ་པ་ཀུན། །རབ་ཏུ་རྫོགས་པར་བྱེད་པ་ནི། །མངོན་གྱུར་འབྲས་བུ་ཐོབ་པ་ཡི། །རྟེན་གྱི་ཁྱད་པར་བརྗོད་པའོ། །ཐོབ་བྱེད་རྟེན་ནི་ཕྱོགས་བཅུ་སོགས། །འཇིག་རྟེན་གངྒའི་བྱེ་སྙེད་ན། །སེམས་དཔའ་བྱེ་བ་བཞུགས་པ་རྣམས། །ཐེག་ཆེན་སྒྲུབ་པའི་རྟེན་དུ་འདོད། །དེ་ཡི་སྣོད་དང་བཅུད་རྣམས་ཀུན། །དག་པར་བསྒྱུར་དང་ཐུགས་རྗེ་ཡི། །ཐར་པ་ཆེན་པོ་ཐོབ་པ་ལ། །ཡོངས་སུ་འགོད་པར་མཛད་པའོ། །དཔེར་ན་ནོར་བུ་རིན་ཆེན་ནི། །ངོ་ཤེས་ཐོབ་པར་དཀོན་པ་ལྟར། །ཚོགས་ལམ་ཆུང་དང་འབྲིང་པོ་ལ། །གནས་པ་གང་གི་བླ་མེད་དག །ངོ་ཤེས་ཐོབ་པར་དཀོན་པ་དང༌། །ཐོབ་པར་དཀའ་བ་ཡིན་པར་འདོད། །དཀའ་སླའི་སྤྱོད་པ་དུ་མས་ནི། །ནོར་བུ་ཚོལ་ལ་དགྲ་མང་ལྟར། །ཚོགས་ལམ་ཆེན་པོ་ཐོབ་པ་ལ། །ཉོན་མོངས་རྣམ་རྟོག་དགྲ་མང་འགྱུར། །དགྲ་མང་དེ་ལ་གཉེན་པོ་ནི། །སྐྱེས་བུའི་གོ་ཆ་གོན་པ་ལྟར། །མོས་སྤྱོད་འཇིག་རྟེན་བསྒོམ་བྱུང་གི །གཉེན་པོ་ཆ་མཐུན་བསྐྱེད་པར་བྱ། །མི་རྟོག་ཡེ་ཤེས་དང་པོ་དྲོད། །གཉེན་པོའི་དོན་ལ་མི་ཆགས་པ། །རྩེ་མོ་དེ་བཞིན་གནོད་པ་ལ། །བྱམས་པ་དེ་ནི་བཟོད་པ་སྟེ། །དེ་བཞིན་གཞན་དང་རང་ཉིད་ཀྱང༌། །མངོན་མཐོ་ཐོབ་དགའི་ཡངས་པ་དང༌། །བདག་ཏུ་ང་རྒྱལ་རགས་ཞི་བ། །འཇིག་རྟེན་བོན་གྱི་མཆོག་ཏུ་འདོད། །ནོར་བུ་རྙེད་ན་གནོད་བྱེད་ཀྱི། །དགྲ་ཡིས་ཚུགས་པར་མི་འགྱུར་བཞིན། །དེ་བཞིན་མཐོང་ལམ་མི་རྟོག་པ། །སྐད་ཅིག་གཅིག་པའི་རྟོགས་པ་ནི། །ཡེ་ཤེས་སྦྱིན་པ་ཡངས་པ་དང༌། །ཞི་བ་བྱམས་པ་ཆེན་པོ་ཡི། །ཁྱབ་བདལ་རང་བཞིན་དུ་གནས་པས། །གཏི་མུག་འདོད་ཆགས་ཕྲག་དོག་དང༌། །ང་རྒྱལ་ཞེ་སྡང་ཉོན་མོངས་རྣམས། །དེ་ཡི་དྲུངས་ནས་སྤངས་བར་འགྱུར། །ནོར་བུ་རིན་ཆེན་དེ་ལ་ནི། །འདོད་ཡོན་སྣ་ཚོགས་འབྱུང་བ་ལྟར། །དེ་བཞིན་མཐོང་ལམ་མི་རྟོག་པའི། །ཡེ་ཤེས་རབ་ཏུ་ཐོབ་པ་ན། །ཡོན་ཏན་ཚོགས་ནི་བསམ་མི་ཁྱབ། །བྱུང་དང་རབ་ཏུ་འབྱུང་བར་འགྱུར། །གང་གིས་བདེར་གཤེགས་སེམས་དཔའ་ལ། །མེ་ཏོག་ལ་སོགས་མཆོད་པ་ནི། །དེ་ཡིས་བཤམས་ནས་མཆོད་པར་བྱེད། །དེས་ནི་དགེ་རྩ་ཆེ་བར་འགྱུར། །དེ་ཡང་ཆུང་འབྲིང་ཆེན་པོ་ཡི། །སྒོམ་པའི་ལམ་ཉིད་ཡིན་པར་འདོད། །དེ་ཡི་མཉམ་པར་བཞག་པ་ནི། །མི་སྐྱེ་མི་འགག་སྟོང་ཉིད་ལ། །ཤིན་ཏུ་གོམས་པར་བྱེད་པ་སྟེ། །དེ་ཡི་སྤངས་བྱའི་དབྱེ་བ་ནི། །བཅོ་བརྒྱད་དག་ཏུ་ཤེས་བྱ་སྟེ། །གཡུང་དྲུང་ས་ལ་བསྐྱེད་པར་བྱ། །གཉིས་པ་དྲི་མ་མེད་པ་ལ། །ཕྱི་དང་ནང་དང་གཉིས་ཀ་དག །སྟོང་པར་རྟོགས་པས་བཟུང་དང་འཛིན། །གཉིས་འཛིན་རྟོག་པ་སྤོང་བར་བྱེད། །དེ་བཞིན་འོད་ཟེར་འཕྲོ་བ་ཡི། །འདུས་བྱས་སྟོང་པས་ཉོན་ཡིད་སྤོངས། །ཕྱག་རྒྱའི་ས་ལ་འདུས་མ་བྱས། །སྟོང་པས་ལྷག་མཐོང་ཞི་བ་དང༌། །དེ་བཞིན་སྤྲིན་ཚོགས་ས་ལ་ནི། །མཐའ་འདས་སྟོང་པའི་དུས་རྟོག་སྤོངས། །བདེ་ལྡན་ས་ལ་མི་དམིགས་སྟོང༌། །དམིགས་ཡུལ་སྟོང་པ་དེ་བཞིན་ནོ། །བདུན་པ་ཡིད་བཞིན་ཀུན་འགྲུབ་ལ། །ཆེན་པོ་སྟོང་པས་ཆུང་འཛིན་དག །སྤོང་དང་བརྒྱད་པའི་ས་ལ་ནི། །དོན་དམ་སྟོང་པས་བློ་རྟོགས་ཤིང༌། །དགུ་པའི་ས་ལ་རང་བཞིན་དང༌། །རང་མེད་རང་མཚན་ཐོག་མཐའ་ནི། །སྟོང་པས་སྒྲིབ་དང་གཡོ་འཁྲུགས་དང༌། །འགྱུར་བའི་རྟོག་པ་སྤོང་བར་བྱེད། །བཅུ་པའི་ས་ལ་དོར་བ་མེད། །དངོས་པོ་མེད་དང་ངོ་བོ་མེད། །བོན་རྣམས་དང་ནི་སྟོང་པ་རྣམས། །སྟོང་པས་སྤང་ཆགས་སྤྱོད་པ་དང། །སྒྲོ་སྐུར་གཏད་བཅས་རྟོག་པ་ནི། །གནས་སྐབས་དེ་རུ་སྤང་བར་འགྱུར། །དེ་ལྟར་གཡུང་དྲུང་ས་ལ་ནི། །སྤང་བྱའི་གཉེན་པོས་རབ་ཕྱེ་བ། །མཉམ་བཞག་གོམས་པར་བྱེད་པ་ཡི། །ཟག་པ་མེད་པའི་ལམ་དུ་འདོད། །བར་ཆད་མེད་པའི་ཏིང་འཛིན་གྱིས། །རྟོགས་པ་དེ་ནི་ཉི་ཤུ་སྟེ། །སྐྱོན་ཡོན་བདེན་པའི་འབྲས་བུ་དང༌། །གནས་ལམ་འཇུག་སྒོ་དགེ་སྡིག་དང༌། །ཐེག་པ་དང་ནི་ལས་སྤྱོད་དང༌། །སྐྱེ་གནས་སྐྱེ་མཆེད་དག་དང་ནི། །འདུ་ཤེས་མེད་དང་སྐྱོན་སྤངས་དང༌། །ཟག་བཅས་ཟག་མེད་འཁོར་འདས་དང༌། །ས་འཕར་ཉོན་མོངས་གཉེན་པོ་ལ། །འགྲོ་བ་གང་ལ་གང་འདུལ་དང༌། །མཁྱེན་པའི་ཡེ་ཤེས་ཚོགས་དང་ནི། །སྐུ་གསུམ་ལས་དང་གདུལ་ཞིང་དང༌། །ཐུགས་རྗེ་འོད་ཟེར་སྤྲོ་བའི་གནས། །ཁྱད་པར་ཡོངས་སུ་མ་བསྒྲིབས་པར། །མཁྱེན་དང་སྟོན་པར་བྱེད་པ་ནི། །ས་བཅུའི་ཐ་མར་རྟོགས་པར་འདོད། །སྒྲིབ་གཉིས་ཟད་པའི་ཏིང་འཛིན་ནི། །གསལ་དང་སྟོང་པར་དབྱེར་མེད་པའི། །མཉམ་ཉིད་མི་དམིགས་བརྗོད་དུ་མེད། །འདི་ནི་ཏིང་འཛིན་ངོ་བོར་འདོད། །རྒྱུན་ཁམས་བསྟན་པའི་ལེའུ་སྟེ་གཉིས་པའོ།། །།

འཇིག་རྟེན་ཀུན་རྫོབ་བདེན་པ་རུ། །འཁོར་བ་རྣམ་པ་གསུམ་ཡོད་དེ། །ལྟ་བ་དང་ནི་ལས་དག་ནི། །ལམ་ལ་བརྟེན་པ་རྣམ་གསུམ་མོ། །དེ་ཡང་བཅུ་བཞི་བཅོ་ལྔ་དང༌། །རྣམ་པ་བདུན་དུ་བསྒྲགས་པ་ཡིན། །དེ་ལ་བསམ་ཡོད་ལ་སོགས་པའི། །རྣམ་པ་བཅོ་ལྔ་བསྟན་པ་ནི། །ལམ་དང་འབྲས་བུས་བསྡུས་པ་སྟེ། །འཁོར་བ་རྣམས་ཀྱི་གཉེན་པོ་ཡིན། །དམ་པ་རྣམས་ཀྱི་ཡུལ་གྱུར་པའི། །དོན་དམ་མྱ་ངན་འདས་པ་ནི། །ཡོད་དང་མེད་ཀྱི་མཐའ་བྲལ་ཞིང༌། །མི་གཡོ་མི་དམིགས་ཆེན་པོར་གནས། །སྦྱིན་པ་ཡུལ་དང་ངོ་བོ་དང༌། །དམིགས་པ་ཡོངས་སུ་ཟད་པ་སྟེ། །རིགས་དང་སྐྱེ་བ་ལམ་རྣམས་ལ། །སྦྱིན་པ་མི་མཐུན་གཏོང་བ་དང༌། །མི་དམིགས་ངང་བཞག་རྒྱ་ཆེ་ཞིང༌། །རྒྱུ་དང་འབྲས་བུ་ལམ་དང་གནས། །དེ་བཞིན་ཉིད་ནི་མི་དམིགས་པ། །རྣམ་པ་ལྔ་རུ་བསྒྲགས་པ་ཡིན། །གང་གིས་ཐོག་མེད་དུས་འདི་བར། །གང་དུ་སྐྱེ་བའི་སྡིག་པ་ཀུན། །ཡོངས་སུ་སྦྱང་ཕྱིར་ཚུལ་ཁྲིམས་ནི། །སྟོང་ཕྲག་བསྲུང་ཞིང་དེ་ཡང་ནི། །དམིགས་པ་མེད་པར་འཇོག་པ་ནི། །ཚུལ་ཁྲིམས་བླ་མེད་ཕྱིན་པ་སྟེ། །འཁོར་བའི་རྒྱ་མཚོ་མི་བདེ་བར། །གང་གི་སྡུག་བསྔལ་ཡ་ང་ལ། །ཡོངས་སུ་སྐྲག་པ་མེད་པ་ནི། །དམིགས་པ་མེད་པའི་བཟོད་ཆེན་ཏེ། །འཁོར་བ་དང་ནི་མི་བདེ་དང༌། །སྡུག་བསྔལ་དག་དང་བྱུང་ཚོར་ནི། །སྟོང་པ་ཉིད་དུ་རྟོགས་པ་ཡིས། །བཟོད་པའི་བླ་མེད་ཕྱིན་པའི་ལམ། །གང་ཞིག་མི་དམིགས་པ་དག་གིས། །ཏིང་འཛིན་མཁས་པར་སློབ་པ་ལ། །ལེ་ལོ་བཏང་སྙོམས་རྣམ་གཡེང་དང༌། །བྱིང་བ་མེད་པའི་བརྩོན་འགྲུས་དང༌། །དམིགས་པ་མེད་པར་བསྐྱེད་པ་ནི། །བརྩོན་འགྲུས་བླ་མེད་ཕྱིན་པ་སྟེ། །དམིགས་པ་མེད་པའི་ངང་ཉིད་ལ། །འགྱུར་ལྡོག་རྣམ་པར་རྟོག་པ་དང༌། །ཡིད་བསླུ་གཡོ་རྩོལ་རབ་སྤངས་པའི། །བསམ་གཏན་རབ་འཇོག་བསམ་གཏན་ནོ། །ཉོན་མོངས་ཟིལ་གྱིས་གནོན་པ་ཡི། །སྟོབས་ཆེན་རབ་ཏུ་ལྡན་འགྱུར་ཞིང༌། །མི་དམིགས་སྒོམ་པར་བྱེད་པ་གང༌། །སྟོབས་ཀྱི་བླ་ན་མེད་པ་སྟེ། །ཉོན་མོངས་སྤངས་ལ་སྙིང་རྗེ་ནི། །ཀུན་ལ་མཉམ་པ་ཉིད་དག་ཏུ། །དམིགས་པ་མེད་པར་བསྒོམ་པ་ནི། །སྙིང་རྗེའི་བླ་མེད་ཕྱིན་པའི་ལམ། །གང་གིས་ཡིད་གཉིས་རེ་དྭོགས་དག།།བསལ་ནས་སྨོན་ལམ་རྣམ་དག་པ། །དམིགས་པ་མེད་པར་བསྒོམ་པ་ནི། །སྨོན་ལམ་བླ་མེད་ཕྱིན་པའི་ལམ། །ཉོན་མོངས་འདུལ་བའི་ཐབས་མཁས་པ། །ཐབས་ནི་བླ་མེད་ཕྱིན་པ་སྟེ། །ཉོན་མོངས་པ་དང་འཁྲུལ་པ་དང༌། །ལོག་པར་ལྟ་བ་རབ་སྤངས་ཤིང༌། །མི་དམིགས་ཤེས་རབ་ཉིད་བསྒོམ་པ། །ཤེས་རབ་བླ་མེད་ཕྱིན་པར་འདོད། །དེ་ལྟར་སྦྱིན་པ་ལ་སོགས་པ། །མི་དམིགས་པ་ཡི་རྣམ་པ་ཅན། །བླ་ན་མེད་པར་ཕྱིན་པ་ནི། །བློ་ལྡན་རྣམས་ཀྱི་ལམ་དུ་འདོད། །ས་བཅུ་རྣམ་པར་གྲོལ་བ་ཡི། །ལམ་གྱིས་བསྡུས་པའི་ཡེ་ཤེས་ནི། །སེམས་ཉིད་ཡེ་ཤེས་ཆུ་བོ་སྟེ། །དེ་ནི་སྤངས་བྱ་ཆེན་པོ་དང༌། །ཆེན་པོའི་ཆེན་པོ་ལ་སོགས་རྣམས། །གཉེན་པོ་ས་བཅུའི་ཡེ་ཤེས་ནི། །ཆུང་ངུའི་ཆུང་ངུ་ལ་སོགས་ཀྱི། །རྩད་ནས་སྤངས་པའི་རྣམ་གྲོལ་ལམ། །མཉམ་བཞག་རྣམ་པར་དག་པ་ཡི། །བསྒོམ་པའི་ལམ་ཉིད་ཡིན་པར་འདོད། །བོན་ཉིད་དག་པས་གཟུགས་ལ་སོགས། །རྣམ་པར་དག་དང་ས་བཅུ་ཡི། །ཡེ་ཤེས་རྣམ་པར་དག་པ་སྟེ། །གང་ཕྱིར་དེ་དག་མཚན་ཉིད་ནི། །སོ་སོ་བ་དང་ཐ་དད་ཀྱི། །རྣམ་པར་སྟོང་པ་ཡིན་ཕྱིར་རོ། །དད་པས་ལུས་དང་སྲོག་དག་ལ། །མི་འཛེམ་པ་དང་དགེ་བ་ཡི། །རྩ་བ་གང་ལ་དད་པ་སྟེ། །དེ་ཡང་སྐྱོ་ངས་མེད་པ་དང༌། །ནེམ་ནུར་གཉིས་འབྱེད་མེད་པ་དང༌། །རྒྱུན་ཐག་རིང་དང་ཚོགས་མི་གཅོག །སྐྱོན་མེད་པ་དང་མི་དམིགས་དང༌། །མི་ལྡོག་པ་ཡི་དད་པ་ནི། །རྣམ་པ་བདུན་དུ་གནས་པ་ཡི། །ཤེས་རབ་བླ་མེད་ཕྱིན་པ་ལ། །དགེ་སྤྱོད་བདུན་གྱིས་རབ་སྤྱོད་པ། །དད་པ་རྣམ་པར་བསྒོམ་པའོ། །མོས་པ་དེ་ནི་སེམས་པ་ཡིས། །སྤྱོད་པ་རྗེས་སུ་སྤྱོད་པ་དང༌། །དགེ་རྩ་ཀུན་ལ་མོས་པ་སྟེ། །དེ་ཡང་ལུས་ངག་ཡིད་གསུམ་མོ། །དེ་ལྟར་མོས་པའི་ཏིང་འཛིན་ནི། །བོན་གྱི་འཁོར་ལོས་སེམས་ཅན་དག །ཁ་ལོ་བསྒྱུར་དང་ངན་སོང་གི །སྒོ་གཅོད་ཉོན་མོངས་གཉེན་པོས་འདུལ། །སྡིག་སྤོང་དགེ་ཚོགས་རྒྱས་པ་དང༌། །ཡོངས་སུ་མྱ་ངན་འདས་པ་ལ། །མོས་པར་སྤྱོད་པ་གང་དག་གིས། །ཤེས་རབ་བླ་མེད་ཕྱིན་པ་ལ། །དགེ་སྤྱོད་བདུན་གྱིས་རབ་སྤྱོད་པ། །མོས་པ་རྣམ་པར་བསྒོམ་པ་སྟེ། །བསྒོམ་པའི་ལམ་ཉིད་ཡིན་པར་འདོད། །འདུན་པ་དེ་ནི་ཤེས་རབ་ཀྱི། །བླ་ན་མེད་པར་ཕྱིན་པ་དག །འབྲི་དང་འཆང་དང་ཀློག་པ་དང༌། །འདོན་མཆོད་བཀུར་བསྟི་རིམ་གྲོ་དང༌། །ཕུད་དུད་དང་ནི་ནན་ཏན་ལ། །དཀའ་བ་སྤྱོད་ཅིང་བརྩོན་མཐོང་ན། །རིམ་བཞིན་བདག་འདུན་གཞན་བསྐུལ་བའི། །རྣམ་པ་བདུན་གྱི་འདུན་པར་འདོད། །སེམས་བསྐྱེད་དེ་ནི་དགེ་བ་དག །སྨིན་དང་སྡིག་པ་སྤངས་པ་དང༌། །སྦྱིན་པ་ཚུལ་ཁྲིམས་བཟོད་པ་དང༌། །བརྩོན་འགྲུས་རྩོམ་དང་བསམ་གཏན་དང༌། འཁྲུལ་མེད་ཤེས་རབ་བསྒོམ་པ་ཡི། །གྲོགས་དང་འབྲེལ་བའི་སེམས་བསྐྱེད་ནི། །རྣམ་པ་བརྒྱད་དུ་གནས་པ་ཡི། །ཤེས་རབ་བླ་མེད་ཕྱིན་པ་ལ། །དགེ་སྤྱོད་བདུན་གྱི་རབ་སྤྱོད་པ། །སྒོམ་ལམ་ཡིན་པར་འདིར་བརྗོད་དོ། །བོན་ཉིད་དག་པས་གཟུགས་ལ་སོགས། །དེ་ནི་གཡོ་མེད་ངོ་བོར་འདོད། །རྣམ་པར་དག་པ་ཉིད་ཡིན་ཏེ། །གང་ཕྱིར་དེ་དག་མཚན་ཉིད་ནི། །སོ་སོ་བ་དང་ཐ་དད་ཀྱིས། །རྣམ་པར་སྟོང་པ་ཡིན་ཕྱིར་རོ། །ཡོན་ཏན་བཅུ་གསུམ་ཡུལ་ཉིད་ལ། །རིག་པའི་ཡེ་ཤེས་བཅུ་གསུམ་གྱིས། །སེམས་ཀྱང་དེ་བཞིན་ཉིད་བསྒོམ་པ། །སྒོམ་སྤང་ཆེ་འབྲིང་རྣམ་དགུ་ཡི། །དག་པའི་ཕྱིར་ན་རྣམ་དག་པ། །བར་ཆད་མེད་པའི་དག་པར་འདོད། །བོན་ཉིད་དག་པས་གཟུགས་ལ་སོགས། །དག་དང་བར་ཆད་མེད་པ་ཡི། །ཡེ་ཤེས་རྣམ་པར་དག་པ་སྟེ། །དེ་དག་སོ་སོ་སྟོང་ཕྱིར་རོ། །ཡོན་ཏན་བདུན་དང་ལྡན་པ་ཡི། །བྱང་ཆུབ་ཆེན་པོའི་སྐུ་འདི་ནི། །སྒྲིབ་པ་གཉིས་ཀྱི་བག་ཆགས་ཀྱང༌། །དྲུངས་ནས་རབ་ཏུ་སྤངས་འགྱུར་བ། །རང་དོན་ཕུན་སུམ་ཚོགས་པ་ཡི། །རྣམ་པར་དག་པ་ཡིན་པར་འདོད། །རྣམ་དག་གང་ཡིན་བོན་སྐུ་སྟེ། །དེ་དག་སོ་སོར་སྟོང་ཕྱིར་རོ། །དགའ་ལྡན་གནས་ནས་གཟིགས་ཚད་དང༌། །དགོངས་ཚད་སྔོན་དུ་བཏང་ནས་ནི། །འཛམ་བུའི་གླིང་དུ་སྐྱེ་བ་དང༌། །མཛད་པ་དཔག་ཏུ་མེད་པ་ཡི། །སྤྱོད་པ་སྣ་ཚོགས་སྟོན་པ་ནི། །སྤྱོད་པ་རྣམ་པར་དག་པ་སྟེ། །བོན་གྱི་སྐུ་ལས་མ་གཡོས་པར། །གང་གིས་འཁོར་བ་ཇི་སྲིད་བར། །ཐུགས་རྗེ་རྒྱུན་མི་འཆད་པ་ཡི། །འཕྲིན་ལས་རྣམ་པར་དག་པར་འདོད། །བྱམས་པ་དང་ནི་དགའ་བ་དང༌། །སྙིང་རྗེ་བཏང་སྙོམས་ཚད་མེད་པས། །འགྲོ་བ་ཀུན་ལ་རྟག་གཟིགས་པ། །བསམ་པ་རྣམ་པར་དག་པ་སྟེ། །གང་གི་དང་པོར་སྨོན་ལམ་དག །ཡོངས་སུ་བཏབ་པའི་འབྲས་བུ་ནི། །ནམ་མཁའི་མཐའ་གཏུགས་འགྲོ་བ་ཀུན། །རབ་ཏུ་འདྲེན་པར་གྲུབ་པ་ཡི། །སྨོན་ལམ་རྣམ་དག་དེ་དག་ནི། །གཞན་དོན་རྣམ་པར་དག་པར་འདོད། །དེ་དག་ཀུན་གྱི་རང་བཞིན་དང༌། །ངོ་བོ་ཉིད་ནི་བོན་སྐུ་ལས། །ཡོངས་སུ་གཡོ་བ་མ་ཡིན་པས། །​
རྣམ་པར་དག་པའི་རང་བཞིན་ཏེ། །དྲི་མས་དབེན་ཕྱིར་བདེར་གཤེགས་ཀྱི། །ཤིན་ཏུ་རྣམ་དག་ཡིན་པར་འདོད། །སྣང་ཁམས་བསྟན་པའི་ལེའུ་སྟེ་གསུམ་པའོ།། །།

ཤེས་བྱ་ཀུན་གྱི་རང་བཞིན་ནི། །སྒྱུ་མའི་དཔེ་བརྒྱད་འདྲ་བའི་ཕྱིར། །སྤྲོས་བྲལ་སྟོང་པ་ཉིད་དུ་གནས། །དེ་ནི་གཡོ་མེད་ངོ་བོར་འདོད། །དེ་ལ་སྦྱིན་པ་ཚུལ་ཁྲིམས་དང༌། །བཟོད་པ་བརྩོན་འགྲུས་བསམ་གཏན་དང༌། །སྟོབས་དང་སྙིང་རྗེ་དག་དང་ནི། །སྨོན་ལམ་ཐབས་དང་ཤེས་རབ་ཀྱིས། །བླ་ན་མེད་པར་ཕྱིན་པ་ལ། །མི་མཐུན་ཕྱོགས་ཀྱིས་དབེན་འགྱུར་བའི། །གཡུང་དྲུང་སེམས་དཔའི་སྤྱོད་པ་ལ། །བསླབ་པ་ཐེག་ཆེན་ལམ་དུ་འདོད། །འཁྲུལ་པ་མེད་པའི་ཤེས་རབ་ཀྱི། །བོན་སྐུ་ཟག་པ་མེད་པ་ནི། །རང་བཞིན་ཉིད་ཀྱི་ཟག་བཅས་ཀྱི། །གཟུགས་སོགས་འཁོར་བའི་མཚན་མ་དང༌། །དེ་ལས་གཞན་པའི་མཚན་མ་ནི། །རང་བཞིན་ཉིད་ཀྱིས་དག་པ་དང༌། །གང་གིས་ཟག་པ་མེད་པ་ཡིས། །བོན་གྱི་སྐུ་དེ་ཐོབ་པ་ཡིན། །ཐོག་མ་མེད་ནས་འཁྲུལ་པ་ཡིས། །མཚན་མའི་དྲི་མ་ཇི་སྙེད་རྣམས། །མུན་པའི་དཀྱིལ་འཁོར་དག་ལ་ནི། །སྒྲོན་མའི་འོད་མཆོག་ཇི་བཞིན་དུ། །ཅུང་ཟད་བྱ་བ་བྱེད་མེད་ཅིང༌། །རང་བཞིན་ཉིད་དུ་ཞི་བར་འགྱུར། །ཟག་མེད་བོན་གྱི་སྐུ་འདི་ལ། །སྟོང་ཉིད་ཡེ་ཤེས་ལྡན་པ་དང༌། །དེ་ལས་ཡེ་ཤེས་བསམ་མི་ཁྱབ། །འབྱུང་ཕྱིར་ཡེ་ཤེས་ཕུང་པོ་བྱ། །རང་བཞིན་ཡོན་ཏན་བཅུ་བཞི་ནི། །ནམ་མཁའ་དག་དང་མཚུངས་པ་སྟེ། །དག་པའི་ཡུལ་དང་ཡུལ་ཅན་རྣམས། །དེ་ཡིས་ཡོངས་སུ་མཁྱེན་པའི་ཕྱིར། །ཐམས་ཅད་མཁྱེན་པའི་ཕུང་པོའོ། །གང་ཞིག་དེ་ནི་མཐོང་འདོད་ན། །ཕྱི་ཡི་བཟུང་ཡུལ་སོགས་པ་རྣམས། །སྟོང་པ་ཉིད་དུ་ཤེས་པ་ལས། །བླ་མེད་སྐུ་དེ་འཐོབ་པར་འགྱུར། །དེ་ལ་དྲན་པ་ཉེར་བཞག་དང༌། །ཡང་དག་སྤང་དང་རྫུ་འཕྲུལ་རྐང༌། །དབང་པོ་ཏིང་འཛིན་གཤེན་རབ་ལམ། །སྟོབས་དང་ཐར་པའི་ལམ་དང་ནི། །ཕྱིར་མི་ལྡོག་དང་ལན་གཅིག་འོང༌། །འབྲས་བུ་སྐྱེ་བ་མེད་པར་འདོད། །གང་གི་ཡུལ་དེ་བསྒོམ་པ་ནི། །ཚོགས་དང་དྲོད་དང་རྩེ་མོ་དང༌། །བཟོད་པ་བོན་གྱི་མཆོག་དང་ནི། །མཐོང་བའི་ལམ་དང་སྒོམ་ལམ་དང༌། །བརྒྱད་དང་དགུ་པའི་ས་དང་ནི། །བཅུ་དང་དེ་ལ་རིམ་བཞིན་དུ། །རང་བཞིན་རྟོག་མེད་བརྗོད་མེད་དང༌། །མཚན་མེད་དམིགས་སུ་མེད་པ་དང༌། །འདུ་འབྲལ་མེད་དང་འཕེལ་འགྲིབ་མེད། །ཡོངས་སུ་སྐྱེ་འགག་མེད་པ་དང༌། །གནས་པ་ལས་གཞན་འགྱུར་མེད་པར། །ཡོངས་སུ་སྒོམ་པར་བྱེད་པ་ནི། །རྣམ་པ་དགུ་རུ་ཤེས་པར་བྱ། །བོན་རྣམས་ཀུན་གྱི་གྲངས་ངེས་ནི། །ཡོད་དང་མེད་པ་གཉིས་ཡིན་ཏེ། །གསལ་དང་རང་བཞིན་མེད་པ་ཡི། །དོན་ཉིད་བསྟན་པ་ཡིན་ཕྱིར་རོ། །རྣམ་གྲངས་གསལ་བར་བསྟན་པ་ནི། །འཁོར་དང་མྱ་ངན་འདས་པ་སྟེ། །འཇིག་རྟེན་འཁོར་བའི་རྣམ་གྲངས་ནི། །གཟུགས་དང་ཚོར་བ་འདུ་ཤེས་དང༌། །འདུ་བྱེད་རྣམས་དང་རྣམ་ཤེས་དང༌། །རྐྱེན་ཚོར་ཁམས་དང་རྟེན་འབྲེལ་ལོ། །མྱ་ངན་འདས་པའི་རྣམ་པ་ནི། །སངས་རྒྱས་ཉིད་ཀྱི་ཡོན་ཏན་ཏེ། །དེ་ཡང་དག་དང་མ་དག་གི །འབྲས་བུ་ལམ་གྱིས་བསྡུས་པའི་ཕྱིར། །བླ་མེད་ཕྱིན་པ་ནས་བཟུང་སྟེ། །སངས་རྒྱས་ཡོན་ཏན་མཐར་ཐུག་པར། །དྲང་སྲོང་གཡུང་དྲུང་སེམས་དཔའ་དང༌། །བདེར་གཤེགས་རྣམས་ལ་རིམ་བཞིན་ཏེ། །བཞི་བཅུ་དགུ་དང་ལྔ་བཅུ་བདུན། །མཐར་ཕྱིན་ཡོན་ཏན་བཅོ་ལྔར་བཞེད། །སྤྱོད་པའི་ལམ་ལ་བླ་མེད་དང༌། །ཕྱིན་པ་བཅུ་རུ་བཞེད་པ་སྟེ། །སྦྱིན་པ་ཚུལ་ཁྲིམས་བཟོད་པ་དང༌། །བརྩོན་འགྲུས་བསམ་གཏན་སྟོབས་དང་ནི། །སྙིང་རྗེ་དང་ནི་སྨོན་ལམ་དང༌། །དེ་བཞིན་ཐབས་དང་ཤེས་རབ་ཀྱི། །བླ་ན་མེད་པར་ཕྱིན་པ་ནི། །བོན་དང་ཟང་ཟིང་མི་འཇིགས་དང༌། །དགེ་བ་སྡུད་དང་མི་དགེ་སྡོམ། །སེམས་ཅན་གཞན་གྱི་དོན་བྱེད་དང༌། །སྡུག་བསྔལ་དང་ལེན་གནོད་མི་སྙམ། །བོན་ཉིད་ཡོངས་སུ་རྟོགས་པ་དང༌། །གོ་ཆ་སྡུད་དང་སེམས་དོན་དང༌། །མཐོང་བ་པོ་ལ་བདེན་གནས་དང༌། །ཡོན་ཏན་སེམས་ཅན་དོན་བྱེད་དང༌། །ཀུན་བཏགས་དང་ནི་བསྒོམ་པ་དང༌། །བོན་དང་ཟང་ཟིང་ལོངས་སྤྱོད་དང༌། །སེམས་ཅན་དོན་དུ་བླ་མེད་ཀྱི། །སྤྱོད་པ་རྒྱུན་མི་ཆད་སྨོན་དང༌། །དགེ་བ་ཉུང་དང་ཐུན་མོང་དུ། །བསྔོ་བ་རྣམ་པར་དག་པ་དང༌། །བདག་གཞན་དོན་རྟོགས་བསྒོམ་པ་དག །ཡོངས་སུ་ཚར་གཅོད་བྱེད་པ་ནི། །རིམ་བཞིན་བླ་མེད་ཕྱིན་པ་ནི། །བཅུ་རུ་ཡོངས་སུ་བསྒྲགས་པ་ཡི། །རབ་ཏུ་དབྱེ་བ་ཡིན་པར་བཞེད། །ལྟ་བའི་ལམ་ལ་སྟོང་ཉིད་ཀྱི། །རྣམ་གྲངས་བཅོ་བརྒྱད་དུ་གནས་པ། །ཕྱི་དང་ནང་དང་གཉིས་ཀ་དག །འདུས་བྱས་འདུས་མ་བྱས་ཉིད་དང༌། །མཐའ་འདས་མི་དམིགས་ཆེན་པོ་དང༌། །དོན་དམ་རང་བཞིན་རང་མེད་དང༌། །རང་མཚན་ཐོག་མཐའ་དོར་མེད་དང༌། །དངོས་མེད་ངོ་བོ་བོན་རྣམས་དང༌། །སྟོང་པ་ཉིད་ནི་སྟོང་ཉིད་ཀྱི། །བྱེ་བྲག་རྣམ་པ་བཅོ་བརྒྱད་དོ། །ཤེས་པས་མ་ཟིན་དབང་པོ་སྟེ། །དབང་པོ་ཡུལ་དང་ཁམས་གསུམ་དང༌། །སོ་སོར་བརྟགས་དང་མ་བརྟགས་འགོག །དེ་བཞིན་ཉིད་དང་ནམ་མཁའ་དང༌། །ཡོད་མེད་མཚན་དངོས་ཕྱོགས་དང་ནི། །བོན་དབྱིངས་འདུས་བྱས་འདུས་མ་བྱས། །ནམ་མཁའ་སེམས་དང་འབྱུང་མཚན་དང༌། །འདས་དང་མ་འོངས་ད་ལྟ་དང༌། །ཐོག་མ་ཉིད་ནས་ཐམས་ཅད་སྟོང༌། །རྟེན་འབྲེལ་གནས་དང་འགག་པ་དང༌། །ཕུང་པོ་ཕྱི་ནང་སྟོང་ཟད་རྣམས། །རང་དང་ངོ་བོ་སྟོང་པའི་ཕྱིར། །སྟོང་པ་ཉིད་ནི་བཅོ་བརྒྱད་དུ། །བདེ་བར་གཤེགས་པའི་མདོ་ལས་འདོད། །དངོས་པོ་རྟོགས་པར་བྱེད་པའི་ལམ། །ལུས་དང་ཚོར་བ་སེམས་དང་བོན། །དྲན་པ་ཉེ་བར་བཞག་པ་ནི། །ཕྱི་དང་ནང་དང་ཕྱི་ནང་ལུས། །ལུས་སེམས་འདུལ་བར་བྱེད་པ་དང༌། །བཏང་སྙོམས་གྱུར་པའི་ཚོར་བ་དང༌། །སྤྱོད་ནས་དུས་ཀྱི་སེམས་དང་ནི། །ཀུན་ནས་ཉོན་མོངས་རྣམ་བྱང་ལ། །ཡོངས་སུ་རྟོགས་པའི་དྲན་པ་ནི། །ཉེ་བར་བཞག་པ་རྣམ་བཞི་དང༌། །བརྩོན་འགྲུས་བརྩོན་པའི་ལམ་གང་ལ། །ཉོན་མོངས་མི་མཐུན་ཕྱོགས་དང་ནི། །ལུས་ཀྱི་སྲོག་གཅོད་རྐུ་གཡེམ་དང༌། །ངག་རྫུན་ཕྲ་མ་དབྱེན་བཅུག་དང༌། །ཡིད་ངན་བརྣག་དང་གདུག་སེམས་དང༌། །ཡང་དག་སྤང་བ་རྣམ་བཞི་ནི། །རྣམ་བྱང་བོན་དང་གཉེན་པོ་དང༌། །སྐད་ཅིག་མངོན་སུམ་སྒྲུབ་པ་དང༌། །མི་མཐུན་པ་ཡི་ཕྱོགས་རྣམས་ལ། །བརྩོན་འགྲུས་ཀྱིས་སྤོང་རྣམ་བཞི་འོ། །ཏིང་འཛིན་སྦྱོང་བའི་ལམ་དང་ནི། །འདུན་པ་སེམས་དང་བརྩོན་འགྲུས་དང༌། །སྤྱོད་པའི་ཏིང་འཛིན་སྤོང་བ་ཡི། །འདུ་བྱེད་དང་ལྡན་རྫུ་འཕྲུལ་གྱི། །རྐང་པ་རྣམ་པ་བཞི་དག་ནི། །སྒྲིབ་པ་ལྔ་བྲལ་བསམ་གཏན་དང༌། །དགེ་བ་སྤྲོ་དང་ཉན་བསམ་ལས། །བྱུང་བའི་ཏིང་འཛིན་རྣམ་བཞི་འོ། །མངོན་པར་རྟོགས་ལ་མོས་སྤྱོད་ལམ། །དྲོད་དང་རྩེ་མོའི་ངོ་བོ་ནི། །དད་པ་བརྩོན་འགྲུས་ཏིང་འཛིན་ལམ། །བཟོད་པ་ཤེས་རབ་དབང་པོ་ནི། །ལས་འབྲས་བདེན་དང་ཉན་བསམ་དང༌། །སེམས་ཡུལ་སྤྲོ་དང་ཉེས་སྐྱོན་གྱིས། །མི་བརྫི་བ་དང་བོན་རྣམས་ནི། །སྤྱི་དང་རང་གི་མཚན་ཉིད་དག།།ཡོངས་སུ་ཤེས་པའི་དབང་པོ་ནི། །རྣམ་པ་ལྔ་རུ་བསྒྲགས་པ་ཡིན། །མངོན་པར་རྟོགས་ལ་འབྲེལ་བའི་ལམ། །བཟོད་པ་བོན་མཆོག་ངོ་བོ་ནི། །དགོངས་པ་ཕྱག་རྒྱ་སྔགས་རྣམས་ནི། །མི་དམིགས་ཡེ་ཤེས་ཏིང་འཛིན་དང༌། །མཉམ་ཉིད་འགྱུར་མེད་བདེན་པ་ཡི། །ཏིང་ངེ་འཛིན་ནི་རྣམ་གསུམ་མོ། །མངོན་པར་རྟོགས་པའི་ལམ་གང་ལ། །བག་ཆགས་མེད་དང་ཐུགས་རྗེའི་རྒྱུན། །འཁོར་མེད་བསྒྲོད་མེད་ལམ་དག་ནི། །དཀར་བ་རིང་པོ་དྲང་པོ་དང༌། །མཐའ་རུ་ཕྱིན་པ་གཤེན་རབ་ཀྱི། །ལམ་གྱི་དབྱེ་བ་རྣམ་བཞི་དང༌། །དད་པ་བརྩོན་འགྲུས་དྲན་པ་དང༌། །ཏིང་ངེ་འཛིན་དང་ཤེས་རབ་ཀྱི། །སྟོབས་ནི་སྦྱིན་པ་གཏོང་བ་དང༌། །བཏང་སྙོམས་དྲན་པ་གསལ་བ་དང༌། །ཏིང་འཛིན་བསྒོམ་དང་ཤེས་རབ་དག །གསལ་བའི་སྟོབས་ནི་རྣམ་ལྔ་འོ། །ངེས་པར་འབྱིན་པའི་ལམ་གང་ལ། །ཡང་དག་པ་ཡི་ལྟ་བ་དང༌། །རྟོགས་དང་ངག་དང་ལས་དང་ནི། །འཚོ་བ་རྩོལ་བ་དྲན་པ་དང༌། །ཏིང་འཛིན་ཐར་པའི་ལམ་རྣམས་ནི། །རྟོག་འཛིན་རྟོག་པ་གཞན་དབང་དང༌། །ལོག་པར་གོལ་དང་མ་གྲུབ་དང༌། །མི་གསལ་བ་དང་འཁྲུལ་པ་ལས། །ཡོངས་སུ་ཐར་པའི་ལམ་རྣམས་ནི། །རྣམ་པ་བརྒྱད་དུ་གནས་པ་དང༌། །མཐོང་དང་གོམས་པའི་ལམ་དག་ཏུ། །རྒྱུན་ཞུགས་ལན་ཅིག་ཕྱིར་འོང་དང༌། །ཕྱིར་མི་འོང་བའི་འབྲས་བུ་ནི། །རྣམ་པ་གསུམ་དུ་བསྒྲགས་པ་ཡིན། །ཕྱིར་མི་ལྡོག་པའི་འབྲས་བུ་ནི། །རྒྱུ་མཐུན་དབང་དང་རྣམ་སྨིན་དང༌། །བླ་མེད་ཡང་དག་རྫོགས་པ་ཡི། །འབྲས་བུ་ཕྱིར་མི་ལྡོག་པ་ནི། །རྒྱུ་རྐྱེན་མཐུན་དང་ལས་དང་དུས། །དགེ་བ་ལུང་དུ་མ་བསྟན་དང༌། །སྐྱེ་བ་གྲངས་མེད་སྦྱངས་པ་ལས། །ཕྱིར་མི་ལྡོག་པའི་འབྲས་བུ་ནི། །རྣམ་པ་བཞི་རུ་བསྒྲགས་པ་ཡིན། །དེ་བཞིན་ལན་ཅིག་ཕྱིར་འོང་ནི། །དགོས་དོན་ཕྱིར་མ་ལུས་པ་དང༌། །གཞན་དབང་མ་གྱུར་སྔོན་ཚེའི་སྙིགས། །རྟོགས་པའི་དོན་ལ་ལན་གཅིག་དག །ཕྱིར་འོང་འབྲས་བུ་དེ་དག་ནི། །རྣམ་པ་བཞི་རུ་བཞེད་པ་ཡིན། །རྒྱུན་དུ་ཞུགས་པའི་འབྲས་བུ་ཡང༌། །བསོད་ནམས་ཚོགས་དང་དབང་བསྒྱུར་དང༌། །དགེ་བ་རྩེ་གཅིག་སྤྱད་པ་ཡང༌། །རྟོགས་པ་ཆེན་པོའི་འབྲས་བུ་སྟེ། །རྒྱུན་དུ་ཞུགས་པའི་འབྲས་བུ་ཡང༌། །རྣམ་པ་བཞི་རུ་དེ་བཞིན་ནོ། །དེ་ལྟར་ཐེག་པ་དྲང་སྲོང་གི །སྒོ་རུ་ཞུགས་པའི་གང་ཟག་གི །རྒྱུད་ལ་སྐྱེ་བའི་ཡོན་ཏན་ནི། །བཞི་བཅུ་རྩ་དགུ་དག་ཏུ་འདོད། །ཞི་བར་གནས་པའི་ལམ་གང་ལ། །བྱམས་པ་དང་ནི་སྙིང་རྗེ་དང༌། །དགའ་བ་བཏང་སྙོམས་ཚད་མེད་ནི། །ཞེ་སྡང་གསད་བཅད་ཉོན་མོངས་ཀྱི། །སེམས་ཅན་དག་དང་སྤྲོ་བ་དང༌། །འབད་རྩོལ་མེད་པའི་ངོ་བོར་འདོད། །སྡུག་བསྔལ་ཤེས་དང་ཀུན་འབྱུང་དག །སྤངས་དང་འགོག་པ་མངོན་སུམ་དང༌། །ལམ་བསྒོམ་གཤེན་རབ་བདེན་པ་ནི། །སྡུག་བསྔལ་དང་ལེན་གནོད་པ་ལ། །ཅི་མི་སྙམ་དང་བོན་ཉིད་ནི། །རྟོགས་དང་བདག་གཞན་སྐྱོན་སྤོང་དང༌། །ཡི་དམ་དམ་ཚིག་ལས་ཀྱི་ལྷ། །གཤེན་རབ་ཀྱི་ནི་ལམ་བཞི་འོ། །ཡོན་ཏན་ཁྱད་པར་ཅན་ལམ་དང༌། །སྣང་བ་ཐོབ་དང་ཆེན་པོ་དང༌། །ཕྱོགས་གཅིག་བར་ཆད་མེད་པ་ཡི། །སོ་སོ་ཡང་དག་རིག་པ་ནི། །མངོན་གྱུར་བླ་རུ་ཕྱིན་པ་དང༌། །དགེ་སྤྱོད་འཁོར་བས་མི་འཇིགས་པ་འོ། །དེ་བཞིན་སྣང་ཐོབ་ཆེན་པོ་ཡི། །ཕྱོགས་གཅིག་བར་ཆད་མེད་པ་ཡི། །མི་བསྙེལ་བ་ཡི་གཟུངས་དང་ནི། །བསོད་ནམས་བསོད་ནམས་ཆེན་པོ་དང༌། །བསོད་ནམས་དོན་དང་བསོད་ནམས་ལམ། །མི་བསྙེལ་བ་ཡི་ངོ་བོར་འདོད། །རྟོག་དཔྱོད་དང་ནི་དགའ་བ་དང༌། །བདེ་བ་དང་ནི་བཏང་སྙོམས་དང༌། །གཟུགས་ཀྱི་འདུ་ཤེས་ལས་འདས་དང༌། །སྣ་ཚོགས་འདུ་ཤེས་མི་བྱེད་དང༌། །རྣམ་ཤེས་མཐའ་ཡས་ཅིར་ཡང་མེད། །སྐྱེ་མཆེད་དག་དང་འགོག་པ་ལ། །མཐར་གྱིས་སྙོམས་པར་འཇུག་པ་ནི། །བོན་གྱི་ལོངས་སྤྱོད་རྟོགས་པ་དང༌། །རྒྱུ་ཡི་བསོད་ནམས་སྤྱོད་པ་དང༌། །མི་བདེ་བ་ཡི་སྡུག་བསྔལ་དག །མེད་དང་དམིགས་བཅས་བྲལ་བ་དང༌། །གཟུགས་འདོད་དངོས་པོ་སྣ་ཚོགས་དང༌། །མི་བྱེད་པ་དང་དབང་པོའི་ཡུལ། །ཡུལ་དྲུག་དམིགས་བཅས་མེད་པ་དང༌། །སྒོམ་ཡུལ་སྣང་བ་ཅན་རྣམས་ནི། །སྙོམས་འཇུག་དགུ་རུ་བསྒྲགས་པ་ཡིན། །རྟོག་དཔྱོད་དགའ་དང་བདེ་བ་དང༌། །བཏང་སྙོམས་མཚན་མ་མེད་པ་ལ། །སྙོམས་འཇུག་དེ་ནི་བོན་ལོངས་སྤྱོད། །བསོད་ནམས་མི་བདེ་སྡུག་བསྔལ་དང༌། །དམིགས་པའི་མཚན་མར་འཛིན་མེད་ནི། །མཚན་མེད་སྙོམས་འཇུག་རྣམ་བཞིར་འདོད། །དེ་ལྟར་ཐེག་ཆེན་སྤྱོད་པ་ཡི། །བློ་ལྡན་སེམས་དཔའ་གང་དག་གི །རྒྱུད་ལ་སྐྱེ་བའི་ཡོན་ཏན་ནི། །ལྔ་བཅུ་རྩ་དགུ་དག་ཏུ་འདོད། །བདེར་གཤེགས་ཉིད་ཀྱི་ཡོན་ཏན་དེ། །ཕུལ་དུ་བྱུང་བའི་རྣམ་པ་ནི། །དཔག་མེད་ནམ་མཁའ་ལྟ་བུ་དང༌། །རྒྱུན་མི་ཆད་པ་ཆུ་བོ་དང༌། །ཟད་མེད་ས་གཞི་ལྟ་བུ་དང༌། །དམིགས་མེད་ཉི་མ་ལྟ་བུ་ཡི། །རྒྱུན་དུ་གནས་པའི་ཐུགས་རྗེ་ནི། །ནམ་མཁའི་མཐར་གཏུག་འགྲོ་བ་ཀུན། །ཐུགས་རྗེ་ཆེན་པོས་འཛིན་པ་དང༌། །འཁོར་བའི་སྡུག་བསྔལ་ཇི་སྲིད་བར། །ཐུགས་རྗེ་རྒྱུན་མི་ཆད་པ་དང༌། །རང་བཞིན་ཉིད་དུ་གནས་པའི་ཕྱིར། །ཟད་པ་མེད་པའི་ངོ་བོ་དང༌། །བདག་འཛིན་ཡོངས་སུ་སྤོང་བའི་ཕྱིར། །ཀུན་ལས་མཉམ་པར་འབྱུང་བ་ཡི། །རྒྱུན་གནས་ཐུགས་རྗེ་རྣམ་བཞིར་འདོད། །རྟོགས་པ་དམ་ཚིག་འཕྲིན་ལས་དང༌། །སྤྱོད་པ་ཡོན་ཏན་སྙོམས་གནས་པ། །སྐུ་གསུང་ཐུགས་དང་ཡོན་ཏན་དང༌། །བླ་མེད་རྫོགས་པའི་འབྲས་བུ་ནི། །སྣ་ཚོགས་སྣང་བའི་ཆོ་འཕྲུལ་དང༌། །འཛིན་སེམས་རྟོག་འཛིན་ཟད་པ་ལས། །འདུན་པ་བརྩོན་འགྲུས་དྲན་པ་དང༌། །ཏིང་འཛིན་ཤེས་རབ་རྣམ་གྲོལ་བ། །ཉམས་པ་མེད་པའི་རྣམ་པ་ནི། །རྟོགས་པ་ཆེན་པོའི་ལྟ་བ་འོ། །མྱ་ངན་འདས་དང་འཁོར་བ་ལ། །བླང་དང་དོར་བ་མི་དམིགས་ཤིང༌། །མཉམ་པ་ཉིད་དུ་གནས་པ་ཡིས། །སྲུང་མེད་དམ་ཚིག་ཡིན་པར་འདོད། །འཁྲུལ་པའི་ལས་དང་རྩོལ་བ་དག །རྣམ་པར་སྤང་བའི་ཕྲིན་ལས་ནི། །དེ་བཞིན་ཉིད་ལས་མི་གཡོ་བར། །གདུལ་བྱས་འདོད་པའི་བསམ་པ་ཀུན། །རབ་ཏུ་རྫོགས་པའི་ཕྲིན་ལས་ནི། །ཡེ་ཤེས་སྔོན་འགྲོའི་རྗེས་འབྲེང་བ། །སྙོམས་པར་ལྷུན་གྱིས་གྲུབ་པ་ཡི། །དམ་པའི་ཕྲིན་ལས་ཡིན་པར་འདོད། །སྒྱུ་མའི་ལས་སྤྱོད་ཟད་པ་ལས། །འཁྲུལ་དང་ཅ་ཅོ་དྲན་ཉམས་དང༌། །མཉམ་པར་མ་བཞག་ཐུགས་དང་ནི། །ཐ་དད་ཉིད་ཀྱི་འདུ་ཤེས་དང༌། །མ་བརྟགས་བཏང་སྙོམས་མི་མངའ་ནི། །རྣམ་པར་དག་པའི་སྤྱོད་པ་འོ། །ཉེས་སྐྱོན་སྤངས་པའི་ཡོན་ཏན་ནི། །མཚན་དཔེ་ངེས་པས་ཐོ་ཡིག་དང༌། །ཏིང་འཛིན་ཡན་ལག་འོད་ཟེར་དང༌། །སྟོབས་ཆེན་བཅུ་གསུམ་མི་འཇིགས་བཞི། །ཡང་དག་རིག་པ་བཞི་རྣམས་ནི། །བདེ་གཤེགས་ལེགས་པའི་ཡོན་ཏན་ནོ། །གཞན་དབང་ཉེས་སྐྱོན་རྣམ་ཟད་ཅིང༌། །བདེ་བ་ཆེན་པོའི་ངང་ཉིད་ལས། །རྟག་ཏུ་སྙོམས་པར་ཞུགས་པ་ནི། །སྙོམས་པར་གནས་པའི་ངང་ཉིད་དོ། །འགྱུར་དང་སྡུག་བསྔལ་བཅོམ་པ་ལས། །འགྱུར་བ་མེད་པའི་སྐུ་མཆོག་དང༌། །ངག་དང་ཚིག་ལས་གྲོལ་བ་ཡི། །རང་བཞིན་མེད་པའི་གསུང་མཆོག་དང༌། །ཕྱིན་ལོག་དོན་མིན་ཟད་པ་ལས། །འཁྲུལ་པ་མེད་པའི་ཐུགས་མཆོག་དང༌། །རྨོངས་དང་དམིགས་ལས་དྲི་མ་ནི། །རབ་ཏུ་ཕྲ་བ་གྲོལ་བའི་ཕྱིར། །གཤེན་རབ་ཀུན་ལ་མ་རྨོངས་པའི། །ཐམས་ཅད་མཁྱེན་པའི་ཡེ་ཤེས་དང༌། །ཉེས་ཟད་གོང་མེད་ཡོན་ཏན་རྫོགས། །བླ་མེད་རྫོགས་པའི་འབྲས་བུ་སྟེ། །དེ་ལྟར་ཐུན་མོང་མ་ཡིན་པའི། །བདེར་ གཤེགས་ཡོན་ཏན་བཅོ་ལྔར་བཞེད། །ཐེག་པ་དམན་པའི་ཡིད་སྤངས་ཤིང༌། །སྐྱེ་བ་གོང་ནས་ཐེག་ཆེན་གྱི། །དོན་ལ་ཐོས་སོགས་སྤྱོད་པ་དང༌། །དེ་ཡི་དོན་ཉིད་ཉམས་མྱོང་ཞིང༌། །སྦྱིན་དང་ཚུལ་ཁྲིམས་སོགས་བསྒྲུབ་པ། །ཐེག་ཆེན་བསྒོམ་པའི་རྟེན་དུ་འདོད། །དེ་ལྟར་ཡུལ་གྱི་རྣམ་པ་རྣམས། །ཤེས་བྱ་ཤེས་པ་ཡང་མེད་པར། །བསྒོམ་པ་རྣམ་པ་གཉིས་ཀྱིས་ཀྱང༌། །རང་བཞིན་མེད་པར་གོམས་པ་ལས། །ལམ་དང་ལམ་གྱི་རྟོགས་པ་རྣམས། །རིམ་གྱིས་སྐྱེ་ཞིང་འབྱུང་བར་འགྱུར། །སྟོང་ཁམས་བསྟན་པའི་ལེའུ་སྟེ་བཞི་པའོ།། །།

འཁོར་བར་གནས་དང་བདེར་གཤེགས་ཀྱི། །ཡེ་ཤེས་ཡུལ་གྱུར་གང་ཡིན་པ། །ཀུན་རྫོབ་དོན་དམ་བདེན་པ་རུ། །བདེར་གཤེགས་མདོ་ལས་བསྒྲགས་པ་ཡིན། །རྟེན་དེ་གཉིས་ཀྱི་ཤེས་ངོ་ལ། །དབྱེ་དང་དབྱེ་བ་མེད་པ་ནི། །དེ་བཞིན་གཞན་དུ་བརྗོད་མེད་དང༌། །དབྱེ་བའི་སྤྲོས་པས་དབེན་པ་སྟེ། །གདོད་མ་ཉིད་ནས་གཅིག་ཉིད་ཕྱིར། །བདེན་པ་གཉིས་ཀྱིས་སྟོང་པ་འོ། །དེ་དག་དཔྱད་ཅིང་བསྒོམ་པ་སྟེ། །དེ་འབྲས་དེ་ཡི་ཡུལ་དུ་འདོད། །དེ་ལྟར་ཀུན་རྫོབ་དོན་དམ་གྱི། །དམིགས་པ་དང་ནི་རྣམ་པ་ལ། །གསལ་སྣང་དང་པོར་སྐྱེས་པ་དང༌། །དེ་ལས་འཕེལ་དང་ཡང་འཕེལ་དང༌། །ཤིན་ཏུ་རྣམ་པར་འཕེལ་བ་དང༌། །རིམ་བཞིན་དྲོད་དང་རྩེ་མོ་དང༌། །བཟོད་པ་འཇིག་རྟེན་བོན་མཆོག་སྟེ། །མོས་པར་སྤྱོད་པའི་ལམ་དུ་འདོད། །གང་ཚེ་རབ་ཏུ་དགའ་བ་ཡི། །མཉམ་བཞག་རྟོགས་པ་སྐྱེས་པའི་ཚེ། །འཁོར་འདས་གཉིས་ཀྱི་སྐྱོན་ཡོན་དག །མངོན་སུམ་ཉིད་དུ་མཐོང་འགྱུར་ཏེ། །གཟུགས་ལ་སོགས་པའི་འཁོར་བ་ནི། །ཉེས་དམིགས་བཅུ་དགུའི་རང་བཞིན་དུ། །ཤེས་ཤིང་འཁོར་བའི་སྡུག་བསྔལ་ལ། །ཡོངས་སུ་རྣམ་པར་བལྟ་བ་དང༌། །མྱ་ངན་འདས་པའི་རང་བཞིན་ནི། །ཡོན་ཏན་བཅུ་དགུ་མཐོང་བ་ལ། །དེ་ལས་མཁས་པར་རྩལ་སྦྱོང་བ། །མཐོང་ལམ་ཐོབ་པའི་རྟོགས་པ་འོ། །ས་དགུའི་རྗེས་ཐོབ་མཉམ་བཞག་ཏུ། །མི་དགེ་བ་དང་དགེ་བ་དག །སྤོང་དང་སྒོམ་པའི་དགེ་རྩ་ལ། །དེ་ཡི་རྗེས་ཡི་རང་པ་འོ། །དྲི་མེད་ནས་བཟུང་དྲུག་པའི་བར། །བདུན་པ་ཡིད་བཞིན་ཀུན་འགྲུབ་དང༌། །བརྒྱད་དང་དགུ་དང་བཅུ་པ་ཡི། །རྗེས་ཐོབ་མཉམ་པར་བཞག་པ་རུ། །དགེ་དང་མི་དགེ་ཉི་ཤུ་དང༌། །སྒྲིབ་པ་ལྔ་དང་གཉེན་པོ་དང༌། །ཚུལ་ཁྲིམས་སྲུང་དང་ཉམས་པ་ནི། །སྤང་བླང་སོ་སོར་སྐྱེ་བ་དང༌། །དགེ་བ་རྣམས་ཀྱི་ངོ་བོ་རུ། །སྐྱེ་བའི་མི་རྟོག་ཡེ་ཤེས་ནི། །རབ་ཏུ་གཉིས་སུ་མེད་པ་དང༌། །ཐ་མི་དད་པ་ཡིན་པར་འདོད། །རྗེས་སུ་སྐྱེ་བའི་བློ་འདི་ནི། །སྡིག་པ་རྣམས་ཀྱི་ལས་འབྲས་དང༌། །ཉེས་དམིགས་ཡོངས་སུ་མཐོང་བ་ལས། །རབ་ཏུ་སྤོང་ཞིང་དེ་དོན་དུ། །མཉམ་བཞག་མི་རྟོག་ཡེ་ཤེས་ལ། །དེ་ནི་ཤིན་ཏུ་སློབ་པར་འགྱུར། །སྙིང་རྗེས་གཞན་གྱི་དོན་བྱེད་ཅིང༌། །མྱ་ངན་འདས་པ་བསྒོམ་པ་དང༌། །བསྔོ་བ་རྒྱུ་དང་ས་དང་ནི། །རྣམ་པ་ངོ་བོ་འབྲས་བུ་དང༌། །བསྔོ་བ་བླ་མེད་ཡིད་བྱེད་ལ། །བར་ཆད་མེད་པའི་ཏིང་ངེ་འཛིན། །སོ་སོའི་ཁམས་བསྟན་པའི་ལེའུ་སྟེ་ལྔ་པའོ།། །།

ཤེས་བྱ་ཀུན་གྱི་གནས་ལུགས་ནི། །རང་རིག་ཡེ་ཤེས་ཉིད་དུ་གནས། །དེ་ནི་གཤེན་རབ་སེམས་ཅན་ལའང༌། །ཁྱད་པར་ཡོངས་སུ་མེད་པ་སྟེ། །རང་རིག་ཡེ་ཤེས་འཆར་བའི་རྒྱུ། །གཤེན་རབ་བཀའ་དང་སེམས་ཅན་གྱི། །ལས་ལ་རྣམ་པར་མི་ལྟོས་ཏེ། །དེ་ནི་བཅོས་མས་དབེན་ཕྱིར་རོ། །དེ་ཕྱིར་རྟོགས་དང་མ་རྟོགས་དང༌། །འབྲས་བུ་བདེ་དང་སྡུག་བསྔལ་གྱི། །སྔོན་དུ་འགྲོ་ཞིང་རྗེས་འབྲེང་བ། །གཞི་ཡི་སྙིང་པོ་ཡིན་པར་འདོད། །འཁོར་འདས་ཀུན་གྱི་རྣམ་གྲངས་ལ། །མི་དམིགས་མ་བཅོས་ངང་བཞག་སྟེ། །ངོ་བོ་ཉིད་ཀྱི་སྟོང་པ་དང༌། །དངོས་པོ་མེད་པའི་སྟོང་ཉིད་དུ། །རབ་ཏུ་བསྒོམ་པར་བྱེད་པ་ནི། །དེ་ནི་ཐེག་ཆེན་ལམ་དུ་འདོད། །བསྒོམ་བྱའི་ཡུལ་དང་ཐེག་པ་དང༌། །དེ་ཡིས་བསྡུས་པའི་ཆ་མཐུན་ནི། །གཟུགས་དང་ཚོར་བ་འདུ་ཤེས་དང༌། །འདུ་བྱེད་རྣམ་པར་ཤེས་པ་ནི། །བཅོ་ལྔ་གསུམ་དང་གསུམ་དང་ནི། །ལྔ་བཅུ་རྩ་དྲུག་དྲུག་ཏུ་བསྒྲགས། །མིག་དང་གཟུགས་དང་རྣ་བ་དང༌། །སྒྲ་དང་སྣ་དང་དྲི་དང་ལྕེ། །རོ་དང་ལུས་རེག་ཡིད་དང་བོན། །ཉི་ཤུ་གསུམ་དང་བཅུ་དང་ནི། །བཅུ་དྲུག་དང་ནི་བཅུ་གཅིག་དང༌། །ཉི་ཤུ་རྩ་གཉིས་བཅོ་བརྒྱད་དང༌། །བཅོ་ལྔ་ཉི་ཤུ་རྩ་བཞི་དང༌། །བཞི་བཅུ་གཅིག་དང་སུམ་ཅུ་གཉིས། །ཉི་ཤུ་དང་ནི་ཉི་ཤུ་རུ། །བདེར་གཤེགས་མདོ་ལས་བསྒྲགས་པ་ཡིན། །མིག་དང་རྣ་བ་སྣ་དང་ལྕེ། །ལུས་དང་ཡིད་དང་རྣམ་ཤེས་ནི། །བཅུ་གཅིག་ཉི་ཤུ་གཅིག་དང་ནི། །ཉི་ཤུ་རྩ་དྲུག་ཉི་ཤུ་དང༌། །བཅུ་དྲུག་དང་ནི་ཉི་ཤུ་དག །ཐམ་པར་མདོ་ལས་འདོད་པ་ཡིན། །མིག་དང་རྣ་བ་སྣ་དང་ལྕེ། །ལུས་དང་ཡིད་ཀྱི་རེག་ཚོར་ནི། །བཅུ་གཅིག་བཅུ་གསུམ་བཅུ་གཅིག་དང༌། །དགུ་དང་བཅུ་དང་ཉི་ཤུར་བསྒྲགས། །རླུང་དང་མེ་དང་ཆུ་དང་ནི། །ས་དང་ནམ་མཁའི་ཁམས་རྣམས་ནི། །བཅུ་དྲུག་བཅུ་གཅིག་བཅུ་གསུམ་དང༌། །བཅོ་ལྔ་བཅུ་དྲུག་དག་ཏུ་བཞེད། །མ་རིག་པ་ནི་ཉི་ཤུ་དང༌། །འདུ་བྱེད་བཅུ་བཞི་མིང་གཟུགས་ནི། །བཅུ་གཅིག་དང་ནི་སྐྱེ་མཆེད་དྲུག །རེག་པ་ཚོར་བ་བཅུ་གཉིས་དང༌། །སྲེད་པ་བཞི་དང་ལེན་པ་བརྒྱད། །སྲིད་པ་བདུན་དང་སྐྱེ་བ་བཞི། །རྒ་ཤི་བཅུ་རུ་བདེར་གཤེགས་ཀྱི། །མདོ་ལས་ཡོངས་སུ་བསྒྲགས་པ་ཡིན། །མྱ་ངན་འདས་པའི་ཡོན་ཏན་ནི། །དྲང་སྲོང་གཡུང་དྲུང་སེམས་དཔའ་དང༌། །བདེར་གཤེགས་རྣམས་ལ་རིམ་བཞིན་ཏེ། །བཅུ་གཉིས་སུམ་ཅུ་རྩ་དྲུག་དང༌། །ཉི་ཤུ་ཐམ་པར་རིག་པ་ཡི། །ཁམས་ལས་ཡོངས་སུ་བཞེད་པ་ཡིན། །བླ་མེད་ཕྱིན་བཅུ་སྟོང་བཅོ་བརྒྱད། །དྲན་པ་ཉེར་བཞག་རྣམ་པ་བཞི། །ཡང་དག་སྤང་བ་བཞི་དང་ནི། །རྫུ་འཕྲུལ་རྐང་པ་རྣམ་བཞི་འོ། །དབང་པོ་དྲུག་དང་ཏིང་འཛིན་ལྔ། །གཤེན་རབ་ལམ་བཞི་མི་འཇིགས་སྟོབས། །བཅུ་གསུམ་ཐར་པའི་ལམ་བརྒྱད་དང༌། །ཕྱིར་མི་ལྡོག་དང་ལན་གཅིག་འོང༌། །རྒྱུན་དུ་ཞུགས་པའི་འབྲས་བུ་ནི། །བཅོ་ལྔ་བཅུ་གཅིག་བརྒྱད་དུ་བསྒྲགས། །ཚད་མེད་བཞི་དང་གཡུང་དྲུང་བོན། །མ་འདྲེས་རྣམ་དགུ་རིག་པ་ཉིད། །བདུན་དང་བདེན་པ་བཞི་དང་ནི། །སོ་སོ་ཡང་དག་བཞི་དང་གཟུངས། །བརྒྱད་དང་སྙོམས་འཇུག་དགུ་དང་ནི། །མཚན་མ་མེད་དང་ཐུགས་རྗེ་དང༌། །རྟོགས་པའི་ལྟ་བ་དམ་ཚིག་དང༌། །ཕྲིན་ལས་སྤྱོད་པ་ཡོན་ཏན་དང༌། །སྙོམས་གནས་སྐུ་གསུང་ཐུགས་རྣམས་ནི། །བཞི་བཞིར་བསྒྲགས་དང་ཐམས་ཅད་དག །མཁྱེན་པའི་ཡེ་ཤེས་འབྲས་བུ་སྟེ། །དེ་ལྟར་འཁོར་འདས་རྣམ་པ་ནི། །བསྒོམ་པར་བྱ་བའི་ཡུལ་དུ་འདོད། །ཡུལ་རྣམས་སྒོམ་པར་བྱེད་པའི་རྟེན། །མཁའ་ཀློང་གཉིས་ལས་སྤྲུལ་པ་ཡི། །ཟུང་ཐུབ་བློ་ལྡན་སྐྱེས་བུ་ནི། །རྫོགས་པའི་བྱང་ཆུབ་ལས་མི་ལྡོག །ཚོགས་ལམ་དྲོད་དང་རྩེ་མོ་དང༌། །བཟོད་པ་འཇིག་རྟེན་བོན་གྱི་མཆོག །མཐོང་དང་གོམས་པའི་ལམ་དག་ལས། །མི་ལྡོག་པ་ཡི་གང་ཟག་ནི། །རྣམ་པ་བཅུ་བཞི་རྟོགས་པ་ཡི། །ཕྱིར་མི་ལྡོག་པར་རིག་པར་བྱ། །ལོངས་སྤྱོད་གཙང་སྦྲ་གནས་དང་ནི། །ཡུལ་དང་སྔོན་འགྲོའི་དད་པ་ནི། །དཀའ་བ་ཐུན་མོང་མིན་སྤྱད་ནས། །བློ་སྦྱོང་སྐྱོ་ངས་མེད་པ་ནི། །ཚོགས་ལམ་ཆེ་འབྲིང་རྣམ་གསུམ་ལས། །ཕྱིར་མི་ལྡོག་པའི་སྐྱེས་བུ་འོ། །ཀུན་ནས་ཉོན་མོངས་རྣམ་བྱང་གི བཟུང་བའི་རྟོག་པས་མ་བསྒྲིབས་ཤིང༌། །རིག་པའི་གནས་ལྔ་དག་དང་ནི། །སྦྱིན་པ་བླ་མེད་བཅུ་རྣམས་དང༌། །ལྡན་པའི་སྐྱེས་བུ་གང་དག་ནི། །དྲོད་དང་རྩེ་མོ་ལས་མི་ལྡོག །འཛིན་པ་གཉིས་ཀྱི་རློམ་ཟད་ཅིང༌། །ལྷ་དང་ལྷ་ཡི་ལྷ་རྣམས་དང༌། །བླ་མ་དང་ནི་བླ་མའི་བླ། །གོང་མ་དང་ནི་གོང་མའི་གོང༌། །ཕྱོགས་བཅུའི་སེམས་དཔའ་བྱེ་བ་དང༌། །སྣང་ཞིང་སྲིད་པ་ཡང་དག་གི །དབང་ཐོབ་དབང་ལྡན་སྐྱེས་བུ་ནི། །བཟོད་པ་འཇིག་རྟེན་བོན་མཆོག་ལས། །ཡོངས་སུ་ཕྱིར་མི་ལྡོག་པ་ཡི། །སྐྱེས་བུ་ཡིན་པར་རིག་པར་བྱ། །མཐོང་སྤང་ཉོན་མོངས་སྒྲིབ་པ་ཡི། །རྒྱུད་ཁེངས་པ་ཡི་ཆེ་འཆོས་ནི། །རྩད་ནས་ཡོངས་སུ་སྤང་འགྱུར་ཞིང༌། །གཞན་ལས་དཔག་དང་ཁྱིམ་སྤོང་དང༌། །འདུ་འཛི་སྤོང་དང་སྦྱིན་སོགས་དང༌། །མི་རྒྱལ་རྣམས་དང་ལྷ་མ་ཡིན། །ཕྱོགས་བཅུ་དུས་གསུམ་བཞུགས་པ་ཡི། །གཡུང་དྲུང་སེམས་དཔའ་དེ་དག་གི །རྨད་དུ་བྱུང་བའི་སྐྱེས་བུ་ནི། །མཐོང་བའི་ལམ་ལས་མི་ལྡོག་པའོ། །གང་ཞིག་སྦྱིན་པ་གཏོང་བ་དང༌། །ཡོངས་སུ་རབ་ཏུ་ཆེན་པོ་དང༌། །ཁ་དང་ལག་དང་སྐྱབས་དང་གནས། །མ་གོད་པ་དང་རིན་ཆེན་གཏེར། །ནོར་བུ་རིན་ཆེན་འབྱུང་བ་དག །ལྔ་ལས་ཡོངས་སུ་སྤྲུལ་པ་ཡི། །སྦྱིན་པ་རྣམ་པར་གཏོང་བ་ལ། །ཡོངས་སུ་དམིགས་པ་མེད་པ་ནི། །དང་པོ་རབ་ཏུ་དགའ་བ་ཡི། །ས་ལས་ཡོངས་སུ་མི་ལྡོག་པའོ། །ཚུལ་ཁྲིམས་ཡོངས་སུ་རབ་ཏུ་དང༌། །ཆེན་པོར་བསྲུང་དང་རྩ་བ་དང༌། །ཡན་ལག་འབྲས་བུ་གདུལ་དཀའ་དང༌། །དུས་གསུམ་ཕྱོགས་བཅུའི་སེམས་དཔའ་ལས། །ནོད་པའི་ཚུལ་ཁྲིམས་རབ་བསྲུང་ཞིང༌། །འཆལ་བ་མེད་པའི་སྐྱེས་བུ་ནི། །གཉིས་པ་དྲི་མ་མེད་པ་ཡི། །ས་ལས་ཕྱིར་མི་ལྡོག་པར་འདོད། །གཞན་གྱིས་རྣམ་པར་འཚེ་བ་དང༌། །བདུད་ཀྱི་དཔུང་གིས་འགྲན་འཛུག་དང༌། །གདོན་གྱི་ཉམས་སོད་མི་དང་ནི། །མི་མ་ཡིན་གྱི་ངག་འཁྱལ་ཚིག །རྩུབ་མོར་སྨྲ་དང་འཁོར་གདུང་དང༌། །ལས་རྐྱེན་རྨི་ལམ་གཡང་ས་དང༌། །འབྱུང་བའི་རེག་དང་བཀྲེས་སྐོམ་གྱིས། །ཤ་དང་ཁྲག་ལ་ཟ་བ་དང༌། །བཟོད་བསྒོམ་བྱུང་ཚོར་མེད་པ་ནི། །འོད་འཕྲོའི་ས་ལས་ཕྱིར་མི་ལྡོག །བོན་ཉིད་ཀློང་དུ་ཡེ་ཤེས་ཀྱི། །ལྷ་དང་ཐང་གཅིག་ནོད་པ་ཡི། །དགེ་བའི་རྩ་བ་བགྱིད་པ་དང༌། །ཕྱོགས་བཅུའི་སེམས་དཔའ་རྣམས་ཀྱིས་སུ། །བསྟན་དང་མི་དམིགས་ཏིང་འཛིན་དང༌། །ཉོན་མོངས་ཟིལ་གནོན་དགོངས་པ་དང༌། །བདུད་ཀྱི་དཔུང་འཇོམས་ལས་དང་ནི། །ཐབས་ཀྱིས་མ་ཆགས་སྤྱོད་པ་དང༌། །སེམས་སྤྱོད་སེམས་ཅན་དོན་རྣམས་ལ། །བརྩོན་འགྲུས་ཡོངས་སུ་བསྐྱེད་འགྱུར་ཞིང༌། །བཏང་སྙོམས་མེད་པའི་སྐྱེས་བུ་ནི། །ཕྱག་རྒྱའི་ས་ལས་ཕྱིར་མི་ལྡོག །བསམ་གཏན་ཆེ་དང་མི་འཁྲུགས་དང༌། །དག་དང་རྒྱ་ཆེ་དམིགས་མེད་དང༌། །གཤེན་རབ་རྣམས་ཀྱིས་ལུང་བསྟན་པའི། །བསམ་གཏན་དག་ལ་གནས་པ་ལ། །གཡོ་རྩོལ་མེད་པའི་སྐྱེས་བུ་ནི། །སྤྲིན་ཚོགས་ས་ལས་ཕྱིར་མི་ལྡོག །མཐུ་བྱིན་དང་ནི་བདག་གཞན་གྱི། །དཔལ་མགོན་གྱུར་དང་གྲགས་པ་དང༌། །ཡེ་ཤེས་གསལ་དང་གཟི་བརྗིད་དང༌། །ཕུན་སུམ་ཚོགས་དང་རྩལ་ཤུགས་དང༌། །དཀའ་བ་ཐུབ་དང་ཟིལ་གནོན་པའི། །སྟོབས་ལྡན་ཉོན་མོངས་མེད་པ་ནི། །བདེ་ལྡན་རྟོགས་པའི་ས་ལས་ནི། །ཕྱིར་མི་ལྡོག་པར་རིག་པར་བྱ། །ཚད་མེད་རྒྱུན་ཆད་མེད་པ་དང༌། །དཔག་མེད་ཚད་མེད་གསོ་བ་དང༌། །སྐྱོབ་དང་གནས་སྐྱེལ་མི་འཚེ་དང༌། །ཡོངས་སུ་བྱམས་པར་བྱེད་པ་ཡི། །སྙིང་རྗེ་བདག་ཕྱོགས་མེད་པ་ནི། །ཡིད་བཞིན་ས་ལས་ཕྱིར་མི་ལྡོག །སྨོན་ལམ་རྣམ་དག་འདེབས་པ་དང༌། །ཡོངས་སུ་དག་པར་འདེབས་པ་དང༌། །རྒྱ་ཆེ་དམིགས་པ་མེད་པ་ནི། །མ་ཆགས་ས་ལས་ཕྱིར་མི་ལྡོག །འདུ་བྱེད་འཁོར་བ་འདྲེན་པ་དང༌། །གསོ་བྱེད་ཁ་ལོ་གྱེན་བསྒྱུར་དང༌། །འཁོར་བསྒྱུར་སེམས་ཅན་དོན་བྱེད་པའི། །ཐབས་མཁས་གཡོ་སྒྱུ་མེད་པ་ནི། །ཡི་གེ་འཁོར་ལོའི་ས་ལས་ནི། །ཕྱིར་མི་ལྡོག་པར་རིག་པར་བྱ། །མི་དམིགས་ཟད་མེད་ནམ་མཁའི་ངོགས། །ཐམས་ཅད་མཁྱེན་དང་མི་གཡོ་བའི། །ཤེས་རབ་འཁྲུལ་པ་མེད་པ་ནི། །བདེ་བ་ཆེན་པོའི་ས་དེ་ལས། །ཕྱིར་མི་ལྡོག་པར་རིག་པར་བྱ། །རྟགས་དེ་དག་དང་མི་ལྡན་པ། །ལམ་ཞུགས་གང་ཟག་མ་ཡིན་ཞིང༌། །དེ་ལྟར་རྟོགས་པས་ལ་བཅད་ནི། །ཕྱིར་མི་ལྡོག་པར་རིག་པར་བྱ། །དེ་དག་དེ་ཡི་བསྒོམ་པ་ཡི། །ཏིང་ངེ་འཛིན་གྱི་ངོ་བོ་ནི། །ཚོགས་དང་མོས་པར་སྤྱོད་པ་དང༌། །མཐོང་དང་གོམས་པའི་ལམ་དག་ཏུ། །སྤྱི་དོན་བཅུ་དྲུག་ཏུ་གནས་པའི། །ཏིང་ངེ་འཛིན་ནི་བསྒོམ་པར་འགྱུར། །ཅི་ཡང་མེད་པའི་ཏིང་འཛིན་ནི། །ཚོགས་ཀྱི་ལམ་དུ་བསྒོམ་པ་སྟེ། །དེ་བཞིན་ཉིད་དང་ཀུན་ཏུ་སྣང༌། །རྒྱུ་དང་ཡོངས་སུ་རྫོགས་པ་ཡི། །ཏིང་འཛིན་དེ་ནི་རིམ་བཞིན་དུ། །དྲོད་དང་རྩེ་མོ་བཟོད་པ་དང༌། །འཇིག་རྟེན་བོན་གྱི་མཆོག་རྣམས་སུ། །བསྒོམ་པའི་ཏིང་ངེ་འཛིན་དུ་འདོད། །མ་བཅོས་ཡོངས་ལ་ཁྱབ་པ་ནི། །མཐོང་བའི་ལམ་གྱི་ཏིང་འཛིན་ཏེ། །དེ་བཞིན་བསྒོམ་པའི་ལམ་རྣམས་སུ། །ཏིང་འཛིན་རྣམ་བརྒྱད་རྫོགས་པ་སྟེ། །ཡི་གེ་གསུང་དང་བདེན་སྟོན་དང༌། །ཡེ་ཀློང་ཆེན་པོའི་ཡེ་ཤེས་དང༌། །བྱང་ཆུབ་སེམས་དང་ལྡན་པ་དང༌། །བཏང་སྙོམས་ཆེན་པོའི་ཏིང་འཛིན་དང༌། །མི་ཟད་རྒྱན་གྱི་ཏིང་འཛིན་དང༌། །གནས་པའི་ཡིད་མི་གཡོ་བ་སྟེ། །རྣམ་པ་བརྒྱད་དུ་གནས་པ་ནི། །དྲི་མ་མེད་པ་ནས་བཟུང་སྟེ། །དགུ་པའི་ཏིང་ངེ་འཛིན་དུ་འདོད། །དམིགས་མེད་ཤེས་རབ་ཆེན་པོ་ཡི། །ཏིང་འཛིན་འདི་ནི་བཅུ་པའི་ས། །བདེ་བ་ཆེན་པོས་བསྡུས་པར་འདོད། །གོང་གི་ས་བཅུའི་ཡེ་ཤེས་ནི། །ཤིན་ཏུ་བསྒོམ་པའི་ཐ་མ་ལ། །གཡུང་དྲུང་ལྟ་བུ་ཐོབ་པ་ནི། །དེ་ནི་འབྲས་བུའི་ཏིང་འཛིན་ནོ། །འབྲས་བུ་ཞར་ལས་བྱུང་བ་དག །རྟོགས་དང་སྤངས་པ་གཉིས་སུ་འདོད། །དེ་ཡང་བླ་མེད་བཅུ་དང་ནི། །དད་དང་ཚུལ་ཁྲིམས་གཙོར་སྤྱོད་དང༌། །བདུད་ལས་སྤོང་དང་ཉོན་མོངས་རྣམས། །ཟིལ་གནོན་དགེ་རྩར་ཡི་རང་དང༌། །ཏིང་ངེ་འཛིན་ནི་ཟབ་མོ་ལ། །སྙོམས་པར་འཇུག་དང་སེམས་དཔའ་ཡི། །སྤྱོད་པ་དག་ལ་འཇུག་པ་ནི། །ཚོགས་ཀྱི་ལམ་གྱི་རྟོགས་པ་སྟེ། །འཇིག་རྟེན་དང་ནི་འཇིག་རྟེན་འདས། །དེ་ཡིས་ཤིན་ཏུ་འཐོབ་པར་འགྱུར། །གླིང་བཞིའི་མི་དང་འདོད་ལྷ་དང༌། །གཟུགས་ཁམས་ལྷ་དང་གཟུགས་མེད་ནི། །ནམ་མཁའ་རྣམ་ཤེས་མཐའ་ཡས་དང༌། །ཅི་ཡང་མེད་པའི་སྐྱེ་མཆེད་དང༌། །ཡོད་མིན་མེད་མིན་སྐྱེ་མཆེད་དང༌། །མོས་པར་སྤྱོད་པའི་ས་བཞི་འོ། །དང་པོ་རབ་དགའ་བདེ་མཆོག་སོགས། །གཡུང་དྲུང་ཐེག་པའི་ས་བཅུ་སྟེ། །གཡུང་དྲུང་བོན་ནི་མ་འདྲེས་དགུ། །མི་དམིགས་ཚུལ་གྱིས་སྤྱོད་པ་ནི། །མྱ་ངན་འདས་པའི་བོན་དག་ནི། །བླ་ན་མེད་པར་ཕྱིན་པ་འོ། དེ་ལྟར་གཡུང་དྲུང་སེམས་དཔའ་ནི། །ས་བཅུ་ཐོབ་པའི་འབྲས་བུ་དང༌། །འཇིག་རྟེན་འབྲས་བུ་རྣམ་པ་བརྒྱད། །དབང་དང་གཟུགས་དང་ལོངས་སྤྱོད་དང༌། །ཡོངས་སུ་མཆོག་ཆེའི་འབྲས་བུ་ནི། །འཇིག་རྟེན་འདས་དང་མ་འདས་ཀྱི། །གནས་སྐབས་འབྲས་བུ་ཡིན་པར་འདོད། །རྣམ་པར་དག་པའི་འབྲས་བུ་ནི། །སེམས་དཔའི་སྤྱོད་པས་འཐོབ་འགྱུར་ཏེ། །ཤེས་པ་ཡུལ་ནི་སྟོང་ཉིད་དུ། །ཡོངས་སུ་རྟོགས་པ་གང་ཡིན་ནི། །མི་རྟོགས་མ་བརྟག་སྤྱོད་པ་སྟེ།། དེ་ནི་དགོངས་པའི་ཐ་སྙད་བྲལ། །གཟའ་གཏད་མེད་པ་ཉིད་ཀྱི་ཕྱིར། །དམིགས་པའི་སྤྲོས་པ་བྲལ་བར་འདོད། །རྒྱུ་དེ་ཉིད་ལས་སྤྱོད་པ་ཡི། །རྣམ་པར་དག་པའི་འབྲས་བུ་ནི། །ནམ་མཁར་མཉམ་པའི་དགོངས་པ་སྟེ། །དེ་ཉིད་སྟོང་ཉིད་མེ་ལོང་དང༌། །མཉམ་ཉིད་སོ་སོར་རྟོགས་པ་དང༌། །བྱ་བ་ནན་ཏན་ཡེ་ཤེས་ཏེ། །དེ་ལྟར་གང་དང་མཐུན་པ་ནི། །རྟོགས་པ་ཕུན་སུམ་ཚོགས་པར་འདོད། །ཡེ་ཤེས་གང་དག་མ་བྲལ་དང༌། །མུན་མེད་སྐྱོང་བ་རྒྱ་ཆེ་དང༌། །མཚན་མེད་སྒྲོ་སྐུར་མེད་པ་དང༌། །ཡོན་ཏན་གཡུང་དྲུང་ས་གནས་དང༌། །ཆགས་མེད་གཞི་རྩ་མེད་པ་དང༌། །གཏད་མི་འཆའ་དང་དཔེས་མཚོན་མེད། །བཅིངས་གྲོལ་མེད་ཅིང་སྦྱོར་མི་འབྱེད། །མཚན་མེད་དངོས་པོ་མེད་པ་དང༌། །མཐར་མི་འཆད་ཅིང་བརྗོད་མེད་དང༌། །བསླད་དུ་མེད་པ་ཉིད་ཡིན་ཏེ། །བོན་རྣམས་ནམ་མཁའ་ལྟ་བུ་ལས། །སྤྱི་ཁྱབ་བྲལ་བ་མ་ཡིན་དང༌། །མུན་འཇོམས་གཡུང་དྲུང་ལྷུན་གནས་དང༌། །མཐར་ཐུག་མེད་དང་རྡུལ་མི་དོག །ཡོད་མེད་མཐའ་འདས་ཚིག་མི་འགག །གཡུང་དྲུང་ཉིད་དང་འཛིན་ཆགས་མེད། །མ་བསྐྱེད་མཐའ་འདས་དཔེ་འདས་དང༌། །བཅིངས་གྲོལ་བྱེད་དང་གཉིས་མེད་དང༌། །གཟུང་བའི་ཡུལ་འདས་གཏད་མི་འཆའ། །གཡུང་དྲུང་སྐུ་དང་ཐ་སྙད་བྲལ། །མ་བཅོས་ངང་ལ་ཡེ་གནས་པར། །ཡོངས་སུ་མཁྱེན་པ་ཡིན་ཕྱིར་རོ། །རང་རིག་ཡེ་ཤེས་དེ་ཡིས་ནི། །མི་རྟག་རྟག་དང་རྟག་ཆད་མེད། །མ་སྐྱེས་སྐྱེ་དང་སྐྱེ་འགག་མེད། །དངོས་མེད་ངོ་བོ་ཉིད་ཡིན་དང༌། །རྣམ་པར་བྲལ་བ་མེད་པ་དང༌། །གང་ཡང་ཡོངས་སུ་མི་གཏོང་དང༌། །དམིགས་མེད་ཡོངས་སུ་བཅོས་མེད་པར། །ཡོངས་སུ་རྟོགས་པ་ཉིད་ཡིན་ཏེ། །བོན་རྣམས་ནམ་མཁའ་ལྟ་བུ་དང༌། །རྟག་པའི་མཚན་མ་བྲལ་བ་དང༌། །འགྱུར་མེད་གཡུང་དྲུང་སྐུ་དང་ནི། །རྟག་ཆད་མཐའ་འདས་སྐྱེ་མེད་པར། །གདོད་དག་སྐྱེ་བ་མི་འགག་དང༌། །སྐྱེ་འགག་མཐའ་འདས་གཟུང་ཡུལ་འདས། །གསལ་བ་བདག་མེད་ངོ་བོ་དང༌། །མཚན་མ་བྲལ་དང་གཏང་བྲལ་མེད། །དམིགས་པའི་ཡུལ་འདས་བཅོས་སླད་མེད། །ཡོངས་སུ་གནས་པ་ཡིན་ཕྱིར་རོ། །ཅི་སྟེ་ས་བཅུ་ཐ་མ་ཡི། །རང་ཉིད་རིག་པའི་ཡེ་ཤེས་དེས། །གཟུགས་ལ་སོགས་པའི་འཁོར་བ་ལ། །རིག་པ་ཇི་ལྟར་འཆར་བར་འགྱུར། །ཞེ་ན་གཟུགས་སོགས་འཁོར་བ་ནི། །རིག་པའི་ཡེ་ཤེས་མ་ཡིན་དང༌། །དེ་ལས་གཞན་ཀྱང་མ་ཡིན་ཏེ། །ཕྱི་ནས་མ་ཡིན་ནང་ནས་མིན། །བར་ན་མ་ཡིན་ཡེ་ཤེས་ལ། །འཁོར་བ་ཡོད་པ་མ་ཡིན་ཏེ། །དེ་དག་མཚན་ཉིད་འགལ་བ་དང༌། །དེ་ཉིད་ཡེ་ཤེས་རང་བཞིན་དང༌། །ཕྱི་ནང་བར་ན་མེད་པ་དང༌། །དུས་གསུམ་འཁོར་བ་མྱོང་ཕྱིར་རོ། །དེ་ཕྱིར་འཁོར་དང་འཁོར་བ་ནི། །གང་ཡང་རྗེས་སུ་མི་སྤྱོད་ཅིང༌། །དེ་ལྟར་རིག་པའི་ཡེ་ཤེས་ནི། །མཐའ་ཡི་སྤྱོད་ལས་འདས་པ་འོ། །ས་བཅུ་ཐ་མའི་ཡེ་ཤེས་ནི། །འཁོར་དང་མྱ་ངན་ཤེས་བྱ་ལ། །སྤོང་དང་ཚོལ་བར་མི་བྱེད་པས། །ཡེ་ནས་འདུ་འབྲལ་མེད་པ་སྟེ། །དེ་དག་གཤིས་ཀྱི་འདུག་ཚུལ་གྱི། །སྤངས་པའི་ཁྱད་པར་བརྗོད་པ་འོ། །དད་པའི་ས་ལས་མི་ལྡོག་པར། །ཡིད་ཆེས་མོས་པར་སྤྱོད་པ་ལ། །རིག་པའི་ཡེ་ཤེས་བསྐྱེད་ནས་ནི། །རང་བཞིན་མེད་པ་མི་དམིགས་པའི། །ཏིང་ངེ་འཛིན་གྱིས་རབ་མཐོང་ཞིང༌། །སེམས་དང་སེམས་འབྱུང་ཏིང་འཛིན་གྱིས། །ཅི་ཡང་མེད་པའི་དོན་བསྒོམས་པས། །འཁོར་བའི་ལས་ལས་ཐར་པ་དང༌། །མྱ་ངན་འདས་པའི་ས་ནོན་ཞིང༌། །སྒྱུ་མ་ལྟ་བུའི་ས་ལས་ནི། །འགྱུར་བ་མེད་པ་གཡུང་དྲུང་གི །ས་ལ་འགོད་ཅིང་འཐོབ་པར་འགྱུར། །རིག་ཁམས་བསྟན་པའི་ལེའུ་སྟེ་དྲུག་པའོ།། །།

སྒྲིབ་པ་རྣམ་པ་གཉིས་དག་ནི། །ཉོན་མོངས་ལས་དང་འབྲས་བུ་དང༌། །འཁྲུལ་པའི་བློ་དགུ་ཉིད་དུ་འདོད། །རྒྱུ་དེ་སྤྱི་དང་བྱེ་བྲག་གི །རྟེན་འབྲེལ་རྒྱུ་དྲུག་དག་ཏུ་བསྒྲགས། །དེ་ཡི་རྟེན་དང་ཀུན་སློང་གི །གསུམ་དང་ལྔ་རུ་བཞེད་པ་ཡིན། །དེ་ཡིས་ཉེ་བར་བླངས་པ་ནི། །འབྱུང་བས་བསྐྱེད་པའི་ཕུང་པོ་དག །ནམ་མཁའི་མཐའ་ཡི་གཏུག་པ་རུ། །ཁམས་གསུམ་རྒྱུ་དྲུག་དག་ཏུ་འཁོར། །དེ་ལྟར་ལས་དང་འབྲས་བུ་ནི། །མཐོང་སྤང་ཉོན་མོངས་སྒྲིབ་པར་འདོད། །རྨི་ལམ་སྒྱུ་མ་རྣམ་པར་རྟོག །ཡིད་བསླུ་རྒྱུན་གཡེངས་མཚན་མར་འཛིན། །གཞན་གྱི་རྣམ་འཚེ་མཐོང་བ་ཡི། །བག་ཆགས་འཁོར་བའི་གདུང་བ་དང༌། །ལས་ཀྱི་རྐྱེན་དེས་འཁྲུལ་པའི་བློ། །དགུ་ནི་གོམས་པའི་སྤངས་བྱ་འོ། །བློ་དང་ལྡན་པ་གང་དག་གིས། །ཚོགས་དང་མོས་པར་སྤྱོད་པ་དང༌། །མཐོང་དང་གོམས་པའི་ལམ་དག་ལ། །ཤིན་ཏུ་རྣམ་པར་སྦྱང་བ་ཡི། །གློ་བུར་འཁྲུལ་པས་དབེན་པ་སྟེ། །མུ་མེད་འབྱམས་ཡས་རྒྱ་མ་ཆད། །ཁ་གཏིང་དཔག་མེད་དོག་མེད་དང༌། །བདལ་པ་ཆེན་པོ་ཟད་མེད་དང༌། །འགྱུར་མེད་གཡུང་དྲུང་དབྱིངས་ཉིད་དགུ །མངོན་སུམ་ཉིད་དུ་གསལ་བ་དང༌། །སྦྱིན་སོགས་མྱ་ངན་འདས་པ་ཡི། །ཡོན་ཏན་ཀུན་ཀྱང་དབྱིངས་ཉིད་དང༌། །ངོ་བོ་ཉིད་ནི་དབྱེར་མེད་པར། །རབ་ཏུ་སྐྱེ་བའི་རྟོགས་པ་དང༌། །དེ་ལྟར་གཡུང་དྲུང་དབྱིངས་ཉིད་ནི། །ཡེ་ནས་འཁྲུལ་པའི་དྲི་མ་ཡི། །རབ་ཏུ་དབེན་པར་གནས་པའི་ཕྱིར། །དེ་ཉིད་ཡུལ་དུ་བྱེད་པ་ཡི། །ཡེ་ཤེས་འབྲས་བུ་དེ་ཡིས་ཀྱང༌། །དེ་བཞིན་ཉིད་དུ་རྟོགས་པར་འགྱུར། །དེ་ཡི་ཡུལ་ཅན་ཡེ་ཤེས་ནི། །དམིགས་མེད་བཅོས་སུ་མེད་པ་སྟེ། །གཡུང་དྲུང་ལྟ་བུའི་ཏིང་འཛིན་དུ། །མཁས་པ་རྣམས་ཀྱི་བསྒྲགས་པ་ཡིན། །དཔེ་དང་དེ་ཡི་ངོ་བོ་ཡི། །མཚན་དང་དཔེ་བྱད་གསུངས་པ་སྟེ། །མཚན་ནི་སུམ་ཅུ་རྩ་གཉིས་དང༌། །དཔེ་བྱད་བཟང་པོ་བརྒྱད་ཅུ་འདི། །ཏིང་འཛིན་དེ་ལ་གནས་པ་ཡི། །ལེགས་པའི་ཡོན་ཏན་ཡིན་པར་འདོད། །དེ་ཡང་དཔེ་དང་ངོ་བོ་ཡི། །མཚན་བཟང་སུམ་ཅུ་རྩ་གཉིས་ནི། །སྐུ་ནི་རི་རབ་དེ་ཡི་དབུ། །གསེར་གྱི་བུམ་པ་དབུ་སྐྲ་ནི། །ཐོན་མཐིང་ཨུ་དཔལ་འཁྱིལ་བ་དང༌། །དཔྲལ་བ་ཆེ་དང་སྤྱན་མིག་བཀྲ །སྐྲ་དང་སྨིན་མ་མཐོ་བ་དང༌། །སྤྱན་རྫི་སྲབ་ལ་འབྲེལ་མ་ཆད། །སྙན་རིང་བ་དང་ཤངས་མཐོ་དང༌། །མཆུ་ནི་སྲབ་ལེགས་སུལ་དོད་དང༌། །ལྗགས་ནི་རིང་བ་སྲབ་དང་ཚེམས། །བཞི་བཅུ་རྩ་གཉིས་དཀར་ཐག་བཟང༌། །ཨོག་མ་འགུག་དང་སྒྲ་སྐད་ནི། །འབྲུག་ལྟར་སྒྲོག་དང་ཨོག་ཚོམ་དང༌། །ཞལ་མདོག་འཛུམ་དང་མགུལ་བ་ནི། །བུམ་པ་འདྲིལ་བ་འདྲ་བ་དང༌། །འདི་ཡི་སྐུ་སྟོད་སེང་གེ་འདྲ། །དཔུང་སོགས་ཟླུམ་དང་ཕྱག་སོར་དག །རིང་དང་ཕྱག་ཞབས་འཁོར་ལོས་མཚོན། །ཕྱག་དང་ཞབས་སོར་རིང་བ་ཡི། །འབྲེལ་དང་སོར་ཚོམ་དམར་བ་དང༌། །སྐེད་སྐབས་འཁྲིལ་བག་ཆགས་པ་དང༌། །ལྟེ་བ་པདྨ་གསང་བ་ཡི། །ཐེ་བེར་སྦུབས་སུ་ནུབ་པ་དང༌། །བརླ་གཉིས་གླང་པོའི་སྣ་འདྲ་དང༌། །པུས་མོ་གཤང་ཆུང་བྱིན་པ་ནི། །ཨེ་ན་ཡ་འདྲ་བོལ་གོང་དག །མཐོ་དང་འབུར་བཞི་རྒྱས་པ་དང༌། །ཞབས་རྗེས་སྟབས་སྡུག་འགྲོས་ལེགས་ནི། །མཚན་བཟང་སུམ་ཅུ་གཉིས་སུ་བཞེད། །སྐུ་ཡི་ཆ་བྱད་རྟེན་དང་ནི། །སྐུ་མཚན་བཟང་པོ་བརྟེན་པར་འདོད། །དེ་ཡི་རྒྱུ་དག་གང་ཡིན་པ། །དེ་དག་རྫོགས་པས་དེ་དག་འགྲུབ། །སྲོག་གཅོད་སྤོང་དང་ལྷ་ཁང་སོགས། །བཞེངས་དང་བདེར་གཤེགས་བཀུར་བ་དང༌། །དངོས་གྲུབ་ནོད་དང་བྱམས་པ་རུ། །བལྟས་དང་མ་ནོར་ངེས་པ་ཡི། །ས་ནོན་ཉོན་མོངས་མེད་ལྟ་དང༌། །ཉོན་མོངས་གཡུལ་རྒྱལ་ཤེས་རབ་ནི། །ཕུན་ཚོགས་སྤྱད་དང་ལྷ་རྣམས་ཀྱིས། །སྙིང་པོ་བཟླས་དང་ཚིག་འཇམ་དང༌། །ཡོན་ཏན་ལེགས་བསླབ་ཕྲ་མ་དག །སྤངས་དང་མྱ་ངན་ཟད་པ་དང༌། །བདེན་ཚིག་དཔྱད་དང་ཚིག་འཁྱལ་ནི། །སྤངས་དང་འབུམ་སྡེའི་ཚིག་དང་དོན། །བསྒྲགས་དང་བླ་མ་བསྟོད་པ་དང༌། །སྡུག་བསྔལ་སྤངས་དང་སེམས་ཅན་ལ། །བཀའ་ལུང་འཆད་དང་ཁ་དྲག་གི །ཚིག་གིས་ཁྱད་དུ་མ་བསད་དང༌། །སྙན་སྨྲའི་རྗེས་སུ་མཐུན་པ་དང༌། །ནོར་ཡོད་སློང་བ་མ་སྤངས་དང༌། །བླ་མ་སྐྱེལ་དང་བསུ་བ་དང༌། །བསྡུ་བ་རྣམ་བཞིའི་རྟེན་དང་ལས། །ཆགས་པ་བྲལ་བར་སྤྱད་པ་དང༌། །སྐྱོན་ཡོན་འབྱེད་པའི་ཤེས་རབ་ལ། །སྦྱངས་དང་ཟབ་མོའི་དོན་རྟོགས་དང༌། །གསང་བའི་གསང་ཚིག་སྲུང་བ་དང༌། །རྟེན་འབྲེལ་མཁས་དང་དགེ་བ་དག །ཡང་དག་བླང་དང་རིག་དང་བཟོད། །གུས་པར་བྱིན་དང་བརྟགས་པ་ནི། །གྱ་ནོན་བྱིན་དང་འཚེ་བ་དག །སྤངས་དང་ས་ལམ་བགྲོད་ཉིད་ཀྱིས། །མཚན་ནི་སུམ་ཅུ་རྩ་གཉིས་འགྲུབ། །མཚན་དང་བཅས་པའི་སྐུ་འདི་ལ། །རྒྱན་དང་འཁོར་ཕུན་ཚོགས་པ་དང༌། །སྤངས་པ་དང་ནི་བརྩོན་འགྲུས་དང༌། །བསམ་གཏན་མོས་པར་སྤྱོད་པ་དང༌། །དམ་ཚིག་ཐེག་པ་མྱུར་མགྱོགས་དང༌། །མཐུ་སྟོབས་ཐུགས་ཀྱི་རྒྱ་ཁྱོན་དང༌། །ཏིང་འཛིན་འོད་དང་གཟི་བརྗིད་ནི། །ཆེ་དང་དུས་ཀྱི་སྒྲ་དང་ནི། །བརྩེ་གདུང་མ་རིག་མུན་སེལ་དང༌། །ཐབས་དང་རྫུ་འཕྲུལ་དགོས་འདོད་དག །སྐོང་དང་བརྗིད་པའི་སྐུ་མཆོག་དང༌། །གསུང་དབྱངས་ཐུགས་དགོངས་གསང་བ་དང༌། །འཁོར་ལོ་བསྒྱུར་དང་སྐུ་མདོག་ནི། །རིན་ཆེན་ཁ་དོག་སྣ་བརྒྱད་དང༌། །བྱམས་པ་དང་ནི་གཏི་མུག་ཚོགས། །གསལ་བར་བྱེད་དང་སྦྱིན་པ་དང༌། །ཚུལ་ཁྲིམས་བཟོད་པ་སྙིང་རྗེ་དང༌། །འཇམ་ཞིང་དེས་དང་སྐྱོན་འཇོམས་དང༌། །ཡིད་འོང་དད་པ་འཁོར་བ་ལ། །ཕྱིར་མི་ལྡོག་དང་གབ་པ་ཡི། །ཐབས་ལ་མཁས་དང་ཐུགས་རྗེ་ནི། །དཔག་མེད་རྒྱུན་མི་འཆད་པ་དང༌། །ཟད་དང་དམིགས་པ་མེད་པ་དང༌། །དྲི་ཞིམ་པ་དང་སྨོན་ལམ་ནི། །རྣམ་པར་དག་དང་ཉེས་སྐྱོན་གྱིས། །མ་གོས་པ་དང་རྟོགས་པ་ཡི། །དྲ་བ་འདྲལ་དང་ལྐུགས་པ་ཡི། །ཁ་འབྱེད་ནུས་མཐུ་རྩལ་དཀའ་དང༌། འབྱུང་བར་དཀོན་དང་མཐོང་བ་ནི། །དཀའ་དང་དྲོད་ཚད་བཟུང་དཀའ་དང༌། །དོན་ལ་འཆོར་མེད་ཟབ་པ་དང༌། །གཏིང་རིང་བ་དང་ཁྱབ་བདལ་དང༌། །རྫུ་འཕྲུལ་སྐུ་དང་དཔྱད་མེད་དང༌། །རང་རིག་མངོན་དུ་ཤར་བ་དང༌། །རིག་པ་གདེང་གྱུར་འཆོར་མེད་དང༌། །འཁོར་དང་སྟོན་པ་མི་ཕྱེད་དབྱིངས། །ཡེ་ཤེས་འདུ་འབྲལ་མེད་པ་དང༌། །ཡེ་ཤེས་རིག་པ་བོན་ཉིད་དང༌། །སེམས་ཉིད་ཀུན་གཞི་རིག་པ་དང༌། །ཐབས་དང་ཤེས་རབ་ངང་དང་ནི། །རང་བཞིན་འདུ་འབྲལ་མེད་པ་དང༌། །ཐོགས་མེད་ཤེས་རབ་སྐྱེ་འགག་དག །མི་མངའ་བ་དང་བསམ་པ་ནི། །བཟང་པོ་ཉོན་མོངས་གྲིབ་སེལ་དང༌། །ངེས་དོན་དངོས་པོ་མེད་པ་ལས། །དངོས་པོར་འབྱུང་དང་མེད་པ་ཡི། །སྐུ་ལས་ཡོད་པར་འབྱུང་བ་དང༌། །གསང་བའི་ཐེ་བེར་སྦུབས་སུ་དག །ནུབ་དང་ཡེ་ཤེས་སྤྲུལ་པ་དང༌། །མདུན་རྒྱབ་མི་མངའ་དོན་དང་ནི། །གཏན་ཚིགས་དག་དང་དོན་གང་ལ། །བཅོས་སུ་མེད་པ་ལ་སོགས་པའི། །འདྲ་བ་བརྒྱད་ཅུ་འདི་དག་ནི། །བདེར་གཤེགས་དཔེ་བྱད་བཟང་པོར་བཞེད། །གང་གི་སྐུ་དང་འཕྲིན་ལས་སོགས། །ཐུན་མོངས་མ་ཡིན་ཡོན་ཏན་གང༌། །དཔེ་ཡིས་མཚོན་ནས་བསྟན་པ་ནི། །བདེར་གཤེགས་དཔེ་བྱད་བཟང་པོ་སྟེ། །སྐབས་འདིར་གསུངས་པའི་དགོས་པ་ནི། །ཆ་མཐུན་ཁྱད་པར་ཅན་མིན་གྱིས། །བདེར་གཤེགས་ཀུན་དང་མཐུན་པ་ཡི། །སྤྱོད་པ་བྱེད་པས་གསུངས་པར་འདོད། །འབྲས་བུ་ཕུན་ཚོགས་དེ་ཡི་རྒྱུ། །རང་གཞིན་དང་ནི་གཙོ་བོ་རུ། །བྱས་དང་དེ་དག་འཕེལ་བ་ཡི། །དབང་དུ་བྱས་ཏེ་བླ་མེད་ནི། །ས་བཅུའི་ལམ་དང་སྦྱིན་པ་དང༌། །བླ་མེད་ཕྱིན་བཅུ་སྙན་སྨྲ་དང༌། །དོན་སྤྱོད་པ་དང་དོན་མཐུན་པར། །སྨྲ་བའི་བསྡུ་བ་རྣམ་བཞི་དང༌། །དད་དང་ཚུལ་ཁྲིམས་གཙོར་བྱེད་དང༌། །བདུད་ལས་སྤོང་དང་དགེ་རིགས་དང༌། །ཉོན་མོངས་དུ་མ་སྤོང་བ་དང༌། །རྗེས་སུ་ཡི་རང་བསྒོམས་དང་ནི། །ཏིང་འཛིན་འབད་རྩོལ་མེད་པ་ལས། །སྙོམས་པར་འཇུག་པར་བྱེད་པ་ཡིས། །ཚོགས་ལམ་མོས་སྤྱོད་མཐོང་བ་དང༌། །སྒོམ་པའི་ལམ་ལ་བསླབ་པ་ཡི། །འབྲས་བུ་ཕུན་སུམ་ཚོགས་པ་གང༌། །རྒྱུ་དེས་ཐོབ་པར་བྱེད་པ་ཡིན། །དབྱིངས་ཁམས་བསྟན་པའི་ལེའུ་སྟེ་བདུན་པའོ།། །།

བདེར་གཤེགས་བོན་གྱི་སྐུ་འདི་ནི། །ངོ་བོ་དག་དང་གློ་བུར་གྱི། །དྲི་མ་དག་དང་ཟག་མེད་པའི། །ཡོན་ཏན་དབྱེར་མེད་བོན་སྐུར་འདོད། །རང་བཞིན་ཉིད་ཀྱི་ཉོན་མོངས་དང༌། །རྣམ་བྱང་གཉིས་མེད་མཉམ་པའི་སྐུ། །ཡོད་དང་མེད་པ་ལ་སོགས་ཀྱི། །མཐའ་ཡི་སྤྲོས་པས་དབེན་པ་དང༌། །དེ་ཡི་ཤེས་བྱ་ཐམས་ཅད་ཀུན། །མ་སྒྲིབ་གསལ་བས་ཀུན་མཁྱེན་ཉིད། །དེ་ནི་གློ་བུར་འཁྲུལ་པ་ཡི། །སྒྲིབ་པ་གཉིས་ཀྱིས་དབེན་པ་དང༌། །གསལ་དང་རང་བཞིན་མེད་པ་ཡི། །ཡོན་ཏན་ཡོངས་སུ་རྫོགས་པ་སྟེ། །སྦྱིན་སོགས་གཏོང་བ་རྣམས་དང་ནི། །དྲན་དང་སྤོང་དང་རྫུ་འཕྲུལ་དང༌། །དབང་པོ་ཏིང་འཛིན་ལམ་དང་ནི། །སྟོབས་དང་ཐར་ལམ་འབྲས་བུ་དང༌། །ཚད་མེད་མ་འདྲེས་ཡང་དག་པའི། །རིག་པ་ཉིད་དང་བདེན་པ་དང༌། །སོ་སོ་ཡང་དག་རིག་པ་བཞི། །མི་བསྙེལ་གཟུངས་དང་སྙོམས་འཇུག་དང༌། །ཚད་མེད་ཐུགས་རྗེའི་རྟོགས་པ་དང༌། །དམ་ཚིག་ཕྲིན་ལས་སྤྱོད་པ་དང༌། །ཡོན་ཏན་དང་ནི་སྙོམས་པ་རུ། །གནས་དང་སྐུ་དང་གསུང་དང་ཐུགས། །མཁྱེན་པའི་ཡེ་ཤེས་འབྲས་བུ་ནི། །གསལ་བར་གནས་པའི་ཡོན་ཏན་ཏེ། །རང་བཞིན་མེད་པའི་སྐུ་དེ་དང༌། །གཉིས་སུ་མེད་པ་ཡིན་པར་འདོད། །དམིགས་པ་མེད་དང་ཤེས་བརྗོད་ཀྱི། །ཡུལ་ལས་ཡོངས་སུ་འདས་པ་དང༌། །མཉམ་ཉིད་བཅོས་མེད་ཉིད་ཡིན་ཏེ། །ཡོངས་ཆོད་བོན་དུ་མ་གྲུབ་བློས། །དཔག་པར་མི་ནུས་བཟང་ངན་དག །མེད་དང་འབྲི་བསྣན་མེད་ཕྱིར་རོ། །གསལ་དང་རྟོགས་པ་མེད་པའི་སྐུ། །ཅིར་ཡང་དམིགས་སུ་མེད་པར་འདོད། །དམིགས་མེད་བོན་གྱི་སྐུ་འདི་ལ། །བདག་དང་གཞན་དུ་འཛིན་མེད་ཅིང༌། །ཤེས་བྱ་ཐམས་ཅད་དུས་གཅིག་ཏུ། །དམིགས་པའི་སྤྲོས་པ་དབེན་པར་བཞེད། །དེ་ནི་བོན་རྣམས་ཐམས་ཅད་དང༌། །རང་བཞིན་རྣམ་གྲངས་ནུས་མཐུ་རུ། །འབྲས་བུ་ཡོངས་སུ་མི་དམིགས་ནི། །བདག་གཞན་དམིགས་པ་མེད་པ་སྟེ། །དེ་བཞིན་ཕྱི་དང་ནང་དང་ནི། །སྟེང་དང་འོག་དང་མཐའ་དབུས་དང༌། །སྔོན་དང་ད་ལྟ་མི་དམིགས་པ། །གཟུང་འཛིན་དམིགས་སུ་མེད་པ་འོ། །རྣམ་པར་རྟོག་པ་མི་དམིགས་ཤིང༌། །ཡེ་ཤེས་ཉིད་ཀྱང་མི་དམིགས་ཏེ། །ངོ་བོ་དང་ནི་ཡུལ་དང་ནི། །ཡུལ་ཅན་དག་ཏུ་མི་དམིགས་ཤིང༌། །གཞན་དོན་ཐུགས་ཀྱི་འོད་ཟེར་ལ། །ཡོངས་སུ་དམིགས་སུ་མེད་པ་སྟེ། །དེ་ནི་ཡོད་དང་མེད་པ་ཡི། །དམིགས་པའི་སྤྲོས་པས་དབེན་པར་གནས། །དེ་ནི་གཏིང་དཔག་དཀའ་བ་དང༌། །ཟབ་དང་རྒྱ་ཆེ་བ་དང་ནི། །མཚོན་པ་ཡོངས་སུ་མྱ་ངན་འདས། །འདས་པར་གནས་པ་ཉིད་ཡིན་ཏེ། །བདེ་བར་གཤེགས་པ་རྣམས་ཀྱིས་ཀྱང༌། །གཏིང་མི་ཆོད་པར་སྤྲོས་བྲལ་དང༌། །ཤེས་བྱ་ཤེས་ཁྱབ་མེད་པ་དང༌། །གཤེན་རབ་སེམས་ཅན་གཉིས་ཀྱིས་ཀྱང༌། །ཡོངས་སུ་མཛད་དང་བཅོས་སུ་ནི། །མེད་ཕྱིར་ཤེས་བརྗོད་ཡུལ་བྲལ་བའོ། །བོན་རྣམས་ཐམས་ཅད་མཉམ་པ་ཉིད། །བཅོ་བརྒྱད་དོན་ལ་འདུས་པ་སྟེ། །དེ་ཕྱིར་བདག་དང་གཟུགས་སོགས་ཀྱང༌། །གཉིས་མེད་མཉམ་པ་ཉིད་དུ་གནས། །མཉམ་ཉིད་དེ་ནི་དབྱིངས་དང་ནི། །ཡེ་ཤེས་གཉིས་སུ་མེད་པ་སྟེ། །དེ་ལ་རྒྱུ་དང་འབྲས་བུ་དང༌། །གཉིས་མེད་མཉམ་པ་ཉིད་དུ་གནས། །རྟག་ཆད་མཐའ་ལས་འདས་པའི་སྐུ། །ངང་གིས་མ་བཅོས་རང་བཞིན་གྱིས། །འོད་གསལ་ཆེན་པོར་གནས་པ་དང༌། །བདག་ཉིད་ཆེན་པོར་ལྷུན་གྲུབ་ཅིང༌། །དེ་ལ་བཅོས་ཤིང་བསླད་མེད་པ། །མ་བཅོས་བོན་གྱི་སྐུ་རུ་འདོད། །དེ་ལ་ཡོད་དང་མེད་པ་དང༌། །སྣང་སྟོང་རྟག་ཆད་སྐྱེ་འགག་དང༌། །སྤངས་པ་དང་ནི་ལེན་པ་དག །དེ་ལྟར་མ་ཡིན་དེ་དག་ཏུ། །གསལ་མིན་གནས་པ་མ་ཡིན་ཞིང༌། །ཅིར་ཡང་མི་དམིགས་གཉིས་མེད་དང༌། །གཉིས་མེད་གསལ་དང་མཐའ་ལས་ནི། །འདས་པར་གནས་པའི་སྐུ་འདི་ནི། །དེ་ལྟར་གློ་བུར་དྲི་མ་ཡིས། །རབ་ཏུ་དབེན་པར་གནས་པར་འདོད། །འཁོར་འདས་ཀུན་གྱི་ཤེས་བྱ་ནི། །འགྱུར་མེད་བ་གའི་ཀློང་ཉིད་ལས། །སྐྱེ་མེད་ཡེ་ཤེས་ཚོགས་ཉིད་ལུས། །རབ་ཏུ་རྫོགས་པར་གནས་པའི་ཕྱིར། །བདག་འཛིན་ཕུང་པོ་རྣམ་ལྔ་ཡང༌། །དེ་བཞིན་ཡེ་ཤེས་ལྔ་རྫོགས་པའི། །ངང་དང་རང་བཞིན་ཆེན་པོའི་སྐུ། །དེ་དང་གཉིས་མེད་མཉམ་པར་གནས། །ངང་དང་རང་བཞིན་བདག་ཉིད་ཀྱི། །ཡོན་ཏན་ལྡན་པའི་སྐུ་འདི་ནི། །འཁོར་བ་དང་ནི་མྱ་ངན་ལས། །ཡེ་ནས་ཡོངས་སུ་འདས་པ་སྟེ། །དེ་ལྟར་ཡེ་ཤེས་ཚོགས་ལ་སོགས། །བསམ་དུ་མེད་པར་མངའ་བ་ནི། །བདེར་གཤེགས་བོན་གྱི་སྐུ་དེ་ཡི། །ཟག་མེད་ཡོན་ཏན་ཡིན་པར་འདོད། །སྤྱི་ཁྱབ་ཆེན་པོ་བོན་གྱི་སྐུ། །གཟའ་གཏད་ཕྱོགས་རིས་བྲལ་བ་ལ། །མཁྱེན་པའི་ཡེ་ཤེས་རྣམ་ལྔ་ཡང༌། །དབྱེར་མེད་ཉིད་དུ་གནས་པར་འགྱུར། །ཡེ་ཤེས་བཞི་དང་གཅིག་ཉིད་ཀྱི། །བདག་པོའི་རྐྱེན་ལས་མཚན་དཔེ་དང༌། །སྤྲུལ་པ་སྣ་ཚོགས་སྟོན་པ་ནི། །གཟུགས་སྐུ་རྣམ་པ་གཉིས་སུ་འདོད། །དེ་ཡང་རང་བཞིན་རྒྱུ་དང་ནི། །གནས་པའི་དུས་དང་བྱེད་པ་དང༌། །ཤེས་པ་གང་གི་ཡུལ་གྱུར་པས། །གཟུགས་སྐུ་དེ་དག་ཤེས་པར་བྱ། །མཚན་དང་དཔེ་བྱད་མཛད་པ་ནི། །བཅུ་གཉིས་སྟོན་པར་སྣང་བ་དང༌། །བསོད་ནམས་ཚོགས་དང་ཚོགས་གཉིས་དང༌། །འཁོར་བ་ཇི་སྲིད་མ་སྟོང་བར། །གནས་དང་ཐེག་ཆེན་ལོངས་སྤྱོད་དང༌། །ཐེག་སྒོ་དག་ལས་བརྩམས་པ་དང༌། །འཁོར་གྱི་དཀྱིལ་འཁོར་དག་པ་དང༌། །མ་དག་དག་པའང་སྣང་བ་སྟེ། །དེ་དག་བདེར་གཤེགས་གཟུགས་སྐུར་འདོད། །སྐུ་དེ་གཉིས་ཀྱི་བདག་རྐྱེན་དུ། །གྱུར་པའི་ཡེ་ཤེས་རྣམ་ལྔ་སྟེ། །སྟོང་ཉིད་མེ་ལོང་ལྟ་བུ་དང༌། །བྱ་བ་ནན་ཏན་སོ་སོར་རྟོགས། །​
མཉམ་པ་ཉིད་ཀྱི་ཡེ་ཤེས་ནི། །དེ་དག་ཀུན་ལ་བྱེ་བྲག་གི །རབ་ཏུ་དབྱེ་བ་བཅུ་གཉིས་སུ། །བདེར་གཤེགས་མདོ་ལས་བསྒྲགས་པ་ཡིན། །བོན་རྣམས་ཐམས་ཅད་རང་བཞིན་ནི། །སྤྲོས་པའི་མཚན་མ་དང་བྲལ་ཞིང༌། །རྟོག་པ་ཡེ་ནས་དབེན་པ་ཡི། །མཉམ་པ་ཉིད་ཀྱི་ངོ་བོ་སྟེ། །དེ་ནི་ཅིར་ཡང་དམིགས་མེད་པའི། །མ་བཅོས་ཐིག་ལེ་གཅིག་ཏུ་གནས། །དེ་ནི་གཤིས་ཀྱི་འདུག་ཚུལ་གྱིས། །གང་གིས་རྟོགས་དང་མ་རྟོགས་ལ། །ཁྱད་པར་ཡོངས་སུ་མེད་པ་སྟེ། །ངོ་བོ་ཉིད་ཀྱི་གཞི་རུ་འདོད། །ཤེས་པར་བྱ་བའི་ཡུལ་ནི་གསུམ། །རྒྱུ་ནི་བསྒོམ་པ་གསལ་སྟོང་གཉིས། །དེ་ཡི་འབྲས་བུ་སྐུ་གསུམ་སྟེ། །དེ་ལྟར་བསྡུས་དོན་རྣམ་གསུམ་ཡོད། །མཉམ་ཁམས་བསྟན་པའི་ལེའུ་སྟེ་བརྒྱད་པའོ།། །།

ལ་ལ་ལས་དོན་ཚིག་དང་ནི། །རྣམ་གྲངས་མིང་གིས་བསྡུས་པ་སྟེ། །མཁས་པ་རྣམས་ཀྱིས་མདོ་ཡི་དོན། །དེ་ཙམ་བསྡུས་པ་ཤེས་པར་བྱ། །དེ་ལྟར་མིན་པ་གང་གི་དོན། །ལེགས་པར་བསྡུས་པར་གྱུར་པ་ཡིན། །མདོ་གཞུང་རྒྱ་མཚོ་ཉིད་ལས་ནི། །རྟོགས་རིག་ནོར་བུ་རིན་པོ་ཆེ། །གང་གིས་གསལ་བར་རབ་ཐོབ་ཕྱིར། །ཁྱད་པར་ཡོད་པ་ཁོ་ནར་ཟད། །བླ་མེད་ཕྱིན་ལ་ཕྱག་བཙལ་ནས། །སྟོང་ཕྲག་བརྒྱ་པའི་དོན་གསལ་འདི། །བདག་བསྡེབས་དགེ་བས་འགྲོ་བ་ཀུན། །བདེར་གཤེགས་བོན་སྐུ་ཐོབ་པར་ཤོག །བདག་གི་ཤེས་རབ་མི་གསལ་ཞིང༌། །མདོ་དོན་རབ་ཏུ་ཟབ་པ་ནི། །བློ་འཕགས་རྣམས་ཀྱི་སྤྱོད་ཡུལ་ཡིན། །འོན་ཀྱང་བདག་གི་དྲིན་གྱིས་ནི། །བྱུང་བར་ཤེས་པས་བློ་དམན་ལ། །ཕན་གདག་བདག་གིས་འབད་པ་ལ། །ནོངས་དང་འཁྲུལ་པར་གྱུར་པ་ཀུན། །མཁས་པ་རྣམས་ལ་བཟོད་པར་གསོལ། །ཀྱེ་མ་མདོ་དོན་སྣ་ཚོགས་ཀྱིས། །དུབ་པ་དག་གི་ངལ་གསོའི་གནས། །ཤེས་རབ་བླ་མེད་ཕྱིན་པའི་ལུགས། །བདག་གིས་ལེགས་པར་མཐོང་བ་ཡིན། །ཤེས་རབ་ཀྱི་བླ་ན་མེད་པར་ཕྱིན་པ་ཁམས་བརྒྱད་སྟོང་ཕྲག་བརྒྱ་པའི་དོན་གསལ་བར་བྱེད་པ། །མངོན་རྟོགས་ལམ་གྱི་རིམ་པ་ཞེས་བྱ་བ། །བྱང་ཆུབ་སེམས་དཔའི་ངག་ཡང་དག་པ་རྫོགས་སོ།། །།

ཞེས་ཁམས་ཆེན་པོ་བརྒྱད་གཏན་ལ་དབབ་པར་བྱེད་པ་མངོན་པར་རྟོགས་པ་ལམ་གྱི་རིམ་པའི་རྒྱན་འདི་ཉིད་འཛམ་གླིང་མཁས་པའི་རྒྱན་དྲུག་གི་བཀའ་བགྲོས་པ་ཕྱོགས་གཅིག་ཏུ་བཞུགས་པ་དེ་ཉིད་ཅུང་ཙམ་རྒྱས་ཤིང་བློ་དམན་གོ་བདེ་བའི་གཞུང་ལུགས་འདི་དག་བློ་གསལ་བའི་མཆོག་ཏུ་གྱུར་ཅིང་མང་དུ་ཐོས་པ། །སྙིགས་མའི་དུས་སུ་བྱང་ཕྱོགས་གེ་སར་ཁྲོམ་གྱི་མཐའ་རས་སུ་སྐྱེས་པ། གཤེན་གྱི་དྲང་སྲོང་ཚུལ་ཁྲིམས་དཔལ་ཆེན་ཞེས་བྱ་བས་སྦྱར་བ་རྫོགས་སོ།། །། སྨར་རོ།།

དབུ་མ།

དབུ་མ་བདེན་གཉིས་ཀྱི་གཞུང་བཞུགས་པ་ལེགས་སོ།།

གང་གི་ཐུགས་བརྩེས་ཉེར་བཟུང་ནས། །སྤྲོས་མཐའ་འཇིག་ལ་ཕྱག་འཚལ་ལོ། །དངོས་པོར་འཛིན་པའི་ནད་སེལ་བའི། །བདེན་པ་རྣམ་གཉིས་འདིར་གསལ་བྱ། །ཕྱི་ནང་སྣོད་བཅུད་འཁོར་འདས་བོན། །འདི་ལྟར་སྣང་བའི་བོན་རྣམས་ཀུན། །བདེན་པ་གཉིས་སུ་རྣམ་པར་གནས། །ཤིན་ཏུ་གཅིག་མིན་ཐ་དད་མིན། །ལྡོག་པས་བྱས་མིན་རྟོགས་པ་ཡི། །ཤེས་པ་གཉིས་ལྟོས་རྣམ་པར་དབྱེ། །འཁྲུལ་པ་ཐམས་ཅད་ཀུན་རྫོབ་ལ། དེ་ཡིས་དབེན་པ་དོན་དམ་ཉིད། །བྱིས་པ་སོ་སོའི་སྐྱེ་བོ་ལ། །སྣ་ཚོགས་སྣང་ཞིང་བདེན་པར་ཞེན། །དམ་པས་རྗེས་ཤེས་སྣང་བ་རྣམས། །སྒྱུ་མ་བཞིན་དུ་རྫུན་པར་རྟོགས། །སངས་རྒྱས་དམ་པའི་མཉམ་བཞག་ལ། །སྤྲོས་མེད་ཅིར་ཡང་མཐོང་མི་འགྱུར། །མིག་སྐྱོན་ཅན་ལ་མིག་ཡོར་སྣང༌། །དག་པ་ཉིད་ལ་གཏན་མ་གྲུབ། །སྣང་ལ་བདེན་ལ་བདེན་མེད་དང༌། །སྣང་འཛིན་མེད་བཞིན་འདིར་ཤེས་ཀྱིས། །ཤེས་རབ་སྤྱན་ལ་མ་རིག་པའི། །བདག་གཞན་འཛིན་པའི་ནད་སྐྱོན་གྱིས། །ཅིར་ཡང་སྣང་འགྱུར་སྐྱོན་དེ་དག །སངས་པས་དེ་རྣམས་རྣམ་པར་ཆད། །ཀུན་ཏུ་བརྟག་པས་སྒྲིབ་པར་བྱེད། །མཚན་མའི་དངོས་པོས་བདེན་པ་འོ། །དོན་ཡིན་དམ་པ་ཡིན་པ་འམ། །དམ་པ་རྣམས་ཀྱི་ཡུལ་ཡིན་ལ། །གཡུང་དྲུང་ཀློང་དུ་བདེན་པས་ན། །དམ་པའི་དོན་གྱི་བདེན་པ་འོ། །ཀུན་རྫོབ་དབྱེ་བ་གཉིས་སུ་འདོད། །དག་པ་དང་ནི་མ་དག་པའོ། །སྣ་ཚོགས་གཟུང་འཛིན་འཁོར་བའི་བོན། །སྣང་བཞིན་བདེན་མཐོང་འགྲིབ་པར་བྱེད། །སྣང་བ་རྨི་ལམ་སྒྱུ་མ་བཞིན། །དེར་མཐོང་དོན་ལ་འགྲིབ་མི་འགྱུར། །མ་དག་ཀུན་རྫོབ་རྣམ་གཉིས་ཏེ། །ལོག་པ་དང་ནི་ཡང་དག་གོ །མིག་སྐྱོན་ཅན་ལ་མིག་ཡོར་སོགས། །དབང་པོ་ཡུལ་ལ་སྐྱོན་ལྡན་པ། །སྐྱོན་མེད་ལ་ལྟོས་ལོག་པར་བཞག །ཡུལ་དང་དབང་པོ་མ་བསླད་པས། །འཇིག་རྟེན་པ་ཡིས་གང་བཟུང་བ། །དེ་ནི་ཡང་དག་ཀུན་རྫོབ་ཡིན། །དོན་དམ་སྤྲོས་པ་རྣམས་དང་བྲལ། །ཅིར་ཡང་གྲུབ་པ་མེད་པ་ལ། །གྲངས་དང་དབྱེ་བ་རྣམ་པར་ཆད། །གྲངས་དང་མཐུན་པའི་དཔེ་དག་དང༌། །མཚོན་པའི་ཚིག་གིས་གདུལ་བྱ་ཡི། །བསམ་པ་དང་སྦྱར་སྟོན་པས་གསུངས། །ཀུན་རྫོབ་བདེན་པའི་མཚན་ཉིད་ནི། །ཡོད་པ་མ་ཡིན་དོན་སྣང་བ་འོ། །དོན་དམ་མཚན་ཉིད་རྣམ་པར་ཆད། །འོན་ཀྱང་སྤྲོས་པ་རྣམ་དང་བྲལ། །འཁོར་བ་ཀུན་རྫོབ་བདེན་པ་ལ། །ཡང་དག་རིགས་པས་འགྲུབ་མི་འགྱུར། །ཀུན་རྫོབ་རྫུན་པར་སྣང་ཕྱིར་རོ། །གྲུབ་ན་མི་གནོད་མྱང་འདས་འགྱུར། །མ་བརྟག་ཉམས་དགའི་ལྟར་སྣང་ལ། །བརྟག་ན་རིགས་པས་སྦུངས་མི་བཟོད། །ཀུན་རྫོབ་བྱིས་པའི་ཤེས་ངོ་ལ། །ལྟོས་ཏེ་རྣམ་པར་བཞག་པས་ན། །གང་ལ་བདེན་རྫུན་གྲུབ་ཚོད་ལ། །སྒྲུབ་བྱེད་རིགས་པའི་ཐ་སྙད་གདགས། །དོན་བྱེད་ནུས་དང་མི་ནུས་སོགས། །ཀུན་རྫོབ་དབྱེ་བའི་ཁྱད་པར་འདོད། །སྐྱེ་བ་མེད་དང་སྒྱུ་མ་མཚུངས། །བརྟག་ན་ཁྱད་པར་ཡོད་མ་ཡིན། །འཁོར་བའི་བོན་རྣམས་ཀུན་རྫོབ་དང༌། །སྒྱུ་མ་ལྟ་བུར་སྟོན་པས་གསུངས། །དོན་དམ་བསྒྲུབ་བྱ་རྣམ་པར་ཆད། །དེ་ལ་སྒྲུབ་བྱེད་ཇི་ལྟར་ཡོད། །ཀུན་རྫོབ་བརྟག་པས་མ་རྙེད་པ། །དེ་ཡི་སྒྲུབ་བྱེད་ཐ་སྙད་གདགས། །བོན་རྣམས་སྐྱེ་བ་མེད་པ་ནི། །ཐམས་ཅད་མཁྱེན་པ་སྟོན་པས་གསུངས། །འབྲས་བུ་ཡོད་པ་སྐྱེ་མི་རིགས། །རང་དུ་གྲུབ་ཕྱིར་བུམ་པ་བཞིན། །མེད་པ་རི་བོང་རྭ་བཞིན་ནོ། །གཉིས་ཀ་ལས་ཀྱང་སྐྱེ་བ་མིན། །གང་ཞིག་བདག་ལས་མི་སྐྱེ་སྟེ། །རང་གི་བདག་ཉིད་གྲུབ་ཕྱིར་རོ། །ཡོད་པ་སྐྱེ་བ་དོན་མེད་དང༌། །གྲངས་མེད་སྐྱེ་བས་ཐུག་མེད་འགྱུར། །གཞན་ལས་སྐྱེ་ན་སྣམ་བུ་ལས། །བུམ་པ་སྐྱེ་འགྱུར་གཞན་ཡིན་ཕྱིར། །དེ་རྒྱུ་དེ་ལས་སྐྱེ་འདོད་ན། །དེ་ཡི་ཁྱད་པར་གང་ཡིན་བརྗོད། །དེ་ཉིད་མངོན་དུ་སྣང་ཞེ་ན། །དེ་དག་བདེན་པར་གང་གིས་ངེས། །དེ་ཕྱིར་གཉིས་ཀ་དག་ལས་ཀྱང༌། །སྐྱེ་བ་ནམ་ཡང་ཡོད་མ་ཡིན། །རྟག་ལས་སྐྱེ་བ་རིགས་མིན་ཏེ། །རིམ་དང་ཅིག་ཆར་དོན་བྱེད་སྟོང༌། །མི་རྟག་འདས་དང་མ་འོངས་མིན། །ད་ལྟ་རྒྱུ་འབྲས་དུས་མཉམ་འགྱུར། །རྒྱུ་མེད་ནམ་མཁའི་མེ་ཏོག་ལས། །གང་ཞིག་སྐྱེ་བ་ཅི་ལྟར་ཡོད། །འབྲས་བུ་གཞན་ལ་མི་ལྟོས་ཕྱིར། །རྟག་ཏུ་ཡོད་པའམ་མེད་པར་འགྱུར། །གལ་ཏེ་རྒྱུ་རྐྱེན་འཚོགས་པ་ལས། །སྐྱེ་ན་འབྲས་བུ་ཡོད་པ་འམ། །དེ་ཕྱིར་མི་སྐྱེ་དམིགས་པར་འགྱུར། །བུམ་པ་ནང་གི་ཆུ་བཞིན་ནོ། །འབྲས་བུ་མེད་ན་ཇི་ལྟར་སྐྱེ། །འཚོགས་པ་བྱེ་མའི་མར་བཞིན་ནོ། །གལ་ཏེ་རྒྱུ་འབྲས་གཅིག་ཉིད་ན། །བསྐྱེད་བྱ་སྐྱེད་བྱེད་གཅིག་ཏུ་འགྱུར། །ཐ་དད་རྒྱུ་དང་རྒྱུ་མིན་མཚུངས། །ཕན་ཚུན་ལྟོས་པ་མེད་པའི་ཕྱིར། །འབྲས་བུ་རྒྱུ་ལ་མི་ལྟོས་འགྱུར། །ཀ་བ་དང་ནི་བུམ་པ་བཞིན། །གཟུང་བའི་ཡུལ་དང་འཛིན་པའི་ཡིད། །ཕྱི་ནང་གཉིས་སུ་ལྟ་ལ་སོགས། །ཐམས་ཅད་སྟོང་པ་ཉིད་དུ་ནི། །རྫོགས་པའི་སངས་རྒྱས་རྣམས་ཀྱིས་གསུངས། །ཕུང་པོ་ཁམས་དང་སྐྱེ་མཆེད་དང༌། །གཅིག་དང་དུ་བྲལ་རང་བཞིན་མེད། །གཟུགས་ཀྱི་ཕུང་པོ་བཅོ་ལྔས་སྟོན། །དེ་བཞིན་དུ་མའི་ཆ་ཤས་ཀྱིས། །ཡང་དག་བདེན་པའི་གཅིག་མི་རྙེད། །དེ་མེད་དུ་མར་ཇི་ལྟར་འགྲུབ། །གཟུགས་ཅན་གོང་བུ་ཁྲོལ་བུ་དང༌། །ཕྱོགས་ཆས་ཕྱེ་བས་ཕྲ་རབ་རྡུལ། །ཕྱོགས་བཅུའི་རྡུལ་གྱིས་དབུས་རྡུལ་ལ། །བལྟས་ན་གཞན་དུ་བལྟ་བ་ནི། །དེ་ཉིད་ཡིན་ནམ་གཞན་དུ་འདོད། །ཡིན་ན་གོང་བུ་ཇི་ལྟར་འགྲུབ། །གལ་ཏེ་གཞན་དུ་འདོད་པ་ན། །ཆ་ཤས་མེད་པར་ག་ལ་འགྲུབ། །དངོས་པོར་ཡོད་དེ་དམིགས་ཕྱིར་ན། །དེ་རྒྱུ་འབྱུང་བ་ལྔ་གྲུབ་དགོས། །འབྱུང་ཆུང་ལྔ་སྤྲོས་ཆ་ཤས་ཀྱིས། །རྒྱུ་མེད་འབྲས་བུ་ཇི་ལྟར་ཡོད། །དངོས་པོ་རྣམས་ཀྱི་རང་བཞིན་ནི། །ཀུན་ཏུ་བརྟག་ན་འགའ་མི་རྙེད། །གཟུང་བའི་ཡུལ་ནི་གཅིག་ཉིད་ལ། །འཛིན་པ་ཐ་དད་སྐྱེ་ཕྱིར་རོ། །གཟུགས་ཅན་མ་ཡིན་དུས་གསུམ་ཆ། །འགྱུར་ཞིང་མི་རྟག་སྐད་ཅིག་མ། །སྐད་ཅིག་དབུས་དང་སྔ་མ་གཉིས། །དུས་ཀྱིས་བར་དུ་མ་ཆོད་ན། །དུས་གསུམ་ཐམས་ཅད་གཅིག་དུ་འགྱུར། །ཕྱོགས་གཅིག་ཆ་ཤས་ཅན་དུ་འགྱུར། །སྔ་ཕྱི་བལྟས་པས་དབུས་ཉིད་ཀྱང༌། །ཐ་དད་འགྱུར་ཞིང་དུས་གཅིག་ན། །སྔ་ཕྱི་གཉིས་ཀྱང་གཅིག་ཏུ་འགྱུར། །སྐད་ཅིག་ཐོག་མཐའ་དབུས་ཆས་སྟོང༌། །དངོས་པོ་མཚན་མ་ཐམས་ཅད་དང༌། །ནམ་མཁའི་མེ་ཏོག་མོ་གཤམ་བུ། །ཁྱད་པར་ཡོད་པ་མ་ཡིན་ཏེ། །འགའ་ཡང་གྲུབ་པ་མེད་ཕྱིར་རོ། །དངོས་པོ་རྣམས་ནི་སྣང་ཞིང་གྲགས། །མེ་ཡིས་ཚ་ཞིང་སྲེག་སོགས་བཞིན། །བྱིས་པ་སེམས་རྨོངས་སྨིག་སྒྱུ་དང༌། །མི་གཙང་གཙང་སོགས་སྣང་གྲགས་མཚུངས། །བོན་རྣམས་ཅིར་ཡང་མ་གྲུབ་ན། །རྟོགས་བྱེད་རིག་པ་ཇི་ལྟར་འགྲུབ། །བུད་ཤིང་མེ་ཡིས་སྲེག་བྱེད་ཅིང༌། །མེ་དེ་ཉིད་ཀྱང་རང་ཤི་བཞིན། །དེ་ལྟར་དངོས་ཀུན་རྣམས་བཀག་ནས། །དངོས་མེད་ཡོངས་སུ་བསྒྲུབ་མིན་ཏེ། །སྣང་བའི་དངོས་པོ་མ་རྙེད་པས། །སྟོང་ཉིད་རྙེད་པ་ག་ལ་འགྱུར། །འདི་ལྟར་སྣང་བའི་དངོས་པོ་ཀུན། །རྒྱུ་རྐྱེན་རྟེན་འབྲེལ་སྟོབས་ལས་བྱུང༌། །མ་བརྟག་འཁྲུལ་པའི་སྣང་བ་ཡིན། །རྨི་ལམ་རྟ་དང་གླང་པོ་བཞིན། །རྫུན་པའི་སྣང་བ་ཡོངས་དོར་ནས། །དེ་དག་སྐུར་འདེབས་ཆད་ལྟ་ཉིད། །གཟུགས་སོགས་ངོ་བོ་རྣམ་གྲངས་དང༌། །ཇི་སྙེད་ཡོངས་སུ་བསྟན་པ་ནི། །དཔེ་ཡིས་གདུལ་བྱའི་གང་ཟག་ལ། །རིམ་གྱིས་དྲང་ཕྱིར་སྟོན་པས་གསུངས། །ཤེས་རབ་ཐབས་ཀྱིས་མ་ཟིན་པ། །ཐབས་ཀྱང་དེ་བཞིན་དེས་མི་འགྲུབ། །ཐབས་དང་ཤེས་རབ་ཟུང་འབྲེལ་ན། །ཡང་དག་འགྲུབ་པས་ཉམས་སུ་བླངས། །ཀུན་རྫོབ་རྒྱུ་འབྲས་བདེ་སྡུག་སོགས། །རང་བཞིན་མ་གྲུབ་རྫུན་པར་སྣང༌། །རྨི་ལམ་སྣང་བ་དེ་བཞིན་ནོ། །དེ་ཕྱིར་དེ་དག་དགག་མི་རིགས། །དགེ་དང་སྡིག་པའི་ལས་རྣམས་ཀྱིས། །ངན་འགྲོ་བདེ་འགྲོ་ཐར་པ་ཡི། །བདེ་སྡུག་འབྲས་བུ་ངེས་པར་སྐྱེད། །རྟག་ཏུ་སྤོང་ཞིང་སྦྱོང་བར་བྱ། །བྱམས་དང་སྙིང་རྗེ་ཆེན་པོ་ནི། །ཀུན་གྱི་གཞིར་གྱུར་བསྒོམ་པར་བྱ། །འདི་ལྟར་སྣང་བ་ཐམས་ཅད་ནི། །རྨི་ལམ་སྒྱུ་མ་ལྟར་རྟོགས་བྱ། །དོན་དམ་བསམ་བརྗོད་ཡུལ་མིན་ཀྱང༌། །བརྡ་དང་ཚིག་གིས་དེ་མཚོན་སྟོན། །མཛུབ་ཁྲིད་ཟླ་བ་ལྟ་བུ་འོ། །དེ་ལ་མ་བརྟེན་རྟོགས་མི་འགྱུར། །བསམ་མེད་བརྗོད་མེད་དཔེ་མེད་པ། །བལྟར་མེད་རྟོག་པའི་ཡུལ་མིན་ཏེ། །ཅིར་ཡང་མཐོང་བ་མེད་པ་ལ། །དེ་ཉིད་མཐོང་ཞེས་ཐ་སྙད་གདགས། །གང་ལ་ཞེན་པའི་དངོས་པོ་འམ། །བློ་ལ་སྣང་བ་རྣམ་བཅད་ཅིང༌། །ཅི་ཡང་མ་ཡིན་པ་ཉིད་ལ། །དོན་དམ་བསྒོམ་ཞེས་ཐ་སྙད་གདགས། །ཀུན་རྫོབ་རྨི་ལམ་སྒྱུ་མ་ལྟར། །དགེ་བའི་ལས་རྣམས་སྤྱོད་པ་ཡིས། །བསོད་ནམས་ཚོགས་ནི་རྫོགས་པ་ལས། །གཞན་དོན་གཟུགས་སྐུ་རྣམ་གཉིས་འབྱུང༌། །དོན་དམ་ནམ་མཁའ་བཞིན་དུ་ནི། །མཚན་མ་མེད་པར་གསལ་རྟོགས་པས། །ཡེ་ཤེས་ཚོགས་ནི་རྫོགས་པ་ལས། །རང་དོན་བོན་གྱི་སྐུ་ཐོབ་བོ། །སངས་རྒྱས་དངོས་ནི་བོན་གྱི་སྐུ། །སྤྲོས་པ་ཉེར་ཞི་ཁོ་ནར་གནས། །གཟུགས་སྐུ་གདུལ་བྱའི་སྣང་བ་ཡིན། །རང་གི་ངོ་བོར་གྲུབ་པ་མེད། །གལ་ཏེ་གཉིས་འཛིན་མཚན་བཅས་ན། །མ་རིག་ལས་བྱུང་འཁྲུལ་པར་འགྱུར། །བོན་སྐུ་སྟོང་ཉིད་མཁའ་འདྲ་ལ། །རྣམ་རྟོག་འབད་རྩོལ་མི་མངའ་ཡང༌། །སྔོན་ཚེ་གཞན་དོན་ཐུགས་བསྐྱེད་ཅིང༌། །ཚོགས་བསགས་སྨོན་ལམ་དག་པ་དང༌། །སེམས་ཅན་གདུལ་བྱར་གྱུར་པ་ཡི། །ལས་བཟང་བསགས་པའི་སྟོབས་གཉིས་ཀྱིས། །དག་དང་མ་དག་འཁོར་རྣམས་ལ། །ལོངས་སྐུ་སྤྲུལ་སྐུ་སྣང་བ་འགྱུར། །སྟོབས་དང་མཚན་དཔེ་སོགས་ལྡན་པས། །མོས་བཞིན་ཤེས་བྱ་སྦྱོང་སོགས་སྣང༌། །སྐུ་གསུང་ཐུགས་ཀྱི་རྣམ་སྤྲུལ་དང༌། །གང་ལ་ཅི་འདུལ་དེ་བཞིན་དུ། །མོས་བཞིན་སྡེ་སྣོད་བཤད་སོགས་སྣང༌། །ཡིད་བཞིན་ནོར་བུ་ཆུ་ཟླ་བཞིན། །དེ་ལྟར་ཅིར་ཡང་མ་གྲུབ་ཅིང༌། །གདུལ་བྱའི་རྟོག་པས་བཞག་དུ་ཟད། །ཤེས་རབ་སྙིང་རྗེ་འཁོར་འདས་ལ། །མི་གནས་རྟག་དང་ཆད་སྐྱོན་མེད། །ལུང་དང་བླ་མའི་བཀར་བརྟེན་ནས། །རིགས་པས་རྣམ་དཔྱད་བདེན་གཉིས་བཀོད། །ནོངས་མཆིས་མཁྱེན་ལྡན་བཟོད་པར་གསོལ། །དགེ་བས་འགྲོ་རྣམས་ཐར་གྱུར་ཅིག།།།

ཐེག་པ་ཆེན་པོ་དབུ་མ་བདེན་གཉིས་གསལ་བར་བྱེད་པའི་ཚིགས་སུ་བཅད་པ་དྲུག་ཅུ་པ་རྫོགས་སོ། །རྗེ་བཙུན་མེ་སྟོན་ཤེས་རབ་འོད་ཟེར་ཞེས་བྱ་བས་ཡར་འབྲོག་དར་མ་ལུང་དུ་བརྩམས་པས་བསྟན་འགྲོའི་དཔལ་དུ་གྱུར་ཅིག དགེའོ། །བཀྲ་ཤིས་སོ།། །།

སུམ་བརྒྱ་པ།

བྱང་ཆུབ་སྒྲུབ་ཐབས་ཀྱི་བོན་ཚིགས་སུ་བཅད་པ་སུམ་བརྒྱ་སུམ་ཅུ་པ་བཞུགས་སོ།།

སྐྱེ་མེད་དོན་རྟོགས་བླ་མ་ཐུགས་རྗེ་ཅན། །ཤེས་རབ་སྲིད་འཇོམས་ཐབས་ལྡན་སངས་རྒྱས་དང༌། །འཕྲུལ་ངག་བོན་དང་སེམས་དཔའི་ཚོགས་རྣམས་ལ། །ལུས་དང་ངག་ཡིད་དྭངས་པས་ཕྱག་འཚལ་ལོ། །འཁོར་བའི་སྡུག་བསྔལ་མཚོ་སྐམ་བདེ་བསྒྲུབ་ཕྱིར། །ལོག་པའི་ལས་སྤང་བདེན་པའི་དོན་ལ་འཇུག །དེའི་ཐབས་ཡོངས་འདུལ་བསྟན་པའི་ནུས་མེད་ཀྱང༌། །རང་ལ་རང་གིས་གསལ་དང་བསྐུལ་འདེབས་དགོས། །ཡང་ན་རང་བས་དམན་རྣམས་ཕན་དོན་ཕྱིར། །བླ་མ་སངས་རྒྱས་བཀའ་ལུང་རྒྱ་མཚོ་ལས། །ཁོ་བོས་ཆུ་ཐིགས་ཙམ་གོ་གང་ཡིན་པ། །བྱང་ཆུབ་སྒྲུབ་ཐབས་བོན་འདི་བཤད་པར་བྱ། །ནམ་མཁས་ཁྱབ་པའི་ཕྱོགས་བཅུའི་འཇིག་རྟེན་ནི། །བསམ་གྱིས་མི་ཁྱབ་ཤིན་ཏུ་གྲངས་མང་སྟེ། །སེམས་ཅན་ལས་དང་བཀའ་ཡང་དེ་བཞིན་ནོ། །སྟོང་གསུམ་འདི་ནི་མི་མཇེད་འཇིག་རྟེན་ཏེ། །རྩོད་ལྡན་བརྒྱ་པའི་སྒྲོན་མ་གཤེན་རབ་ཀྱི། །ཐུགས་རྗེས་ཞིང་སའི་རྒྱུ་ནི་ཐ་དད་པས། །དེ་འདུལ་སྟོན་པའི་བཀའ་ཡང་དེ་བཞིན་བསྟན། །རྗེས་འབྲང་མཁས་རྣམས་མི་མཐུན་བདེན་དོན་རེ། །ཀུན་ལས་འབྱུང་སྟེ་ཐམས་ཅད་སྨན་ཡིན་བཞིན། །ཐབས་ལམ་མི་མཐུན་བྱང་ཆུབ་འབྲས་བུར་གཅིག །རྫས་ཟན་གསོག་ཐབས་མི་མཐུན་དོན་གཅིག་ལྟར། །རང་ལས་དཔག་སྟེ་གཞན་ལ་སྐུར་འདེབས་པ། །གསེར་ལ་སྤང་བླང་བྱེད་འདྲ་གང་ཞིག་གིས། །གང་གི་གྲོགས་འགྱུར་ཉི་མ་སྒྲོན་མེ་འདྲ། །ངེས་འབྱུང་བློ་སོགས་ཁྱད་པར་རིམ་པ་ཡིས། །གཞུང་དུ་བསྒྲུབ་ན་འབྲས་བུ་ངེས་པར་འཐོབ། །གང་ཞིག་འཁོར་བར་ཐར་འདོད་བླ་མར་བསྟེན། །ཡོན་ཏན་རིམ་པའི་ཁྱད་པར་དེ་བཞིན་འགྱུར། །སྡེ་སྣོད་ལ་མཁས་བསླབ་པ་གསུམ་དང་ལྡན། །འདི་དོན་སྤང་ཞིང་གཞན་ལ་བརྩེ་བ་ཅན། །ཚད་ཟིན་སྟོན་མཁས་སྐྱོ་མེད་བརྩོན་དང་བཅས། །ཁྱད་པར་སེམས་བསྐྱེད་དབང་དང་དམ་ཚིག་ལྡན། །མཚན་ཉིད་ཚང་བ་དཀོན་པས་མདོར་ན་ནི། །ཡོན་ཏན་ལྷག་ཅིང་དགེ་ལ་གཞོལ་ནུས་བསྟེན། །དོན་གཉེར་ཆེ་ཞིང་ལེགས་ཉེས་འདོར་ལེན་ཤེས། །བླ་མ་ལ་གུས་ཡིད་གཞུང་བརྩོན་འགྲུས་ལྡན། །ཟས་དང་གོས་སོགས་སྐུ་ཡི་རིམ་གྲོ་དང༌། །གསུང་གི་བཀའ་མཉན་ཐུགས་ཀྱི་མཉེས་བྱ་བཟུང༌། །བླ་མེད་མཆོད་པ་སྤྲིན་གྱི་རྒྱན་ཚོགས་འབུལ། །ལུས་ཀྱི་སྤྱོད་པས་བླ་མ་མཉེས་བྱ་ཞིང༌། །ངག་གིས་དེ་བཞིན་ཡིད་ཀྱིས་སངས་རྒྱས་བལྟ། །བཀའ་ལུང་གཞུང་བཞིན་དོན་དང་ལྡན་པར་བསྒྲུབ། །བདག་བཞིན་དོན་དང་ལྡན་ན་སློབ་བུ་དམ་པའི་མཆོག །ཐམས་ཅད་མཁྱེན་གསུངས་བསྙེན་བཀུར་རྣམས་ཀྱི་མཆོག །ནད་དང་སྨན་པ་གདམས་ངག་སྨན་བཞིན་དུ། །དཔོན་སློབ་གཉིས་ཀས་འདུ་ཤེས་གསུམ་སོགས་བཞག །ཟང་ཟིང་འཁོར་གཡོག་གྲགས་པ་ལ་སོགས་དང༌། །ལྷ་མི་བདེ་བའི་དོན་དང་རང་ཉིད་ཀྱིས། །བྱང་ཆུབ་འདོད་མིན་འགྲོ་ཀུན་འདྲེན་པའི་ཕྱིར། །ཡེངས་རྨུག་ཁེ་གྲགས་ཚུལ་ལྟ་སྐྱོ་བ་དང༌། །མཉན་བསམ་བསྒོམ་ལ་དྲེད་སྤང་ཟུང་འཇུག་ཏུ། །སྤངས་ནས་རིམ་པས་ཤེས་རྒྱུད་ཡོངས་སུ་སྦྱོང༌། །མི་བཙོང་ཁྱད་དུ་མི་བསད་སྤང་མི་བྱ། །ལྡོག་མེད་མཐར་ཕྱིན་མཚོ་ལ་རྡོ་བོར་བཞིན། །དགེ་སྡིག་ལ་སོགས་འཕེལ་འགྲིབ་ཟླ་བ་བཞིན། །མི་དང་མི་མིན་བར་ཆད་སེལ་བར་བྱེད། །གོལ་ན་དེས་འཛིན་ལམ་སྟོན་འདྲེན་པར་མཛད། །མ་འོངས་དུས་ནའང་མཇལ་འགྱུར་གདུལ་བྱར་གྱུར། །དོན་དང་པོ་བསྟན་པའོ།། །།

དལ་ཞིང་འབྱོར་བ་འདི་ཐོབ་ཤིན་ཏུ་དཀའ། །དེ་ཐོབ་ཆུད་མི་གསན་བར་བྱང་ཆུབ་བསྒྲུབ། །བདེ་སྤྱོད་སྐལ་ལྡན་མི་ཁོམ་བརྒྱད་སྤངས་པ། །དེ་ནི་དལ་བ་ཡིན་པར་ཤེས་པར་བྱ། །འཇིག་རྟེན་ཁམས་ན་སེམས་ཅན་གྲངས་མང་ཡང༌། །འཛམ་གླིང་སོག་ཁར་སྐྱེ་བ་ཤིན་ཏུ་དཀའ། །གཙང་མ་མི་ལུས་ཐོབ་པ་རབ་ཏུ་དཀོན། །ལྷ་སོགས་རིགས་ལྔ་གླིང་གསུམ་མི་དང་དྲུག །མཐའ་འཁོབ་དབང་པོ་མ་ཚང་གཉིས་ཏེ་བརྒྱད། །ལྷ་སོགས་རིགས་ལྔའི་ཡུལ་དུ་སྟོན་པ་ལ། །མ་གཤེགས་རང་རང་སྡུག་བསྔལ་གྱིས་གཡེང་བས། །བསྟན་པའི་བོན་ཉན་མི་ཁོམ་གཤེན་ལྷས་གསུངས། །གླིང་གསུམ་མི་རྣམས་མཐོ་རིས་གནས་འགྲོ་རུ། །དགེ་བ་མེད་པས་སྨོན་ལམ་འཛམ་གླིང་འདེབས། །གླིང་རྣམས་སྤྱི་ཡི་མཐའ་འཁོབ་གླིང་ཕྲན་བརྒྱད། །མི་འམ་ཅི་སྟེ་རིགས་དྲུག་མི་རུ་གཏོགས། །འཛམ་གླིང་མཐའ་འཁོབ་མོན་དང་རྐོང་པོ་སོགས། །མདོར་ན་སངས་རྒྱས་བསྟན་པ་གང་མེད་རྣམས། །ཉ་མཆོད་དུས་གཅིག་ཆག་པས་གནས་འདིར་སྐྱེས། །མཐའ་འཁོབ་མི་ཡིས་ལུང་དོན་མི་གོ་བས། །དེ་ཕྱིར་ངེས་དོན་མ་བསྟན་སྟོན་པས་གསུངས། །ཡུལ་དབུས་སྐྱེས་ཀྱང་འོན་ལོང་ལ་སོགས་པ། །དབང་པོ་མ་ཚང་སྤྱོད་མི་ཁོམ་པར་གོལ། །མི་ཁོམ་གནས་བརྒྱད་དགེ་སྤྱོད་སྐལ་མི་ལྡན། །བཀའ་ཉན་སྐལ་ལྡན་འདུ་འཛི་བྲེལ་བ་མེད། །དེ་ནི་འབྱོར་བ་ཡིན་པ་ཤེས་པར་བྱ། །བདེ་གཤེགས་ཞལ་མཐོང་བརྒྱ་ལ་རེས་འགའ་ཙམ། །སྟོན་པའི་བཀའ་ཉན་ཀུན་གྱི་ཐུན་མོང་མིན། །འདུ་འཛིས་བྲེལ་བ་སེམས་ཅན་ལས་སྤྱོད་ཡིན། །དེ་དང་འགལ་བ་དལ་འབྱོར་ཡིན་པར་བཤད། །སངས་རྒྱས་འབྱུང་དང་བཀའ་ཡི་འཁོར་ལོ་བསྐོར། །བསྟན་པ་ཡུན་རིང་གནས་དང་མཐུན་རྐྱེན་ཚང༌། དལ་ལྡན་རང་ལ་འཛོམ་ཞིང་སྣོད་དང་ལྡན། །ལས་དག་རྗེས་འཇུག་འགལ་རྐྱེན་མེད་པ་འོ། །སྟོན་པ་འབྱུང་དཀོན་ཨུ་དུ་འབར་བ་འདྲ། །དེ་མེད་དེ་མི་འབྱུང་བས་བཀའ་འཁོར་དཀོན། །བསྟན་པ་ཡུན་རིང་གནས་དཀའ་ཆེད་འགའ་དག །དུས་ཀྱིས་ནུབ་ཅིང་ཆེད་འགའ་ལས་ཀྱིས་ནུབ། །ཉི་མའི་འཆར་ནུབ་ཟླ་བའི་འཕེལ་འགྲིབ་བཞིན། །བཀའ་ལུང་དགོངས་པ་ཁྲོལ་བའི་བླ་མ་དང༌། །འཚོ་བ་སྦྱོར་བྱེད་དད་ལྡན་ཡོན་བདག་གིས། །རྗེས་སུ་འཛིན་ཀྱང་བཀུར་སྟི་བྱེད་པ་དཀོན། །ཐོག་མེད་དུས་ནས་དཀའ་བ་སྤྱད་པ་ཡིས། །མི་ལུས་ཐོབ་ཅིང་སྟོན་པའི་འཁོར་དུ་སྐྱེས། །གསུང་དང་ཐུགས་ཀྱི་དུས་སུ་འཛོམ་པ་སྟེ། །གཤེན་ཕྲན་སླད་འབྱུང་སྟོན་པའི་འཁོར་ཞེས་བཤད། །ཕྱི་སྣོད་རིགས་བཙུན་མཚན་དང་ལྡན་པ་དང༌། །ནང་སྣོད་བློ་གསལ་ཡིད་གཞུང་ལ་སོགས་བཤད། །སྒོར་ཞུགས་ཕྱི་བཤོལ་མི་བྱ་ལྡོག་པ་མིན། །སེམས་ཅན་སྔོན་ནས་ད་ལྟའི་བར་དུ་ནི། །གཤེན་རབ་བཀའ་ལ་ཉན་བཤད་ཐང་གཅིག་གིས། །དགེ་ལ་ཡིད་ཕྱོགས་ལས་འཕྲོ་བཟང་པོར་བཤད། །བར་ཆོད་མེད་པར་བསམ་པ་མཐར་ཕྱིན་དཀའ། །རང་གི་ཚེ་ལུས་གཞན་ལ་དེ་བཞིན་ནོ། །དལ་འབྱོར་དེ་ནི་ཤིན་ཏུ་ཐོབ་པར་དཀའ། །སྔོན་ནས་དགེ་སྤྱོད་མ་ཡིན་རྙེད་མི་འགྱུར། །ཁམས་གསུམ་བརྩིས་ན་ལྷ་རིགས་མང་དུ་མངོན། །རྒྱུ་འབྲས་བརྩིས་ན་ངན་སོང་མང་དུ་མངོན། །སྤྱི་སྡེ་སྒོས་རིགས་བྱོལ་སོང་མང་བར་བཤད། །འཁོར་བའི་ལྟུང་ལུགས་བཤད་ན་དམྱལ་བ་མང༌། །ཡུར་བར་ཆུ་དྲངས་རྫིང་བུར་བསགས་པ་བཞིན། །མཐུན་སྣང་གྲུབ་པ་ཁ་འཐོར་བྱོལ་སོང་དང༌། །མི་རྣམས་ཆ་བརྩིས་སྲན་མ་ཁལ་བརྒྱ་ཡི། །གསེབ་དུ་ནས་འབྲུ་བཅུ་སྣང་ལྟ་བུ་འོ། །གང་ལྟར་བཤད་ཀྱང་མི་ཉུང་དེའི་ནང་ནས། །དལ་འབྱོར་ལྡན་པ་ནམ་ལངས་སྐར་མ་འདྲ། །དེ་ལྟར་འཐོབ་དཀའ་ཐོབ་འདི་དོན་མེད་ལ། །མི་ཚེ་ཟད་མིན་ཐར་པའི་བྱང་ཆུབ་བསྒྲུབ། །དལ་ཞིང་འབྱོར་བ་རྙེད་པའི་དུས་འདི་རུ། །འབད་དེ་བྱང་ཆུབ་བསྒྲུབ་པར་མི་བྱེད་ན། །གཙང་མ་མི་ལུས་ཐོབ་པས་ཅི་ལ་ཕན། །དཔེར་ན་རྒྱ་མཚོའི་འགྲམ་དུ་སྐོམ་ནས་ཤི། །ག་པུར་སྡོང་པོའི་རྩ་རུ་ཚད་པས་ཟིན། །སྟོན་ཀའི་ལོ་ཏོག་གསེབ་རུ་ལྟོག་པར་ཉལ། །རིན་ཆེན་གླིང་དུ་ནོར་སྐལ་ཆད་དང་འདྲ། །རང་ལ་ཨེ་ཤ་ཀྱི་ཧུད་སྙིང་རེ་ན། །སྐྱོ་ངལ་མེད་པའི་དད་བསྐྱེད་བླ་མ་བསྟེན། །མཉན་བསམ་བྱ་ཞིང་རྟོགས་པའི་ངེས་ཤེས་བཙལ། །གོ་བས་མ་ཡིན་བསྒྲུབས་ཀྱང་གཡེང་བ་སྤང༌། །ཐམས་ཅད་སྒྱུ་མ་ནམ་མཁའ་བཞིན་རྟོགས་བྱ། །སྙིང་རྗེ་འགྲོ་ཀུན་དོན་དུ་སེམས་བསྐྱེད་ལ། །སྦྱིན་ཚུལ་བཟོད་བརྩོན་རིམ་གཉིས་ལ་སོགས་པ། །བརྩོན་པས་གྲུབ་ཚད་བྱ་ཞིང་སྨོན་ལམ་གདབ། །ཅི་བྱེད་བཀའ་ལུང་རྣམས་དང་མཐུན་པར་བྱོས། །དོན་གཉིས་པ་དལ་འབྱོར་བསྟན་པའོ།། །།

ཕྱི་སྣོད་འཇིག་རྟེན་ཐམས་ཅད་མི་རྟག་སྟེ། །རི་རབ་རྒྱ་མཚོ་གླིང་འཁོར་ལ་སོགས་ཀྱང༌། །འཇིག་དུས་མེ་བདུན་བསྐལ་པའི་མེ་དཔུང་གིས། །ཕྱི་ནས་རང་འབར་བྱུང་སྟེ་ཐམས་ཅད་བསྲེག །ཆུ་དང་རླུང་གིས་འཇིག་པ་དེ་བཞིན་ཏེ། །རྡུལ་ཕྲན་ཙམ་ཡང་མི་ལུས་འཇིག་སྟོང་འགྱུར། །དུས་རྣམས་འགྱུར་ཏེ་དབྱར་དགུན་སྟོན་དཔྱིད་ལ། །ཞུ་སྐྱེད་ལ་སོགས་དབྱིབས་དང་ཁ་དོག་དང༌། །གྲང་དྲོ་ལ་སོགས་སྣང་བ་ཀུན་མི་རྟག །གལ་ཏེ་རྟག་ན་འགྱུར་ལྡོག་ཅི་ཕྱིར་རིགས། །ནང་བཅུད་སེམས་ཅན་ཐམས་ཅད་མི་རྟག་སྟེ། །བདག་དང་བདག་གི་དགྲ་གཉེན་སེམས་ཅན་རྣམས། །འཆི་བར་ངེས་ཏེ་ནམ་འཆི་མ་ངེས་དང༌། །ཅིས་ཀྱང་མི་སྟོངས་འཆི་བ་མངོན་དུ་འབྱུང༌། །དེ་སྔོན་ཐོགས་མེད་སྤྲུལ་པའི་སྐུ་ཡང་འགྱུར། །གྲུབ་ཐོབ་རྣམས་འདས་ཐ་མལ་སྨོས་ཅི་དགོས། །ལུང་ལས་རྟག་ཏུ་རེ་རྣམས་སུན་དབྱུང་ཕྱིར། །ལན་གཅིག་མྱ་ངན་འདས་ཚུལ་བསྟན་ཞེས་གསུངས། །སྐྱེས་མཐའ་འགག་སྟེ་འདུས་བྲལ་ཆགས་འཇིག་འགྱུར། །ཁམས་གསུམ་སེམས་ཅན་སྐྱེ་དང་འཆི་ལ་བརྟགས། །ཕུང་པོ་འདུས་བྱས་ཡིན་པས་སྙིང་པོ་མེད། །ཆུ་བུར་རྩ་ཟིལ་སེན་སྟེང་རྡུལ་དང་འདྲ། །འཁོར་བའི་ལུས་འདི་ནམ་ཡང་མི་རྟག་ངེས། །​
རྒྱུ་ལས་བྱས་པའི་གཟུགས་འདི་རྐྱེན་གྱིས་འཇིག །བེམ་རིག་དུས་བཞི་བདེ་སྡུག་ལ་སོགས་འགྱུར། །བུ་ཆུང་བྱིས་པ་འགྱུར་སོགས་རིམ་གྱིས་འགྱུར། །གང་གིས་རྟག་པ་དེ་ལ་འགྱུར་བ་མེད། །མི་རྟག་འཕོ་འགྱུར་གོང་དུ་དྲན་པ་ཡིས། །རྟག་པར་བཟུང་ནས་འཇིག་རྟེན་འདི་བསྒྲུབ་པ། །དེ་ལས་བློ་ལྡོག་ཕྱི་མའི་དོན་བྱེད་འགྱུར། །གཞོན་ནུ་ལ་སོགས་རྟག་འཛིན་འཁྲུལ་པའི་བློ། །ལ་ལ་མ་ཡི་མངལ་དུ་འཆི་འགྱུར་ཏེ། །ལ་ལ་བཙས་དང་རྒས་སོགས་དེ་བཞིན་ནོ། །སྒྲ་མི་སྙན་མིན་གཞན་ལ་ངེས་མེད་བཤད། །འཆི་རྐྱེན་གནོད་པ་མང་འགྱུར་བརྟན་པ་མེད། །ལུས་ཀྱི་འབྱུང་བའི་ཆ་ནི་མ་སྙོམས་ཤིང༌། །འཁྲུག་པས་འདུ་བ་རྣམ་བཞིའི་ནད་དུ་གྱུར། །བཞི་བརྒྱ་རྩ་བཞི་ནད་ཀྱི་རྐྱེན་དུ་འབྱུང༌། །མི་དང་མི་མིན་གདུག་ཅན་བར་དུ་གཅོད། །ཡེ་འབྲོག་སུམ་བརྒྱ་དྲུག་ཅུས་གློ་བུར་བྱེད། །བསྟན་པའི་གཙོ་བོ་བསྙུང་ཚུལ་བསྟན་པ་ཡང༌། །གལ་ཏེ་བགེགས་ཀྱི་བར་ཆོད་ཡིན་པ་སྲིད། །བགེགས་ལ་གཏོས་ཕན་གཏོ་བུས་གཏོ་གྱིས་གསུངས། །སྒྱུ་མ་མངོན་འབྱུང་བདུད་ནི་སོ་སོར་བསྐོས། །ས་ཡིས་འཆི་རྐྱེན་ཆུ་སོགས་དེ་བཞིན་ནོ། །གསོ་ཐབས་ཟས་ལའང་བརྣང་སོགས་དེ་བཞིན་འབྱུང༌། །གནས་ཀྱིས་མི་འཇིག་སྟེར་བ་ཡོད་མ་ཡིན། །ཡུལ་བྱེས་ལ་སོགས་གར་འཆི་མ་ངེས་སོ། །དུས་ཀྱི་བློ་ལྟོས་ཐུབ་པ་ཡོད་མ་ཡིན། །དབྱར་རྒུན་ལ་སོགས་ནམ་འཆི་མ་ངེས་སོ། །གང་གིས་དེ་ནི་ངེས་པར་བསམ་གྱུར་ན། །དགེ་བ་དལ་གྱིས་མ་ཡིན་མྱུར་དུ་སྒྲུབས། །ཡུལ་མཁར་ལ་སོགས་བཙན་པའི་གནས་ཡོད་ཀྱང༌། །ན་དང་རྒས་དང་འཆི་ལ་སྡོང་མི་འགྱུར། །དེ་བཞིན་འབྲེལ་བའི་གཉེན་དང་བསགས་པའི་རྫས། །རང་གི་ཡོན་ཏན་རྣམས་ཀྱིས་སྡོང་མི་འགྱུར། །སྟོན་པས་གཏོ་བུ་དྲངས་པའི་ལོ་རྒྱུས་ལས། །ཚེ་གཅིག་བསགས་པའི་ཟས་ནོར་ཡུལ་མཁར་དང༌། །དར་ཅིག་འབྲལ་མི་ཕོད་པའི་བུ་གཉེན་འདུན། །འཇིག་རྟེན་མི་ཡུལ་བྱ་འཕུར་ཚང་བཞིན་ལུས། །ནད་ཀྱིས་གདུང་བས་རང་ཡང་ལ་འུར་ཤི་བར་ངེས། །གཤིན་རྗེས་འཁྲིད་པས་དལ་གཅིག་ཡུལ་དུ་འདུག་དབང་མེད། །འཇིགས་པའི་དགྲ་ནི་འདི་ཀུན་ཙམ་ཞིག་ཀུན་ནས་བྱུང༌། །སྡོང་པའི་གཉེན་ནི་མི་གཅིག་ཡུལ་ན་འཁོར་བ་མེད། །སྟོན་པས་བདག་ལ་ཐུགས་རྗེས་མི་འཛིན་ནམ། །མི་རྟག་རྟག་ཏུ་རེ་བའི་གཟུགས་ཀྱི་ཕུང་པོ་ཡང༌། །གཅེས་པར་འདོད་ནས་ཞིམ་དགུའི་ཟས་ཀྱིས་གསོས། །བཟང་བར་འདོད་ནས་སྡུག་དགུའི་རྒྱན་གྱིས་བརྒྱན། །དགོས་དུས་མ་སྡོང་རྫ་ཆག་བཞིན་དུ་སྐྱུར། །རང་གི་སྐྱེ་ས་ཕ་ཡུལ་གང་ཡིན་དེ། །ཆགས་སྡང་ཉོན་མོངས་ཀུན་གྱི་ལྡུམ་རྭ་ཡིན། །གང་ན་དགེ་བ་མི་འཕེལ་ས་ཕྱོགས་སྤང༌། །འཕེལ་བའི་ཕྱོགས་སུ་འགྲོ་ཞིང་གནས་པར་བྱ། །ཐང་གཅིག་གནས་འདིའི་བུ་ཚ་ལ་སོགས་ཀྱང༌། །མགྲོན་པོ་གནས་གཅིག་ཁྲི་ལམ་ཐུག་འཕྲད་འདྲ། །གཉེན་པོར་བདག་འགྲོ་བདག་ཕྱིར་འོང་མི་འགྱུར། །གཉེན་འབྲེལ་ཆེད་དུ་སྡིག་པ་མི་བྱ་སྟེ། །བྱས་འགྱུར་རྣམ་སྨིན་ངན་འགྲོའི་སྡུག་བསྔལ་ནི༌། །རང་ལ་སྨིན་ཅིང་སྐལ་བགོས་འོང་མི་འགྱུར། །བུ་དང་ཚ་སོགས་འཁོར་བའི་དམྱལ་ཐག་ཡིན། །ཆགས་པ་མེད་པའི་དོན་དུ་བཞག་པར་བྱ། །བསགས་པའི་ནོར་རྫས་ལོངས་སྤྱོད་ཅི་ཡོད་ཀྱང༌། །བསྐྱང་སོགས་འདི་སྡུག་ཕྱི་མ་ངན་སོང་རྒྱུ། །སྒྱུ་མ་བདེན་འཛིན་རང་ཉིད་སྟོངས་པར་འགྲོ། །དེ་ཕྱིར་མེད་ན་འདོད་སེམས་ཡོད་ཞེན་སྤང༌། །ལུས་ཀྱི་དོན་དུ་སྡིག་པ་མི་བྱ་སྟེ། །ལྟོ་རྒྱབ་ལས་སོགས་སྡུག་བསྔལ་ཀུན་གྱི་གཞི། །རྒྱུ་འབྲས་གཉིས་ངན་མི་གཙང་ཕུང་པོ་ཡིན། །རྨོངས་པས་ཆགས་ཤིང་མཁས་པས་ཞེན་མེད་འགྱུར། །ཟས་དང་གོས་ཀྱིས་འདིར་བསྐྱང་གནས་བྱས་ལ། །རང་གཞན་དོན་དུ་དགེ་བ་སྤྱོད་དུ་གཞུག །དེ་ལྟར་ཤེས་པའི་མཁས་པ་དེ་དག་ནི། །འཇིག་རྟེན་ལས་མིན་དགེ་སྦྱོར་ཁོ་ནར་བྱེད། །འཆི་བདག་བདུད་ཟིན་འདུ་བའི་ནད་ཀྱིས་ཐེབས། །སྦྲུལ་གྱི་ཁར་ཚུད་བཞིན་དུ་ཐར་མི་སྲིད། །སྒྱུ་མའི་ལུས་བླངས་སྡུག་བསྔལ་ན་ཚའི་གཞི། །ཕུང་པོ་ལུས་ཀྱིས་རྣམ་ཤེས་སེམས་བསྡམ་པས། །སྐྱེ་དང་རྒས་པའི་སྡུག་བསྔལ་རིམ་གྱིས་འབྱུང༌། །ད་ལྟ་ན་བའི་སྡུག་བསྔལ་མཚོ་དང་འགྲོགས། །སྡུག་བསྔལ་ནད་ཀྱིས་དྲངས་པས་འཆི་བའི་རྟགས། །མི་རྟག་བཞི་བསྡུས་བདག་གི་ཕུང་པོ་ལ། །འཇིག་པའི་གཉེན་པོར་འདུ་བའི་ནད་དར་བས། །རིན་ཆེན་སྲོག་ལ་བབ་པར་བཏུགས་ཏེ་ནས། །མལ་གྱི་ཐ་མ་ནད་པའི་འཆི་མལ་ན། །གཉེན་གྱི་ཐ་མ་འགྲོགས་པའི་ལས་ཟད་ཀྱིས། །ཟས་ཀྱི་ཐ་མ་འཆི་བའི་དུར་བརྒྱགས་བསྙོད། །གཏམ་གྱི་ཐ་མ་ཁ་ཆེམས་སྨྲེ་སྔགས་འབོར། །མིག་གི་དབང་པོས་གཉེན་འདུན་ངོ་མི་ཤེས། །རྣ་བས་སྒྲ་མི་ཐོས་སོགས་གཏོ་བུ་བཞིན། །ཕྱི་ཡི་ཡུལ་འགག་ནང་གི་དབང་པོ་ཞ།།སེམས་ཉིད་རྩི་ཏ་སྙིང་གི་དཀྱིལ་དུ་འདུས། །བེམ་པོའི་ལུས་ལ་འབྱུང་བ་བཞི་འདུས་པས། །སེམས་ཅན་ལས་ཟད་བསོད་ནམས་ཆ་བྲི་ནས། །འཕེན་བྱེད་ལས་ཀྱིས་འབྲེལ་ནས་སོ་སོར་འཕེན། །​
གཏོར་འཚིགས་འཁྲུ་གཏུབ་འཁྲུགས་ཤིང་འཐིབས་པར་བྱེད། །ལུས་ཀྱི་མཁྲང་ཤོར་ཁ་སྐམ་དྲོད་ཡལ་ཏེ། །དབུགས་ཐུང་རྩ་རྣམས་དར་མ་ནུས་པར་འཁྱགས། །འདེགས་པའི་རླུང་བྲལ་ལངས་པའི་སྟོབས་རེ་ཞན། །གསེར་རྡོས་མནན་པ་ས་ལ་བྱིང་བ་འདྲ། །ཆ་བཞིའི་ཆ་གཅིག་རླུང་ཕྲད་ཕྱི་རུ་འབྱུང༌། །འབྱུང་བ་མེ་འཕྲ་དྲོད་དང་འགྲོགས་ནས་ཡལ། །སྤྱི་གཙུག་ལ་སོགས་སྐྱེ་གནས་སྟོན་པས་བཤད། །དེ་བཞིན་འབྱུང་བ་ཆུ་ཡལ་བསྐམ་པར་འགྱུར། །གསོན་ཚེ་གཅེས་ཀྱང་རོས་འཇིགས་རྩོད་པར་བྱེད། །འབུ་སྦྲང་བྱ་སྤྱང་རོ་ལ་ཟ་བ་འམ། །ཡང་ན་ཐལ་བར་འགྱུར་རམ་བམ་རུལ་ཏེ། །ཤ་དང་རུས་བྲལ་རུས་པ་དུང་སོགས་འགྱུར། །ལུས་ཞིག་སེམས་འཕོ་རྒྱ་རལ་བྱ་འཕུར་བཞིན། །དཔེར་ན་མགྲོན་པོ་ལ་ལ་འཛེག་པ་ལྟར། །འདི་འགག་ཅི་བཞིན་ཕྱི་མ་གསལ་བར་འགྱུར། །བར་དོའི་སྣང་བ་འཆར་ཏེ་བདེ་སྡུག་ཆེ། །བདེ་འགྲོ་ངན་འགྲོ་སངས་རྒྱས་སར་འགྲོ་གསུམ། །སྤྲོས་ན་རིགས་བདུན་ཡོད་དེ་མདོ་རུ་བལྟ། །དེས་འཇིགས་ཁྱད་པར་ཤེས་པའི་སྐྱེས་བུ་ནི། །འཁྲུལ་སྣང་ལྟ་མི་ཁོམ་པར་བྱང་ཆུབ་བསྒྲུབ། །དུར་ཁྲོད་ཆུར་འགྲམ་ཤིང་དྲུང་བླ་གབ་མེད། །གནས་བཞིའི་དཔེ་དང་སྦྱར་ལ་བསྒོམ་པར་བྱ། །ལས་ཀྱི་འཁོར་བའི་ལུས་ཅན་ཐམས་ཅད་ལ། །རྒྱལ་པོ་རྨངས་སོགས་ས་དང་ཆུ་དང་ནི། །བར་སྣང་ལ་སོགས་གནས་པའི་སེམས་ཅན་ལ། །སྐྱེས་ནས་མི་འཆི་བ་དག་སྲིད་མ་ཡིན། །རང་གི་དགྲ་གཉེན་ན་མཉམ་རྒན་གཞོན་སོགས། །ཇི་སྙེད་ཤི་བ་མཐོང་ཐོས་བརྗེད་དམ་ཅི། །ལོ་ཟླ་ཞག་ལོན་འཆི་ལ་ཉེ་འགྱུར་ཞིང༌། །རིང་བར་འགྱུར་མིན་རྟག་ཏུ་མི་རྟག་བསམ། །དཔེ་རུ་ཀུན་འགྱུར་མེད་སྣང་མིག་ཡོར་འདྲ། །སྣང་ཡང་མི་བདེན་སྒྱུ་མའི་གླང་སོགས་འདྲ། །སྣང་བ་འགྱུར་བ་འབབ་ཆུ་ལ་སོགས་འདྲ། །སྣང་བ་འགག་པ་རྫ་ཆག་ལ་སོགས་འདྲ། །དད་པའི་རྐྱེན་བྱེད་མེད་བསྐྱེད་ཡོད་པས་གསོའོ། །བརྩོན་འགྲུས་གྲོགས་བྱེད་བྱང་ཆུབ་མྱུར་དུ་བསྒྲུབ། །ཆགས་སྡང་ལ་སོགས་ཉོན་མོངས་གཉེན་པོར་འགྱུར། །རྟག་པའི་དངོས་པོར་མ་གྲུབ་སྟོང་ཉིད་རྟོགས། །དོན་གསུམ་པ་མི་རྟག་པ་བསྟན་པའོ།། །།

གང་ཞིག་སྐྱེས་བུ་རྒྱུན་དུ་བསམ་བྱས་ལ། །འཁོར་བ་སྐད་ཅིག་བདེ་བའི་སྐབས་མེད་པས། །དེ་ལ་འཇིགས་ཤིང་སྐྱོ་བ་སྐྱེས་གྱུར་ན། །ཁམས་གསུམ་གནས་ནས་ཐར་འགྱུར་མྱ་ངན་འདའ། །འཁོར་བའི་སྡུག་བསྔལ་བདེ་བར་འཛིན་མཐོང་བ། །དེ་དག་ཤིན་ཏུ་སྡུག་བསྔལ་ཆེན་པོ་སྟེ། །སྲིད་པའི་འཆིང་བས་བཅིངས་པས་གྲོལ་མི་འགྱུར། །རང་གི་རང་སྦྱོང་སེམས་ཅན་སྙིང་རེ་རྗེ། །ཚ་བའི་དམྱལ་བ་ཤིན་ཏུ་བཟོད་གླག་མེད། །འཇིག་རྟེན་འདི་ཡི་མེ་ནི་རེས་ཤིག་མེ་འོལ་ཙམ། །འདི་ལས་དམྱལ་བའི་མེ་ནི་དགུ་འགྱུར་ཙམ་གྱིས་ཚ། །སྲ་བརྟན་ལྕགས་ཀྱི་ཐུ་ལུམ་བསྐྱུར་བ་ཡང༌། །སྐད་ཅིག་ཡུད་ལ་མར་ཁུ་བཞིན་དུ་འཇུ། །དེ་ཡིས་ལྕགས་འབར་ཁང་པ་དགུ་རིམ་དུ། །འགྲེ་ལྡོག་བྱེད་ཀྱང་ཕྱོགས་མཚམས་ཀུན་ནས་བསྲེག །ཚོར་བ་རགས་པས་ལུས་ནི་འཕེལ་འགྲིབ་ཆེ། །ཡང་སོས་ཐིག་ནག་བསྡུས་འཇོམས་ངུ་འབོད་དང༌། །ངུ་འབོད་ཆེན་པོ་ཚ་བ་རབ་ཏུ་ཚ། །མནར་མེད་དང་བརྒྱད་ཚ་བའི་དམྱལ་བ་སྟེ། །མེ་མ་མུར་སོགས་ལྷག་མ་བཅུ་དྲུག་འཁོར། །གྲང་བའི་དམྱལ་བ་ཤིན་ཏུ་བཟོད་གླག་མེད། །འཇིག་རྟེན་འདི་ཡི་རླུང་ནི་རེས་ཤིག་རླུང་འོལ་ཙམ། །འདི་བས་དམྱལ་རླུང་དགུ་འགྱུར་ཙམ་གྱིས་གྲང༌། །​
རིན་ཆེན་གསེར་གྱི་ཐུ་ལུམ་བསྐྱུར་བ་ཡང༌། །སྐད་ཅིག་ཡུད་ལ་པདྨ་བཞིན་དུ་འགས། །ལས་ཀྱིས་མནར་བའི་ལུས་འདི་སྨོས་ཅི་དགོས། །ཆུ་བུར་རྡོལ་པ་སོ་ཐམ་ཀྱི་ཧུད་དང༌། །ཨ་ཆུ་ཨུད་དཔལ་ལྟར་སྔོ་པདྨ་དམར། །གས་པ་ཆེན་པོ་དང་བརྒྱད་གྲང་དམྱལ་ཏེ། །ཚ་དམྱལ་བྱང་ཐད་མུན་ནག་གནས་སུ་སྦྱོང༌། །ཉིས་ཚེ་བ་དང་ཉིས་འཁོར་དམྱལ་བ་ནི། །རོ་སྟོད་ལྕགས་ཀྱི་ཁང་པ་འབར་བས་བསྲེག །རོ་སྨད་གངས་ཕུག་རླུང་ནག་གསེབ་ཏུ་འཁྱགས། །ལ་ལ་ཚ་གྲང་སྡུག་བསྔལ་རེས་མོས་སྦྱོང༌། །ལ་ལ་ཤལ་མ་རི་ཡིས་ཤ་ལྤགས་གཅོད། །ལ་ལ་སྦྲུལ་མགོ་གསུམ་བླང་བརྡེག་སོགས་བྱེད། །ལ་ལ་སྦྲུལ་སོགས་སེམས་ཅན་གདུག་པས་ཟ། །ལ་ལ་མགོ་བརྙན་མཚོན་ཐོགས་རྣམས་ཟ་བརྡེག །ལ་ལ་བརྒྱ་ཤོང་ཁ་སྤྲོད་ཟངས་སུ་འཚོད། །ལ་ལ་མཁར་གོང་སོ་ཅན་མྱ་ངན་འདྲུད། །གཞན་ཡང་ཚ་གྲང་སྡུག་བསྔལ་ཤིན་ཏུ་ཆེ། །སྔར་བྱས་ལས་ངན་མ་ཟད་སྲོག་མི་འབྲལ། །བསྐལ་པར་གནས་སོགས་ཤིན་ཏུ་ཚེ་རིང་ངོ༌། །བྲིས་དང་གཟུགས་མཐོང་ཐོས་དང་ཀླགས་པ་ཡིས། །སྐྲག་འགྱུར་ཉམས་སུ་མྱོང་ན་སྨོས་ཅི་དགོས། །གལ་ཏེ་མི་འཇིགས་འགྱུར་བ་མེད་སྲིད་དམ། །ཡང་ན་སེམས་གསལ་མེ་དཔུང་མཆོངས་པ་འདྲ། །​
ཡིད་བཏགས་ཞེན་ཅིང་ཆགས་པ་འདོད་པས་བརྒྱལ། །བཀྲེས་ཤིང་སྐོམ་པའི་སྡུག་བསྔལ་གྱིས་ནི་ཟིན། །ལ་ལ་མི་གཙང་ཅུང་ཟད་བོར་མི་རྙེད། །རྒྱ་མཚོར་བལྟས་པས་སྐམ་འགྱུར་ལ་སོགས་སོ། །ལ་ལ་ཟས་སྐོམ་སྣང་ཡང་བསྲུང་བར་མཐོང༌། །ལ་ལ་རྣག་ཁྲག་ལ་སོགས་ཡིད་མི་འོང༌། །ལ་ལ་མི་གཙང་བསྔོས་མིན་སྐལ་མི་ལྡན། །ལ་ལ་ལྕགས་ཀྱི་ཁང་པ་དགུ་རིམ་བཅུག །ལ་ལ་ཁར་ཟོས་མེ་ལྕེ་འབར་བ་སོགས། །ལ་ལ་ཟོས་རྣམས་ཁྲོ་ཆུར་འདྲིལ་བར་འགྱུར། །ལ་ལ་བོག་རི་མགོ་དང་པྲེང་རྒྱུད་སྐེ། །རྩྭ་འཇག་རྐང་དང་བྱང་འབྲོག་ལྟོ་དེ་ཡི། །ཁ་ནི་ཁབ་མིག་མི་གཙང་བག་ཙམ་ཡང༌། །བོར་བ་བཟའ་བའི་ནུས་པ་ཡོད་མ་ཡིན། །ལ་ལ་གཉིས་ལྡན་ཚ་གྲང་ནད་ཀྱིས་གདུང༌། །ཁ་ཅིག་དེ་ལ་ཡ་ཐོག་སྐམ་འདྲའི་གཟུགས། །སོས་ཀ་ཟླ་བ་ཚ་འགྱུར་དགུན་ཉི་གྲང༌། །བསྐལ་པར་གནས་སོགས་ཤིན་ཏུ་ཚེ་རིང་ངོ༌། །བྱོལ་སོང་གླེན་ཞིང་ལྐུགས་པས་མྱོས་ཤིང་རྨོངས། །འོག་སོགས་ཆང་དར་སྦང་མ་བཞིན་དུ་གནས། །མུན་པའི་ནང་ན་རིགས་བཞི་འཐོམ་པ་དག །རང་དབང་མེད་པ་འཁོལ་བརྡེག་བསོད་ལ་སོགས། །གཅིག་གིས་གཅིག་ཟ་གནོན་འཚིར་འགྱུར་མི་ཤེས། །བཀྲེས་སྐོམ་ཚ་གྲང་འཇིགས་དང་འབྲོས་པས་སྡུག །འཛམ་གླིང་མི་རྣམས་མ་ཡི་རུམ་གནས་ཚེ། །མ་ཡིས་ཚ་བ་འཐུང་ན་བུ་དེ་ཡང༌། །ཚ་བས་ན་འགྱུར་གྲང་བ་འཐུང་བ་དང༌། །འགྲངས་དང་ལྟོགས་པ་ལ་སོགས་དེ་བཞིན་ནོ། །བཙས་དུས་པགས་བཤུས་རྩིག་པའི་ངོས་དྲུད་ཙམ། །གོས་སོགས་རྩུབ་དང་གཡང་ཟ་ལ་སོགས་སོ། །སྐྲ་དཀར་བྱི་ཟག་གཉེར་འདུས་བཀྲག་ཀྱང་ཤོར། །ཐལ་ཀ་སྤ་དམས་སོ་འདོན་སེར་སྔོ་སེང༌། །མིག་རྣ་ཁ་སྣ་ཆུ་འཛག་རྟ་རྒན་འདྲ། །ཤ་ཡང་ཡོ་ཤོར་རུས་མགོ་པགས་པས་གཡོགས། །བྲང་རུས་ལྷུ་ཚིགས་རྩིབ་མ་བགྲང་དུ་བཏུབ། །ལུས་ཀྱི་མདོག་ལོག་བཀྲག་ཡལ་རོ་དང་མཚུངས། །ཀུན་གྱི་ཡིད་དུ་མི་འོང་ལུས་རྣམས་འདར། །བུ་ཚས་ཤི་ན་རུང་སྙམ་ཉལ་བས་ངལ། །སེམས་ལ་དྲན་ཡང་ལུས་ལ་ནུས་པ་མེད། །སྨྲ་ན་མི་བཙུན་འགྲོ་ན་གོག་ལས་སོགས། །མཛེ་དང་ཕོལ་དང་སྐྲན་དང་དམུ་ཆུ་དང༌། །སུར་ཡ་ནག་པོ་གློ་ནས་རྡོལ་བ་དང༌། །དྲེག་དང་གྲུམ་བུ་ཤིན་ཏུ་ཁོལ་བ་དང༌། །ཅི་ལ་ཡང་ནི་བཟོད་པའི་གླགས་མེད་དེ། །སྨན་དང་རླངས་པོའི་དཔྱད་སོགས་ལོངས་སྤྱོད་རྣམས། །མཐོང་ཡང་མི་འཇུག་ལུས་རྣམས་རྒས་པ་བཞིན། །མི་བཟོད་ཚད་ནི་བྱེ་ཚན་སྲིན་བུ་འདྲ། འཆི་བའི་སྡུག་བསྔལ་གོང་དུ་བསྟན་པ་འོ། །དགྲ་དང་འཕྲད་དོགས་འཕྲད་དང་འདུལ་བ་དང༌། །གཉེན་དང་བྲལ་དོགས་བྲལ་དང་ཞེན་པ་དང༌། །ལོག་འཚོ་སློང་འཁྲོ་ཁེ་སྤོགས་ཚོང་སོགས་དང༌། །བཙལ་བར་དཀའ་བ་ལྷ་གཉེན་ཤེལ་སྒོང་འདྲ། །ལྟོ་རྒྱབ་གཉིས་སོགས་སྡུག་བསྔལ་བསམ་མི་ཁྱབ། །སྤྱིར་ཡང་འགྱུར་བའི་སྡུག་བསྔལ་གྲམ་ཆུ་འདྲ། །མི་རྣམས་གཞན་ཡང་སྡུག་བསྔལ་ཤིན་ཏུ་ཆེ། །མི་འམ་ཅི་རྣམས་བདེ་མེད་བསྐལ་པར་གནས། །ལྷ་མིན་དཔལ་ལ་དྲེགས་པའི་ང་རྒྱལ་སྐྱེ། །ཁོང་ཁྲོས་ཁྲོ་གཏུམ་འཐབ་རྩོད་ཉིན་རེ་ལ། །གཡུལ་ཆེན་ལན་ཆེན་བཅོ་བརྒྱད་སྤྲོད་པར་འགྱུར། །ལྕི་བའི་གོ་ཆ་མཚོན་གྱི་བསྐལ་པ་འབར། །གཅིག་གིས་གཅིག་གསོད་མྱ་ངན་ངུ་འབོད་དར། །རྣག་ཁྲག་མཚོ་བརྡོལ་ཁོ་ཕམ་བདག་རྒྱལ་དང༌། །ཡེ་འབྲོག་ཐོབ་ཤོར་གནོད་པའི་སེམས་དང་ལྡན། །དེ་ལ་སོགས་ཏེ་སྡུག་བསྔལ་ཤིན་ཏུ་ཆེ། །ལྷ་ཡང་ལོངས་སྤྱོད་ཡེངས་པའི་འཆི་ལྟས་འབྱུང༌། །སྐྱེ་གནས་དྲན་སོགས་ལྟུང་བའི་སྡུག་བསྔལ་དང༌། །ཏིང་འཛིན་གཡོ་འཁྲུག་ཕམ་ལྟུང་སྡུག་བསྔལ་དང༌། །ཚེ་རིང་སྡུག་བསྔལ་འདུ་ཤེས་མེད་སོགས་སོ། །འཁོར་བའི་སེམས་ཅན་ཟོ་ཆུ་བཞིན་དུ་བརྒྱུད། །ཕ་མ་བུ་ཚ་ཚང་ཟླ་ལ་སོགས་ཏེ། །འགྲོ་ཀུན་གཉེན་བྱས་དགྲ་ཡང་དེ་བཞིན་ནོ། །ཕ་ཉིད་མར་གྱུར་བུ་སོགས་ཀུན་ཏུ་འོ། །ལྷ་ཡི་ལོངས་སྤྱོད་བདེ་བ་ཐོབ་ནས་ཀྱང༌། །ལས་ཀྱི་དབང་གིས་ངན་སོང་གནས་སུ་ལྟུང༌། །རྒྱལ་པོ་རྨངས་འགྱུར་དེ་བཞིན་དབུལ་ཕྱུག་སོགས། །སྐྱེ་བ་གཅིག་གམ་དུ་མར་བརྒྱུད་ནས་འབྱུང༌། །གཅིག་གི་རུས་བསགས་རི་རབ་འདས་འགྱུར་ཏེ། །ཁྲག་བསགས་རྒྱ་མཚོ་ཤ་དང་འོ་མ་དང༌། །དེ་བཞིན་དེ་ལས་གཞན་པའི་ལུས་རྣམས་བླང༌། །ད་རུང་འཁོར་བ་བསྒྲུབ་རྣམས་དེ་བས་ལྷག །འཁོར་བའི་ལས་སྤྱོད་ཟིན་མེད་ཟ་ཕྲུག་འདྲ། །བྱས་པ་དོན་མེད་ཆུ་བཤིག་སྙིང་པོ་འདྲ། །འདོད་པས་མི་ངོམས་ཚ་ཆུ་འཐུང་བ་འདྲ། །འདོད་པས་བསླུ་བ་རི་དྭགས་སྐོགས་ཟིན་འདྲ། །བདེ་བའི་སྐབས་མེད་ནད་པའི་མལ་དང་འདྲ། །ཐར་པ་དཀའ་བ་དོང་ཆུད་བཙོན་དང་འདྲ། །འཁོར་བའི་འདབ་རྒྱས་སྡུག་བསྔལ་ཕྱིར་འཕེལ་བ། །ཀླུ་ཡི་མགོ་མང་སྡུག་བསྔལ་དེ་རྙེད་བཞིན། །མི་གཙང་གཙང་འཛིན་ལྕི་བའི་འབུ་སྦུར་འདྲ། །འཁོར་བ་མི་རྟག་རྩྭ་ཁའི་ཟིལ་བ་འདྲ། །སྡོངས་པའི་མི་གཅིག་ཡུལ་ན་འཁོར་བ་མེད། །གྲོགས་མེད་གཅིག་པུར་འགྲོ་བ་གཏོ་བུ་བཞིན། །དེ་ལྟར་དེ་ནི་བསགས་པའི་ལས་ལས་བྱུང༌། །སེམས་ཅན་ལས་ནི་བཟང་ངན་གཉིས་སུ་བཤད། །དོན་བཞི་པ་འཁོར་བའི་ཉེས་དམིགས་བསྟན་པའོ།། །།

གང་ཟག་སྐོམ་པ་གང་ཞིག་ཆུས་གདུང་བཞིན། །དད་པས་སྔོན་ལ་དགེ་བར་མོས་ཞེས་བཤད། །ཆུས་གདུང་སེམས་ཅན་དེ་ཉིད་ཚོལ་བ་བཞིན། །ཡོན་ཏན་ཀུན་གྱི་གཞི་དང་སྔོན་འགྲོ་བ། །བླ་མ་དམ་པའི་གདམས་ངག་མཛད་སྤྱོད་དང༌། །སངས་རྒྱས་བཀའ་ལུང་དྲང་དོན་ངེས་དོན་དང༌། །བསོད་ནམས་ཚོགས་བསགས་བདེ་བའི་ལོངས་སྤྱོད་དང༌། །བསོད་ཟད་སྡུག་བསྔལ་རྣམས་ལ་བརྟག་ལ་བཙལ། །ནམ་མཁའ་འདི་ནི་འཇིག་པར་འགྱུར་ཡང་སྲིད། །སངས་རྒྱས་ཀྱིས་ནི་མི་བདེན་ཚིག་མི་གསུང༌། །སྤང་ལས་ཆུ་བརྡོལ་བཀག་གིས་མི་ཁེགས་བཞིན། །དེ་ལ་བརྟེན་ནས་དེ་ནི་སྐྱེ་བར་འགྱུར། །བླ་མའི་གདམས་ངག་མཛད་སྤྱོད་འཛོལ་བ་དང༌། །དགེ་བྱེད་སྤྱི་ཡི་ལས་སྤྱོད་ལོག་པ་དང༌། །བོན་དང་མཐུན་ལ་མི་རིགས་ལས་བྱུང་དང༌། །སྒོར་ཞུགས་རང་ལ་བར་ཆོད་བྱུང་རྣམས་ལ། །ཐེ་ཚོམ་ཟ་འགྱུར་ལོག་པའི་བློ་སྐྱེས་ན། །པང་དུ་སྦྲུལ་བྱུང་མྱུར་དུ་སྤོང་བ་བཞིན། །འགྲོ་བ་སྤྱི་དང་བླ་མའི་འཁྲུལ་མི་བརྟག །སྔོན་ལས་འབྲས་བུར་ཤེས་བྱ་དེ་སྤང་ངོ༌། །ནོར་བུ་ཆུ་དྭངས་རྫས་ཀྱིས་ཆུ་སྙོག་སེལ། །དྭངས་བའི་དད་པས་སྤྲོས་འགྱུར་དགེ་སྡིག་འབྱེད། །མ་ཡི་ཕྱི་ན་བུ་གཞོན་འབྲེང་བ་ལྟར། །མོས་པའི་དད་པས་བསྟན་པ་ལ་འཇུག་འགྱུར། །དགུན་གཞུའི་རྒྱུད་བཞིན་ཡིད་ཆེས་དད་པ་ཡིས། །ཐེ་ཚོམ་སེལ་ཏེ་ཤེས་པ་གཞུང་ཚུགས་འགྱུར། །ཆུ་བོ་ཆེན་པོ་རྒྱུན་དུ་འབབ་པ་ལྟར། །རྒྱུན་ཐག་རིང་པོའི་དད་པ་སྐྱོ་ངེས་མེད། །སྲོག་ཆད་མི་གང་ལོག་པ་མེད་པ་བཞིན། །ཕྱིར་མི་ལྡོག་པའི་དད་པས་མཐར་རུ་ཕྱིན། །རྒྱ་མཚོའི་གཏིང་གི་འཇོག་པོ་ཀླུ་གནས་པ། །པད་མ་སྟོང་བརྩེགས་རུས་སྦལ་ཁྲ་བོ་ཡིས། །ཆུ་ལས་འོ་མ་དུག་ལས་རྩི་ཕྱེ་བཞིན། །དགེ་སྡིག་སྤོང་ལེན་ཚོགས་བསགས་སྒྲིབ་པ་སྦྱོང༌། །དོང་ནས་བཙོན་ཐར་ཞིང་ས་གཤིན་པོ་འམ། །དག་བྱེད་ཆུ་བཞིན་སྔར་བསགས་སྡིག་པ་སྦྱོང༌། །མ་འོངས་དགེ་བ་ཐམས་ཅད་འཕེལ་བར་འགྱུར། །འཁོར་བའི་གནས་ནས་ཐར་པའི་བྱང་ཆུབ་ཐོབ། །དོན་ལྔ་པ་དད་པ་བསྟན་པའོ།། །།

ལུས་ཅན་གང་ཞིག་སྡུག་བསྔལ་མཐོང་བ་ཡི། །འཇིགས་པ་དེ་ལ་སྐྱོབ་པར་འདོད་པའི་བློས། །སྐྱབས་གནས་ཁྱད་པར་བྱེད་པས་སངས་རྒྱས་སོགས། །ནུས་པའི་ཡོན་ཏན་ངེས་པས་སྐྱབས་སུ་འཛིན། །དུས་འདི་ནས་བཟུང་བྱང་ཆུབ་འབྲས་བུའི་བར། །བདག་གཞན་འཁོར་བའི་འཇིགས་པ་བསྒྲལ་འདོད་པས། །ཞལ་སྐྱིན་རྟེན་དང་བླ་མའི་སྤྱན་སྔ་རུ། །མཆོད་པའི་ཚོགས་བཤམས་སྤྲུལ་ཏེ་ཡོངས་སུ་འབུལ། །ཅོག་པུར་འདུག་སྟེ་ཐལ་མོ་རབ་སྦྱར་ནས། །སྐུ་གསུམ་ལྷུན་གྲུབ་སྟོབས་ཆེན་འཇིགས་པ་སེལ། །ཕྱོགས་དུས་སངས་རྒྱས་རྣམས་ལ་སྐྱབས་སུ་མཆི། །ཐར་ལམ་གོ་འབྱེད་ཡང་དག་བདེན་པའི་བོན། །བདེན་གཉིས་དོ་མཉམ་བོན་ལ་སྐྱབས་སུ་མཆི། །སྒྲིབ་གཉིས་བྱང་སྦྱོང་གཞན་གྱི་དོན་ལ་བརྩོན། །གཤེན་རབ་སེམས་དཔའི་ཚོགས་ལ་སྐྱབས་སུ་མཆི། །དེ་སྐད་ལན་གསུམ་བརྗོད་ལ་སྐྱབས་སུ་གསོལ། །དེ་ལྟར་སངས་རྒྱས་བོན་དང་སེམས་དཔའ་ལ། །སྟོན་པ་ལམ་དང་སྒྲུབ་པའི་གྲོགས་ཞུ་སྟེ། །རྗེས་སུ་ཞུགས་ནས་སྒྲུབ་ཅིང་བསྟེན་ནས་ནི། །ཡིད་ཆེས་བློ་གཏད་གཞན་དུ་འགྱུར་བ་མིན། །གང་ཞིག་ཕན་ཡོན་རྗེ་ཡི་ཡོན་ཏན་བཞིན། །སངས་རྒྱས་སྐྱབས་ཚུད་སྐྱོན་ཡོན་འཕེལ་འགྲིབ་ཅིང༌། །འདི་ཡི་བར་ཆོད་རྣམས་སེལ་བར་དོ་རུ། །སྐྱོབས་བྱེད་ཕྱི་མ་ལ་ཡང་གདུལ་བྱར་འགྱུར། །དེ་ལྟར་ཡོན་ཏན་དྲན་པས་ཡང་ནས་ཡང༌། །སྐྱབས་སུ་འགྲོ་བྱ་མཆོད་པ་རྒྱུན་དུ་བརྩོན། །འཕྲིན་ལས་གསལ་གདབ་སྲོག་གི་ཕྱིར་མི་སྤང༌། །སེམས་ཅན་དོན་བྱ་བཀའ་ཚིག་ཁྱད་མི་བསད། །སྡིག་པའི་གྲོགས་སྤང་སྐུ་གཟུགས་ལ་སོགས་དང༌། །གླེགས་བམ་ཡི་གེ་སྤྱི་དམ་གཅིག་པ་ལ། །སྲི་ཞུ་གུས་པ་ཆེར་བྱ་དེ་མིན་སྤང༌། །རྒྱལ་སྲིད་གཅིག་པའི་ཁྲིམས་བཞིན་བྱ་བ་འོ། །སྐབས་འདིར་བླ་མས་གཞན་ལུགས་དགག་པར་གསུངས། །སྟོན་པའི་ལུང་ནས་མུ་སྟེགས་དགག་པར་བཤད། །ཕྱོགས་རིས་རུ་ངས་རང་གཞུང་སྐྱོན་མིན་ཏེ། །དོན་གྱི་འདུག་ཚུལ་སྒྲོ་སྐུར་མེད་བརྗོད་ཅིང༌། །བློ་ཆུང་ཁོང་དགེའི་ལམ་གེགས་བསལ་བའི་ཕྱིར། །ཕྲག་དོག་སེམས་ལྡན་སྒྲོ་སྐུར་བཟློག་པར་བྱ། །སྐྱབས་གནས་སྟོན་པ་ལྟ་སྤྱོད་འབྲས་བུ་ཡིས། །ཕྱི་རོལ་ནང་པའི་ཁྱད་པར་འབྱེད་པར་བྱེད། །དཀོན་མཆོག་སྐྱབས་གནས་མི་འཛིན་ཕྱི་རོལ་འགྱུར། །སྐྱབས་གནས་འཛིན་ན་མཐུན་པར་རིགས་ཅེ་ན། །སྐྱབས་གནས་མི་སྤང་ཚིག་མིན་དོན་ལ་གཅིག །སྐུ་དང་ཡེ་ཤེས་ལ་སོགས་མཐུན་པའི་ཕྱིར། །ཚིག་མི་མཐུན་བཞིན་དོན་མི་འདྲ་ཞེ་ན། །རྒྱ་བོད་སྐྱབས་གནས་ཅི་ལྟར་མཐུན་པར་འགྱུར། །རྒྱ་བོད་དོན་གཅིག་བོད་སྐད་ཐ་དད་ན། །མེ་ཞུགས་མིང་སོགས་ཅི་ཡི་ཕྱིར་ན་གཅིག །ཞལ་སྐྱིན་རྟེན་ལ་སོགས་པའི་མཆོད་གནས་ནི། །ཕྱི་རོལ་ནང་པ་གང་དང་གང་མཐུན་གཏོགས། །བསྟན་གཅིག་སྟོན་པ་གཉིས་མི་འབྱུང་ཞེ་ན། །སྤྲུལ་སྐུ་སྟོན་པའི་མཚན་མང་དོན་ལ་གཅིག །གདུལ་བྱའི་སྣང་ཚུལ་ཐ་དད་བཤད་པ་དང༌། །འགྲོ་བ་འདྲེན་པའི་ཐབས་ཚུལ་མཐུན་པའི་ཕྱིར། །ལོ་རྒྱུས་ལ་སོགས་མི་མཐུན་བཤད་ཅེ་ན། །སྔགས་དང་ཕ་རོལ་ཕྱིན་སོགས་སྟོན་པ་རྣམས། །ཐ་དད་སྣང་ཕྱིར་གང་ཞིག་བདེན་པ་བསྒྲུབ། །ཀུན་གྱིས་ཆོས་གསུངས་མཐུན་པས་བདེན་ཞེ་ན། །ཚིག་གཉིས་དོན་གཅིག་ཟན་དང་བཤོས་པ་བཞིན། །གལ་ཏེ་མིན་ན་གོང་གི་བརྟག་པས་མཚུངས། །ལྟ་བ་སྤྲོས་པའི་མཐའ་དང་བྲལ་བ་ལ། །རྟག་ཆད་ལ་སོགས་སྐྱོན་གྱི་ཉེས་པས་དབེན། །སྤྱོད་པ་སྐོར་བ་ལོག་ན་བདེན་མཆོག་སོགས། །འགའ་ཞིག་ལོག་ཚུལ་ཁོ་བོའི་ཁོངས་སུ་འདུ། །གཉིས་ཀ་གཉིས་ལྡན་འདི་དག་ཅིའི་ཕྱིར་རྫུན། །གདུལ་བྱ་བསམ་བཞིན་ཐབས་སྤྱོད་སྣ་ཚོགས་བསྟན། །སྔགས་བཙུན་ལ་སོགས་ཐབས་སྤྱོད་སྣ་ཚོགས་ལ། །གང་བདེན་གང་ལོག་སྐྱོན་ཡོན་སྣང་ཚུལ་ཡིན། །འབྲས་བུ་རང་གཞན་འདི་དང་ཕྱི་མའི་དོན། །ཕུན་སུམ་ཚོགས་གྲུབ་ཁྱད་པར་ཅུང་ཟད་མེད། །མུ་སྟེགས་རྟག་བདེ་གཙང་མ་གཅིག་པུར་འདུག །སྟོན་པས་དེ་ལྟར་མིན་གསུངས་གཞན་དུ་བསྟན། །སྤྱི་ཁྱབ་ཡོན་ཏན་རང་ལ་ལྡན་བརྗོད་པ། །རིན་ཆེན་མཉམ་པོའི་སྤང་བླང་བྱེད་པ་འདྲ། །སྤྱི་ཁྱབ་ཉེས་སྐྱོན་གཞན་ལ་ལྡན་བརྗོད་པ། །ཚ་ཡིས་ཞང་ལ་གནད་ངན་སྐྱོན་བགྲང་བཞིན། །མཉམ་ཉིད་དོར་ནས་རང་ཕྱོགས་བཟང་བསྒྲུབ་པ། །རིན་ཆེན་སྤངས་པའི་མཆོང་བུ་བྱི་དོར་འདྲ། །བཟང་འདོད་ཞེན་བློས་ཕྱིར་ལ་ངན་གྱུར་པ། །ཤེལ་ཚ་རླན་ཤོར་ག་པུར་རྫིར་འཕྱར་བཞིན། །བློ་ཡིས་བརྟག་ན་ཕྱོགས་ཀུན་སྐྱོན་མེད་མིན། །ཡོན་ཏན་དེ་བཞིན་ཕྱོགས་འགའི་བྱེད་པ་ཅན། །ཕྱི་ནང་ཁྱད་པར་ཕྱེས་ན་ཕྱི་རོལ་པ། །དངོས་མེད་ཆ་མཐུན་སྐྱོན་མེད་འགའ་སྲིད་ཙམ། །དངོས་ལའང་སྨད་མི་རུང་བ་རྒྱལ་བས་གསུངས། །བསྟན་པ་གཅིག་ལ་གཉིས་འཛིན་ཕྱོགས་རིས་བྱས། །བདག་བསྟོད་གཞན་སྨད་དེ་ཡིས་དེ་མི་འགྲུབ། །གང་ཞུགས་གཞུང་བཞིན་བྱས་ནས་འདོད་པ་འགྲུབ། །ཆོས་སྤོང་ལས་ངན་དེ་ཡིས་ངན་འགྲོར་ཁྲིད། །གཞན་གྱི་བསམ་དོན་བླངས་ནས་དེ་སྐྱོན་ལ། །སུན་འབྱིན་རིགས་ལ་ཕྱོགས་སུ་སྨོད་པ་བླུན། །ལེགས་པར་བཤད་མཐོང་ཉོན་མོངས་དབང་སྨོད་པ། །ཤིན་ཏུ་བླུན་ཏེ་ངན་སོང་གནས་སུ་ལྟུང༌། །དོན་དྲུག་པ་སྐྱབས་འགྲོ་བསྟན་པའོ།། །།

ཆ་ཡོད་སེམས་ཅན་དུག་ལ་འཛེམ་པ་བཞིན། །སྡིག་པའི་སྐྱོན་ཤེས་དེ་ལ་འཛེམ་པར་བྱ། །ནད་ལ་གང་ཕན་སྨན་རྣམས་བསྟེན་པ་བཞིན། །དགེ་བའི་ཡོན་ཏན་ཤེས་པར་བྱས་ལ་སྤྱད། །སེམས་ཅན་བེམ་རིག་ཕྲལ་བ་སྲོག་གཅོད་དེ། །ཡུལ་གྲངས་བསམ་པས་ཆེ་འབྲིང་ཆུང་བར་འགྱུར། །མཚམས་མེད་ཞིང་དག་བསོད་ནམས་རིག་པ་ཡིས། །ཁྱད་པར་དུ་མ་འགའ་ཞིག་དེ་བཞིན་ནོ། །ཞེ་སྡང་འདོད་ཆགས་གཏི་མུག་གཞན་ཡང་ནི། །ལུས་ཀྱིས་སྲོག་གཅོད་ངག་དང་དེ་བཞིན་ཡིད། །བགྱིས་དང་བགྱིད་དང་རྩལ་དང་རྗེས་ཡིད་རང་། །རྩི་ཤིང་ལ་སོགས་ལོ་མ་བྱུང་བ་ན། །འབྲས་བུ་སྨིན་ཞིང་དམྱལ་བ་ཆེན་པོར་སྐྱེ། །གལ་ཏེ་མིར་སྐྱེ་གསོད་ལ་དགའ་བ་དང༌། །ཁྲི་ཤང་བཞིན་དུ་ཚེ་ཐུང་ནད་མང་འགྱུར། །ཤིན་ཏུ་ཡ་ང་སྲོག་གི་བུན་ཟ་སོགས། །དེའི་ཕྱིར་སྲོག་གཅོད་ལུས་ངག་ཡིད་ཀྱིས་སྤོངས། །དེ་ལྟར་དེ་སྤང་གཞན་ཡང་ཕན་བཏགས་ཏེ། །གསོ་ལ་དགའ་བ་སྟོང་གི་སྤྱི་ཕུད་འདྲ། །སྙིང་རྗེས་ནད་སེལ་སྲོག་སྐྱབས་ལ་སོགས་བྱ། །གཞན་གྱིས་དབང་བྱས་བདག་གིས་མ་བྱིན་ལེན། །གསས་མཁར་གཉེན་པོའི་དཀོར་ལ་རློམ་པ་སོགས། །དྲག་ཤུལ་འཇབ་བུ་སྒྱུ་སོགས་རྣམས་ཀྱིས་བསྒྲུབ། །རྣམ་སྨིན་མཛེ་ནི་མ་བྱིན་འོང་བ་བཞིན། །མི་ཁོམ་ལུས་དང་ཡིད་བཏགས་བཀྲེས་སྐོམ་སྐྱེ། །གལ་ཏེ་མིར་སྐྱེ་མ་བྱིན་ལེན་པ་དང༌། །དེ་ཚེ་དེ་ནི་དབུལ་འཕོང་ལ་སོགས་འགྱུར། །ཤིན་ཏུ་ཡ་ང་ཁྲིན་ཆགས་རི་ཁུར་སོགས། །དེ་ཕྱིར་རྐུ་འཕྲོག་ལུས་ངག་ཡིད་ཀྱིས་སྤོངས། །དེ་ལྟར་དེ་སྤང་གཞན་ཡང་ཡོངས་སུ་གཏོང༌། །མི་དབང་མི་སྤྱོད་གཤེན་རབ་ཞལ་སྐྱིན་འདྲ། །ཆགས་མེད་མི་འཁོར་མི་ལྟུང་སྦྱིན་པ་བཏང༌། །ཕོ་མོ་འཁྲིག་ཅིང་སྦྱོར་བ་འདོད་ལོག་གཡེམ། །ཁྲིམས་དང་རིགས་དང་ཕ་མ་བདག་པོ་དང༌། །དབང་པོ་སྒོ་བསྲུང་བདེ་གཤེགས་བཞུགས་གནས་དང༌། །སྦྲུམ་དང་ཁུ་བ་འབྱིན་བྱེད་ཟླ་མཚན་སོགས། མི་གཙང་ཟས་ཟོས་དེ་ཡི་ཟག་འབྱུང་བཞིན། །མངལ་བརྒྱུད་འཁོར་བ་མི་གཙང་གཏན་གཞིར་སྐྱེ། །དེ་ནི་མིར་སྐྱེ་གཡེམ་ལ་དད་ཆེ་ཞིང༌། །གྲོགས་ངན་མི་མཐུན་གཞན་གྱིས་དབང་བྱེད་ཅིང༌། ཆ་ཙམ་འཛིན་པའི་གྲོགས་པོ་བསྟེན་པར་འགྱུར། །འདུ་འཛིའི་གཞི་འགྲམ་སྡུག་བསྔལ་སྐྱེད་ཤིང་སོགས། །དེ་ཕྱིར་ལོག་གཡེམ་ལུས་ངག་ཡིད་ཀྱིས་སྤོངས། །དེ་ལྟར་དེ་སྤང་གཞན་ཡང་སྡོམ་པ་བསྲུང༌། །དཀའ་བ་ཐུབ་པ་དྲི་མེད་དག་པའི་ས། །གདུལ་དཀའ་འདུལ་བའི་གཉེན་པོ་བསྟེན་པ་ནི། །རང་བའི་རྒས་དང་གཞོན་དང་ན་མཉམ་ལ། །མ་དང་བུ་མོ་སྲིང་མོར་བསམ་པར་བྱ། །གཞན་ཡང་བུད་མེད་དྲི་མི་ཞིམ་པ་དང༌། །མི་གཙང་རྒྱུ་དང་སྣོད་ངན་དགུ་ནས་འཛག །དེ་དང་མཛེས་པའི་རྒྱན་རྣམས་ཐ་དད་བལྟ། །ཚྭ་ཆུ་འཐུང་བཞིན་འདོད་པ་ངོམས་མི་འགྱུར། །མི་བདེན་ཚིག་གིས་གཞན་བློ་བདེན་བསྐྱེད་རྫུན། །གཤེན་གྱི་དྲང་སྲོང་རྗེས་སུ་བསླུ་བྱེད་སོགས། །ཕྲ་བ་བདག་གཞན་གཉིས་ལ་ཕན་གནོད་མེད། །རགས་པ་བདག་གཞན་ཕན་གནོད་གཉིས་ལྡན་དང༌། །ཆེན་པོ་མ་མཐོང་མཐོང་ཟེར་མི་ཤེས་ཤེས། །སྲོག་གི་ལྡམ་པོ་ལས་འབྲས་ལྡན་སྨྲ་བ། །གཞན་ཡང་ངོ་མ་གཉིས་དང་ཚིག་འགྱུར་བའོ། །སྤུ་གྲིའི་ལམ་ཞུགས་རང་ལུས་རང་གཅོད་བཞིན། །དམྱལ་བར་སྐྱེས་ནས་རང་ལུས་རང་གཅོད་དང༌། །དམྱལ་བ་ཆེན་པོ་ལྕེ་སྟེང་ཞིང་སྨོར་སྐྱེ། །གལ་ཏེ་མིར་སྐྱེ་རྫུན་དུ་སྨྲ་བ་དང༌། །རང་ངག་མི་ཉན་གཞན་གྱིས་སླུ་བྱེད་ཅིང༌། །ལྕེ་སོགས་བདེ་མིན་མཛེས་པར་འགྱུར་བ་མིན། །ཐར་པའི་ལམ་དགག་འཁོར་བའི་གནས་ལྟུང་སོགས། །དེ་ཕྱིར་རྫུན་པོ་མི་བསམ་མི་བསྒྲགས་སྤོངས། །དེ་ལྟར་དེ་སྤང་གཞན་ཡང་དྲང་པོར་བརྗོད། །བདེན་པར་སྨྲ་བ་འཁོར་བ་མེད་པའི་ལམ། །མ་ནོར་བཀྲིད་དྲང་བྱ་ཞིང་ཡང་དག་བསྟན། །ཕྲ་མ་ཉེ་འབྱེད་མཛའ་བོའི་བར་བཅུག་འཛུད། །གཤེན་རབ་མཐུན་པའི་དབྱེན་འབྱེད་ལ་སོགས་པ། །བཙན་ཚིག་འཛུད་དང་ཐབས་ཀྱིས་འཛུད་པ་དང༌། །གང་ཞིག་གསང་ཞིང་འཇུག་པར་བྱེད་པ་ནི། །ཆུ་བོ་རབ་མེད་འབྲུག་ཚེ་མི་ལས་སོགས། །ཉེ་བར་འཕྲད་འདོད་དབང་མེད་ཕྱེ་བ་བཞིན། །དམྱལ་བ་ངུ་འབོད་ཐིག་ནག་བསྡུས་འཇོམས་སྐྱེ། །གལ་ཏེ་མིར་སྐྱེ་ཕྲ་མ་སྨྲ་བ་དང༌། །མཛའ་བཤེས་བྲལ་སོགས་ཡང་ན་མགོ་ལྷག་འགྱུར། །དགེ་ལམ་རྩང་འཛུགས་མུན་པའི་ཚོགས་བསྐྱེད་སོགས། །དེ་ཕྱིར་དབྱེན་ཕྲ་མི་བསམ་མི་བསྒྲགས་སྤོངས། །དེ་ལྟར་དེ་སྤང་གཞན་ལ་མཐུན་འཇུག་བྱ། །སྒྲོ་སྐུར་མེད་པ་གྲུ་གཟེངས་གཉེན་པ་འདྲ། །ཐབས་ཀྱིས་གསོག་མེད་མི་མཐུན་མཐུན་པར་བྱ། །གཞན་ཡིད་མི་འོང་གནད་ལ་ཕོག་ཚིག་རྩུབ། །གཤེན་རབ་ཞལ་སྐྱིན་སྡིག་པའི་དྲི་མ་བསྒོ། །ངག་རྩུབ་པ་དང་ཚིག་ཀྱང་དེ་བཞིན་ཏེ། །ཆེ་བཅིང་སྤྲོ་ཐུང་གཞན་ལ་ཟུར་ཟ་བ། །ཁྱད་གསད་རང་རྒྱུད་བསྲེག་བྱེད་ཁ་སྡིག་བརྗོད། །ངོ་ལ་བརྗོད་ཅིང་ལྐོག་དང་བརྒྱུད་ནས་བརྗོད། །སྡིག་ཅན་བདུད་ཀྱི་ལག་ཆ་མཚོན་རྣོན་དེ། །རྒྱབ་ན་འཚོ་བ་མེད་པར་འཆི་བ་བཞིན། །དམྱལ་བ་གཅོད་གཏུབ་མཚོན་གྱི་བསྐལ་པར་སྐྱེ། །གལ་ཏེ་མིར་སྐྱེས་ཚིག་རྩུབ་སྨྲ་བ་དང༌། །ཁོང་ཁྲོ་ཅན་ལ་རྟེན་དང་ངག་མི་སྙན། །རང་གིས་རང་འཚིག་ངན་སོང་གཏིང་ཕུལ་སོགས། །དེ་ཕྱིར་ཚིག་རྩུབ་མི་བསམ་མི་བསྒྲགས་སྤོངས། །དེ་ལྟར་དེ་སྤང་གཞན་ཡང་ཕན་པར་སྨྲ། །ཚིག་ཞི་དལ་བ་མེ་ཏོག་ཧ་ལོ་འདྲ། །འཇམ་ལ་དྭངས་སྐྱེ་དོན་གསལ་ཀུན་གྲགས་སྨྲ། །འཇིག་རྟེན་སྤྱི་གཞུང་གྲགས་པའི་ངག་ལས་འཁྱལ། །བླ་མ་ལ་སོགས་ལྕི་ཡང་འབྲིང་བ་ལ། །མངན་འདོགས་དཔྱས་འབྱེད་རང་རྒྱུད་གཞན་རྐྱེན་སློང༌། །འགན་མ་ལབ་ཀྱིས་གཞན་གྱི་གནད་གཅོད་དང༌། །འཆལ་བར་སྨྲ་བ་སྒྲུང་དང་སྡེབ་ལ་སོགས། །བག་ཆགས་ངན་སོང་འཁོར་བར་འཁྱམས་པའི་རྒྱུ། །གཞན་ཡང་དགྲ་མེད་ལོག་པར་འཇིགས་སྐུར་སོགས། །ནད་དང་རིམས་ཀྱིས་སེམས་ཅན་མི་བདེ་བཞིན། །སྡུག་བསྔལ་བརྒྱད་དང་བཅུ་དྲུག་འཁོར་བ་ཡི། །མུན་ནག་སྐྱེ་འགྱུར་མིར་སྐྱེས་འཆལ་ཚིག་སྨྲ། །ཁ་མཆུ་ཡོ་རལ་ཕྱས་འགྱུར་སྙན་མི་སྒྲོགས། །ཉོན་མོངས་གླེང་བསླང་གཤེན་རབ་ཐུགས་དཀྲུགས་སོགས། །དེ་ཕྱིར་ངག་འཁྱལ་མི་བསམ་མི་བསྒྲག་སྤོངས། །དེ་ལྟར་དེ་སྤངས་གཞན་ཡང་གསང་པོར་སྨྲོས། །ངག་ཞི་སྙན་པ་ཐུགས་རྗེའི་མངའ་བདག་འདྲ། །གཞན་གྱི་ཡོན་ཏན་ཡིད་འོང་དགའ་ཚིག་བརྗོད། །ཡིད་དུ་འོང་བའི་ཡུལ་ལ་མངན་པའི་སེམས། །གསས་མཁར་གཉན་པོ་ལ་སོགས་མཆོད་གནས་དང༌། །རྒྱལ་པོའི་ཁབ་སོགས་འདོད་པའི་ཡོན་ཏན་རྣམས། །གཞན་གྱི་གྱུར་པ་རླག་དགའ་སེམས་འཁྲི་དང༌། །རང་ལ་ཞེན་ཅིང་ཚད་རྒལ་ཟད་དྭོགས་སོགས། །གཉིས་ཀ་ལྡན་པའི་མུན་སེམས་བཅོས་པ་དཀའ། །རོ་མྱགས་འདམ་རྫབ་ཞེས་བྱའི་ནང་ཕྱིན་ནས། །སྐྱུག་བྲོ་ཐར་པར་དཀའ་བ་དེ་བཞིན་དུ། །དམྱལ་བ་རོ་མྱགས་འདམ་རྫབ་གནས་སུ་སྐྱེ། །གལ་ཏེ་མིར་སྐྱེ་ན་ཡང་མངན་སེམས་སྤྱོད། །རང་ནོར་མི་སྡོང་གཞན་གྱིས་སྤྱོད་པར་འགྱུར། །དུག་གི་མཚོ་བསྐྱིལ་སྡུག་བསྔལ་བུན་འགྱེད་སོགས། །དེ་ཕྱིར་མངན་སེམས་ཡིད་ལ་མི་སེམས་སྤོངས། །དེ་ལྟར་དེ་སྤོངས་གཞན་ཡང་སེམས་བཟང་སྟེ། །ལྷ་སེམས་ཞི་བ་ཐུགས་རྗེའི་ལྕགས་ཀྱུ་འདྲ། །ཀུན་སྙོམས་སེམས་དཀར་བཅོས་སླ་ཞེན་པ་མེད། །ཡིད་དུ་མི་འོང་ཡུལ་ལ་གདུག་པའི་སེམས། །མངོན་དུ་གྱུར་དང་ལྐོག་ཏུ་གྱུར་པ་དང༌། །གནས་དུ་འཇུད་དང་སྡོང་ཟླ་ཚོལ་བ་དང༌། །ཕྱོགས་ཙམ་དུ་ཡང་གནོད་པར་ལྟ་བ་འོ། །དུག་ཆེན་ཧ་ལ་ལྕེ་ལ་རེག་པའམ། །ཁོང་དུ་འཐུང་ན་བརྒྱབ་མེད་འཆི་བ་བཞིན། །དམྱལ་བ་ཐིག་ནག་ཡང་ཤི་ཡང་སོས་སྐྱེ། །གལ་ཏེ་མིར་སྐྱེས་གདུག་སེམས་གཏོང་བ་དང༌། །ཀུན་ཡིད་མི་འོང་བསམ་པ་འགྲུབ་མི་འགྱུར། །སྣང་མཐའ་མུན་འགྱུར་བསྙོ་བའི་དུག་འཐུང་སོགས། །དེ་ཕྱིར་གདུག་སེམས་ཡིད་ལ་མི་བསམ་སྤོངས། །དེ་ལྟར་དེ་སྤངས་གཞན་ཡང་བརྩེ་གདུང་བསྐྱེད། །བརྩེ་སེམས་གདུང་བ་སྨན་གྱི་རྒྱལ་པོ་འདྲ། །བྱམས་པས་ཕན་གདགས་གདགས་པ་ཆེན་པོ་བྱ། །བདེན་པའི་དོན་ལ་ལོག་པར་ལྟ་བའི་སེམས། །རིགས་དང་རུས་སོགས་འཇིག་རྟེན་འཁྲུལ་པའི་བློ། །འཁྲུལ་པ་ཤ་སྟག་ལ་ནི་ཆགས་ཤིང་ཞེན། །ལས་ཀྱི་དབང་གིས་ལོག་པར་ལྟ་བ་འོ། །དུས་གསུམ་བདེ་བར་གཤེགས་ལ་རྒྱབ་ཀྱིས་ཕྱོགས། །ལས་འབྲས་སྔ་ཕྱི་ལ་སོགས་བདེན་པ་མིན། །བསྟན་པ་ནུབ་དགའ་མ་རིག་ལོག་པར་ལྟ། །ཡང་དག་དོན་ལ་རྟག་ཆད་ལ་སོགས་པའི། །ལྟ་བ་ངན་པའི་རྣམ་པར་རྟོག་པ་ཡིས། །སྤྲོས་པའི་མཐར་འཛིན་འཁྲུལ་པས་ལོག་པར་ལྟ། །མ་རིག་འཁྲུལ་པས་ལོག་པར་ལྟ་བ་ནི། །སྤངས་པར་དཀའ་བས་ཤིན་ཏུ་སྡིག་ཆེ་འོ། །དབང་ཆེན་མི་རྗེས་བྲན་ལ་གཞེན་བཏབ་ཚེ། །སྐྱིད་སྡུག་གར་ཡང་མི་འགྲོ་དབང་མེད་བཞིན། །ངན་སོང་གསུམ་དང་དམྱལ་ཁམས་རྣམས་སུ་སྐྱེ། །གལ་ཏེ་མིར་སྐྱེ་ལོག་པར་ལྟ་བ་དང༌། །སངས་རྒྱས་བཀའ་ལུང་སྒྲ་མི་ཐོས་ལ་སོགས། །སྒྱུ་མས་ཡིད་བསླུ་མུན་པའི་གླིང་འཁོར་སོགས། །དེ་ཕྱིར་ལོག་ལྟ་ཡིད་ལ་མི་བསམ་སྤོངས། །དེ་ལྟར་དེ་སྤངས་མ་ནོར་དོན་རྟོགས་བྱ། །བདེན་པར་སྤྱོད་པ་སྟོན་པའི་སྒྲོན་མ་འདྲ། །རིགས་དང་མི་རིགས་ཚུལ་བཞིན་དཔྱོད་པའི་བློས། །བཀའ་ལུང་རྣམས་ལ་ངེས་ཤེས་གཞུང་བཞིན་སྤྱོད། །དེ་ལ་སོགས་པ་དགེ་བའི་སྒོར་ཞུགས་ནས། །ཞེན་པ་སྤོངས་མི་སྤོངས་ཀྱིས་ལྷ་མི་ཐོབ། །གཞན་ཡང་འཆི་ཁར་སྨོན་ལམ་སེམས་བསྐྱེད་ལེགས། །ཚུལ་ཁྲིམས་བསྲུང་བ་ལྷ་མིའི་རྒྱུ་རུ་འགྱུར། །དགེ་སྡིག་མཚམས་མེད་བསམ་གཏན་སོ་སོ་རུ། །མཐོ་རིས་ངན་སོང་མནར་མེད་ཐར་པ་འགྲུབ། །རང་གིས་ལས་བྱས་རང་ལ་སྨིན་པར་འགྱུར། །དཔྱིད་ན་ལས་བྱས་སྟོན་ན་འབྲས་སྨིན་བཞིན། །དགེ་སྡིག་ས་བོན་ཀུན་གཞི་ལ་ཡོད་པས། །རྐྱེན་དང་འཕྲད་དུས་སློང་བ་ནེའུ་ཆུང་བཞིན། །སྟོན་པའི་བཀའ་བས་སེམས་ཅན་ལས་གཙོ་ཙམ། །དུས་ལ་མ་བབ་སེམས་ཅན་ལས་དབང་ཆེ། །ས་བོན་ཆུང་ངུས་འབྲས་བུ་ཆེ་བ་བསྐྱེད། །སྟོན་པས་རྒྱུ་འབྲས་གཉིས་ཀ་བཅོམ་པ་འོ། །དགེ་བ་གཞུང་སྤྱོད་དེ་ཡི་འཕྲོ་མཐུད་དུ། །ལས་བླངས་དེ་རྫོགས་འབྲས་བུ་ལས་ཁར་འགྱུར། །སྡིག་པ་ཅི་ཚུགས་སྤྱོད་རྣམས་དེ་བཞིན་ནོ། །དགེ་སྡིག་འཆོལ་བར་སྤྱོད་རྣམས་འགྲོ་དྲུག་རྒྱུད། །སྡིག་པས་ངན་འགྲོར་འཕེན་རྫོགས་གཉིས་བྱེད་དེ། །དགེ་བས་བདེ་འགྲོར་དེ་བཞིན་དེ་ལ་ཡང༌། །སྡུག་བསྔལ་སྨིན་པ་སྡིག་པས་རྫོགས་པ་སྟེ། །ངན་འགྲོའི་བདེ་བ་རྫོགས་པ་དགེ་བའི་ལས། །ལྕི་དང་ཉེ་བ་གོམས་པ་སྔོན་བྱས་ལས། །སྔ་མ་སྔ་མ་ཉེ་བར་སྨིན་པ་འོ། །འདི་ལ་མྱོང་འགྱུར་གཤེན་ཟ་ནེའུ་ཆུང་འདྲ། །སྐྱེས་ནས་མྱོང་འགྱུར་གཏོ་བུ་དོད་དེ་འདྲ། །བརྒྱུད་ནས་མྱོང་འགྱུར་ཁྱབ་པ་ལ་སོགས་བཞིན། །ས་བོན་འབུས་ཁྱེར་བཞིན་དུ་ལས་བསགས་ཀྱང༌། །བཤགས་པས་དག་པ་དཔོ་རྒྱལ་སྡིག་པ་བཞིན། །དེ་ཕྱིར་ལས་འབྲས་རྣམས་ལ་ངེས་ཤེས་བསྐྱེད། །དོན་བདུན་པ་དགེ་སྡིག་གི་སྤང་བླངས་བསྟན་པའོ།། །།

འཁོར་བ་འགྲུབ་པར་བྱེད་པ་དུག་ལྔ་སྟེ། །དེ་མ་གྲོལ་བར་ཐར་པ་འཐོབ་མི་སྲིད། །སྨན་པས་ནད་ངོས་བཟུང་ནས་བཅོས་པ་བཞིན། །དུག་ལྔའི་ཉེས་སྐྱོན་ཤེས་པར་བྱས་ལ་གདུལ། །ཉོན་མོངས་ཀུན་གྱི་རྩ་བ་གཏི་མུག་སྟེ། །དེ་ཉིད་ལ་རྨོངས་བདག་ཏུ་ལྟ་བ་ཡིས། །ཐ་དད་གྲུབ་པར་འཛིན་པས་ཆགས་སྡང་སོགས། །དེ་ལ་བརྟེན་ནས་ཉོན་མོངས་སྐྱེ་ཕྱིར་རོ། །གཏི་མུག་ངོ་བོ་མི་ཤེས་རྨོངས་པ་སྟེ། །དམ་པའི་དོན་ལ་སྒྲོ་སྐུར་ཕྱོགས་ལྟ་ཅན། །ཀུན་རྫོབ་གཉིས་ཏེ་ལས་འབྲས་ལ་རྨོངས་དང༌། །ཡུལ་ལ་ཤེས་པས་གཅོད་པར་མི་ནུས་པའོ། །ཡུལ་ནི་སྡུག་དང་མི་སྡུག་མ་ཡིན་དང༌། །དྲང་དོན་ངེས་དོན་གཉིས་ལས་སྐྱེ་བར་འགྱུར། །དཔེར་ན་དབྱར་གྱི་ཤེ་མུན་ལྟ་བུ་འོ། །བདེན་རྫུན་མི་ཤེས་བཀོལ་སྤྱོད་ལ་སོགས་བྱེད། །བྱོལ་སོང་སྐྱེ་འགྱུར་གལ་ཏེ་མིར་སྐྱེས་ཀྱང༌། །རྨོངས་འགྱུར་དེ་ཚེ་ལས་བསགས་བྱོལ་སོང་སྐྱེ། །འདོད་ཆགས་འདོད་ཡུལ་རྣམས་ལ་ཞེན་ཅིང་ཆགས། །ཚོགས་དྲུག་ཡུལ་དང་འཁྲིག་པའི་སྦྱོར་བ་གཉིས། །ཡིད་དུ་འོང་བའི་ཡུལ་ལ་སྐྱེ་བར་འགྱུར། །དཔེར་ན་མེས་གདུང་ཆུ་ཁོལ་ལྟ་བུ་འོ། །མི་དབང་སྤྱོད་སོགས་འཁོར་བའི་ས་བོན་འདེབས། །ཡིད་བཏགས་མི་གཙང་གཏན་གཞི་འབུ་སྲིན་སོགས། །མིར་སྐྱེས་དབུལ་འཕོངས་མངལ་རྒྱུད་གཡེམ་དད་ཅིང༌། །སེར་སྣ་འཇུང་གེགས་ལས་བསགས་ཡིད་བཏགས་སྐྱེ། །ཞེ་སྡང་ངོ་བོ་ཞེ་ནས་སྡང་སེམས་རྩུབ། །སེམས་ཅན་བེམ་པོ་གཞན་ལ་གནོད་བྱེད་དེ། །ཡིད་དུ་མི་འོང་ལ་སྐྱེ་མེ་དཔུང་བཞིན། །གསད་བཅད་སྲོག་ལ་འབགས་པའི་ལས་བྱེད་དེ། །དམྱལ་བར་སྐྱེ་འགྱུར་མིར་སྐྱེ་ཚེ་ཐུང་སོགས། །ཤན་པ་སོགས་འགྱུར་ལས་བསགས་དམྱལ་བར་སྐྱེ། །ང་རྒྱལ་ངོ་བོ་རང་གི་ཆེ་བས་རྒྱལ། །མངོན་པའི་ང་རྒྱལ་ཅུང་ཟད་མཉམ་པ་ཉིད། །རང་གི་ཡོན་ཏན་ལས་སྐྱེ་རླུང་དམར་བཞིན། །བདེན་པའི་ཚིག་འདའ་གཞན་གྱི་ངར་གཅོག་བྱེད། །ལྷ་མིན་སྐྱེ་འགྱུར་མིར་སྐྱེ་དམག་དཔོན་བྱེད། །མི་བདེའི་ཚོར་བསྐྱེད་ལས་བསགས་ལྷ་མིན་སྐྱེ། །གང་ཞིག་ཤེས་འཕྲང་དོག་ལ་འགྲན་སེམས་ཅན། །ཆེ་ཆུང་རུ་ངས་གཞན་བཟང་སེམས་འཁྲུག་དང༌། །སྒྱུ་མའི་འདོད་ཡོན་ཡུལ་ལ་རྩོད་པ་གཉིས། །རིགས་མཐུན་ཆ་མཉམ་ལས་སྐྱེ་བཙོན་རྭ་ལྟར། །ཕ་རོལ་ཡོན་ཏན་སྨོད་པའི་ལས་བྱེད་དེ། །མཐའ་འཁོབ་མིར་སྐྱེ་གལ་ཏེ་དབུས་སྐྱེས་ཀྱང༌། །དམག་མི་མཚོན་ཐོགས་བྱེད་སོགས་སེམས་སྒོ་དོག །ལས་ཀྱི་རྒྱུ་བསགས་མཐའ་འཁོབ་སྲིན་པོར་སྐྱེ། །དེ་དག་དེར་སྐྱེ་ལས་ཀྱི་རྒྱུ་བསགས་ནས། །དེ་ནས་འཕོས་ནས་དམྱལ་བའི་གནས་སུ་སྐྱེ། །དུག་ལྔ་ཆ་མཉམ་དགེ་བའི་ཟུར་སྡོངས་ཀྱིས། །མི་དང་ལྷ་ཡི་གོ་འཕང་འཐོབ་ཅེས་གསུངས། །གཞན་ཡང་ཉེ་བའི་ཉོན་མོངས་ཉི་ཤུ་ནི། །གཉིད་རྨུགས་མ་དད་བརྗེད་ངས་མི་ཤེས་འཇུག །ལེ་ལོ་སེར་སྣ་གཡོ་དང་རྒྱགས་དང་སྒྱུ། །རྒོད་དང་གཡེང་བ་འཁྲོ་བ་མཁོན་འཛིན་དང༌། །འཚེ་དང་འཚིག་པ་འཕྲག་དོག་བག་མེད་དང༌། །ངོ་ཚ་མེད་དང་ཁྲེལ་མེད་བདག་སྐྱོན་འཆབ། །དང་པོ་ལྔ་ནི་གཏི་མུག་ཆ་ཡིན་ལ། །དྲུག་ནས་བཅུ་གཉིས་བར་ནི་འདོད་ཆགས་ཆ། །དེ་ནས་བཅུ་དྲུག་ཞེ་སྡང་ལྷག་མ་བཞི། །སྐྱེ་བའི་གྲོགས་དང་སྐྱེས་པ་འདོར་མི་བྱེད། །རང་གི་སེམས་ལས་བྱུང་བའི་ཉོན་མོངས་འདིས། །དགེ་ལེགས་ཡོན་ཏན་ཐམས་ཅད་གཅོད་བྱེད་ཅིང༌། །རྟག་ཏུ་སྡུག་བསྔལ་ཀུན་ལ་བྲན་ལྟ་བུར། །རང་དབང་མེད་པར་ཡུན་རིང་བཀོལ་བྱེད་ཡིན། །ཉོན་མོངས་མེད་ན་སྔར་བསགས་ལས་ཡོད་ཀྱང༌། །འཁོར་བར་མི་སྐྱེ་གསར་དུའང་མི་བསགས་ཏེ། །སྲེད་པ་མེད་ན་ཡང་སྲིད་མི་འགྲུབ་ཕྱིར། །ཡོད་ན་སྡུག་བསྔལ་རྒྱུ་ནི་ཉེ་བར་བསགས། །དེ་བས་འཇིགས་དང་སྡུག་བསྔལ་ཀུན་འབྱུང་བས། །དུག་མཚོན་མེ་དང་པང་གི་སྦྲུལ་ལྟ་བུ། །སོ་སོའི་ཉེས་དམིགས་རིག་པར་བྱས་ནས་སུ། །མྱུར་དུ་སྤང་ཞིང་སྐྱེ་བའི་གོ་སྐབས་དགག །གསལ་བའི་སྒྲོན་མེས་མུན་པའི་ཚོགས་འཇོམས་བཞིན། །ཡེ་ཤེས་ལྔ་ཡིས་དུག་ལྔ་འཇོམས་བྱེད་དེ། །ཉི་མ་ལྟ་བུའི་ཤེས་རབ་ཡེ་ཤེས་བསྐྱེད། །བདེན་གཉིས་ཟུང་འབྲེལ་གཡུང་དྲུང་བོན་ལ་སྤྱོད། །འཁྱག་པ་དབང་ཐེབས་མཁའ་ལས་ཆར་འབབ་ལྟར། །ཆགས་མེད་སྦྱིན་བཏང་དཀའ་བ་ཐུབ་པར་བསྲུང༌། །བུ་གཅིག་པ་ལ་མ་ཡིས་བརྩེ་གདུང་ལྟར། །བྱམས་དང་སྙིང་རྗེ་སེམས་ཅན་ཀུན་ལ་ཁྱབ། །སྒོ་གསུམ་དུལ་བ་ཞི་དེས་མར་ཁུ་བཞིན། །མཉམ་པའི་སེམས་ཀྱིས་ང་མེད་ཞི་བར་བྱ། །མཁའ་ལ་མདུང་སྐོར་བཞིན་དུ་ཡངས་པ་ཡིས། །རང་བས་གཞན་ལ་བསྟོད་ཅིང་བཟང་སེམས་བསྐྱེད། །ཚ་བའི་ནད་དང་ག་པུར་སྨན་བཞིན་དུ། །སྟོབས་འགྲན་ལམ་པས་གཉེན་པོ་དྲག་ཏུ་བསྟེན། །ཡང་ན་དུག་ལྔ་རང་གྲོལ་སྦྲུལ་མདུད་བཞིན། །ཉོན་མོངས་སེམས་ལས་བྱུང་བས་སེམས་ཉིད་ནི། །སྐྱེ་མེད་ཡིན་ཕྱིར་དེ་ཡང་དེ་བཞིན་ནོ། །རྩ་བ་ཡལ་ག་ལ་སོགས་ཙན་དན་བཞིན། །ཉོན་མོངས་སྐྱེ་དུས་བརྟག་ན་མ་གྲུབ་པ། །བཙལ་བས་མ་རྙེད་ཁང་སྟོང་རྐུན་མ་འདྲ། །བོན་ཉིད་ཁྱབ་བདལ་ཡོངས་སུ་རྒྱ་མ་ཆད། །ཀུན་ལ་ཁྱབ་པས་དུག་ལྔ་དེ་བཞིན་ནོ། །གལ་ཏེ་མིན་ན་རྒྱ་ཆད་རིས་ཆད་འགྱུར། །ཏིལ་ལ་ཏིལ་གྱི་མར་གྱིས་ཁྱབ་པ་བཞིན། །གང་ཡོད་དེ་ན་དེ་ཡི་མཚན་ཉིད་ཡོད། །མཚན་ཉིད་སྤྲོས་པའི་མཚན་མ་རྣམས་དང་བྲལ། །དེ་ཕྱིར་དུག་ལྔ་སྤྲོས་མེད་ཡེ་ནས་ཡིན། །མིག་ནད་ཅན་གྱི་མིག་ཡོར་སངས་པ་བཞིན། །ཡེ་ཤེས་ཅིར་ཡང་མ་གྲུབ་དམིགས་མཚོན་མེད། །དུག་ལྔ་ཡེ་ཤེས་གཉིས་མེད་བསམ་བརྗོད་འདས། །འཁོར་འདས་རང་བཞིན་མེད་རྟོགས་ཤེས་རབ་ཀྱིས། །ཉོན་མོངས་གཉེན་པོ་སྤང་ལེན་མེད་ཤེས་བྱ། །རྡོ་དང་ས་ཆུ་ནམ་མཁའི་རི་མོ་བཞིན། །སྐྱེས་བུའི་ཉམས་ཚད་བཟུང་ཞིང་རིམ་པས་འགྱུར། །འཁོར་བ་འཇུག་ལྡོག་རྟེན་འབྲེལ་བཅུ་གཉིས་ཏེ། །བསྡུས་ན་འཕེན་གྲུབ་ཡན་ལག་བཞི་དང་ནི། །སྡུག་བསྔལ་ལས་དང་ཉོན་མོངས་གསུམ་ཡིན་པས། །ལུང་ནས་གསུངས་བཞིན་མདོར་བསྡུས་འདི་རུ་བཤད། །མ་རིག་དོན་ལ་རྨོངས་པ་བདག་ལྟ་བ། །འདུ་བྱེད་བསོད་ནམས་བསོད་མིན་མི་གཡོའི་ལས། །རྣམ་ཤེས་རྣམ་པར་རིག་སྟེ་རྒྱུ་འབྲས་གཉིས། །མིང་དང་གཟུགས་ནི་ཕུང་པོ་འབྲེལ་བའི་སྐབས། །སྐྱེ་མཆེད་དྲུག་ནི་དབང་པོ་རྫོགས་པ་འོ། །རེག་པ་གསུམ་འདུས་ཡུལ་ལ་གཅོད་པ་སྟེ། །ཚོར་བ་བདེ་སྡུག་བཏང་སྙོམས་མྱོང་བ་འོ། །སྲེད་པ་བདེ་སྡུག་མྱོང་ལ་ཞེན་པ་སྟེ། །ལེན་པ་འདུན་པའི་ཡུལ་ཉིད་ཉེ་བར་ལེན། །སྲིད་པ་ཡང་སྲིད་འགྲུབ་པའི་ནུས་པ་ཅན། །སྐྱེ་བ་སྐྱེ་བའི་གནས་ལ་ཉིང་མཚམས་སྦྱོར། །རྒ་ཤི་ཕུང་པོ་སྨིན་བྲི་དོར་བའི་སྐབས། །དང་པོ་གསུམ་ནི་འཕེན་བྱེད་ཡན་ལག་སྟེ། །གསུམ་པའི་འབྲས་བུ་ནས་བཟུང་བདུན་བར་འཕངས། །སྲེད་ལེན་སྲིད་པ་འགྲུབ་བྱེད་ཡན་ལག་སྟེ། །སྐྱེ་རྒས་གཉིས་ནི་གྲུབ་པའི་ཡན་ལག་གོ །མ་རིག་སྲེད་ལེན་ཉོན་མོངས་ཀུན་འབྱུང་སྟེ། །སྲིད་པ་འདུ་བྱེད་ལས་ཡིན་ལྷག་མ་ནི། །སྡུག་བསྔལ་བདེན་པ་ཡིན་ཞེས་མཁས་རྣམས་བརྗོད། །བཅུ་གཉིས་པོ་འདིས་སྲིད་པའི་འཁོར་ལོ་བསྐོར། །གང་ཞིག་སྲིད་པའི་འཁོར་ལོ་སྒྲོལ་འདོད་ན། །ཚུལ་ཁྲིམས་དག་དང་རྩེ་གཅིག་ཏིང་འཛིན་དང༌། །རྒྱུ་འབྲས་རྟེན་འབྱུང་མཁས་པའི་ཤེས་རབ་སྟེ། །བསླབ་པ་གསུམ་གྱིས་གྲོལ་བར་རྒྱལ་བས་གསུངས། །དོན་བརྒྱད་པ་ཉོན་མོངས་དང་གཉེན་པོ་བསྟན་པའོ།། །།

བྱང་ཆུབ་སེམས་བསྐྱེད་གཞན་གྱི་དོན་ཕྱིར་དུ། །སངས་རྒྱས་ཐོབ་འདོད་བློ་ཡིན་ལུང་ལས་གསུངས། །བྱམས་དང་སྙིང་རྗེས་དེ་ཉིད་འབྱུང་བ་སྟེ། །དེ་ཡང་འགྲོ་རྣམས་མཐུན་ཕྱོགས་ཤེས་ལས་འབྱུང༌། །འཁོར་བའི་སེམས་ཅན་ཟོ་ཆུ་བཞིན་དུ་བརྒྱུད། །ཕ་མ་བུ་ཚ་ཚང་ཟླ་ལ་སོགས་ཏེ། །འགྲོ་དྲུག་སེམས་ཅན་བུ་གཉེན་ཤེས་པར་བྱ། །དེ་ལས་ལོག་པ་ལམ་གེགས་ཤེས་པས་བསལ། །མ་རྣམས་སྡུག་བསྔལ་དངོས་སྤྱོད་རྒྱུ་ལ་ཞུགས། །སྡུག་བསྔལ་བྲལ་བྱའི་སྙིང་རྗེ་ཆེན་པོ་བསྒོམ། །ཕན་དང་གདགས་པ་ཆེན་པོ་ལ་སོགས་ཀྱིས། །བདེ་དང་འཕྲད་བྱའི་བྱམས་པ་དེ་བཞིན་ཏེ། །དེ་ཡི་ནུས་མེད་དེ་ལྡན་སངས་རྒྱས་ཏེ། །ཐོབ་པར་འདོད་དང་སྒྲུབ་པའི་ཐབས་གཉིས་ནི། །སྨོན་འཇུག་བྱང་ཆུབ་སེམས་གཉིས་ལུང་ལས་བཤད། །རྒྱུ་དང་འབྲས་བུ་སེམས་བསྐྱེད་བླ་མས་གསུངས། །དེ་ལྟར་རིམ་གྱིས་སྦྱངས་པས་འགྲོ་བ་ལ། །བུ་གཅིག་མ་ལྟར་བརྩེ་བའི་སྙིང་རྗེ་ནི། །འབད་མེད་ངང་གིས་སྐྱེས་ཚེ་དེ་ཉིད་ནི། །ཐེག་ཆེན་ལམ་གྱི་གཞི་ཡིན་འབད་པས་སྦྱོང༌། །སེམས་བསྐྱེད་བརྟན་ཞིང་བསོད་ནམས་འཕེལ་བའི་ཕྱིར། །དེ་གཉིས་རིམ་པའི་ཆོ་གས་བསྐྱེད་པར་བྱ། །བསོད་ནམས་ཚོགས་བསགས་སྐྱབས་སུ་གསོལ་བྱས་ལ། །རང་གཞན་ཡུལ་ལ་ཡན་ལག་ཚང་བ་ཡིས། །སངས་རྒྱས་སེམས་དཔའ་རྣམས་ཀྱིས་ཐུགས་བསྐྱེད་བཞིན། །བདག་ཀྱང་བྱང་ཆུབ་སེམས་མཆོག་བསྐྱེད་པར་བགྱི། །དེ་བཞིན་དེ་དག་འགྲོ་ལ་ཕན་དོན་དུ། །བྱང་ཆུབ་སེམས་དཔའི་བསླབ་ལ་གནས་པ་ལྟར། །བདག་ཀྱང་སེམས་དཔའི་སྤྱོད་པ་བསླབ་པ་ལ། །འཇུག་པ་བྱང་ཆུབ་མཆོག་ཏུ་སེམས་བསྐྱེད་དོ། །དེ་ལྟར་འགྲོ་དང་འགྲོ་ལ་ཕན་པའི་སེམས། །བསྐྱེད་པ་དེ་ནི་ནམ་ཡང་མི་གཏོང་ཞིང༌། །དེ་ལྟར་སྤྲོ་ཕྱིར་ཕན་ཡོན་དྲན་པ་དང༌། །སྤེལ་བར་བྱ་ཕྱིར་ཡང་ཡང་སེམས་བསྐྱེད་དོ། །གཞན་ཡང་བླ་མ་བསླུས་དང་ཐེག་ཆེན་སྨད། །གཞན་ལ་འགྱོད་པ་བསྒྲུབ་དང་གཡོ་སྒྱུས་ཉམས། །དེ་ལས་བཟློག་པའི་རྫུན་སོགས་སྤངས་པ་ཡི། །དཀར་པོའི་བོན་བཞིས་སྨོན་སེམས་ཉམས་མི་བྱེད། །ཐབས་ཤེས་ཟུང་འབྲེལ་སེམས་དཔའི་སྤྱོད་པ་བསླབ། །སྐད་ཅིག་རྒྱུན་གྱིས་ཕན་བཏགས་ཆེན་པོ་བྱ། །ཕར་ཕྱིན་རྣམས་དང་བསྡུ་བ་བཞི་སོགས་ལ། །བསླབ་པར་བྱ་སྟེ་རྒྱས་པར་གཞན་དུ་བལྟ། །བདག་དང་གཞན་ལ་འཕྲལ་དང་ཡུན་རིང་དུ། །ཕན་དང་གནོད་པ་གང་བྱུང་བརྟགས་བྱས་ལ། །གཉིས་ཀར་ཡུན་གྱི་ཕན་བདེ་གཙོར་བསྒྲུབ་སྟེ། །དངོས་དང་བསམ་སོགས་ནུས་པ་དང་སྦྱར་ལ། །སྲས་ལ་གཞན་དོན་སྐྱེས་པའི་དུས་ཀྱི་ཚེ། །གཡུང་དྲུང་སེམས་དཔའི་རིགས་ཡིན་ངེས་པར་འདུག །རིན་ཆེན་རྡུལ་ཕྱིས་འདྲ་བར་དགེ་བ་ཡང༌། །གྲགས་སོགས་འཁོར་བའི་དྲི་མས་གོས་མི་འགྱུར། །ལོ་མ་བཅད་དང་རྩ་བ་ཕྱུང་ཟ་བཞིན། །དགེ་བའི་འབྲས་བུ་འཛད་མེད་འཕེལ་ཤེས་བྱ། །རྒྱ་མཚོ་ཆུ་ཐིགས་བཞིན་དུ་དགེ་བ་ཡང༌། །རྒྱ་ཆེར་འགྱུར་དང་ཆུང་ངུན་རིག་པར་བྱ། །ཉི་མས་མུན་འཇོམས་བཞིན་དུ་སྡིག་པའི་ཚོགས། །བདག་འཛིན་འཇོམས་པས་རྩ་བཅད་ཡན་ལག་བཞིན། །རིན་ཆེན་བཞིན་དུ་བདེ་དང་སྡུག་བསྔལ་སོགས། །སྤང་དང་བླངས་པ་བསམ་པ་བཞིན་དུ་འགྲུབ། །ས་འོག་གསེར་བཞིན་འབྲས་བུ་ཡོངས་བཟུང་བས། །འཆོལ་བར་མི་འགྱུར་ལ་སོགས་བརྗོད་མི་ལང༌། །དོན་དགུ་པ་སེམས་བསྐྱེད་བསྟན་པའོ།། །།

གཡོ་མེད་རྩེ་གཅིག་ལྡན་པའི་སེམས་ཀྱིས་ནི། །དེ་ཉིད་གསལ་བར་རྟོགས་ཤིང་བརྟན་པ་དང༌། །གང་ལ་དམིགས་པའི་དགེ་བ་སྟོབས་ཆེ་ཞིང༌། །སྤྱན་ལྔ་མངོན་ཤེས་སོགས་ཀྱང་འབྱུང་བའི་རྒྱུ། །དེ་ཕྱིར་ལུས་སེམས་ལས་རུང་བསྒྲུབ་པ་ཡི། །གསལ་ལ་མི་རྟོག་ཏིང་འཛིན་བསྒོམ་པར་བྱ། །མཚོ་གླིང་དུར་ཁྲོད་ནགས་ཚལ་ལུང་ཕུག་ཏུ། །བགེགས་ཀྱི་དབང་བྱས་མིན་པར་གནས་པ་ན། །ཉོན་མོངས་ཡུལ་སྟོན་ས་བོན་འདེབས་པ་མེད། །དམུ་རྫོང་བཙན་ཞིང་ཉམས་དགའ་དགོས་པ་ཚང༌། །ཆོག་ཤེས་ཚོད་མེད་འདོད་པས་ངོམས་མི་འགྱུར། །ཆུ་རྐྱལ་ཉ་འཁྱེར་དོགས་པའི་བདེ་སྡུག་བཞིན། །དེ་ལ་སོགས་པའི་ཉེས་སྐྱོན་ཤེས་བྱས་ལ། །ལྟོ་རྒྱབ་ལུས་གོས་སྲུང་ཙམ་ལས་མི་བསྟེན། །རི་དྭགས་སྨས་མ་བཞིན་དུ་གཅིག་པུ་འམ། །ཡང་ན་མ་ནོར་ལུང་སྟོན་བླ་མར་བསྟེན། །ལྟ་སྤྱོད་མཐུན་པའི་གྲོགས་པོ་མདུང་ཁྱིམ་འདྲ། །དེ་ལས་གཞན་པ་འཁོར་བའི་གྲོགས་ཕྱིར་སྤོངས། །འགྲོ་ལ་སེམས་རྒྱུད་གཉིས་གནས་མ་ཡིན་པས། །ལུས་ངག་གཡེངས་ནས་སེམས་ཀྱང་དེ་བཞིན་ཏེ། །བྱ་བ་ཐམས་ཅད་བཏང་ནས་ཁོང་དལ་ན། །དེ་བཞིན་ཉིད་ཀྱི་ཏིང་འཛིན་མངོན་དུ་འགྱུར། །སྔོན་ཆད་ལས་དང་བྱ་བ་མང་སྤྱོད་ཀྱང༌། །ཟིན་པ་མེད་ཅིང་ངོམས་མེད་ཕྱིར་ལ་སྲེད། །དེས་ནི་རང་ལྡོག་མེད་པའི་འཁོར་བར་འཁྱམས། །དེ་བས་རང་དོན་འཆོར་བའི་རྟོག་པ་སྤོངས། །དལ་བའི་ལུས་ཅན་འཇིགས་པས་ཡིད་འབྱུང་བས། །དོན་ཆེན་སྒྲུབ་པ་འདི་ལ་གོ་ཆ་བགོ །ལྟོ་གོས་སྤྱོད་ལམ་ཆ་མཉམ་དབེན་གནས་སུ། །བདེ་བའི་སྟན་ལ་མཐུན་པར་ལུས་གནས་ལ། །དམུ་རྒོད་ལྟ་བུའི་སེམས་འདི་མཚན་མ་ལ། །སྦྱང་བར་བྱ་ཞིང་གདུལ་ཐབས་དུ་མ་ཡིས། །ཐུལ་བའི་རྟགས་དང་མཐུན་པར་ཡང་ཡང་བསླབ། །སེམས་བཟུང་མན་ངག་བླ་མའི་ཞལ་ལས་ཤེས། །བདེ་བའི་གདན་ལ་ཕྱག་རྒྱ་ལྔ་བཅའ་ལ། །ཡང་ན་དག་པའི་ཙོག་པུར་འདུག་པར་བྱ། །སྟན་བདེ་ལུས་སེམས་བདེ་ཞིང་དགོངས་པ་གསལ། །ལུང་དང་རྗེས་མཐུན་བྱིང་རྨུགས་སེལ་བ་དང༌། །གཞན་དང་ཐུན་མོངས་མ་ཡིན་མོས་པ་འདྲེན། །ཤིན་ཏུ་སྦྱང་བའི་ལས་སུ་རུང་བར་འགྱུར། །ཡིག་འབྲུ་ཐིག་ལེ་དབུགས་ཀྱི་འབྱུང་འཇུག་གམ། །ཁྱད་པར་དེ་བཞིན་གཤེགས་པའི་སྐུ་མཆོག་ལ། །སེམས་ཀྱི་གྲིམ་ཆས་རྣམ་པ་གསལ་བ་དང༌། །གཞན་ལ་འཕྲོ་བ་མེད་པས་མི་རྟོག་ལྡན། །ཐུན་ཚད་ཐུང་ལ་ལན་གྲངས་མང་བའམ། །ཅི་སྲིད་གནས་ཀྱི་བར་དུ་བསྒོམས་བྱས་ཏེ། །ཤིང་རྐྱང་ཟམ་པ་རྒྱལ་པོའི་ཁྲིམས་བཞིན་དུ། །སྒྲིམ་གློད་ཆ་མཉམ་མི་འདའ་བཙའ་བར་བྱ། །ཤུགས་དང་རྐྱེན་དང་ཆེད་དུ་གཏད་པ་ཡིས། །དམིགས་པ་མི་གསལ་ཤོར་བའི་བྱིང་བ་དང༌། །འདོད་པའི་ཡུལ་ལ་འཕྲོ་བའི་རྒོད་པ་འམ། །གཡེང་བའི་ཏིང་འཛིན་འགྲུབ་པའི་གེགས་བྱེད་པས། །དྲན་པ་ཤེས་བཞིན་གཉིས་ཀྱི་བྱ་ར་ཡིས། །དགའ་དང་སྐྱོ་ཤས་ལ་སོགས་བསྒོམ་པ་དང༌། །ཁ་ཟས་བྱེ་བྲག་ལུས་ངག་སྤྱོད་ལམ་སོགས། །སོ་སོའི་གཉེན་པོ་བསྟེན་པས་སྐྱོན་རྣམས་བཅོས། །བྱིང་རྒོད་བྱུང་ཚེ་རྩོལ་བས་དེ་སྤང་ཞིང༌། །མཉམ་པར་གྱུར་ཚེ་རྩོལ་བ་གློད་ལ་བསྒོམ། །དེ་ལྟར་ཡང་དང་ཡང་དུ་གོམས་བྱས་ནས། །བོགས་ཀྱི་འདོན་ཐབས་དེ་ནི་ཀློག་སློབ་བཞིན། སྒྲིམ་དང་བར་དུ་ཆད་དང་ཆད་པ་མེད། །རྩོལ་བ་མེད་པའི་ལྷུན་གྲུབ་རིམ་གྱིས་སྐྱེ། །དེ་ཡང་གནས་དུས་སྤྱོད་ལམ་མཐུན་ཚོད་ཡུན། །བཟང་ངན་རྐྱེན་ལ་ཁྱད་པར་མེད་ན་བྱང༌། །དེ་ཚེ་སྦྱངས་པའི་རླུང་གིས་ལུས་ཁྱབ་པས། །ལུས་སེམས་དགའ་བདེའི་མྱོང་བའང་འཐོབ་པར་འགྱུར། །ཤིན་ཏུ་སྦྱངས་པས་ལུས་སེམས་ལས་རུང་ཞིང༌། །གང་ལ་དམིགས་པ་རང་དབང་ཐོབ་ནས་སུ། །ཤིན་སྦྱངས་རྩེ་གཅིག་གཉིས་ཀྱང་ཕན་ཚུན་འཕེལ། །དེ་ཚེ་ཞི་གནས་གྲུབ་པའི་ཚད་དུ་བཞེད། །ཤིན་སྦྱངས་ཞི་གནས་གྲུབ་པ་དེ་དག་གིས། །ཉོན་མོངས་དག་པར་མི་ནུས་ལྷག་སྤྱོད་བཞིན། །དེ་ཕྱིར་འཁོར་བའི་ས་ལས་དཔག་འདོད་རྣམས། །ཆགས་སོགས་ཉོན་མོངས་མངོན་གྱུར་ནོན་པ་ཡིས། །ཞི་རགས་རྣམ་པར་བསྒོམ་པའི་ལྷག་མཐོང་ནི། །འཇིག་རྟེན་ལམ་གྱི་འགྲོ་བའང་ཡོད་མོད་ཀྱིས། །ཉོན་མོངས་ས་བོན་རྩད་ནས་འབྱིན་བྱེད་པའི། །བདེན་པ་བཞི་དང་རྟེན་འབྲེལ་ལས་དཔྱོད་དམ། །བོན་དང་གང་ཟག་བདག་མེད་གང་རྟོགས་པའི། །འཇིག་རྟེན་འདས་པའི་ལྷག་མཐོང་བསྒོམ་པར་བྱ། །བདག་མེད་མཐོང་ནས་གོམས་པ་བསྐྱེད་ཕྱིར་དུ། །སྣང་མེད་ནམ་མཁའ་ལྟ་བུའི་སྟོང་ཉིད་དང༌། །སྣང་བཅས་སྒྱུ་མ་ལྟ་བུའི་སྟོང་པ་ཉིད། །དཔྱད་འཇོག་རེ་མོས་སྤེལ་ལ་བསྒོམ་པར་བྱ། །ལྷག་མཐོང་བསྒོམ་ཚེ་བྱིང་རྒོད་སེལ་བ་དང༌། །དྲན་ཤེས་བསྟེན་སོགས་སྐྱེ་ཚུལ་གོང་ལྟར་རོ། །ཅི་ལྟར་དཔྱོད་པའི་དོན་དེ་གསལ་བ་དང༌། །ཇི་སྲིད་འཇུག་པ་རང་དབང་འགྱུར་བའི་ཚེ། །ཞི་གནས་ལྷག་མཐོང་ཟུང་དུ་འབྲེལ་བ་སྟེ། །གཉིས་ཀ་ཐོབ་ཚེ་དེ་ལྟར་གྱུར་པ་འོ། མཉམ་པར་བཞག་ལས་ལངས་པའི་རྗེས་ཐོབ་ནི། །འགྲོ་འདུག་ལ་སོགས་སྤྱོད་ལམ་ཐམས་ཅད་དང༌། ཉོན་མོངས་སྐྱེ་བ་དབང་པོའི་ཡུལ་རྣམས་དང༌། །དགེ་སྡིག་བྱ་བའི་ལས་སྤྱོད་ཐམས་ཅད་ནི། །རང་བཞིན་མེད་པར་རྟོགས་པའི་ཤེས་རབ་ཀྱིས། །དཔྱད་པས་ནམ་མཁའ་ལྟ་བུར་མཐོང་བ་སྟེ། །དེ་ཉིད་ཤུགས་ཀྱིས་གཟུང་འཛིན་དངོས་འདི་དག །སྒྱུ་མ་ལྟ་བུ་ཡོངས་སུ་ཟིན་པར་བྱ། །སྐྱབས་གནས་རྣམས་ལ་གུས་པའི་མཆོད་པ་དང༌། །སྙིང་རྗེ་འགྲོ་ལ་ཕན་གདགས་ཅི་ནུས་ལ། །བྱང་ཆུབ་སེམས་དཔའི་སྤྱོད་པ་མཐའ་ཡས་ལ། །མི་ངལ་བརྩོན་པས་རྟག་ཏུ་བསྒྲུབ་པར་བྱ། །དེ་ལྟར་ཐབས་ཀྱིས་ཡོངས་སུ་ཟིན་པ་ན། །བྱང་ཆུབ་ལམ་དང་ནམ་ཡང་འབྲལ་བ་མེད། །བདག་མེད་པ་ལ་གོམས་པ་སྐྱེས་པ་ཡིས། །དངོས་རྣམས་བདེན་འཛིན་ལས་ལྡོག་ཆགས་སྡང་སོགས། །ཉོན་མོངས་ཞི་བས་དེ་བསྐྱེད་ལས་མི་བསགས། །ལས་ཉོན་ཟད་ན་ཡང་སྲིད་ལེན་མི་འགྱུར། །སྦྱངས་པའི་སྟོབས་ལས་མཁྱེན་པའི་ཡེ་ཤེས་དང༌། །དྲོད་རྟགས་མངོན་ཤེས་རྫུ་འཕྲུལ་ལ་སོགས་འབྱུང༌། །གང་སློབ་ལམ་ཤེས་སྤྲོ་ཞིང་བར་ཆོད་ཀྱི། །བདུད་ཀྱིས་མི་ཚུགས་མཐའ་རུ་ཕྱིན་པ་འོ། །དོན་བཅུ་པ་ཏིང་འཛིན་བསྟན་པའོ།། །།

གང་ཟག་བདག་ཏུ་འཛིན་པ་སྤངས་བ་དང༌། །བོན་རྣམས་སྟོང་ཞིང་བདག་མེད་ལུང་ལས་གསུངས། །དངོས་འཛིན་གདོན་གྱི་རློམ་པ་ཞི་བའི་ཕྱིར། །སྟོང་ཞིང་བདག་མེད་རྣམ་གཉིས་འདིར་གསལ་བྱ། །ཉེ་བར་ལེན་པའི་ཕུང་པོ་ལ་བརྟེན་ནས། །གང་ཟག་སེམས་ཅན་སྐྱེས་བུ་བདག་ཅེས་བརྗོད། །དེ་བདག་སེམས་ཅན་རང་རང་ལུས་འདི་ལ། །བདག་ཡོད་བཟུང་ནས་ཞེན་ཆགས་གཅེས་འཛིན་བཅས། །ངོ་བོས་གྲུབ་པ་རང་གཞན་འཛིན་པ་སྐྱེ། །དགག་སྒྲུབ་ཉོན་མོངས་ཀུན་འབྱུང་སྡུག་བསྔལ་རྒྱུ། །ངར་འཛིན་བདག་ནི་དངོས་པོ་ཡོད་མ་ཡིན། །བདག་དེ་ཡོད་ཅིང་ཕུང་པོར་གཅིག་ནས་ནི། །ཕུང་པོ་ལས་གཞན་བརྗོད་པ་དོན་མེད་ཅིང༌། །ལེན་པ་པོ་དང་བླང་བྱ་གཅིག་འགྱུར་ཏེ། །ལས་དང་བྱེད་པ་པོ་སོགས་གཅིག་ཏུ་མཚུངས། །གྲངས་དང་སྐྱེ་འཇིག་སོགས་ཀྱང་མཚུངས་པར་འགྱུར། །སྐྱེ་འཇིག་འདོད་ན་སྔ་ཕྱི་ཐ་དད་པས། །ལས་བྱས་ཆུད་ཟོས་མ་བྱས་འཕྲད་པ་དང༌། །ཕྱི་མ་སྐྱེས་ཀྱང་སྔར་མ་གནས་པར་འགྱུར། །བདག་དེ་ཕུང་པོ་ལས་གཞན་ཐ་དད་ན། །མི་དམིགས་ཕུང་པོའི་མཚན་ཉིད་མི་ལྡན་པས། །འདུས་མ་བྱས་དེ་ནམ་མཁའི་མེ་ཏོག་བཞིན། །དེ་ཕྱིར་ཕུང་པོ་ལ་བརྟེན་བཏགས་པ་ཙམ། །འབྱུང་བ་འདུས་པའི་ལུས་ནི་སྒྱུ་མ་འདྲ། །རླུང་དང་ལྕེས་བསྒྱུར་ངག་ཚིག་སྒྲ་སྙན་འདྲ། །གཅོད་ཅིང་རྒྱུ་བའི་ཡིད་ནི་ཆུ་ཟླ་འམ། །དངོས་པོ་མཚན་མར་མ་གྲུབ་ནམ་མཁའ་འདྲ། །བདག་དེ་རིགས་པས་བཙལ་བས་རྙེད་མི་འགྱུར། །ཕྱི་ནང་སྣོད་བཅུད་འཁོར་འདས་ཐམས་ཅད་ནི། །མཚན་མར་བཏགས་དང་ཡིད་ཡུལ་འགྱུར་ཕྱིར་བོན། །གཟུང་འཛིན་ཡང་དག་བདེན་པར་ཞེན་པའི་བློས། །བོན་རྣམས་འདི་ཞེས་བྱ་བའི་གཏད་འཆའ་བདག།།དེ་ནི་ཡེ་ནས་ཡོད་མིན་སྟོང་པ་ཉིད། །བདག་འཛིན་སྤངས་ནས་བདག་མེད་མི་བཙལ་ཏེ། །སྣང་བ་གང་ཡིན་དེ་སྟོང་བུ་རམ་གྱི། །རོ་གཟུགས་དབྱེར་མེད་དེ་བཞིན་འདིར་ཤེས་བྱ། །སྣོད་བཅུད་འཇིག་རྟེན་དངོས་པོའི་རང་བཞིན་འདི། །ཀུན་བཟང་ངང་ལ་ཡོད་མེད་ཀུན་མཉམ་སྟེ། །གལ་ཏེ་ཡོད་ན་ཀུན་གྱིས་བདེན་མཐོང་འགྱུར། །དེ་ཕྱིར་འཁོར་བའི་སྡུག་བསྔལ་མེད་པར་རིགས། །འདི་ནི་མེད་སྣང་མིག་སྐྱོན་ཅན་དག་ལ། །མིག་ཡོར་སྣང་བཞིན་མ་རིག་འཁྲུལ་པ་ཡིས། །ཤེས་རབ་སྤྱན་སྒྲིབ་དངོས་པོ་སྣ་ཚོགས་སྣང༌། །ཡེ་ཤེས་སྤྱན་གྱིས་བོན་ཉིད་དབྱིངས་སུ་གཟིགས། །གོང་བུ་ཕྱོགས་ཀྱི་ཆས་བཤིག་ཁྲོལ་བུར་འགྱུར། །ཁྲོལ་བུ་དེ་བཞིན་ཚད་མ་ཕྲ་རབ་རྡུལ། །དེ་ཡང་ཕྱོགས་ཆས་བཤིག་པས་རང་བཞིན་དེ། །ཡང་ན་འབྱུང་ཆུང་ལྔ་སྤྲོས་དབྱིངས་སུ་ཡལ། །སྣ་ཚོགས་ཡུལ་འདི་སེམས་ཡིན་རྨི་ལམ་བཞིན། །ཕྱི་རོལ་དོན་གཅིག་སྣང་ཚུལ་ཐ་དད་འབྱུང༌། །དུག་ལ་སྨན་དང་ཟས་ལ་དུག་སོགས་འགྱུར། །ཀུན་ཏུ་མཐོང་བས་གཅིག་ཏུ་གྲུབ་པ་མེད། །འཁྲུལ་པའི་མཚན་མ་མེད་པ་ཤེས་རབ་ཀྱི། །ཕུང་པོ་ནམ་མཁའི་ངོགས་དང་འདྲ་བ་དེས། །ཕྱི་ནས་བཟུང་བར་བྱ་བའི་ཡུལ་སྤངས་ཤིང༌། །མེད་དེ་སྟོང་པ་ཉིད་དུ་ཤེས་པར་བྱ། །གཟུང་ཡུལ་མེད་པས་འཛིན་པའི་ཡིད་མེད་དེ། །འཛིན་བྱེད་དུས་ཀྱི་ཆས་བཤིག་སྐད་ཅིག་མ། །དེ་ཉིད་དེ་ཡི་རང་བཞིན་གྲུབ་པ་མེད། །ཡང་ན་གཟུགས་དང་ཁ་དོག་དབྱིབས་མ་གྲུབ། །འཁྲུལ་པའི་མཚན་མ་མེད་པ་ཤེས་རབ་ཀྱི། །ཕུང་པོ་ནམ་མཁའི་ངོགས་དང་འདྲ་བ་དེས། །ནང་གི་འཛིན་པ་བྱེད་པའི་ཡིད་སྤངས་ཤིང༌། །སྟོང་པ་ཉིད་དུ་ཤེས་བྱ་སྟོན་པས་གསུངས། །གཟུང་འཛིན་མེད་པས་དེ་ཡིས་དབེན་པ་ཡིས། །ངོ་བོ་བདེན་པར་གྲུབ་པ་མ་ཡིན་ནོ། །གལ་ཏེ་ཡོད་ན་དེ་ཉིད་གཟུང་འཛིན་ཡིན། །དེ་ཕྱིར་འཁོར་བ་ཡོད་པར་མ་གྲུབ་བོ། །འཁོར་འདས་ལས་བཅད་ལུང་པ་གཉིས་ལྟ་བུ། །ལྟོས་འཇོག་བཏགས་པ་ཡིན་ཕྱིར་མྱང་འདས་མེད། །སྒྱུ་མ་ལྟ་བུ་ཅི་ཡང་མ་ཡིན་པས། །ཅི་ཡང་བྱར་མེད་སྟོང་པ་སྐྱེ་འགག་མེད། །བོན་སྐུ་མཚན་མར་མ་གྲུབ་སྐྱེ་བ་མེད། །གཟུགས་སྐུ་ཀུན་རྫོབ་ཡིན་ཕྱིར་བདེན་པ་མེད། །སྐུ་དང་ཡེ་ཤེས་བརྡ་དང་ཐ་སྙད་ཙམ། །ཅིར་ཡང་མ་གྲུབ་བསམ་བརྗོད་ཡུལ་ལས་འདས། །ཡོད་མེད་ལྟོས་འཇོག་ཡིན་ཕྱིར་ཡོད་པར་ནི། །མ་གྲུབ་ཕྱིན་ན་མེད་པ་དེ་བཞིན་ཏེ། །སྐྱེ་བ་མེད་པས་འགག་པ་ཇི་ལྟར་ཡོད། །མ་འགག་ཕྱིར་ན་མེད་པར་གྲུབ་མི་འགྱུར། །འཁྲུལ་པའི་མཚན་མ་མེད་པ་ཤེས་རབ་ཀྱི། །ཕུང་པོ་ནམ་མཁའི་ངོགས་དང་འདྲ་བ་དེས། །སྟོང་པར་ལྟུང་བར་ཟད་པ་ལྟ་བའི་མཐའ། །སྤངས་ཤིང་མེད་དེ་སྟོང་པ་ཉིད་དུ་ཤེས། །དེ་ཕྱིར་ཡོད་མེད་གཉིས་ཀ་གཉིས་མེད་དང༌། །གཉིས་ཀ་མ་ཡིན་གཉིས་མེད་མ་ཡིན་པ། །མཐའ་དང་བྲལ་ཏེ་གཉིས་འཛིན་མཐའ་རུ་འགྱུར། །དེ་ལ་སོགས་ཏེ་ཅིར་ཡང་གྲུབ་པ་མེད། །བོན་ཅན་མེད་པས་བོན་ཉིད་ཅི་ལྟར་ཡོད། །ཚིག་དང་ཡི་གེ་བཤད་དང་ཉན་བསམ་བསྒོམ། །མེད་ཕྱིར་མི་བསྒོམ་བཞག་མེད་རྟོགས་པའི་ཐབས། །མ་གྲུབ་བསྟན་བྱའི་དོན་ཀྱང་དེ་བཞིན་ནོ། །འཁྲུལ་མེད་ཤེས་རབ་ཕུང་པོ་ནམ་མཁའ་ཡི། །ངོགས་དང་འདྲ་བ་དེ་ཡིས་བོན་རྣམས་ལ། །འདི་ཞེས་བྱ་བའི་གཏད་འཆའ་བ་སྤངས་ཤིང༌། །མེད་དེ་སྟོང་པ་ཉིད་དུ་ཤེས་པར་བྱའོ། །སྟོང་པ་གང་ཡིན་བདག་ཏུ་འཛིན་པས་སྟོང༌། །བདག་མེད་ཅིའི་ཕྱིར་སྟོང་པ་ཉིད་ཀྱི་ཕྱིར། །དངོས་པོ་གཅིག་དང་གཅིག་ལ་གཅིག་འགེགས་ལ། །སྟོངས་པར་མི་བཟུང་ངོ་བོ་རང་བཞིན་མེད། །དེ་ཉིད་རྟོགས་པའི་རིམ་པའི་ཁྱད་པར་ནི། །ཡུལ་ནི་ཚིག་དང་དོན་དང་གཉིས་ཀ་ལ། །རྟོགས་ཐབས་མཉན་དང་བསམ་དང་བསྒོམ་པ་ཡིས། །ཚིག་ཤེས་བློ་ལ་གོ་དང་དོན་རྟོགས་འགྱུར། །འཇིག་བྱེད་དུས་ཀྱི་བསྐལ་པའི་མེ་དཔུང་གིས། །སྣང་སྲིད་དངོས་པོ་ཐམས་ཅད་བསྲེགས་པ་བཞིན། །བོན་དང་གང་ཟག་བདག་མེད་གང་རྟོགས་ཏེ། །འཁོར་བ་ཡོངས་སུ་མྱ་ངན་འདའ་བར་འགྱུར། །དོན་བཅུ་གཅིག་པ་བདག་མེད་བསྟན་པའོ།། །།

ཚུར་རོལ་མཐོང་བ་བདག་གིས་མཁས་རྣམས་ལ། །བསྐུལ་བར་མི་འོས་དམན་པར་གྱུར་པ་རྣམས། །སྙིགས་མའི་སེམས་ཅན་ཡོངས་སུ་མི་འདུལ་ཀྱང༌། །བཀའ་ལུང་འཕྲིན་ཡིག་འདི་བསྙད་གསན་པར་ཞུ། །སྔོན་ལོ་འདི་དང་སང་ཕོད་ངེས་པ་བཞིན། །སྐྱེ་བ་སྔ་འཕྱི་ད་ལྟ་ཡོད་པར་ངེས། །སྔ་པར་འབད་པའི་སྟོན་ཐོག་འདི་ལ་སྤྱོད། །སང་ཕོད་དོན་དུ་འདི་ལ་འབད་པ་བཞིན། །སྔོན་ནས་ཚོགས་བསགས་གཙང་མ་མི་ལུས་ཐོབ། །ད་ནི་འདི་ལ་ཕྱི་མའི་དོན་དུ་འབད། །ངང་པས་ཆུ་ལས་འོ་མ་ལེན་པ་ལྟར། །སྡིག་པ་སྤང་ཞིང་དགེ་བ་དང་དུ་ལེན། །སྡིག་ནི་ཆུང་ཡང་མི་བརྙས་སྤང་ཞིང་བཤགས། །དགེ་བ་ཆུང་ཡང་ཁྱད་དུ་བསད་མི་བྱ། །ཕྲ་རབ་རྡུལ་བསགས་རི་རབ་ལྷུན་པོ་འམ། །མེ་སྟག་ནགས་ལ་མཆེད་པ་ལྟ་བུ་འོ། །ལོང་བ་གནས་བསྙོག་ལམ་པ་བསྟེན་པའམ། །མུན་པའི་རྫས་གང་སྒྲོན་མེས་ཚོལ་བ་ལྟར། །མཁས་པ་རྣམས་ལ་མཉན་བསམ་སྒྲོ་འདོགས་གཅད། །མདོ་རྒྱུད་ལ་སོགས་ཡོངས་སུ་བལྟ་བར་བྱ། །གང་ཟག་ནད་ཀྱིས་གདུངས་ལ་སྨན་དང་དཔྱད། །ཅི་སྙེད་མཐའ་བསྐོར་གླགས་པས་སོས་མི་འགྱུར། །ཚིག་ལ་མཉན་བསམ་ཅི་སྙེད་བཤད་བྱས་ཀྱང༌། །ཉོན་མོངས་ནད་ལས་ཡོངས་སུ་གྲོལ་མི་འགྱུར། །སྨན་དཔྱད་དངོས་སུ་བྱས་ནས་ཕན་པ་བཞིན། །གཉེན་པོ་ནན་ཏན་བསྟེན་ནས་གྲོལ་བར་འགྱུར། །བུ་རམ་མངར་བའི་རོ་མཆོག་ཐོས་པ་དང༌། །ལག་ཏུ་བླངས་པས་མ་ཡིན་ཟོས་ན་མྱོང༌། །དེ་བཞིན་ཉིད་ཀྱི་སྙིང་པོ་མཉན་པ་དང༌། །བསམ་པས་མ་ཡིན་བསྒོམ་ན་མངོན་དུ་གྱུར། །རང་གཞན་དོན་རྣམས་མྱུར་དུ་འགྲུབ་འདོད་ན། །སྒྲུབ་པ་ལྷུར་བླང་སྙིང་པོར་འབད་པར་བྱ། །ཐོག་མ་མེད་ནས་ད་ལྟ་ཕན་ཆད་དུ། །འཁོར་བའི་སྡུག་བསྔལ་འདིས་མནར་སླན་ཆད་ཀྱང༌། །བདག་མེད་མངོན་དུ་མ་གྱུར་བར་དུ་སྦྱོང༌། །རང་གིས་རང་སྒྲིབ་མེ་ལོང་གཡས་སྒྲིབ་བཞིན། །བག་ཆགས་ཚན་ཆེ་ལས་ངན་ཁས་དྲག་ཅིང༌། །བསླུ་བའི་རྐྱེན་མང་འཁྱོག་པའི་འཕྲང་དམ་པས། །དྲན་པ་ཤེས་བཞིན་གཉིས་ཀྱི་བྱ་ར་ཡིས། །རང་རྒྱུད་འདུལ་བའི་གཉེན་པོ་ཡོངས་སུ་བསྟེན། །སྨྲ་བསམ་དབང་དང་ལྡན་པ་འདི་ཙམ་ཉིད། །སེམས་ཅན་སླད་མ་རྣམས་ལ་སྐལ་བ་ཞན། །མི་རྟག་སེན་རྡུལ་ལྟ་བུའི་ཡུད་ཙམ་འདིར། །ནམ་ཞིག་གཏན་གྱི་སོ་ནམ་བསྒྲུབ་པར་བྱ། །རིན་ཆེན་རྡོ་ནི་དེ་ཡི་རང་བཞིན་ཏེ། །བཞུ་བཏུལ་མ་བྱས་བར་དུ་དེ་མི་སྣང༌། །འགྲོ་བ་ཀུན་ལ་སངས་རྒྱས་རྒྱུ་ཡོད་ཀྱང༌། །དེ་ཉིད་མ་སྒྲུབ་བར་དུ་སངས་མི་རྒྱ། །བླ་མ་སངས་རྒྱས་སྐྱབས་གསོལ་རྗེས་འབྲེང་ལ། །རྒྱུ་འབྲས་ལས་ལ་ཡིད་ཆེས་ཐག་ཆོད་པས། །སྡིག་པ་སྤངས་ཤིང་ཉོན་མོངས་གཉེན་པོ་བསྟེན། །མཚན་བཅས་མཚན་མེད་དགེ་བའི་ཚོགས་ལ་འབད། །རང་སེམས་གཞན་དུ་གཡེངས་པའི་ལུས་ངག་གིས། །ལས་ཀྱི་འབྲས་བུ་ཤིན་ཏུ་འབྱིན་པ་དཀའ། །སྐྱོན་དང་ཡོན་ཏན་ཀུན་འབྱུང་སྟོབས་ཆེན་བས། །གཙོ་ཆེ་རང་སེམས་སྦྱངས་ལ་ནན་ཏན་བྱ། །ཐེག་པ་གོང་འོག་སྡོམ་པ་གང་བླང་དང༌། །དམ་ཚིག་སྲོག་གི་ཕྱིར་ཡང་གཏོང་མི་བྱ། །གལ་ཏེ་ཉམས་ན་མིག་གི་རྡུལ་བཞིན་དུ། །མྱུར་དུ་བཤགས་ཤིང་སླར་ཡང་གསོ་བར་བྱ། །འཁོར་འདས་གར་འགྲོ་རིག་པ་རང་དབང་ཆེ། །གཞན་གྱི་གྲོགས་ལ་མི་ལྟོས་བྱང་ཆུབ་ལ། །གལ་ཏེ་ལྟོས་ན་སྟོན་པའི་ཐུགས་རྗེ་ཡིས། །ཁམས་གསུམ་སྟོངས་པར་གོང་དུ་དྲངས་ཀྱང་ཟིན། །འཁོར་བའི་གནས་འདིར་ཅི་སྙེད་ལུས་བླངས་ཤིང༌། །རང་གཞན་དོན་མེད་སྟོང་ལོག་ཁོ་ན་བྱས། །ད་ནི་ཉིན་མཚན་དོན་ཡོད་འདའ་བར་བྱ། །སྐབས་སུ་རང་ལ་རང་གིས་ཅི་བྱེད་བལྟ། །ཁུ་བྱུག་ལྷོ་བྱང་དུས་ཚོད་བསྙག་པ་བཞིན། །ཉིན་མཚན་དུས་སུ་དགེ་སྦྱོར་ཆག་མི་བྱ། །དལ་འབྱོར་ལུས་འདི་ཐར་པའི་སྐྲས་པ་ཡིན། །ཟས་གོས་སྤྱོད་ལམ་དྲན་པས་ཞིབ་པར་བཟུང༌། །སེམས་ཅན་རྣམས་ལ་སྙིང་རྗེ་ཕན་སེམས་བསྐྱེད། །གཞན་དོན་སེམས་བསྐྱེད་སྨོན་ལམ་རྩེ་གཅིག་གདབ། །ལྟ་སྤྱོད་ཟུང་འབྲེལ་ཐབས་དང་ཤེས་རབ་འཛོམ། །ཕ་རོལ་ཕྱིན་སོགས་གཞན་གྱི་དོན་དུ་སྤྱོད། །ཞིང་ཁམས་གཞན་དང་མི་བཅེད་འཇིག་རྟེན་དང༌། །བཟང་ངན་དུས་ལ་བསོད་ནམས་ཉོན་མོངས་པ། །ཁྱད་པར་ཆེ་བཞིན་འདིར་ནི་དགེ་སྤྱོད་ན། །གཞན་པས་ཆེས་ལྷག་གཡུལ་ལྡོག་དཔའ་བོ་བཞིན། །གནམ་བྱ་རྒྱ་ལས་ཐར་བའི་ཚུལ་བཞིན་དུ། །འཁོར་བའི་འདམ་ལས་ཐར་ན་སླར་མི་ཞུགས། །དགེ་སྤྱོད་མ་ཡིན་ཅི་བྱས་སྡུག་བསྔལ་གྱི། །རྒྱུ་འགྱུར་རྩ་ཡི་མེ་བཞིན་ཤེས་པར་བྱ། །སྐྱོ་དང་འགྱོད་དང་ཞུམ་པའི་སེམས་བྱུང་ན། །བླ་མ་བསམ་གཏན་ཡོན་ཏན་དད་གུས་ཤིང༌། །སེམས་ཀྱིས་གཟེངས་བསྟོད་སྤྲོ་བའི་མདངས་ཕྱུང་ལ། །མི་རྟག་སྡུག་བསྔལ་འཁོར་བའི་ཉེས་སྐྱོན་བསམ། །ཡོན་ཏན་བསྐྱེད་ཅིང་རྩད་ནས་གཅོད་བྱེད་པ། །ང་རྒྱལ་དྲེགས་ཆས་རློམ་སེམས་རབ་ཏུ་སྤོངས། །གང་ལ་ཆགས་མེད་མི་འཁོར་ལྟུང་མི་སྲིད། །འཇིག་རྟེན་མངོན་ཞེན་ཐམས་ཅད་རབ་ཏུ་སྤོངས། །བརྙེད་དང་བཀུར་སྟི་ཁེ་གྲགས་གཡོག་འཁོར་རྣམས། །སྒྲུབ་པའི་བར་ཆོད་བདུད་ཀྱི་ལས་སུ་བལྟ། །སྒྲུབ་ལ་བཏང་སྙོམས་ཤེས་པ་ལྟེངས་གྱུར་ན། །དད་དཔོན་རང་ལ་མངན་བགྲང་རྡུལ་ཤུགས་བསྐྱེད། །རང་སྐྱོན་བརྟག་ཅིང་རྩལ་བརྗོད་ཡོན་ཏན་སྦ། །མི་བདེ་སྡུག་བསྔལ་སྔོན་གྱི་ལས་སུ་བལྟ། །བསྟོད་ན་ང་རྒྱལ་སྨད་ན་ཁོང་ཁྲོ་སྤོངས། །བྱས་ལ་དྲིན་དུ་བཟོ་བྱ་བརྗེད་མི་བྱ། །རྟག་ཏུ་ངག་བསྡམ་སྨྲ་མང་ཉེས་པའི་གཞི། །དམན་ཆ་བཟུང་ཞིང་སྡིག་པའི་གྲོགས་པོ་སྤོངས། །གང་ལ་ཞུགས་པ་མཐར་ཕྱུང་ཀུན་མི་འགྲུབ། །ལམ་ལ་གང་གནོད་བདུད་ཡིན་སྤངས་ཤིང་བྱོལ། །སྔོན་གྱི་ལས་དང་སྨོན་ལམ་འབྲེལ་བ་ཡིས། །གནས་གཅིག་རིགས་མཐུན་གྱུར་པའི་སེམས་ཅན་ལ། །བརྩེ་གདུང་སེམས་ཀྱིས་ཕན་སྡོངས་ཅི་འགྲུབ་བྱ། །མཐུན་འཇུག་ཐབས་ལ་མཁས་པའི་སྤྱོད་པ་ཡིས། །གཞན་དགའ་རང་ལ་ཞེན་པ་མེད་པར་བྱ། །ཀུན་དང་མཐུན་ཀྱང་ཀུན་དང་མ་འདྲེས་པ། །འགྲོགས་ན་སྐྱོ་ངེས་འབྲལ་ན་གདུང་སེམས་སྤང༌། །གཞན་སྣང་གང་ལ་རང་སེམས་ཤོར་མི་བྱ། །ཞི་དུལ་གསང་པོར་སྨྲ་ཞིང་སྙན་པར་བརྗོད། །གཞན་གྱི་གནད་ལ་ཕོག་ཚིག་ཤིན་ཏུ་སྤོངས། །འཐབ་རྩོད་མི་བྱ་བཟོད་དང་ལྡན་པར་བྱ། །ཁྲོ་གཉེར་ངོ་གཟུམ་མི་བྱ་འཛུམ་བཞིན་བསྟན། །ངོ་དགའ་གསར་འགྲོགས་གཞན་ལ་བརྙས་མི་བྱ། །ཁྱད་བསོད་མི་བྱ་རྒྱུན་དུ་རྟག་པར་བརྟན། །འཇིག་རྟེན་སྤྱི་གཞུང་ལུགས་ལས་མི་ལྡོག་ཅིང༌། །གང་གི་ཚུལ་སྤྱོད་བརྟག་ལ་མཐུན་པར་བྱ། །སེམས་ཅན་འདོད་པ་མི་མཐུན་ཇི་སྙེད་པ། །ཚིམས་པར་སྤྲུལ་པའི་སྐུས་ཀྱང་མི་ནུས་ན། །བདག་གིས་ཅི་སྨྲོས་དེ་བས་འཇིག་རྟེན་གྱི། །སེམས་འཛིན་ངོ་བསྲུང་སྤང་ན་དེ་དོན་འགྲུབ། །ཐ་མའི་དུས་འདིར་སེམས་ཅན་ཕྲག་དོག་ཆེ། །བསྟན་པ་འཕེལ་འགྲིབ་དབང་གིས་ཁ་མ་ཟིན། །སྒྲོ་སྐུར་འདེབས་མང་ངན་ལན་མི་བརྗོད་ཅིང༌། །སྙིང་རྗེ་བཟོད་པ་བསྒོམ་བྱ་བྱང་ཆུབ་ལམ། །ད་ལྟའི་དུས་འདིར་ཡོངས་སུ་མི་འདུལ་ཏེ། །སྐལ་ལྡན་འགའ་ཞུགས་འདུ་འཛིས་མི་གཡེངས་ལ། །གཞན་དབང་མི་འགྱུར་འཇིག་རྟེན་འདི་མཐོང་གི །སྐྱོན་ཡིན་བྱང་ཆུབ་སྒྲུབ་པའི་ཡོན་ཏན་ནོ། །བདག་གིས་ཤེས་རབ་དྲི་མེད་ཐོབ་མིན་པས། །འདི་ལ་ཉེས་པའི་སྐྱོན་མེད་མ་ཡིན་ཀྱང༌། །འགྲོ་ལ་ཕན་གདགས་བསམ་པས་འདི་བྱས་ཕྱིར། །མོས་པ་མེད་དུ་ཟད་ཀྱང་སྤང་མི་བྱ། །རྗེས་འབྲེང་ལ་སོགས་འདི་ལ་མོས་རྣམས་ཀྱིས། །རབ་སོགས་སྣོད་ཀྱི་རིམ་པ་གང་ལྕོགས་ལ། །ཡིད་བཞིན་ནོར་ལྟར་དོན་དང་ལྡན་བྱ་ཞིང༌། །རིན་ཆེན་གཏེར་བས་འདི་བླང་མིག་ལྟར་བཙའ། །གང་ཞིག་སྐྱེས་བུས་དེ་ལྟར་གཞུང་བསྒྲུབས་ནས། །སྒྲིབ་པ་གཉིས་བྱང་ཚོགས་གཉིས་རིམ་རྫོགས་ཏེ། །འབྲས་བུ་སྐུ་གསུམ་ཐོབ་ནས་འགྲོ་བ་ཡི། །དོན་རྣམས་མཐའ་རུ་ཕྱིན་པར་ངེས་པ་འོ། །བཀའ་ལུང་ནམ་མཁའ་ལྟ་བུའི་གཏིང་དཔག་ལ། །ཚད་བཟུང་མཁས་པ་རྣམས་ལ་བསྐུལ་བར་ནི། །རྨོངས་པ་བདག་གིས་རིགས་པ་མ་ཡིན་པས། །རང་དང་དམན་པ་རྣམས་ལ་ཕན་སྙམས་ནས། །བཀའ་ལུང་བཤད་ཁུལ་གོ་ཚོད་འདི་བཀོད་པས། །ནོངས་འགྱུར་ཅི་མཆིས་བླ་མ་སངས་རྒྱས་དང༌། །དེ་སྲས་མཁས་པ་རྣམས་ལ་བཟོད་པར་གསོལ། །འདི་བཞེས་ཐུགས་ཀྱི་སྲེད་པ་ཞི་བར་མཛོད། །ལུས་དང་ངག་ཡིད་དག་པས་འབད་པ་ཡིས། །འདི་བཀོད་དགེ་བ་བདག་ལ་ཇི་མཆིས་དེས། །འཁོར་བའི་མུན་ནག་གནས་པའི་འགྲོ་བ་རྣམས། །ཤེས་རབ་སྒྲོན་གསལ་བྱང་ཆུབ་འཐོབ་པར་ཤོག། ས་ཡི་རྡུལ་ཕྲན་གྲངས་བཞིན་འཕེལ་འགྱུར་ནས། །ཉི་མའི་ཟེར་བཞིན་ས་སྟེང་ཡོངས་རྒྱས་ཏེ། །འགྲོ་རྣམས་མཉན་བསམ་བསྒོམས་པས་རྒྱུད་སྦྱངས་ནས། །བདག་མེད་དོན་རྟོགས་ཐར་པ་ཐོབ་གྱུར་ཅིག།།དོན་བཅུ་གཉིས་པ་གདམས་པ་བསྟན་པ་སྟེ་རྫོགས་སོ།། །།

ཞེས་བྱང་ཆུབ་སྒྲུབ་ཐབས་ཀྱི་ལམ་རིམ་ཚིགས་སུ་བཅད་པ་སུམ་བརྒྱ་པ་འདི་ནི་རྗེ་བཙུན་ཡར་མེ་བ་ཤེས་རབ་འོད་ཟེར་ཞེས་བྱ་བས་སྦྱར་བ་དགེ་ལེགས་འཕེལ།། །།

མཛོད།

ཀུན་ལས་བཏུས་པ་སྲིད་པའི་མཛོད་གཞུང་བཞུགས་སོ།།

ཞང་ཞུང་སྐད་དུ། །ཏི་ཀ་རྐྱ་སེ་ལིག་མིན་རྐྱ། །བོད་སྐད་དུ། །སྲིད་པའི་མཛོད་ཕུགས་ཞལ་ཕྱེས་ནས། །ཟབ་ཅིང་རྒྱ་ཆེ་རྣམ་མཁྱེན་གྱིས། །གང་ལ་འཚམས་པར་ལམ་འདྲེན་པའི། །སྟོན་པ་ལྷ་ཡི་གཤེན་པོ་སྟེ། །གཤེན་རྒྱལ་སྐུ་ལ་ཕྱག་འཚལ་ལོ། །ཤེས་འདོད་བློ་ཡི་མུན་སེལ་ཕྱིར། །བཅུ་བདུན་གནས་ཀྱི་བསྡུས་པའི་དོན། །ཟབ་པའི་སྔོན་ཆད་མ་རྙེད་པ། །བདེ་བླག་རྟོགས་ཕྱིར་ཁོ་བོས་བཏུས། །བཅུ་བདུན་གནས་ཀྱི་རྩ་སྡོམ་ལུས་བསྟན་པ། །ཡོད་པ་སྲིད་གསུམ་མེད་པ་བསྐལ་པ་དགུ། །མི་གཡོ་དབྱིངས་བཞི་གསལ་བ་ཡེ་ཤེས་ལྔ། །ཀུན་གནས་སྣོད་བཞི་སྐྱེ་འཕེལ་བཅུད་གསུམ་སྟེ། །གཅོད་བྱེད་དབང་དྲུག་ཉོན་མོངས་ཕྲ་རྒྱས་གསུམ། །རྟེན་འབྲེལ་འཁོར་གཉིས་འདུས་པའི་ཕུང་པོ་གཉིས། །སྐྱེ་སྒོ་མཆེད་དྲུག་རྒྱ་ཆེ་ཁམས་ནི་གསུམ། །རང་བཞིན་མཚན་གཉིས་བྱ་བྱེད་ལས་སྤྱོད་ལྔ། །འགྲོ་བའི་ལམ་བཞི་རྟེན་གཞི་ས་ནི་གསུམ། །སྒྲུབ་པའི་འབྲས་བཞི་གནས་ནི་བཅུ་བདུན་གསལ། །ཡན་ལག་སོ་སོར་རྒྱས་པར་སྤྲོ།།

བྱེད་པ་མེད་པ་རང་རང་གི །མཚན་ཉིད་སོ་སོར་གསལ་འཛིན་པའི། །རང་བཞིན་ཡེ་སྲིད་སྲིད་པ་ནི། །ཕྱི་ནང་འགྲེང་བུ་སྤྱི་རྒྱལ་དང༌། །གནས་དང་ཁ་སྦུབ་ཕྱིན་ཅི་ལོག །ཉེ་འཁོར་མཁའ་ལྡིང་འཕྲེད་ལ་འཕྱོ། །མེ་ཆུ་རླུང་ལྕེ་གྱེན་ཐུར་འཕྲེད། །པད་མའི་འཇམ་དང་ཚེར་མའི་དབལ། །བྱེད་པ་མེད་དེ་རང་བཞིན་སྲིད། །ཕྱི་སྣོད་འཇིག་རྟེན་མས་ཡར་ཆགས། །ནང་བཅུད་སེམས་ཅན་ཡས་མར་བབས། །སྐྱེ་བ་བཞི་ལས་ཡོངས་སུ་སྲིད། །རྒྱུ་ལྔའི་ལམ་དུ་སོ་སོར་འགྲོ །འགྲོ་བ་རིགས་དྲུག་ལས་ཀྱི་སྨིན། །ཁམས་གསུམ་ས་དགུ་རིམ་པས་དཔགས། །སྐྱེས་བུའི་ཐབས་ཀྱིས་བྱེད་པ་འོ། །བྱེད་པའི་སྐྱེས་བུའི་བཅུ་གཉིས་ནི། །སྐྱེས་བུ་བདག་དང་གང་ཟག་སྲོག །སྲིད་པོ་བྱེད་ཤེས་མཐོང་བ་པོ། །ཤེད་སྐུར་ཤེད་ཅན་ཤེད་བདག་གསོ། །ཆད་ལྟ་དགག་པའི་ཕྱིར་ན་བསྟན། །ཅི་ལྟར་རྒྱུ་རྐྱེན་འཛོམས་པ་ལས། །རྒྱུ་མཐུན་འབྱུང་བའི་སྲིད་པ་ནི། །རྒྱུ་བཞི་རྐྱེན་དང་ལྔ་ལས་བྱུང༌། །གཅིག་མ་ཚང་པས་འབྱུང་བ་མེད། །ཞིང་དང་ས་བོན་ཆུ་གསུམ་ལྟར། །ཕ་དང་མ་དང་སྲིད་པ་ལས། །དེ་བཞིན་རྒྱུ་མཐུན་སོ་སོར་སྐྱེ། །གཅིག་མ་ཚང་པས་ཀུན་མི་སྐྱེ། །རྒྱུ་དང་འབྲས་བུ་གནས་སྐབས་གསུམ། །གསུམ་དུ་འཛོམས་པའི་གཅིག་ཏུ་སྐྱེ། །སྲོག་དང་ལུས་དང་དབང་ཐང་གསུམ། །དེ་བཞིན་གཅིག་གིས་གཅིག་སྐྱེད་དོ། །ས་བོན་འབྲས་བུའི་རིམ་པ་བཞིན། །མ་རིག་རྒ་ཤིའི་བར་དུ་འདྲ། །རྒྱུ་ནི་བྱས་པའི་ཉེར་ལེན་གཙོ། །རྐྱེན་ནི་ལྷན་ཅིག་བྱེད་པའི་གྲོགས། །སྤྱི་ནི་རྒྱུ་ཡི་རྣམ་དབྱེ་དྲུག །བྱེད་པའི་རྒྱུ་དང་ལྷན་ཅིག་འབྱུང༌། །སྐལ་པ་མཉམ་དང་མཚུངས་པར་ལྡན། །ཀུན་དུ་འགྲོ་དང་རྣམ་སྨིན་སྐྱེ། །བྱེད་རྒྱུ་རང་ལས་གཞན་པ་ཡི། །བདག་རྐྱེན་མྱུ་གུ་ཆུ་ལུད་བཞིན། །ལྷན་ཅིག་འབྱུང་བ་ཕན་ཚུན་འབྲས། །ཀུན་གཞི་དང་ནི་བག་ཆགས་བཞིན། །སྐལ་མཉམ་རང་རིགས་ས་མཐུན་བསྐྱེད། །ས་དགུ་ཕན་ཚུན་བསྐྱེད་པ་དག །མཚུངས་ལྡན་དམིགས་རྣམ་མཚུངས་པ་སྟེ། །སེམས་དང་སེམས་བྱུང་ཁོ་ན་འོ། །ཀུན་འགྲོ་ལུང་དུ་མ་བསྟན་པའི། །སེམས་བྱུང་ས་ཁམས་ཀུན་འགྲོ་ལྔ། །རྣམ་སྨིན་ལུང་བསྟན་ཟག་བཅས་ལས། །རང་དང་མི་འདྲ་ཕྱི་མར་སྨིན། །སྡིག་དང་དགེ་བ་ཟག་བཅས་སོ། །ཡུལ་དང་བདག་པོའི་རྐྱེན་བཞི་འོ། །རྒྱུ་རྐྱེན་འབྱུང་བའི་ཉེར་ལེན་ཏེ། །རང་གི་ངོ་བོ་ཅན་དུ་བསྐྱེད། །སྣམ་བུའི་བལ་ལམ་ས་བོན་བཞིན། །ཡིད་ལ་བྱེད་པ་འགགས་མ་ཐག །ཤེས་པ་ཡིན་ཏེ་རིག་ཙམ་བསྐྱེད། །དམིགས་རྐྱེན་གཟུགས་སོགས་ཡུལ་དྲུག་སྟེ། །ཡུལ་གྱི་རྣམ་པ་ཅན་བསྐྱེད་དོ། །བདག་རྐྱེན་ལྷན་ཅིག་བྱེད་པའི་གྲོགས། །འབྲས་བུ་རང་དབང་ཅན་བསྐྱེད་དམ། །དབང་པོའི་ཡུལ་ལ་འཛིན་ནུས་བསྐྱེད། །སེམས་དང་སེམས་བྱུང་བཞིས་བསྐྱེད་དེ། །སྙོམས་འཇུག་དམིགས་རྐྱེན་མ་གཏོགས་གསུམ། །གཞན་ནི་བདག་རྐྱེན་རྒྱུ་ལས་བསྐྱེད། །དེ་དག་བསྐྱེད་པའི་རྒྱུ་འབྲས་ཏེ། །བྲལ་བའི་རྒྱུ་འབྲས་སེམས་དབྱིངས་རྣམས། །རྟག་དང་ཆད་དང་རྒྱུ་མེད་ཀྱི། །ལོག་རྟོག་གསུམ་ཕྱིར་སྲིད་གསུམ་བསྟན། །སྲིད་པ་བསྟན་པའི་གནས་དང་པོའོ།། །།

མེད་ཅིང་བརླག་པ་བསྐལ་པའི་སྒྲ། །སོ་སོར་ཕྱེ་སྟེ་དགུ་རུ་བསྟན། །འཇིག་བྱེད་བསྐལ་པ་དུས་ཀྱི་འབྱུང༌། །ནང་གི་དུས་བསྐལ་ནད་མུག་མཚོན། །ཕྱི་ཡི་མེ་བདུན་ཆུ་གཅིག་གོ །གནས་དང་གནས་ཀྱི་བསྐལ་པ་ནི། །སྲིད་ལྷ་དམྱལ་བའི་གནས་མི་གཅིག །རི་རབ་ཞིང་པའི་ཐོ་ཡོལ་འདྲ། །འཛམ་གླིང་ཟ་འོག་བེར་ཁྱིམ་འདྲ། །རྒ་ཤིར་ལྷ་གནས་མ་མཐོང་ལྟར། །དེ་བཞིན་འགྲོ་བའི་ལམ་མི་གཅིག །དཔག་མེད་བཅུ་ཐུབ་བར་དུ་བསྐལ། །གཡུང་དྲུང་ཁྱིམ་བདུན་ཚེ་དཔག་མེད། །སངས་པོ་ཡབ་ནི་འབུམ་ཐུབ་སྟེ། །རྒྱལ་ཁུག་ཚེ་ནི་ཁྲི་ཡིན་ནོ། །སྣང་བ་མདོག་ཅན་ཚེ་སྟོང་སྟེ། །ཡོངས་དག་ཚེ་ནི་ལྔ་བརྒྱའོ། །བརྒྱ་བོན་ཐོད་དཀར་ཚེ་བརྒྱ་སྟེ། །རང་འབྱུང་ཐ་མ་ད་འབྱུང་བཅུ། །ཚེ་ནི་དེ་ལྟར་བསྐལ་པ་སྟེ། །བསོད་ནམས་དབང་ཐང་དེ་བཞིན་ནོ། །རང་གི་རང་བཞིན་བསྐལ་པ་ནི། །ཡེ་ཤེས་སྤྱན་མེད་ཤ་མིག་གིས། །མཐོང་དང་མ་མཐོང་སོ་སོར་བསྐལ། །འཁྲུལ་པའི་ལྷ་རྣམས་མ་རྟོགས་བསྐལ། །འདྲེ་དང་མི་ཡང་རང་བཞིན་བསྐལ། །ཕ་མ་མ་རྟོགས་ཤ་ཟ་འཁོར། །ལན་ཆགས་མ་རྟོགས་སྙིང་དུ་སྡུག །སྲོག་གཉེན་མ་རྟོགས་ཁོང་དུ་སྟིམ། །རིན་ཆེན་གཏེར་ནི་ས་ཡིས་བསྐལ། །དམུས་ལོང་མདོག་གིས་བསྐལ་ལ་སོགས། །གཏི་མུག་རང་གསང་ཐབས་ཀྱིས་བསྐལ། །བསྐལ་པ་དེ་ནི་འཁྲུལ་པ་ཡིན། །དཔག་ཏུ་མེད་ནས་བཅུ་ཚེའི་བར། །དུས་དུས་གྲངས་ཀྱིས་བསྐལ་པ་འབྱུང༌། །བསྐལ་པ་དང་པོ་དམྱལ་བའི་ཚེ། །གཉིས་པར་བརྒྱད་ཁྲིའི་བསྐལ་པ་འོ། །གསུམ་པར་དེ་བཞིན་བདུན་སྟོང་ངོ༌། །བཞི་པ་ལ་ནི་སུམ་བརྒྱ་འོ། །ད་ལྟ་དེ་བཞིན་དྲུག་ཅུ་སྐོར། །མཚོན་མུག་ཉི་ཤུ་རྩ་གཅིག་སྐོར། །སྤྱི་ཁྱབ་ཡམས་ནི་དགུ་ཞིག་སྐོར། །ཕྲ་མོའི་ཡམས་ནི་ལོ་རེ་སྐོར། །དྲོད་གཤེར་རླན་སྐྱེས་ཟླ་དྲུག་སྐོར། །ཉི་ཏི་གྲངས་དང་སྤྱོད་པ་མཐུན། །ཀུན་ཁྱབ་གྲངས་ལ་དུས་མཐའ་མེད། །རྒྱུན་མེད་འཁོར་བུ་ཆུང་ཞེས་པ། །རྐྱེན་དང་མི་མཐུན་བསྐལ་པར་འགྱུར། །ནགས་ལ་མེ་ཤོར་མཚོར་དུག་གཡོས། །ཐོག་སེར་སེང་གེའི་སྒྲ་ལ་སོགས། །དེ་དག་རྐྱེན་གྱིས་བར་དུ་གཅོད། །སྤྱི་མཐུན་རྒྱུ་ནི་གཅིག་ལས་འབྱུང༌། །འབྲས་བུ་ལས་ཀྱིས་སོ་སོར་བསྐལ། །མེ་ཆུ་ས་རླུང་ནམ་མཁའ་ལྔ། །འབྱུང་བ་མིང་གིས་སོ་སོར་བསྐལ། །འདུས་པའི་ཕུང་པོ་གཅིག་ལས་ཀྱང༌། །ལྔ་སྤྲོས་དེ་བཞིན་སོ་སོར་བསྐལ། །དེ་བཞིན་མིང་གིས་ཕྱེ་ནས་ཀྱང༌། །བསྐལ་པ་ཕྱི་མཐའ་ཐུག་པར་བསྟན། །ལས་བསྐལ་ཆགས་གནས་འཇིག་སྟོང་སྟེ། །ཐུགས་རྗེ་ཤུགས་འབྱུང་བསྐལ་པ་ནི། །ས་ནི་དང་པོ་བརྒྱད་དང་བཅུར། །གྲངས་མེད་གསུམ་དུ་ཚོགས་བསགས་མཐུས། །ལས་དག་འཁོར་བ་དོང་ནས་སྤྲུགས། །བསྐལ་དགུ་སོ་སོའི་ངོས་བཟུང་བསྟན་པ་འོ། །བསྐལ་པ་རྣམ་པ་མང་བཤད་པ། །མདོར་བསྡུས་ཆགས་གནས་འཇིག་སྟོང་བཞི། །འཇིག་པའི་བསྐལ་པ་དམྱལ་བ་ཡི། །སྲིད་པ་མེད་ནས་སྣོད་ཟད་བར། །ཆགས་པ་དང་པོ་རླུང་ནས་ནི། །དམྱལ་བ་སྲིད་པའི་བར་དུ་འོ། །གནས་པའི་ཡ་ཐོག་བརྒྱད་ཁྲི་ནས། །ཚེ་ལོ་བཅུ་པའི་བར་དུ་འོ། །དེ་ནས་ཡར་སྐྱེ་མར་འབྲི་བ། །བར་གྱི་ཁུག་པ་བཅོ་བརྒྱད་དང༌། །ཡར་སྐྱེ་བ་གཅིག་མ་ཐོག་སྟེ། །དེ་དག་ཚེ་ནི་བརྒྱད་ཁྲིའི་བར། །ཇི་ལྟར་ཆགས་ནས་འདུག་པ་འདི། །བར་གྱི་བསྐལ་པ་ཉི་ཤུའི་ཡུན། །ཆགས་པ་དང་ནི་འཇིག་པ་དང༌། །ཞིག་ནས་འདུག་པ་དག་མཉམ་མོ། །དེ་དག་བརྒྱད་ཅུ་བསྐལ་ཆེན་ཡིན། །དཔག་མེད་གནས་པའི་ཡ་ཐོག་ན། །མི་དགེ་མེད་པས་ངན་འགྲོ་མེད། །རྐྱང་པར་ལོ་ནི་ཉིས་བརྒྱ་ཡི། །སྐྱེ་འབྲིས་ཁུག་པར་མཉམ་གྱུར་ན། །ཚ་ཆེན་ཚེ་ལས་ཚ་ཞག་རེ། །དུས་མིན་ཚེ་ཡི་ལྷག་མ་ལ། །འཁོར་ལོ་བསྒྱུར་རྒྱལ་འབྱུང་བར་འགྱུར། །ཆགས་གནས་འཇིག་སྟོང་གི་ངོས་བཟུང་བསྟན་པའོ། །ད་ནི་སོ་སོར་རྒྱས་པར་བཤད། །བསྐལ་གཅིག་སྣོད་ཆགས་བཅུ་དགུར་བཅུད། །མཁའ་ལ་རླུང་སྤྲིན་སེར་སྤྲིན་ཆར། །མཚོ་འཁྱིལ་མེར་མེར་རླུང་གིས་བསྐྱོད།རི་གླིང་གྱེན་སྤུངས་སྤྲིན་ཆར་འཁྱིལ། །འདབ་འབྲེལ་སྣོད་རྣམས་མས་ཆགས་ཤིང༌། །བསམ་གཏན་གོང་ལ་འདོད་པ་ཡི། །ཉོན་མོངས་ལྡང་བས་རིམ་པར་ལྟུང༌། །ཚངས་རིས་འདོད་ལྷ་བྱང་གླིང་དང༌། །ནུབ་དང་ཤར་ལྷོར་རིམ་པས་བབས། །སྔར་བྱུང་སེམས་ཅན་གཟུགས་ཅན་བཞིན། །དེ་ནས་རིམ་གྱིས་རོ་ལ་ཆགས། །ལེ་ལོས་གསོག་འཇོག་བྱས་པས་ནི། །འཛིན་བཅས་རྣམས་ཀྱིས་ཞིང་དཔོན་བདམ། །དེ་ལས་ལས་ཀྱི་ལམ་ལྷག་པས། །ཚེ་ཐུང་ལོ་ནི་བཅུ་ཡིན་ནོ། །བསྐལ་པ་མུ་གེ་ནད་མཚོན་ནོ། །ལོ་ཟླ་ཞག་རྣམས་བདུན་རིམ་བཞིན། །དེ་ཡིས་ཡིད་སུན་ཁྲིམས་བཅས་པས། །དགེ་བཅུ་རིམ་རྫོགས་བརྒྱད་ཁྲིར་འཕེལ། །རྒྱགས་པས་ཤེས་བཞིན་མ་ཡིན་སོགས། །ཉོན་མོངས་མཐའ་རྒྱས་བཅུ་བར་འབྲི། །ཆུ་སྐོར་ཡུར་བ་བསྐལ་བརྒྱའི་རྒྱུས། །འཁོར་ལོ་བསྒྱུར་བའི་རྒྱལ་པོ་ནི། །སྟོང་ཕྲག་བརྒྱད་ཅུ་ལས་མི་འཆི། །གསེར་དངུལ་ཟངས་ལྕགས་འཁོར་ལོ་ཅན། །དེ་དག་གླིང་གཅིག་གླིང་གཉིས་དང༌། །གསུམ་དང་བཞི་ལས་མས་རིམ་བཞིན། །ལྷན་ཅིག་གཉིས་མིན་མཁྱེན་རབ་བཞིན། །ཕས་སུ་རང་འགྲོ་གཡུལ་བཤམ་བཞིན། །མཚོན་རྩམ་ཕས་རྒྱབ་གནོད་པ་མེད། །ཐུབ་མཚན་ཡུལ་ལ་གནས་པ་དང༌། །གསལ་རྫོགས་གོས་དང་བཅས་པ་ཡིན། །གྲངས་མེད་གསུམ་དུ་ཚོགས་བསགས་པའི། །སངས་རྒྱས་མར་འགྲིབ་བརྒྱ་ཡི་བར། །ཡར་འཕེལ་བརྒྱ་ཡི་བར་དག་ཏུ། །འགྲན་ཟླ་མེད་ཕྱིར་རེ་རེ་འབྱོན། །དེ་ལས་བསོད་འཕེལ་རྒྱགས་པ་ཡི། །སྐྱོ་ཤས་མེད་ཕྱིར་འདུལ་མི་ནུས། །དེ་ཚེ་སྐྱོ་བཅས་རང་རྟོགས་གཤེན། །གཞན་དོན་ཕྱོགས་ཙམ་བརྡས་སྟོན་ཅིང༌། །སྙིང་རྗེས་དོན་འགྱུར་མི་འགྱུར་བའི། །རྩིས་གདབ་མེད་ཕྱིར་ངེས་མེད་འབྱོན། །ངན་འགྲོ་གླིང་གསུམ་མིར་འཕོ་སྟེ། །དེ་བཅས་དབེན་པའི་བསམ་གཏན་སྐྱེ། །སྡིག་ཚོགས་ཅན་དང་ཚེ་རིང་དམྱལ། །རྟེན་མེད་ལས་ཀྱིས་གཞན་དུ་འཕེན། །མ་ནིང་བྱང་གླིང་བསམ་གཏན་མེད། །འདོད་པའི་ལྷར་འཕོ་དེ་བཅས་པས། །བསམ་གཏན་གོང་གི་བར་ཟད་ནས། །ཉི་ཟླ་རླུང་དག་དགུ་རེ་ཡིས། །མེ་དང་ཆུ་དང་རླུང་དག་གིས། །འཇིག་པ་དང་ནི་གསུམ་ཡིན་ནོ། །ཀུན་སངས་གཉིས་སོགས་གསུམ་པར་ནི། །མེ་ཡི་བདུན་ནོ་ཆུ་ཡིས་གཅིག །དེ་ལྟར་ཆུ་བདུན་ཐལ་ནས་ཡང༌། །ཐ་མ་རླུང་གིས་འཇིག་པ་ཡིན། །དེ་ཡི་སྐྱོན་དང་བོན་མཐུན་ཕྱིར། །བཞི་པ་ན་མེད་མི་གཡོའི་ཕྱིར། །མི་རྟག་དེ་ཡི་གཞལ་མེད་ཁང༌། །སེམས་ཅན་དེ་འབྱུང་གཅིག་པའི་ཕྱིར། །དེ་དག་ཚེ་ཡི་གོ་རིམ་བཞིན། །མེ་ཆུ་རླུང་གསུམ་མུ་ཆགས་ནས། །དགེ་འོད་ལྷ་རྣམས་བར་ཆད་འགྱུར། །དེ་དག་བར་བསྐལ་ཆས་བརྩིས་ན། །མེ་བདུན་ཆུ་གཅིག་གོ་དོན་མེད། །འདིར་ནི་བསྐལ་བཟང་བདེར་གཤེགས་བྱོན། སྨག་རིམ་སྐད་རེ་གློག་འགྱུ་བཞིན། །སངས་རྒྱས་འབྱུང་དཀོན་མུན་པ་མང༌། །དེ་ཚེ་རང་རྟོགས་གཤེན་རྣམས་འབྱོན། །བསྐལ་པ་བསྟན་པའི་གནས་གཉིས་པའོ།། །།

རྒྱུ་འབྱུང་རྟེན་ཅིང་འབྲེལ་བའི་དབྱིངས། །རླུང་ནི་འདུ་བྱེད་མེ་འདུ་ཤེས། །ཆུ་ནི་ཚོར་བ་ས་ནི་གཟུགས། །ནམ་མཁའ་རྣམ་ཤེས་རྟེན་འབྲེལ་དབྱིངས། །རླུང་གི་རླུང་མེ་ཆུ་ས་སོགས། །འབྱུང་ཆུང་ལྔར་སྤྲོས་དབྱིངས་སུ་གསལ། །ལྷ་མོ་ནམ་མཁའི་རྟེན་འཛིན་དབྱིངས། །ལི་མུན་དབུགས་འཛིན་ཚངས་སྟང་དྲོད། །ཏིང་ནམ་ཁྲག་འཛིན་ནེ་སླས་ཤ། །གསལ་བྱེད་གདོས་བྲལ་ཡིད་འཛིན་མཛོད། །སྐུ་ཡི་སྐུ་གསུང་ཐུགས་ལ་སོགས། །ཉི་ཤུ་རྩ་ལྔས་དབྱིངས་སུ་གསལ། །ཀློང་དགུ་ཡེ་རྟོགས་དབྱིངས་བསྟན་པ། །སེམས་ཀྱི་རང་བཞིན་ཡེ་ཤེས་ཀྱི། །འབྲས་བུས་ཡེ་ཐོབ་རང་བཞིན་ཏེ། །མཐའ་རུ་མ་ལྟུང་མུ་མེད་དབྱིངས། །ཚད་ལས་འདས་པ་འབྱམས་ཡས་ཏེ། །གསལ་བ་མ་འགག་རྒྱ་མ་ཆད། །ཟབ་ཅིང་བརྟག་དཀའ་ཁ་གཏིང་མེད། །སྒྲོ་སྐུར་བརྗོད་མེད་དཔག་མེད་དེ། །གང་དང་ཆ་མཐུན་དོག་པ་མེད། །ཀུན་ཁྱབ་སྙིང་པོ་བདལ་པ་ཆེ། །ཡོན་ཏན་ལྷུན་རྫོགས་ཟད་མེད་དེ། །སླར་མི་ལྡོག་པ་འགྱུར་མེད་དབྱིངས། །ཆུ་ཁམས་ནམ་མཁའ་བསིལ་བཞིན་དུ། །རང་བཞིན་དག་པའི་ཡེ་སངས་རྒྱས། །ཐམས་ཅད་ཤོང་གནས་འབྱུང་ཕྱིར་དབྱིངས། །དཔེ་དོན་རྟགས་ཀྱི་དབྱིངས་བསྟན་པ། །མཁའ་གསལ་རང་བཞིན་སྒྲིབ་མེད་དེ། །སྤྲིན་ཚོགས་གཡོས་ཀྱང་གནོད་མེད་བཞིན། །སེམས་ཉིད་རྟོག་བྲལ་རང་གནས་ཀྱི། །དྲི་མའི་གོས་མིན་ཀ་དག་ལ། །དགེ་སྡིག་ཅིར་སྣང་བྱས་མིན་ཏེ། །རྩལ་མེད་ཤར་བས་ལྷུན་གྲུབ་དབྱིངས། །སེམས་དཔའ་སྤྲོས་མེད་བཞེད་གཞུང་གི །བོན་རྣམས་སྐྱེ་བའི་མུ་བཞི་བྲལ། །མོ་གཤམ་བུ་བཞིན་རྒྱུ་འབྲས་མེད། །ཡོད་པ་གཞན་གྱི་ཁྱད་བྱར་མེད། །མེད་པ་ཡོད་པའི་བོན་མི་ལྡན། །དེ་ཕྱིར་སྐྱེ་འགག་མེད་པའི་དབྱིངས། །སྣང་བ་བདེན་གཅིག་དུ་བྲལ་ཕྱིར། །གཟུགས་བརྙན་བཞིན་དུ་བདེན་པ་མིན། །ཕྲ་རགས་ཕྱོགས་ཆས་གཅིག་མ་ཡིན། །རྒྱུན་དང་སྐད་ཅིག་དུས་ཆར་བཅས། །གཅིག་མེད་ཕྱིར་ན་དུ་མ་མེད། །དེ་ཕྱིར་སྟོང་ཞིང་བདག་མེད་དབྱིངས། །དབྱིངས་བསྟན་པའི་གནས་གསུམ་པའོ།། །།

ཤེས་རབ་རྣམ་དག་ཡེ་ཤེས་ལྔ། །བོན་རྣམས་སྟོང་ཞིང་བདག་མེད་རྟོགས། །སྟོང་པ་ཉིད་ཀྱི་ཡེ་ཤེས་དང༌། །མ་སྒྲིབ་མངོན་དུ་གསལ་བ་ཡི། །མེ་ལོང་ལྟ་བུའི་ཡེ་ཤེས་དང༌། །སྤྱི་དང་རང་གི་མཚན་ཉིད་རྣམས། །སོ་སོར་རྟོགས་པའི་ཡེ་ཤེས་དང༌། །སོ་སོར་གཉིས་མཐར་མ་ལྟུང་བའི། །མཉམ་པ་ཉིད་ཀྱི་ཡེ་ཤེས་དང༌། །མཉམ་པའི་འགྲོ་བའི་དོན་བྱེད་པའི། །བྱ་བ་ནན་ཏན་ཡེ་ཤེས་སོ། །བོན་དབྱིངས་ཡེ་ཤེས་བོན་སྐུར་འདུས། །བྱ་བ་ནན་ཏན་སྤྲུལ་སྐུ་ཏེ། །ལྷག་མ་རྫོགས་པའི་སྐུ་འདུས་སོ། །དེ་ལས་སྤྲོས་ན་དྲུག་ཅུ་གཅིག །བསྡུས་ན་ཇི་ལྟར་ཇི་སྙེད་མཁྱེན། །ཡུལ་ལ་བདེན་པ་གཉིས་ཕྱིར་རོ། །ཡེ་ཤེས་བསྟན་པའི་གནས་བཞི་པའོ།། །།

ད་ནི་སྣོད་ཀྱི་འཇིག་རྟེན་གྱི། །ཆགས་པ་ཀུན་གྱི་འོག་འདི་ན། །མཁའ་ལ་རླུང་གི་རྔམས་སུ་ནི། །ས་ཡ་དྲུག་འབུམ་གྲངས་མེད་དོ། །ཆུ་རྔམས་འབུམ་ཕྲག་བཅུ་གཅིག་དང༌། །སྟོང་གི་ཕྲག་ནི་ཉི་ཤུ་འོ། །ཕྱིས་ནི་རྔམས་སུ་འབུམ་ཕྲག་བརྒྱད། །ལྷག་མ་རིན་ཆེན་གསེར་དུ་འགྱུར། །ཆུ་དང་ས་ཡི་དཀྱིལ་འཁོར་གྱི། །ཐད་ཀར་འབུམ་ཕྲག་བཅུ་གཉིས་དང༌། །སྟོང་ཕྲག་གསུམ་དང་བརྒྱ་ཕྲག་ནི། །ཕྱེད་དང་ལྔ་བརྒྱ་ཡོད་པར་འདོད། །ཁོར་ཡུག་ཏུ་ནི་གསུམ་གསུམ་འགྱུར། །དེ་བཞིན་ཀུན་ཀྱང་མཉམ་པར་སྟོན། །དེ་ལ་ལྷུན་པོ་གཉའ་ཤིང་འཛིན། །ཐོང་གཤོལ་འཛིན་དང་གསེར་གྱི་མདོག །ལྟ་ན་སྡུག་རི་རྟ་རྣ་འཛིན། །ཀུན་འདུད་མུ་ཁྱུད་འཛིན་དང་བདུན། །དེས་ནི་ཕྱི་རོལ་འཁོར་ཡུག་གོ །བདུན་ནི་གསེར་རི་འཁོར་ཡུག་ལྕགས། །རི་རབ་ཕྱོགས་འོད་སྙིང་པོ་གསེར། །ཆུ་ཡི་གཏིང་དུ་བརྒྱད་ཁྲི་ནུབ། །ཡར་ཀྱང་དེ་བཞིན་འཕགས་པ་ཡིན། །དཔག་ཚད་དག་ནི་བརྒྱད་ཁྲི་ལ། །རི་བརྒྱད་འཕང་དུ་ཕྱེད་ཕྱེད་བྲི། །རྔམས་སུ་འཕང་དང་མཉམ་པ་སྟེ། །དེ་ཡི་བར་བདུན་རོལ་མཚོ་ཡིན། །དང་པོ་བདེ་མཆོག་འོད་ཀྱི་མཚོ། །བསྒྱུར་བྱེད་ངད་ལྡན་གསལ་བྱེད་འཇམ། །ཀུན་མཛེས་གསལ་བ་རྒྱུ་དེས་གཉན། །ཀུན་འཁྱིལ་བདུད་རྩི་མངར་བྱེད་ངར། །མཚོ་བདུན་ཡན་ལག་བརྒྱད་ལྡན་ནོ། །དང་པོ་སྟོང་ཕྲག་བརྒྱད་ཅུ་སྟེ། །དེ་ནི་ནང་གི་མཚོ་ཡིན་ནོ། །དེ་ཡི་ངོས་ལ་སུམ་འགྱུར་རོ། །རོལ་མཚོ་གཞན་ནི་ཕྱེད་ཕྱེད་བྲི། །ཕྱི་མ་ཕྱི་ཡི་རོལ་མཚོ་ཡིན། །ཆུ་བཞི་དེ་ནས་འབབ་པ་འོ། །འབུམ་ཕྲག་གསུམ་དང་སྟོང་ཕྲག་ནི། །ཉི་ཤུ་གཉིས་སུ་ཡོད་པ་འོ། །སྙིགས་མ་འདུས་ཕྱིར་བ་ཚྭ་ཅན། །ལྷོ་ཡི་འཛམ་གླིང་ངོས་གསུམ་ལ། །སྟོང་ཕྲག་གཉིས་རེ་སོག་པའི་དབྱིབས། །གཅིག་ལ་དཔག་ཚད་ཕྱེད་དང་བཞི། །གཉིས་ནི་བཞི་བཞིས་བསྐོར་བར་འདོད། །ཤར་གྱི་ལུས་འཕགས་ཟླ་གམ་སྟེ། །ངོས་གསུམ་ཀུན་དུ་འདྲ་གཅིག་ལ། །ལྷག་པར་སུམ་བརྒྱ་ལྔ་བཅུ་ཡོད། །སྒྲ་མི་སྙན་དེ་གྲུ་བཞི་ལ། །དཔག་ཚད་དེ་ནི་བརྒྱད་སྟོང་ཡོད། །བན་གླང་སྤྱོད་དེ་ཟླུམ་པོ་ནུབ། །ཁོར་ཡུག་སྟོང་ཕྲག་ཕྱེད་དང་བརྒྱད། །གླིང་ཕྲན་གླིང་གི་སུམ་ཆ་རེ། །རང་རང་ཀུན་ལ་གནས་པ་ཡིན། །གླིང་རྣམས་འབྲུ་ཡི་ཕུང་པོ་འདྲ། །རྩེ་ཕྲ་ཆུ་མཚམས་མན་ཆད་ཆེ། །ཏི་བྱང་ཁ་རང་དུན་གུ་ཅི། །རྣིལ་དང་རང་གི་ཕ་རོལ་ན། །ཤིམ་ཕོད་ནོམ་པའི་ཕྱི་རོལ་ན། །དང་ར་མལ་དྲོས་མུར་ཟངས་གནས། །དེ་ནས་འོག་ཏུ་མར་བཅལ་གྱི། །དཔག་ཚད་སྟོང་ཕྲག་ཉི་ཤུ་ན། །མནར་མེད་པ་ཡི་དུ་ཏི་ཡོད། །དེ་སྟེང་དུ་ཏི་བདུན་པོ་ནི། །ཡས་མར་ཡང་སོས་ཐིག་ནག་དང༌། །བསྡུས་འཇོམས་ངུ་འབོད་ངུ་འབོད་ཆེ། །ཚ་བ་ཚ་བ་ཆེན་པོ་ཡོད། །ལྷག་པའི་སྡུག་བསྔལ་བཅུ་དྲུག་ནི། །དེ་དག་གི་ནི་ཕྱོགས་བཞི་ན། །མེ་མ་མུར་དང་རོ་མྱགས་འདམ། །རལ་ཀྱུ་ཐལ་ཚན་ཆུ་བོ་དང༌། །ཚ་བའི་བྱང་ཐད་གྲང་དམྱལ་བརྒྱད། །ཆུ་བུར་དེ་རྡོལ་ཨ་ཆུ་དང༌། །ཀྱི་ཧུད་པད་མ་དེ་ཆེར་གས། །ཨུད་དཔལ་དེ་ཆེར་གས་པ་ཡོད། །ཉི་ཚེ་བ་དང་ཉི་འཁོར་ནི། །ཁ་འཐོར་གནས་ལ་ངེས་པ་མེད། །དེ་དག་ཀུན་གྱི་གོང་ན་ཡང༌། །སྒྲིབ་པ་ཅན་གྱི་སྒྲིབ་པ་ཅན། །དེ་གོང་ནང་གི་སྒྲིབ་ཅན་ཏེ། །དེ་སྟེང་ཕྱི་ཡི་སྒྲིབ་པ་ཅན། །དེ་སྟེང་དུད་དང་མུར་ཟངས་གནས། །འཕྱོ་ལྡིང་འགྲེང་དང་གུག་པ་སྟེ། །རྐང་མེད་རྐང་གཉིས་བཞི་དང་མང༌། །གླིང་བཞི་ན་ནི་མི་བཞི་གནས། །གླིང་གསུམ་ཚེ་ནོར་ལུས་ལ་དབང༌། །འཛམ་བུ་གླིང་ལ་ཕུན་སུམ་ཚོགས། །ཚེ་ལུས་ལོངས་སྤྱོད་རང་ཐད་གནས། །གླིང་གསུམ་རྗེ་འབངས་ཉོ་ཚོང་དང༌། །འབྲུ་དང་མུ་གེ་ཆར་པ་ཡོད། །བྱང་ན་དེ་མེད་ཤིང་ཐོག་ཟ། །གླིང་ཕྲན་བརྒྱད་ན་མི་འམ་ཅི། །རྐོ་རིང་ཤིང་ཟ་རྔ་མོའི༼མོང༽མགོ། །རྐོ་ཐུང་བགེགས་ཚོགས་སྒྱུ་མ་མཁན། །གྱག་ཏི་མིག་གསུམ་ར་ཡི་མགོ །གྱག་ཟུང་སྦལ་དང་མི་རུ་རྫུས། །མར་ཞི་མཐུ་ཆེ་གླང་པོའི་མགོ །ཏིང་ཞི་རག་ཤ་སྲིན་པོའི་ཚོགས། །ཁ་སློན་སྤྲེལ་མགོ་གཡོ་འགུལ་ཆེ། །སྤྲེལ་རྒྱུའི་བྱིས་པ་དབྱར་ན་ལྡང༌། །ཤར་དང་བྱང་ནུབ་ལྷོ་གླིང་གི །གཡོན་ནས་གཡས་སུ་གོ་རིམ་བཞིན། །དེ་ལས་ཆག་བདུན་ཡར་འཕགས་ན། །མཁའ་ལ་ལྡིང་སྟེ་དྲི་ཟའི་ཚོགས། །ཡིད་ཀྱི་གཟུགས་འཆང་རླུང་བས་མགྱོགས། །མདུང་སྐོར་ཚད་ལ་གྲོང་ཁྱེར་འབུམ། །ཉི་ཟླ་རི་རྒྱལ་ཕྱེད་ནས་འཆར། །རྒྱུ་སྐར་དག་འདྲ་གཞན་མ་ངེས། །རྒྱ་མཚོ་ཉི་ཟླའི་འོད་འཛོམས་པས། །ཉི་ཟླ་གཟའ་སྐར་འོད་མདངས་ཀྱང༌། །བླ་རུ་མི་འབྱུང་འོག་ཏུ་གསལ། །ཉི་མ་དཔག་ཚད་ལྔ་བཅུ་གཅིག །ཟླ་བ་དཔག་ཚད་ལྔ་བཅུའོ། །ཝེག་ཞི་རྒྱང་གྲགས་གསུམ་དང་ནི། །གཉིས་དང་གཅིག་ཏུ་ཡོད་པར་སྟོན། །ཉི་མ་ཕྱེད་དང་ནམ་ཕྱེད་དང༌། །འཆར་བ་ནུབ་པའི་དུས་ནི་གཅིག །སྟོན་དང་དགུན་གྱི་ར་བ་ཡི། །ཚེས་ནི་དགུ་དགུར་དུས་བཟང་སྟེ། །ཉིན་མཚན་རིང་ཐུང་བཟློག་པར་འགྱུར། །ཉིན་མཚན་བར་ཞག་ཐང་གི་འགྱུར། །ཉི་མ་ལྷོ་བྱང་འགྲོ་བ་ལ། །རིང་དང་ཐུང་དུ་སྣང་བ་ཡིན། །དབྱར་གྱི་རླུངས་སུ་ཆུད་པ་ནི། །ཀུ་བྱི་མང་སྐེ་ཀུ་ཧྲང་འཚོ། །དགུན་གྱི་རླུངས་སུ་ཆུད་པ་ནི། །གེ་ཕག་ཡོར་ལྡེ་རྩེ་ཟེ་འཚོ། །ཟླ་བ་སྐོར་བའི་རླུང་འཁྱིལ་བས། །ཟླ་སྟོད་ཟླ་སྨད་འཇུག་ལྡོག་བྱེད། །ཟླ་བ་ཉ་དང་ཚེས་སྟོང་བ། །ཐང་དང་ཡུད་ཀྱི་འགྲོས་བསྣོལ་བས། །ཉི་དང་ཉེ་བས་མདོག་ཤོར་ཡིན། །གནམ་སྟོང་དུས་ན་ཉི་ཟླ་འཕྲད། །ཟླ་བ་ཐབས་ཏེ་སྟེང་དུ་ཕྱིན། །རླུང་ནི་གསུམ་སྟེ་འཕུལ་འདེགས་སྐོར། །སྐར་དང་ཝིག་ལ་ལིག་ཞི་གྱིན། །མགྱོགས་བུལ་རླུང་གི་འཁོར་ལོ་ཡིན། །ཟླ་བས་ཉི་མ་འགྱོགས་པ་སྟེ། །ཉི་མ་བས་ནི་སྐར་མ་མགྱོགས། །དུ་དང་བང་ནི་དྲོད་ཀྱིས་སྐོར། །དྲོ་དང་གྲང་གི་རྫུ་འཕྲུལ་ལས། །ཁ་དང་ཆར་དུ་འབྱུང་བར་འགྱུར། །དེ་ལས་ཐོག་དང་སེར་བ་ནི། །རྫུ་འཕྲུལ་བྱེད་པས་བྱས་པ་ཡིན། །ཤར་ལྷོ་ནུབ་བྱང་ཕྱོགས་བཞི་ནས། །མེ་ཆུ་ས་རླུང་གཡོ་བྱེད་པ། །བླ་འོག་སྤོ་དང་གནས་སྤོ་དང༌། །འཐབ་དང་དུས་འབྱུང་ཆ་མ་སྙོམས། །ཤེས་པས་ལེགས་མོར་བརྟགས་ན་ནི། །དགེ་དང་སྡིག་དུ་སྟོན་པར་བྱེད། །རོལ་མཚོ་བརྒྱད་ལ་ཀླུ་བརྒྱད་དེ། །ཁོར་ཡུག་རི་ལ་གནོད་སྦྱིན་ཚོགས། །རི་ནི་བདུན་པོའི་དཀྱིལ་སྨད་ན། །ཀླུ་མཉན་ས་བདག་ལྷར་ཕྱོགས་པའི། །གྲོང་དང་གྲོང་ཁྱེར་བདལ་ལས་སོགས། །རྩེ་རྐོག་སྨྲ་མི་གྲོང་བདུན་གནས། །རྩེ་མོར་འཁོར་ལོར་བསྒྱུར་བ་བདུན། །རི་རྒྱལ་བང་རིམ་བཞི་ཡོད་དེ། །བར་གྱི་ཐག་ཀྱང་ཁྲི་ཁྲི་ཡོད། །ཁ་ཁྱེར་སྟོང་ཕྲག་བཅུ་དྲུག་དང༌། །བརྒྱད་དང་བཞི་དང་གཉིས་བསྐྱེད་དོ། །རི་རྒྱལ་བང་རིམ་དང་པོ་ན། །ལག་ན་གཞོང་ཐོགས་འཕེལ་བྱེད་གནས། །ཁོང་སེང་མུར་ཟངས་རི་འཛིན་རྒྱལ། །གཉིས་པར་དབྱུག་ཐོགས་བགྲང་ཕྲེང་འཛིན། །ཁོང་སེང་ས་བདག་ལྟོ་འཕྱེ་ཆེ། །གསུམ་པ་རྟག་མྱོས་ཀུ་མ་ར། །གསུམ་དང་བཞི་ཡི་ཁོང་སེང་ན། །ལྷ་མ་ཡིན་ཏེ་སླགས་ཆེན་སྤྲུགས། །རྩ་གསུམ་ལྷ་ལ་འགྲན་པའི་ཚུལ། །བཞི་པ་རྒྱལ་ཆེན་རིགས་བཞིའི་ལྷ། །རི་རྒྱལ་ངོས་ལ་བརྒྱད་ཁྲི་ཡོད། །ཕྱོགས་མཚམས་བརྩིགས་པའི་ཅོག་བཞི་ནི། །དཔག་ཚད་ལྔ་བརྒྱ་ལྔ་བརྒྱ་ཡོད། །བྱང་ཤར་རི་ནག་གེ་སར་གནས། །བྱང་ནུབ་མཐུ་ཆེན་སྲ་བརྟན་འཛིན། །ལྷོ་ནུབ་ཁ་རྗེ་ཕྱྭ་ཡི་གནས། །ལྷོ་ཤར་ཝེར་རོ་ཉི་པང་གནས། །རི་རྒྱལ་རྩེ་ལ་ས་གཞི་གསེར། །དཔག་ཚད་བཞི་སྟོང་ལྔ་བརྒྱ་དང༌། །ཕྱེད་དང་གཉིས་ནི་དེ་བཞིན་སྟོན། །དེ་ན་རྩ་གསུམ་ལྷ་རྣམས་གནས། །དེ་སྟེང་ལྷ་ཡི་ཁང་བཟང་སྟེ། །ངོས་ལ་ཉིས་བརྒྱ་ལྔ་བཅུ་ཡོད། །ཕྱི་རོལ་ལྷ་ཡི་རྩེ་ས་ནི། །ཤིང་རྟ་རྩུབ་འདྲེས་དགའ་བའི་ཚལ། །ཕྱོགས་བཞི་དཔག་ཚད་ཉི་ཤུ་ན། །ཡིད་འོང་ཉམས་དགའ་ས་གཞི་བཟང༌། །དེ་དག་གི་ནི་བྱང་ཤར་ན། །ཁ་ལེ་སྟོང་འབྱམས་སྨོན་ལམ་ཤིང༌། །ལྷོ་ནུབ་ཕྱྭ་དང་རྐོས་བར་ན། །མཚལ་རི་ལྷ་ཡི་མདུན་ས་ཡོད། །དེ་དག་དཀར་ནག་ཀླུ་དག་གནས། །བརྒྱ་བྱིན་ཐང་བཟང་རིས་ཀྱི་བར། །འདོད་ཡོན་གྲུབ་མཐའི་རྩོད་པས་འཐབ། །དེ་དག་གི་ནི་སྟེང་ཤད་ན། །ལྷ་རྣམས་ཀྱི་ནི་གཞལ་མེད་ཁང༌། །འཐབ་བྲལ་དགའ་ལྡན་འཕྲུལ་དགའ་དང༌། །གཞན་འཕྲུལ་དབང་བྱེད་འདོད་ན་སྤྱོད། །དེ་སྟེང་བསམ་གཏན་བཅུ་གཉིས་ཏེ། །ཚངས་འདུན་ཀུན་འཁོར་འབུམ་ཁྲི་ནི། །འདོད་པའི་ཉོན་མོངས་དག་ལས་ཚངས། །འོད་ཆུང་འོད་གསལ་ཚད་མེད་འོད། །ལུས་མཉེན་ཕྱི་ནང་གཉིས་ཀ་འོད། །དགེ་ཆུང་དགེ་རྒྱས་ཚད་མེད་དགེ །མི་དགེའི་དྲི་མ་ཆེ་འབྲིང་མེད། །སྤྲིན་མེད་བསོད་ནམས་འབྲས་བུ་ཆེ། །ལྟ་བཅས་རྣམས་ཀྱི་འབྲས་བུའི་མཆོག །ཁྲོད་ལྷ་འབྲས་བུ་ཆེ་བའི་ཕྱོགས། །དེ་གོང་སེམས་ཅན་བསམ་པ་ལས། །ཁྱད་ཞུགས་གཤེན་གྱི་ས་ལྔ་ནི། །མི་ཆེ་མི་གདུང་ཤིན་ཏུ་མཐོང༌། །གྱ་ནོམ་སྣང་དང་འོག་མིན་གནམ། །གནས་དང་གནས་འོག་ཇི་སྲིད་བར། །དེ་དག་དེ་ཡི་གང་ན་སྲིད། །ཚངས་འོད་དགེ་གསུམ་གོ་རིམ་བཞིན། །སྟོང་གཅིག་གཉིས་གསུམ་གཞི་ཁྱོན་མཉམ། །སྤྲིན་མེད་ཡན་ཆད་འདབ་འབྲེལ་མེད། །གཟུགས་མེད་གནས་གཞན་ཡང་མེད་དོ། །གླིང་བཞི་བ་དང་ཉི་ཟླ་དང༌། །རི་རབ་དང་ནི་འདོད་ལྷ་བཅས། །ཁྲི་ལྡེ་འཇིག་རྟེན་སྟོང་ལ་ནི། །སྟོང་གི་དེ་ནི་སྤྱི་ཕུད་དོ། །དེ་སྟོང་གཉིས་པ་བར་མ་སྟེ། །དེ་ཙམ་སྟོང་ལ་སྟོང་གསུམ་མོ། །མི་གཏོང་འཛིན་པའི་རླུང་གཅིག་པས། །ཆགས་གནས་འཇིག་སྟོང་དུས་ནི་གཅིག། རི་རབ་སྟོད་རྐེད་ཞེང་མཉམ་ན། །སྟོད་ཞེང་ཆེ་བ་གང་དང་སྦྱར། །བརྒྱད་ཁྲི་ངོས་ལ་དཔངས་འཕར་ན། །རོལ་མཚོའི་ཚད་ལ་དེ་མི་ཚུད། །རྒྱལ་ཆེན་རྩ་གསུམ་ཐག་མཉམ་ན། །བར་ཐག་འདབ་འགྱུར་ཅི་སྟེ་བཤད། །ཚེ་ལུས་ལོངས་སྤྱོད་མཉམ་པར་རིགས། །བདུད་རྣམས་གཞན་འཕྲུལ་ལྷར་གཏོགས་ན། །གཞན་འཕྲུལ་རྩོད་བྲལ་མིན་པར་འགྱུར། །ཚངས་རིས་ཁོར་ཡུག་གཅིག་མཉམ་ན། །ཕན་ཚུན་རྒྱ་ཆུང་ཡན་མན་མཐོ། །ཁྲོད་ལྷ་བྲག་འབྱར་དྲི་སྣོམ་ན། །གཟུགས་ན་ཁམ་ཟས་ཐོགས་བཅས་འགྱུར། །འོག་མིན་གོང་དུ་གནས་གཞན་ན། །དེ་ཉིད་ཇི་ལྟར་འོག་མིན་འགྱུར། །གཟུགས་མེད་པ་ལ་ལུས་ཡོད་ན། །མིང་བཞིའི་སྐྱེ་མཆེད་ཅི་སྟེ་བྱ། །གྲངས་རྡོ་ཚངས་རྒྱུང་མན་ཆད་ནས། །ཚངས་ཆེན་བར་མ་དབང་མིན་འགྱུར། །རྒྱ་ཁྱོན་ཆགས་འཇིག་མི་མཉམ་ཕྱིར། །གནས་གཙང་མི་བཅེད་མིན་ཞེ་ན། །སྲིད་པ་ཚངས་པའི་འཇིག་རྟེན་ཕྱིར། །འདི་དང་རྒྱ་མཉམ་མི་བཅེད་ཡིན། །སེམས་ཅན་ལས་ལ་གྲངས་མང་ཕྱིར། །སྟོང་གསུམ་འཇིག་རྟེན་ཁམས་གཞན་ཆགས། །ཚང་དང་མ་ཚང་བཀན་སྦུབ་འཕྲེད། །ཟུར་ཟླུམ་ནར་མོ་ཉི་ཟླ་མེད། །ཟུང་གཅིག་ཀུན་ལ་བྱ་བྱེད་སོགས། །འབྱུང་བ་ཕྱི་ཡི་སྣོད་བསྟན་པའོ། །དབང་དྲུག་འཇུག་ཤེས་སྐྱེ་བ་ཡི། །གནས་ཕྱིར་དབང་པོ་ནང་གི་སྣོད། །ཤེས་པ་དགུ་ནི་སོགས་པའི་སྣོད། །ཀུན་གཞི་མ་གཡོས་བོན་ཉིད་ཀློང༌། །ཀུན་སྣང་རྟོག་པ་ཤེས་པའི་རྒྱུ། །རྫས་ལ་བྲན་ཁོལ་ཁྱོ་གས་སྤྱོད། །བུད་མེད་ལ་གཏོད་མཛོད་བསགས་བཞིན། །དབང་ཤེས་ཡུལ་སྤྱོད་ཡིད་ཀྱིས་འབྱེད། །ཉོན་ཡིད་བདག་འཛིན་གཞི་ལ་བསགས། །ཤེས་དགུ་སོགས་པའི་སྣོད་བསྟན་པའོ། །ནམ་མཁའ་བོན་ཉིད་སེམས་ཉིད་གསུམ། །མཚན་མ་བོན་ཅན་སྐྱེ་དགུ་ཡི། །དབྱིངས་ཕྱིར་འདུས་པ་དོན་གྱི་སྣོད། །སྣོད་བསྟན་པའི་གནས་ལྔ་པའོ།། །།

འབྱུང་བ་ལྔ་ཡི་བཅུད་བསྟན་པ། །རླུང་སྒྲ་མེ་ཉི་ཆུ་ཟླ་དང༌། །ནམ་མཁའི་འོད་དང་རིན་ཆེན་ལྔ། །མར་ལ་སོགས་པའི་སྙིང་པོ་ལྔ། །རྩི་ཤིང་འབྱུང་ལྔ་མ་དག་བཅུད། །དག་པའི་བཅུད་ནི་ལྷ་མོ་ལྔ། །ཕུང་པོ་གནས་འགྱུར་དོན་གྱི་བཅུད། །ལྷ་ལྔ་སྐུ་ལྔ་ཡེ་ཤེས་ལྔ། །རྣམ་རྟོག་ཕྲ་ལ་རགས་རྒྱས་པས། །འགྲོ་དྲུག་བཅུད་ཀྱི་སྐྱེ་འཕེལ་བྱུང༌། །འདོད་ཆགས་བསྐྱེད་པ་དྲུག་པོ་ནི། །གཉིས་གཉིས་འཁྲིག་པས་ཚིམ་པ་དང༌། །​
གཉིས་འཁྱུད་དང་ནི་ལག་བཅངས་དང༌། །རྒོད་འཛུམ་བལྟས་པས་ཚིམ་པར་འགྱུར། །ཧྲི་ཙ་དང་ནི་ཙ་མེད་ནི། །ལོ་ལྔ་དང་ནི་ལོ་བཅུའི་བར། །གཉིས་གཉིས་ཚིམས་པའི་པང་དུ་འབྱུང༌། །ཟླ་མཚན་ཁུ་བས་བུ་བཙའ་བ། །གླིང་བཞིའི་མི་སོགས་ལྷ་ལ་མེད། །ཁུ་བ་རླུང་བྱུང་རྫུས་ཏེ་སྐྱེས། །གཞན་དང་རང་སྤྲུལ་ཕྱེད་ཙམ་པའི། །འདོད་པའི་སྐྱེ་བ་གསུམ་པོ་ནི། །འདོད་པའི་ལྷ་དང་མི་བཅས་ཡིན། །གཟུགས་ཁམས་ལྷ་ལ་འཁྲིག་ཆགས་མེད། །དགའ་བདེ་རང་བཞིན་བདེན་པ་ལས། །ཀུན་རྫོགས་གོས་དང་བཅས་པ་འབྱུང༌། །གཙང་མའི་ལྷ་རྣམས་མི་གཡོ་བ། །སྤྲུལ་པ་གཞན་སྡེབས་མ་གཏོགས་པ། །དེ་དག་གོང་མ་མཐོང་བ་མེད། །སྐྱེ་བ་བཞི་ལས་ཡོངས་སུ་སྲིད། །ལྷ་དམྱལ་བར་དོ་རྫུས་ཏེ་སྐྱེ། །ཡི་དྭགས་མངལ་ལས་སྐྱེ་བ་སྟེ། །མི་དང་བྱོལ་སོང་བཞི་རྣམས་ཚང༌། །འབྱུང་བ་ལྔ་ལས་ཀུན་ཀྱང་སྤྲུལ། །རྫུ་འཕྲུལ་འོད་ལས་ཡས་ཆགས་སོ། །ནང་བཅུད་ཀྱི་སྐྱེ་གནས་བསྟན་པའོ། །འཛམ་གླིང་མི་ཡི་ལུས་ཚད་ནི། །ཁྲུ་བཞི་པ་དང་ཕྱེད་དང་བཞི། །ཤར་དང་ནུབ་དང་བྱང་དུ་ནི། །ལུས་ཀྱི་ཁྲུ་ཚད་ཕྱེད་འགྱུར་བསྐྱེད། །གླིང་ཆུང་བརྒྱད་ན་ཁྲུ་ཚད་མེད། །གཅིག་ཏུ་མ་ངེས་སྤྲུལ་པ་ཆེ། །བྱོལ་སོང་ཀླུ་བརྒྱད་རི་རབ་ལ། །ལན་གསུམ་དཀྲིས་ཀྱང་ལྷག་སོགས་ནས། །ཆུང་བ་མིག་གིས་མཐོང་དཀའ་བར༌། །ཡི་དྭགས་རྣམ་སྨིན་ཆེ་ཆུང་གི །བུ་ག་ཡངས་དོག་ཕྱལ་ཆེ་ཆུང༌། །དམྱལ་བ་རྣམ་སྨིན་གྱིས་དེ་བཞིན། །འདོད་པ་ལྷ་ཡི་ལུས་ཀྱི་ཚད། །རྒྱལ་ཆེན་བཞི་ནས་གཞན་འཕྲུལ་དུ། །རྒྱང་གྲགས་བཞི་ཆ་བཞི་ཆ་བསྐྱེད། །གཟུགས་ཅན་དང་པོ་དཔག་ཚད་ཕྱེད། །ཝེག་སད་བར་དུ་ཕྱེད་ཕྱེད་བསྐྱེད། །ཉི་འབར་སད་ནས་འདབ་འགྱུར་ཏེ། །དུ་མུན་དཔག་ཚད་གསུམ་དོར་ནས། །འོག་མིན་བར་དུ་གཉིས་འགྱུར་བསྐྱེད། །སྒྲ་མི་སྙན་ན་སྟོང་ཐུབ་སྟེ། །ནུབ་དང་ཤར་དུ་ཕྱེད་ཕྱེད་བྲི། །འཛམ་གླིང་ཚེ་ནི་མ་ངེས་ཏེ། །དང་པོ་དཔག་མེད་བཅུ་ཐུབ་འགྱུར། །མི་རྣམས་ལོ་ནི་ལྔ་བཅུ་ལ། །རྒྱལ་ཆེན་རིགས་བཞིའི་ཉིན་ཞག་གཅིག །དེ་རྩིས་ཚེ་ལོ་ལྔ་བརྒྱ་ཐུབ། །བརྒྱ་ལ་གཅིག་རྩིས་སྟོང་དུ་ནི། །གོང་མ་བཞི་ཀ་གཉིས་འགྱུར་བསྐྱེད། །ཉིན་མཚན་བྱ་དང་མེ་ཏོག་སྟོན། །གཟུགས་ཁམས་རྣམས་ཀྱི་ལུས་ཚད་དང༌། །ཚེ་ཡི་བསྐལ་པ་དེ་བཞིན་མཉམ། །དང་པོ་རྣམས་ནི་བསྐལ་ཆེན་ཕྱེད། །གཞན་ནི་བསྐལ་པ་ཆེན་པོ་སྟེ། །དུབ་དུབ་སྔལ་ཆར་ཚེ་རིང་པོ། །གཙང་མ་ལྷ་ཡི་ཕྱི་མཐར་སྡོད། །གཟུགས་མེད་བསྐལ་པ་ཉི་ཁྲི་ལ། །རིམ་གྱིས་ཉིས་ཁྲི་ཉིས་ཁྲི་བསྐྱེད། །ཡང་སོས་དུ་ཏི་དྲུག་རིམ་བཞིན། །འདོད་ལྷའི་ཚེ་ཚད་ཉིན་ཞག་མཉམ། །ཚ་བ་ཆེན་པོ་དུ་ཏིའི་ཚེ། །བར་གྱི་བསྐལ་པ་ཕྱེད་དུ་གནས། །རྟ་བརྒྱས་འཁོར་བའི་དོང་དག་ལས། །འདོད་ལྷ་རྒྱལ་ཆེན་ཚེ་རེ་བཞིན། །རྡེའུ་རེ་སྐྱུར་བས་ཁེངས་གྱུར་པ། །མནར་མེད་དམྱལ་བའི་ཚེ་ཚད་ཡིན། །ཏིལ་སྦྱང་གང་ནས་ལོ་བརྒྱ་ཞིག །ཏིལ་གཅིག་ཕྱུང་བའི་ཟད་གྱུར་པ། །ཆུ་བུར་ཅན་གྱི་ཚེ་ཚད་ཡིན། །གཞན་གྱི་ཚེ་ནི་ཉི་ཤུ་འགྱུར། །ཕྱི་ཡི་པྲིང་རྒྱུད་བསྐལ་པ་གཅིག །ནང་གི་པྲིང་རྒྱུད་མི་རྣམས་ཀྱི། །ཟླ་དང་ཞག་མཐུན་ལྔ་བརྒྱར་གནས། །སྒྲིབ་པ་ཅན་གྱི་སྒྲིབ་པ་ཅན། །ཚངས་རྒྱུང་ཚེ་དང་མཉམ་པ་ཡིན། །བྱོལ་སོང་མཆོག་རེང་བསྐལ་པ་ནས། །ཕྲ་མོ་ཞག་ཡུན་ཐུབ་པའི་བར། །མནར་མེད་པ་དང་གཟུགས་ཁམས་ལྷ། །འཁོར་ལོ་བསྒྱུར་བའི་རྒྱལ་པོ་དང༌། །སྒྲ་མི་སྙན་ན་བར་ཆད་མེད། །གཞན་དག་ཚེ་ནི་མ་ངེས་ཏེ། །ཐང་དང་ཡུད་ལ་དབང་མེད་འབྱུང༌། །ཐོགས་མེད་བར་དོ་ངེས་མེད་ཚེ། །བྱིན་ལྡན་རི་རྒྱལ་མ་མངལ་ཐོགས། །སྐྱེ་ས་འཆི་ས་རིགས་དྲུག་གི །རྣམ་པ་གང་འཛིན་དེ་ཡི་ཁོངས། །རིས་མཐུན་ཤ་མིག་དག་པས་མཐོང༌། །དེ་བསྡུས་འདོད་ཁམས་ཉི་ཤུ་སྟེ། །མཐོ་རིས་གནས་བཅུ་ངན་སོང་བཅུ། །གཟུགས་ཁམས་བཅུ་བདུན་གཟུགས་མེད་བཞི། །གཟུགས་དང་མིང་དང་དུས་མཐའ་ནི། །རྡུལ་དང་ཡི་གེ་སྐད་ཅིག་མ། །ཕྲ་རབ་རྡུལ་དང་རྡུལ་ཕྲན་དང༌། །ལྕགས་ཆུ་རི་བོང་ལུག་དང་གླང༌། །ཉི་ཟེར་རྡུལ་དང་སྲོ་མ་དང༌། །ཤིག་ལས་ནས་བསྐྱེད་བདུན་འགྱུར་སོར། །སོར་ཚིགས་ཉི་ཤུ་རྩ་བཞི་ཁྲུ། །ཁྲུ་བཞི་ལ་ནི་བཞི་འདོམ་གང༌། །དེ་དག་ལྔ་བརྒྱ་རྒྱང་གྲགས་ཡིན། རྒྱང་གྲགས་བརྒྱད་ལ་དཔག་ཚད་དོ། །སྐད་ཙམ་བརྒྱ་དང་ཉི་ཤུ་ལ། །སྐད་ཅིག་མ་ནི་ཡིན་པར་འདོད། །དེ་དག་དྲུག་ཅུ་ཐང་གཅིག་སྟེ། །ཐང་ཡུད་ཞག་ཟླ་སུམ་ཅུར་འགྱུར། །ཟླ་བ་བཅུ་གཉིས་ལོ་གཅིག་སྟེ། །གང་པོ་འཕར་ནི་ཕྱེད་ཕྱེད་རྩི། །བཅུད་བསྟན་པའི་གནས་དྲུག་པའོ།། །།

ཀུན་བསྒྱུར་དབང་པོ་དྲུག་ལ་ཡང༌། །ཐམས་ཅད་རྣམ་པར་གཅོད་པ་སྟེ། །གཅོད་དབང་ངེས་པའི་ཆ་རྟོགས་དང༌། །མཉམ་སྦྱོར་ཀུན་གྱི་སྲོག་འཛིན་པའི། །སྲོག་དབང་ཐུགས་རྗེ་རྒྱུན་ཆགས་དང༌། །ཡང་དག་དོན་ལ་རྟོགས་པ་ཡི། །རྟོགས་དབང་རྡེང་༼གདེང༽དུ་གྱུར་པ་དང༌། །ཀུན་ལ་གསལ་བར་ཤེས་པ་ཡི། །ཤེས་དབང་མཁྱེན་གསལ་མ་སྒྲིབས་དང༌། །ཀུན་ལ་རིགས་པས་ཆ་འབྱེད་པའི། །རིགས་དབང་རྣམ་པར་འབྱེད་འཇུག་དང༌། །ཐམས་ཅད་ཀུན་ལ་འོད་གསལ་བའི། གསལ་དབང་དཔྱོད་ལས་འདས་གསལ་ལོ། །དབང་དྲུག་ཡུལ་དང་དམིགས་རྣམ་ནི། །ཡུལ་དྲུག་ཁམས་དྲུག་དོན་དྲུག་དང༌། །ཐབས་ཆེན་དྲུག་དང་གནས་ལྔ་དང༌། །སྐུ་དྲུག་དབྱིངས་རྟོགས་གོ་རིམ་བཞིན། །ཡུལ་དྲུག་དང་ནི་དབང་ཡུལ་དང༌། །སྒྲིབ་པ་དང་ནི་བག་ཆགས་དང༌། །གནས་ལྔ་དབང་པོ་དྲུག་ཡོད་ཕྱིར། །གོ་རིམ་བཞིན་དུ་དབང་དྲུག་ཡོད། །དབང་པོ་བསྟན་པའི་གནས་བདུན་པའོ།། །།

རྣམ་ཤེས་སེམས་དང་འབྲེལ་བ་ལས། །ཞེ་སྡང་དུག་མཚོན་མེ་ལྟར་འབར། །མངན་སེམས་གདུག་སེམས་ལོག་ལྟ་ལས། །དམྱལ་བ་གཤིན་རྗེའི་འཇིག་རྟེན་འཕེལ། །ཤ་ལུས་གཟུགས་ཀྱི་རྒྱུ་རྐྱེན་ལས། །གཏི་མུག་མུན་པ་སྨག་ཏུ་འཐིབས། །བཀོལ་སྤྱད་ལོག་པར་གཡེམ་པ་ལས། །ཀླུ་དང་བྱོལ་སོང་ཉེ་འཁོར་འཕེལ། །དབུགས་ངག་འདུ་བྱེད་རྒྱུ་རྐྱེན་ལས། །ང་རྒྱལ་རི་བོ་གཟིངས་སུ་མཐོ། །ལྷ་དང་ལྷ་མིན་གནོད་སྦྱིན་འཕེལ། །དྲོད་ངག་ཚོར་བའི་རྒྱུ་རྐྱེན་ལས། །འདོད་ཆགས་ཆུ་བོ་རྦ་ཀློང་འཁྲུག །སེར་སྣ་འཇུར་གེགས་ཕོངས་སེམས་སྡོམ། །གནས་དང་ལྷག་པའི་ཡི་དྭགས་འཕེལ། །ཁྲག་དང་འཁྲིས་པའི་འདུ་ཤེས་ལས། །ཕྲག་དོག་རུ་ངའི་བཙོན་རྭ་དམ། །ན་དང་དབང་པོ་མ་ཚང་ཞ། མི་དང་མཐའ་འཁོབ་གནས་སུ་འཕེལ། །དུག་ལྔའི་ཕྲ་རྒྱས་བསྟན་པ་འོ། །གཞི་ཉིད་ཡེ་སངས་རྒྱས་བཞིན་དུ། །དེ་མ་ཤེས་ཏེ་རང་བཞིན་རྨོངས། །ལྷན་ཅིག་སྐྱེས་པའི་མ་རིག་པ། །དེ་ལས་ཕྱིན་ཅི་ལོག་གི་བློ། །དེ་མ་ཐག་ཏུ་མྱུར་ལ་རགས། །བདག་དང་གཞན་དུ་འཛིན་ཅིང་ལྟས། །ཀུན་དུ་བརྟགས་པའི་མ་རིག་པ། །མ་རིག་པ་ལས་དུག་གསུམ་གྱེས། །ལྷ་དང་མི་དང་མིའམ་ཅི། །བདེ་བའི་རོ་ཞེན་འདོད་ཆགས་(ཆེ)། །དམྱལ་བ་ཡི་དྭགས་གཤིན་རྗེ་གསུམ། །མི་བདེས་མནར་ཕྱིར་ཞེ་སྡང་ཆེ། །ཀླུ་དང་བྱོལ་སོང་ཉེ་འཁོར་གསུམ། །བར་མར་བྱིང་པས་གཏི་མུག་ཆེ། །དེ་དག་གསུམ་གསུམ་དགུ་པོ་ལས། །འཕྲོ་འདུ་དགུ་དགུ་བཅོ་བརྒྱད་བྱུང༌། །དེ་དག་ཉི་ཤུ་རྩ་གཅིག་ནི། །འཁོར་བ་དུག་གི་ཁ་ལས་གྱེས། །སྤྱི་རུ་གཅིག་ལ་ནང་མི་མཐུན། །སྣང་སྲིད་ཀུན་དུ་ཕྲ་ལ་རྒྱས། །དེ་བཞིན་དེ་ལ་དེ་བསྣན་པས། །དེ་དག་བརྒྱད་ཅུ་རྩ་གཅིག་ལས། །ཉིས་ཁྲི་ཆིག་སྟོང་སྤྲོས་ནས་ནི། །བརྒྱད་ཁྲི་བཞི་སྟོང་ཡོངས་སུ་འགྱེད། །དུག་གསུམ་གྱི་ཕྲ་རྒྱས་བསྟན་པའོ། །སྲོག་གཅོད་རྐུ་དང་ལོག་པར་གཡེམ། །ཚིག་རྩུབ་ངག་འཁྱལ་ཕྲ་མ་རྫུན། །རྔམ་སེམས་གནོད་སེམས་ལོག་པར་ལྟ། །སྡིག་བཅུ་དགེ་བཅུའི་མི་མཐུན་ཕྱོགས། །རྨི་ལམ་འཁྲུལ་པ་ཡིད་ལ་བསླུ། །རྣམ་པར་འཚེ་བ་འཁོར་ཞིང་ཆགས། །གདུང་སེམས་དང་ནི་ཟང་ཟིང་ཆགས། །ཡུལ་མཐོང་བག་ཆགས་རྣམ་སྨིན་སྙེགས། །རྒྱུན་གྱི་གཡེང་བ་འཁྲུལ་བློ་དགུ། །དབྱིངས་དགུ་རྟོགས་པའི་མི་མཐུན་ཕྱོགས། །འཛིན་ཆགས་འཆལ་བ་བྱུང་ཚོར་དང༌། །བཏང་སྙོམས་འགྱུར་ལྡོག་ལྟུང་བ་དང༌། །ཉོན་མོངས་རེ་དོགས་འཁོར་ཆགས་དང༌། །འཁྲུལ་དེ་ཕྱིན་ཅི་ལོག་བཅུ་ནི། །ཕ་རོལ་ཕྱིན་བཅུའི་མི་མཐུན་ཕྱོགས། །བྱུང་ཚོར་ཉེར་གཅིག་ངན་འགྲོར་འཕེན། །དགྲ་བཅོམ་བསད་དང་དགེ་སྡེ་དཀྲུགས། །དྲང་སྲོང་སུན་ཕྱུང་རྟེན་གསུམ་བཤིག །བླ་མ་འམ་ནི་སྦྱིན་བདག་བསླུས། །མཚམས་མེད་ལྔ་པོས་མནར་ལྟུང་སྦྱོར། །བོན་གཤེན་བསད་དང་ལྷ་སྐོར༼དཀོར༽རློམ། །མཆོད་ལ་ར་ཆོད་རྐང་གཉིས་བསད། །མཚམས་རྡོལ་དེ་ཉེ་ཡང་སོས་ལྟུང༌། །བླ་མའི་བཀའ་དང་དད་ཚོགས་བཅག །སྡིག་པའི་གྲོགས་བསྟེན་ཁས་བླངས་ཉམས། །ལྕི་བ་བཞི་སྟེ་ཉི་ཚེར་ལྟུང༌། །རི་བོར་ཀུས་འདེབས་མཚོ་དུག་གཡོས། །ནགས་ལ་མེ་གཏོང་ཆུ་བོ་བསྒྱུར། །མ་ལ་མངལ་སྤྱོད་ལུང་ལོག་སྟོན། །སྲོག་གི་སྡོམ་པོ་འཐབ་རྩོད་ནི། །ལོག་པ་བརྒྱད་དེ་ཉི་འཁོར་ལྟུང༌། །ཕྲ་རྒྱས་བསྟན་པའི་གནས་བརྒྱད་པའོ།། །།

ཕྱི་ཡི་རྟེན་འབྲེལ་བཅུ་གཉིས་ནི། །འབྱུང་ལྔ་དུས་ཀྱི་འགྱུར་དང་དྲུག །རྩ་སྡོང་ཡལ་འདབ་མེ་ཏོག་འབྲས། །ཕྱི་སྣོད་འཇིག་རྟེན་དེ་ལྟར་འཁོར། །ནང་གི་རྟེན་འབྲེལ་བཅུ་གཉིས་ནི། །འཁོར་བའི་རྒྱུ་འབྲས་ཤེས་པས་ཟིན། །མ་རིག་རྨོངས་པ་ཀུན་སློང་སྟེ། །འདུ་བྱེད་ཟག་བཅས་ལུང་བསྟན་ལས། །རྣམ་ཤེས་རྣམ་རིག་མཚམས་སྦྱོར་རོ། །མིང་གཟུགས་རྟེན་པ་མ་རྫོགས་པ། །སྐྱེ་མཆེད་རྫོགས་པའི་དབང་པོའོ། །རེག་པ་ཡུལ་ལ་གཅོད་པ་སྟེ། །ཚོར་བ་ཉམས་སུ་མྱོང་བ་འོ། །སྲེད་པ་མངོན་པར་ཞེན་པ་སྟེ། །ལེན་པ་དང་དུ་ཉེ་བར་ལེན། །སྲིད་པ་ཡང་སྲིད་ནུས་ཅན་ལས། །སྐྱེ་བ་མཚམས་སྦྱོར་གསར་དུ་འབྱུང༌། །རྒ་ཤི་སྨིན་ཅིང་བྲི་ཡལ་ལོ། །རྒྱུན་གྱི་འབྲི་བར་གྱུར་པའི་ཕྱིར། །མིང་གཟུགས་ཕྱིན་ཆད་རྒ་ཤིའི་ཁོངས། །མ་རིག་ཚོར་བ་སྔོན་ནས་འདིར།འཕེན་བྱེད་དང་ནི་འཕངས་པ་སྟེ། །སྲེད་རྒར་འདི་ནས་ཕྱི་མ་རུ། །འགྲུབ་བྱེད་དང་ནི་གྲུབ་པ་འོ། །སྔ་ཕྱི་གཉིས་གཉིས་ད་ལྟ་བརྒྱད། མ་རིག་འདུ་བྱེད་སྔོན་གྱི་སྐབས། །སྐྱེ་རྒས་གཉིས་ནི་ཕྱི་མ་ལ། །ལྷག་མ་བརྒྱད་ནི་ད་ལྟ་འོ། །བཅུ་གཉིས་ས་མཚུངས་མི་མཚུངས་ན། །ཕྱི་རོལ་གཡེང་བ་ཁོ་ནའི་ཕྱིར། །འདོད་པར་སྐྱེ་བའི་ལས་གཞན་དུ། །བསག་མི་རུང་ཕྱིར་བཅུ་གཉིས་མཚུངས། །སྙོམས་འཇུག་སྲེད་པ་གོང་མའི་སར། །ཞི་རགས་འདོར་ལེན་གཉིས་འགལ་ཕྱིར། །ཕྱིར་མི་འོང་བ་མ་གཏོགས་པ། །རང་སར་སྐྱེ་བའི་ལས་གསོག་མེད། །དེ་ཕྱིར་གོང་ནས་གོང་སྐྱེ་བ། །འདོད་པའི་ལན་གྲངས་མྱོང་བས་སྐྱེ། །འདུ་བྱེད་ནུས་ཅན་རང་ས་ལ། །དེ་སློང་མ་རིག་འོག་ས་འདོད། །སྲེད་ལེན་སྲིད་གསུམ་རང་ས་སྟེ། །དེ་ལས་མི་ཉམས་གསོས་ཕྱིར་རོ། །ཡང་སྲིད་ཅན་གྱི་ཕྱིར་མི་འོང༌། །རང་སར་མཆོག་ལྟ་མེད་པའི་ཕྱིར། །གོང་སར་སྐྱེ་བའི་ལས་གསོག་པས། །ལེན་པ་ཕྱིན་ཆད་སྐྱེ་བའི་ཁོངས། །མ་རིག་རྒ་ཤི་གཅིག་གིས་གཅིག །བསྐྱེད་ཕྱིར་རྟེན་འབྲེལ་ཐོག་མཐའ་མེད། །ཡོད་ན་ཐོག་མ་དེ་བསྐྱེད་པའི། །ལས་ཉོན་སྔོན་སོང་ཐོག་མ་འགལ། །མ་སོང་འཁོར་བ་ཇི་ལྟར་ཡིན། །གཞན་ཡང་མཐོ་རིས་ངན་སོང་གཉིས། །བར་མ་དོ་གསུམ་རིམ་པ་ལྟར། །ཟག་བཅས་དགེ་དང་སྡིག་པ་དང༌། །སྔར་གྱི་རྟེན་ལས་བྱུང་བའི་ཕྱིར། །ཇི་ལྟར་གང་ཟག་སྔོན་མ་སོང༌། །མ་རིག་སྲེད་ལེན་ཉོན་མོངས་ལ། །སྲིད་པ་འདུ་བྱེད་ལས་ཡིན་ཏེ། །དེ་དག་རྒྱུ་ནི་ཀུན་འབྱུང་ཆ། །ལྷག་མ་འབྲས་བུ་སྡུག་བསྔལ་ལོ། །ཆགས་པ་མེད་ན་མི་འཁོར་ཕྱིར། །ཉོན་མོངས་འདུན་པ་འདོད་ཆགས་ཏེ། །མ་འོངས་སྐྱེ་སྲིད་ལ་འདུན་པ། །​
ད་ལྟའི་ཕུང་པོ་མི་འབྲལ་འདོད། །ལས་ནི་སྡིག་དང་ཟག་བཅས་དགེ །མཐོ་རིས་ངན་སོང་གཉིས་ཕྱིར་རོ། །ཟག་མེད་དགེ་ལ་སྲེད་མེད་དང༌། །ལུང་མེད་ནུས་པ་མེད་ཕྱིར་མིན། །རྟེན་འབྲེལ་བསྟན་པའི་གནས་དགུ་པའོ།། །།

ཟག་མེད་ཕུང་པོ་ལྔ་བསྟན་པ། །བདག་མེད་རྟོགས་པ་ལས་བྱུང་བའི། །ཚུལ་ཁྲིམས་ཏིང་འཛིན་ཤེས་རབ་གསུམ། །རྣམ་གྲོལ་དང་ནི་ཡེ་ཤེས་ལྔ། །ཉེས་སྤྱོད་སྤངས་བའི་སེམས་པ་ཡི། །ཚུལ་ཁྲིམས་ཉིས་བརྒྱ་ལྔ་བཅུ་སྟེ། །ཉོན་མོངས་ལྔ་དང་མི་དགེ་བཅུ། །ཁ་ཟས་སྡེ་བཞི་གྲོགས་བཞི་ཡི། །གྱེས་པའི་རྩ་བ་ཉི་ཤུ་གསུམ། །ཡན་ལག་བརྒྱ་དང་ལྔ་བཅུ་དང༌། །ལོ་མ་བདུན་ཅུ་རྩ་བདུན་ནི། །རང་བཞིན་དང་ནི་བཅས་པ་ཡི། །འདུ་ཤེས་གཙོ་དང་དངོས་པོ་གཙོ། །སྲོག་གཅོད་གཡེམ་དང་མ་བྱིན་ལེན། །རྫུན་ནི་ཉམས་པའི་རྩ་བཞིར་འདོད། །མངོན་གྱུར་ས་བོན་གཏོང་ཐོབ་མིན། །སེམས་དཔའ་ནུས་པ་མཐུ་ལྡན་ཚུལ། །སྣ་ཚོགས་པ་ཡི་རྒྱན་འདྲ་འམ། །རྒྱལ་བུ་གནས་གྱུར་ལྟ་བུར་ཐོབ། །ནོར་ཆེ་བུ་ལོན་མང་བ་འམ། །རྐང་བཞི་རྐང་ཆག་ལྟར་དུ་གཏོང༌། །དམིགས་པ་རྩེ་གཅིག་གནས་པ་ཡི། །ཏིང་འཛིན་སུམ་བརྒྱ་དྲུག་ཅུ་ནི། །ཡན་ལག་བཅུ་དྲུག་ལྔ་འམ་གསུམ། །ཡང་ན་ཞི་ལྷག་ཟུང་འཇུག་སྟེ། །ཞི་གནས་ཏིང་འཛིན་སྟོབས་བདེ་དང༌། །ལྷག་མཐོང་ཤེས་རབ་སྟོབས་ཀྱིས་གསལ། །ཞི་ལྷག་ཟུང་འཇུག་མི་རྟོག་དང༌། །དེ་མཐར་ཕྱིན་པ་མི་གཡོ་བ། །དབང་པོ་རྣོ་རྡུལ་ཁམས་ཁྱད་ཀྱི། །རིམ་སྐྱེས་པ་དང་ཅིག་ཆར་རམ། །ཐོད་རྒལ་དང་ནི་མཐར་ཆགས་སྐྱེ། །མ་རིག་ཐེ་ཚོམ་ང་རྒྱལ་དང༌། །སྲིད་པའི་ཞེན་པ་དག་མ་དག །ཟག་བཅས་ཟག་མེད་ཁྱད་པར་རོ། །སྤྲོས་པའི་མཐའ་དགུར་སྦྱོར་འབྱེད་བྲལ། །དམིགས་མེད་ཤེས་རབ་ཀློང་གྲོལ་དགུ། །ལམ་དང་ལམ་མིན་རྣམ་པར་འབྱེད། །སྦྱོར་འབྱེད་མེད་པ་རྣམ་གྲོལ་བརྒྱད། །ཚོགས་བརྒྱད་ཐར་ལམ་བརྒྱད་དུ་གྲོལ། །སྒྲིབ་མེད་ཡེ་ཤེས་གསལ་མཐོང་དྲུག །ཚོགས་དྲུག་མངོན་ཤེས་དྲུག་ལྡན་ནོ། །ཟག་པ་མེད་པའི་ཕུང་པོ་བསྟན་པའོ། །ཟག་པའི་ཕུང་པོ་ལྔ་བསྟན་པ། །ཟག་བཅས་དག་ལ་འཇོག་དམིགས་དྲུག །ཟག་པའི་བདག་ཉིད་ཡིན་པ་དང༌། །དེ་དང་འབྲེལ་ཞིང་རྗེས་སུ་འབྲང༌། །རྗེས་སུ་མཐུན་དང་དེ་བྱུང་སྟེ། །ཉོན་མོངས་དག་དང་དེ་མཚུངས་སེམས། །ཟག་བཅས་དགེ་དང་ཀུན་གཞི་དང༌། །ཡུལ་དང་ཕུང་པོ་གོ་རིམ་བཞིན། །གཟུགས་ནི་གཟུགས་སུ་རུང་བ་སྟེ། །ཚོར་བ་ཉམས་སུ་མྱོང་བ་དང༌། །འདུ་ཤེས་ཡུལ་ལ་མཚན་མར་འཛིན། །འདུ་བྱེད་མངོན་པར་འདུ་བྱེད་པ། །རྣམ་པར་ཤེས་པ་རྣམ་པར་རིག །སྤྱིར་ནི་གཟུགས་སེམས་སེམས་བྱུང་གསུམ། །རྩོད་པའི་རྩ་བར་གྱུར་པ་དང༌། །འཁོར་བའི་རྒྱུ་ཕྱིར་སེམས་བྱུང་ལས། །ཚོར་ཤེས་ལོགས་ཤིག་བཞག་པའི་ལྔ། །ཕྲ་རགས་དང་ནི་སྣོད་སོགས་དཔེ། །ཉོན་མོངས་སྐྱེ་བའི་བྱེ་བྲག་གི། དགོས་དོན་གསུམ་ཕྱིར་གོ་རིམ་བསྟན། །རྣམ་ཤེས་བདག་ལ་གཟུགས་སོགས་བཞི། །བདག་གིར་འཛིན་པ་དགག་ཕྱིར་བརྗོད། །ལྦུ་བ་ཆུ་བུར་སྨིག་རྒྱུ་དང༌། །ཆུ་ཤིང་དང་ནི་སྒྱུ་མ་བཞིན། །མི་རྟག་པ་དང་དེ་མ་ཐག །ཕྱིན་ཅི་ལོག་དང་སྙིང་པོ་མེད། །མ་ངེས་འཁྲུལ་ཏེ་གོ་རིམ་བཞིན། །ཕུང་པོ་ལྔའི་ཐུན་མོང་གི་དོན་བསྟན་པའོ། །སོ་སོའི་དོན་ལ་གསུམ་གསུམ་སྟེ། །དེ་ལ་གཟུགས་ཀྱི་ཕུང་པོ་གསུམ། །འབྱུང་བ་ཆེན་པོ་རྒྱུ་གཟུགས་བཞི། །རླུང་ནི་ཡང་ཞིང་གཡོ་དང་འདེགས། །གྱེན་འདྲེན་སྦུབས་སེལ་དྭངས་སྙིགས་འབྱེད། །མེ་ནི་ཚ་ཞིང་སྲེག་དང་སྨིན། །དྲོད་འབེབས་ཞུ་རྒྱས་གསོ་བར་བྱེད། །ཆུ་ནི་གཤེར་ཞིང་རླན་དང་བསིལ། །སྡུད་གསོ་བཤིག་དང་གདངས་པར་བྱེད། །ས་ནི་སྲ་ཞིང་འཁྲེགས་དང་བསྐྱེད། །རྟེན་གསོ་གནས་དང་འཇོམས་པར་བྱེད། །འབྱུང་ཆེན་རྒྱུར་བྱས་འབྲས་གཟུགས་བཅུ། །ཡུལ་གཟུགས་དབང་ཤེས་གཟུང་དོན་ལྔ། །གཟུགས་ནི་དབྱིབས་དང་ཁ་དོག་དྲུག །སྒྲ་ནི་ཤེས་པས་ཟིན་མ་ཟིན། །དྲི་ནི་རང་བཞིན་སྦྱར་བའི་དྲི། །རོ་ནི་ཁ་མངར་ཚ་སྐ་སྐྱུར། །རེག་ནི་འགྲངས་ངོམ་ཚ་ལྕི་གཞན། །དབང་གཟུགས་ནང་གི་རྡུལ་དྭངས་པར། །ཡུལ་གྱི་རྣམ་པ་འཆར་རུང་སྟེ། །དབང་ལྔའི་དབྱིབས་ནི་གོ་རིམ་བཞིན། །ཟར་མའི་མེ་ཏོག་གྲོ་ག་གཅུས། །ཟངས་མའི་མོ་ཁབ་བརྒྱད་ཁམས་ཟླ། །བྱ་ནི་རེག་འཇམ་སྤུ་དང་འདྲ། །མིག་རྣ་དབང་ཡུལ་ཆེ་ཆུང་སྟེ། །སྣ་ལྕེ་ལུས་གསུམ་དབང་ཡུལ་མཉམ། །སྒྲ་རྡུལ་མེད་ཕྱིར་འདོད་ཁམས་ན། །དབང་པོ་མེད་ཕྱིར་རྡུལ་རྫས་བརྒྱད། །ལུས་དབང་ལྡན་ལ་རྫས་དགུ་སྟེ། །དབང་པོ་གཞན་ལྡན་རྫས་བཅུའོ། །རིག་བྱེད་མ་ཡིན་གཟུགས་བསྟན་པ། །རིག་བྱེད་ཏིང་འཛིན་ལས་བྱུང་བའི། །བསྟན་དུ་མེད་ལ་ཐོགས་མེད་དེ། །ཚུལ་ཁྲིམས་བསམ་གཏན་རྒྱུན་ཆགས་སོ། །རིག་བྱེད་གཟུགས་ལས་བྱུང་བའི་ཕྱིར། །རྒྱུ་མིང་འདོགས་དང་ཁ་སྐོང་ཙམ། །གཟུགས་ཀྱི་ཕུང་པོ་བསྟན་པའོ། །ཚོར་བའི་ཕུང་པོ་ཡུལ་གསུམ་ཕྱིར། །བདེ་བ་འགག་ན་འཕྲད་འདོད་ལ། །སྡུག་བསྔལ་བྱུང་ན་བྲལ་འདོད་དེ། །བཏང་སྙོམས་གཉིས་ཀར་མི་འདོད་དོ། །འདུ་ཤེས་ཕུང་པོ་ཁམས་གསུམ་ཕྱིར། །རྒྱ་ཆུང་མི་ཤེས་རྨུགས་པ་ལ། །རྒྱ་ཆེ་ཤེས་ཤིང་གསལ་བ་སྟེ། །དཔག་མེད་སྟོང་དང་སྙོམས་འཇུག་གོ །འདུ་བྱེད་ཕུང་པོ་གསུམ་ལ་ཡང༌། །སེམས་ལྡན་འདུ་བྱེད་ལྔ་བཅུ་གཅིག །སེམས་དང་གནས་དམིགས་རྣམ་པ་དང༌། །དུས་རྫས་མཚུངས་པས་སེམས་ལྡན་ཏེ། །དོན་གྱི་ངོ་བོ་འཛིན་པ་སེམས། །ཁྱད་པར་འཛིན་པ་སེམས་བྱུང་ངོ༌། །སེམས་པ་ཡུལ་ལ་གཡོ་ཞིང་བསྐྱོད། །ཡིད་ལ་བྱེད་པས་རྣམ་པར་གཏོད། །རེག་པ་གཅོད་པར་བྱེད་པ་སྟེ། །ཚོར་ཤེས་གཉིས་ནི་གོང་དུ་བརྗོད། །དེ་ལྔ་ས་དང་སེམས་དང་ཁམས། །ཀུན་དུ་ཁྱབ་པས་ཀུན་འགྲོར་བརྗོད། །ཡུལ་ངེས་འདུ་བྱེད་ལྔ་བསྟན་པ། །འདུན་པ་བསམ་པའི་ཡུལ་འདོད་དེ། །མོས་པ་ངེས་པའི་ཡུལ་ལ་དད། །དྲན་པ་འདྲིས་ལ་ཆགས་པ་སྟེ། །ཏིང་འཛིན་བརྟན་པ་རྩེ་གཅིག་གནས། །ཤེས་རབ་གསལ་བའི་ཡུལ་འབྱེད་དོ། །བསམ་ངེས་འདྲིས་བརྟན་གསལ་འབྱུང་གི །གཞན་དུ་མིན་པའི་ཡུལ་ངེས་ལྔའོ། །དགེ་བ་བཅུ་གཅིག་འདུ་བྱེད་བསྟན། །གསོ་བ་སྙིང་རྗེ་བསྐྱེད་པ་ལ། །མ་ཆགས་དཀའ་ཐུབ་ཀུན་སྤང་སྟེ། །མི་ལེན་མི་དབང་མི་སྤྱོད་དོ། །བདེན་པ་ཚིག་དོན་མི་འགྱུར་ཏེ། །ཀུན་དགའ་རྩོད་པ་ཞི་བ་འོ། །ངག་ཞི་བདེན་པས་ཀུན་བཀྲོལ་ཏེ། །ཚིག་འཇམ་དགའ་ཚིག་དྭངས་བསྐྱེད་དོ། །ལྷ་སེམས་ཀུན་སྙོམས་ཞི་བ་སྟེ། །བྱམས་པ་བརྩེ་བའི་མཆོག་སྟོན་ནོ། །བདེན་པ་ངེས་པར་རྟོགས་པ་སྟེ། །མི་འདའ་དོན་ལས་མི་ལྡོག་གོ །དེ་བཅུ་བསྐྱེད་པའི་རྒྱུ་བཟང་ལ། །སྨིན་པའི་འབྲས་བུ་མཐོ་བས་དགེ །རྩ་བའི་ཉོན་མོངས་དྲུག་བསྟན་པ། །ཆགས་སྡང་རྨོངས་གསུམ་ང་རྒྱལ་དང༌། །ལྟ་བ་དང་ནི་ཐེ་ཚོམ་དྲུག །ཆགས་པ་ཞེན་ཅིང་འཁྲི་བ་འོ། །ཞེ་སྡང་གསོད་ལ་དགའ་བ་སྟེ། །མ་རིག་མི་གསལ་རྨོངས་པ་འོ། །འདོད་ན་སྤྱོད་པའི་དུག་གསུམ་ནི། །ཉེས་པའི་གནས་ཕྱིར་མི་དགེའི་རྩ། །གོང་མའི་ཉོན་མོངས་ལུང་མ་བསྟན། །ཞི་གནས་རླན་གྱིས་རླན་ཕྱིར་རོ། །ང་རྒྱལ་ངའོ་སྙམས་པ་སྟེ། །ལྟ་བ་ཀུན་བརྟགས་མཐར་རྟོག་ལྔ། །འཇིག་ཚོགས་ཀུན་ལ་ལྟ་བ་དང༌། །ཀུན་བརྟགས་མཐར་འཛིན་ལྟ་བ་དང༌། །འཁྲུལ་པ་ལོག་པར་ལྟ་བ་དང༌། །ལྟ་བ་མཆོག་ཏུ་འཛིན་པ་དང༌། །ཚུལ་ཁྲིམས་རྟུལ་ཤུགས་མཆོག་འཛིན་ལྔའོ། །ཐེ་ཚོམ་བདེན་ལ་ཡིད་གཉིས་ཟ། །ཉོན་མོངས་བཅུ་པོ་དེ་དག་ལ། །ལྟ་བ་གོང་མ་གསུམ་དང་ནི། །མ་རིག་ང་རྒྱལ་ལོག་ཞུགས་ཏེ། །གཞན་ནི་ལོག་པར་ཡང་ཞུགས་སོ། །ལྟ་བ་འོག་མ་གསུམ་དང་ནི། །ཐེ་ཚོམ་ཀུན་བརྟགས་ཁོ་ན་སྟེ། །ལྷག་མ་ལྷན་སྐྱེས་གཉིས་ཀའི་ཆ། །ཉོན་མོངས་ལས་དང་སྡུག་བསྔལ་གྱི། །ཤིན་དུ་ཉམ་ཐག་ཕྱིར་ཉོན་མོངས། །ཉེ་བའི་གདགས་གཞིས་རྩ་བ་བརྗོད། །བག་ལ་ཉལ་དང་ཀུན་ནས་དཀྲིས། །ཉོན་མོངས་ཟག་པ་རྙོང༼མྱོང༽པ་དང༌། །ཆུ་བོ་སྦྱོར་སོགས་མིང་གི་གྲངས། །ཉོན་མོངས་དེ་དག་ངར་འཛིན་ཏེ། །ཤེས་བྱ་རྣམས་ནི་རྟོག་འཛིན་ནོ། །རྩ་བའི་ཉོན་མོངས་པ་དྲུག་བསྟན་པའོ། །ཉེ་བའི་ཉོན་མོངས་ཉི་ཤུ་བསྟན། །ཁྲོ་བ་ཟུག་གཟེར་མནར་སེམས་ལ། །འཁོན་འཛིན་མནག་ཅིང་འདུད་པ་སྟེ། །འཆབ་པ་བདག་སྐྱོན་འཁྱུད་པ་འོ། །འཚིག་པ་ཚིག་བརླང་གཞེར་འདེབས་ཏེ། །འཕྲག་དོག་གཞན་བཟང་སེམས་འཁྲུག་གོ །སེར་སྣ་རྟག་འཛིན་ཕོངས་པ་སྟེ། །སྒྱུ་ནི་བསླུ་བྲིད་གསོག་འཇོག་གོ །གཡོ་ནི་ཡིབ་འབྲོས་འགྱུར་བ་སྟེ། །རྒྱགས་པ་སྤྲོ་ཞིང་དྭངས་པ་འོ། །འཚེ་བ་གཞན་ལ་ཐོ་འཚམ་སྟེ། །ངོ་ཚ་མེད་པ་བདག་མི་འཛེམ། །ཁྲེལ་མེད་གཞན་གྱི་འཕྱ་མི་འཛེམ། །ནོན་མིན་སེམས་ཞུམ་སློང་བ་སྟེ། །རྒོད་པ་མ་ཞི་འཕྱར་བ་འོ། །མ་དད་ཡིད་མ་ཆེས་པ་སྟེ། །ལེ་ལོ་བརྩོན་མེད་འཛོང་སྙོལ་ལོ། །བག་མེད་དམ་འཆོལ་ཟོན་ཆུང་སྟེ། །བརྗེད་ངེས་དྲན་པ་གཟུངས་མེད་དོ། །གཡེང་བ་འདོད་ལ་སེམས་འཕྲོ་སྟེ། །ཤེས་བཞིན་མ་ཡིན་མི་ཤེས་འཇུག །མི་དགེར་ཉེ་བས་ཉེ་བར་བརྗོད། །ཉེ་བའི་ཉོན་མོངས་ཉི་ཤུ་བསྟན་པའོ། །འགྱོད་པ་ཡིད་ལ་བཅགས་པ་སྟེ། །གཉིད་ནི་འཇུག་པ་སེམས་བསྡུད་དོ། །རྟོག་པ་ཀུན་ཚོལ་ཡིད་རྩིང་སྟེ། །དཔྱོད་པ་སོར་རྟོག་ཡིད་ཞིབ་བོ། །དེ་བཞི་དགེ་སྡིག་ལུང་མེད་ཀྱི། །གྲོགས་ཀྱིས་བསྒྱུར་བས་གཞན་འགྱུར་བརྗོད། །ཀུན་འགྲོ་ཡུལ་ངེས་དགེ་བཅུ་དང༌། །རྩ་ཉོན་རང་སྐྱ་ཐུབ་ཕྱིར་རྫས། །རྫས་སུ་མ་གྲུབ་ཆར་བཏགས་པ། །མི་མདའ་དགེ་བའི་ཆ་ཡིན་ནོ། །མ་དད་ལེ་ལོ་བདེན་པ་ལ། །རློམ་དང་ཡིད་མ་ཆེས་པའི་ཕྱིར། །ལྟ་དང་ཐེ་ཚོམ་ང་རྒྱལ་ཆ། །ཁྲོ་འཁོན་འཚེ་འཚིག་ཕྲག་དོག་ལྔ། །མནར་སེམས་འཁྲུག་ཕྱིར་ཞེ་སྡང་ཆ། །རྒྱུ་དང་སེར་སྣ་རྒྱགས་རྒོད་ནི། །ཀུན་ནས་ཞེན་ཕྱིར་འདོད་ཆགས་ཆ། །འགྱོད་གཉིད་ལུང་མེད་ཉོན་མོངས་ཅན། །འཆབ་པ་ནོན་རྨིས་རྨོངས་པ་སྟེ། །གཡོ་གཡེང་ངོ་ཚ་ཁྲེལ་བག་མེད། །སྲེད་དང་རྨོངས་ཕྱིར་གཉིས་ཀའི་ཆ། །བརྗེད་ངེས་འདྲིས་ཕྱིར་དྲན་པ་སྟེ། །ཤེས་བཞིན་མ་ཡིན་མི་ཤེས་པར། །འཇུག་ཕྱིར་ཤེས་རབ་མ་རིག་ཆ། །འགྱོད་གཉིད་དགེ་དང་རྟོག་དཔྱོད་ནི། །འཕྲོ་དང་འབྱེད་ཕྱིར་སེམས་ཤེས་ཆ། །འདུ་བྱེད་ལྔ་བཅུ་གང་གི་ཆ་ལ་གང་གཏོགས་པ་བསྟན་པའོ། །ཁོང་ཁྲོ་འདོད་པ་ཁོ་ན་སྟེ། །གོང་མར་མནར་སེམས་གཞི་དགུ་མེད། །ཡོ་བྱད་མེད་ཕྱིར་སེར་སྣ་རྒྱུ། །ཉེས་སྤྱོད་མེད་པས་འཆབ་པ་མེད། །ཟག་བཅས་ལས་ལ་སེམས་བསྲུང་ཕྱིར། །ངོ་ཚ་མེད་དང་བག་མེད་མེད། །མཉམ་བཞག་དག་དང་འགལ་བའི་ཕྱིར། །རྒོད་འགྱོད་གཉིད་དང་ནོན་རྨིས་མེད། །གྲོགས་ཀྱིས་ཀུན་ནས་དཀྲིས་པ་དང༌། །ཚངས་མས་དྲིས་ཕྱིར་གཡོ་བྱུང་ངོ༌། །གཉིས་པར་ཀུན་དུ་ཚོལ་མེད་ཕྱིར། །རྟོག་མེད་གསུམ་པར་དཔྱོད་པ་མེད། །བཞི་པ་ཤེས་བཞིན་མི་དགོས་ཕྱིར། །བརྗེད་ངེས་ཚོར་བའི་བདེ་སྡུག་མེད། །གནས་གཙང་གཤེན་གྱི་ས་ཡིན་ཕྱིར། །ལྟ་བ་དང་ནི་ཐེ་ཚོམ་མེད། །སྲིད་རྩེ་ཤིན་དུ་སེམས་མི་གསལ། །ཚོར་བ་འདུ་ཤེས་རགས་པ་མེད། །དེ་དག་ངོ་བོར་གྲུབ་པའི་རྫས། །ས་མཚམས་བཞག་པ་སྟེ་སེམས་དང་ལྡན་པའི་འདུ་བྱེད་བསྟན་པའོ། །སེམས་དང་ལྡན་མིན་འདུ་བྱེད་སྟོན། །གཟུགས་སེམས་སེམས་བྱུང་སྐབས་ལ་འདོགས། །རྫས་སུ་ཡོད་པ་མ་ཡིན་ཏེ། །དེ་ཉིད་གཞན་དུ་མིང་གདགས་སོ། །ཐོབ་པ་རྙེད་ཅིང་འཆང་བ་སྟེ། །ས་བོན་དབང་དང་མངོན་གྱུར་བའོ། །འདུ་ཤེས་མེད་སྙོམས་བསམ་གཏན་དག །གསུམ་པར་ཆགས་བྲལ་བཞི་ལ་མིན། །ངེས་འབྱུང་འདུ་ཤེས་སྔོན་ལ་བཏང༌། །སེམས་དང་སེམས་བྱུང་མི་བརྟན་འབྲལ། །སོ་སྐྱེས་འཇུག་ཕྱིར་ཉོན་ཡིད་བཅས། །འགོག་པའི་སྙོམས་པར་འཇུག་པ་ནི། །ཅུང་ཟད་མེད་ལ་འདོད་ཆགས་བྲལ། །སྲིད་པའི་རྩེ་བསྐྱོད་སྔོན་ལ་བཏང༌། །སེམས་དང་སེམས་བྱུང་མི་བརྟན་དང༌། །བརྟན་པའི་གཅིག་བྲལ་འཕགས་པས་འཇུག །འདུ་ཤེས་མེད་སྙམ་འབྲས་བུ་ནི། །འདུ་ཤེས་མེད་སེམས་ཁྲོད་ལྷའི་ནང༌། །སེམས་དང་བོན་དང་གཏན་མེད་བྲལ། །འཇུག་ཤེས་དྲུག་འགགས་ལོག་ལྟས་འཇུག །སྲོག་ནི་འཕངས་པས་བསྐྱེད་པ་སྟེ། །རིགས་མཐུན་ཇི་བཞིན་བརྒྱུད་པ་འོ། །སྐྱེ་བ་དངོས་པོར་སྣང་བ་སྟེ། །རྒས་པ་དངོས་པོ་བྲི་ཡལ་ལོ། །གནས་པ་རྒྱུན་དུ་ཆགས་པ་སྟེ། །མི་རྟག་རྒྱུན་ཆད་གནས་འཕོ་འོ། །མིང་ནི་ངོ་བོའི་བླ་དྭགས་ཏེ། །ཚིག་ནི་ཁྱད་པར་བླ་དྭགས་སོ། །ཡི་གེ་མིང་ཚིག་སྦྱོར་བའི་རྟེན། །སོ་སྐྱེ་གཤེན་རབ་བོན་མ་ཐོབ། །ཐོབ་པ་དགེ་སྡིག་ས་བོན་སྐབས། །ཚོགས་བདུན་འབྱུང་འགག་སྙོམས་འཇུག་གསུམ། །ཟིན་པའི་གནས་སུན་ཚེ་ཡིན་ཏེ། །འདྲ་བའི་སྐབས་ལ་རིགས་མཐུན་ནོ། །འདུས་བྱས་མཚན་ཉིད་སྐྱེ་སོགས་བཞི། །ངག་དང་སྒྲ་སྤྱི་མིང་ཚིག་གོ །སེམས་དང་ལྡན་པ་མ་ཡིན་པའི། །འདུ་བྱེད་བཅུ་བཞི་བསྟན་པ་འོ། །ཕན་ཚུན་ལྟོས་འཇོག་ཆ་མཐུན་དགུ། །འཇུག་པ་རྒྱུ་འབྲས་རྒྱུན་དུ་འབྱུང༌། །སོ་སོར་ངེས་པ་ཐ་དད་དེ། །འབྱོར་འབྲེལ་རྒྱུ་འབྲས་རྗེས་སུ་མཐུན། །མགྱོགས་པ་མྱུར་དུ་འབྱུང་བ་སྟེ། །གོ་རིམ་དལ་བུ་རིམ་གྱིས་སོ། །དུས་ནི་སྔ་ཕྱི་ད་ལྟ་སྟེ། །ཡུལ་ནི་ཕྱོགས་མཚམས་སྟེང་འོག་གོ །གྲངས་ནི་གཅིག་དང་དུ་མ་སྟེ། །འཚོགས་པ་རྒྱུ་རྐྱེན་འཛོམ་པ་འོ། །ཆ་མཐུན་གྱི་འདུ་བྱེད་བསྟན་པའོ། །རྣམ་ཤེས་ཕུང་པོ་གསུམ་ལ་ཡང༌། །འཇུག་པ་ཚོགས་དྲུག་རྣམ་ཤེས་བསྟན། །དེ་ལ་སྒོ་ལྔའི་དབང་ཤེས་ནི། །དབང་པོ་གཟུགས་ཅན་ལས་སྐྱེས་ཤིང༌། །ཕྱི་རོལ་དོན་ཙམ་རྣམ་པར་རིག །དབང་བེམ་ལུང་མེད་ལས་བྱུང་ཕྱིར། །མཉམ་པར་འཇོག་དང་དུས་གསུམ་དམིགས། །བརྡ་དང་ཐ་སྙད་འབྱེད་མི་ནུས། །དོན་ཙམ་ལས་ནི་འཛིན་པ་མེད། །གཟུགས་སོགས་རང་རང་ཡུལ་ལས་གཞན། །གཅོད་མི་ནུས་ཕྱིར་ཡུལ་རིས་ཆད། །འཁོར་ནི་ཀུན་འགྲོ་ལྔ་དང་འགྲོགས། །མི་བརྟན་ཕྱིན་ན་ལྡོག་དུས་མང༌། །ཤེས་རབ་ལམ་གྱི་མཉམ་བཞག་དང༌། །སྙོམས་འཇུག་གསུམ་དང་གཉིད་བརྒྱལ་དང༌། །རྐྱེན་བཞི་གཅིག་མ་ཚང་ཡང་འགག། ཡིད་ཤེས་ཡུལ་ཀུན་བསྐྱེད་པ་སྟེ། །ཀུན་དུ་ཚོལ་དང་ངེས་པར་འཇོག །སྒོ་ལྔའི་རྗེས་སུ་རྒྱུ་བའི་ཕྱིར། །གཟུགས་སོགས་ཡུལ་ལྔ་ཐུན་མོང་ཡུལ། །བོན་གྱི་ཁམས་བརྒྱད་དབང་ཤེས་ཀྱིས། །གཅོད་མི་ནུས་ཕྱིར་ཐུན་མོང་མིན། །འཁོར་ནི་སེམས་བྱུང་ལྔ་བཅུ་ལས། །དགེ་སྡིག་ལུང་མེད་རྣམས་འགལ་ཕྱིར། །གཅིག་འབྱུང་ཚེ་ན་གཅིག་མེད་དེ། །འཁོར་དུ་གང་ལྡན་དེ་ཡི་རྫས། །གཉིད་བརྒྱལ་སྙོམས་འཇུག་དུས་ན་འགག །འཇུག་པའི་ཚོགས་དྲུག་གི་རྣམ་ཤེས་བསྟན་པའོ། །ལྡོག་ཤེས་ཉོན་མོངས་ཅན་གྱི་ཡིད། །སོ་སོར་རྟོག་ཅིང་བདག་ཏུ་འཛིན། །སྒྲིབ་ལ་ལུང་མ་བསྟན་པ་སྟེ། །ཕྱིན་ཅི་ལོག་བཞི་གཏན་འགྲོགས་ཤིང༌། །དགེ་སྡིག་ལུང་མེད་གསུམ་ཀ་ལས། །བྱེ་བྲག་མེད་པར་སྐྱེ་ཕྱིར་དང༌། །རྟག་ཏུ་ངར་འཛིན་ཡོད་ཕྱིར་རོ། །ཀུན་གཞི་ཉིད་ལ་བདག་ཏུ་དམིགས། །ཐུན་མོང་འཁོར་ནི་ཀུན་འགྲོ་ལྔ། །ཕྱིན་ཅི་ལོག་བཞི་ཐུན་མོང་མིན། །ཉོན་མོངས་ཅན་གྱི་ཡིད་མེད་ན། །གཉིས་མེད་གསུམ་དང་འགལ་འགྱུར་ཏེ། །མ་འདྲིས་མ་རིག་ངེས་ཚིག་མེད། །ཡིད་ཀྱི་དབང་པོ་མེད་པ་དང༌། །ཡིད་ཤེས་རྐྱེན་བཞི་མ་ཚང་ཞིང༌། །སྙོམས་འཇུག་གསུམ་གྱི་ཁྱད་མེད་འགྱུར། །ས་ཐོབ་བདག་མེད་མཐོང་ཕྱིར་ལྡོག །ལྡོག་པའི་རྣམ་པར་ཤེས་པ་བསྟན་པའོ། །ཞུགས་པའི་རྣམ་ཤེས་སེམས་ཡིན་ཏེ། །ཚོགས་བདུན་ཟེར་ལ་སེམས་སུ་བཏགས། །མ་སྒྲིབ་ལུང་མ་བསྟན་པ་སྟེ། །ཕྱིན་ཅི་ལོག་བཞིས་མ་སྒྲིབ་ཅིང༌། །དགེ་སྡིག་ལུང་མེད་གསུམ་ཆར་གྱི། །བག་ཆགས་རྟག་ཏུ་འཛིན་ཕྱིར་རོ། །དབྱེ་ན་རྒྱུ་ནི་མ་འོངས་པའི། །རིགས་དྲུག་ས་བོན་བཅས་པ་སྟེ། །འབྲས་བུ་འགྲོ་བ་སོ་སོ་ཡི། །དབང་པོར་བཅས་པའི་ལུས་སྨིན་ནོ། །དམིགས་རྣམ་རེས་མེད་མི་གསལ་ཏེ། །དོན་དང་སེམས་ཅན་ཀུན་བརྟགས་ཀྱི། །བག་ཆགས་ཁྱད་མེད་དམིགས་པ་དང༌། །ཚོགས་དྲུག་རགས་པས་བསྒྲིབས་ཕྱིར་རོ། །འཁོར་ནི་ཀུན་འགྲོ་ཁོ་ན་སྟེ། །གཞན་ནི་དམིགས་རྣམ་འགལ་ཕྱིར་རོ། །ཀུན་གཞི་མེད་ན་སྐྱོན་བདུན་ཏེ། །སྙོམས་འཇུག་གསུམ་ལས་ལྡང་བ་དང༌། །གཉིད་དང་བརྒྱལ་ཚེ་སད་པ་དང༌། །འཁོར་བ་ལུགས་མཐུན་ལུགས་བཟློག་མེད། །དགེ་སྡིག་རྣམ་པ་འགལ་བ་དང༌། །ཡིད་ཤེས་མྱུར་ཕྱིར་བསྒོ་ས་མིན། །ཐ་དད་གསུམ་དང་འགལ་བའི་ཕྱིར། །དྲུག་པོ་དག་ལ་འབྲེལ་ས་མེད། །སྐད་ཅིག་ལྷན་ཅིག་མེད་པའི་ཕྱིར། །རིགས་ལ་སྦྱར་ན་གཞན་དུ་ཐལ། །མིང་གི་རྣམ་གྲངས་བདུན་ཡོད་དེ། །ཀུན་གཞི་རྩ་བའི་རྣམ་ཤེས་དང༌། །ལེན་པའི་རྣམ་ཤེས་སེམས་དང་ནི། །འཁོར་བ་ཇི་སྲིད་ཕུང་པོ་དང༌། །སྲིད་པའི་ཡན་ལག་ཤེས་བྱའི་གནས། །མྱ་ངན་འདས་པ་ཐོབ་ན་ལྡོག །བག་ཆགས་མ་ལུས་སྤང་ཕྱིར་རོ། །དུ་མ་སྤུངས་པས་ཕུང་པོར་བརྗོད། །ཕུང་པོ་བསྟན་པའི་གནས་བཅུ་པའོ།། །།

མངོན་རྟོགས་སྐྱེ་མཆེད་བཅུ་གཉིས་སྟོན། །དབང་དྲུག་སྤྱོད་བྱེད་བདག་རྐྱེན་ཏེ། །ཡུལ་དྲུག་དམིགས་རྐྱེན་སྐྱེ་མཆེད་དོ། །དབང་པོ་གཟུགས་ཅན་ལྔ་དང་ནི། །གཟུགས་སྒྲ་དྲི་རོ་སྐྱེ་མཆེད་ནི། །གོང་དུ་ཕུང་པོར་བསྟན་པ་བཞིན། །འབྱུང་ཆེན་བཞི་དང་རེག་བྱ་ཡི། །ཕྱོགས་གཅིག་རེག་གི་སྐྱེ་མཆེད་དོ། །ཡིད་ཀྱི་སྐྱེ་མཆེད་རྣམ་ཤེས་རྣམས། །བོན་གྱི་སྐྱེ་མཆེད་རྣམ་བརྒྱད་ལ། །ཚོར་བ་འདུ་ཤེས་འདུ་བྱེད་དང༌། །རིག་མིན་གཟུགས་ཏེ་འདུས་བྱས་བཞི། །འདུས་མ་བྱས་པ་རྣམ་བཞི་ལ། །ནམ་མཁའ་གཟུགས་ཀྱི་གོ་འབྱེད་དོ། །སོ་སོར་བརྟགས་པའི་འགོག་པ་ནི། །གང་འགོག་ཉོན་མོངས་བྲལ་བ་སྟེ། །གཉེན་པོས་ཕུང་པོ་གཏན་མ་སྐྱེས། །སོ་སོར་མ་བརྟགས་འགོག་པ་ནི། །དེ་ནི་འགོག་ལ་མི་འབྲལ་ཏེ། །གཉེན་པོ་མེད་པར་རྒྱུ་མ་ཚང༌། །བོན་རྣམས་ཀུན་གྱི་བོན་ཉིད་དང༌། །བོན་བདག་མེད་པ་དེ་བཞིན་ཉིད། །འཇུག་ཤེས་སྐྱེ་སྒོའི་ཕྱིར་སྐྱེ་མཆེད། །སྐྱེ་མཆེད་བསྟན་པའི་གནས་བཅུ་གཅིག་པའོ།། །།

བདག་རྐྱེན་དབང་དྲུག་དམིགས་ཡུལ་དྲུག །འབྲས་བུ་རྣམ་རིག་ཁམས་དྲུག་ལས། །དབང་པོ་གཟུགས་ཅན་ཁམས་ལྔ་དང༌། །ཡུལ་དྲུག་ཁམས་རྣམས་སྐྱེ་མཆེད་བཞིན། །རྣམ་པར་ཤེས་པའི་ཁམས་དྲུག་ནི། །དབང་དྲུག་ལ་རྟེན་ཡུལ་དྲུག་རིག །དེ་དག་འགགས་མ་ཐག་པ་ཡི། །རྣམ་ཤེས་གང་ཡིན་ཡིད་ཀྱི་ཁམས། །དྲུག་པ་ཡེ་ཤེས་གནས་བསྟན་ཕྱིར། །ཁམས་ནི་བཅོ་བརྒྱད་དག་ཏུ་བཞག། དེ་ལ་གཟུགས་ཀྱི་ཕུང་པོ་ལས། །གཟུགས་ཅན་སྐྱེ་མཆེད་བཅུ་དང་ནི། །བོན་གྱི་ཁམས་ཀྱི་ཕྱོགས་གཅིག་དབྱེ། །རྣམ་ཤེས་ཕུང་པོ་གང་ཡིན་ལས། །ཡིད་ཀྱི་སྐྱེ་མཆེད་སེམས་ཁམས་བདུན། །ཕུང་པོ་གཞན་གསུམ་གང་ཡིན་དང༌། །གཟུགས་ཀྱི་ཕྱོགས་གཅིག་རིམ་མིན་པ། །འདུས་མ་བྱས་དང་བཅས་པ་ནི། །བོན་གྱི་སྐྱེ་མཆེད་ཁམས་ཡིན་ནོ། །རྒྱ་ཆེའི་ཕྱིར་ན་ཁམས་ཞེས་བརྗོད། །ཁམས་བཅོ་བརྒྱད་ཀྱི་དབྱེ་བ་བསྟན་པའོ། །དེ་ལྟར་ཁམས་ནི་བཅོ་བརྒྱད་ལས། །གཟུགས་ཅན་གཟུགས་ཕུང་ངོ་བོ་ཉིད། །བསྟན་དུ་ཡོད་པ་ཡུལ་གཟུགས་ལྔ། །ཐོགས་དང་བཅས་པ་གཟུགས་ཅན་བཅུ། །ཟག་པར་བཅས་པ་བཅོ་ལྔ་དང༌། །ཐ་མ་གསུམ་གྱི་ཆ་ཡིན་ཏེ། །དེ་དག་ཉོན་མོངས་སྐྱེ་བ་ཡི། །མངོན་སུམ་སྤྱོད་ཡུལ་ཡིན་ཕྱིར་རོ། །ཟག་མེད་ཐ་མ་གསུམ་གྱི་ཆ། །འདོད་ན་ཐམས་ཅད་ལྡན་པ་སྟེ། །གཟུགས་ན་སྣ་དྲི་ལྕེ་རོ་མེད། །གཟུགས་མེད་ཐ་མ་གསུམ་ལྡན་ནོ། །ཕུང་པོར་འདུས་མ་བྱས་པ་གཏོགས། །ཉེ་བར་ལེན་པ་ཟག་བཅས་རྣམས། །དགེ་སྡིག་ལུང་མེད་དུ་ཞེ་ན། །གཟུགས་སྒྲ་བོན་གྱི་ཁམས་དང་ནི། །སེམས་ཀྱི་ཁམས་བདུན་གསུམ་ཆར་ཏེ། །ལྷག་མ་བརྒྱད་ནི་ལུང་མ་བསྟན། །ཤེས་དབང་བཅུ་གཉིས་ནང་ཡིན་ཏེ། །ཡུལ་ལྔ་ཕྱི་རོལ་ཁམས་ཡིན་ནོ། །དམིགས་བཅས་སེམས་དང་སེམས་བྱུང་ལ། །རྟོགས་པར་བཅས་པ་ཡིད་དང་ནི། །ཡིད་ཀྱི་རྣམ་ཤེས་འཁོར་བཅས་ཕྱོགས། །ཟིན་པ་གཟུགས་ཅན་དབང་ལྔ་དང༌། །གཟུགས་དྲི་རོ་རེག་བཞི་ཡི་ཕྱོགས། །རྟེན་པ་དག་དང་མཚུངས་པ་ནི། །དབང་པོ་གཟུགས་ཅན་ལྔ་ཡིན་ཏེ། །རང་གི་རྣམ་པར་ཤེས་པ་དང༌། །ཡུལ་ནི་ཐུན་མོང་ཡིན་ཕྱིར་རོ། །ཕུང་པོ་སྐྱེ་ཁམས་གང་གིས་གང་བསྡུས་བསྟན་པའོ། །གཅིག་པུ་ཟ་བ་བྱེད་པ་པོ། །བདག་འཛིན་གསུམ་ཕྱིར་གོ་རིམ་བཞིན། །ཕུང་པོ་སྐྱེ་མཆེད་ཁམས་གསུམ་བསྟན། །ཁམས་བསྟན་པའི་གནས་བཅུ་གཉིས་པའོ།། །།

འཁོར་བའི་ངོ་བོ་ཟག་ཕུང་ལྔ། །རྒྱུ་ནི་སྡིག་དང་ཟག་བཅས་དགེ །མ་རིག་ལ་སོགས་རྟེན་འབྲེལ་གྱིས། །ཁམས་གསུམ་གནས་སུ་ཤིང་རྟ་བཞིན། །གཅིག་ནས་གཅིག་འཁོར་སྡུག་བསྔལ་བཅས། །གཟུགས་སོགས་ཕུང་ལྔ་སྤུངས་པ་སྟེ། །དབང་དྲུག་གཅོད་བྱེད་བདག་རྐྱེན་ནོ། །གཟུགས་སོགས་ཡུལ་དྲུག་རེག་བྱ་བ། །རྣམ་ཤེས་དྲུག་ནི་རྣམ་པར་རིག །རེག་ཤེས་རྐྱེན་ཚོར་གཅོད་ཅིང་མྱོང༌། །རླུང་སོགས་ཁམས་དྲུག་རྒྱ་ཆེ་སྟེ། །རྟེན་འབྲེལ་འཁོར་བའི་མཚན་ཉིད་འཛིན། །འཁོར་བའི་མཚན་ཉིད་བསྟན་པ་འོ། །མྱ་ངན་འདས་པ་ཐར་པ་ཆེ། །ཚོགས་གཉིས་ལས་སྐྱེས་འཕགས་ལམ་གྱི། །འཁོར་བའི་གདུང་བྲལ་གསེར་གླིང་བཞིན། །རྒྱུ་འབྲས་རྣམ་གཉིས་བདེ་བ་འོ། །སྤྱོད་པ་བླ་མེད་ཕྱིན་པ་བཅུ། །བླང་དོར་འཇུག་ལྡོག་སེམས་པ་འོ། །སྦྱིན་པ་བློ་ཡིས་གཏོང་བ་སྟེ། །ཚུལ་ཁྲིམས་ཉེས་སྤྱོད་སྤོང་བའི་རྒྱུན། །བཟོད་པ་གནོད་ལ་སྲན་ཚུགས་སོ། །བརྩོན་འགྲུས་དགེ་ལ་སྤྲོ་བ་སྟེ། །བསམ་གཏན་དམིགས་པར་མི་གཡོ་བ། །སྟོབས་ནི་དགེ་ལ་ནུས་པ་ཅན། །སྙིང་རྗེ་བརྩེ་བར་སེམས་པ་སྟེ། །སྨོན་ལམ་དོན་ལ་ཐག་ཆོད་དོ། །ཐབས་ནི་བསྒྲུབ་བྱ་བདེ་བླག་སྟེ། ཤེས་རབ་རྣམ་པ་འབྱེད་པ་འོ། །དེ་དག་འཁོར་གསུམ་དམིགས་མེད་ནི། བླ་ན་མེད་པར་འདོད་པ་འོ། །སྦྱིན་ཚུལ་བཟོད་གསུམ་བསོད་ནམས་ཚོགས། །གཞན་ནི་ཡེ་ཤེས་བརྩོན་འགྲུས་གྲོགས། །བསོད་ཚོགས་སྤྲུལ་སྐུའི་ཡོན་ཏན་ཐོབ། །ཡེ་ཤེས་ཚོགས་ཀྱིས་བོན་སྐུ་འོ། །ལྟ་བ་སྟོང་ཉིད་བཅོ་བརྒྱད་ནི། སྤྱི་དང་རང་མཚན་རང་བཞིན་མེད། །ཟིན་པ་སྟོང་པ་ནང་ཞེས་བྱ། །ཡུལ་སྟོང་ཕྱི་ཡི་མཚན་ཉིད་ཡིན། །གཉིས་བྲལ་ཕྱི་ནང་སྟོང་པ་ཉིད། །འདུས་བྱས་དངོས་པོ་སྟོང་པ་ཉིད། །འདུས་མ་བྱས་པ་རྒྱུ་མེད་པ། །མཐའ་ལས་འདས་པ་ཡོད་མེད་སོགས། །མི་དམིགས་པ་ནི་དམིགས་མི་བྱེད། །ཆེན་པོ་རྒྱ་ཆེ་ནམ་མཁའ་འདྲ། །དོན་དམ་དབྱིངས་ཉིད་སྟོང་པ་འོ། །རང་བཞིན་མེད་པ་དེ་དངོས་བྲལ། རང་བཞིན་དེ་ཡི་ངོ་བོས་སྟོང༌། །མཚན་ཉིད་དེ་ཉིད་མཚན་ཉིད་སྟོང༌། །ཐོག་མཐའ་མེད་པ་སྔ་ཕྱི་སྟོང༌། །དོར་མེད་ལྷག་མཐོང་དོར་དུ་མེད། །དངོས་མེད་རང་གི་ངོ་བོས་སྟོང༌། །ངོ་བོ་མེད་པ་དེ་བྲལ་སྟོང༌། །ཐམས་ཅད་སྟོང་པ་མ་ལུས་སྟོང༌། །སྟོང་ཉིད་སྟོང་པ་ཙམ་ཡང་སྟོང༌། །གཡུང་དྲུང་ཡན་ལག་བཅུ་གཉིས་ལ། །དགེ་ལ་དྲན་པ་ཉེར་བཞག་དང༌། །སྡིག་པ་ཕྱིན་ཅི་ལོག་སྤོང་དང༌། །རྩེ་གཅིག་ཡིད་ཀྱི་ཏིང་འཛིན་དང༌། །དོན་རྣམས་ཀུན་ལ་དབང་བསྒྱུར་དང༌། །བསྙེལ་ཅིང་མ་ཡེངས་ཏིང་ངེ་འཛིན། །ཐར་ལམ་སྙེམ་པའི་ཤེས་རབ་ལམ། །དགྲ་རྣམས་གང་གིས་མི་འཇིགས་སྟོབས། །འཁོར་བའི་གཡང་ས་ལས་ཐར་བཞི། །ལས་དང་རྐྱེན་གྱིས་ཕྱིར་མི་ལྡོག །འགྲོ་བའི་དོན་ལ་ལན་ཅིག་འབྱོན། །ཐུགས་རྗེའི་དོན་ལ་རྒྱུན་ཞུགས་དང༌། །དོན་དང་ཡོན་ཏན་ཚད་མེད་དོ། །གཤེན་རབ་ཀྱི་ནི་སྤྱོད་པ་དགུ། །གཡུང་དྲུང་བོན་ཉིད་འཇིག་རྟེན་འདས། །ཕྱིན་ཅི་མ་ལོག་ཡང་དག་རིག །གཡུང་དྲུང་ཡན་ལག་དེ་དོན་ཕྱེད། །ཤེས་རབ་ལྡན་པའི་དོན་མ་ནོར། །རྒྱུ་འབྲས་སོ་སོ་ཡང་དག་རིག །དོན་གྱི་ངོ་བོ་མི་བསྙེལ་གཟུངས། །ཞི་བའི་ངང་ལ་མཐར་གྱི་འཇུག །དོན་གྱི་ངོ་བོ་མཚན་མེད་གནས། །དེ་ལ་རྒྱུན་དུ་ཐུགས་རྗེ་འབྱུང༌། །སངས་རྒྱས་ཡོན་ཏན་བཅུ་གཅིག་ལ། །བོན་ཉིད་རྟོགས་པའི་ལྟ་བ་དང༌། །མ་བསྲུང་སྲུང་བའི་དམ་ཚིག་དང༌། །བྱ་བརྩལ་བྲལ་བའི་ལྷུན་གྱིས་གྲུབ། །སྤྱོད་པ་ཐམས་ཅད་རྣམ་པར་དག །ལེགས་པ་ཀུན་ནས་འབྱུང་བ་དང༌། །ཇི་ལྟར་གནད་དང་སྙོམས་པ་དང༌། །སྐུ་ལ་སྐྱེ་ཤི་འགྱུར་བ་མེད། །གསུང་ནི་རང་བཞིན་ཅི་ཡང་གོ །ཇི་ལྟར་མཛད་པ་མ་འཁྲུལ་པ། །མཉམ་དང་བཞེངས་པ་ཐམས་ཅད་མཁྱེན། །དེ་ལས་དོར་མེད་བླ་ན་མེད། །མཚན་ཉིད་བསྟན་པའི་གནས་བཅུ་གསུམ་པའོ།། །།

གཤེན་རབ་ལས་སྤྱོད་འཛིན་རྟོག་མེད། །སེམས་ཅན་ལས་སྤྱོད་འཛིན་རྟོག་བཅས། །དགེ་སྤྱོད་འབྲས་བུ་ཡིད་འོང་འབྱིན། །མཚན་བཅས་ཀུན་རྫོབ་མཚན་མེད་དོན། །སྡིག་སྤྱོད་ཡིད་མི་འོང་བ་འབྱིན། །རྩ་བ་སེམས་ཕྲ་བྱ་རྫོགས་སྦོམ། །ལུང་མེད་རྒྱུ་མཐུན་ཁོ་ན་བསྐྱེད། །སྒྱུ་མ་དང་ནི་བཟོ་སོགས་སོ། །བསྡུས་ན་མཐོང་བར་མྱོང་འགྱུར་དང༌། །སྐྱེས་ནས་ལན་གྲངས་གཞན་ལ་མྱོང༌། །འདི་དང་ཕྱི་མ་ཡང་ཕྱི་རུ། །འབྲས་བུ་འབྱིན་པ་གོ་རིམ་བཞིན། །བསོད་ནམས་བསོད་མིན་མི་གཡོའི་ལས། །འདོད་པའི་བདེ་འགྲོ་ངན་འགྲོ་དང༌། །འདོད་པའི་ས་ལས་དཔགས་པ་དག །ཐོབ་པར་བྱེད་པ་གོ་རིམ་བཞིན། །འཕེན་དང་རྫོགས་བྱེད་ལས་གཉིས་ནི། །སྐྱེ་བར་བྱེད་དང་སྐྱེས་ཚེ་མྱོང༌། །ལས་དང་སྤྱོད་པ་བསྟན་པའི་གནས་བཅུ་བཞི་པའོ།། །།

རང་བཞིན་རྒྱུ་ཡི་འཕྲལ་ལམ་དང༌། །དེ་ལས་བག་ཆགས་འཁོར་ལམ་དང༌། །ཐུགས་རྗེས་དེ་བཅོམ་ཐར་ལམ་དང༌། །དེ་རྟོགས་ཆགས་མེད་བདེ་ལམ་མོ། །རང་བཞིན་རྒྱུ་ཡི་ལམ་ལ་ལྔ། །མཁའ་ལྡིང་ཉེ་འཁོར་འཕྱོ་བའི་ལམ། །འདབ་རྒྱས་ཡིད་ལ་གཡང་ས་མེད། །ཉི་ཟླ་རླུང་གིས་རྒྱུན་དུ་སྐོར། །ཆད་དུབ་མེད་པ་གསལ་བའི་ལམ། །མཁའ་འགྲོ་བག་ཆགས་ཡིད་ཀྱིས་རྒྱུ། །གྱེན་ཐུར་མེད་པ་སེམས་ཀྱི་ལམ། །མི་རྣམས་དབང་པོ་ཡུལ་ལ་འགྱེད། །བདེ་བས་འཕྲལ་དུ་འདོར་ལེན་ནམ། །དུད་མུར་སྔར་རྗེས་དྲི་ཡི་རྒྱུ། །བཙལ་བའི་ཐུག་ཕྲད་དྲི་ཡི་ལམ། །དེ་ལས་བག་ཆགས་འཁོར་ལམ་ལྔ། །ལས་ཀྱིས་སྦྱོར་འཛིན་ལྷ་ཡི་ལམ། །མངོན་སྤྱོད་བསམ་གཏན་བདེ་བའི་ལྟུང༌། །ཀུན་དུ་འགྲོ་བ་མི་ཡི་ལམ། །དྲི་མ་བསགས་པས་འཁོར་བར་བརྒྱུད། །བྱོལ་སོང་སྣང་མེད་རྨོངས་པའི་ལམ། །གཏི་མུག་གཅོད་སྦྱོང་འཁོར་བར་བརྒྱུད། །ཡི་དྭགས་ཡུལ་ལ་ལོག་སྤྱོད་ལམ། །ལས་དབང་ངན་པས་འཁོར་བར་བརྒྱུད། །དུ་ཏི་སྲོག་ལ་སྦྱོར་རྩོལ་ལམ། །དོས་དྲག་སྙེགས་ཀྱིས་རྨེང་དུ་ལྟུང༌། །གཡེན་ཁམས་རྣམས་ནི་རྒྱུ་ལྔ་ཡི། །རང་རང་རིགས་མཐུན་ལམ་ལ་འགྲོ། །ཐུགས་རྗེ་ཐར་པའི་ལམ་ལྔ་ནི། །དུ་ཏི་ཤུགས་ཀྱིས་བསྐལ་པ་ཡིས། །ཟད་པས་ངན་སོང་གསུམ་ལས་ཐར། །ཡི་དྭགས་ཐུགས་རྗེའི་རྐྱེན་འཛོམ་པས། །གསུམ་སྦྱང་ངན་སོང་གཉིས་ལས་ཐར། །བྱོལ་སོང་སྣང་བའི་རྐྱེན་འཛོམ་པས། །རྨོངས་མེད་ངན་སོང་གནས་ལས་ཐར། །མི་རྣམས་དོན་གྱི་བདེར་གྲོལ་ཐར། །སྡུག་བསྔལ་ཀུན་སྤང་བདེ་བར་ཐར། །ལྷ་རྣམས་དགོངས་པས་བག་ཆགས་སྦྱང༌། །ལྟུང་མེད་མཐོང་བའི་ལམ་ལས་ཐར། །འཁོར་བ་མེད་པའི་ལམ་ལྔ་སྟོན། །ཅིར་ཡང་རྣམ་པ་མ་ཆགས་པའི། །འཁོར་མེད་ལམ་མཆོག་ཚོགས་སྦྱོར་ཏེ། །བདག་མེད་རྟོགས་ལ་གསལ་སྣང་ནི། །མ་ཐོབ་པ་དང་ཐོབ་པ་འོ། །གཡུང་དྲུང་ས་ལ་བདེར་གཤེགས་པའི། །འཁོར་མེད་ལམ་མཆོག་མཐོང་བའི་ལམ། །བདེན་བཞིའི་མཚན་ཉིད་གསར་མཐོང་བའི། །བྱ་རྫོགས་སྐད་ཅིག་བཅུ་དྲུག་གོ །གཟའ་གཏད་མེད་པས་བླར་ཕྱིན་ལམ། །ས་གཉིས་ནས་ནི་དགུ་པའི་བར། །ཐོགས་མེད་རྩལ་གསུམ་རྫོགས་པའི་ལམ། །བཅུ་པ་ཀུན་དུ་འོད་ཡིན་ནོ། །དེ་དག་སྒོམ་པའི་ལམ་ཡིན་ཏེ། སྔར་མཐོང་རྒྱུན་ལ་གོམས་པ་འོ། །མ་བགྲོད་གནས་སུ་ཕྱིན་པའི་ལམ། །འབྲས་བུ་སྐུ་གསུམ་ས་ཡིན་ནོ། །ལམ་བསྟན་པའི་གནས་བཅོ་ལྔ་པའོ།། །།

བདག་འཛིན་དག་དང་བཅས་པའི་སེམས། །རྩེ་གཅིག་མི་གནས་པ་དང་ནི། །གནས་ལ་དོན་སྣང་སད་མ་སད། །འདོད་གཟུགས་གཟུགས་མེད་ཁམས་གསུམ་དགུ། །འདོད་པའི་ས་རྣམས་གཡེང་ཕྱིར་གཅིག །གཟུགས་ན་དང་པོ་དགའ་རྟོག་ནས། །གཉིས་པ་བདེ་དང་སྤྱོད་པ་སྟེ། །གསུམ་པར་བཏང་སྙོམས་ཤེས་བཞིན་འཛིན། །བཞི་པར་བཏང་སྙོམས་དྲན་པ་དག །དགའ་བདེ་བཏང་སྙོམས་ཕན་ཡོན་སྤྱོད། །གཞན་ནི་གཉེན་པོའི་ཡན་ལག་གོ །གཟུགས་མེད་ནམ་མཁའ་ཙམ་ལ་རྟེན། །རྣམ་ཤེས་ཙམ་དང་ཅུང་ཟད་མེད། །ཡོད་མིན་མེད་མིན་སྐྱེ་མཆེད་རྟེན། །ཁམས་གསུམ་འཁོར་བའི་ས་དགུ་བསྟན་པའོ། །གཤེན་རབ་བདེན་མཐོང་མཐར་མ་ཐུག །གཡུང་དྲུང་སེམས་དཔའི་ས་བཅུ་ནི། །བླ་མེད་ཕྱིན་བཅུ་རིམ་རྫོགས་ཏེ། །དང་པོ་རབ་ཏུ་དགའ་བའི་ས། །གཉིས་པ་དྲི་མེད་ཤེལ་གྱི་ས། །གསུམ་པ་འོད་ཟེར་འཕྲོ་བའི་ས། །བཞི་པ་ཕྱག་རྒྱ་ཀུན་བསྒྱུར་ས། །ལྔ་པ་བོན་སྤྲིན་ཚོགས་བསྡུས་ས། །དྲུག་པ་བདེ་ལྡན་རྟོགས་པའི་ས། །བདུན་པ་ཡིད་བཞིན་ཀུན་འགྲུབ་ས། །བརྒྱད་པ་མ་ཆགས་དག་པའི་ས། །དགུ་པ་ཡི་གེ་འཁོར་ལོའི་ས། །བཅུ་པ་འགྱུར་མེད་གཡུང་དྲུང་ས། །དང་པོར་བདེན་པ་གསར་མཐོང་སྟེ། །གཉིས་ནས་གོམས་པའི་ཁྱད་པར་རོ། །དེ་བསྡུས་ཡེ་ཤེས་རྣམ་གཉིས་ཏེ། །མི་རྟོག་སྣང་མེད་མཁའ་ལྟར་རྟོགས། །རྗེས་ཐོབ་སྣང་བཅས་སྒྱུ་མ་བཞིན། །བཅུ་གཅིག་ཀུན་ཏུ་འོད་ཀྱི་ས། །སྤངས་རྟོགས་མཐར་ཐུག་སྐུ་གསུམ་རྫོགས། །བོན་སྐུ་དོན་གྱི་ངོ་བོ་ཉིད། །རྫོགས་སྐུ་ཡེ་ཤེས་རོལ་པ་སྟེ། །སྤྲུལ་སྐུ་མོས་པའི་གཟུགས་བརྙན་ནོ། །སེམས་ཉིད་དྲི་མེད་ངོ་བོ་ཉིད། །སྣང་བཅས་ཡེ་ཤེས་མངོན་བྱང་སྟེ། །སྣང་མེད་ཡེ་ཤེས་མི་འགྱུར་སྐུ། །ས་བསྟན་པའི་གནས་བཅུ་དྲུག་པའོ།། །།

རྒྱུ་མཐུན་འབྲས་བུ་རྒྱུ་དང་འདྲ། །དགེ་སྡིག་ལུང་མེད་གང་གི་ལས། །ཕྱི་མ་དེ་དང་མཐུན་སྤྱོད་དོ། །རྣམ་སྨིན་མི་འདྲ་ཕྱི་མར་སྨིན། །ཟག་བཅས་དགེ་སྡིག་འཕེན་ལེན་ལས། །ཕྱི་མར་མཐོ་དམའ་བདེ་སྡུག་ཐོབ། །དབང་འབྲས་ཐུན་མོང་སྣོད་སྨིན་ཏེ། །གཏོར་སྦྱིན་དང་ནི་འཕྲོག་རློམ་མཐུས། །ཐུན་མོང་ལོ་ཏོག་ལེགས་ཉེས་བཞིན། །བདག་འབྲས་རང་གི་རྒྱུད་སྨིན་ཏེ། །དེ་བཞིན་གཏོར་སྦྱིན་ཕྲོག་རློམ་གྱིས། །བདག་ཉིད་དབུལ་དང་བསོད་ལྡན་བཞིན། །གཞན་ཡང་སྐྱེས་བུས་བྱེད་པའི་འབྲས། །རྒྱུད་ཅན་བྱེད་པས་བསྒྲུབས་པ་སྟེ། །རྨོ་དཀྲོལ་མྱུག་སོགས་བུམ་པ་བཞིན། །བླ་ན་མེད་པའི་འབྲས་བུ་ནི། །ཚོགས་གཉིས་མཐར་ཐུག་རྫོགས་པས་ཐོབ། །ཚོགས་གཉིས་འབྲས་བུ་སྐུ་གཉིས་སོ། །འབྲས་བུ་བསྟན་པའི་གནས་བཅུ་བདུན་པའོ། །ཡན་ལག་རྒྱས་བཤད་རྫོགས་སོ།། །།

གོས་སེར་བུང་བའི་པདྨོའི་བཅུད་བསྡུད་བཞིན། །དྲི་མེད་ལུང་རྣམས་ཀུན་གྱི་བསྡུས་དོན་འདི། །ཚུལ་ཁྲིམས་རྒྱལ་གྱིས་འོལ་ཚོད་རང་བཟོ་མིན། །ལུང་རིགས་ཚད་མའི་བྲེ་སྲང་འཕྲང་ལས་བཤར། །མིག་མེད་མི་ཡི་ཁ་དོག་མི་ཕྱེད་བཞིན། །རྟོག་དཔྱོད་ཞན་པའི་སྐྱེ་བོས་འདི་མི་ཤེས། །བློ་ལྡན་འདི་དོར་ནས་ནི་དོན་གཉེར་གང༌། །རྩི་བཅུད་སྤངས་ནས་རྩྭ་ཤིང་ལེན་ནམ་ཅི། །རོ་བརྒྱའི་ཟས་ཀྱང་སྣོད་ངན་དྲི་མའི་བསླད། །ལོག་པར་རྟོག་པས་མི་གཉེར་མ་ཟད་སྡང༌། །ཉི་མའི་འོད་ཀྱིས་པདྨོའི་ཁ་འབྱེད་བཞིན། །ངེས་རྟོགས་ཅན་གྱིས་འདི་མཐོང་བློ་གྲོས་འཕེལ། །གནས་ཆེན་བཅུ་བདུན་གྱི་དགོངས་དོན་འདི། མཛོད་དང༌། གཡུང་དྲུང་ལས་རྣམ་དག ནམ་མཁའ་སེམས་ཀྱི་མཛོད། མཐོ་ཐོག་མཛོད། མཁས་བཞིའི་མཛོད་འགྲེལ་དང༌། ལྷ་སྲས་འགྲེལ། སྒྲ་འགྲེལ། གསས་མཁར་སྡོང་པོ་རབ་དབྱེ་དང༌། མཚན་ཉིད་གསུམ་གྱི་རབ་དབྱེ། དབྱེ་བཤད་དང༌། ཞི་ཁྲོ་རྩ་འགྲེལ། ཐེག་རིམ་དང༌། གབ་པའི་འགྲེལ་བཞི། ཁམས་བརྒྱད། ཚངས་པ་གཙུག་ཕུད་ཀྱི་འབུམ་ཏིག གཟེར་མིག་མདོ་དང༌། མདོ་འདུས། གཟུང་སྡེ་ལྔ་དང༌། ཀླུ་འབུམ། ཐབས་ཞགས་དང༌། ཡེ་ཁྲི་མཐའ་སེལ། མན་ངག་ཐིག་ལེ་དབྱིངས་འཆད། ཁྱབ་པ་སྣང་ལྡན་གྱིས་མཛད་པའི་ཐེག་པའི་རབ་དབྱེ། གཡུང་དྲུང་ཡོངས་རྩེ། སེམས་ལུང་སྒྲོན་མ། དགེ་སྡིག་བསྟན་པའི་མདོ་དང༌། རིན་པོ་ཆེ་ཁྲིམས་ཀྱི་མདོ་དག་ལས། ཁ་བ་ཅན་གྱི་ཤར་ཕྱོགས་ཀྱི་འདབ། རྒྱ་མོ་རོང་དུ་སྐྱེས་པའི་སྒ་རིགས་ཀྱི་སྟོན་པ་ཚུལ་ཁྲིམས་རྒྱལ་མཚན་ཞེས་བྱ་བས་བཏུས་སོ།། །།

སྣོད་བཅུད།

འཇིག་རྟེན་སྣོད་བཅུད་ཀྱི་གཞུང་བཞུགས་སོ།།

ཞང་ཞུང་སྐད་དུ། ཇི་ཏན་རྐོ་ཕུང་ནམ་ལུ་ཤེལ། །བོད་སྐད་དུ། འཇིག་རྟེན་སྣོད་བཅུད་ཀྱི་གནས་ལུགས་ནི། །ཤེས་བྱ་ཀུན་གསལ་དོན་རྟོགས་པ། །ཐམས་ཅད་མཁྱེན་ལ་ཕྱག་འཚལ་ལོ། །ད་ནི་སྣོད་ཀྱི་འཇིག་རྟེན་གྱི། །གནས་པ་ཀུན་གྱི་འོག་འདི་ན། །མཁའ་ལ་རླུང་གི་རྔམས་སུ་ནི། །ས་ཡ་དྲུག་འབུམ་གྲངས་མེད་དོ། །ཆུ་རྔམས་འབུམ་ཕྲག་བཅུ་གཅིག་དང༌། །སྟོང་གི་ཕྲག་ནི་ཉི་ཤུ་འོ། །ཕྱིས་ནི་རྔམས་སུ་འབུམ་ཕྲག་བརྒྱད། །ལྷག་མ་རིན་ཆེན་གསེར་དུ་འགྱུར། །ཆུ་དང་གསེར་གྱི་དཀྱིལ་འཁོར་གྱི། །ཐད་ཀར་འབུམ་ཕྲག་བཅུ་གཉིས་དང༌། །སྟོང་ཕྲག་གསུམ་དང་བརྒྱ་ཕྲག་ནི། །ཕྱེད་དང་ལྔ་བརྒྱ་ཡོད་པར་འདོད། །ཁོར་ཡུག་ཏུ་ནི་གསུམ་གསུམ་འགྱུར། །དེ་བཞིན་ཀུན་དང་མཉམ་པར་སྟོན། །དེ་ལ་ལྷུན་པོ་གཉའ་ཤིང་འཛིན། །གཤོལ་མདའ་འཛིན་དང་གསེར་གྱི་མདོག །བལྟ་ན་སྡུག་དང་རྟ་རྣ་འཛིན། །ཀུན་འདུད་མུ་ཁྱུད་འཛིན་དང་བདུན། །དེ་ནི་ཕྱི་རོལ་འཁོར་ཡུག་གོ །བདུན་ནི་གསེར་རི་ཁོར་ཡུག་ལྕགས། །རི་རྒྱལ་ངོས་བཞིར་རང་དུ་གནས། །ཆུ་ཡི་གཏིང་དུ་བརྒྱད་ཁྲི་ནུབ། །ཡར་ཀྱང་དེ་བཞིན་འཕགས་པ་ཡིན། །དཔག་ཚད་དག་ནི་བརྒྱད་ཁྲི་ལ། །རི་བདུན་འཕང་དུ་ཕྱེད་ཕྱེད་བྲི། །རྔམས་སུ་འཕང་དང་མཉམ་པ་སྟེ། །དེ་ཡི་བར་བདུན་རོལ་མཚོ་ཡིན། །དང་པོ་སྟོང་ཕྲག་བརྒྱད་ཅུ་སྟེ། །དེ་ནི་ནང་གི་མཚོ་ཡིན་ནོ། །དེ་ཡི་ངོས་ལ་སུམ་འགྱུར་རོ། །རོལ་མཚོ་གཞན་ནི་ཕྱེད་ཕྱེད་བྲི། །ཕྱི་མ་ཕྱི་ཡི་རོལ་མཚོ་ཡིན། །ཆུ་བཞི་དེ་ནས་འབབས་པ་འོ། །འབུམ་ཕྲག་གསུམ་དང་སྟོང་ཕྲག་ནི། །ཉི་ཤུ་གཉིས་སུ་ཡོད་པ་འོ། །​
འཛམ་བུ་གླིང་ནི་ངོས་གསུམ་སྟེ། །སྟོང་ཕྲག་གཉིས་ཡོད་སོག་པའི་དབྱིབས། །གཅིག་ལ་དཔག་ཚད་ཕྱེད་དང་བཞི། །གཉིས་ནི་བཞི་བཞིས་འཁོར་བར་འདོད། །ཤར་གྱི་ལུས་འཕགས་ཟླ་གམ་སྟེ། །ངོས་གསུམ་ཀུན་ཏུ་འདྲ་གཅིག་ལ། །དཔག་ཚད་སུམ་བརྒྱ་ལྔ་བཅུ་ནི། །ཀུན་ནས་ཡོད་པར་སྟོན་པ་ཡིན། །བན་གླང་སྤྱོད་ནི་ཟླུམ་པོ་སྟེ། །དཔག་ཚད་སྟོང་ཕྲག་ཕྱེད་དང་བརྒྱད། །དེ་དབུས་སྟོང་ཕྲག་ཕྱེད་དང་གསུམ། །གང་ནས་བཅལ་ཀྱང་ཡོད་པར་སྟོན། །སྒྲ་མི་སྙན་དེ་གྲུ་བཞི་ལ། །དཔག་ཚད་བརྒྱད་སྟོང་ཡོད་པར་སྟོན། །ད་ནི་བར་གྱི་གླིང་བརྒྱད་དེ། །ཤར་གྱི་ལུས་འཕགས་གཡས་གཡོན་ན། །རྐོ་རིང་དང་ནི་རྐོ་ཐུང་གཉིས། །ངོས་གསུམ་གོང་གི་སུམ་ཆ་ལ། །དཔག་ཚད་དྲུག་བརྒྱ་དགུ་བཅུ་གཅིག །སྒྲ་མི་སྙན་གྱི་གཡས་གཡོན་ན། །གྱག་ཏི་དང་ནི་གྱོག་ཏི་ཟུང༌། །ངོས་བཞི་གོང་གི་སུམ་ཆ་ལ། །དཔག་ཚད་ཉིས་སྟོང་དྲུག་བརྒྱ་དྲུག །བན་གླང་སྤྱོད་ཀྱི་གཡས་གཡོན་ན། །མར་ཞི་དང་ནི་ཏིང་ཞི་ཟུང༌། །འཁོར་ཡུག་གོང་གི་སུམ་ཆ་ལ། །དཔག་ཚད་ཉིས་སྟོང་ལྔ་བརྒྱ་ཡོད། །འཛམ་བུ་གླིང་གི་གཡས་གཡོན་ན། །ཁ་སློན་དང་ནི་སྤྲེལ་རྒྱུ་གཉིས། །ངོས་གསུམ་གོང་གི་སུམ་ཆ་ལ། །དཔག་ཚད་དེ་ནི་ཉིས་སྟོང་ཡོད། །ཏིང་བྱང་ཁ་རྭང་དུན་གུ་ཅི། །རྣིལ་དང་རྭང་གི་ཕ་རོལ་ན། །ཤིམ་ཕོད་ནོམ་པའི་ཚུ་རོལ་ན། །དྭང་ར་མལ་དྲོས་མུར་ཟང་གནས། །དེ་ནས་འོག་ཏུ་མར་བཅལ་གྱིས། །དཔག་ཚད་སྟོང་ཕྲག་ཉི་ཤུ་ན། །མནར་མེད་པ་ཡི་དུ་ཏི་ཡོད། །དེ་སྟེང་དུ་ཏི་བདུན་པོ་དང༌། །ལྷག་མའི་དུ་ཏི་བཅུ་དྲུག་ཡོད། །དེ་དག་གི་ནི་ངོས་བཞི་ན། །མེ་མར་མུར་དང་རོ་མྱག་དང༌། །རལ་གྲི་ཐལ་ཚན་ཆུ་བོ་ཡོད། །དེ་དག་གི་ནི་གོང་ན་ཡང༌། །གྲང་བའི་དམྱལ་བ་བརྒྱད་པོ་ཡོད། །ཉེ་ཚེ་བ་དང་ཉེ་འཁོར་གཞན། །དེ་ནི་ཀུན་གྱི་གོང་ན་ཡང༌། །སྒྲིབ་པ་ཅན་གྱི་སྒྲིབ་པ་ཅན། །དེ་ཡི་གོང་གི་གཞི་ན་ཡང༌། །ནང་གི་ཡི་དྭགས་སྒྲིབ་པ་ཅན། །དེ་དག་གི་ནི་སྟེང་ཤེད་ན། །ཕྱི་ཡི་ཡི་དྭགས་སྒྲིབ་པ་ཅན། །དེ་སྟེང་དུད་དང་མུར་ཟང་གནས། །གླིང་བཞི་ན་ནི་མི་བཞི་གནས། །གླིང་ཆུང་བརྒྱད་ན་མི་འམ་ཅི། །རྐོ་རིང་དག་གི་གླིང་ཆུང་ན། །རྔ་མོང་མགོ་ཅན་ཤིང་ཐོག་ཟ། །རྐོ་ཐུང་དག་གི་གླིང་ཆུང་ན། །སྒྱུ་མ་མཁན་དང་བགེགས་ཀྱི་ཚོགས། །གྱག་ཏི་དག་གི་གླིང་ཆུང་ན། །མིག་གསུམ་ར་མགོ་རྩི་ཐོག་ཟ། །གྱོག་ཏི་དག་གི་གླིང་ཆུང་ན། །སྦལ་དང་མི་རུ་རྫུ་ཞིང་སྤྱོད། །མར་ཞི་དག་གི་གླིང་ཆུང་ན། །གླང་པོའི་མགོ་ཅན་མཐུ་སྟོབས་ཆེ། །ཏིང་ཞི་དག་གི་གླིང་ཆུང་ན། །​
ཁ་ལ་རཀྴ་སྲིན་པོའི་ཚོགས། །ཁ་སློན་དག་གི་གླིང་ཆུང་ན། །སྤྲེལ་གྱི་མགོ་ཅན་གཡོ་འགུལ་ཆེ། །སྤྲེལ་རྒྱུ་དག་གི་གླིང་ཆུང་ན། །བྱིས་པ་དབྱར་ལྡང་སྟོན་ན་འཆི། །དེ་ལས་ཆགས་བདུན་ཡར་འཕགས་ན། །མཁའ་ལ་ལྡིང་བ་དྲི་ཟའི་ཚོགས། །ཉི་ཟླ་རི་རྒྱལ་ཕྱེད་ནས་འཆར། །དཔག་ཚད་དེ་ནི་ལྔ་བཅུ་དང༌། །ལྔ་བཅུ་གཅིག་དུ་ཡོད་པ་ཡིན། །སྐར་མ་རྒྱང་གྲགས་གསུམ་དང་ནི། །གཉིས་དང་གཅིག་ཏུ་ཡོད་པར་སྟོན། །ཉི་མ་ཕྱེད་དང་ནམ་ཕྱེད་དང༌། །འཆར་དང་ནུབ་པའི་དུས་ནི་གཅིག །སྟོན་དང་དགུན་གྱི་ར་བ་ཡི། །ཚེས་ནི་དགུ་དགུར་དུས་བཟུང་སྟེ། །ཉིན་མཚན་རིང་ཐུང་ལྡོག་པར་གྱུར། །ཉིན་མཚན་བར་ཞག་ཐང་གིས་འགྱུར། །ཉི་མ་ལྷོ་བྱང་འགྲོ་བ་ལ། །རིང་དང་ཐུང་དུ་སྣང་བ་ཡིན། །དབྱར་གྱི་སླུངས་སུ་ཆུད་པ་ནི། །ཀུ་བྱི་མང་སྐེ་ཀུ་ཧྲང་འཚོ། །དགུན་གྱི་སླུངས་སུ་ཆུད་པ་ནི། །གེ་ཕག་ཡོར་ལྡེ་རྩེ་ཟེ་འཚོ། །ཟླ་བ་ཉ་དང་ཚེས་སྟོང་དང༌། །ཐང་དང་ཡུད་ཀྱི་འགྲོས་བསྣོལ་བས། །ཉི་དང་ཉེ་བས་མདོག་ཤོར་ཡིན། །རླུང་ནི་གསུམ་སྟེ་ཕུལ་འདེགས་བསྐོར། །སྐར་དང་ཝེག་ཡ་ལིག་ཞི་གྱིན། །དུ་དང་པང་ནི་དྲོད་ཀྱིས་སྐོར། །དྲོད་དང་གྲང་གི་རྫུ་འཕྲུལ་ལས། །ཁ་དང་ཆར་དུ་འབྱུང་བར་འགྱུར། །དེ་ལ་ཐོག་དང་སེར་བ་ནི། །རྫུ་འཕྲུལ་བྱེད་པས་བྱས་པ་ཡིན། །ཤར་ལྷོ་ནུབ་བྱང་ཕྱོགས་བཞི་ནས། །མེ་ཆུ་ས་རླུང་གཡོ་བྱེད་པ། །བླ་འོག་སྤོ་དང་གནས་འཕོ་དང༌། །འཐབ་དང་དུས་འབྱུང་ཆ་མ་སྙོམས། །ཤེས་པས་ལེགས་པར་བརྟགས་ནས་ནི། །དགེ་དང་སྡིག་ཏུ་སྟོན་པར་བྱེད། །རི་ནི་བདུན་པོའི་དཀྱིལ་སྨད་ན། །གྲོང་དང་གྲོང་ཁྱེར་བདལ་ལ་སོགས། །རི་ནི་བདུན་པོའི་རྩེ་ལྐོག་ན། །སྨྲ་མི་གྲོང་བདུན་གནས་པ་ཡིན། །རི་བདུན་དག་གི་རྩེ་མོ་ན། །འཁོར་ལོ་དབང་བསྒྱུར་རྒྱལ་པོ་བདུན། །རི་རྒྱལ་བང་རིམ་བཞི་ཡོད་དེ། །བར་གྱི་ཐག་ཀྱང་ཁྲི་ཁྲི་ཡོད། །ཁ་ཁྱེར་སྟོང་ཕྲག་བཅུ་དྲུག་དང༌། །བརྒྱད་དང་བཞི་དང་གཉིས་བསྐྱེད་དོ། །རི་རྒྱལ་བང་རིམ་དང་པོ་ལ། །ལག་ན་གཞོང་ཐོག་འཕེན་བྱེད་གནས། །དེ་དག་གི་ནི་ཁོང་སེང་ན། །མུར་ཟང་རིགས་འཛིན་རྒྱལ་པོ་གནས། །བང་རིམ་དག་ནི་གཉིས་པ་ལ། །བགྲང་འཕྲེང་འཛིན་དང་དབྱུག་ཐོགས་ཡོད། །དེ་ཡི་ཁོང་སེང་དག་ན་ཡང༌། །ས་བདག་གཉན་སྡེ་ལྟོ་འཕྱེ་ཆེ། །བང་རིམ་དག་ནི་གསུམ་པ་ལ། །རྟག་མྱོས་ཀུ་མ་ར་ཙ་གནས། །གསུམ་དང་བཞི་ཡི་ཁོང་སེང་ན། །ལྷ་མ་ཡིན་ཏེ་སླག་ཆེན་སྤྲུག །རི་རྒྱལ་བང་རིམ་བཞི་པ་ལ། །རྒྱལ་ཆེན་རིགས་བཞིའི་ལྷ་རྣམས་གནས། །རི་རྒྱལ་ངོས་ལ་བརྒྱད་ཁྲི་ཡོད། །ཕྱོགས་མཚམས་བརྩེགས་པའི་ཅོག་བཞི་ལ། །དཔག་ཚད་ལྔ་བརྒྱ་ལྔ་བརྒྱ་ཡོད། །བྱང་ཤར་རི་ནག་གེ་སར་གནས། །བྱང་ནུབ་མཐུ་ཆེན་སྲ་བརྟན་འཛིན། །ལྷོ་ནུབ་ཁ་རྗེ་ཕྱྭ་ཡི་གནས། །ལྷོ་ཤར་ཝེར་རོ་ཉི་པང་སད། །རི་རྒྱལ་རྩེ་ལ་ས་གཞི་གསེར། །དཔག་ཚད་ཉིས་སྟོང་ལྔ་བརྒྱ་དང༌། །ཕྱེད་དང་གཉིས་ནི་དེ་བཞིན་སྟོན། །དེ་ན་སུམ་ཅུ་རྩ་གསུམ་གནས། །དེ་སྟེང་ལྷ་ཡི་ཁང་བཟང་སྟེ། །ངོས་ལ་ཉིས་བརྒྱ་ལྔ་བཅུ་ཡོད། །ཕྱི་རོལ་ལྷ་ཡི་རྩེ་ས་ཡིན། །ཤིང་རྟ་རྩུབ་འདྲེས་དགའ་བའི་ཚལ། །ཕྱོགས་བཞི་དཔག་ཚད་ཉི་ཤུ་ན། །ཡིད་འོང་ཉམས་དགའ་ས་གཞི་བཟང༌། །དེ་དག་གི་ནི་བྱང་ཤར་ན། །ཁ་ལེ་སྟོང་འབྱམས་སྨོན་ལམ་ཤིང༌། །ལྷོ་ནུབ་ཕྱྭ་དང་སྐོས་བར་ན། །མཚལ་རི་ལྷ་ཡི་མདུན་ས་ཡོད། །དེ་དག་གི་ནི་སྟེང་ན་ཡང༌། །ལྷ་རྣམས་ཀྱི་ནི་གཞལ་མེད་ཁང༌། །སྤྲེལ་ལིང་དང་ནི་ཉི་ཟླ་དང༌། །རི་རྭང་དང་ནི་ཏིང་ཀླུང་དང༌། །ཧྲི་གྱད་དང་ནི་དོན་སད་དང༌། །ཚངས་རྒྱུང་འཇིག་རྟེན་སྟོང་ལ་ནི། །སྟོང་གི་དག་ཀྱང་སྤྱི་ཕུད་དོ། །དེ་སྟོང་སྟོང་ནི་གཉིས་པ་སྟེ། །བར་གྱི་འཇིག་རྟེན་ཁམས་ཡིན་ནོ། །དེ་ཙམ་སྟོང་ལ་སྟོང་གསུམ་མོ། །མཉམ་པོར་འཇིག་ཅིང་འབྱུང་བ་ཡིན། །སྲིད་པའི་རྩེ་ནས་དམྱལ་བའི་གདར། །ཕྱོགས་བཅུ་འཇིག་རྟེན་མཐའ་དག་ཏུ། །ནམ་མཁས་ཁྱབ་པ་སྣོད་ཀྱི་མཛོད། །འབྱུང་བ་ཕྱིའི་སྣོད་བསྟན་པའོ།། །།

འདོད་ཆགས་སྐྱེ་བ་དྲུག་པོ་ནི། །གཉིས་གཉིས་འཁྲིག་པས་ཚིམས་པ་དང༌། །གཉིས་འཁྱུད་དང་ནི་ལག་བཅངས་དང༌། །རྒོད་འཛུམ་བལྟས་པས་ཚིམ་པར་འགྱུར། །དེ་དག་བུ་དང་བུ་མོ་ནི། །ལོ་ལྔ་དང་ནི་ལོ་བཅུའི་བར། །གཉིས་གཉིས་ཚིམས་པའི་པང་དུ་འབྱུང༌། །འདོད་པས་སྐྱེ་བ་གསུམ་པོ་ནི། །འདོད་པའི་ལྷ་དང་མིར་བཅས་ཡིན། །གཟུགས་ཁམས་ལྷ་ལ་འཁྲིག་ཆགས་མེད། །བདེན་དང་ཏིང་འཛིན་བདེ་དགའ་ལས། །ཀུན་རྫོགས་གོས་དང་བཅས་པ་འབྱུང༌། །དགའ་བས་བསྐྱེད་པ་གསུམ་པོ་ནི། །ཚད་མེད་དགའ་བས་སྣང་སྲིད་བསྐྱེད། །བདེ་བས་བསྐྱེད་པ་གསུམ་པོ་ནི། །བསམ་གཏན་གཉིས་ལ་ཡེངས་པས་ལྟུང༌། །ཏིང་འཛིན་བསྐྱེད་པ་གསུམ་པོ་ནི། །བསམ་གཏན་གསུམ་པ་ས་དགུ་ཡིན། །བདེན་པས་བསྐྱེད་པ་གསུམ་པོ་ནི། །ལུས་ངག་ཡིད་གསུམ་དགེ་བར་སྤྱོད། །གཙང་མའི་ལྷ་ལྔ་སྐྱེ་འཕེལ་མེད། །སྤྲུལ་པས་གཞན་མཐོང་མ་གཏོགས་པ། །དེ་དག་གོང་ལ་མཐོང་བ་མེད། །གནས་ནས་གནས་འོག་ཇི་སྲིད་པ། །དེ་དག་དེ་ཡི་གོང་ན་སྲིད། །སྐྱེ་བ་བཞི་ལས་ཡོངས་སུ་སྲིད། །འབྱུང་བ་ལྔ་ལས་ཀུན་ཀྱང་སྤྲུལ། །རྫུ་འཕྲུལ་འོད་ལས་ཡས་ཆགས་སོ། །ནང་བཅུད་སྐྱེ་གནས་བསྟན་པའོ།། །།

འཛམ་གླིང་མི་ཡི་ལུས་ཚད་ནི། །ཁྲུ་བཞི་པ་དང་ཕྱེད་དང་བཞི། །ཤར་དང་ནུབ་དང་བྱང་དུ་ནི། །ལུས་ནི་ཁྲུ་ཚད་ཕྱེད་འགྱུར་བསྐྱེད། །གླིང་ཆུང་བརྒྱད་ན་ཁྲུ་ཚད་མེད། །གཅིག་ཏུ་མ་ངེས་སྤྲུལ་པ་ཆེ། །མུར་ཟང་རིགས་འཛིན་ཁྱད་དཔག་དགུ། །གཟུགས་མི་སྡུག་ལ་ཁྲུ་ཚད་མེད། །འདོད་པ་ལྷ་ཡི་ལུས་ཀྱི་ཚད། །རྒྱལ་ཆེན་བཞི་ནས་གཞན་འཕྲུལ་དུ། །རྒྱང་གྲགས་བཞི་ཆ་བཞི་ཆ་བསྐྱེད། །གཟུགས་ཅན་དང་པོ་དཔག་ཚད་ཕྱེད། །གོང་མ་གཉིས་ནི་ཕྱེད་ཕྱེད་བསྐྱེད། །ཝེག་ཞི་སད་ནི་དཔག་ཚད་གཉིས། །ཉི་བྷར་སད་ནས་ཡར་བཟུང་བ། །ལུས་ཚད་འགྲེས་ལོག་གཉིས་འགྱུར་བསྐྱེད། །དུ་མུན་དཔག་ཚད་གསུམ་དོར་ནས། །འོག་མིན་བར་དུ་གཉིས་འགྱུར་བསྐྱེད། །སྒྲ་མི་སྙན་ན་སྟོང་ཐུབ་སྟེ། །ནུབ་དང་ཤར་དུ་ཕྱེད་ཕྱེད་བྲི། །འཛམ་གླིང་ཚེ་ནི་མ་ངེས་ཏེ། །དང་པོ་དཔག་མེད་བཅུ་ཐུབ་འགྱུར། །མི་རྣམས་ཀྱི་ནི་ལྔ་བཅུ་ལ། །རྒྱལ་ཆེན་རིགས་བཞིའི་ཉིན་ཞག་གཅིག །དེ་རྩིས་ཚེ་ལོ་ལྔ་བརྒྱ་འོ། །བརྒྱ་ལ་གཅིག་རྩིས་སྟོང་དུ་ནི། གོང་མ་བཞི་ཀ་ཉིས་འགྱུར་བསྐྱེད། །གཟུགས་ཁམས་འོད་ལ་གནས་པའི་ཚེ། །ཟུ་རི་བསྐལ་པ་ཕྱེད་ཐུབ་སྟེ། །རྒྱུན་བུ་བསྐལ་པ་གཅིག་ཏུ་གནས། །ཚངས་རྒྱུང་སངས་པོ་འབུམ་ཁྲི་ནི། །བསྐལ་པ་ཕྱེད་དང་གཉིས་ཐུབ་བོ། །ཁི་ཁར་ཝེག་ཞི་བསྐལ་པ་གཉིས། །ཁི་ཁར་ཉི་བྷར་བཞི་ཡིན་ཏེ། །ཡར་སྣེ་ཁི་ཁར་བརྒྱད་ཐུབ་བོ། །ཁ་ནམ་དེ་ཆུ་བཅུ་དྲུག་སྟེ། །ཁ་ནམ་དེ་ཤོ་སུམ་ཅུ་གཉིས། །སླེག་སད་དྲུག་ཅུ་བཞིར་གནས་ཏེ། །དུ་མུན་ཁི་ཁར་སྤྲིན་མེད་ནི། །བསྐལ་པ་བརྒྱ་དང་གཉིས་གནས་སོ། །ཤེ་ཚུ་དེ་བ་གཉིས་བརྒྱ་བཞི། །དམུ་ཧྲོ་དེ་བཞིན་འབྲས་བུ་ཆེ། །བསྐལ་པ་བཞི་བརྒྱ་བརྒྱད་དུ་གནས། །དུབ་དུབ་བསྔལ་ཆར་ཚེ་རིང་པོ། །ཕྱི་མཐར་ཐུག་པར་འདུག་པ་ཡིན། །ཧྲི་མིན་སད་ནས་ཡར་བཟུང་བ། །གཙང་མ་རིགས་ཀྱི་ལྷ་ལྔ་ནི། །བརྒྱད་སྤངས་གཉིས་འགྱུར་གཉིས་འགྱུར་བསྐྱེད། །མུ་མར་སྐྱེལ་སད་འོག་མིན་གནམ། །བར་གྱི་བསྐལ་པ་ཞེས་བྱ་བ། །ཁྲི་དང་ཉིས་སྟོང་ལྔ་བརྒྱར་གནས། །གཟུགས་མེད་བསྐལ་པ་ཉིས་ཁྲི་ལ། །རིམ་གྱི་ཉིས་ཁྲི་ཉིས་ཁྲི་བསྐྱེད། །ཡང་སོས་དུ་ཏི་དྲུག་རིམ་བཞིན། །འདོད་ལྷའི་ཚེ་དང་ཉིན་ཞག་མཉམ། །ཚ་བ་བརྒྱད་ཀྱི་དུ་ཏིའི་ཚེ། །བར་གྱི་བསྐལ་པ་གཅིག་དུ་གནས། །རང་གི་ལུས་ཚད་དོང་གང་ལ། །བརྒྱ་ལ་གཅིག་ཕྱུང་ཟད་གྱུར་པ། །ཆུ་བུར་ཅན་གྱི་ཚེ་ཚད་ཡིན། །གཞན་གྱི་ཚེ་ནི་ཉི་ཤུ་འགྱུར། །རྟ་བརྒྱས་འཁོར་བའི་དོང་དག་ལ། །འདོད་ལྷ་དག་གི་ཚེ་རེ་ཡང༌། །རྡེ་འུ་རེ་བསྐྱུར་ཁེངས་འགྱུར་པ། །མནར་མེད་དམྱལ་བའི་ཚེ་ཚད་ཡིན། །ཕྱི་ཡི་ཡི་དྭགས་སྒྲིབ་པ་ཅན། །བསྐལ་པ་གཅིག་ཏུ་གནས་པ་ཡིན། །ནང་གི་ཡི་དྭགས་སྒྲིབ་པ་ཅན། །མི་རྣམས་ཟླ་དང་ཞག་མཐུན་པའི། །ལྔ་བརྒྱ་དག་ནི་དེ་བཞིན་ནོ། །སྒྲིབ་པ་ཅན་གྱི་སྒྲིབ་པ་ཅན། །ཚངས་རྒྱུང་ཚེ་དང་མཉམ་པ་ཡིན། །དུད་དང་མུར་ཟང་ཕྱྭ་སྐོས་ཀྱང༌། །དེ་བཞིན་མ་ངེས་བར་དུ་གཅོད། །སྒྲ་མི་སྙན་ན་གདོན་མི་ཟ། །གཞན་དག་ན་ནི་མ་ངེས་ཏེ། །ཐང་དང་ཡུད་ལ་དབང་མེད་འབྱུང༌། །རིས་དྲུག་ལམ་ལ་ངེས་པ་མེད། །གཟུགས་དང་མིང་དང་དུས་མཐའ་ནི། །རྡུལ་དང་ཡི་གེ་སྐད་ཅིག་མ། །ཕྲ་རབ་རྡུལ་དང་རྡུལ་ཕྲན་དང༌། །ལྕགས་ཆུ་རི་བོང་ལུག་དང་གླང༌། །ཉི་ཟེར་རྡུལ་དང་སྲོ་མ་དང༌། །ཤིག་ལ་ནས་བསྐྱེད་བདུན་འགྱུར་སོར། །སོར་ཚིགས་ཉི་ཤུ་རྩ་བཞི་ཁྲུ། །ཁྲུ་བཞི་ལ་ནི་གཞུ་འདོམ་གང༌། །དེ་དག་ལྔ་བརྒྱ་རྒྱང་གྲགས་ཡིན། །དེ་དག་བརྒྱད་ལ་དཔག་ཚད་གཅིག །སྐད་ཙམ་བརྒྱ་དང་ཉི་ཤུ་ལ། །སྐད་ཅིག་མ་ནི་ཡིན་པར་འདོད། །དེ་དག་དྲུག་ཅུ་ཐང་གཅིག་སྟེ། །ཐང་ཡུད་ཞག་ཟླ་སུམ་ཅུར་འགྱུར། །ཟླ་བ་བཅུ་གཉིས་ལོ་གཅིག་སྟེ། །གང་བོ་འཕར་ཞིང་ཕྱེད་ཕྱེད་རྩི། །དེ་བསགས་བསྐལ་པ་ཞེས་བྱ་བ། །འཇིག་པའི་བསྐལ་པ་དམྱལ་བ་ཡི། །སྡུག་བསྔལ་ནད་ནི་རིམས་སུ་བླུགས། །མུ་གེའི་བསྐལ་པ་དེ་བཞིན་འབྱུང༌། །མཚོན་གྱི་བསྐལ་པ་ཆར་དུ་འབབས། །སྲིད་པ་མེད་ན་སྣོད་ཟད་པ། །གནམ་ལ་གསེར་གྱི་ཉི་བདུན་ཤར། །ཟླ་བ་དགུ་ཤར་ཆུ་རླུང་འཁྱིལ། །རླུང་དམར་རླུང་སྔོན་དགུ་ཡིས་གཏོར། །བར་དུ་སྟོང་པའི་རང་བཞིན་ཡིན། །ཆགས་པ་དང་པོ་རླུང་ནས་ནི། །དམྱལ་བ་སྲིད་པའི་བར་དུ་འོ། །བར་གྱི་བསྐལ་པ་ཞེས་བྱ་བ། །དཔག་མེད་བཅུ་ཐུབ་བར་དུ་བསྐལ། །གཡུང་དྲུང་ཁྱིམ་བདུན་ཚེ་དཔག་མེད། །གཡུང་དྲུང་ཐོབ་པའི་གཤེན་བཞིས་སྟོན། །སངས་པོ་ཡབ་ནི་འབུམ་ཐུབ་སྟེ། །དེར་ནི་རྒྱུ་ཡི་གཤེན་བཞིས་སྟོན། །རྒྱལ་ཁུག་ཚེ་ནི་ཁྲི་ཡིན་ཏེ། །གཙུག་ཕུད་ཐོབ་པའི་གཤེན་བཞིས་སྟོན། །སྣང་བ་མདོག་ཅན་ཚེ་སྟོང་སྟེ། །རྫུ་འཕྲུལ་ལྡན་པའི་གཤེན་བཞིས་སྟོན། །ཡོངས་དག་ཚེ་ནི་ལྔ་བརྒྱ་སྟེ། །དེར་ནི་གྲུབ་པའི་གཤེན་བཞིས་སྟོན། །རྒྱལ་བོན་ཐོད་དཀར་ཚེ་བརྒྱ་སྟེ། །དེར་ནི་གཤེན་རབ་མི་བོས་སྟོན། །རང་བྱུང་ཐ་མ་ད་འབྱུང་བཅུ། །དེར་ནི་ཐང་མ་མེ་སྒྲོན་སྟོན། །ཚེ་ནི་དེ་ལྟར་བསྐལ་པ་སྟེ། །བསོད་ནམས་དབང་ཐང་དེ་བཞིན་ནོ། །དེ་ནས་ཡར་སྐྱེ་མ་འབྲི་བ། །བསྐལ་པ་གཞན་ནི་བཅོ་བརྒྱད་དང༌། །ཡར་སྐྱེ་བ་ནི་གཅིག་ཡིན་ཏེ། །དེ་དག་ཚེ་ནི་བརྒྱད་ཁྲིའི་བར། །དེ་ལྟར་འཇིག་རྟེན་ཆགས་པ་འདི། །བསྐལ་པ་ཉི་ཤུར་གནས་པ་ཡིན། །ཆགས་པ་དང་ནི་འཇིག་པ་དང༌། །ཞིག་ནས་འདུག་པ་དག་མཉམ་མོ། །དེ་དག་བརྒྱད་ཅུ་བསྐལ་ཆེན་ཡིན། །དེ་ལྟར་བསྐལ་ཆེན་གསུམ་གྱིས་ནི། །དམྱལ་བ་དོང་ནས་སྤྲུག་ནས་ཀྱང༌། །ཐམས་ཅད་འབྲས་བུར་སངས་རྒྱས་སོ། །འཇིག་རྟེན་སྣོད་བཅུད་ཀྱི་གནས་ལུགས་གཏན་ལ་ཕབ་པ། གཉོས་ཚུལ་ཁྲིམས་རྒྱལ་མཚན་ཞེས་བྱ་བས་བཏུས་པ་རྫོགས་སོ། །དགེའོ།། །།

མཛོད་རྩ་རྒྱལ་བསྟན་གསལ་རྒྱན།

སྲིད་པའི་མཛོད་ཕུགས་ཀྱི་རྩ་སྡོམ་རྒྱལ་བསྟན་གསལ་བའི་རྒྱན་ཞེས་བྱ་བ་བཞུགས་སོ།།

ཞང་ཞུང་སྐད་དུ། །ཏི་ཀ་རྐྱ་སེ་ལིག་མིན་རྐྱ། །སད་ལ་གྱེར་རོ་སྤུངས་ཀྱིན་ནོ། །ཝེར་གྱེར་སྨར་ལ་དུན་གུ་ཧྲུན། །བོད་སྐད་དུ། །སྲིད་པའི་མཛོད་ཕུགས་ཞལ་ཕྱེས་ནས། །སྟོན་པ་ལྷ་ཡི་གཤེན་པོ་སྟེ། །གཤེན་རྒྱལ་སྐུ་ལ་ཕྱག་འཚལ་ལོ། །སྟོན་པ་རྫུ་འཕྲུལ་ཆེར་ལྡན་པས། །ཐམས་ཅད་ཐུགས་རྗེས་བཟུང་བའི་ཕྱིར། །སྣང་སྲིད་མཛོད་ཕུགས་སྒོ་ཕྱེས་ནས། །ཐམས་ཅད་ཀུན་ལ་གསལ་བར་བསྟན། །དེ་ལས་རྫུ་འཕྲུལ་ཐབས་ཀྱིས་བརྒྱུད། །སྟོབས་ལྡན་བློ་གསལ་དད་ཆེ་ལ། །ཀུན་གྲགས་རྒྱ་ཆེ་བསྟན་པར་བྱ། །མི་རྒྱལ་རིན་ཆེན་གཏེར་འཛིན་ལྟར། །གཏད་པ་དེ་ནི་བཙལ་བར་བྱ། །ཐམས་ཅད་འབྱུང་བའི་མཛོད་ཕུགས་འདི། །བློ་དམན་ཕལ་གྱིས་མི་རྟོགས་ཏེ། །མཁའ་མཚོའི་སྟེང་ནི་ཁྱུང་ཉས་མིན། །དེ་བཞིན་གཏིང་དཔག་དཔྱད་པ་དཀའ། །ཡོད་པ་སྲིད་གསུམ་མེད་པ་བསྐལ་པ་དགུ །མི་གཡོ་དབྱིངས་བཞི་གསལ་བ་ཡེ་ཤེས་ལྔ༌། །ཀུན་གནས་སྣོད་བཞི་སྐྱེ་འཕེལ་བཅུད་ནི་གསུམ། །གཅོད་བྱེད་དབང་དྲུག་ཕྲ་རྒྱས་དུག་ནི་གསུམ། །རྟེན་ཅིང་འབྲེལ་གཉིས་འདུས་པའི་ཕུང་པོ་གཉིས། །མངོན་རྟོགས་མཆེད་དྲུག་རྒྱ་ཆེ་ཁམས་ནི་གསུམ། །རང་འཛིན་མཚན་ཉིད་ལས་དང་སྤྱོད་པ་ལྔ། །འགྲོ་བའི་ལམ་བཞི་ས་དང་གནས་ནི་གསུམ། །སྒྲུབ་འབྲས་བཞི་བཅས་གནས་ནི་བཅུ་བདུན་ནོ།།

ཡེ་སྲིད་བྱེད་བྱས་རྒྱུ་མཐུན་སྲིད་པ་གསུམ། །བྱེད་པོར་མ་ལྟོས་ཡོད་པ་ཡེ་སྲིད་དེ། །ཕྱི་ནང་གཉིས་ལས་འགྲེང་བུ་སྤྱི་རྒྱལ་དང༌། །གནས་དང་ཁ་སྦུབ་ཕྱི་ལོག་ལྷ་མི་འགྲོ །ངན་འགྲོ་སྤྱི་ཚུགས་ཉེ་འཁོར་མཁའ་ལྡིང་འཕྲེད། །ཕྱི་ནི་མེ་ཆུ་རླུང་ལྕེ་གྱེན་ཐུར་འཕྲེད། །རྩེ་རྒྱལ་རི་དང་ཆུ་རླན་མེ་ཚ་སོགས། །གནས་ལུགས་བཅོས་མེད་རྟོགས་པའི་དགོས་པ་འོ། །བྱེད་པོའི་རྩོལ་ལ་ལྟོས་པའི་ཡོད་པ་སྟེ། །མངོན་རྫོགས་ལྷ་ཡི་ཞལ་ངད་དྲོད་རླན་ལས། །འབྱུང་བའི་དཀྱིལ་འཁོར་སྟེང་དུ་རི་མཚོ་གླིང༌། །ཕྱི་སྣོད་མས་ཆགས་ནང་བཅུད་སྒོང་གཉིས་སྲིད། །དཀར་ནི་འོད་ཟེར་ལས་བརྡོལ་སྲིད་རྒྱལ་གསལ། །ནག་པོ་མུན་འཐིབ་ལས་བརྡོལ་མེད་རྒྱལ་སྲིད། །ཀློང་མཚོའི་དབུས་ནས་སྲིད་པའི་རྒྱལ་མོ་འཁྲུངས། །སྲིད་པ་ཡབ་ཡུམ་ལྕམ་དྲལ་བཅོ་བརྒྱད་བལྟམས། །དེ་ལས་སྤྲུལ་དང་ཡང་སྤྲུལ་ཡོད་ཁམས་འཕེལ། །མེད་ཁམས་རྒྱལ་པོ་མུན་ནག་བཙུན་མོའི་སྲས། །ལྷ་སྲིན་མིང་སྲིང་བཅུ་དྲུག་ཡང་སྤྲུལ་བཅས། །ཆད་ལྟའི་ལོག་རྟོག་བཟློག་པའི་ཆེད་དུ་འོ། །རྒྱུ་མཐུན་རྒྱུ་རྐྱེན་ལ་ལྟོས་ཡོད་པའི་བོན། །ཕྱི་ནང་འབྲས་རྣམས་རྒྱུ་བཞི་རྐྱེན་ལས་བྱུང༌། །ཕྱི་རྒྱུ་འབྱུང་བ་ནང་ནི་ས་བོན་དང༌། །བདག་པོ་དེ་མ་ཐག་དང་དམིགས་རྐྱེན་བཞི། །དུས་རྐྱེན་འཛོམ་ལས་སྐྱེ་ཞིང་ཉེར་རྒྱུ་དང༌། །རྐྱེན་གང་མ་ཚང་མི་འབྱུང་དེའི་ཚུལ་ལས། །ཕྱི་ནང་རྣམ་སྨིན་བྱུང་སྲིད་དངོས་ཀུན་བསྐྱེད། །དགོས་པ་རྒྱུ་མིན་ཁ་ཡར་རྒྱུ་མེད་ལས། །སྐྱེ་བར་འདོད་པ་དགག་པའི་ཆེད་དུ་གསུངས། །སྲིད་པའི་གནས་འདི་ཆད་ལྟ་འགོག་ཆེད་བསྟན། །སྲིད་པའི་གནས་ཏེ་ལེའུ་དང་པོའོ།། །།

གང་ལ་རང་བཞིན་དང་ནི་རྐྱེན་གང་གིས། །དེ་མེད་པ་ནི་བསྐལ་པ་བརྗོད་པ་འོ། །འཇིག་གནས་ཚེ་དང་རང་བཞིན་གྲངས་རྒྱུན་མེད། །མིང་དང་ལས་དང་ཐུགས་རྗེའི་བསྐལ་པ་དགུ །འཇིག་རྐྱེན་གྱིས་བསྐལ་དེ་ལ་མེ་རླུང་ཆུ། །ནད་མུག་མཚོན་བསྐལ་ཆགས་གནས་འཇིག་སྟོང་མཉམ། །གནས་དབང་གིས་མེད་རིགས་དྲུག་ཕན་ཚུན་བསྐལ། །ཚེ་དབང་གིས་མེད་དཔག་མེད་བཅུ་བར་བསྐལ། །རང་བཞིན་གྱིས་མེད་ལྷ་འདྲེ་འོན་ལོང་ལོག །གྲངས་དབང་གིས་མེད་ནད་རིམས་ཚེ་ཡི་ཚད། །ཁོལ་རྩེའི་དབང་གིས་མེད་པ་མེ་ཆུ་ནད། །མིང་དབང་གིས་བསྐལ་བསྐལ་ཕུང་བརྗོད་པ་སོགས། །ལས་དབང་གིས་བསྐལ་ཁུག་པ་བཅོ་བརྒྱད་དང༌། །ཡས་མར་གཉིས་ཏེ་ཉི་ཤུ་དུས་བཞི་ལ། །ཉི་ཤུ་རེ་སྟེ་བརྒྱད་ཅུར་བསྐལ་ཆེན་ཞེས། །ཐུགས་རྗེའི་དབང་གིས་མེད་པ་གྲངས་མེད་གསུམ། །ཚོགས་ནས་མཐོང་ལམ་ས་བརྒྱད་རྒྱུན་མཐའི་བར། །ཕྲ་རགས་སྒྲིབ་པ་སྤངས་མཐར་སངས་རྒྱས་འཐོབ། །འདི་ཉིད་རྟག་མཐའ་སྤང་བའི་ཆེད་དུ་གསུངས། །བསྐལ་པའི་གནས་ཏེ་ལེའུ་གཉིས་པའོ།། །།

རྟག་ཆད་གཉིས་དང་བྲལ་བའི་ཡིན་ལུགས་དབྱིངས། །རྟེན་འབྲེལ་ལྷ་མོ་ཀློང་དགུ་དཔེ་དོན་རྟགས། །འབྱུང་བ་ལྔ་ལ་ཕུང་པོ་རྟེན་ཅིང་འབྲེལ། །ཕུང་སོགས་འབྱུང་ཆུང་ཉེར་ལྔས་མཚན་མེད་བསྒྲུབས། །འབྱུང་ལྔའི་ལྷ་མོའི་སྐུ་གསུང་ཐུགས་ཡོན་འཕྲིན། །ཆས་གསིལ་ལྷ་མོ་མཚན་མེད་དབྱིངས་སུ་གསལ། །མུ་མེད་འབྱམས་ཡས་རྒྱ་ཆད་ཁ་གཏིང་མེད། །དཔག་མེད་དོག་མེད་བདལ་ཆེན་ཟད་པ་མེད། །འགྱུར་བ་མེད་བཅས་རེ་རེར་དགུའི་དབྱིངས་མཛོད། །དགོས་པ་རྨི་སྒྱུ་རྣམ་རྟོག་ཡིད་འཁྲུལ་དང༌། །རྒྱུན་གཡེང་མཚན་འཛིན་འཚེ་བ་ཡུལ་མཐོང་འཁྲུལ། །འཁོར་གདུང་རྐྱེན་དོས་འཁྲུལ་བློ་ལྡོག་ཆེད་བསྟན། །དཔེ་དོན་རྟགས་ཀྱི་གནས་ལུགས་མཚན་མེད་ནི། །​
སེམས་ཉིད་ཀུན་གཞི་བོན་ཉིད་ནམ་མཁའ་སྟེ། །སེམས་འབྱུང་བོན་ཅན་འཇིག་རྟེན་འབྱུང་ཐིམ་གཞི། །དཔེ་ཡིས་དོན་མཚོན་རྟགས་ཐོག་ངོ་འཕྲོད་ཆེད། །མཐའ་བྲལ་གནས་ལུགས་མཚན་མེད་བསྟན་པ་འོ། །དབྱིངས་ཀྱི་གནས་ཏེ་ལེའུ་གསུམ་པའོ།། །།

རང་ཡུལ་བདེན་གཉིས་གང་རུང་རྟོགས་པའི་མཁྱེན། །ཡེ་ཤེས་དེ་ལ་དབྱེ་ན་ལྔ་ཡོད་དེ། །སྟོང་ཉིད་མེ་ལོང་མཉམ་ཉིད་སོ་སོར་རྟོགས། །བྱ་བ་གྲུབ་བཅས་ལྔ་ལ་ཡུལ་ལྡོག་གིས། །ཕྱེ་བའི་དུ་མར་ཡོད་ཅིང་རང་གི་ཡུལ། །སྟོང་ཉིད་རྟོགས་ཆ་ནས་བཞག་མཁྱེན་པ་ནི། །སྟོང་ཉིད་ཡེ་ཤེས་གསལ་སྟོང་ཟུང་འཇུག་གི །ཚུལ་རྟོགས་ཆ་བཞག་མེ་ལོང་བདག་གཞན་སོགས། །རིས་མེད་རྟོགས་པའི་ཆ་ནས་མཉམ་པ་ཉིད། །བོན་རྣམས་སྤྱི་བྱེའི་རྣམ་པ་མ་འདྲེས་པར། །རྟོགས་པའི་ཆ་ནས་སོར་རྟོགས་ཡེ་ཤེས་ཏེ། །གཞན་དོན་འཕྲིན་ལས་མ་ལུས་མཁྱེན་ཆ་ནས། །བྱ་གྲུབ་ཡེ་ཤེས་དང་ལྔ་དགོས་པ་ནི། །དུག་ལྔ་སྤང་དང་ཡེ་ཤེས་ཐོབ་ཕྱིར་རོ། །ཡེ་ཤེས་བསྟན་པའི་ལེའུ་བཞི་པའོ།། །།

རང་བརྟེན་བོན་གྱི་གནས་རུང་སྣོད་ཅེས་གསུངས། །ཕྱི་ནང་སོགས་སྣོད་འདུས་པ་དོན་གྱི་སྣོད། །ཤེས་པས་མ་ཟིན་རང་བརྟེན་བོན་གནས་རུང༌། །དེ་ལ་རྟེན་གསུམ་བརྟེན་པ་རི་མཚོ་གླིང༌། །རླུང་དཀྱིལ་ས་ཡ་དྲུག་འབུམ་གྲངས་མེད་དེ། །རྔམས་ཞེང་མཐའ་ཚད་ཆུ་རྔམས་འབུམ་ཕྲག་བརྒྱད། །ས་དཀྱིལ་འབུམ་གསུམ་ཁྲི་གཉིས་དཀྱིལ་ཐད་དུ། །འབུམ་ཕྲག་བཅུ་གཉིས་སྟོང་གསུམ་ཕྱེད་ལྔ་བརྒྱ། །དཀྱིལ་ཚད་སུམ་འགྱུར་མཐའ་སྐོར་གཉིས་ཀ་མཉམ། །བརྟེན་པ་ལྷུན་པོ་གཉའ་ཤིང་ཐོང་གཤོལ་འཛིན། །གསེར་གྱི་མདོག་དང་ལྟ་སྡུག་རྟ་རྣ་འཛིན། །ཀུན་འདུད་མུ་ཁྱུད་འཛིན་གསེར་འཁོར་ཡུག་ལྕགས། །རི་རབ་བརྒྱད་ཁྲི་ཆུར་ནུབ་དེ་མཉམ་ཐོན། །རྔམས་ཞེང་མཉམ་མོ་རི་བདུན་ཕྱེད་ཕྱེད་བྲི། །རི་རྣམས་གྲུ་བཞི་ལྕགས་རི་ཟླུམ་པོས་བསྐོར། །མཚོ་བདུན་ནང་ཞེང་དཔག་ཕྱེད་བརྒྱད་ཁྲི་སྟེ། །མཚོ་གཞན་དེ་ལས་རིམ་བཞིན་ཕྱེད་ཕྱེད་བྲི། །ངོས་སུ་རང་ཞེང་སུམ་འགྱུར་ཕྱིའི་རོལ་མཚོ། །ཟླ་གམ་དཀྱིལ་ཞེང་དཔག་ཚད་འབུམ་ཕྲག་གཉིས། །ཁྲི་གཉིས་སྟོང་གཉིས་གླིང་དབུས་ཆུ་དེར་འབྲེལ། །གླིང་བཞི་ལྷོ་གླིང་སོག་ཁ་མཐའ་སྐོར་དུ། །དཔག་ཚད་དྲུག་སྟོང་ཕྱེད་དང་བཅུ་གཉིས་འཁོར། །ཤར་གླིང་ཟླ་གམ་དཀར་པོ་མཐའ་སྐོར་དུ། །དཔག་ཚད་བདུན་སྟོང་ལྔ་བཅས་འཁོར་བར་གསུངས། །ནུབ་གླིང་དམར་ཟླུམ་སྟོང་ཕྲག་ཕྱེད་བརྒྱད་འཁོར། །བྱང་གླིང་གྲུ་བཞི་ལྗང་ཁུ་བརྒྱད་སྟོང་འཁོར། །གླིང་ཕྲན་ཤར་ནས་རིམ་པས་རྐོ་རིང་ཐུང༌། །གྱག་ཏི་གྱོག་ཏི་མར་ཞི་ཏིང་ཞི་དང༌། །ཁ་སློ་སྤྲེ་རྒྱུ་བརྒྱད་རྣམས་དབྱིབས་གླིང་མཚུངས། །ཚད་ནི་གླིང་གི་སུམ་ཆ་ཅུང་མ་སླེབས། །གླིང་རྣམས་མིའི་རྟེན་གླིང་ཕྲན་མི་འམ་ཅི། །རི་དགུའི་ལྷོ་ཕྱོགས་འཛམ་གླིང་དབུས་ལྟེ་ན། །སྤོས་རི་ཏི་སེའི་བར་དུ་མ་ཕམ་མཚོའི། །ཆུ་མཚམས་ནས་མར་དཔག་ཚད་ཉིས་ཁྲིའི་སར། །དམྱལ་བ་མནར་མེད་སྟེང་རིམ་ཚ་ཆེན་དང༌། །ཚ་བ་ངུ་འབོད་ཆེན་པོ་ངུ་འབོད་དང༌། །བསྡུས་འཇོམ་ཐིག་ནག་ཡང་སོས་བརྒྱད་རེའི་ཕྱིར། །མེ་མུར་རོ་མྱག་རལ་གྲི་ཐལ་ཚན་བསྐོར། །ཚ་སྟེང་རིམ་བཞིན་ཨུད་དཔལ་ལྟར་ཆེར་གས། །ཨུད་དཔལ་ལྟར་གས་པདྨ་ལྟར་ཆེར་གས། །པདྨ་ལྟར་གས་ཀྱི་ཧུད་ཨ་ཆུ་ཅན། །ཆུ་བུར་རྡོལ་དང་ཆུ་བུར་ཅན་ཏེ་བརྒྱད། །ཚ་གྲང་བར་ན་ཉིས་ཚེ་ཉིས་འཁོར་གནས། །དམྱལ་སྟེང་ཡི་དྭགས་སྒྲིབ་ཅན་སྒྲིབ་པ་ཅན། །དེའི་སྟེང་ནང་སྒྲིབ་ཅན་དང་དེའི་སྟེང་ཕྱི། །བཟའ་བཏུང་ཡིད་ལ་བཏགས་ཚན་ཆེ་བས་སྦྱངས། །གཞན་ཡང་མཁའ་ལ་རྒྱུ་དང་རྒྱུ་དྲུག་འཁོར། །ཡི་དྭགས་སྟེང་དུ་བྱོལ་སོང་སྡེ་གསུམ་སྟེ། །གནས་ན་སྦྱང་དང་བར་ན་དུས་ཀྱིས་འཐོམ། །མཁའ་ལ་རྐྱེན་ཐར་གསུམ་སོགས་ངན་འགྲོ་གསུམ། །གླིང་བཞིའི་མི་རྣམས་དྲོད་རྫུས་སྒོང་མངལ་སྐྱེས། །རྐོ་རིང་རྔ་མགོ་རྐོ་ཐུང་སྒྱུ་མ་མཁན། །གྱག་ཏི་ར་མགོ་གྱོག་ཏི་སྦལ་མི་ཟུང༌། །མར་ཞི་གླང་མགོ་ཏིང་ཞི་སྲིན་པོའི་ཚོགས། །ཁ་སློ་སྤྲེ་མགོ་སྤྲེ་སྒྱུ་བྱིས་པའི་ཚུལ། །ས་ལས་ཆག་བདུན་འཕགས་པའི་བར་སྣང་ལ། །ཡིད་གཟུགས་སྦྱངས་ཚན་ཅན་གྱི་དྲི་ཟ་བཅུ། །གླིང་ལས་བཞི་ཁྲི་འཕགས་པའི་བར་སྣང་དུ། །མེ་ཆུའི་ཤེལ་ལས་གྲུབ་པའི་ཉི་ཟླ་གཉིས། །ཞིང་ཚད་ཉི་མར་ང་གཅིག་ཟླ་བ་ལ། །ལྔ་བཅུ་གསུངས་ཀྱང་མཐའ་སྐོར་ཚད་དུ་འདོད། །གླིང་བཞིའི་ཉིན་མཚན་ཚད་དང་འཆར་ནུབ་མཉམ། །སྟོན་དགུན་ར་བའི་ཚེས་དགུར་ཉིན་མཚན་ཟློག །དེའི་རྟགས་ས་ལ་ཀུ་ཧྲང་ཙེ་ཟེ་འཚོ། །ཉི་ཟླ་རླུང་གསུམ་འཕུར་འདེགས་སྐོར་བར་བྱེད། །གཟའ་སྐར་གཞན་ལ་གནོན་པའི་རླུང་བཅས་བཞི། །སྤྲིན་རླུང་འཁྲུགས་པས་འབྲུག་གློག་ཁ་ཆར་སེར། །དུས་བཞི་འཕོ་མཚམས་རྟགས་ལས་དགེ་སྡིག་སྟོན། །གསེར་གྱི་རི་བདུན་རྩེ་དང་སྨད་རྣམས་སུ། །ལྷ་སྐུ་འཁོར་བསྒྱུར་གྲོང་བདུན་ཀླུ་ས་བདག །རི་རབ་ཡར་ཕྱེད་རིམ་བཞིན་རྔམས་ཁྲི་རེ། །ཁ་ཁྱེར་སྟེང་ནས་བཅུ་དྲུག་བརྒྱད་བཞི་གཉིས།རིམ་བཞིན་འཕར་བས་འོག་སྙིང་སྟོང་སུམ་ཅུ། །ཡར་བརྩིས་དང་པོ་གཞོང་ཐོག་མུར་ཟང་གསིང༌། །གཉིས་པར་ཕྲེང་ཐོག་ཁོང་གསིང་ས་བདག་གཉན། །གསུམ་པར་ཀུ་མ་ར་ཙ་བཞིར་རྒྱལ་ཆེན། །དེ་དག་ཁོང་གསིང་དང་ནི་ནང་གི་ཆར། །སླག་ཆེན་སྤྲུག་སོགས་རྒྱལ་དང་གྲོང་ཁྱེར་གནས། །རི་རབ་གྲུ་བཞི་སྟེང་ངོས་བརྒྱད་ཁྲི་རེ། །རི་རབ་ཁ་ཁྱེར་མཚམས་བཞིར་ཅོག་ཆེན་བཞི། །གྲུ་བཞི་དཔག་ཚད་ལྔ་བརྒྱས་འཁོར་བ་རེ། །བྱང་ཤར་བདུད་དང་བྱང་ནུབ་གནོད་སྦྱིན་གནས། །ལྷོ་ནུབ་ཕྱྭ་དང་ལྷོ་ཤར་ཉི་པང་སད། །རི་རྩེའི་གསེར་ས་བཞི་སྟོང་ལྔ་བརྒྱ་དང༌། །ཕྱེད་གཉིས་ས་རུ་ཁང་བཟང་ངོས་རེ་ལ། །དཔག་ཚད་ཉིས་བརྒྱ་ལྔ་བཅུ་ཕྱི་རོལ་དུ། །ཤིང་རྟ་རྩུབ་འདྲེས་དགའ་ཚལ་དེ་ཡི་ཕྱིར། །ཡིད་འོང་ས་དང་བྱང་ཤར་སྨོན་ལམ་ཤིང༌། །བྱང་ནུབ་ཨར་རྡོ་ལྷོ་ནུབ་མཚལ་གྱི་རི། །ལྷོ་ཤར་ཨུ་དུམ་ཝ་རའི་མེ་ཏོག་བཅས། །དེའི་སྟེང་མཁའ་རུ་ལྷ་ཡི་གཞལ་ཡས་མང༌། །དེ་རྣམས་གཅིག་བརྩི་སྟོང་ལ་སྟོང་དང་པོ། །དེ་སྟོང་གཉིས་པ་དེ་སྟོང་གསུམ་པའོ། །ནང་སྣོད་ཤེས་ཟིན་རང་བརྟེན་གནས་སུ་རུང༌། །མིག་དང་རྣ་བ་སྣ་ལྕེ་ལུས་དང་ཡིད། །དབང་པོ་དྲུག་གིས་སྤྱོད་པའི་ཡུལ་དྲུག་སྟེ། །སྣོད་ནི་པུར་ལང་རྐ་ཏུར་ཐད་དོ་དང༌། །ལུང་དུན་རྐོ་རྩེ་ཤེ་ཐུན་དྲུག་ནི་སྣོད། །སྣ་ལྕེའི་སྣོད་དུ་ལུང་ཤིན་གཉིས་ཀྱང་གསལ། །དབང་པོ་རྟེན་ཤེས་འབྲེལ་ཚུལ་རྟོགས་པའི་ཆེད། །སོག་སྣོད་བག་ཆགས་བཟང་ངན་སོག་གནས་རུང༌། །ཁྱད་པར་མང་ལྡན་ཀུན་གཞི་ཚོགས་དྲུག་གིས། །དགེ་སྡིག་ལུང་མིན་གསུམ་གྱི་བག་ཆགས་བསགས། །ཉོན་ཡིད་ཉམས་མེད་དམ་དུ་འཆང་བར་བྱས། །དཔེ་ནི་བང་མཛོད་རྫས་དང་ཁྱོ་ག་དང༌། །བྲན་འཁོར་བུད་མེད་རྣམས་ཀྱི་བྱ་བ་བཞིན། །བག་ཆགས་བསགས་ཚུལ་ཀུན་གཞི་རྟོགས་ཆེད་ཡིན། །དོན་སྣོད་གནས་ལུགས་བོན་ཅན་གནས་རུང་མཐུན། །ནམ་མཁའ་བོན་ཉིད་སེམས་ཉིད་ངོ་བོ་ནི། །གོ་འབྱེད་མི་འགྱུར་མཚན་ཉིད་ཟབ་པ་སྟེ། །སྣང་སྲིད་བོན་ཅན་སེམས་ཅན་ཡོངས་ཀྱི་སྣོད། །རྟེན་དང་བརྟེན་པའི་གནས་ཚུལ་ཤེས་ཆེད་དོ། །སྣོད་བསྟན་པའིལེའུ་སྟེ་ལྔ་པའོ།། །།

རང་སྣོད་ལ་བརྟེན་སྐྱེ་ཤིང་འཕེལ་བ་བཅུད། །རྩལ་དང་བརྟེན་པ་འབྲས་བུ་སོགས་རྣམ་གྲངས། །འབྱུང་བ་ཡེ་ཤེས་སེམས་ཅན་བཅུད་དང་གསུམ། །འབྱུང་བར་བརྟེན་ནས་སྐྱེ་ཞིང་འཕེལ་བ་འོ། །རླུང་སྒྲ་མེ་ཉི་ཆུ་ཟླ་མཁའ་ལས་འོད། །ལྷ་མོའི་འཕྲུལ་ལས་རྩི་ཤིང་ཚྭ་གསེར་མར། །རང་རྟེན་ཡེ་ཤེས་ལ་བརྟེན་སྐྱེ་ཞིང་འཕེལ། །སྟོང་ཉིད་མེ་ལོང་སོར་རྟོགས་བྱ་གྲུབ་མཉམ། །རང་ཡུལ་སྟོང་ཉིད་རྟོགས་ཆའི་ཡེ་ཤེས་དང༌། །སྣང་སྟོང་མངོན་སུམ་གསལ་བའི་མེ་ལོང་དང༌། །སྤྱི་དང་རང་མཚན་མ་འདྲེས་མཁྱེན་པའི་ཆ། །གཞན་དོན་འཕྲིན་ལས་མཐར་ཕྱིན་མཁྱེན་པའི་ཆ། །གསལ་སྟོང་རིས་མེད་མཁྱེན་ཆའི་ཡེ་ཤེས་སོགས། །དེ་ལས་འཕྲོས་དང་ཡང་སྤྲོས་མང་དུ་འཕེལ། །བསྡུས་ན་ཇི་ལྟ་ཇི་སྙེད་སྒོ་ནས་གཉིས། །དེ་བཞིན་བརྒྱ་སྟོང་ཁྲི་འབུམ་ལས་སོགས་འཕྲོ། །ཡེ་ཤེས་སྐྱེ་ལུགས་རྟོགས་པའི་ཆེད་དུ་གསུངས། །རང་{རང་}རྒྱུ་ལས་སྐྱེ་ཞིང་འཕེལ་བ་འོ། །འདོད་གཟུགས་གཉིས་ལས་འདོད་ལ་འཁྲིག་པས་ཚིམ། །གཉིས་འཁྱུད་ལག་བཅང་རྒོད་འཛུམ་བལྟས་པས་ཚིམ། །ཁྱེའུ་གསར་སྐྱེས་ལོ་ལྔ་ནས་བཅུའི་ཚད། །གཟུགས་ལ་འཁྲིག་མེད་བདེན་དང་ཏིང་འཛིན་དང༌། །བདེ་དགའ་རྣམས་ལས་ཀུན་རྫོགས་གོས་བཅས་འབྱུང༌། །སྤྲུལ་མིན་གོང་འོག་གནས་རྣམས་མཐོང་བ་མིན། །འདི་ནས་རྒྱལ་དང་རྩ་གསུམ་བར་བཞི་ཁྲི། །དེའི་གོང་བར་ཐག་ལྡབ་འགྱུར་རིམ་པས་འཕགས། །སྐྱེ་བཞི་འབྱུང་ལས་ཀུན་འབྱུང་འོད་ལས་བབས། །འཛམ་གླིང་མིའི་ཚད་ཁྲུ་བཞི་ཕྱེད་དང་བཞི། །གླིང་གསུམ་དེ་ལས་འགྱུར་སྐྱེད་གླིང་ཆུང་བརྒྱད། །ངན་སོང་གསུམ་བཅས་ལུས་ཚད་ངེས་མེད་ཅན། །འདོད་ལྷའིལུས་ཚད་རྒྱང་གྲགས་བཞི་ཆ་བསྐྱེད། །ཚངས་ལྷ་དཔག་ཚད་ཕྱེད་བསྐྱེད་འོད་ལ་གཉིས། །ལྡབ་འཕར་སྤྲིན་མེད་གསུམ་དོར་སླར་ལྡབ་འཕར། །སྒྲ་མི་སྙན་སྟོང་ནུབ་ཤར་ཕྱེད་ཕྱེད་བྲི། །འཛམ་གླིང་ངེས་མེད་དཔག་མེད་ནས་བཅུའི་བར། །འདོད་ལྷ་མི་ལོ་ལྔ་བཅུ་ནས་ལྡབ་འགྱུར། །ཞག་རྩིས་རང་ལོ་ལྔ་བརྒྱ་ནས་འགྱུར་བསྐྱེད། །ཚངས་གསུམ་བསྐལ་པ་ཕྱེད་འཕར་འོད་ལ་གཉིས། །རིམ་འཕར་སྤྲིན་མེད་བརྒྱ་དང་གཉིས་ནས་ལྡབ། །བརྒྱད་དོར་འབྲས་བུ་ཆེ་ལས་ལྡབ་འགྱུར་འཕར། །འོག་མིན་ཆིག་ཁྲི་ཉིས་སྟོང་ལྔ་བརྒྱ་འོ། །ཡང་སོས་ནས་མར་ཚ་དམྱལ་རིམ་པ་བཞིན། །འདོད་ལྷའི་ཚེ་དང་ཞག་རྩིས་ལོ་གྲངས་མཉམ། །ཕྱི་སྒྲིབ་བསྐལ་གཅིག་ནང་སྒྲིབ་མི་ཟླའི་ཞག །ལྔ་བརྒྱ་སྒྲིབ་ཅན་ཚངས་རྒྱུང་ཚེ་དང་མཉམ། །ཚ་ཆེན་བསྐལ་པ་ཕྱེད་གཉིས་ལུས་ཚད་དོང༌། །ཏིལ་སྦྱངས་བརྒྱ་ལ་གཅིག་ཕྱུང་ཆུ་བུར་ཚེ། །གྲང་དམྱལ་གཞན་རྣམས་རིམ་བཞིན་ཉི་ཤུ་འགྱུར། །རྟ་བརྒྱས་འཁོར་དོང་རྒྱལ་ཆེན་ཚེ་རྡེལ་རེ། །བླུག་པས་ཁེངས་པ་མནར་མེད་དམྱལ་བའི་ཚད། །སྒྲ་མི་སྙན་ངེས་གཞན་ཚེ་ངེས་མེད་དོ། །རྩོམ་གཞི་རྡུལ་དང་ཡི་གེ་སྐད་ཅིག་མ། །ཕྲ་རྡུལ་རྡུལ་ཕྲན་ལྕགས་ཆུ་རི་བོང་ལུག །གླང་ཉི་སྲོ་ཤིག་ནས་རྣམས་བདུན་འགྱུར་རོ། །སོར་ཚིགས་ཉེར་བཞི་ཁྲུ་ལ་དེ་བཞི་འདོམ། །དེ་ཉིད་ལྔ་བརྒྱ་རྒྱང་གྲགས་བརྒྱད་དཔག་ཚད། །སྐད་ཙམ་བརྒྱ་དང་ཉི་ཤུ་སྐད་ཅིག་མ། །དེ་དག་དྲུག་ཅུ་ཐང་གཅིག་ཐང་ཡུད་ཞག །སུམ་ཅུར་ཟླ་གཅིག་དེ་ལྟར་བཅུ་གཉིས་ལོ། །སེམས་ཅན་རང་བཞིན་སྡུག་བསྔལ་རྟོགས་ཆེད་བསྟན། །ནང་བཅུད་བསྟན་པའི་གནས་ཏེ་དྲུག་པའོ།། །།

རང་ཡུལ་རང་བཞིན་མེད་རྟོགས་བསྡུས་པའི་བོན། །གཅོད་སྲོག་རྟོགས་ཤེས་རིག་གསལ་དབང་པོ་དྲུག །ཡུལ་དྲུག་ལ་ལྟོས་རེ་རེར་དྲུག་རེ་ཡོད། །ཁྱད་པར་བདུན་ལས་ལོངས་སྤྱོད་རང་བཞིན་དང༌། །དམིགས་པ་ཡུལ་དང་འཁོར་དང་ངེས་ཚིག་དང༌། །རྩལ་དང་བཅས་ཏེ་དབང་དྲུག་རེ་ལ་བདུན། །དབང་པོ་ཐོབ་པའི་ཐབས་ལ་འཇུག་ཆེད་བསྟན། །དབང་དྲུག་བསྟན་པའི་གནས་ཏེ་བདུན་པའོ།། །།

འཕེལ་ཞིང་རྒྱས་པར་རུང་བའི་ཉོན་མོངས་དེ། །འཁྲུལ་ཡིད་ཤ་ཁྲག་དྲོད་དབུགས་རྒྱུ་རྐྱེན་ལས། །ཆགས་སྡང་གཏི་མུག་ང་རྒྱལ་ཕྲག་དོག་བྱུང༌། །དེ་དང་དེ་འབྲེལ་རྣམ་ཤེས་གཟུགས་འདུ་བྱེད། །འདུ་ཤེས་ཚོར་བ་དང་བཅས་ཟག་ཕུང་འཕེལ། །དུག་ཕུང་འབྲེལ་ལས་མི་དགེ་བཅུ་སོགས་འཕེལ། །རྣམ་སྨིན་འདི་དང་ཕྱི་མ་གཞན་རྣམས་སུ། །ངན་སོང་དང་ནི་ལྷ་མིན་རྣམས་སུ་མྱང༌། །ཉོན་མོངས་དུག་ལྔའི་ཕྲ་རྒྱས་བསྟན་པ་འོ། །ཕྱིན་ལོག་ཕྱིན་བཅུའི་ལོག་བློ་ཆགས་དང་འཁྲིག །བྱུང་ཚོར་ལེ་ལོ་འགྱུར་ལྡོག་སེམས་ཞུམ་པ། །གདུག་སེམས་རེ་དོགས་ཐབས་ཟད་ལོག་པར་འཁྲུལ། །ཕྱིན་ལོག་ཕྲ་རྒྱས་ཡིན་ལ་འཁྲུལ་བློ་དགུ །རྨི་ལམ་ཡིད་བསླུ་རྣམ་འཚེ་འཁོར་ཞིང་ཆགས། །གདུག་སེམས་ཟང་ཟིང་ཡུལ་མཐོང་རྣམ་པར་སྨིན། །རྒྱུན་གཡེང་འཁྲུལ་པའི་ཕྲ་རྒྱས་ལོག་པ་ནི། །མཚམས་མེད་ལྔ་དང་ཉེ་དང་ལྕི་བ་བཞི། །ལོག་པ་བརྒྱད་དེ་སློབ་དཔོན་སློབ་མ་དང༌། །ཕ་མ་བུ་བཅས་གསོད་བཙོག་སྤྱུག་དང་མནར། །བོན་གཤེན་དང་ནི་མི་བསད་རྟེན་གསུམ་རྫས། །བཤིག་གཏོར་ཉེ་བཞི་བླ་མའི་ཐུགས་དཀྲུགས་དང༌། །སྡིག་གྲོགས་ཚོགས་བཅག་ཁས་བླངས་ཉམས་སོགས་ལྕི། །བདུད་ལས་སྲོག་བུན་མ་མངལ་ལུང་ལོག་སྟོན། །རི་ཀི་མཚོ་དུག་ཆུ་བསྒྱུར་ནགས་མེ་བཏང༌། །ལོག་པ་བརྒྱད་དེ་ཉེར་གཅིག་ཕྲ་རྒྱས་དུག །ལྷན་སྐྱེས་མ་རིག་པ་ལས་དུག་གསུམ་བལྟས། །ཆགས་པའི་བྱ་ལས་ལྷ་མི་མི་འམ་ཅི། །གཏི་མུག་ཕག་ལས་ཀླུ་བྱོལ་ཉེ་འཁོར་གསུམ། །ཞེ་སྡང་སྦྲུལ་ལས་དམྱལ་ཡིད་གཤིན་རྗེ་གྲུབ། །དུག་གསུམ་ལས་འཕྲོས་དགུ་དང་འཕྲོ་འདུ་ཡིས། །བཅོ་བརྒྱད་རྩ་བ་གསུམ་བཅས་ཉེར་གཅིག་འབྱུང༌། །དེ་འགྱུར་གྱ་གཉིས་ཉི་ཁྲི་ཆིག་སྟོང་དང༌། །བརྒྱད་ཁྲི་བཞི་སྟོང་སོགས་སུ་འཕྲོ་ཞིང་འཕེལ། །ཕྲ་རྒྱས་བསྟན་པའི་གནས་ཏེ་བརྒྱད་པའོ།། །།

འཁོར་ཚུལ་རྟེན་འབྲེལ་བཅུ་གཉིས་མ་རིག་པ། །འདུ་བྱེད་རྣམ་ཤེས་མིང་གཟུགས་སྐྱེ་མཆེད་དང༌། །རེག་པ་ཚོར་བ་སྲེད་ལེན་སྲིད་པ་གསུམ། །སྐྱེ་བ་རྒ་ཤི་དང་བཅས་དཔེ་རིམ་བཞིན། །རྒན་མོ་ལོང་བ་རྫ་མཁན་བུ་ཕོ་དང༌། །སྤྲེའུ་རྫས་ནོར་བྱད་དང་སྙུག་འདོང་སྦྲུལ། །གཏར་ཚན་ཆུ་དང་སྒོ་ནོར་མི་དག་དང༌། །རྒྱ་བྱ་ཆུ་འཐུང་ཕོ་མོའི་འཁྲིག་ཆགས་དང༌། །འཁར་བ་ལུགས་བྱུང་རྒ་དང་ཤི་བ་དངོས། །རེ་རེར་བཅུ་གཉིས་སྔ་མས་ཕྱི་མ་བསྐྱེད། །འཕེན་དང་གྲུབ་པའི་རྒྱུ་འབྲས་བཤད་མོད་ཀྱང༌། །གཞུང་གི་ཚིག་ཟིན་རྣམ་བཞག་འདི་ཙམ་མོ། །རྟེན་འབྲེལ་བསྟན་པའི་གནས་ཏེ་དགུ་པའོ།། །།

དུ་མ་སྤུངས་པ་ཕུང་པོ་དེ་ལ་གཉིས། །རང་སྐལ་ཉོན་མོངས་བག་ཆགས་མ་གོས་འདུས། །ཚུལ་ཁྲིམས་ཏིང་འཛིན་ཤེས་རབ་རྣམ་གྲོལ་ཤེས། །ཉིས་བརྒྱ་ལྔ་བཅུ་ཡན་ལག་བརྒྱད་ཅུ་དང༌། །ཤེས་རབ་དགུ་དང་རྣམ་གྲོལ་ཡན་ལག་བརྒྱད། །རྣམ་གྲོལ་ཡེ་ཤེས་དང་བཅས་ཟག་པ་མེད། །ཟག་བཅས་ཉོན་མོངས་ཀྱིས་བསླད་དུ་མ་འདུས། །གཟུགས་ཚོར་འདུ་ཤེས་འདུ་བྱེད་རྣམ་ཤེས་ལྔ། །འཇོག་དམིགས་བདག་འབྲེལ་བཅིང་འབྲིང་མཐུན་རྒྱུ་བྱུང༌། །རྣམ་གྲངས་བཅོ་ལྔ་གསུམ་གསུམ་ང་གཅིག་བརྒྱད། །དང་པོ་རྒྱུ་གཟུགས་བཞི་དང་འབྲས་གཟུགས་བཅུ། །རིག་བྱེད་མ་ཡིན་བཅས་པ་ལྔ་རེ་ཕྱེས། །ཚོར་བ་བདེ་སྡུག་བཏང་སྙོམས་ལྔ་རེ་བསྟན། །འདུ་ཤེས་རྒྱ་ཆུང་རྒྱ་ཆེ་དཔག་ཏུ་མེད། །ལྔ་རེས་བསྟན་ཞིང་འདུ་བྱེད་ཕུང་པོ་གཉིས། །སེམས་ལྡན་འདུ་བྱེད་ང་གཅིག་ཀུན་འགྲོ་ལྔ། །ཡུལ་ངེས་ལྔ་དང་དགེ་བཅུ་རྩ་ཉོན་དྲུག །ཉེ་ཉོན་ཉི་ཤུ་གཞན་འགྱུར་བཞི་བཅས་རེར། །ལྔ་རེས་བསྟན་ཞིང་སེམས་དང་མི་ལྡན་པ། །གཟུགས་སེམས་རྣམ་འགྱུར་ལ་འདོགས་ཐོབ་སྙོམ་སྲོག །ཐོབ་པ་དྲོད་དང་ས་བོན་མངོན་གྱུར་རོ། །སྙོམ་འཇུག་འདུ་ཤེས་མེད་འགོག་འབྲས་བུ་གསུམ། །ཆགས་བྲལ་གོང་མིན་ཡིད་བྱེད་བརྟན་མིན་བྲལ། །སྲིད་རྩེ་སྔོན་བཏང་ཡིད་བྱེད་མི་བརྟན་བྲལ། །ཁྲོད་ལྷ་སེམས་བོན་རྟེན་བྲལ་རྣམ་ཤེས་འགག །སྲོག་དབང་མཐུན་འཕང་འདུ་བྱེད་གནས་སུ་ངེས། །རིགས་མཐུན་སྐྱེ་རྒས་གནས་པ་མི་རྟག་པ། །རྗོད་བྱེད་མིང་ཚིག་ཡི་གེ་གསུམ་དུ་བསྟན། །བོན་ཉིད་མ་མཐོང་སོ་སྐྱེ་བྱིས་སོགས་བཏགས། །དམིགས་པ་རྣམ་པར་རིག་པའི་བློ་ལ་བརྒྱད། །ཚོགས་དྲུག་ཀུན་གཞི་ཉོན་ཡིད་དང་བཅས་པ། །རེ་རེ་ལྔ་རེ་ཉོན་ཡིད་ཕྱིན་ཅི་ལོག །བདག་དང་གཞན་འཛིན་ཉོན་མོངས་ཀུན་མཐུན་བྱེད། །ཀུན་གཞི་རྒྱུ་རྐྱེན་རྟེན་འབྱུང་དུག་ལྔ་བསྐྱེད། །བསོད་དང་བསོད་མིན་ལས་སྐྱེས་བག་ཆགས་བསྐྱེད། །ས་བོན་རྣམ་སྨིན་གཞིར་བཅས་བྱུང་ཐིམ་གནས། །ཟག་ཕུང་བསྟན་པའི་གནས་ཏེ་བཅུ་པའོ།། །།

ཡུལ་དང་ཡུལ་ཅན་གང་བསྡུས་མངོན་སུམ་བསྐྱེད། །མངོན་རྟོགས་སྐྱེ་མཆེད་བཅུ་གཉིས་དབང་པོ་དྲུག ། །མིག་དང་རྣ་བ་སྣ་ལྕེ་ལུས་ཡིད་དྲུག །གཟུགས་སྒྲ་དྲི་རོ་རེག་བོན་ཡུལ་གྱི་དྲུག །དབང་པོ་རྣམས་ལ་དྲུག་རེའི་རང་བཞིན་དང༌། །དངོས་པོ་སྙིང་པོ་འོད་ཟེར་སྣོད་ལས་སོ། །ཡུལ་ལའང་དྲུག་རེ་ཡུལ་དངོས་འོད་ཟེར་དང༌། །སྙིང་པོ་རང་བཞིན་ལས་ཀྱི་སྐྱེ་མཆེད་དོ། །སྐྱེ་མཆེད་བསྟན་པའི་གནས་ཏེ་བཅུ་གཅིག་པའོ།། །།

རྟོགས་བྱ་རྒྱ་ཆེ་རང་མཚན་མ་འདྲེས་པ། །འབྱུང་བ་དབང་པོ་སེམས་ཅན་ཁམས་དང་གསུམ། །སྤྱི་མཐུན་ལས་ཀྱི་ཆགས་གནས་འཇིག་སྟོང་གྲུབ། །མེ་བདུན་རྗེས་སུ་ཆུ་བདུན་དེ་རྗེས་རླུང༌། །བསམ་གཏན་གསུམ་མན་རིམ་འཇིག་བཞི་སྐྱོན་བྲལ། །འཇིག་ཆགས་བར་སྟོང་ཆགས་པ་རླུང་ནས་བརྩམ། །མེ་ཆུ་གསེར་ས་རི་གླིང་འཁོར་ཡུག་ཆས། །དབང་པོ་བརྟེན་དང་དམིགས་པ་དབང་ཤེས་དྲུག །བཅོ་བརྒྱད་ཀྱིས་ནི་དབང་ཁམས་ཡིན་ལུགས་བསྟན། །འབྱུང་རྒྱུ་དབང་རྐྱེན་འཛོམས་པས་སེམས་ཅན་ཁམས། །གཟུགས་མེད་གཟུགས་དང་འདོད་ཁམས་གཟུགས་མེད་བཞི། །ཡོད་མིན་ཅི་མེད་རྣམ་ཤེས་ནམ་མཁའ་བརྗོད། །གཟུགས་ཁམས་བཅུ་བདུན་གཙང་མ་རིགས་ལྔ་ནི། །འོག་མིན་གནམ་དང་གྱ་ནོམ་ཤིན་ཏུ་མཐོང༌། །མི་གདུང་མི་ཆེ་བཅས་སོ་བསམ་གཏན་བཞིར། །གསུམ་རེ་ཡོད་དེ་བཞི་པར་འབྲས་བུ་ཆེ། །བསོད་ནམས་སྐྱེས་དང་སྤྲིན་མེད་གསུམ་པའི་ལྷ། །དགེ་རྒྱས་ཚད་མེད་དགེ་བ་དགེ་ཆུང་ངོ༌། །ཚད་མེད་འོད་དང་འོད་ཆེན་འོད་ཆུང་གཉིས། །འབུམ་ཁྲི་ཀུན་འཁོར་འདུན་འདོན་དང་པོའི་ལྷ། །འདོད་ལྷ་རྒྱལ་ཆེན་རྩ་གསུམ་འཐབ་བྲལ་དང༌། །དགའ་ལྡན་འཕྲུལ་དགའ་གཞན་འཕྲུལ་དབང་བྱེད་དོ། །མི་དང་ཀླུ་དང་ཡི་དྭགས་དམྱལ་བའི་ཁམས། །ཁམས་བསྟན་པའི་གནས་ཏེ་བཅུ་གཉིས་པའོ།། །།

མཚན་ཉིད་འཁོར་དང་མྱ་ངན་འདས་པའི་བོན། །བདག་འཛིན་དབང་གིས་སྡུག་བསྔལ་བཅས་པའི་བོན། །འཁོར་བའི་བོན་ནོ་ངོ་བོ་གནས་དཔེ་ཚུལ། །དབྱེ་བ་གཟུགས་ཚོར་འདུ་ཤེས་འདུ་བྱེད་ཤེས། །གཟུགས་ནི་གཟུགས་རུང་རྒྱུ་འབྲས་རིག་བྱེད་མིན། །ཚོར་བ་བདེ་སྡུག་བཏང་སྙོམས་ཅི་རིགས་མྱོང༌། །འགགས་དང་འཕྲད་འདོད་བྱུང་བ་འབྲལ་བར་འདོད། །གཉིས་ཀར་མི་འདོད་འདུ་ཤེས་མཚན་མར་འཛིན། །རྒྱ་ཆུང་རྒྱ་ཆེན་དཔག་མེད་འདུ་བྱེད་ནི། །བེམ་ཤེས་གང་མིན་འདུ་བྱེད་དེ་ལ་གཉིས། །སེམས་ལྡན་ཀུན་འགྲོ་ལྔ་དང་ཡུལ་ངེས་ལྔ༌། །དགེ་བ་བཅུ་གཅིག་རྩ་ཉོན་ཉེ་བའི་ཉོན། །གཞན་འགྱུར་བཞི་བཅས་གཉིས་པ་ཐོབ་སྙོམས་དང༌། །སྐྱེ་རྒ་ན་འཆི་མིང་ཚིག་ཡི་གེ་སོགས། །རྣམ་ཤེས་མིག་རྣ་སྣ་ལྕེ་ལུས་དང་ཡིད། །བླང་བྱ་མྱང་འདས་སྦྱིན་པ་ཚུལ་ཁྲིམས་དང༌། །བཟོད་པ་བརྩོན་འགྲུས་བསམ་གཏན་སྟོབས་སྙིང་རྗེ། །ཐབས་དང་ཤེས་རབ་བཅུ་ལ་དྲུག་རེས་བསྟན། །སྟོང་ཉིད་བཅོ་བརྒྱད་ཕྱི་དང་ནང་ཕྱི་ནང༌། །འདུས་བྱས་མ་བྱས་མཐའ་འདས་མི་དམིགས་ཆེ། །དོན་དམ་རང་བཞིན་རང་མེད་རང་གི་མཚན། །ཐོག་དང་ཐ་མེད་དོར་དང་དངོས་པོ་མེད། །དངོས་མེད་ངོ་བོའི་བོན་རྣམས་སྟོང་པ་ཉིད། །དེ་རྣམས་དྲུག་རེའི་སྒོ་བསྟན་བསྒོམ་བྱར་གསུངས། །གོམས་བྱེད་བྱང་ལམ་བཅུ་གཉིས་རིམ་པ་ནི། །དྲན་པ་ཉེར་བཞག་ཡང་དག་སྤོང་པ་དང༌། །རྫུ་འཕྲུལ་རྐང་དང་དབང་པོ་ཏིང་འཛིན་ལྔ། །གཤེན་ལམ་མི་འཇིག་སྟོབས་དང་ཐར་ལམ་བརྒྱད། །ཕྱིར་མི་ལྡོག་དང་ཕྱིར་འོང་རྒྱུན་ཞུགས་འབྲས། །ཚད་མེད་བཞི་འོ་འབྲས་བུ་ཐུན་མོང་ཁྱད། །མ་འདྲེས་ཡང་དག་རིག་པ་བདེན་པ་བཞི། །སོ་སོ་རིག་པ་མི་བསྙེལ་སྙོམས་འཇུག་དགུ །མཚན་མེད་སྙོམས་བཞི་རྒྱུན་གནས་ཐུགས་རྗེ་བཞི། །ཕྱེ་མེད་མ་འདྲེས་པ་དགུ་རང་རིག་བདུན། །གཤེན་རབ་བདེན་བཞི་ཡང་དག་རིག་པ་བཞི། །མི་བསྙེལ་གཟུངས་བདུན་མཐའ་གནས་སྙོམས་འཇུག་དགུ །མཚན་མེད་སྙོམས་བཞི་རྒྱུན་གནས་ཐུགས་རྗེ་བཞི། །འབྲས་རྟགས་ལྟ་བ་དམ་ཚིག་འཕྲིན་ལས་སྤྱོད། །ཡོན་ཏན་སྙོམས་གནས་སྐུ་གསུང་ཐུགས་མཁྱེན་བླ། །མཚན་ཉིད་བསྟན་པའི་གནས་ཏེ་བཅུ་གསུམ་པའོ།། །།

གཤེན་རབ་སེམས་ཅན་དགེ་སྡིག་ལུང་མ་བསྟན། །གཤེན་གྱི་ལས་སམ་བྱ་བར་འཇུག་པ་བཅུ། །རྣམ་དག་དལ་འབྱོར་རྟོག་མེད་དོན་མི་འདའ། །དམིགས་མེད་མ་ཆགས་རྩོལ་མེད་གཡེང་མི་མངའ། །མི་འགྱུར་མ་བཅོས་སེམས་ཅན་ལས་བྱར་འཇུག །མ་དག་འདུ་འཛི་རྟོག་དཔྱོད་ལོག་པར་འཁྲུལ། །དམིགས་འཆའ་འདོད་ཆགས་འབད་རྩོལ་ཡུལ་ལ་གཅོད། །དུས་འགྱུར་དོན་འཆོལ་དམ་པས་བསྟོད་འོས་ལས། །ཕྱག་རྒྱ་ཡི་གེ་དོན་དམ་ཀློག་འདོན་མཉན། །ཏིང་འཛིན་ཡི་རངས་ཚད་མེད་དགེ་བཅུ་རྫོགས། །བླ་མེད་བཅུ་བཅས་དམ་པས་སྨད་འོས་ལས། །གོ་མཚོན་འཐབ་རྩོད་གཞན་འདུལ་བདུད་ལས་རྔམ། །མཚམས་མེད་གཉིས་འཛིན་དད་ལོག་ལོག་ལྟ་འཁྲུལ། །སེམས་བྱུང་བར་མས་ཀུན་ནས་བསླངས་པའི་ལས། །རང་ལུགས་སྐད་འགྱུར་ལུས་གོས་བཟོད་མཐུན་མིན། །རོལ་རྩེད་གཙུག་ལག་སྒྱུ་འཕྲུལ་ཡུལ་ལ་སྤྱོད། །རྨི་ལམ་ལས་སོགས་རྣམ་པ་བཅུ་རེས་བསྟན། །ལས་སྤྱོད་བསྟན་པའི་གནས་ཏེ་བཅུ་བཞི་པའོ།། །།

ཕྱིན་པར་བྱེད་པའི་ལམ་ལ་བཞིས་བསྟན་ཏེ། །རང་བཞིན་འཁོར་རྒྱུ་ཐར་ལམ་འཁོར་བ་མེད། །རྗེས་མེད་ཐག་རིང་གཉན་ལམ་དམིགས་རིས་ལམ། །རི་ཡི་ལམ་བཅས་ལྔ་དང་འཁོར་ལམ་ནི། །ལྷ་མི་ངན་སོང་གསུམ་དུ་འགྲོ་བྱེད་ཀྱི། །ལྟུང་དང་བྲེལ་ཕོངས་གཏི་མུག་ཆགས་སྡང་སོགས། །ངན་སོང་སྡུག་བསྔལ་ན་རག་ཡིད་གཟུགས་དང༌། །དྲི་ཟ་སོགས་ལས་ཐར་ལམ་འཁོར་མེད་ལམ། །མ་ཆགས་ས་དང་གཏད་མེད་རྩལ་གསུམ་མཆོང༌། །མ་བགྲོད་གནས་སུ་ཕྱིན་པའི་ལམ་དང་བཅས། །བགྲོད་ལམ་བསྟན་པའི་གནས་བཅོ་ལྔ་པའོ།། །།

རང་ལ་བསྟན་པའི་གཞིར་བྱེད་རིག་པ་ས། །འཁོར་དང་གཡུང་དྲུང་ཐེག་པ་བདེ་ཆེན་ས། །དམྱལ་བའི་ས་དང་ཡི་དྭགས་བྱོལ་སོང་ས། །མི་ཡི་ས་དང་རྒྱལ་ཆེན་རྩ་གསུམ་ས། །འདོད་ལྷ་གཞན་འཕྲུལ་སོགས་ས་བསམ་གཏན་གསུམ། །བསམ་གཏན་བཞི་པའི་ས་དང་གཙང་རིགས་ལྔ༌། །སྐྱེ་མཆེད་མི་བཞིའི་ས་བཅས་འཁོར་ས་དགུ །ས་བཅུ་རབ་དགའ་དྲི་མེད་འོད་ཟེར་འཕྲོ། །ཕྱག་སྒྱུར་བོན་སྤྲིན་བདེ་ལྡན་ཡིད་བཞིན་འགྲུབ། །མ་ཆགས་ཡིག་འཁོར་མི་འགྱུར་གཡུང་དྲུང་ས། །ཀུན་འོད་བདེ་ཆེན་བོན་ས་སྐུ་གསུམ་རྫོགས། །ས་གནས་བསྟན་པའི་གནས་ཏེ་བཅུ་དྲུག་པའོ།། །།

འབྲས་བུར་བཞི་སྟེ་རྒྱུ་མཐུན་དབང་འབྲས་དང༌། །རྣམ་པར་སྨིན་དང་བླ་མེད་རྒྱུ་མཐུན་ནི། །གང་མཐུན་རྐྱེན་འབྲས་དུས་སྟོན་གཅོད་རྒྱུ་མཐུན། །རིག་ཚོར་བསམ་པ་བསོད་ནམས་བྱེད་པོ་དང༌། །རང་བཞིན་དུས་ལ་རྒྱུ་རུ་འདོད་བཅས་དགུ །དབང་འབྲས་ལས་དུས་བག་ཆགས་ཉོན་མོངས་དང༌། །ཐུགས་རྗེ་བསླུ་དགོངས་ཡེ་ཤེས་མི་རྟག་དགུ །རྣམ་སྨིན་དགེ་སྡིག་ལུང་མིན་སྔོན་ཚེའི་ཤུགས། །རྐྱེན་ཡུན་མཚན་མ་བག་ཆགས་སྨོན་མཐའ་བརྟན། །བླ་མེད་འབྲས་བུ་སྦྱངས་འཕྲོ་མི་དམིགས་གསལ། །ཐིག་ལེ་མཉམ་བཞག་མ་གཡོས་སྐྱེ་མེད་རྟོགས། །གཡུང་དྲུང་བསྟན་འཛིན་རང་རིག་བཅོས་མེད་རྟོགས། །འབྲས་བུ་བསྟན་པའི་གནས་ཏེ་བཅུ་བདུན་པའོ།། །།

སླར་སྨྲས་པ། རབ་དཀར་ལྷག་པའི་བསམ་པས་ཀུན་བསླངས་ཏེ། །ཟབ་མོའི་གཞུང་འབྲེལ་རིན་ཆེན་འབྱུང་གནས་ལ། །འཇུག་པའི་གཟིངས་སུ་འབད་དེ་འདི་བསྒྲུབ་པས། །སྐལ་ལྡན་གང་དག་དགྱེས་བཞིན་སྤྱོད་གྱུར་ཅིག། འདི་ན་རྣམ་དཔྱོད་གསར་པ་ལས་ཐོན་པའི། །ལེགས་བཤད་སྐྱོས་མ་འགའ་ཞིག་མེད་མོད་ཀྱང༌། །ལེགས་པར་བཤད་ལ་གོམས་པ་འཕེལ་བ་དང༌། །སྐལ་མཉམ་འགའ་ལ་ཕན་པ་འབྱུང་ཕྱིར་ཡིན། །བསོད་ནམས་རྒྱལ་བསྟན་རྒྱས་པའི་རྒྱུ་རུ་བསྔོ། །ལེགས་བཤད་རི་བོང་མཚན་མའི་དཀྱིལ་འཁོར་ལས། །ཟབ་དོན་བསིལ་ཟེར་འབུམ་ཕྲག་ཟག་པའི་མོད། །བློ་གསལ་ཡིད་ཀྱི་ཀུན་དྷ་གསར་དུ་བཞད། །ཕན་བདེའི་ཟིལ་མངར་ཡོངས་སུ་འཛིན་གྱུར་ཅིག །།

ཅེས་སྲིད་པའི་མཛོད་ཕུགས་ཆེན་མོའི་རྩ་ཚིག་བསྡུས་ནས་རྗེ་ཡི་མཛོད་འགྲེལ་ལ་འཇུག་པ་བདེ་ཞིང་སྤྱི་དོན་ཡིད་ཡུལ་དུ་རིང་པར་གནས་པའི་ཆེད་དུ་སྨན་སློབ་བསྟན་འཛིན་རྣམ་དག་པས་བསྡེབས་པ་དགེའོ།། །།

འདུལ་བ།

འདུལ་བ་ཀུན་ལས་བཏུས་པའི་གཞུང་བཞུགས་སོ།།

ཉེས་པའི་སྐྱོན་སྤངས་ཡོན་ཏན་ཐམས་ཅད་རྫོགས། །ཕྱོགས་བཅུ་དུས་གསུམ་བདེ་བར་གཤེགས་པ་དང༌། །བདེན་གཉིས་ཟུང་འབྲེལ་འཕྲུལ་ངག་བདེན་པའི་བོན། །ས་ལམ་རིམ་བགྲོད་གཡུང་དྲུང་སེམས་དཔའི་ཚོགས། །མཆོད་འོས་ཐུགས་རྗེ་འགྲོ་བའི་སྐྱབས་མཛད་ལ། །གུས་པས་ཕྱག་འཚལ་དྭངས་བས་སྐྱབས་གསོལ་ནས། །ཐམས་ཅད་མཁྱེན་པས་དབང་པོ་འབྲིང་དོན་དུ། །འཕན་ཡུལ་དྲང་སྲོང་བོན་སྒོ་གསུངས་པ་ཡི། །དྲང་སྲོང་ཕོ་མོའི་བསླབ་བྱ་གང་ཡིན་རྣམས། །བདག་གིས་ཅུང་ཟད་གོ་དོན་མདོར་བསྡུས་ལ། །རང་དང་གཞན་རྣམས་ཐར་པར་བགྲོད་པའི་ཕྱིར། །ལུས་དང་ངག་ཡིད་དྭངས་བས་བཤད་པར་བྱའོ། །ནམ་མཁས་ཁྱབ་པའི་ཕྱོགས་བཅུའི་འཇིག་རྟེན་ན། །བསམ་གྱིས་མི་ཁྱབ་བགྲང་གིས་མི་ལང་སྟེ། །སྲིད་པའི་རྩེ་ནས་དམྱལ་བའི་གདར་གྱི་བར། །ས་ཡི་རྡུལ་བཞིན་ཇི་སྙེད་གནས་པ་འོ། །རིགས་དྲུག་རྒྱུད་ལྔ་སྐྱེ་བ་བཞིར་སྐྱེས་པའི། །ཁམས་གསུམ་སེམས་ཅན་རྒྱ་ཆེ་གྲངས་མང་ལ། །གོང་དུ་ཚོགས་བསགས་གཙང་མ་མི་ལུས་ཐོབ། །ད་ལྟའི་གནས་བཟང་འཛམ་གླིང་སོག་ཁར་སྐྱེས། །ལས་ཀྱི་སྐལ་བཟང་གཡུང་དྲུང་བོན་དང་འཕྲད། །རིན་ཆེན་གླིང་ནས་སྟོང་བར་མི་ལྡོག་ཅིང༌། །རང་ལ་རང་གིས་བསླུ་བ་མི་བྱེད་ན། །སྐལ་ལྡན་དད་ཆེས་རབ་ཏུ་བྱུང་བར་བྱ། །སྟོན་པའི་བཀའ་འདི་མ་ཡེངས་དང་དུ་ལོང༌། །བདེན་པའི་ཚིག་འདི་མ་བརྗེད་ཟུངས་སུ་ཟུངས། །འདུས་བྱས་གང་ཞིག་རྟག་པར་གྱུར་བ་ཡི།གནས་ཏེ་རྙེད་པར་འགྱུར་བ་མ་ཡིན་ཏེ། །ཕྱི་ནང་སྣོད་བཅུད་འདི་ལྟར་སྣང་བ་རྣམས། །ཕྲ་དང་རགས་པས་བརྟགས་པའི་དངོས་པོ་མེད། །ལོངས་སྤྱོད་ཁྱིམ་གྱི་ཟང་ཟིང་དང༌། །ལས་ཀྱི་འབྲེལ་གདུང་ཟླ་རོགས་དང༌། །སྙིང་དང་དབྱེར་མེད་བུ་ཚ་དང༌། །འབྲེལ་བའི་འཁོར་འདབ་མང་པོ་རྣམས། །འཇིག་རྟེན་འདི་ཡི་སྐྱིད་རྟགས་རྐྱེན་ཡིན་ཏེ། །འདི་ནི་མི་རྟག་དཔེར་ན་སེན་རྡུལ་ཙམ། །གཟུགས་ཕུང་འདི་ནི་ཡེངས་ལ་ཡུད་ཀྱིས་འཛད། །ཕར་ངོས་རིང་མིན་སྐད་ཅིག་ཡུད་ལ་འོང༌། །ལོངས་སྤྱོད་ཟང་ཟིང་སྒྱུ་མ་འདིས་བསླུས་ནས། །སྡུག་བསྔལ་འཁོར་བར་གཏན་འཁྱམས་ངེས་པ་འོ། །འཇིག་རྟེན་ལས་སྤྱོད་ཅི་བྱས་སྡུག་བསྔལ་བྱེད། །འདིར་ཡང་བྱས་པས་མི་ཟིན་སྡུག་བསྔལ་ཆེ། །ཁྱིམ་ཞེས་བྱ་བའི་སྤྱོད་པ་ལོག་འཁྲུལ་འདི། །རང་གི་སྡུག་བསྔལ་སྟེང་དུ་གཞན་གྱི་ཉོ། །ཅི་བྱས་འདིར་སྡུག་ཕྱི་མའི་སྡིག་བསགས་པས། །ངན་སོང་གསུམ་དུ་གཏན་འཁྱམས་ངེས་པའི་རྒྱུ། །འཁྱམས་པའི་དུས་སུ་ངན་སོང་སྡུག་བསྔལ་ནི། །བདེ་བའི་སྐབས་མེད་སྡུག་བསྔལ་རབ་ཏུ་ཆེ། །ཚ་གྲང་དམྱལ་བ་ཤིན་ཏུ་བཟོད་གླག་མེད། །འཇིག་རྟེན་འདི་ཡི་མེ་རླུང་རེས་ཤིག་ཙམ། །འདི་བས་དམྱལ་བའི་མེ་རླུང་དགུ་འགྱུར་ཏེ། །ལྕགས་གསེར་ཐུ་ལུམ་སྐད་ཅིག་ཐང་ཅིག་ལ། །མར་བཞིན་འཇུ་ཞིང་པད་མ་བཞིན་དུ་འགས། །དེ་ལྟའི་དུས་བྱུང་སྦྱང་ཞིང་སྡུག་ཙམ་ན། །འཇིག་རྟེན་འདི་ཡི་ཆུང་མ་བུས་ཅི་ཕན། །ཉེ་འཁོར་ཉི་ཚེ་སྡུག་བསྔལ་ཅི་སྨོས་དགོས། །ཡི་དྭགས་སྡེ་གསུམ་གནས་སུ་སྐྱེས་འགྱུར་ན། །བཀྲེས་སྐོམས་ལ་སོགས་སྡུག་བསྔལ་དཔག་ཏུ་མེད། །བྱོལ་སོང་སྡེ་རྣམས་གླེན་ལྐུགས་ལ་སོགས་ཀྱི། །​
སྡུག་བསྔལ་ཆེ་འགྱུར་དེ་ལས་ཐར་པ་དཀའ། །སྡོང་པོ་ཆེ་ལ་ཞ་ལག་སོགས་འདུས་པ། །ཤིན་ཏུ་མཉན་ཞིང་ཟབ་པར་གནས་ཀྱང་ནི། །རྩ་ནས་ཆག་གམ་འགྱེལ་བར་གྱུར་པ་ན། །ཡལ་ག་ལོ་འདབ་སོགས་ཀྱིས་ཅི་ཞིག་བྱ། །རྗེ་ལ་འབངས་དང་ནོར་སོགས་ལྡན་པ་ལ། །འཇིག་རྟེན་པ་རྣམས་སྨོན་པའི་གནས་ཡིན་ཀྱང༌། །འཆི་བདག་བདུད་བྱུང་ཤི་བར་གྱུར་པ་ན། །དེ་དག་ཀུན་གྱིས་དེ་ལ་ཅི་ཞིག་བྱ། །ཀླུ་མཆོག་རྣམས་ཀྱི་མགོ་བོ་ཇི་སྙེད་པ། །དེ་ལས་བྱུང་བའི་སྡུག་བསྔལ་དེ་སྙེད་དོ། །འཇིག་རྟེན་པ་ཡི་ཕུན་སུམ་ཚོགས་པ་ཡང༌། །ངེས་པར་བརྟགས་ན་སྡུག་བསྔལ་སྙིང་རྗེའི་གནས། །བུད་མེད་གྲོགས་ལ་ཆགས་པར་མ་གྱུར་ན། །གཉེན་དང་ནོར་ཟས་སོགས་ལ་ཡིད་མི་ཆགས། །འཁོར་བ་སྡུག་བསྔལ་ཞེན་ཆགས་ཅི་སྨོས་ཀྱི། །བདེ་བ་ལ་ཡང་ཡིད་ནི་དབྱུང་བར་བྱ། །མཁའ་ལ་བྱ་ནི་འཕུར་བ་ཡི། །དེ་གྲིབ་རྗེས་སུ་འགྲོ་བ་ལྟར། །བསམ་སྦྱོར་དཀར་དང་ནག་པ་ཡི། །ལས་ཀྱི་རྣམ་སྨིན་རྗེས་སུ་འབྲང༌། །ཁ་དང་མངར་སོགས་རྒྱུ་བཞིན་དུ། །འབྲས་བུ་སྐྱེད་པར་བྱེད་པ་ལྟར། །དགེ་དང་སྡིག་པའི་ལས་རྣམས་ཀྱིས། །བདེ་སྡུག་འབྲས་བུ་ངེས་པར་བསྐྱེད། །དེ་ཕྱིར་ལས་དང་འབྲས་བུ་ལ། །ལོག་རྟོག་ཐེ་ཚོམ་རབ་སྤང་སྟེ། །​
བསམ་པ་བརྟན་པོ་གསེར་བྲག་ལྟར། །ཡིད་ཆེས་ཤེས་པས་ཐག་ཆོད་བྱ། །འཁོར་བའི་སེམས་ཅན་ཕོ་དང་མོ། །མཐོ་རིས་ཐར་པའི་གནས་འདོད་དང༌། །རྫོགས་པའི་སངས་རྒྱས་ཐོབ་འདོད་པས། །ཚུལ་ཁྲིམས་ཕ་རོལ་ཕྱིན་ལ་བསླབ། །ཁེ་དང་གྲགས་དང་རྙེད་པ་དང༌། །བཀུར་སྟི་དོན་དུ་གཉེར་བ་དང༌། །མི་དང་མི་མ་ཡིན་པ་དང༌། །ནད་སོགས་ཞི་བར་འདོད་པ་མིན། །ངན་སོང་གསུམ་ནི་ཚ་གྲང་དང༌། །བཀྲེས་སྐོམ་གླེན་ལྐུགས་སྡུག་བསྔལ་དང༌། །ལྷ་དང་ལྷ་མིན་ལོངས་སྤྱོད་དང༌། །འཐབ་རྩོད་ཀྱིས་གཡེང་སྐལ་བ་མེད། །གླིང་གསུམ་གླིང་ཕྲན་བརྒྱད་ཀྱི་མི། །དགེ་སྡིག་མི་ཤེས་མཐའ་འཁོབ་ཡིན། །འཛམ་བུ་གླིང་གི་མཐའ་འཁོབ་དང༌། །མ་ནིང་རིགས་རྣམས་མི་རུང་བའོ། །དམུས་ལོང་འོན་དིག་སྨྱོ་ལ་སོགས། །ཞ་གྲུམ་གླེན་པའི་སྡུག་བསྔལ་ཅན། །འགའ་ཞིག་སྐྱེ་བའི་རྟེན་མེད་ལ། །འགའ་ཞིག་བསྲུང་བའི་སྐལ་མི་ལྡན། །བསོད་ནམས་ཚོགས་དང་མི་ལྡན་པས། །སྡོམ་པའི་རྟེན་གྱི་གང་ཟག་མིན། །དེ་དག་རྗེས་སུ་མི་བཟུང་སྟེ། །ཡོངས་སུ་སྤང་བར་གསུངས་པ་འོ། །སེམས་ལ་སེམས་ཀྱིས་དཔང་འཛུགས་ཤིང༌། །ཉོན་མོངས་བློ་ལ་ཕྱིར་མི་ལྡོག །བདེ་བར་གཤེགས་དང་ལུང་འབོགས་པའི། །ལྷ་དང་དཔོན་གསས་དཔང་དུ་གཟུག །རང་ལས་ཐོབ་དང་གཞན་ལས་ཐོབ། །བསོད་ནམས་ཁྱད་པར་མེད་ན་ཡང༌། །བརྟན་མི་བརྟན་གྱི་ཁྱད་པར་ཡོད། །དེ་ཕྱིར་གཞན་ལ་ཐོབ་པ་མཆོག །མཁས་ཤིང་བཙུན་ལ་རྫོགས་ཤིང་སྨིན་དང་བརྟན། །མཁན་སློབ་དཔང་པོ་ལོ་ཙ་སྦྱོར་བ་ལ། །དང་པོ་དད་པའི་སྟོབས་ཀྱིས་སེམས་བསྐྱེད་ལ། །གུས་པས་མེ་ཏོག་ཕུལ་ཞིང་ཞུ་བ་དབུལ། །རང་ཉམས་ཡིད་ལ་དྲན་པ་ངག་ཏུ་བརྗོད། །ཚུལ་ཁྲིམས་བླ་མེད་ཕྱིན་ལ་བསླབ་པར་བྱ། །སྐལ་ལྡན་དེ་ཉིད་རྗེས་སུ་བཟུང་བར་བྱ། །གཉིས་མེད་གཅིག་པར་དམ་བསྲེ་དབང་བསྐུར་ཏེ། །ཁལ་པའི་རིགས་ལ་ཁལ་གྱི་བྱེ་བྲག་གམ། །ཤེལ་གྱི་སྐྲས་གདང་བཞིན་དུ་ཚུལ་ཁྲིམས་འབོག །ཁྱིམ་པའི་རྟགས་སྤོང་རབ་བྱུང་རྟགས་ལེན་དང༌། །​
མཁན་པོ་ཉིད་ལ་མཁན་པོར་གསོལ་བ་གདབ། །བར་ཆད་དྲི་དང་དེ་ཡི་ལན་གླན་ནས། །སྐྱབས་གནས་རྣམས་ལ་སྐྱབས་སུ་གསོལ་བར་བྱ། །མགོ་ཡི་སྐྲ་བཞར་དག་པའི་ཁྲུས་གསོལ་ནས། །ལུས་ཀྱི་གོས་བཀོན་གནང་བའི་རྫས་གཏད་ལ། །སྤྱོད་པ་ཚུལ་ལྡན་ལེགས་པར་བསླབ་པ་ཡིས། །སྟོན་པའི་ཚུལ་དེར་གཞུག་ཅིང་བསླབ་པར་བྱ། །སྐལ་ལྡན་དད་པས་རབ་ཏུ་བྱུང་བ་ནི། །ཉི་ཤར་རྩེ་ལ་རྒྱན་དང་ཕུང་པོ་བཅོམ། །ཆགས་པ་མེད་པར་ཀུན་ལ་སྦྱིན་པ་བཏང༌། །བར་དུ་འཁོར་བའི་བག་ཆགས་ངན་པ་བཀྲུས། །རྨད་བྱུང་གོས་གོན་གནང་བའི་རྫས་རྣམས་བཟུང༌། །འཁོར་བའི་བོན་ལ་ཆགས་མེད་སྤྱོད་ཚུལ་ལྡན། །ཉེས་སྤྱོད་དྲི་དང་འདོད་པའི་དོན་རྣམས་ལ། །གསོལ་བ་གདབ་ཅིང་ལོ་ཙ་སྦྱར་བར་བྱ། །སྡིག་པའི་སྐྱོན་ཡོད་འགྱོད་པས་བཤགས་པ་འབུལ། །བར་ཆད་དྲི་ཞིང་དེ་ཡི་ལན་གླན་དང༌། །གཡང་ས་བསྐྱུར་ཞིང་སྐྱོན་ཡོན་བཤད་པ་དང༌། །བྲོད་པ་བསྐྱེད་ནས་སྐྱབས་གསོལ་ལན་བརྗོད་དེ། །ལན་གསུམ་རྫོགས་ནས་ཡིད་ལ་དམ་དུ་བཅའ། །དེ་ལྟར་སློབ་དཔོན་ཐུགས་རྗེས་ཟིན་པར་བྱ། །སྐལ་ལྡན་དད་པ་ཤེས་རབ་ལྡན་པ་ལ། །ལམ་གྱི་བར་ཆད་ཡོངས་སུ་བསལ་བ་དང༌། །འཁོར་བའི་ལས་དང་སྡུག་བསྔལ་མཚན་ཉིད་བསམ། །དེ་ལ་འཇིགས་ཤིང་འགྱོད་པའི་སེམས་བསྐྱེད་ལ། །འཁོར་འདས་སྐྱོན་ཡོན་ངེས་པར་ཤེས་པ་ཡིས། །རྒྱུ་འབྲས་ལས་ལ་ཡིད་ཆེས་ངེས་པ་དང༌། །ཞི་བདེ་མྱ་ངན་འདས་པའི་འབྲས་བུ་ཡི། །ཡོན་ཏན་དཔག་པར་མི་ནུས་པ་རྣམས་ལ། །སྐྱབས་སུ་གསོལ་ཞིང་དོན་ལ་སེམས་བསྐྱེད་ནས། །གནང་བའི་ཁྲིམས་རྣམས་བླངས་ནས་དོར་མི་བྱ། །འོག་མས་གོང་མའི་ཁྲིམས་ལེན་འདོད་པ་ན། །འོག་མའི་ཁྲིམས་དེ་ལེན་མི་ལེན་ཞེ་ན། །བླང་བར་བྱ་སྟེ་སྡོམ་པ་གནས་འགྱུར་རམ། །སྣ་ཚོགས་པ་ཡི་རྒྱན་ལྟར་འདོད་པ་འོ། ཉེས་པའི་སྐྱོན་གྱིས་མ་གོས་སྡོམ་ཁྲིམས་རྣམས། །བླངས་ཀྱང་ཡོན་ཏན་མི་འབྱུང་རྫས་གཞན་ལ། །རྫས་གཞན་མི་ཆགས་ལས་གཞན་དེ་བཞིན་དུ། །རིན་ཆེན་བུམ་པའི་གནས་སྐབས་ལྟ་བུ་འོ། །ཤེས་ཆེ་དད་ལྡན་གང་ཟག་གིས། །སྡོམ་པ་ལེན་སེམས་མ་ལོག་པར། །ཚད་དང་ལྡན་པའི་ཡུལ་རྣམས་ལ། །ཆོ་ག་ཡོངས་སུ་རྫོགས་པ་ཡིས། །བསྲུང་བའི་སེམས་ནི་ཐོབ་པ་ལ། །ཚུལ་ཁྲིམས་ཕ་རོལ་ཕྱིན་པ་རྫོགས། །བསླབ་པ་ཕུལ་དང་ཚེ་འཕོས་དང༌། །རྩ་བ་ཆད་དང་མཚན་མོ་འདས། །མཚན་གཉིས་ཅིག་ཆར་བྱུང་བ་ནི། །སོ་སོ་ཐར་པའི་སྡོམ་པ་གཏོང༌། །ཡང་ན་བྱ་བ་རྫོགས་པ་དང༌། །ཕུང་པོ་ཞིག་དང་བསླབ་པ་ཕུལ། །བདེར་གཤེགས་རྟེན་གསུམ་ཞལ་སྐྱིན་དང༌། །མཁན་སློབ་སོགས་ལ་དབུལ་བར་བྱ། །རང་བཞིན་གནས་པའི་སྡོམ་ཅན་ནི། །གཏང་བའི་བློ་ཡིས་གཏང་བ་ནི། །གོ་བར་བྱེད་པ་ཐམས་ཅད་ཀྱིས། །བརྡ་འཕྲད་མི་ལ་གོ་འབྱེད་པའོ། །རྩ་བའི་ཕམ་པ་གཅིག་འབྱུང་བས། །གཞན་བསྲུང་ཡོན་ཏན་ཡོད་མེད་ན། །ནོར་ཆེ་བུ་ལོན་མང་བ་དང༌། །རྐང་བཞི་རྐང་ཆག་བཞིན་དུ་འདོད། །ཇི་ལྟར་བཤད་པའི་བསླབ་པ་རྣམས། །དཀའ་ཐུབ་བརྟན་པས་བསྒྲིམས་ཏེ་བསྲུང༌། །གནས་ལ་གནས་ཤིང་བྱ་བ་ཞུ། །འདུལ་བ་ཁྱིམ་པ་ལ་མི་བཤད། །རབ་ཏུ་བྱུང་དུས་དེ་ཉིད་དུ། །བསླབ་བྱ་གནང་དགག་མི་ཤེས་པས། །ཚུལ་ཁྲིམས་རྣམ་པར་དག་མི་འགྱུར། །དེ་ཕྱིར་མཁན་སློབ་ལ་སོགས་པ། །ཁྱད་པར་ཅན་ལ་གནས་སུ་གཟུང༌། །ཉིན་མཚན་བྱ་བ་ཅི་བྱེད་རྣམས། །ཞུ་དགོས་མ་ཞུས་ཉེས་པ་བསྐྱེད། །ཁྲུས་དང་ཆུ་འཐུང་མི་གཙང་འདོར། །དེ་སོགས་མ་ཞུས་ཉེས་པ་མེད། །གནས་ལ་གུས་པས་བསྐྱེད་པ་དང༌། །མི་བྱ་བ་དང་བྱ་བ་ཤེས། །ཚོགས་ཀྱི་གནས་སུ་བག་མི་ཚ། །ཕས་ཀྱི་ལྟུང་བ་གླེང་མི་ནུས། །རང་ལ་ལྟུང་བ་འབྱུང་མི་འགྱུར། །བླ་མ་མཉེས་འགྱུར་བསླབ་བྱ་སྟོན། །རང་གི་བསམ་པའི་སྟོབས་ཀྱིས་བསྲུང༌། །ཚུལ་ཁྲིམས་རྣམ་པར་དག་པ་ལ། །ངོ་ཚ་ཤེས་ཤིང་ཁྲེལ་ཡོད་དང༌། །དྲན་པས་ཡོངས་སུ་ཟིན་པ་དང༌། །ཤེས་བཞིན་བྱ་རས་སོ་པ་དང༌། །གཉེན་པོར་འཆི་བ་མི་རྟག་བསམ། །མི་མཐུན་ཕྱོགས་རྣམས་ངོས་བཟུང་ལ། །དགྲ་ངོ་ཤེས་བྱས་ཟོན་བྱེད་བཞིན། །གནང་དགག་བསླབ་བྱ་ཤེས་བྱས་ནས། །མི་མཐུན་འགལ་རྐྱེན་སྤངས་བར་བྱ།། བསླབ་པ་ཡོངས་སུ་སྦྱངས་ཏེ་བསྲུང༌། །གསོ་སྦྱོང་དབྱར་གནས་དགག་དབྱེའོ། །བདེ་བར་གནས་པ་རྐྱེན་གྱིས་བསྲུང༌། །ཟས་དང་གོས་དང་སྣོད་སྤྱད་དང༌། །གནས་དང་མེ་ཆུ་ལ་སོགས་པ། །མཐུན་པའི་རྐྱེན་རྣམས་བསྟེན་བྱས་ལ། །ཚུལ་ཁྲིམས་རྣམ་པར་དག་པར་བྱ། །སྒོ་གསུམ་མི་དགེ་བ་རྣམས་ནི། །བསྡམས་སྟེ་ཐུབ་པར་བསྲུང་བར་བྱ། །ཡིད་ལ་མི་རྒྱུ་མི་བསམ་ཤིན་ཏུ་ཐུབ་པར་བསྲུང༌། །གལ་ཏེ་མ་ཐུབ་སྲིད་ན་ངག་ལ་མི་བསྒྲགས་བསྲུང༌། །མ་ཐུབ་ངག་ལ་བསྒྲགས་ཀྱང་ལུས་ཀྱིས་མི་བྱ་བསྲུང༌། །འཆང་བ་དང་ནི་འབྲལ་བ་དང༌། །དེ་བཞིན་ས་ནི་རྐོ་བ་དང༌། །རིན་ཆེན་རེག་དང་མེ་ལ་རེག །བཏང་ནས་ཟ་བར་བྱེད་པ་དང༌། །ལྗོན་ཤིང་སྐྱེད་དང་ཤིང་གཅོད་དང༌། །བྱིན་ལེན་མ་བྱས་ཟ་བ་དང༌། །རྩ་སྔོན་མི་གཙང་འདོར་བ་དང༌། །དེ་བཞིན་གསོག་འཇོག་ཟ་བ་དང༌། །ས་བོན་འཇོམ་དང་རྗེས་སྤྱོད་བསྲུང༌། །ལྷན་ཅིག་དབྱར་ནི་གནས་པ་དང༌། །གསོ་སྦྱོང་དགག་དབྱེ་བཅས་ལ་སོགས། །ཡོངས་སུ་བསླབ་པར་བྱ་བ་འོ། །སྐྲ་དང་ཨག་ཚོམ་བཞར་ཅིང་སྣ་སྤུ་བཏོག །མགོ་སྐྲ་བ་གླང་སྤུ་བཞིན་བྲེག་མི་བྱ། །དགོན་པར་སོར་གཉིས་གཞན་པར་ཕྱེད་དང་གཉིས། །དེ་ལས་གཞན་པ་མྱུར་དུ་བྲེག་པར་བྱ། །སྨིན་མ་རྫི་མ་མཆན་ཁུང་རྐང་པ་དང༌། །བྱིན་པོའི་སྤུ་རྣམས་མི་བྲེག་རང་སོར་བཞག སེན་མོ་སྟེ་འུ་སྤུ་གྲིའི་སོ་འདྲར་བྲེག །ཁབ་དང་མཆོད་རྟེན་ཉ་རྔ་འདྲ་མི་བྱ། །སྐྲ་དང་སོ་སེན་བྲེག་དང་བྲུལ་བ་རྣམས། །མི་ཆགས་སྦྱིན་གཏོང་ཡང་ན་སཱཙྪ་གདབ། །སོ་སོ་ཐར་པའི་སྡོམ་པ་ནི། །སེམས་ཅན་རྣམས་ལ་གནོད་པ་སྤོང༌། །ཁྲུས་སོགས་ཆུ་ལ་ལོངས་སྤྱོད་པ། །ཆུ་ཡི་སྲོག་ཆགས་ཆེ་ཆུང་རྣམས། །ཡེ་ཤེས་སྤྱན་མིན་ཤ་མིག་གིས། །བརྟགས་ཏེ་རུང་བ་ལོངས་སུ་སྤྱོད། །བརྟགས་དང་བཙགས་དང་ཉིན་ཞག་དང༌། །རབ་ཏུ་བྱུང་བས་རུང་བ་འོ། །རིལ་ཚགས་གྲུ་གསུམ་ཚགས་དང་ནི། །སྦྱང་ཚགས་གསལ་ཚགས་བཅང་བར་བྱ། །རྒྱང་གྲགས་ལྔ་རུ་ཉེས་པ་མེད། །དེ་འདས་བསྡམ་བྱའི་ཉེས་བྱ་འོ། །གྲོགས་ལ་ཡོད་ན་ཉེས་པ་མེད། །སྲོག་ཆགས་མ་ཤི་མ་སྣད་པར། །གྲང་དྲོ་ལ་སོགས་མ་ཡིན་པར། །རང་རང་བདེ་བའི་གནས་སུ་བསྐྱལ། །དར་བ་རྩབས་སོགས་དེ་བཞིན་ནོ། །ཕྱི་དྲོ་འབྲས་ཆན་ཙམ་དུ་ཡང༌། །བོར་ཞིང་རྩབས་ལ་བཏུང་བར་བྱ། །སྤྱི་བླུགས་ཟློག་ལ་བཏང་མི་བྱ། །སྐྱེ་བོ་མེད་ན་ཉེས་པ་མེད། །ཕྱི་དྲོ་བརྙོག་མ་དྭངས་ལ་བཏུང༌། །རྩྭ་ཤིང་ལ་སོགས་དགོས་སྤྱོད་པ། །དེ་བཞིན་སྲོག་ཆགས་གནོད་པ་སྤང༌། །གོས་ཀྱི་དངོས་གཞི་དུས་དང་གོན་ཚུལ་གསུམ། །རྒྱུ་དང་དབྱིབས་དང་ཚད་དང་ཁ་དོག་བཞི། །པད་ཤུན་སྣམ་ཕྱིང་ཕྱོགས་རིས་མེད་པ་འོ། །དུད་འགྲོ་སྤུ་སླུབས་ལྤགས་ཤུན་མ་ཡིན་ཏེ། །སྟག་དང་སེང་གེ་གླང་ཆེན་དོམ་དྲེད་རྟ། །སྤྲེའུ་བྱི་ལ་མཆེ་སྡེར་ཅན་གྱི་ཤུན། །ཁྲོ་བོའི་ཆས་དང་རེའུ་འབྲི་དར་ཟབ་དང༌། །ར་བལ་ཁྱི་སྤུ་རྩོག་ཆོས་ལ་སོགས་པ། །ཡོངས་སུ་སྤང་བ་ཉིད་དུ་གསུངས་པ་འོ། །པད་ཞུ་སུལ་བུ་རྩ་ལྔ་དང༌། །རྨད་གོས་གླིང་སྣམ་རྩ་ལྔ་དང༌། །རྨད་འོག་གླིང་སྣམ་རྩ་ལྔ་དང༌། །སྟོད་གོས་སུལ་བུ་རྩ་ལྔ་དང༌། །སྨད་ཤམ་སུལ་བུ་རྩ་ལྔ་དང༌། །པད་ལྷམ་པད་རྩེགས་གཉིས་སྦྱོར་དང༌། །པད་ཤུན་པད་གདན་གདིང་བ་འོ། །ན་བཟའ་གོས་དྲུག་གདིང་བ་བདུན། །ཁྱིམ་པའི་རྟགས་དོར་རྨད་བྱུང་གོས། །སུལ་བུ་ཚངས་བུག་པད་མ་ཅན། །ཆེ་མིན་ཆུང་མིན་མགོ་ལ་མཛེས། །བབས་སུ་ཁྲུ་གསུམ་རབ་ཡིན་ཏེ། །ཕྱེད་དང་གསུམ་དང་དེ་གཉིས་བར། །ཐ་མ་འབྲིང་དུ་ཤེས་པར་བྱ། །ལག་ཏུ་ཁྲུ་ལྔ་གླིང་སྣམ་ནི། །ཉི་ཤུ་རྩ་ལྔ་གསུམ་དང་གཅིག །བཅུ་དགུ་བཅུ་བདུན་བཅོ་ལྔ་དང༌། །བཅུ་གསུམ་བཅུ་གཅིག་དགུ་རྣམས་དང༌། །ཕྱེད་དང་ལྔ་དང་བཞི་དང་གསུམ། །འཁྲུག་དང་གཡས་གཡོན་བལྟ་བ་ནི། །ལོག་པར་མི་བྱ་ཀ་བ་དང༌། །ལྕགས་རིའི་ཚད་ནི་སོར་བཞི་འོ། །རབ་འབྲིང་ཐ་མ་དགུ་ཕྲུགས་སོ། །རྨད་འོག་ལག་དང་བབས་དང་ནི། །ལྕགས་རི་དེ་བཞིན་ཤེས་པར་བྱ། །སྟོད་གོས་མཐོ་དྲུག་སུལ་བུར་ལྡན། །རྔུལ་གཟན་ཤིང་རས་དཔུང་ཆད་དོ། །སྨད་ཤམ་མཐོ་ལྔ་ཁྲུ་ལྔར་ལྡན། །སུལ་བུར་རྩ་ལྔར་ཤེས་པར་བྱ། །པད་ལྷམ་དབྱིབས་ལྡན་ཆེ་ཆུང་མིན། །ལྷམ་ཡུ་དེ་བཞིན་མཛེས་པ་འོ། །གདིང་བ་ཆེ་ལ་ཁྲུ་དོ་ལ། །ཆུང་ལ་ཁྲུ་གང་ཞེང་དུ་ནི། །ཁྲུ་དོ་དང་ནི་སོར་དྲུག་གོ །ལྕགས་རི་རྒྱན་ལ་སོར་བཞི་འོ། །ཕོད་ཁ་སྦུབས་ཅན་ཁ་ཚར་ཅན། །སག་ཏི་ཡུ་རིང་སྟག་ལྷམ་དང༌། །གཟིག་ལྷམ་རྩ་ཤིང་བྱས་པ་སྤང༌། །བཙག་རམ་ངུར་སྨྲིག་ཚོས་ཀྱིས་བསྒྱུར། །མཚལ་དང་རྒྱ་སྐག་བཙོད་དང་ནི། །གུར་གུམ་མཐིང་ཤུན་ལི་ཁྲི་དང༌། །རྨ་ཤིང་ལེབ་རྒན་རྩི་དང་བརྒྱད། །ཚོས་ཆེན་རྣམས་ཀྱི་ཁ་དོག་བསྒྱུར། །གཞའ་ཚོན་བཞིན་དུ་མཛེས་པ་ནི། །ཁྱིམ་པ་བཞིན་དུ་མི་བྱ་འོ། །ཐམས་ཅད་སྔོན་པོ་བཅང་མི་བྱ། །དམར་སེར་དེ་བཞིན་དཀར་མི་རུང༌། །དཀར་པོ་ཕྱི་རོལ་སྐྱབས་ཏེ་བགོ །ཁྲི་སྟན་དཀར་སོགས་གདིང་བས་དགབ། །ལུས་སྐྱོབ་གོས་ལའང་དེ་བཞིན་ནོ། །ཁྲི་སྟན་གནང་བ་སྐབས་དང་སྦྱར། །ཉིན་མཚན་དགེ་སྦྱོང་བྱེད་པ་དང༌། །འགྲོ་འདུག་འགྲོ་བ་འདུལ་བའི་དུས། །རྩི་བེར་དུག་པོ་ལྷན་ཆུང་ཅན། །བཟང་སྡུག་མེད་དེ་རྣམ་དག་གོས། །ཤ་འགག་དཔུང་རྡུམ་ཞེས་བྱ་བ། །ཉིན་མཚན་མེད་པར་གོན་པ་སྟེ། །ལུས་ཀྱི་པགས་པ་བཞིན་དུ་འོ། །འོག་གོས་ཐང་བ་ཞེས་བྱ་བ། །ཉིན་མོའི་དུས་སུ་བགོ་བར་བྱ། །སྨད་ཤམ་ཉིན་པར་བགོ་བ་འོ། ལུས་ལ་གོན་པའི་ཚུལ་གོས་བཞི། །དགེ་སྦྱོར་བྱེད་པའི་དུས་སུ་གོན། །འདུག་ན་པད་གདན་གདིང་བ་འདིང༌། །འགྲོ་ན་དེ་ཉིད་ཁུད་དུ་གཞུག །པད་ཞུ་པད་ལྷམ་ལ་སོགས་པ། །འགྲོ་འདུལ་དུས་སུ་རྫོགས་པར་གོན། །པད་ཞུ་ཁྲིམས་མ་རྫོགས་པས་མིན། །རྫོགས་པས་འགྲོ་བ་འདུལ་ཕྱིར་བགོ །ཡང་ན་བླ་གོས་ལྤགས་པ་བཞིན། །རྨད་གོས་ལྷག་མ་དེ་བཞིན་ནོ། །ཡ་ཡོ་བུབ་ཅིང་གོན་མི་བྱ། །འབུད་ན་གཡོན་དུ་བུ་ག་གཏད། །འཇོག་ཚེ་ཕྱི་གན་བཞག་པར་བྱ། །ཞྭ་གཞན་ལུས་ལ་སྐྱོབ་ཕྱིར་བགོ །འོག་གོས་ཐང་བ་བགོ་བ་ནི། །གཡས་ཀྱི་ཚོམ་འགོར་ཆབ་མ་གདགས། །གཡོན་གྱི་ཚུམ་འགོར་ག་ཟུང་གདགས། །དྲང་སྲོང་རྒྱལ་བའི་མཛད་སྤྱོད་ཡིན། །སྟོད་གོས་སུལ་བུ་རྩ་ལྔ་ཞེས། །འདུས་པ་རིན་ཆེན་མདོ་ནས་གསུངས། །ཁྱིམ་པ་བཞིན་དུ་གོས་རྣམས་བགོ་མི་བྱ། །ཤམ་ཐབས་ལྕམ་སྐྲིས་བྱས་ཤིང་འདོམ་སྐྲིས་དང༌། །སྦྲུལ་གྱི་གདེང་ཀ་ཏ་ལའི་ལོ་མ་དང༌། །འབྲུ་ཡི་ཕུར་མ་གླང་པོའི་སྣ་འདྲ་དང༌། །རིང་དང་ཐུང་བ་བརྫེས་དང་བཞོལ་བ་མིན། །ཕྱོགས་རིས་མེད་པའི་ཚུལ་གྱིས་ཟླུམ་པོར་བགོ །གཞན་ཡང་རྨད་གོས་གོན་པ་ནི། ཁྲུས་དང་གཙང་སྦྲ་བྱས་རྟིང་ལ། །ཡས་མར་བགོ་ཞིང་མས་ཡར་སྤར། །སྤར་ཐབས་རེ་དང་ལྷ་ཕྱག་བཙལ། །རིང་མིན་ཐུང་མིན་ཟླུམ་པོར་བགོ །རྨད་འོག་བགོ་ཚུལ་དེ་བཞིན་ནོ། །པད་ལྷམ་ཟོན་དང་ཆས་པ་ཡིས། །བག་དང་ལྡན་པར་ཚུལ་བཞིན་བགོ །ཕུང་པོ་གྲུ་འདྲ་གསོ་བྱས་ལ། །སྡུག་བསྔལ་ཆུ་ཆེན་བརྒལ་དགོས་པས། །ལུས་ལ་སྐྱོབ་པའི་གོས་བཤད་པ། །འོས་གོས་ཐང་གོས་ཚེམ་བུ་བདུན། །ཤ་འགག་དཔུང་རྡུམ་གོན་བྱེད་ཅིང༌། །རྩི་བེར་དུག་པོ་ལྷན་ཆུང་ཅན། །དེ་བཞིན་ཕྱམ་ཚེ་ཐུལ་བ་སོགས། །ལུང་དུ་བསྟན་པ་མ་ཡིན་ཀྱང༌། །ཡུལ་གྱིས་སྣང་བར་གསུངས་པ་འོ། ། ཁྱད་པར་ཤ་འགག་སྟོད་གོས་ནི། །སྲོག་ཆགས་སྤང་ཕྱིར་མང་དུ་གནང༌། །ཞག་བདུན་ལོན་ཅིང་བརྗེ་བར་བྱ། །སྲོག་ཆགས་དག་ལ་གནོད་མི་བྱ། །དབྱར་སྤང་དགུན་བཙའ་སྟོན་དཔྱིད་དགག །སྤྱིར་ཡང་གོས་རིགས་ཐམས་ཅད་ནི། །ལྷག་ཆད་རིང་ཐུང་མ་ཡིན་པའོ། །ཧ་ཅང་ལེགས་པས་མཛེས་ཆོས་མིན། །ཉེས་ཏེ་རྩོག་ཆོས་མ་ཡིན་པས། །ཐ་སྙད་མེད་པའི་ཚུལ་གྱིས་བགོ །དེ་ལྟར་རྨད་བྱུང་རྟགས་དང་ལྡན། །ཁྱིམ་པའི་རྟགས་རྣམས་སྤངས་ཕྱིར་བགོ །ཤེས་བཞིན་དྲན་པས་ཡོངས་སུ་བསླབ། །ཧོས་རུ་གསིལ་བ་སྒྲ་སྙན་དང༌། །ཁྲུས་བུམ་གཙང་མ་པད་གདན་དང༌། །སྤུ་གྲི་ངར་ལྡན་རྣོན་པོ་དང༌། །ཚེམ་ཁབ་དབལ་མོ་སོ་ལེབ་དང༌། །གཞི་སྐུར་བཅུད་ལྡན་པད་གྱེས་དང༌། །རིན་ཆེན་རྫས་ལྔ་ཕྲེང་བ་དྲུག །གསེར་དང་ལྕགས་སོགས་རིན་ཆེན་ལ། །མཆོད་རྟེན་བུམ་པ་པདྨ་དང༌། །ར་དང་ཡང་མིག་ལྕགས་ཀྱུ་དང༌། །ཤིང་ལྕགས་ཁྲུ་གསུམ་དུམ་བུ་གསུམ། །འཁར་གསིལ་སྒྲ་དང་བཅས་པ་ཡང༌། །རྨད་དུ་བྱུང་བའི་རྟགས་སུ་བཟུང༌། །བཙུགས་ནས་ཕྱག་དང་སྐོར་བའི་རྟེན། །གསིལ་ཏེ་སྒྲ་སྙན་མཆོད་པར་འབུལ། །དབེན་སར་གཅན་གཟན་འཇིགས་པ་སྐྱོབ། །ཁྱིམ་པས་གོ་བྱེད་ཁྱི་བསྐྲད་ཡིན། །རེག་ཏུ་མི་རུང་རེག་དགོས་ན། །​
དེ་ཡིས་རེག་ལ་ཉེས་པ་མེད། །ཁྲུས་ཀྱི་བུམ་པ་གཙང་བྱའི་ཕྱིར། །རྟག་ཏུ་ཕྱི་ནང་དག་པར་བཀྲུ། །དུས་དུས་སྐམ་ཏེ་ཕྱི་བར་བྱ། །ཆུ་གཙང་བླུགས་ལ་ཁ་བཅད་དོ། །རང་གི་ཁྲུས་དང་གཙང་སྦྲ་དང༌། །ཆབ་ཀྱི་མཆོད་སྦྱིན་ལ་སོགས་བྱ། །ལྕགས་དང་འཁར་བ་ལ་སོགས་ལ། །སྤུ་གྲི་ངར་ལྡན་ཟླ་གམ་བྱ། །སྐྲ་དང་ཁ་སྤུ་སེན་མོ་རྣམས། །བཞར་ཞིང་ཡོངས་སུ་བྲེག་པར་བྱ། །ཁབ་རལ་རྭ་དང་བ་སོ་དང༌། །རུས་པ་རིན་ཆེན་གསེར་སྤྲས་མིན། །ཚེམ་ཁབ་དབལ་མོ་སོ་ལེབ་ཀྱིས། །གོས་ཀྱི་ཚེམ་དྲུབ་བྱ་བ་འོ། །གཞི་སྐུར་ལྕགས་དང་ས་ལ་བྱ། །གསེར་དངུལ་ཟངས་ལ་བྱ་བ་མིན། །ལྷུང་གཟེད་མིག་བཞིན་བསྐྱང་བར་བྱ། །མེད་པ་རབ་ཏུ་བྱུང་མི་བྱ། །ཧ་ཅང་ཆེ་ཆུང་སྐྱ་བོ་མིན། །ཟས་སྐོམ་དུས་ཀྱི་དགོས་པ་བྱ། །འཁྲུ་དང་སྤྲུག་དང་དབེན་སར་བཞག །འབབ་ཆུ་གྱེན་ཟློག་འཁྲུ་སོགས་སྤང༌། །དེ་རྣམས་ཡལ་བར་མི་བཏང་ཕྱིར། །པད་ཁུག་པདྨ་སྔོན་པོར་བཙལ། །དབེན་སར་བཞག་གམ་ལྕགས་ཀྱུར་དགལ། །འགྲོ་ན་འཕྲག་ལ་བཀལ་བ་འོ། །རིན་ཆེན་ཕྲེང་བ་རྣམ་ལྔ་ནི། འདུས་པ་རིན་ཆེན་མདོ་རུ་ལྟ། །མཚོན་དང་ཐོད་པ་ལ་སོགས་པ། །ཁྱིམ་པའི་རྟགས་རྣམས་བཅང་མི་བྱ། །དྲན་དང་ཤེས་བཞིན་བག་ཡོད་པས། །​
ཐམས་ཅད་མཁྱེན་པའི་ཚུལ་དུ་བསླབ། །གང་ཞིག་ལངས་པའི་དུས་སུ་སྤྱོད་ལམ་ལ། །དྲན་པས་བརྟགས་ཏེ་ཡིད་གཞུང་བག་ཡོད་པས། །ཟོན་དང་བཅས་ཏེ་གོས་ཀྱིས་ལེགས་པར་བསྐྱབ། །མི་ལེགས་སྤྱོད་ལམ་ཟོན་དང་བཅས་ཏེ་སྤང༌། །དཀའ་བ་ཐུབ་པས་འགྲོ་ཚུལ་བསླབ་པ་ནི། །འགྲོ་དུས་བསམ་པ་འགྲོ་ལམ་འགྲོ་ཚུལ་བཞི། །དབྱར་དགུན་ནམ་ལངས་ཉི་ཤར་ཉི་རྒས་དང༌། །མུན་མེད་དྲོ་ཐོན་རྗེས་ལ་གནང་དགག་བྱ། །གཏོགས་འདོད་ཡིབ་རྫི་སྤངས་ཏེ་དགོས་དོན་དང༌། །སྦྱར་ཏེ་མཁན་པོའི་དོན་སོགས་ཐར་པའི་དོན། །ཞིང་ཐོག་ལ་སོགས་གཞན་ལ་གནོད་པ་དང༌། །རང་ལ་གནོད་སོགས་ལམ་ལ་འགྲོ་མི་བྱ། །ཕྱུགས་ཡན་བྱ་གདངས་རྟ་རྐྱང་ཁྱི་སྤྱང་དང༌། །སྟེ་སྟེ་ཟུར་འགྲོས་ཕྱིར་འགྲོས་སྒུར་འགྲོས་མིན། །མཆོང་རྒྱུགས་མི་བྱ་འཇིགས་པ་སེལ་བ་དང༌། །གྲོགས་བསྙགས་ལ་སོགས་ཉེས་པ་མེད་པ་འོ། རབ་ཏུ་བྱུང་བས་ཁུར་དུ་ལྕི་མི་ཁུར། །ཡང་ཡང་སྤྱི་བོ་འཕྲག་པ་རྐེད་པར་མིན། །མདུན་དུ་ལྟ་ཞིང་དལ་ལ་འཇམ་པ་ཡིས། །ངང་པ་བཞིན་དུ་ཞིབ་ཏུ་འགྲོ་བ་འོ། །རབ་ཏུ་བྱུང་བས་འདུག་ཚུལ་བསླབ་པ་ནི། །འདུག་པའི་བསམ་པ་ས་ཕྱོགས་འདུག་ཚུལ་བཞི། །ཤེས་བཞིན་དྲན་པའི་ཟིན་བྱ་བདག་གཞན་ལ། །ཕན་གནོད་བརྟགས་ལ་ཟོན་དང་བཅས་པ་འོ། །མཁན་སློབ་གདན་ས་གཞན་གྱི་འདུས་ས་དང༌། །ལམ་ཀ་ལ་སོགས་གནོད་པའི་སར་མི་འདུག །བླ་མ་གོང་མ་རྟེན་སོགས་བཞུགས་པ་དང༌། །དེ་ལས་གཞན་པ་ཕལ་པའི་མི་གང་ལ། །རྒྱབ་ཀྱིས་ཕྱོགས་དང་འཇིང་པ་བསྟན་མི་བྱ། །མདུན་བསྟན་འཛུམ་པའི་མདངས་ཀྱིས་འདུག་པ་འོ། །གང་ཞིག་རོ་ཉལ་རེངས་འཕྲ་འདུག་པ་དང༌། ཁ་སྦུབ་གན་རྐྱལ་ལྟོ་རྒྱབ་བསྙེས་པ་དང༌། །རྐང་བརྐྱང་བསྒྲིལ་དང་གདེང་དང་གཞིབ་པ་དང༌། །ཁྱི་ཚུགས་བཅས་དང་སྐྱེ་བོའི་འདུག་ཚུལ་སྤང༌། །གདམས་ངག་ཉན་ཞུ་གུས་པའི་ཚུལ་གྱིས་འདུག ། བཤད་ན་ཆ་ལུགས་བརྗིད་དང་ལྡན་པར་བྱ། །དགེ་སྤྱོད་བྱེད་ཚེ་རང་གཉེར་གཞུང་དང་བསྟུན། །སྤྱིར་ནི་དཀྱིལ་ཆུང་ཅོག་པུར་འདུག་པར་བྱའོ། །ཟས་ཀྱི་དངོས་གཞི་བཟའ་བའི་དུས་དང་ནི། །བླང་པའི་ཐབས་དང་ཇི་ལྟར་བཟའ་བའི་ཚུལ། །དཀར་མངར་འབྲུ་དང་མར་ལ་སོགས་པ་འོ། དུས་དང་དུས་མིན་ཐུན་ཚད་ཞག་བདུན་པའོ། །སྐྱ་རེངས་ཤར་ནས་ཉི་ཕྱེད་མ་ཡོལ་བར། །ནད་པ་ལ་ནི་དུས་མིན་གནང་བ་ཉིད། །འདྲེན་པར་ཆོད་དང་བར་རིང་ཟུར་རྒྱབ་མིན། །གཡས་གཡོན་ཕྱིན་ཕྱོགས་མི་བླང་ཁྲུ་གང་ལས། །འདས་པར་མི་བླང་སྤར་མོ་བསྡམ་མི་བྱ། །མ་འོངས་མི་བཟེད་མི་འདམ་གང་བབ་བླང༌། །བར་བཅད་མནན་ཏེ་ཐལ་མོ་གཟེད་བྱས་ནས། །གཞན་དུ་མི་ཡེངས་དུས་སུ་བླང་བར་བྱ། །རྒྱགས་པའི་ཆེད་དམ་ཁ་དོག་མཛེས་པ་འམ། །རོ་ལ་ཆགས་ཤིང་ཕྲག་དོག་ལ་སོགས་མིན། །གོང་དུ་འགྲོ་འམ་ཆུ་བོ་སྒྲོལ་འདོད་པས། །སྐས་དང་གྲུ་ལ་རིམ་གྲོ་བྱེད་པ་ལྟར། །བདེ་བའི་གནས་བགྲོད་འཁོར་བའི་ཆུ་སྒྲོལ་བས། །དལ་འབྱོར་ལུས་འདི་གསོ་ཕྱིར་བཟའ་བ་འོ། །ལེགས་པར་གོས་གོན་བདེ་བའི་སྟན་ལ་འདུག །གཙང་སྦྲ་བྱས་ལ་ཟས་ལ་ལོངས་སྤྱོད་དོ། །ཕུད་ཀྱིས་བདེར་གཤེགས་མཆོད་ལ་དེ་འོག་ཏུ། །མཆོད་སྦྱིན་གཏོར་མ་ཡོངས་སུ་བསྔོ་བར་གྱིས། །དེ་ནས་གཤེན་གྱི་སྐུ་ལ་མཆོད་ཀྱིན་བསྟིམས། །ནད་དང་ཁམས་ལ་འཕྲོད་པ་རབ་ཏུ་བསྟེན། །ཆེ་བས་ཧ་ཅང་འགྲངས་པ་མ་ཡིན་ཞིང༌། །ཆུང་བས་དྲོ་མ་ནོན་ལ་འཕྲོ་མི་བཅད། །ཆ་གཉིས་ཟས་དང་སྐོམ་གྱིས་དགང་བྱས་ལ། །ཆ་གཅིག་སྟོང་པར་བཞག་པ་ཉིད་དུ་གསུངས། །ཁ་ཟས་འབྲིམ་དང་ཕན་ཚུན་མིག་མི་བལྟ། །བྱ་བ་གཞན་དང་འཐབ་ཅིང་བཟའ་མི་བྱ། །བཟང་ངན་ཞིམ་མི་ཞིམ་ལ་སོགས་མི་བརྗོད། །རྗེས་སུ་ཉོན་མོངས་ཆགས་སྡང་མི་བསྐྱེད་ཅིང༌། །གཟེང་ཏེ་མི་བཟའ་ཁམ་ཡང་ཆེ་ཆུང་མིན། །ཟས་ཀྱི་ཁ་བཀང་དགོད་དང་ཚིག་མི་སྨྲ། །སྨན་བཞིན་མི་བསླབ་བྱ་བཞིན་བཏུང་མི་བྱ། །སེམས་ཅན་མཆོད་རྟེན་གཟུགས་བྱས་གཞོམ་པ་མིན། །ལུས་པོ་མི་བསྒུལ་སོ་ཡིས་མི་བཅད་ཅིང༌། །ཉལ་ལངས་མི་བཟའ་འདུག་ས་སྤོ་མི་བཟའ། །འགྲམ་པ་མི་སྤོ་འཁུར་བ་མི་འབུར་ཞིང༌། །ཕུ་ཕུ་ལྕག་ལྕག་ལྕེ་ཕྱུང་རྐན་མི་བཏོག །སྡེར་གཅིག་ཟ་མིན་སྡེར་གཅིག་འདྲེན་བྱུང་ན། །བྱིན་ལེན་བསྐྱར་བྱ་ལྷམ་སྟེང་བཞག་པ་དང༌། །སྡེར་ལ་རྐང་པ་མནན་ནས་བཟའ་བ་སྤང༌། །ཟ་འགྲོས་བྱེད་དང་ཕྲན་ཚེགས་ཡང་ཡང་མིན། །ལམ་རིང་འགྲོ་ན་གདན་ཆུང་འོལ་ཀོན་བསྟེན། །བྱ་གསར་སྒོ་ང་ཙམ་པ་དལ་བུས་བཟའ། །དེ་ནས་ཁ་བཤལ་སྨོན་ལམ་དག་པར་གདབ། །སྦྱིན་བདག་སྤྲོ་བ་བསྐྱེད་པའི་བརྗོད་པ་བྱ། །ལྷག་མ་དམིགས་མེད་སྦྱིན་པ་ཡོངས་སུ་གཏང༌། །ཁྱི་དང་ཁྭ་ཏའི་ཆེད་དུ་བྱ་བ་མིན། །རབ་ཀྱི་སྤྱོད་པ་ཉལ་ཚུལ་བསླབ་པ་ནི། །ཉལ་བའི་བསམ་པས་དུས་སུ་ཉལ་ཚུལ་ལོ། །ཉལ་ས་གོང་ལྟར་འདུག་པའི་ས་དང་མཚུངས། །ཁྱད་པར་དབེན་པའི་གནས་སུ་ཉལ་བ་འོ། །ཉིན་པར་སྲོད་དང་ཐོ་རངས་མ་ཡིན་ཏེ། །མཚན་མོའི་གུང་ལ་ཉལ་བའི་དུས་སུ་བསྟན། །དུག་ལྔའི་གཉེན་པོ་ཟུངས་སུ་གཟུང་བྱས་ལ། །ལྡང་དང་གནང་བའི་བསམ་པས་ཉལ་བ་འོ། །རོ་ཉལ་རེངས་ཕྲ་སྤངས་ཀྱིན་བག་དང་བཅས། །བག་བཞི་བརྐྱང་དང་གན་བུབ་ལ་སོགས་མིན། །ཁ་སྦུབ་གན་རྐྱལ་གཏི་མུག་འདོད་ཆགས་དང༌། །གཡས་པ་སྟེང་ཕྱུང་ཞེ་སྡང་ཉལ་ལུགས་སོ། །སེང་གེ་གངས་གསེབ་གཙང་ལ་དབེན་པར་ཉལ། །དེ་ཕྱིར་གཞིབས་དང་མཆན་བསྲེས་སྔས་སྦྲེལ་མིན། །སྟོན་པའི་གཟིམས་ཚུལ་གཡས་ཕབ་ཤར་བལྟས་ཉལ། །རྨི་ལམ་མི་དགེ་མ་ཡིན་དགེ་བར་འགྱུར། །རྟོག་པ་མི་སྐྱེ་མི་རྟོག་འཆར་བ་དང༌། །བགེགས་ཀྱིས་བར་ཆད་མི་ནུས་གཉིད་སྲབ་ཅིང༌། །ལུས་ལྷོད་མ་ཡིན་བརྩོན་པ་གྲིམས་པར་འགྱུར། །མཆིན་པ་ཕོ་བའི་སྟེང་དབབ་བདེ་བ་འོ། །གལ་ཏེ་དེ་དག་རྟེན་འབྲེལ་མ་འཛོམ་ན། །དུས་དང་ས་མ་ཡིན་པར་ཉལ་འགྱུར་ན། །གོས་ཀྱི་གཤམ་ལ་མདུད་པ་བོར་བ་དང༌། །སྤྱོད་པ་ལེགས་པར་ཉལ་བྱ་ཕྱི་ནས་བསྡམ། །བཙུན་པའི་འཆག་ས་ཆེ་ཆུང་སྤྱོད་ལམ་ནི། །དུས་དང་ས་དང་སྤྱོད་ལམ་དག་བྱ་འོ། །དྲོ་ཐོན་ཉི་ཕྱེད་སྐྱོ་བསང་བྱེད་པའི་དུས། །ཟས་ཀྱི་ཚོད་ཟིན་འབྱུང་བའི་དུས་ཐེབས་སོ། །རྟེན་ཆེན་རྣམ་བཞིའི་ཕྱོགས་དང་སྤྱན་ལམ་དང༌། །ལམ་དང་སྔོ་གསེབ་མ་ཡིན་མཐོང་ས་དང༌། །སྐྱེད་མོ་ཚལ་དང་གནོད་པའི་ས་རྣམས་སྤང༌། །དབེན་དང་གནོད་པ་མེད་པའི་ས་ཡིན་ནོ། །དེ་ཡི་དུས་སུ་བྲལ་བར་བྱ་བ་ནི། །ཐུགས་དམ་འཕྲེང་བ་མཆོད་པའི་ཡོ་བྱད་དང༌། །མཆོད་པའི་རྟེན་དང་རྨད་གོས་ཞྭ་ལ་སོགས། །ངག་གི་དགེ་བ་ཁ་ཐོན་སྙིང་པོ་དང༌། །གཅམ་བུ་སྣ་ཚོགས་གཏམ་ཡང་སྤངས་བར་བྱ། །རང་ཉིད་གཅིག་བུ་གནས་པར་བྱ་བ་འོ། །གཙང་སྦྲ་ལ་ཡང་དག་བྱ་དག་བྱེད་གཉིས། ལུས་ངག་ཡིད་གསུམ་ཕྱི་དང་ནང་བཀྲུ་འོ། །གཤང་ལྕི་སྣབས་ལུད་ལ་སོགས་ཕྱི་བ་ཡིན། །གཤང་ལྕི་ཉིད་ཀྱི་ས་ཡང་སོ་སོ་སྟེ། །རང་གི་སྒྲ་སྐད་ཕྱུང་ལ་འཇུག་པར་བྱ། །དབུགས་ཀྱང་རླུང་སྒྲར་མི་བྱ་དལ་བུ་སྟེ། །འབྱུང་བ་དེ་དག་བཀག་ན་ནད་དུ་འགྱུར། །ནོར་བུ་ལག་པས་མི་བཟུང་གནོད་མེད་པའོ། །སྒྲ་དང་བཅས་པ་མ་རྫོགས་བར་དུ་འདུག །དེ་ཡི་ཐད་འཁོར་ཡུན་རིང་གནས་མི་བྱ། །སྣབས་ལུད་ལ་སོགས་ཡོངས་སུ་བསྔོས་བྱས་ལ། །སེ་གོལ་གཏོགས་ཏེ་དབེན་པའི་སར་དོར་རོ། །དེ་ནས་གཙང་ཞིང་བཀྲུ་བའི་རིམ་པ་ནི། །ས་རིལ་གཅིག་གིས་གཤང་བའི་ལམ་ཕྱིས་ལ། །ས་རིལ་གཉིས་པས་ལམ་ཡང་བཀྲུ་བྱས་ཏེ། །ས་རིལ་གསུམ་པས་ལག་པ་བཀྲུ་བར་བྱ། །ཕྱི་ས་ཆུང་ཡང་གོང་བཞིན་བྲལ་བྱས་ཏེ། །དེ་ནས་ཆུས་ཀྱང་ཁ་དང་ལག་པ་བཀྲུ། །དྲི་དང་ཆགས་པ་བྲལ་བར་བྱ་བ་ཙམ། །སེམས་དག་ལུས་ཀྱང་གཙང་བ་ཡིན་པར་གསུངས། །དེ་ནས་གོང་དུ་སྤངས་པ་དེ་ཉིད་ཀྱང༌། །བླངས་ཏེ་རྗེས་སུ་མཐུན་པར་བྱ་བ་གནང༌། །གང་ཞིག་གཡལ་དང་སྦྲིད་པ་བྱུང་བའི་ཚེ། །ཐལ་མོས་ཁ་བཀབ་ནན་ཏན་བྱ་བར་གསུངས། །རྒན་ལ་སྦྲིད་པ་བྱུང་ན་ཆེ་བསྟོད་བྱ། །གཞོན་ལ་བྱུང་ན་ཚེ་རིང་སྨོན་ལམ་གདབ། །མ་ཞི་ལྟ་གད་བགད་ཅིང་སྨྲ་བ་མིན། །འཕྱས་འདོགས་བཅོམ་བསྐྱེད་སྨྲ་བ་ལ་སོགས་པ། །འཆི་བ་བསམ་སྟེ་མི་བྱ་སྤང་བ་འོ། །ངག་ནི་ཞི་ཞིང་དུལ་བར་བྱ་བ་འོ། །ཁུ་བྱུག་ལྷོ་བྱང་དུས་ཚོད་སྙེགས་པ་བཞིན། །ཉིན་མཚན་རྟག་ཏུ་དགེ་བ་དུས་སུ་བཟུང༌། །ནངས་ནམ་ལངས་ཏེ་གོས་ཀྱིས་ལེགས་སྐྱབས་ལ། །གཙང་ཆུས་དྭངས་ལ་ལག་བཀྲུ་ཁ་བཤལ་ཏེ། །དེ་ནས་གདོང་པ་བཀྲུ་ཞིང་ལག་པ་བཤལ། །ལན་གསུམ་བཀྲུ་ཞིང་ཡིད་ཆེས་དག་པར་བྱ། །དེ་ནས་བུམ་པ་གཙང་སར་ཕྱག་རྒྱས་གདབ། །རྨད་གོས་གྱོན་ལ་ལྷ་ཕྱག་བསྐོར་བ་བྱ། །སྣང་སྟོང་གཉིས་མེད་མཉམ་པའི་ལྷ་རྣམས་ལ། །ཡི་དམ་སྙིང་པོ་རྣམ་གསུམ་དུ་མ་དབུལ། །དལ་འབྱོར་ལུས་འདི་གཅེས་པར་བཟུང་བ་ཡིས། །ཟས་ཀྱི་བྱ་བ་ཇི་སྐད་བཤད་བཞིན་བྱ། །རྒྱལ་རིགས་བཟང་པོའི་སྤྱོད་པ་ཇི་ལྟ་བར། །འབགས་དང་སྦགས་དང་བརྩོགས་པ་ལ་སོགས་པ། །རབ་ཏུ་འཛེམས་པར་བྱ་ཞིང་གཙང་སྦྲ་བྱ། །གལ་ཏེ་གོས་པར་གྱུར་ན་བསལ་བ་འོ། །དེ་ནས་བསྟན་པ་ཡོངས་སུ་སྤེལ་བྱའི་ཕྱིར། །སྐུ་གདུང་སྐུ་གཟུགས་གསུང་རབ་མཆོད་པའི་རྟེན། །འཆང་དང་ཀློག་འདོན་མཆོད་དབྱངས་གདམས་ངག་དང༌། །དད་མོས་འདུན་པས་ཡི་རངས་མཉན་བསམ་བསྒོམ། །དད་ནས་རང་གི་འདི་དོན་མ་ཡིན་པས། །སླད་མའི་དོན་དུ་དད་པས་ཐང་བཅད་ལ། །མྱང་འདས་ཐམས་ཅད་མཁྱེན་པའི་སྟོན་པ་པོས། །འཁོར་བའི་ཆུ་རྒྱུན་བཅད་ཕྱིར་སེམས་ཅན་རྣམས། །འཁོར་བའི་ལམ་ན་འཁོར་བར་དྲང་བསྲང་བཞིན། །འདུས་བྱས་ཐམས་ཅད་སེམས་ཅན་དོན་དུ་བྱ།། འོད་དང་ཆུ་ཟླའི་ཚུལ་དུ་དྲང་བསྲང་ལ། །བླ་མེད་ཕྱིན་བཅུ་སྦྱང་ཅིང་དབྱིངས་སུ་བལྟ། །ལྷ་ཡི་ཕོ་བྲང་ཚུལ་དུ་དྲང་བསྲང་ལ། །མཁའ་ལ་མདུང་སྐོར་བཞིན་དུ་ཡངས་པ་བསྐྱེད། །ཐེག་ཆེན་ཁྲི་འཕང་བཞིན་དུ་དྲང་བསྲང་ལ། །མཉམ་པའི་སེམས་ཀྱི་ང་མེད་ཞི་བར་བྱ། །བདུད་རྩི་ཆར་པའི་ཚུལ་དུ་དྲང་བསྲང་ལ། །ཆགས་པ་མེད་པའི་སེམས་ཀྱིས་སྦྱིན་པ་བཏང༌། །སྣང་གསལ་སྒྲོན་མེའི་ཚུལ་དུ་དྲང་བསྲང་ལ། །ཤེས་རབ་དག་པས་རིག་པའི་ཡེ་ཤེས་བསྐྱེད། །མཐོ་རིས་ལམ་འདྲེན་ཚུལ་དུ་དྲང་བསྲང་ལ།། བྱམས་སྙོམས་བདེ་བའི་སྙིང་རྗེས་ཁྱབ་པར་བྱ། །སྟོན་པའི་སྒྲོན་མེའི་ཚུལ་དུ་དྲང་བསྲང་ལ། །ཡང་དག་བདེན་པའི་དོན་ལ་ལྟ་ཞིང་སྤྱད། །སྨན་གྱི་རྒྱལ་པོའི་ཚུལ་དུ་དྲང་བསྲང་ལ། །བརྩེ་སེམས་གདུང་བས་ཡོངས་སུ་ཕན་པར་བྱ། །ཐུགས་རྗེའི་ལྕགས་ཀྱུའི་ཚུལ་དུ་དྲང་བསྲང་ལ། །ལྷ་སེམས་ཞི་བས་འགྲོ་བ་ཐར་པར་དྲང༌། །ཐུགས་རྗེ་མངའ་བདག་ཚུལ་དུ་དྲང་བསྲང་ལ། །སྨྲ་བའི་ངག་ཀྱང་ཞི་ལ་སྙན་པར་སྨྲ། །མེ་ཏོག་ཧ་ལོའི་ཚུལ་དུ་དྲང་བསྲང་ལ། །ཚིག་ཀྱང་ཞི་ལ་དལ་ཞིང་འཇམ་པར་སྨྲ། །གྲུ་གཟིངས་མཉན་པའི་ཚུལ་དུ་དྲང་བསྲང་ལ། །སྒྲོ་འདོགས་སྐུར་འདེབས་མེད་པར་མཐུན་འཇུག་བྱ། །འཁོར་བ་མེད་པའི་ལམ་ལྟར་དྲང་བསྲང་ལ། །མ་ནོར་བདེན་པར་བསྟན་གྱིན་བཀྲི་དྲང་བྱ། །གཤེན་རབ་ཞལ་སྐྱིན་ཚུལ་དུ་དྲང་བསྲང་ལ། །མི་དབང་མི་སྤྱོད་ཡོད་ན་སྦྱིན་པར་གཏང༌། །དྲི་མེད་དག་པའི་ས་ལྟར་དྲང་བསྲང་ལ། །གཙང་ལ་དག་ཅིང་ཚངས་པའི་དཀའ་ཐུབ་བྱ། །སྟོང་གི་སྤྱི་ཕུད་ཚུལ་དུ་དྲང་བསྲང་ལ། །སྙིང་རྗེའི་སེམས་ཀྱིས་སྲོག་སྐྱབས་བྱ་ཞིང་གསོ། །མཁན་སློབ་དཔང་པོ་ལ་སོགས་སྤྱི་གཙུག་ཁུར། །མཆེད་དང་ལྕམ་དྲལ་དཔྲལ་བའི་མིག་བཞིན་ལྟོས། །སྐྱེ་བ་རྒྱལ་ཕམ་འཇུག་སྒོ་སྔ་ཕྱི་དང༌། །སྲུང་བའི་དམ་ཚིག་གཅིག་པའི་གོང་མ་ལ། །ལུས་དང་ངག་ཡིད་གུས་པར་བྱ་ཞིང་འདུད། །ཕྱག་དང་གྲལ་དང་བཀུར་སྟི་རིམ་པས་བྱ། །གྱད་ཀྱི་གཞུ་བདུངས་རྒྱུད་ཀྱི་ཚུལ་བཞིན་དུ། །ལྟ་སྤྱོད་གཉིས་ཀ་མི་འཆལ་ཚད་ཅིག་བཟུང༌། །ཆབ་རོམ་དབང་ལ་ཐེབས་པའི་ཚུལ་བཞིན་དུ། །ལུས་ངག་ཡིད་གསུམ་མ་ཉམས་གཙང་བར་བསྲུང༌། །སྣང་སྟོང་གཉིས་མེད་མཉམ་པར་ལྟ་ཤེས་ཤིང༌། །ཏིང་ངེ་འཛིན་གྱིས་སེམས་ལ་གཟེར་ཐེབས་བྱ། །སེམས་ཅན་ཀུན་དང་དོན་གྱིས་མཐུན་པར་བྱ། །སྨྲ་བའི་ངག་ཞི་ཚིག་ཀྱང་འཇམ་པར་སྨྲ། །བྲན་གྱི་ཐ་མའི་ཚུལ་བཞིན་ཡིད་གཞུངས་ལ། །མིག་ཀྱང་སེམས་ཅན་ཀུན་ལ་མས་ཡར་བལྟ། །རང་ལ་རང་གིས་བལྟ་ཞིང་རང་སྐྱོན་བརྟག །རང་སེམས་རང་གིས་གདུལ་ཞིང་རང་ཤེད་སྨད། །ཕོག་པའི་དམ་ཚིག་རྟག་ཏུ་ཡིད་ལ་བཟུང༌། །དྲན་པ་ཤེས་བཞིན་གཉིས་ཀྱི་བྱ་ར་བྱ། །དེ་ནི་རབ་ཏུ་ལེགས་པར་འབྱུང་བ་སྟེ། །ཡང་དག་ཐར་པའི་སྐས་ལ་འཛེགས་པ་ཡིན། །ཡོན་ཏན་བཞི་དང་ལྡན་པའི་སྣོད་དུ་རུང༌། །དགེ་བའི་ལོ་ཏོག་དེ་ལ་སྨིན་པར་འགྱུར། །ཕྱེད་གོང་ཟས་ལ་འཇུག་པའི་བྱ་བ་ཡང༌། །གནས་སྐབས་སྦྱོར་ལ་གཞུང་དང་མཐུན་པར་བྱ། །ཉི་ཕྱེད་ལངས་ཏེ་བསང་ཞིང་བཅག་རན་བྱ། །དེ་ནས་གོང་བཞིན་དགེ་བའི་ལས་ལ་འབད། །ཉི་ནུབ་སྨག་གི་མུན་པས་མ་གཡོགས་པར། །ཉིད་ལ་རྗེས་སུ་བལྟ་ཞིང་ཉམས་ན་གསོ། །གང་ཟག་བརྩོན་པ་རབ་འབྲིང་ཐ་མ་ཡིས། །དགེ་སྦྱོར་བརྩོན་པས་ཕལ་ཆེར་ཉལ་མི་བྱ། །ཆ་གསུམ་ཆ་བཞི་ཆ་ལྔའི་ཚད་བཟུང་ལ། །མཚན་མོའི་ཆ་གསུམ་དག་ཏུ་བགོ་བར་བྱ། །མཚན་མོའི་དང་པོ་ལས་གསུམ་སྒོར་ཞུགས་ལ། །ཤུན་མིན་བསིལ་དྲོད་སྙོམས་པའི་གོས་གོན་ནས། །ནེམ་པར་པད་གདན་གདེང་བའི་གདན་ལ་བཞུགས། །ལུས་ཀྱི་ཕྱག་རྒྱ་མཉམ་པར་བཅིང་བ་དང༌། །ངག་ལ་སྙིང་པོ་དོན་དམ་བརྗོད་བཟླས་དང༌། །ཡིད་ལ་ཚད་མེད་ཏིང་འཛིན་མཉམ་ཉིད་བསྒོམ། །རྨུགས་པའི་གཉིད་ནི་ཁད་དང་རིམ་གྱིས་སྤང༌། །གལ་ཏེ་མ་སྤངས་འཕྲིག་པའི་སེམས་སྡུད་ན། །མཚན་མོ་བར་མའི་དུས་ཀྱི་ཆ་དེ་ནི། །གཡས་པ་ཕབ་ནས་ཤར་དུ་ཁ་བལྟས་ཏེ། །རོ་ཉལ་རེངས་འཕྲ་སྤངས་ནས་བག་དང་བཅས། །དུག་ལྔའི་གཉེན་པོ་ཟུངས་སུ་བཟུང་ལ་ཉལ། །ཐ་མ་བརྩོན་འགྲུས་ལྕག་གིས་བསྐུལ་ལ་ལངས། །ལས་གསུམ་དག་པའི་སྒོ་ནས་གོང་བཞིན་ཞུགས། །ཡང་ན་བདེར་གཤེགས་སྟོང་གི་མཚན་ཕྱག་བཙལ། །མཚན་མས་གཡེངས་ན་འཁོར་བའི་ཉེས་དམིགས་བསམ། །དྲང་སྲོང་ཕོ་མོའི་རྣམ་འབྱེད་དང༌། །བར་སློབ་མ་ཡི་བསླབ་བྱ་རྣམས། །སྟོད་ལུགས་ལ་མོས་རྗེས་འབྲང་ན། །འདི་རུ་མ་བསྟན་གཞན་དུ་བལྟ། །རྩ་བ་ཉི་ཤུ་རྩ་ལྔ་དང༌། །གཞན་ཡང་རྩ་བ་བཅུར་བཤད་དང༌། །ཡལ་ག་སུམ་བརྒྱ་དྲུག་ཅུ་སོགས། །དེ་བཞིན་བཤད་པ་ཡོད་མོད་ཀྱང༌། །སྐྱེས་པས་རྩ་བ་བཞི་བསྲུང་དགོས། །རྩ་བ་བཞི་ལས་གྱེས་པ་ཡི། །ཕོ་ཁྲིམས་ཉིས་བརྒྱ་ལྔ་བཅུ་དགོས། །བུད་མེད་རྩ་བ་བརྒྱད་བསྲུང་དགོས། །རྩ་བ་བརྒྱད་ལས་གྱེས་པ་ཡི། །མོ་ཁྲིམས་སུམ་བརྒྱ་དྲུག་ཅུ་དགོས། །དཀའ་ཐུབ་དག་པས་གསུང་བའི་བཀའ། །དེ་ཡི་དགོངས་དོན་དཀྲོལ་བར་བྱ། །བསྲུང་དང་མ་བསྲུང་ཁྱད་པར་གྱིས། །བདེ་སྡུག་འབྲས་བུའི་རྩ་བ་ཡིན། །དུག་གསུམ་རྐྱེན་གྱིས་ཀུན་ནས་བསླང༌། །མི་དགེ་བྱེད་པའི་ལས་ནི་བཞི། །སྲོག་གཅོད་མི་ཚངས་སྤྱོད་པ་དང༌། །མ་བྱིན་ལེན་དང་རྫུན་དུ་སྨྲ། །མི་དགེའི་ལས་ནི་སྤོང་བྱེད་པ། །སྡོམ་པའི་ཚུལ་ཁྲིམས་འདི་རུ་བསྟན། །སྲོག་གཅོད་དམྱལ་བའི་ལོ་མ་ལྟ་བུ་སྟེ། །རྩི་ཤིང་ནགས་ཚལ་སྐྱེད་མོའི་ཚལ་རྣམས་ཀྱང༌། །ལོ་མ་བྱུང་ནས་འབྲས་བུ་འོང་བ་བཞིན། །སྲོག་གཅོད་ལ་དགའི་སེམས་ཅན་དམྱལ་བར་འགྲོ། །ཤིན་ཏུ་ཡ་ང་འཁྲུལ་པའི་གཞི་ཆེའོ། །སྲོག་གི་བུན་ཟ་སེམས་ལ་ཤོད་མས་འདེབས། །འཁོར་བའི་ཁ་བརྒྱུད་དམྱལ་བ་ཆེན་པོར་སྐྱེ། །དེ་ཕྱིར་སྲོག་གཅོད་ལུས་ངག་ཡིད་ཀྱིས་སྤོངས། །ལོག་གཡེམ་མི་གཙང་གཏན་གཞི་ལྟ་བུ་སྟེ། །རྒྱུ་མི་གཙང་བའི་ཁ་ཟས་ཟོས་པ་ན། །འབྲས་བུ་དེ་ཡི་ཟག་པ་འབྱུང་བ་བཞིན། །ལོག་པར་གཡེམ་པས་མི་གཙང་གཏན་གཞིར་སྐྱེ། །དེ་ཡི་ཕྱིར་ན་ཤིན་ཏུ་ཡ་ངའོ། །འཁྲུལ་བའི་གཞི་ཆེ་འཁོར་བའི་ས་བོན་འདེབས། །འདུ་འཛིའི་གཞི་འབྲམ་འདིང་དང་སྡུག་བསྔལ་གྱི། །སྐྱེད་ཤིང་འཛུགས་དང་མྱ་ངན་རྒྱ་མཚོར་བསྐྱིལ། །མངལ་བརྒྱུད་འཁོར་བར་སྐྱེས་ནས་སྡུག་བསྔལ་འགྱུར། །དེ་ཕྱིར་ལོག་གཡེམ་ལུས་ངག་ཡིད་ཀྱིས་སྤང༌། །མ་བྱིན་ལེན་པ་མུར་འཛེགས་མཛེ་འདྲ་སྟེ། །རྣམ་སྨིན་མཛེ་ནི་མ་བྱིན་འོང་བ་བཞིན། །མ་བྱིན་ལེན་པས་དགེ་སྤྱོད་མི་ཁོམ་པའི། །ལུས་ནི་སུས་ཀྱང་མ་བྱིན་འོང་བར་ངེས། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་ལན་ཆགས་གཞི་བསྐྱེད་དང༌། །རྣག་ཁྲག་མཚོ་སྐྱིལ་ཁྲིན་ཆགས་རི་ཁུར་བའོ། །ཡི་དྭགས་བཀྲེས་སྐོམ་གནས་སུ་ལུས་བླངས་ནས། །ཤིན་ཏུ་མི་བདེ་སྡུག་བསྔལ་བར་འགྱུར་རོ། །མ་བྱིན་ལེན་པ་ལུས་ངག་ཡིད་ཀྱིས་སྤོངས། །རྫུན་པོ་སྤུ་གྲིའི་སོ་ལམ་ལྟ་བུ་སྟེ། །མ་རྟོགས་སྤུ་གྲིའི་སོ་ལམ་དེར་ཞུགས་ན། །རང་གི་ལུས་ལ་རང་གིས་གཅོད་པ་བཞིན། །རྫུན་པོས་གཅོད་གཏུབ་རང་གཅོད་དམྱལ་བར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་ལྕེ་ལ་ཞིང་རྨོ་འོ། །ཐར་པའི་ལམ་འགེགས་སེམས་སྒོ་དོག་པར་བྱེད། །དགེ་ལ་ཕྱགས་ཤིང་འཛུད་དང་སྡིག་པ་ཡི། །གཡབ་མོ་མཁན་འདྲ་འཁོར་བའི་གནས་སུ་ལྟུང༌། །དམྱལ་བ་ཆེན་པོ་ལྕེ་སྟེང་ཞིང་རྨོར་སྐྱེ། །ཤིན་ཏུ་མི་བདེ་སྡུག་བསྔལ་བར་འགྱུར་རོ། །​
དེ་ཕྱིར་རྫུན་པོ་ལུས་ངག་ཡིད་ཀྱིས་སྤོངས། །མི་དང་གཞན་དང་རང་དང་སེམས་ཅན་གཞན། །དེ་རུ་འདུ་ཤེས་འཁྲུལ་པ་མེད་པ་ཡིས། །གསད་སེམས་གཏི་མུག་ཞེ་སྡང་འདོད་ཆགས་དང༌། །འཕྲག་དོག་ང་རྒྱལ་ལྔ་ཡི་ཀུན་བསླངས་ནས། །ལུས་དང་ངག་གི་སྦྱོར་བའི་རིགས་བྱེད་ཀྱིས། །དེ་ཡི་སྲོག་གི་དབང་པོ་འགགས་འགྱུར་བའོ། །ཁྲིམས་ཀྱིས་བསྲུང་དང་ལྷ་རིགས་ཕ་མ་དང༌། །བདག་པོ་དབང་པོ་སྒོ་ཡིས་བསྲུངས་པའི་རྒྱུ། །མི་དང་འགྲོ་བ་གཞན་གྱི་རྨ་སྒོ་ལ། །ནོར་བུ་ནད་མེད་ལས་སུ་རུང་བ་དང༌། །དེ་རུ་འདུ་ཤེས་འཁྲུལ་བ་མེད་པ་ཡིས། །ཆགས་པ་སྤྱོད་པར་ཀུན་ནས་བསླངས་ནས་ཀྱང༌། །ལུས་ངག་སྦྱོར་བའི་རྩོལ་བ་ལ་ཞུགས་ནས། །རྨ་ཡི་བདེ་བ་ཉམས་སུ་མྱོང་བ་འོ། །ལྷ་སྲིན་མི་དང་འགྲོ་བ་གཞན་དབང་བྱས། །མི་དམན་རིན་ཐང་ཚང་དང་ལོངས་སྤྱོད་རྫས། །དེ་རུ་འདུ་ཤེས་འཁྲུལ་པ་མེད་པ་རུ། །མ་བྱིན་ལེན་པར་འདོད་པས་ཀུན་སློང་དེས། །དྲག་ཤུལ་འཇབ་བུ་སྒྱུ་སོགས་ལུས་ངག་གིས། །གནས་ནས་དཔག་ཅིང་ཐོབ་རྟིང་བློ་རྫོགས་པའོ། །མི་དང་གཞན་དང་སྨྲ་ཤེས་དོན་གོ་ཞིང༌། །ཤེས་པ་རང་བཞིན་གནས་པའི་གང་ཟག་ལ། །མི་ཆོས་བླ་མ་གོང་མའི་ཡོན་ཏན་རྣམས། །རང་ལ་མི་ལྡན་ལྡན་པར་བརྗོད་པ་དང༌། །ཤེས་བཞིན་རང་གཞན་ཕན་དང་གནོད་པ་དང༌། །ཕན་གནོད་མེད་པ་རྫུན་དུ་སྨྲ་བ་དང༌། །དེ་རུ་འདུ་ཤེས་འཁྲུལ་པ་མེད་པ་ཡིས། །རྫས་སོགས་འདོད་པའི་བསྒྲུབ་བྱས་ཀུན་བསླང་ནས། །ལུས་དང་ངག་གི་གོ་བར་བྱེད་པ་སྟེ། །གཞན་ལ་བདེན་བློ་ངེས་པར་སྐྱེད་པ་འོ། །གཞན་ཡང་ལུས་ངག་ཡིད་གསུམ་བྱེད་པ་ཡིས། །ཡིད་ལ་བསམ་ཞིང་ངག་དུ་བསྒྲགས་པ་དང༌། །ལུས་ཀྱི་བྱས་པ་གསུམ་དུ་འཛོམ་པ་ན། །ཉམས་པ་ཆེན་པོ་འབྲིང་ཆུང་ཤུགས་ལས་ཤེས། །དེ་ལྟར་ཡན་ལག་རྫོགས་དང་མང་ཉུང་དང༌། །ཕྲ་རགས་རིམ་པས་ཉམས་པ་ཆེན་པོ་ནི། །འབྲིང་དང་ཆུང་བའི་ལྟུང་བ་འབྱུང་བ་འོ། །ཡང་ན་ཕམ་པ་སྦོམ་པོ་ཉེས་བྱས་སོགས། །གཞི་ནས་བསྐྱར་དང་བཤགས་པར་བྱ་བ་དང༌། །བསྡམ་པར་བྱ་བའི་བྱེ་བྲག་ཤེས་པ་འོ། །ལྟུང་བའི་ཤེས་པར་རིགས་རྣམས་བྱ་བ་དང༌། །དེ་ཡི་དགོས་པ་ལེགས་པར་བསྟན་པ་འོ། །དེ་ཉམས་ཕྱོགས་མཐུན་ཡོངས་སུ་སྤང་བ་ནི། །ཞིང་ལ་རིབ་མའི་རིམ་གྲོ་བྱེད་བཞིན་ནོ། །ནད་པ་ཤི་རྒ་བྱེད་དང་འཐབ་པ་དང༌། །ངལ་བ་འཕུལ་དང་རྡེག་དང་རྣམ་པར་འཚེ། །ཤ་གཅོད་སྣ་འབིགས་འཆི་སར་སྤྲོད་པ་དང༌། །འཚིར་དང་གཡའ་རྒོག་ལ་སོགས་བྱེད་པ་འོ། ཁུ་བ་འབྱིན་དང་འཁྱུད་དང་ཟུར་སྟེགས་དང༌། །འཁྲིག་ཚིག་ཉལ་ཤོམ་ཁྱིམ་ལྟ་མཚན་མོར་རྒྱུ། །རྒོད་དང་སྙན་བྱེད་མིག་ཟུར་གཡོབ་པ་དང༌། །ཡང་ཡང་བུད་མེད་གདོང་དུ་ལྟ་ལ་སོགས། །དབང་བ་མེད་པར་གཞན་གྱི་ནོར་སྤྱོད་དང༌། །མ་བསྟབ་སྟན་འདུག་བྱིན་ནས་ཆགས་པས་ལེན། །ནན་གྱིས་སློང་དང་བཞད་གད་ཕྱིར་སྦེད་དང༌། །སྐྱེ་བོ་མེད་པར་བོར་ལེན་བསྔོས་ལོག་སོགས། །རྒན་པོ་བློ་མཐུན་གནའ་གཏམ་སྨྲ་བྱེད་དང༌། །ཤར་པ་བློ་མཐུན་ཆོམ་རྐུན་འགྲོ་བྱེད་དང༌། །བྱིས་པ་བློ་མཐུན་སྒྲུང་སྡེབས་སྨྲ་བྱེད་དང༌། །འཁོར་བ་པ་ཡི་གཏམ་སོགས་བརྗོད་མི་བྱ། །དྲང་སྲོང་མ་ཡི་རྩ་བ་ནི། །རྣམ་པ་བརྒྱད་དུ་གསུངས་པ་ལ། །སྲོག་གཅོད་ལོག་གཡེམ་ལ་སོགས་བཞི། །གོང་དུ་བསྟན་པ་དེ་ཉིད་དོ། །གཞན་བཞི་འདུལ་བ་སྟོད་ལུགས་ནས། །རེག་པ་དང་ནི་ལུས་བཀན་དང༌། །འཆབ་པ་དང་ནི་བཟློག་པ་བཞི། །ཐམས་ཅད་མཁྱེན་པའི་སྟོན་པས་གསུངས། །ངག་འཁྱལ་གདུག་པའི་ནད་རིམས་ལྟ་བུ་སྟེ། །གདུག་པའི་ནད་རིམས་མི་བཟད་སྐྱེ་མཆེད་ཀྱིས། །སེམས་ཅན་ཐམས་ཅད་མི་བདེ་སྡུག་བསྔལ་བཞིན། །འཁྲུལ་པས་སྡུག་བསྔལ་བརྒྱད་དང་བཅུ་དྲུག་འབྱུང༌། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་འཁོར་བའི་ཟེད་ཤོམ་པ། །ཉོན་མོངས་པ་ཡི་གླེང་གཞི་སློང་བ་དང༌། །འཐབ་རྩོད་གཞི་ཆེ་སྲོག་གི་གཉེན་པོ་འགུགས། །གཤེན་རབ་ཐུགས་དཀྲུག་མུན་ནག་འཁོར་བར་སྐྱེ། །དེ་ཕྱིར་ངག་འཁྱལ་ལུས་ངག་ཡིད་ཀྱིས་སྤོངས། །ཚིག་རྩུབ་མཚོན་ཆ་རྣོན་པོ་ལྟ་བུ་སྟེ། །སྡིག་ཅན་བདུད་ཀྱི་ལག་ཆ་མཚོན་རྣོ་དེ། །བརྒྱབ་ན་འཚོ་བ་མེད་པར་འཆི་བ་བཞིན། །ཚིག་རྩུབ་སྨྲ་ན་གཅད་གཏུབ་དམྱལ་བར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་རང་གི་རང་འཚིག་པ། །དགེ་བའི་ལོ་ལ་སྡིག་པའི་སད་འབེབས་ཤིང༌། །ངན་སོང་གསུམ་གྱི་གནས་སུ་གཏིང་འཕུལ་བའོ། །དམྱལ་བ་མཚོན་གྱི་བསྐལ་པའི་གནས་སུ་སྐྱེ། །དེ་ཕྱིར་ཚིག་རྩུབ་ལུས་ངག་ཡིད་ཀྱིས་སྤོངས། །དབྱེན་དང་ཕྲ་མ་ཆུ་བོ་རབ་མེད་འདྲ། །ཆུ་བོ་རབ་མེད་འབྲུག་ཚེ་སེམས་ཅན་རྣམས། །འཕྲད་དབང་མེད་པར་ཕྱེ་ནས་འདུག་པ་བཞིན། །ཕྲ་མས་ཐིག་ནག་ངུ་འབོད་དམྱལ་བར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་དགེ་ལམ་གཙང་འཛུགས་པ། །ཕྱིན་ཅི་ལོག་གི་རྒྱ་མདུད་དམ་པ་དང༌། །མ་རིག་མུན་པའི་ཚོགས་བསྐྱེད་དམྱལ་བ་ནི། །ངུ་འབོད་སྡུད་འཇོམས་སྐྱེས་ནས་སྡུག་བསྔལ་འགྱུར། །དེ་ཕྱིར་དབྱེན་ཕྲ་ལུས་ངག་ཡིད་ཀྱིས་སྤོངས། །མངན་སེམས་རོ་མྱགས་འདམ་རྫབ་ལྟ་བུ་སྟེ། །རོ་མྱགས་འདམ་རྫབ་ནང་དུ་གང་ཚུད་ཀྱང༌། །ཤིན་ཏུ་སྐྱུག་བྲོ་དེ་ལས་ཐར་དཀའ་བཞིན། །མངན་སེམས་སྤྱད་ན་འདམ་རྫབ་དམྱལ་བར་སྐྱེ། །དེ་ཡི་ཕྱིར་ན་ཤིན་ཏུ་ཡ་ངའོ། །འཁྲུལ་པའི་གཞི་ཆེ་དུག་གི་མཚོ་བསྐྱིལ་དང༌། །སྡུག་བསྔལ་བུན་འགྱེད་དགེ་བའི་ལོ་ཏོག་གཅོད། །མི་བདེ་བ་ཡི་གཡང་སར་གནས་འཆའ་དང༌། །བག་ཆགས་རི་འོག་དུ་འཛུད་དམྱལ་བ་ཡང༌། །རོ་མྱགས་འདམ་རྫབ་གནས་སུ་ལུས་བླངས་ནས། །ཤིན་ཏུ་མི་བདེ་སྡུག་བསྔལ་བར་འགྱུར་རོ། །དེ་ཕྱིར་མངན་སེམས་ལུས་ངག་ཡིད་ཀྱིས་སྤོངས། །བླ་མའི་བླ་མ་བླ་མ་འོག་མ་དང༌། །འོག་མའི་འོག་མ་འཁོར་དང་འཁོར་གྱི་འཁོར། །བདག་ལ་བདག་གི་བདག་དང་གཞན་ལ་དང༌། །གཞན་གྱི་གཞན་ལ་ངན་དཔྱས་བསླུ་ཚིག་སྨྲ། །དེ་རུ་འདུ་ཤེས་འཁྲུལ་པ་མེད་པ་ཡིས། །འཁྱལ་ཚིག་སྨྲ་བའི་བསམ་པས་ཀུན་བསླངས་ནས། །ལུས་ངག་སྦྱོར་བའི་རྩོལ་བ་ལ་ཞུགས་པས། །དེ་ཡི་རྐྱེན་གྱིས་ཡུལ་དེའི་སེམས་འཁྲུགས་པའོ། །སྤྱི་དམ་གཅིག་དང་དུས་དང་ལུས་ཀྱིས་གཅིག །གནས་དང་སྟོབས་དང་རྒྱུ་ཡིས་གཅིག་པ་ལ། །རྣངས་ནས་སྨྲ་དང་དྲག་པོར་བསྒོ་བ་དང༌། །ལག་ལྕག་རྡེབས་དང་གཙེགས་ཤིང་སྨྲ་བ་དང༌། །དེ་རུ་འདུ་ཤེས་འཁྲུལ་པ་མེད་པ་ཡིས། །ཚིག་རྩུབ་བརྗོད་པར་འདོད་པའི་ཀུན་སློང་དེས། །ལུས་ངག་སྦྱོར་བའི་རྩོལ་བ་ལ་ཞུགས་ནས། །དེ་ཡི་རྐྱེན་གྱིས་ཡུལ་དེའི་རྒྱུད་ཚིག་པའོ། །སྡེ་བ་ལ་སོགས་མཛའ་བོ་མཐུན་གཉིས་ལ། །འབྱེད་བྱེད་བཙན་ཚིག་ཐབས་གསང་ཉེ་འབྱེད་འཇུག །དེ་རུ་འདུ་ཤེས་འཁྲུལ་པ་མེད་པ་ཡིས། །དབྱེ་བར་འདོད་པའི་བསམ་པས་ཀུན་བསླང་ནས། །ལུས་ངག་སྦྱོར་བའི་རྩོལ་བ་ལ་ཞུགས་ནས། །དེ་ཡི་རྐྱེན་གྱིས་མཐུན་གཉིས་ཕྱེད་པ་འོ། །གསས་མཁར་གཉེན་པོ་མཆོད་རྟེན་སྐུ་གཟུགས་དང༌། །གསུང་རབ་གླེགས་བམ་རྒྱལ་པོའི་ཁབ་དང་ནི། །དེ་བཞིན་རིགས་ཐ་དད་པའི་གནས་དང་ནི། །ལུས་དང་ངག་དང་ཡིད་ཐ་དད་པ་ལ། །རང་སེམས་ཞེན་ཅིང་ཤིན་ཏུ་འཁྲི་བ་དང༌། །ཕ་རོལ་བརླག་པར་འདོད་པའི་མངན་སེམས་སོ། །དེ་རུ་འདུ་ཤེས་འཁྲུལ་པ་མེད་པ་ཡིས། །ཡུལ་ལ་ཞེན་ཅིང་བརླག་དགའི་ཀུན་སློང་དེས། །ལུས་ངག་སྦྱོར་བའི་རྩོལ་བ་ལ་ཞུགས་ནས། །སྨད་ཅིང་ཡོངས་སུ་རླག་པར་བྱས་པ་འོ། །ལྟུང་བའི་རིགས་རྣམས་ཡོངས་སུ་དབྱེ་བ་ནི། །གོང་དུ་བསྟན་པ་རྣམས་དང་མཚུངས་པ་འོ། །ཕྱོགས་མཐུན་ཀུ་རེ་བཞད་གད་ཙམ་ཡང་མིན། །མངན་སེམས་གནོད་སེམས་ཙམ་ཡང་བསམ་མི་བྱ། །ད་ནི་ཡན་ལག་བརྒྱད་ཀྱི་བྱེ་བྲག་བཤད། །མི་དགེ་བ་དང་ཉོན་མོངས་འཁྲུལ་ལྟ་དང༌། །ཕྱིན་ཅི་ལོག་དང་ཁྲིམས་ཆེན་ཁྲི་སྟན་དང༌། །ཁ་ཟས་ཐོར་བུའི་སྡེ་རྣམས་སྤང་བར་བྱ། །འཁྲུལ་ཅིང་འཆལ་བ་མེད་པའི་སྡོམ་པ་དང༌། །མཐར་གྱིས་སྙོམས་པར་འཇུག་པའི་སྤྱོད་ཚུལ་གྱིས། །ཆིག་ཅར་སྤང་དང་ཁད་ཀྱིས་སྤང་བར་བྱ། །གཉེན་པོ་བསྟེན་དང་ཆ་ཤས་སྨད་པ་དང༌། །ཉེས་སྐྱོན་དག་ཏུ་བལྟས་ཏེ་སྤངས་པ་འོ། །ཀུན་གྱི་སྤང་ལུགས་དེ་ལྟར་ཤེས་པར་བྱ། །གདུག་སེམས་དུག་ཆེན་ཧ་ལ་ལྟ་བུ་སྟེ། །ལྕེ་ལ་རེག་གམ་ཁོང་དུ་འཐུང་བ་ན། །བརྒྱབ་པ་མེད་པར་འཆི་བར་ནུས་པ་ལྟར། །གདུག་སེམས་བཏང་ན་ཐིག་ནག་དམྱལ་བར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་སྣང་མཐའ་མུན་ནག་འགྱུར། །གདུག་སེམས་དེ་ནི་སྨྱོ་བའི་དུག་འཐུང་པའོ། །ལྷ་ཡི་གཞལ་མེད་ཁང་དུ་མི་གཙང་པའི། །མཚོ་སྐྱིལ་དགེ་རྒྱས་རིན་ཆེན་གྱི་གླིང་དུ། །དྲག་པོ་ཆོམ་རྐུན་གྱིས་སྒུག་འཛུགས་པ་འོ། །དགེ་བའི་མེ་དཔུང་སྡིག་པའི་མཚོ་སྐྱིལ་དང༌། །ཡོན་ཏན་མེ་ཏོག་ཉེས་སྐྱོན་སད་འབེབས་པའོ། །ཡང་ཤི་ཡང་སོས་ལུས་བླངས་སྦྱོང་བར་འགྱུར། །དེ་ཕྱིར་གདུག་སེམས་ཡིད་ལ་མི་བསམ་སྤོངས། །གདུག་སེམས་གཏོང་བའི་མི་དགེ་བ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །རིགས་དྲུག་རྒྱུད་ལྔ་སྐྱེ་བ་རྣམ་བཞི་དང༌། །སྲོག་དང་ལུས་དང་དབང་ཐང་ཡོ་བྱད་དང༌། །རྒྱན་དང་སྐྱེས་བུ་ལ་གཏོང་གང་ཟག་དང༌། །སྲོག་དང་དབུགས་ཀྱིས་བསྡུས་པ་ཐམས་ཅད་ལའོ། །ལོག་ལྟ་འཁོར་བར་ཞེན་འདེབས་ལྟ་བུ་སྟེ། །​
དབང་ཆེན་མི་རྗེས་བྲན་ལ་གཞེན་བཏབ་ཚེ། །སྐྱིད་སྡུག་གར་ཡང་མི་འགྲོ་དབང་མེད་བཞིན། །ལོག་པར་ལྟ་བས་ངན་སོང་གནས་སུ་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་བའི་གཞི་ཆེ་སྒྱུ་མས་ཡིད་བསླུས་པས། ལོག་ལྟ་སྡུག་བསྔལ་གཏན་གཞི་སྐྱེད་པ་འོ། །གཏི་མུག་མུན་པའི་ཀློང་དུ་འཁོར་བ་དང༌། །བག་ཆགས་རི་འོག་དག་ཏུ་འཛུད་པ་འོ། འཁོར་བ་མི་བདེ་བ་ཡི་ལོངས་འདོགས་དང༌། །འཁོར་བ་ངན་སོང་རྒྱུན་ཐག་ལ་འཇུག་པའོ། །རིན་ཆེན་སྤངས་ནས་མཆོང་བུ་བྱི་དོར་བྱེད། །དམྱལ་ཁམས་བཅོ་བརྒྱད་བཅུ་དྲུག་གནས་སུ་སྐྱེ། །དེ་ཕྱིར་ལོག་ལྟ་ཡིད་ལ་མི་བསམ་སྤོངས། །ལོག་པར་ལྟ་བའི་མི་དགེ་བ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །མ་རིག་པ་དང་འཁྲུལ་པ་དོན་མ་ཡིན། །སེམས་བྱིང་རྨུགས་དང་ཤེས་བྱ་ལྷག་མཐོང་དང༌། །འཁོར་བའི་གདུང་བ་བག་ཆགས་ངན་པ་དང༌། །ཡིད་གཡོ་བ་དང་ཡིད་ཀྱི་བསླུ་བ་དང༌། །འགྲན་གཏོང་ལས་དང་ལས་ཀྱི་དབང་གིས་དང༌། །རྣམ་པར་སྨིན་པའི་སྙེགས་ཀྱིས་ལོག་ལྟ་འོ། །གཏི་མུག་འཁོར་བའི་མུན་ནག་ལྟ་བུ་སྟེ། །འཁོར་བའི་མུན་པ་ཟེར་མེད་གླིང་ཕྱིན་ན། །ལག་པ་བརྐྱང་བསྐུམས་རང་གིས་མི་མཐོང་བཞིན། །གཏི་མུག་མུན་འདྲའི་སྡིག་པ་དེ་སྤྱད་ན། །གཏི་མུག་ཅན་ནི་འཐིབས་པས་གཞེན་བཏབ་ནས། །བྱོལ་སོང་བྱིངས་སུ་རང་དབང་མེད་པར་སྐྱེ། །དེ་ཡི་ཕྱིར་ན་ཤིན་ཏུ་ཡ་ངའོ། །འཁྲུལ་པའི་གཞི་ཆེ་སྡུག་བསྔལ་གཞི་སྐྱེད་དང༌། །འཁོར་བའི་རྒྱུན་སྲིང་ཕྱིན་ཅི་ལོག་གཞི་སྐྱེད། །ངན་སོང་ཟེད་ཤོམ་ཉོན་མོངས་གཞི་འགྲམ་འདྲའོ། །ཕྱིན་ཅི་ལོག་གི་རྒྱ་མདུད་དམ་པ་དང༌། །རྣམ་པར་ཐར་པའི་སྒོ་འགེགས་པ་རུ་བྱེད། །ཡེ་ཤེས་ཚོགས་རྣམས་མཐོང་དུ་མི་སྟེར་བསྒྲིབས། །​
བྱོལ་སོང་ས་དང་གཏིབས་འོག་འདུག་པ་ཡི། །གནས་སུ་སྐྱེས་ནས་མི་བདེ་སྡུག་བསྔལ་འགྱུར། །དེ་ཕྱིར་གཏི་མུག་ཡིད་ལ་མ་རྨུགས་སྤོངས། །གཏི་མུག་གྱུར་པའི་ཉོན་མོངས་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱའོ། །མ་རིག་པ་དང་མུན་པའི་གཏི་མུག་དང༌། །འཁོར་བས་གཏི་མུག་ངན་སོང་སྐྱེ་གནས་ཀྱིས། །བག་ཆགས་ངན་པས་གཞི་བསགས་གཏི་མུག་དང༌། །ལས་ཀྱི་སྒྲིབ་པ་རྒྱུན་གྱི་གཡེང་བ་དང༌། །སྐྱེ་བའི་རྒྱུན་ཞུགས་རྒྱུ་མཐུན་པ་ཡི་དབང༌། །ལས་ཀྱི་རྣམ་པར་སྨིན་པའི་དབང་གིས་སོ། །ཞེ་སྡང་ངན་སོང་དེད་དཔོན་ལྟ་བུ་སྟེ། །ལས་ཀྱི་དེད་དཔོན་ཆེན་པོས་བདས་འགྱུར་ན། །ལས་རྣམས་གང་ལ་མི་འགྲོ་དབང་མེད་བཞིན། །ཞེ་སྡང་སྐྱེ་བའི་སྡིག་པ་དེ་སྤྱད་ན། །ཞེ་སྡང་ཅན་ནི་སྡང་བས་གཞེན་བཏབ་ནས། །ཐིག་ནག་དམྱལ་བར་རང་དབང་མེད་པར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་སྡུག་བསྔལ་གཞི་སྐྱེད་དང༌། །མི་བདེ་བ་ཡི་ཚོར་བ་སྐྱེད་པར་བྱེད། །འཁོར་བའི་གནས་སུ་བཞེན་འདེབས་པ་དང་ནི། །འཁོར་བ་མི་བདེའི་ཁ་རྒྱུད་པར་བྱེད་དང༌། །རྣམ་པར་སྨིན་པའི་མཐའ་སྙེགས་པ་དང་ནི། །ཉོན་མོངས་པའི་གཞི་ཆེ་བར་བྱེད་པ་དང༌། །བསོད་ནམས་དག་གི་རྒྱུན་ཐག་གཅོད་པའོ། །ཐིག་ནག་དམྱལ་བར་སྐྱེས་ན་སྡུག་བསྔལ་འགྱུར། །དེའི་ཕྱིར་ཞེ་སྡང་ཡིད་ལ་མི་བསམ་སྤང༌། །ཞེ་སྡང་སྐྱེ་བའི་ཉོན་མོངས་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །མ་རིག་དབང་གི་ཞེ་སྡང་སྐྱེ་བ་དང༌། །མ་རིག་དབང་གིས་སྲོག་དང་དབུགས་དང་ནི། །ལུས་དང་ངག་དང་ཡིད་དང་མདངས་དང་རྒྱན། །ལས་ཀྱི་དབང་དང་རྣམ་པར་རྟོག་པ་དང༌། །ཚོར་བ་དྲག་པོ་འཛིན་རྟོག་དབང་གིས་དང༌། །བསམ་སྦྱོར་ངན་པ་རྩོད་པའི་དབང་གིས་དང༌། །སེམས་དང་མི་ལྡན་པ་ཡི་དབང་གིས་ནི། །ཞེ་སྡང་སྐྱེ་བ་ཡ་ང་སྤང་བར་བྱ། །འདོད་ཆགས་འབར་བའི་མེ་དཔུང་ལྟ་བུ་སྟེ། །རབ་ཏུ་འབར་བའི་མེ་དཔུང་ནང་དེ་རུ། །གང་སོང་སྙིང་རྗེ་མེད་པར་བསྲེག་པ་བཞིན། །འདོད་ཆགས་མེ་འདྲའི་སྡིག་པ་དེ་སྤྱོད་ན། །འདོད་ཆགས་ཅན་ནི་ཆགས་པས་ཞེན་བཏབ་ནས། །ཡིད་བཏགས་སྲེག་པར་རང་དབང་མེད་པར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་སྡུག་བསྔལ་གཞི་སྐྱེད་དང༌། །མི་བདེ་བ་ཡི་ཚོར་བ་སྐྱེད་པ་འོ། །མངལ་གྱི་གྲོང་ཁྱེར་བརྒྱུད་པར་བྱེད་པ་དང༌། ཁམས་གསུམ་དག་གི་ཁ་འཁོར་བ་རུ་བྱེད། །འཁོར་བའི་ས་བོན་འདེབས་པར་བྱེད་པ་དང༌། །མྱ་ངན་གཞི་ཆེ་བ་རུ་བྱེད་པ་འོ། །མི་ཁོམ་གནས་བརྒྱད་དག་ཏུ་གཞེན་འདེབས་དང༌། །ཕྱིན་ཅི་ལོག་གི་ལས་ནི་ཐ་དད་བྱེད། །ཡིད་ཀྱི་བསླུ་བ་གྲངས་མང་བྱེད་པ་དང༌། །སྐྱེ་རྒ་ན་འཆིའི་ལོངས་འདོགས་པ་རུ་བྱེད། །ཡི་དྭགས་ཚ་བ་ཆེན་པོས་གདུང་བ་ཡི། །གནས་སུ་སྐྱེས་ནས་མི་བདེ་སྡུག་བསྔལ་འགྱུར། །དེ་ཕྱིར་འདོད་ཆགས་ཡིད་ལ་མི་བསམ་སྤང༌། །འདོད་ཆགས་གཡོ་བའི་ཉོན་མོངས་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །ཆགས་པའི་འདོད་ཆགས་འཁྲིག་པའི་འདོད་ཆགས་དང༌། །འགྲོ་བ་བཟང་མོ་ལྷ་ཡི་བུ་མོ་ཡི། །མདངས་དང་གླུ་དབྱངས་གདུང་ཚིག་རྒྱན་ལ་གཡོ། །ཡིད་ཀྱི་སླུ་བ་མོ་དང་ལྷ་ཡི་ཁང་བཟང་ས། །རྒྱལ་པོའི་ཁབ་དང་རིན་ཆེན་གླིང་གི་ནོར། །རྒྱན་བཟང་གོས་དང་རོ་མཆོག་བདའ་རྒུའི་ཟས། །སྙན་པར་སྒྲོགས་པའི་སྒྲ་དང་དྲི་ཞིམ་པ། །སྒྱུ་མའི་སླུ་བྲིད་ལ་འདོད་གཡོ་བ་སྤང༌། །འཕྲག་དོག་སྡུག་བསྔལ་བཙོན་རྭ་ལྟ་བུ་སྟེ། །སྡུག་བསྔལ་བཙོན་རྭ་བྱ་བའི་ནང་དུ་ནི། །སེམས་ཅན་གང་ཞུགས་མི་བདེའི་ཚོར་བསྐྱེད་བཞིན། །ཕྲག་དོག་ཅན་ནི་ལྷ་མིན་གནས་སུ་སྐྱེ། །དེ་ནས་གནས་འཕོས་དོག་པས་གཞེན་བཏབ་ནས། །གཅད་གཏུབ་དམྱལ་བར་རང་དབང་མེད་པར་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་རྩོད་པའི་རྩ་བ་སྤེལ། །མཉམ་པ་ཉིད་ལས་ཕྱིར་འདའ་བར་བྱེད་དང༌། །མི་བདེ་བ་ཡི་ཚོར་བ་སྐྱེད་པར་བྱེད། །སེམས་ཀྱི་སྒོ་དོག་པ་རུ་བྱེད་པ་དང༌། །ངན་སོང་དག་གི་སྒོ་སོལ་བ་རུ་བྱེད། །ཕྱིན་ཅི་ལོག་གི་མདུད་པ་དམ་པར་བྱ། །མཉམ་པ་ཉིད་ཀྱི་དོན་ལ་ཡོངས་སུ་འགྲིབ། །ལྷ་མིན་མཚོན་གྱི་བསྐལ་པར་སྐྱེ་བར་འགྱུར། །དེ་ཕྱིར་ཕྲག་དོག་ཡིད་ལ་མི་བསམ་སྤོངས། །ཕྲག་དོག་ཆེ་བའི་ཉོན་མོངས་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །ཆེ་འཆོས་བྱེད་པའི་ཕྲག་དོག་རུ་ང་དང༌། །གནས་དང་ལམ་དང་ཟས་དང་རྒྱན་ལ་དང༌། །བྱ་བྱེད་ལས་ཁུར་རྗེས་སུ་སྔུན་ལ་དང༌། །སྒྱུ་མ་ལྟར་སྤྲུལ་ཕྱིན་ཅི་ལོག་ནི་སྤོངས། །ང་རྒྱལ་དམྱལ་བའི་ཤལ་རི་ལྟ་བུ་སྟེ། །ཤལ་མ་རི་ལ་སེམས་ཅན་གང་འཛེགས་ཀྱང༌། །རྣོ་གཅོད་སོ་ཡིས་ཤ་ཁྲག་ཁྱེར་བ་བཞིན། །ང་རྒྱལ་ཅན་ནི་ལྷ་མིན་གནས་སུ་སྐྱེ། །དེ་ལས་གནས་འཕོས་དྲེགས་པས་བཞེན་བཏབ་ནས། །ངུ་འབོད་ཐིག་ནག་དམྱལ་བར་ལས་ཀྱིས་སྐྱེ། །དེ་ཡི་ཕྱིར་ན་ཤིན་ཏུ་ཡ་ང་འོ། །འཁྲུལ་པའི་གཞི་ཆེ་སྡུག་བསྔལ་གཞི་སྐྱེད་དང༌། །མི་བདེ་བ་ཡི་ཚོར་བ་སྐྱེད་པ་དང༌། །སྦྱོང་བ་ཡུན་རིང་མི་བདེའི་གནས་སྙེགས་པའོ། །དགེ་ལམ་གཙང་འཛུགས་སྣང་མཐའ་མུན་དུ་འགྱུར། །དགེ་བའི་ལོ་ལ་སྡིག་པའི་སད་འབེབས་དང༌། །དམྱལ་ཁམས་དག་གི་ཁ་ཡང་འཁོར་བ་འོ། །དམྱལ་བ་ངུ་འབོད་གནས་སུ་ལུས་བླངས་ནས། །ཤིན་ཏུ་མི་བདེ་སྡུག་བསྔལ་བར་འགྱུར་རོ། །དེ་ཕྱིར་ང་རྒྱལ་ཡིད་ལ་མི་བསམ་སྤོངས། །ང་རྒྱལ་སྐྱེ་བའི་ཉོན་མོངས་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །བརྩོད་པའི་ང་རྒྱལ་ལུང་ལོག་པར་སྟོན་དང༌། །གལ་པོར་འཛུགས་དང་ང་སྐྱེད་ང་འོ་སྙམ། །ང་ལས་མེད་པའི་ང་རྒྱལ་ངར་གཅོག་པ། །བདུད་ཀྱི་ལས་སུ་གྱུར་དང་རང་ཁ་མ། །བཏང་བཞག་མེད་པ་གཏམ་ཅོལ་སྨྲ་བ་དང༌། །ཟློས་བུར་སྨྲ་བ་འཆལ་བར་སྨྲ་བ་དང༌། །བདག་ཕྱོགས་སྨྲ་བ་རྟོག་དཔྱོད་སྨྲ་བ་དང༌། །དོན་མ་ཡིན་པའི་ང་རྒྱལ་སྐྱེ་བ་སྤང༌། །རྔམ་སེམས་ཆེར་བྱེད་འཁྲུལ་ལྟའི་བློ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །གཟུང་བའི་ཡུལ་ལ་རྔམ་སེམས་འཛིན་པའི་སེམས། །བག་ཆགས་རྗེས་སུ་འཁྲུལ་པའི་ངོ་གང་ལ། །རིན་པོ་ཆེ་ཡི་གླིང་གི་ནོར་ལ་རྔམས། །ཀུན་འབྱུང་མཚན་མ་འདུ་འཛིའི་གཞི་མ་ལ། །འཁོར་བའི་ས་བོན་སྡུག་བསྔལ་སྐྱེད་ཤིང་ལ། །ཕྱིན་ཅི་ལོག་གི་ལས་ལ་རྔམ་སེམས་སྤོངས། །འདོད་སེམས་སྐྱེ་བ་འཁྲུལ་ལྟའི་བློ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །གཟུགས་སྒྲ་དྲི་རོ་རྒྱན་བཟང་པོ་ལ་འདོད། །ཕྱིན་ཅི་ལོག་ལྟ་སྒྱུ་མ་ལྟ་བུ་ལ། །བསླུ་བའི་རྗེས་སུ་དུག་དང་མཚོན་ཆ་དང༌། །སྲོག་འཕྲོག་པ་ཡི་ཐབས་ལ་འདོད་སེམས་སྤོངས། །སེར་སྣ་ཆེ་བར་བྱེད་པ་དེ་དག་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །གཟུགས་དང་སྒྲ་དང་དྲི་དང་རོ་མཆོག་དང༌། །རྒྱན་དང་གོས་དང་བོན་གྱི་བྱིན་པ་དང༌། །མི་ལྡན་སེར་སྣ་ཆེ་བར་བྱེད་པ་དང༌། །འཆིང་བའི་མདུད་པ་ལྡན་པའི་སེར་སྣ་སྤང༌། །འཇུང་གེགས་བྱེད་པ་ལོག་ལྟའི་བློ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །གང་ཞིག་སྦྱིན་པ་གཏོང་བ་ཡོངས་སུ་གཏོང༌། །རབ་ཏུ་གཏོང་བ་གཏོང་བ་ཆེན་པོ་དང༌། །ཁ་ཡི་སྦྱིན་པ་ལག་གི་སྦྱིན་པ་གཏོང༌། །སྐྱབས་ཀྱི་སྦྱིན་པ་གནས་ཀྱི་སྦྱིན་པ་གཏོང༌། །མ་གོད་པ་ཡི་སྦྱིན་པ་གཏོང་བ་དང༌། །རྒྱ་ཆེ་མ་དམིགས་གཏོང་ལ་འཇུང་གེགས་སྤོངས། །བྱུང་ཚོར་བཟོད་པ་མེད་པ་འཁྲུལ་ལྟ་སྟེ། །ཤིན་ཏུ་ཡ་ང་རབ་ཏུ་སྤང་བར་བྱ། །འགོག་པའི་བྱུང་ཚོར་མིག་དང་རྣ་བ་དང༌། །སྣ་དང་ལྕེ་ལུས་ཡིད་དང་བག་ཆགས་དང༌། །བདུད་ཀྱི་འགྲན་འཛུགས་ཁ་ན་མ་ཐོ་བ། །དྲག་པོའི་རྐྱེན་གྱིས་རེག་པ་ལྟ་བུ་དང༌། །མི་རྟག་པ་ལ་གདུང་བ་སྐྱེ་བ་དང༌། །གང་ཡང་ཡིད་མི་བདེ་བའི་བྱུང་ཚོར་སྤོངས། །ཉོན་མོངས་ཅན་གྱི་ཡིད་ལྡང་པ་དེ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །བདག་དང་གཞན་དུ་འཛིན་པའི་ཉོན་མོངས་པ། །འཁྲུལ་པའི་བློ་དཔུང་སྐྱེད་པའི་ཉོན་མོངས་པ། །བག་ཆགས་གཏིང་སོག་བྱེད་པའི་ཉོན་མོངས་པ། །རང་ཁ་མ་ཡི་བློ་ཐ་དད་པར་བྱེད། །འདུ་འཛིའི་གཞི་མ་སྐྱེད་པར་བྱེད་པ་དང༌། །རྣམ་པར་སྨིན་པའི་སྒོ་འཕེལ་བ་རུ་བྱེད། །ཕྱིན་ཅི་ལོག་གི་མཐའ་སྒོ་སྟོན་པ་དང༌། །སླུ་བ་པོ་ཡི་རྗེས་སུ་མོས་པ་དང༌། །འཁོར་བ་ལ་ཕྱིར་ལྡོག་པར་བྱེད་པ་དང༌། །སྤྱོད་པར་མི་ཁོམ་པའི་གནས་ཚོལ་བ་དང༌། །སྐྱེ་ཤི་ལ་ནི་ལོངས་འདོགས་པར་བྱེད་དང༌། །རྣམ་པར་གཡོ་ཞིང་འཁྲུག་པར་བྱེད་པ་སྤོངས། །ལེ་ལོ་བཏང་སྙོམས་ཆེ་བར་བྱེད་པ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །བརྩོན་འགྲུས་ཆེན་པོ་དང་མི་མཐུན་པ་ཡི། །བྱ་བ་བསྒྲུབ་པའི་ལས་ལ་ལེ་ལོ་དང༌། །དགེ་བའི་རྩ་བ་ཅི་བགྱིད་པ་དེ་ལ། །དོན་དམ་པ་ཡི་འབྲས་བུ་བསྒྲུབ་པ་དང༌། །ཡོན་ཏན་ཚོགས་སྤེལ་བ་ལ་ལེ་ལོ་དང༌། །དད་པ་ཆེན་པོ་ཡོན་ཏན་སྔོན་རོལ་གཏོང༌། །སྡུག་བསྔལ་ཆུ་རྒྱུན་གཅོད་ལ་ལེ་ལོ་དང༌། །འཁོར་བ་མེད་པའི་ལམ་དུ་འཇུག་པ་དང༌། །ངེས་པའི་གནས་ཚོལ་བ་ལ་ལེ་ལོ་དང༌། །དོན་དམ་པ་ལ་ཉེ་བར་འདུད་པ་འོ། །ཕྱིན་ཅི་ལོག་གི་སྨོན་པ་དེ་དག་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །འཁོར་བའི་གནས་སུ་སྐྱེ་བར་ཤོག་ཅེས་དང༌། །འདུ་འཛི་གཞི་སྐྱེད་པ་རུ་ཡིད་ལ་བྱེད། །གཞན་གྱི་སྲོག་གཅོད་དབུགས་ལེན་ནོར་ལ་ཆགས། །ཁ་ཟས་ལ་རྔམ་གནོད་པའི་བསམ་པ་བྱེད། །འཐབ་རྩོད་དེད་དཔོན་ལྟ་བུར་སྐྱེ་བར་ཤོག །བྱ་བ་མང་པོ་བདུད་ཀྱི་ལས་ལ་དཔའ། །བསོད་ནམས་རྒྱུན་ཐག་གཅོད་པར་ཡིད་ལ་བྱེད། །ལྕི་བ་བཞི་དང་ལོག་པ་བརྒྱད་ཡིད་བྱེད། །ལུང་ལོག་པ་ཡི་སྨོན་ལམ་ཕྱིན་ཅི་ལོག །ཐ་དད་འདེབས་པ་དེ་ནི་སྤང་བར་བྱ། །གཉིས་སུ་ལྟ་བའི་རེ་དོགས་འཆའ་བ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །ཡོད་མེད་གཉིས་ལ་རེ་དོགས་འཆའ་བ་དང༌། །སྨོན་ལམ་མཐའ་རུ་གྲུབ་དང་མི་གྲུབ་དང༌། །དགེ་སྡིག་གཉིས་ལ་སྤྱད་པའི་འབྲས་བུ་ལ། །བོན་རྣམས་ཉམས་སུ་མྱོང་བའི་དྲོད་མི་ལྡན། །སེམས་དང་སེམས་སྣང་གཉིས་སུ་རེ་དོགས་འཆའ། །ཉམ་ང་མེད་པའི་རིག་པ་མངོན་མ་ཤར། །རྟག་ཆད་གཉིས་སུ་ལྟུང་བའི་གཡང་ས་རུ། །རེ་དོགས་འཆའ་བ་ཡ་ང་སྤང་བར་བྱ། །​
འཁོར་བ་ལ་ནི་ཆགས་པར་བྱེད་པ་དེ། །ཤིན་ཏུ་ཡ་ང་རབ་ཏུ་སྤང་བར་བྱ། །འཁོར་བ་མི་བདེ་བ་ལ་ཡོངས་སུ་ཆགས། །འཁོར་བའི་འདུ་འཛི་དག་ལ་ཆེར་ཆགས་དང༌། །འཁོར་བའི་ཆུ་རྒྱུན་དེ་ལ་ཐབས་ཀྱིས་ཆགས། །འཁོར་བའི་མཐའ་ལ་རྗེས་སུ་ཆགས་པ་དང༌། །འཁོར་བའི་བཤལ་ཐག་དེ་ལ་གདུང་བས་ཆགས། །འཁོར་བ་རྒྱུ་དྲུག་ལ་ནི་བག་ཆགས་སྤང༌། །བསམ་པ་གཡེང་བར་བྱེད་པ་དེ་དག་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །དོན་ལ་བསམ་པ་གཡེང་བར་བྱེད་པ་དང༌། །རྒྱུན་གྱི་བསམ་པ་གཡེང་བར་བྱེད་པ་དང༌། །རྣམ་པར་མ་དག་ལས་ཀྱི་རྩོལ་བ་ལས། །འདུ་ཤེས་མི་འཇུག་པ་ཡི་ལམ་མཐར་འབྱིན། །རིག་པ་རྒྱུན་ཆགས་གསལ་འདེབས་པ་ཡི་དོན། །ཡིད་ཀྱི་སླུ་བས་བསམ་པ་གཡེང་བ་དང༌། །ཆགས་སུ་མེད་པའི་བསམ་པ་དེ་དག་ལ། །རྗེས་སུ་དྲན་པའི་ཆགས་པས་བསམ་པ་གཡེང༌། །ཤིན་ཏུ་ཡ་ང་རབ་ཏུ་སྤང་བར་བྱ། །འཁྲུལ་པའི་བློ་འབྱུང་བ་ཡི་འཁྲུལ་ལྟ་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །ཡིད་མི་བདེ་བའི་རྗེས་སུ་འཁྲུལ་བློ་འབྱུང༌། །བག་ཆགས་རྣམ་པར་རྟོག་པ་ཡིད་ཀྱི་སླུ། །འཁོར་བའི་གདུང་བ་མྱོས་པའི་ཆུ་ལ་འཐུང༌། །དྲན་པ་མི་གསལ་མཚན་མ་ལས་སྤྱོད་པ། །དོན་དང་མི་ལྡན་པ་རུ་འཁྲུལ་པ་ཡི། །བློ་འབྱུང་བ་དེ་ཡ་ང་སྤང་བར་བྱ། །རྩོད་པ་མདུན་ལ་གཏོང་བའི་ཕྱིན་ཅི་ལོག །ཤིན་ཏུ་ཡ་ང་རབ་ཏུ་སྤང་བར་བྱ། །ཞེ་སྡང་གཏི་མུག་འདོད་ཆགས་ང་རྒྱལ་དང༌། །འཕྲག་དོག་མ་རྟོགས་པ་དང་མྱོས་པ་ཡི། །ཆུ་ལ་འཐུང་དང་སྡིག་པའི་གྲོགས་པོ་བསྟེན། །གཞན་གྱི་ཚིག་གིས་བསྐྱོད་པའི་དབང་གིས་སོ། །ཐེ་ཚོམ་སྐྱེ་བར་བྱེད་དང་ཟུག་རྔུ་ཆེ། །ཕྱིན་ཅི་ལོག་གི་ཁེ་གྲགས་བྱེད་པ་དང༌། །གཞན་ལ་རྣམ་པར་འཚེ་བར་བྱེད་པ་དང༌། །ཡིད་ཀྱི་སླུ་བ་པོ་ཡི་དབང་དུ་གྱུར། །འཁོར་བ་དག་ལ་གདུང་བ་སྐྱེ་བ་དང༌། །མྱ་ངན་གཞི་བསྐྱེད་དཔའ་སེམས་གཏོང་བ་དང༌། །ཁྲེལ་འཛེམ་མེད་པ་རྒོད་ཅིང་གླལ་བ་དང༌། །གཉིད་དབང་ཁོང་ཁྲོ་ཆེ་བར་གྱུར་པ་དང༌། །འཁྲུལ་བའི་ལས་ལ་འགྲན་ཟླར་གྱུར་པ་དང༌། །ཞེ་སྡང་སྐྱེ་བ་རྒྱུ་འཚོང་སླུ་བ་བྱེད། །ཕྱིན་ཅི་ལོག་གི་གཡོ་སྒྱུ་ཆེ་བ་དང༌། །བསོག་འཇོག་ལ་ནི་བག་ཆགས་པར་གྱུར་པ། །ང་འོ་སྙམ་པའི་ཤེས་བྱ་འབྱུང་བ་དང༌། །ལྷག་མཐོང་དག་གི་མཚན་མ་ལ་རྟོག་པ། །སྡུག་བསྔལ་ཉམས་སུ་མྱོང་བར་གྱུར་པ་དང༌། །ཉོན་མོངས་པ་ནི་ཡིད་ལ་ལྡང་བ་དང༌། །སྒྲིབ་པ་ཆེ་བ་བག་ཆགས་ངན་པ་བསོགས། །སྤྲོ་ཐུང་སེམས་སྤུན་མཚན་ཉིད་ངན་པར་གྱུར། །ཚིག་ནི་ངོ་མ་གཉིས་སུ་སྨྲ་བར་འགྱུར། །ཚིག་ནི་འགྱུར་ཞིང་མི་བདེན་པ་རུ་སྨྲ། །བློ་གསོག་ཆེ་བ་བློ་མི་བརྟན་པ་དང༌། །བློ་འཕངས་དམའ་ཞིང་བྱིང་རྨུགས་སུ་གྱུར་པ། །བློ་རྡུལ་ཡིད་མི་མོས་པར་གྱུར་པ་དང༌། །འདུ་ཤེས་ཆ་ཕྲ་སེམས་སྟོབས་ཆུང་བ་དང༌། །དྲན་པ་མི་གསལ་དབང་པོ་ཉམས་པར་འགྱུར། །འཛིན་པ་ཆུང་ཞིང་དོན་ལ་གཡེང་བ་དང༌། །དམ་ཆུང་དོན་དང་མི་ལྡན་པ་རུ་གྱུར། །ཐོལ་མ་གྱུ་ཡི་ལས་བྱེད་པ་དང་ནི། །ཚིག་གི་ཟུག་རྣོ་ཆེ་བར་གྱུར་པ་དང༌། །གཏོགས་འདོད་ལས་ལ་བརྩོན་པར་བྱེད་པ་དང༌། །ཕྱིན་ཅི་ལོག་གི་ལས་ལ་དྲག་པར་བྱེད། །འཛིན་པ་ཆེ་བ་རྐྱེན་གྱི་བྱུང་ཚོར་འགྱུར། །ཀུན་འབྱུང་གི་སྒོ་ཐ་དད་པ་རུ་འགྱུར། །རྣམ་པར་རྟོག་པ་ལྡང་བར་བྱེད་པ་དང༌། །འཁོར་བའི་རྒྱུན་ཐག་སྲིང་བར་བྱེད་པ་དང༌། །མཚན་མའི་རྗེས་གཅོད་པ་རུ་གྱུར་པ་དང༌། །ཕྱིན་ཅི་ལོག་གི་བག་ཆགས་རྨི་ལམ་རྒྱུ། །སྡིག་པ་མི་དགེའི་ལས་དང་བགྱིད་དུ་བཙལ། །སྡིག་པ་བགྱིད་པའི་རྗེས་སུ་ཡི་རང་དང༌། །དགེ་བ་ཅན་གྱི་ཚོགས་གཅོག་པ་རུ་བྱེད། །སྡིག་པ་ཅན་ལ་མི་དགེའི་སྡོངས་བྱེད་དང༌། །དུས་གསུམ་ཕ་མ་ལ་མངན་བྱེད་པ་དང༌། །གཤེན་ཁྲིམས་གཅིག་ལ་སྐུ་དང་སྡང་ཤོམ་གྱུར། །བྱམས་པ་སེམས་ལ་སྙིང་རིང་བྱེད་པ་དང༌། །སེམས་བསེན་ལྟ་ལ་འཁུ་ལྡོག་བྱེད་པ་དང༌། །མཛའ་བོ་ལྟ་བུ་དེ་ལ་སྡང་ཤོམ་དང༌། །ལྷ་རྣམས་ལ་ནི་རྒྱབ་ཀྱིས་ཕྱོགས་པ་དང༌། །གཤེན་རབ་དག་གི་བཀའ་གཅོག་པ་རུ་བྱེད། །ཁྲིམས་དང་དམ་ལས་ལྡོག་པར་བྱེད་པ་དང༌། །གཞན་གྱིས་ཁྲིམས་སྲུང་འཇིག་པར་བྱེད་པ་དང༌། །གསས་མཁར་གཉེན་པོའི་དཀོར་ལ་རློམ་པ་དང༌། །མཆོད་རྟེན་གཉེན་པོའི་རྩེ་ནས་བཤིག་པ་དང༌། །བོན་གྱི་བསྟན་པ་ཡོངས་སུ་ནུབ་པ་དགའ། །གསུང་རབ་གླེགས་བམ་འགོམ་ཞིང་བཀུར་བསྟི་ཆུང༌། །གཟུགས་ལ་སྐུ་རུ་བྱིན་རླབས་མངའ་ཕུལ་ལ། །མངན་སེམས་སྨོད་ཅིང་འཚང་འདོགས་པར་གྱུར་དང༌། །གཤེན་རབ་ཞལ་ལ་སྡིག་གི་དྲི་མ་བཀོད། །ཁས་བླང་རྗེས་སུ་མི་སོབ་པར་གྱུར་དང༌། །རི་རབ་རྩེ་ནས་ཀུས་འདེབས་པར་གྱུར་དང༌། །མཚོ་ལ་དུག་སྤྱོད་པ་རུ་བྱེད་པ་དང༌། །ཆུ་བོ་ཆེན་པོ་གལ་སྒྱུར་བར་བྱེད་དང༌། །རྩི་ཤིང་ནགས་ཚལ་ལ་མེ་གཏོང་བ་དང༌། །རིགས་ཀྱི་བུ་འམ་རིགས་ཀྱི་བུ་མོ་ལ། །ལུང་ལོག་པ་རུ་སྟོན་པར་བྱེད་པ་དང༌། །ཐུགས་རྗེའི་གནས་ལ་བྲི་བཀོལ་བྱེད་པ་དང༌། །མཆོད་པའི་ཡོ་བྱད་དག་ལ་ར་ཆོད་བྱེད། །གང་ཟག་ལ་ནི་བདག་དུ་འཛིན་པ་དང༌། །གཡོ་སྒྱུ་མེད་པའི་གཤེན་རབ་རྗེས་སུ་སླུ། །སེམས་ཅན་ཕྲ་མོའི་འདུན་ཚོགས་བཤིགས་པར་བྱེད། །བཀའ་ལ་ཉན་པའི་ཚོགས་དག་ཡལ་བར་གཏོང༌། །རིག་པའི་སྒྲོན་མ་ལ་ནི་མུན་པ་འབེབས། །གདུང་བ་སྐྱེ་བའི་མ་དང་བུར་འབྲལ་ལ། །མཛའ་བོ་ལྟ་བུའི་བར་དུ་གཅུགས་འཛུད་དང༌། །སྦྱོར་བ་དཀར་ལ་བསམ་པ་ནག་པར་སེམས། །སྒྱུ་མ་ཡིད་ལ་བྱེད་པས་གཞན་ཡིད་སླུ། །འཁྲུལ་པ་ཡིད་ལ་བྱེད་ཅིང་གཤེན་རབ་སླུ། །སླུ་བ་པོ་ཡི་རྗེས་སུ་མོས་པར་སློབ། །མཚན་མའི་རྗེས་སུ་དྲན་པ་སྐྱེ་བར་བྱེད། །འཁྲུལ་པའི་ངོ་གང་ལ་ནི་ལྟ་བར་བྱེད། །འཁྲུལ་པའི་བློ་ཕྱི་འགྱོད་དང་ལྡན་པར་གྱུར། །འཁྲུལ་པ་ཤ་སྟག་ལ་ནི་ཆགས་པས་ཞེན། །དོན་མེད་པ་ཡི་ལས་ལ་རྗེས་སུ་སྤྱོད། །དགེ་བ་ཅན་གྱི་ཚོགས་ཞིག་པ་རུ་དགའ། །སྡིག་པ་ཅན་གྱི་རྗེས་སུ་ཡི་རང་སྨོན། །བདེན་པའི་དོན་ལ་ཡོངས་སུ་འདའ་བར་བྱེད། །ཕྱིན་ཅི་ལོག་གི་རྩོལ་སེམས་འབྱུང་བ་དང༌། །རྟག་ཆད་གཉིས་སུ་ལྟ་བར་གྱུར་པ་དང༌། །མང་ཐུན་བདུད་ཀྱི་ཁ་ཟས་བག་མེད་ཟ། །ལྤགས་ཤུན་གྱི་གོས་རག་ཤའི་ཚུལ་དུ་གོན། །ཁ་ན་མ་ཐོའི་ཚིག་ལ་ལན་ལྡོན་པ། །རྣམ་པར་མ་དག་པ་ཡི་སྤྱོད་པར་བྱེད། །ཚིག་གི་བླང་དོར་ཡོངས་སུ་ཆེ་བར་བྱེད། །སྡིག་པ་མི་དགེའི་ལས་ཐ་དད་པར་བྱེད། །བདེན་ཚིག་ཁྱད་དུ་གསོད་པ་ཡུ་ཏིའི་ཆང༌། །ཨག་ཙོང་སྒོག་པ་ཟ་བར་བྱེད་པ་རྣམས། །ཤིན་ཏུ་ཡ་ང་རབ་ཏུ་སྤང་བར་བྱ། །བསད་པའི་ནང་ན་ཐུ་བར་གྱུར་པ་ཡི། །སེམས་གསོད་པ་རུ་བྱེད་པ་དེ་དག་ནི། །ཤིན་ཏུ་ཡ་ང་རབ་ཏུ་སྤང་བར་བྱ། །ཞེ་སྡང་ལ་སོགས་དུག་ལྔས་དབང་གྱུར་དང༌། །མ་རྟོགས་པ་དང་མྱོས་པའི་ཆུ་ལ་འཐུང༌། །སྡིག་པའི་གྲོགས་བསྟེན་གཞན་ཚིག་བསྐྱོད་པས་སོ། །བདེ་སྒྲུབ་རབ་ཏུ་བྱུང་བ་དང༌། །ཡུལ་ལ་ཆགས་པ་གཉིས་མི་འགྲུབ། །མི་ཆགས་བརྟུལ་ཤུགས་བསྐྱེད་པའི་ཕྱིར། །མི་འཁོར་ཡུལ་ལ་མི་ཆགས་སྤོང༌། །ཆེ་དྲེགས་སྡུག་བསྔལ་མཚོ་སྐམ་དང༌། །མཁར་ལ་ཆགས་པ་གཉིས་མི་འགྲུབ། །མི་འཁོར་རྒྱུན་ཐག་གཅད་པའི་ཕྱིར། །ཞེན་ལྟུང་མཁར་ལ་མི་ཆགས་སྤོང༌། །ཡུན་གྱི་བདེ་གནས་བཙལ་བ་དང༌། །འཕྲལ་གྱི་ཆགས་འཁོར་གཉིས་མི་འགྲུབ། །བདུད་ཀྱི་སླུ་བྲིད་སྤང་བའི་ཕྱིར། །དུག་འདམ་ཁྱིམ་ལ་མི་ཆགས་སྤོངས། །མཐོ་རིས་སྐས་ལ་འཛེགས་པ་དང༌། །སླུ་བྲིད་བུ་བསྲལ་གཉིས་མི་འགྲུབ། །འཁོར་བའི་གདོས་ཐག་སྤང་བའི་ཕྱིར། །ལན་ཆགས་བུ་ལ་ཡིད་བྱུང་སྤོངས། །བདག་བཞིན་དོན་དང་ལྡན་ན་སློབ་བུ་དམ་པའི་མཆོག །བདུད་ཀྱིས་བསླུས་ནས་འཁོར་བ་སྤེལ་བ་འཆལ་བའི་བློ། །བདག་དང་རབ་ཏུ་བྱུང་ན་རྒྱུད་གྲོལ་དོན་ལ་བསྙེན། །ཞེན་ཆགས་ཁྱིམ་ལ་གནས་པ་རྣམས་དང་བདག་མི་འགྲོགས། །མི་ཆགས་ཐར་ལམ་བགྲོད་པ་དང༌། །ཟང་ཟིང་ནོར་ཆགས་གཉིས་མི་འགྲུབ། །སྡུག་བསྔལ་ཟང་ཟིང་སྤང་བའི་ཕྱིར། །སྒྱུ་མའི་སླུ་བྲིད་ཟས་ནོར་སྤོངས། །གཅིག་པུ་མི་ཡེངས་སེམས་ཉིད་རྙེད། །འཁོར་གཡོག་ཐ་དད་སེམས་ཉིད་སླུ། །ངང་ཉིད་ཀློང་ན་བདེ་བའི་ཕྱིར། །ཐ་དད་འཁོར་ལ་མི་ཆགས་སྤོངས། །གཅིག་པུ་གླིང་ལ་བདེ་སྒྲུབ་དང༌། །ཆེ་དྲེགས་གདན་ལ་བཞུགས་མི་འགྲུབ། །གཞའ་ཚོན་རིས་ཀྱི་གདན་འདིང་བ། །དོན་དང་འགལ་བས་རིས་གདན་སྤོང༌། །ཁྲི་སྟན་མཐོན་པོ་བྱ་བ་འདི། །ཆེ་དྲེགས་བདུད་ཀྱི་སྤྱོད་ཡུལ་ཡིན། །དམ་པའི་དོན་དུ་འགལ་འགྱུར་བས། །མཁར་གྱི་རྩེ་ལ་མི་ཉལ་སྤོང༌། །ཡང་ན་ཤིང་གི་ཁྲིར་བྱས་པའི། །ཁྲུ་གང་ཡན་ཆད་ཉལ་བ་སྤང༌། །ཁྲི་སྟན་བཟང་པོ་བྱ་བ་འདི། །ཆེ་དྲེགས་བདུད་ཀྱི་སྤྱོད་ཡུལ་ཡིན། །དམ་པའི་དོན་དང་འགལ་འགྱུར་བས། །རིན་པོ་ཆེ་ཡི་ཁྲི་སྟན་སྤོང༌། །ཁྲི་སྟན་ཆེན་པོ་བྱ་བ་འདི། །སྲིན་མོ་སྟན་དུ་གདིང་བ་ཡིན། །བླ་གབ་ཆེན་པོ་བྱ་བ་འདི། །སྲིན་པོ་གོས་སུ་གོན་པ་ཡིན། །འཁོར་བའི་སེམས་ཅན་ཕོ་དང་མོ། །མཐོ་རིས་ཐར་པའི་གནས་འདོད་ན། །ཕོ་རྣམས་ཁྲི་སྟན་ཆེན་པོ་སྤོངས། །མོ་རྣམས་བླ་གབ་ཆེན་པོ་སྤོངས། །གཞན་ཡང་རྟ་དང་གླང་ཆེན་ཁྲི་སྤང་དང༌། །ན་ཆུང་རྩེ་འཇོའི་བག་ཁྲི་སྤང་བ་དང༌། །བེག་རྩེ་ཁེ་རྐམ་ཁྲི་དང་རྣམ་པ་གསུམ། །ཡོངས་སུ་སྤང་བར་སྟོན་པས་གསུངས་པ་འོ། ཉིན་མོ་རྣམ་ཤེས་ཡུལ་ལ་ཆགས། །གཡེམ་དང་འདོད་ཆགས་དེ་ཕྱིར་རྒྱུ། །ནུབ་མོ་རྣམ་ཤེས་ནང་དུ་འདུ། །ཞེན་པའི་འདོད་ཆགས་སྐྱེ་ཡིན་རགས། །དེ་ཕྱིར་སེམས་ཉིད་ལོག་པར་རྒྱུ། །འདོད་ཆགས་སྐྱེ་བ་ཤེད་སྨད་ཀྱིན། །སེམས་ཉིད་དོན་ལ་གཏད་པའི་ཕྱིར། །དགོང་གི་དྲོ་ལ་ཆགས་མི་བྱ། །དགོང་ཀའི་དྲོ་ལ་ཆགས་པ་ན། །ལུས་པོ་ཤེད་ཆེ་འདོད་ཆགས་སྐྱེད། །སེམས་ཉིད་དོན་ལ་གཏད་པ་དཀའ། །དེ་ཕྱིར་དགོང་གི་ཁ་ཟས་སྤོང༌། །སྐྱ་རེངས་ཤར་ནས་ཕྱེད་ཀྱི་བར། །དེ་ཡོལ་དུས་སུ་བཟའ་མི་བྱ། །ནད་པ་རྣམས་དང་བཀྲེས་པ་ལ། །དུས་མིན་མེད་པ་ཉིད་དུ་གསུངས། །མང་ཐུན་ཉེན་སྐྱོན་སྤང་བྱར་བསྟན། །ཤ་ཞེས་བྱ་བའི་ཁ་ཟས་འདི། །མི་བཟའ་སྤང་བའི་རྒྱུ་ཡིན་ནོ། །མི་བཟའ་སྤང་རྒྱུ་ཡིན་པ་ལ། །ཁམས་གསུམ་སེམས་ཅན་ཟོ་ཆུ་བཞིན་དུ་བརྒྱུད། །ཕ་མ་བུ་ཚ་ཚང་ཟླ་ལ་སོགས་ཏེ། །གཉེན་གདུང་འབྲེལ་བ་འཁོར་བའི་ཤ་ཡིན་ཏེ། །ཤིན་ཏུ་ཡ་ང་རབ་ཏུ་སྐྱི་འཇིགས་སྤོངས། །བདག་ཉིད་ཤ་ཁྲག་ལུས་སུ་འདུག་པ་ལ། །གཞན་གྱི་ཤ་དང་ཁྲག་ལ་ཟ་བ་ནི། །རབ་ཏུ་ཡ་ང་སྲིན་པོ་ཉིང་ཤ་ཅན། །དེ་དང་དབྱེ་བ་མེད་པས་སྤང་བར་བྱ། །ཤ་ཞེས་བྱ་བའི་མཚན་ཉིད་འདི། །སེམས་ཅན་སྲོག་བཅད་རྒྱུ་ལས་བྱུང༌། །སྙིང་རྗེ་མེད་པས་དམྱལ་བར་ལྟུང༌། །ཤིན་ཏུ་ཡ་ང་མི་བཟའ་སྤོངས། །ཤ་ཞེས་བྱ་བའི་རྒྱུ་རྐྱེན་འདི། །ཕ་མ་གཉིས་ཀྱི་དཀར་དམར་ཡིན། །མིག་གིས་མཐོང་ན་སྐྱི་རེ་འཇིགས། །ལག་ཏུ་བླང་ན་ཡ་རེ་ང༌། །སྣ་ཡི་དྲི་ཚོར་སྐྱུག་རེ་བྲོ། །ལྕེ་ཡི་རོ་ལ་བླངས་ནས་སུ། །ཁོང་དུ་བསྟིམ་པའི་ལུགས་ཅི་ཡོད། །དེ་ཡི་ཕྱིར་ཡང་སྤང་བར་རིགས། །འདོད་ཆགས་སྐྱེད་པའི་རྒྱུ་ཡིན་པས། །ཤིན་ཏུ་སྤང་བའི་རིགས་སུ་གཏོགས། །སེམས་ཅན་མི་མཐུན་ཤིན་ཏུ་རིགས་ནི་མང་བ་ལ། །ཤ་ཟོས་དྲི་དང་ལྡན་པ་དྲི་ངན་པས༌། །གཙང་མའི་ལྷ་རིགས་རྣམས་ཀྱང་མི་འཁོར་འབྲོས་པར་འགྱུར། །གདུག་རིགས་སྲིན་པོ་རྣམས་ཀྱིས་འདེད་ཅིང་བསྐོར་བར་འགྱུར། །སྲིན་གྱི་གྲོགས་ངན་གྲིབ་མས་གོས་པ་ཡིས། །དུག་ལྔའི་རྐ་བསྐྱེད་ངན་སོང་འཁྱམས་པའི་རྒྱུ། །ཟས་སུ་ཁ་ཟས་ཤ་ནི་མི་ཟ་བར། །བདག་ཉིད་གཏན་དུ་སྤོངས་ཤིག་སྟོན་པས་གསུངས། །གཞན་ཡང་ཤ་ཡི་ཉེས་དམིགས་བཤད་བྱ་བ། །མི་བཟའ་བ་ཡི་ཤ་རིགས་བཅུ་དྲུག་ཡོད། །ཉོན་མོངས་འཁོར་བས་བཤོར་བའི་ཤ་མི་བཟའ། །ནོར་ཕྱུགས་ལ་སོགས་རང་གིས་བསྐྱེད་པ་དང༌། །རྟ་དང་གླང་སོགས་དྲིན་ལ་ལན་ལོན་དང༌། །ཁྱི་ཕག་ལ་སོགས་རྒྱུ་མི་གཙང་བ་དང༌། །ཁུ་ཁྲག་རྒྱུ་ཡིན་མི་གཙང་བསྐྱེད་པའི་ཕྱིར། །མགྲེ་ཞིང་སྣུམ་པའི་རོ་ལ་ཆགས་མི་བྱ། །འཁོར་བར་རྒྱུད་ཕྱིར་ཉེ་དྲུང་ཤ་ཡིན་དང༌། །ཕ་མ་ལ་སོགས་གནས་གཅིག་སྐྱེས་པ་དང༌། །ཕུ་ནུའི་ཤ་མིན་ངེས་པ་མེད་པ་དང༌། །སྲོག་གཅོད་ཕྱིར་དང་རང་སོགས་སྲོག་བཅད་དང༌། །རང་གི་ཤ་ཁྲག་གཞན་གྱིས་ལོངས་སྤྱོད་གནོད། །ཤ་ཁྲག་དྲོད་དབུགས་དབང་པོའི་རྟེན་ཡིན་དང༌། །སྙིང་རྗེའི་རྩད་གཅད་སྲིན་པོའི་རིགས་ཡིན་དང༌། །ལྟ་བ་དམན་པས་དོན་དང་མི་ལྡན་དང༌། །ལུས་ཀྱི་དྲོད་སྐྱེ་དབང་པོའི་ཁམས་མི་བདེ། །དུས་མ་ཡིན་པར་བསད་ན་སྡིག་ལས་ཡིན། །ཤ་ཟའི་རང་བཞིན་སྲོག་གཅོད་ལ་མི་འཛེམ། །སྲོག་གཅོད་རང་བཞིན་ངོ་ཚ་ཁྲེལ་མེད་འགྱུར། །དུག་གསུམ་སྐྱེ་བས་དམྱལ་བར་སྐྱེ་བར་འགྱུར། །ཤ་ཟ་རྣམས་ནི་ཁྲ་འམ་གཅན་སྤྱང་ངམ། །ཡི་དྭགས་གདུག་ཅན་གནོད་སྦྱིན་ལྟ་བུར་སྐྱེ། །དེ་ཕྱིར་དེ་རྣམས་མི་བཟའ་སྤང་བར་གསུངས། །མང་ཐུན་བདུད་ཀྱི་ཁ་ཟས་ལ། །བག་མེད་ཟ་བ་སྤང་བར་བྱ། །དུས་ཟད་པ་ཡི་ཤི་ཤ་དང༌། །ཚོང་འདུས་ཁ་འཁོར་ཉོས་ཤ་དང༌། །ཤ་མང་ལ་སོགས་གསོན་ཤ་གསུམ། །སྔོ་རྔད་འདྲ་བས་བཟའ་བར་གནང༌། །དེ་ལྟར་བྱེ་བྲག་ཁྱད་པར་གྱིས། །གནང་དང་བཀག་པའི་རིམ་པ་བསྟན། །སྒོག་ཙོང་ཞེས་བྱའི་ཁ་ཟས་འདི། །མི་བཟའ་སྤང་བའི་རྒྱུ་ཡིན་ནོ། །ཁམས་གསུམ་འཁོར་བའི་སེམས་ཅན་ལ། །ལྷ་རིགས་ཀླུ་རིགས་གཙང་མ་རྣམས། །ཟོས་པའི་དྲི་ལ་ཡ་ང་ནས། །དཔག་ཚད་གཅིག་ཏུ་འཁོར་མི་ནུས། །ལྷ་ཀླུ་བསོད་ལྡན་མ་འཁོར་སྐྱོན་དེ་ཡིས། །འཇིག་རྟེན་མཐུ་དབང་བསོད་ལྡན་དངོས་གྲུབ་ཆུང༌། །དེ་ཡི་ཕྱིར་ན་སྒོག་ཙོང་མི་བཟའ་བར། །སྤང་ཞེས་ཐམས་ཅད་མཁྱེན་པའི་སྟོན་པས་གསུངས། །སྒོག་དང་ཙོང་འདི་ཟོས་པའི་ཉེས་སྐྱོན་གྱིས། །འདུ་བ་རྣམ་བཞིའི་ནད་དུ་མཐུན་པ་ཉུང༌། །ཚེ་ལ་བར་ཆོད་ཡོང་པའི་ཕྱིར་དུ་ན། །སྒོག་དང་ཙོང་གི་ཁ་ཟས་མི་བཟའ་སྤང༌། །བདེ་བར་གཤེགས་པའི་བཞུགས་གནས་ལྷ་ཡི་ཕོ་བྲང་དུ། །ཕྱིན་ནས་དྲི་ངད་པ་ཡི་དྲི་དེས་ཕོག་ན་ཡང༌། །སྐྱེ་བ་ལྔ་བརྒྱའི་བར་དུ་བསེ་དྲི་ཅན་དུ་སྐྱེ། །དེའི་ཕྱིར་སྒོག་ཙོང་ཁ་ཟས་མི་ཟ་གཏན་དུ་སྤོངས། །སྒོག་དང་ཙོང་ཞེས་བྱ་བའི་ཁ་ཟས་འདི། །ཤ་ཁྲག་ལུས་བླང་སེམས་ཅན་ཐམས་ཅད་ལ། །ཚད་དུ་མཉམ་པར་སྲིན་གྱི་གྲོང་ཁྱེར་དག །བརྒྱད་ཁྲི་བཞི་སྟོང་ཡོད་དེ་གྲང་བ་ཡི། །ཤས་ཆེ་རྣམས་ལ་གྲང་ཚད་བསམ་ལས་འདས། །སྒོག་དང་ཙོང་གི་ཁ་ཟས་ཟོས་པ་ན། །སྲིན་གྱི་གྲོང་ཁྱེར་མང་པོ་ཐམས་ཅད་ཀུན། །ལ་ལ་ན་གིན་ལ་ལ་འཆི་བར་འགྱུར། །ན་འཆི་སྡུག་བསྔལ་ཉམས་སུ་མྱོང་བྱེད་ཀྱང༌། །སྒོག་ཙོང་ཤ་ཟས་ཟོས་པའི་སྐྱོན་ལས་བྱུང༌། །སེམས་ཅན་ཕྱི་མས་ཟོས་ཀྱང་རྨོངས་འཐིབས་པས། །བསྲུང་བའི་སྐལ་དང་ལྡན་པ་མ་ཡིན་ནོ། །སྨྲ་བསམ་དབང་དང་ལྡན་པའི་མི་རྣམས་ཀུན། །སྒོག་དང་ཙོང་གི་ཁ་ཟས་བཀག་པ་ན། །ཤིན་ཏུ་བསོད་ནམས་ཆེ་བར་བདག་གིས་བསྟན། །ཐམས་ཅད་མཁྱེན་པའི་སྟོན་པའི་ཞལ་ནས་གསུངས། །དཔེར་ན་ལྷ་རིགས་མེས་ཚིག་ཀྱང༌། །སྒོག་པ་ཟོས་པ་ར་མདའ་ལ། །འོང་པ་མི་དབང་པ་རུ་གསུངས། །དེས་ན་གཞན་ལྟ་སྨོས་ཅི་དགོས། །ནད་ལ་སྨན་པས་བསྒོ་འགྱུར་ན། །གནང་ངོ་དབེན་པར་སྤྱོད་པར་བྱ། །དེའི་དྲི་ཆགས་པ་བྲལ་བ་དང༌། །གསས་ཁང་ལ་སོགས་འགྲོ་བར་བྱ། །འབྲུ་བཙོས་ཕབ་དང་སྦྱར་བའི་ཆང༌། །རྒུན་འབྲུམ་བུར་ཤིང་ལ་སོགས་ཆང༌། །སྦྲང་རྩི་མ་བཏུལ་སྦྱར་བའི་ཆང༌། །མྱོས་འགྱུར་ཉེས་སྐྱོན་ཀུན་གྱི་རྒྱུ། །ཆང་ཞེས་བྱ་བའི་ཁ་ཟས་འདི། །མི་བཟའ་སྤང་བའི་རྒྱུ་ཡིན་ནོ། །མི་བཟའ་སྤང་རྒྱུ་ཡིན་པ་ལ། །སྡུག་བསྔལ་ལས་ཀྱིས་ཁམས་གསུམ་འཁོར། །ཆ་གཅིག་འདི་ཡི་རྒྱུ་ལས་བྱུང༌། །དེ་ཡི་ཕྱིར་ཡང་སྤང་བ་འོ། །སེམས་ཉིད་དོན་ལ་མི་མཉམ་པར། །དྲན་པ་མང་པོ་སྐྱེ་བ་འབྱུང༌། །ཡེ་ཤེས་རྩལ་དྲུག་སྐྱེད་ཙམ་ན། །གཏི་མུག་གཉིད་དུ་འཐིབས་པ་འབྱུང༌། །དག་པའི་ཙོག་བུར་འདུག་ཙམ་ན། །རོ་ཉལ་རེངས་འཕྲ་བྱེད་པ་འབྱུང༌། །དམིགས་པའི་ཡུལ་ལ་ངེས་ཙམ་ན། །མི་ཆགས་འཆལ་བ་འབྱུང་བ་དང༌། །ཞི་གནས་བག་དང་ལྡན་ཙམ་ན། །བག་མེད་སྤྱོད་འཆལ་བྱེད་པ་འབྱུང༌། །ལྷ་ཡི་སྙིང་པོ་རྫོགས་ཙམ་ན། །བདུད་ཀྱི་ཟུག་རྔུ་རྒྱུ་བ་འབྱུང༌། །སློབ་དཔོན་བླ་མ་རྒྱུད་དགྲོལ་ལ། །མངན་སེམས་ལྐོག་འཕྱས་ལོངས་འདོགས་འབྱུང༌། །གྲལ་རོགས་སློབ་བུ་འཁོར་འདབས་ལ། །ངོ་རྔན་སླུ་བྲིད་ལོག་ཚིག་འབྱུང༌། །ཡེ་ཤེས་སེམས་ལ་གསལ་འདེབས་ན། །དུག་ལྔའི་མེ་འབར་ཤིང་སྣོན་འབྱུང༌།འཕྲུལ་ངག་བཀའ་རྒྱུད་བོན་སྟོན་ན། །རློམ་སེམས་གཡོ་སྒྱུ་སྤྱོད་པ་དང༌། །ཟབ་མོའི་ཁྲིམས་ཉིད་དག་པ་ལ། །སླུ་བའི་འཆལ་བ་འཕྲོ་འདུ་འབྱུང༌། །བསླབ་པའི་སྡོམ་པ་སྲུང་ཙམ་ན། །ཁྲེལ་མེད་ངོ་ཚ་མེད་པ་འབྱུང༌། །བཞི་བརྒྱ་རྩ་བཞིའི་ནད་རྣམས་ཀྱང༌། །སྐྱེད་པའི་རྒྱུ་རུ་འགྱུར་བ་འབྱུང༌། །ཚེ་ལ་བར་ཆོད་མི་འོང་གིན། །དགེ་བའི་ཚོགས་རྣམས་སོག་ཙམ་ན། །བར་ཆད་ན་ཚ་མང་བ་ཡང༌། །འདི་ཡི་རྒྱུ་ལས་འབྱུང་བ་འོ། །གཟབ་པའི་ཚུལ་དང་ལྡན་ཙམ་ན། །མི་གཟབ་སྨྱོ་བ་དར་བ་འབྱུང༌། །ངེས་པའི་དོན་དང་ལྡན་ཙམ་ན། །མི་ངེས་ལོག་པར་བརྩོན་པ་འབྱུང༌། །མི་ཆགས་སྦྱིན་པ་གཏོང་ཙམ་ན། །ཆགས་འཁོར་ཉོན་མོངས་སྐྱེ་བ་འབྱུང༌། །ཐར་པའི་ཚུལ་ཁྲིམས་སྲུང་ཙམ་ན། །འཁོར་བར་ལོག་སེམས་ལྡང་བ་འགྱུར། །དག་པའི་བཟོད་པ་སྒོམ་ཙམ་ན། །མི་བཟོད་སྒྱུ་མའི་སླུ་བྲིད་རྒྱུ། །དོན་ལ་བརྩོན་འགྲུས་སྐྱེད་ཙམ་ན། །དོན་མེད་ལས་ལ་བརྩོན་གྱིན་འགྲུས། །མཉམ་པར་བསམ་གཏན་གནས་ཙམ་ན། །འཁོར་བར་བྱུང་ཚོར་འབྱུང་བ་དང༌། །སྟོབས་མཆོག་ཐང་ཆོད་བྱུང་ཙམ་ན། །རྒྱུ་སྙོམས་ཤེད་སྨད་འཁྲུལ་པ་འབྱུང༌། །སྙིང་རྗེ་ཚད་མེད་སྐྱེད་ཙམ་ན། །བདག་དང་གཞན་དུ་རིས་འབྱེད་འབྱུང༌། །སྨོན་ལམ་དབང་གིས་ཐང་ཆོད་ན། །ཐེ་ཚོམ་ཡིད་གཉིས་ཟ་བ་འབྱུང༌། །ཐབས་ཀྱི་དོན་ལ་ལག་ཁྲེམས་ན། །བར་ཆོད་འཁོར་བའི་ལོག་ཐབས་འབྱུང༌། །ཤེས་པས་ཤེས་རབ་སྦྱོང་ཙམ་ན། །མི་ཤེས་འཆལ་བ་སླུ་བ་འབྱུང༌། །ཆང་ཞེས་བྱ་བའི་ཁ་ཟས་འདི། །མཐོ་རིས་ཐར་པའི་སྒོ་འགེགས་ཡིན། །ངན་སོང་འགྲོ་བའི་གཏིང་འཕུལ་ཡིན། །དམ་པའི་དོན་ལས་འགལ་བས་སྤོངས། །དེ་ལྟར་ཉེས་སྐྱོན་ཀུན་འབྱུང་བས། །ཁོང་དུ་བསྟིམས་པ་ཅི་སྨོས་ཀྱི། །གཞན་ལ་སྦྱིན་པར་བྱ་བ་འམ། །རང་གི་ལག་ཏུ་བླང་མི་བྱ། །མྱོས་པའི་ཆུ་ནི་བག་མེད་སྤྱོད་པའི་གཞི། །སུ་ཡིས་འཐུང་བ་ངན་སོང་རྒྱུ་སོག་སྟེ། །སྡིག་སྒྲིབ་ཉེས་ཆེ་སྡིག་པའི་རྩ་བ་འདི། །རྩ་མཆོག་གིས་ཀྱང་བླང་པར་མི་བྱ་འོ། །གཞན་ཡང་ཆང་འཐུང་ཉེས་དམིགས་བསྟན་པ་ནི། །སུམ་ཅུ་རྩ་དྲུག་ཡོད་པས་རིགས་པར་བྱ། །ཚེ་འདིའི་ནོར་ཟད་ནད་ཀྱི་གཞིར་འགྱུར་དང༌། །འཐབ་དང་མཚང་འདྲུ་རྩོད་པ་འཕེལ་བ་དང༌། །སྦ་བའི་གནས་སྟོན་མི་སྙན་བསྐྱེད་པ་དང༌། །ཤེས་རབ་ཡོངས་སུ་ཉམས་པར་བྱེད་པ་དང༌། །ལོངས་སྤྱོད་མ་ཐོབ་པ་རྣམས་མི་འཐོབ་དང༌། །མི་འདོད་པ་ཡི་ལོངས་སྤྱོད་ཐོབ་པ་དང༌། །གསང་བའི་གནས་རྣམས་སྨྲ་བར་བྱེད་པ་དང༌། །ལས་སུ་བྱ་རྣམས་ཡོངས་སུ་ཉམས་པ་དང༌། །མྱ་ངན་སྐྱེད་པའི་གཞིར་རྩར་འགྱུར་བ་དང༌། །ཕ་མ་དགེ་སྤྱོད་བྲམ་ཟེར་འཛིན་མི་འགྱུར། །རིགས་ཀྱི་གཙོ་ལ་རིམ་འགྲོ་མེད་པར་འགྱུར། །གཡུང་དྲུང་བོན་ལ་གུས་པར་མི་འགྱུར་ཞིང༌། །བོན་དང་དགེ་སྡིག་སྲུང་ལ་གུས་མི་འགྱུར། །སྡིག་པའི་གྲོགས་པོ་ཡོངས་སུ་འཛིན་པར་འགྱུར། །གཤེན་རབ་རྣམས་སྤོང་ངོ་ཚ་མེད་པར་འགྱུར། །ཁྲེལ་འཛེམ་མེད་དང་དབང་པོའི་སྒོ་འགག་འགྱུར། །བུད་མེད་རྣམས་ལ་ཤེས་པ་བག་མེད་དང༌། །སྐྱེ་བོ་མང་པོ་རྣམས་དང་མི་མཐུན་དང༌། །སྣག་གི་གཉེན་འཚམས་རྣམས་ཀྱིས་སྨད་པར་འགྱུར། །ཡེ་ཤེས་བོན་རྣམས་ཡོངས་སུ་སྤོང་བ་དང༌། །མཁས་པ་རྣམས་ནི་ཡིད་ལ་མི་འཇོག་དང༌། །བག་ཡོད་བྱ་བའི་ལས་ལ་གཡེལ་བར་བྱེད། །མྱ་ངན་འདས་ལ་རིང་དུ་འགྱུར་བ་དང༌། །མྱོས་པར་བྱེད་པས་ཤེས་བཞིན་དྲན་པ་ཉམས། །མོས་པར་འགྱུར་བ་ལ་སོགས་གཡེལ་བར་བྱེད། །ལུས་ཞིག་ཚེ་འཕོས་ངན་སོང་གནས་སུ་འགྱུར། །དེ་ཡི་ནང་ནས་དམྱལ་བར་སྐྱེ་བ་ཡིན། །དེ་ཕྱིར་ཤིན་ཏུ་སྤང་བར་བྱ་བའོ། །ས་ལེ་སྦྲམ་ནི་གསེར་ཡིན་ཏེ། །དངུལ་ཞེས་བྱ་བ་དངུལ་ཉིད་དོ། །ཞེན་ཆགས་སྤང་ཕྱིར་དཀའ་ཐུབ་ཀྱིས། །གསེར་དངུལ་ལག་ཏུ་མི་བླང་ངོ༌། །གཞན་ཡང་རིན་ཆེན་གསེར་ཕོར་དངུལ་ཕོར་འདི། །མིག་གི་མཐོང་ན་ཞེན་པའི་འདོད་ཆགས་སྐྱེ། །ལག་ཏུ་བླངས་ན་ཆེ་དྲེགས་བདུད་དང་འདྲ། །དམ་པའི་དོན་ལས་འགལ་བས་མི་ལེན་སྤང༌། །གོས་ཟོང་ལམ་རྒྱགས་ནད་པའི་སྨན་ཟོང་དང༌། །དགེ་བའི་ཆ་རྐྱེན་སེམས་ཅན་དོན་ཆེད་དང༌། །མཆོད་པའི་རྫས་དང་སྡེ་པའི་སྤྱི་ཆེད་ཕྱིར། །གསེར་དངུལ་བླངས་པས་ཉེས་པར་མི་འགྱུར་རོ། །སློང་ཁྲོ་ཁེ་སྤོགས་ཚོང་སོགས་དང༌། །ལོག་འཚོ་ཉེས་བྱས་ཡིན་པར་གསུངས། །དགོས་ཆེད་ཆེ་ན་ཉེས་པ་མེད། །ཚད་ལྡན་དགའ་བའི་ཚིག་གིས་སྦྱར། །དུད་འགྲོའི་སྤུ་སླུབ་དར་ཟབ་དང༌། །ལྷབ་ལྷུབ་རེ་འབྲི་རྩི་མའི་གོས། །རིན་ཆེན་རྒྱན་སོགས་ཁ་དོག་བྱུག །དྲི་རྣམས་འདོགས་དང་བྱུག་པ་ནི། །ཆགས་ན་འཁོར་བར་ལྟུང་བ་ཡིས། །རྒྱན་ལ་ཆགས་པ་སྤང་པར་བྱ། །ནད་རྣམས་ཞི་བར་བྱ་བ་དང༌། །རིམས་སོགས་སྲུང་ན་ཉེས་པ་མེད། །དཔུང་པ་གཡོན་ལ་གདག་བྱ་སྟེ། །གནོད་པ་ཞི་ནས་བཀྲོལ་ལ་བཞག །མེ་ལོང་བཞིན་ལྟ་སོགས་ཐོག་སྣུམ། །རྨ་ལ་ལྟ་སོགས་ཉེས་པ་མེད། །བྲོ་དང་གླུ་དང་གར་དག་དང༌། །རོལ་མོ་དང་ནི་དུས་མིན་སྒྲ། །དྲེགས་ཤིང་ཆགས་པ་སྐྱེ་འགྱུར་ཏེ། །སྡོམ་ཅན་རང་ངམ་གཞན་མི་བྱ། །མཆོད་དང་བསྟོད་པ་བྱ་ཕྱིར་དང༌། །བསླབ་ཕྱིར་དབེན་པར་ལྟུང་བ་མེད། །མཆོང་རྒྱུགས་ལྟ་གད་ཆུ་རྩེད་སོགས། །ཕྱོགས་མཐུན་ནད་པ་དག་ལ་གནང༌། །སྐྱེ་བའི་རྒྱུན་བཅད་ཕོ་མོའི་སྲེད་ལེན་སྤོངས། །དམ་པའི་དོན་ལ་སེམས་གཏད་རབ་ཏུ་བྱུང༌། །བརྩོན་འགྲུས་སྟོབས་ལྡན་ཚུལ་ཁྲིམས་ངང་དང་ལྡན། །འཁོར་བའི་རྩད་བཅད་ཕོ་མོའི་རེག་པ་ཞི། །སྤྱིན་དང་མར་འདྲེས་གཉིས་ཀའི་མཐུ་ཉམས་བཞིན། །གནས་གཅིག་འཚོགས་འདུག་རེག་པའི་དོན་ལ་འགལ། །རྒྱལ་པོ་དམངས་དང་ཁ་ལག་མི་འདྲེས་བཞིན། །དབེན་ལ་ཉམས་དགའ་གནས་རིགས་སོ་སོར་ཕྱེད། །དམ་པའི་དོན་ལས་མི་འགལ་མཐར་རུ་ཕྱིན། །གནས་གཅིག་མི་འདུག་ལམ་གཅིག་མི་འགྲོ་ཞིང༌། །ལས་གཅིག་མི་བྱ་རེག་པར་མི་བྱ་སྟེ། །མོ་དང་རྒོན་མར་ཞོན་པར་མི་བྱ་འོ། །ས་བོན་ཆུང་ངུས་འབྲས་བུ་ཆེར་བསྐྱེད་བཞིན། །སྡུག་བསྔལ་ཆུང་ངུས་བདེ་བ་ཆེན་པོ་བཙལ། །ལྷ་རྣམས་ལོངས་སྤྱོད་གཡེང་བས་ལྟུང་བ་བཞིན། །གང་ཟག་རྟེན་ལ་དགའ་བས་དོན་མི་འགྲུབ། །རི་དྭགས་སྨས་མ་བཞིན་དུ་གཅིག་པུ་ཉིད། །ནགས་ཚལ་རི་ཕུག་དུར་ཁྲོད་དགོན་པར་འདུག །རྨི་ལམ་མ་འགྱུར་བར་དུ་གྲོགས་ལ་བསྟེན། །ཐབས་ལ་མཁས་པས་སྒྲིམ་ལ་དགེ་སྤྱོད་བྱ། །སྡོམ་པ་ངོ་ལྐོག་ཅན་དུ་བྱ་བ་མིན། །ལྟ་སྤྱོད་གཉིས་ཀའི་མི་འཆལ་ཚད་གཅིག་བཟུང༌། །འོན་ཏང་བདུད་དང་སྲིན་པོས་བར་མི་ཆོད། །རྨི་ལམ་འགྱུར་ཞིང་བསྲུང་བྱའི་སྡོམ་པ་ལ། །ངོ་ལྐོག་མེད་ན་རང་རྐྱ་ཐུབ་པ་ཡིན། །འགྲོ་བ་གཞན་ཡང་ཐར་པར་འདྲོངས་པར་འགྱུར། །གང་ཞིག་གནང་མེད་དེ་བཞིན་བཀག་མེད་པ། །དེ་ནི་གསུངས་པའི་རྗེས་མཐུན་བརྟགས་ཏེ་བཟུང༌། །འདུལ་བ་མདོར་བསྡུས་ཤེས་བྱ་སྒྲོན་མ་དང༌། །འདྲ་བ་གཞན་འདི་བདེ་བར་གཤེགས་པས་གསུངས། །ཚུལ་ཁྲིམས་སྲུང་བ་མ་འགགས་ཉམས་ཞིག་མེད། །རྒྱུ་དང་འབྲས་བུ་བསྲུང་བྱ་སྲུང་བྱེད་རྣམས། །རྨི་ལམ་ལ་སོགས་སྒྱུ་མའི་དཔེ་བརྒྱད་དམ། །ནམ་མཁའ་རྣམ་པར་དག་པའི་ངོགས་བཞིན་དུ། །སྣང་ལ་རང་བཞིན་མེད་པར་ཤེས་པ་འམ། །དམིགས་པ་མེད་པའི་ངང་གིས་ཟིན་པ་སྟེ། །ཐམས་ཅད་སྟོང་པ་ཉིད་དུ་ཤེས་པར་བྱ། །སྣང་སྟོང་ཟུང་འཇུག་ཡང་དག་རྫོགས་པའི་ལམ། །ཚུལ་ཁྲིམས་རྣམ་པར་དག་པའི་སེང་གེ་ལྟ་བུ་དེས། །ཉམས་ཞིག་ཝ་འདྲ་དེ་ལ་མཆོད་པའི་ཡུལ་མིན་པས། །ལུས་ངག་ཡིད་གསུམ་ལོག་ན་ཉམས་པ་ཆེན་པོ་སྟེ། །དཔེར་ན་རྫ་ཆག་འཕྲོ་བཞིན་སྐོང་པ་རབ་རུ་དཀའ། །སྦལ་པ་ཉུང་མ་རྨ་ཅན་གསེབ་ཏུ་ཞུགས་པ་ཡིས། །ཡོ་རུལ་གཏོང་བ་བཞིན་དུ་གཞན་ལ་གནོད་པར་འགྱུར། །ཡེ་ཤེས་སྤྱན་དང་སྙན་གྱིས་བརྟག་པར་མི་བྱ་སྟེ། །སྐྱེ་བོས་མཐོང་ཐོས་དོགས་པ་བཞིན་དུ་གསུམ་གྱིས་ངེས་འགྱུར་ན། །ལུང་པ་གཅིག་གི་ཆུ་ལ་མི་བཏུང་མཐའ་རུ་དགར་བའི་རིགས། །ཚུལ་ཁྲིམས་ཉམས་ལ་བཀུར་སྟི་མི་བྱ་དེ་དང་འགྲོགས་པ་དང༌། །ལོངས་སྤྱོད་མི་བྱ་ཉེས་རྩོམ་ཁྱིམ་སུན་འབྱིན་པ་དེ་བཞིན་ནོ། །བརྩེ་བས་རྗེས་སུ་བཟུང་བ་ཡང་ཡང་བྱས་པས་མ་བཟློག་ན། །ལོངས་སྤྱོད་ཀུན་དང་ཕྲལ་ཞིང་བསྙེལ་བར་བྱའོ། །རོ་དང་འདྲ་བས་གཞན་དུ་མི་གནས་བསྟེན་ན་ལྟུང་བ་འབྱུང༌། །ཕ་དང་མ་དང་མཁན་པོ་སློབ་དཔོན་ནད་པ་དེ་དག་ནི། །ཚུལ་ཁྲིམས་ཉམས་པར་ཟད་ཀྱང་བཀུར་སྟི་བྱ་བར་གསུངས་པ་འོ། །ཐུགས་དམ་རྩ་བར་བསྐང་དང་སྤྱི་རུ་བཤགས། །མཁན་སློབ་ལ་སོགས་རྣམ་པར་དག་པ་དང༌། །ཚུལ་ཁྲིམས་རྫོགས་དང་ལྟུང་དང་མཐུན་པ་ཡི། །སྐྱོན་མེད་འགའ་འམ་གཅིག་ལ་ཅི་རིགས་བར། །སྡོམ་ལྡན་ཤེས་པ་རང་བཞིན་གནས་པ་དང༌། །ལེགས་པར་ཤེས་ཤིང་རྗེས་སུ་དྲན་པ་དང༌། །མྱ་ངན་འདའ་བའི་བསམ་པ་བརྟན་པོ་ཡིས། །​
བསམ་པ་དག་པས་བཤགས་པར་འདོད་པ་དེས། །སྔ་མ་ལ་འགྱོད་ཕྱིན་ཆད་སྡོམ་པ་ཡིས། །རང་གི་རྒྱུད་ལ་ལྟུང་བ་གང་བྱུང་དེ། །ཆོ་ག་ཡན་ལག་ཚང་བས་བཤགས་ཤིང་གསོ། །སྔ་མའི་སྡིག་སྤྱོད་ཕྱི་ནས་སྡོམ་པས་གསོ། །རྟོག་ཉུལ་ཤེས་བྱས་ཕྱག་རྒྱ་སྙིང་པོ་བརྗོད། །དགེ་བ་རྒྱ་ཆེར་སྤེལ་ལ་བསྐང་བཤགས་བྱ། །དེ་ལས་འདས་ན་ལྟུང་བྱེད་ཉུ་ལེ་མས། །ལས་ཀྱི་ལྕགས་ཀྱུས་བཟུང་སྟེ་ན་རག་སྐན། །ཡིད་ལ་བསམས་ཤིང་ངག་ལ་ཐུབ་པ་ནི། །གཙོ་བོ་བཞི་ལ་མཐོལ་བཤགས་བྱ་ལ་བསྲུང༌། །ངག་ཏུ་བསྒྲགས་ཀྱང་ལུས་ཀྱི་མ་བྱས་ན། །ལྷ་གཤེན་བརྒྱ་ལ་མཐོལ་བཤགས་བྱ་ལ་བསྲུང༌། །རྩ་བའི་ཕམ་པ་བྱུང་བའི་ཉམས་པ་ཆེན་པོ་དེས། །གལ་ཏེ་འགྱོད་པ་དྲག་པོ་ཡང་དག་ཕྱིས་སྐྱེས་ནས། །སྨད་པ་བཅུ་གསུམ་བྱས་ནས་དག་པའི་ཁྲིམས་བསྐྱར་ན། །སྐྱེ་བ་ལྔ་བརྒྱ་འཁོར་ནས་ཚོགས་ཀྱི་ལམ་སྒོར་སྐྱེ། །དད་པ་ཤེས་རབ་སྟོབས་དང་མི་ལྡན་པའི། །བློ་དམན་གང་ཟག་ཐེག་ཆེན་སེམས་བསྐྱེད་དང༌། །སྡིག་པའི་གྲོགས་བསྟེན་འགལ་བའི་རྐྱེན་དང་འཕྲད། །རྩ་བ་ཡན་ལག་ཚུལ་ཁྲིམས་ཉམས་ཞིག་འགྱུར། །རྫ་ཆག་སྦལ་པ་ཉུང་ཡོ་རུལ་བ་ལྟར། །རང་དང་གཞན་ལ་ཉེས་སྐྱོན་ཐམས་ཅད་འབྱུང༌། །ཚེ་འདིར་ཡིད་དུ་མི་འོང་སྣ་ཚོགས་དང༌། །བསམ་པ་སྨོན་ལམ་གང་ཡང་འགྲུབ་མི་འགྱུར། །མཐུ་དབང་བསོད་ནམས་དངོས་གྲུབ་བྱིན་རླབས་ཆུང༌། །ནད་མང་ཚེ་ལ་བར་ཆོད་འོང་བ་དང༌། །སྙན་པའི་བ་དན་སོགས་ལས་ལོག་པར་འགྱུར། །དེ་ལས་སོགས་པའི་ཉེས་སྐྱོན་ཐམས་ཅད་འབྱུང༌། །ཕྱི་ནས་མི་ལུས་ཐོབ་ཀྱང་དབང་པོ་ཉམས། །བསེ་དྲི་ཅན་དང་གང་སྐྱེས་སླུ་བ་འབྱུང༌། །བདེ་འགྲོ་མི་ཐོབ་ངན་སོང་གནས་སུ་འཁྱམས། །དམྱལ་བར་སྐྱེ་སྟེ་ལྡུམ་རྭའི་སྐྱེད་ཤིང་བཞིན། །ཤེས་ཆེ་དད་པར་ལྡན་པའི་སྐྱེས་བུ་ཡིས། །རི་དྭགས་སྨས་མ་བཞིན་དུ་གཅིག་བུ་འམ། །རང་རང་སྡེ་ལ་གནས་ཤིང་མཐུན་རྐྱེན་བསྟེན། །རྩ་ལག་ཉམས་མེད་ཚུལ་ཁྲིམས་རྣམ་པར་དག །ཆབ་རོམ་དགུན་གཞུའི་རྒྱུད་དང་ལྗོན་ཤིང་བཞིན། །​
འགྱུར་ལྡོག་མེད་པའི་ཡོན་ཏན་ཐམས་ཅད་རྒྱས། །རྒྱུད་ལ་ལྟ་སྒོམ་མ་ནོར་དོན་འབྱུང་ཞིང༌། །བསམ་པ་སྨོན་ལམ་འགྲུབ་ཅིང་ལྷ་ཀླུ་སོགས། །འཇིག་རྟེན་པ་ཡི་སྡོངས་གྲོགས་བྱེད་པ་དང༌། །བྱོལ་སོང་རིག་པ་ཅན་གྱིས་བསྙེན་བཀུར་བྱེད། །ཚེ་འདིར་མཐུ་དབང་བསོད་ནམས་དངོས་གྲུབ་འབྱུང༌། །ནད་ཉུང་ཚེ་རིང་བར་དུ་གཅོད་མི་ཚུགས། །སྙན་པའི་བ་དན་འཇིག་རྟེན་ཀུན་དུ་གྲགས། །ཟས་ནོར་ལོངས་སྤྱོད་འདུ་བར་གྱུར་པ་དང༌། །སྔ་བར་གནོད་སྐྱེལ་འགྲན་པར་གྱུར་པ་ཡང༌། །ཕྱི་ནས་ཕན་འདོགས་འཁུར་བར་འགྱུར་བ་དང༌། །བཀྲག་དང་གཟི་མདངས་བྱིན་དང་ལྡན་པ་དང༌། །ཚེ་འདི་སེམས་བདེ་བདེ་བར་གཉིད་ལོག་ཅིང༌། །བདེ་བར་སད་ཅིང་རྨི་ལམ་བཟང་པོ་རྨི། །ཀུན་གྱི་ཡིད་འོང་འཆི་ཁར་འགྱོད་མེད་བདེ། །སྔར་བྱས་སྡིག་པ་ཐམས་ཅད་འབྱང་བ་དང༌། །ལྷ་མིའི་ལུས་ཐོབ་ཐར་པ་རིམ་པས་ཐོབ། །དཀའ་བ་ཐུབ་པས་ལུས་ཀྱི་ཤེད་སྨད་ནས། །སེམས་ལ་ཉོན་མོངས་མི་འབྱུང་ཡེ་ཤེས་སྐྱེ། །ལུང་ནས་བཟོད་ཐོབ་ངན་སོང་མི་ལྟུང་སྟེ། །དྲོད་སྙེད་སེམས་ཀྱི་འབྲས་བུ་ཐོབ་ཅེས་འབྱུང༌། །སྟོན་པའི་འཁོར་ལ་རྒྱ་ཆེ་གྲངས་མང་ཡང༌། །དད་པ་ཤེས་རབ་ལྡན་པའི་དྲང་སྲོང་ལ། །སྙིང་རྗེ་མ་དང་ལྡན་པས་ཆེན་པོར་འགྱུར། །གཞན་དོན་མཐར་ཕྱིན་རང་དོན་རྩེ་རུ་ཆིབ། །ལྟ་བ་ཡས་ཕུབ་སྤྱོད་པ་མས་ཡར་འཛེག །སྙིང་རྗེས་གཞི་བཟུང་ཕ་རོལ་ཕྱིན་བཅུ་སྤྱད། །དེ་བཞིན་དོན་དང་ལྡན་པའི་སྐྱེས་བུ་ནི། །སྐྱེ་བ་གཅིག་གི་ཐར་པའི་འབྲས་བུ་ཐོབ། །གཙང་གཙུག་དགེ་བསྙེན་ལྔ་དང་བཅུ་ལ་སོགས། །དྲང་སྲོང་སྐྱེ་བ་གཅིག་གིས་མངོན་སངས་རྒྱས། ཚུལ་ཁྲིམས་ཕ་རོལ་ཕྱིན་པའི་བསླབ་བྱ་རྒྱ་མཚོ་ལས། །རྨོངས་པ་བདག་གིས་ཆུ་ཐིགས་ཙམ་གོ་གང་ཡིན་པ། །རང་དང་དམན་པ་རྣམས་ལ་ཕན་སྲིད་སྙམ་པ་ཡིས། །ལུས་དང་ངག་ཡིད་དག་པས་བརྩོན་ཕྱུང་འདི་བསྡེབས་པས། །ཉེས་འགྱུར་ཐམས་ཅད་མཁྱེན་དང་དེས་གསུངས་དེ་སྲས་དང༌། །རྗེས་འབྲང་མཁས་པར་གྱུར་པ་རྣམས་ལ་བཟོད་པར་གསོལ། །དཀའ་བ་དང་དུ་བླངས་ཤིང་འབད་པའི་ཤུགས་ཕྱུང་ནས། །གཞུང་འདི་བཀོད་པའི་དགེ་བ་ཅི་མཆིས་དེ་དག་གིས། །ཁམས་གསུམ་འཁོར་བའི་སེམས་ཅན་མུན་ནག་གནས་པ་རྣམས། །ཚུལ་ཁྲིམས་ཕ་རོལ་ཕྱིན་པའི་སྒྲོན་མེས་གསལ་བྱས་ཏེ། །ཐར་པའི་ལམ་མཆོག་དེ་ལ་བགྲོད་ཅིང་དྲངས་ནས་ཀྱང༌། །སྒྲིབ་གཉིས་བྱང་ཞིང་ཚོགས་གཉིས་རབ་རྫོགས་བོན་སྐུ་ཐོབ། ལོངས་སྐུ་སྤྲུལ་སྐུས་འགྲོ་རྣམས་ཐར་པར་རབ་འདྲེན་ཅིང༌། །​
འཁོར་བ་མ་སྟོངས་བར་དུ་ཐུགས་རྗེའི་རྒྱུན་འབྱུང་ཤོག །བསམ་པ་དག་པས་བརྗོད་པ་གང་དེ་ཇི་བཞིན་དུ། །མཆོད་འོས་གོང་མའི་ཐུགས་རྗེས་བཟུང་ནས་འགྲུབ་པར་ཤོག། །འདུལ་བ་ཀུན་ལས་བཏུས་པ་རྫོགས་སོ། །དགེ་བར་གྱུར་ཅིག།།། །།

འདུལ་མདོར་བསྡུས།

འདུལ་བ་མདོར་བསྡུས་ཀྱི་གཞུང་བཞུགས་སོ།།

སྐྱེ་མེད་བོན་སྐུ་གཟུགས་སྐུ་དང༌། །བདེན་གཉིས་ཟུང་འབྲེལ་འཕྲུལ་ངག་བོན། །གཡུང་དྲུང་སེམས་དཔའི་ཚོགས་ལ་ཡང༌། །གུས་པ་ཆེན་པོས་ཕྱག་བྱ་སྟེ། །ཐར་པ་རིམ་པས་བགྲོད་པ་ཡི། །སྤྱོད་པ་མས་འཛེགས་ཚུལ་ཁྲིམས་ཀྱི། །རྣམ་དབྱེ་གང་གིས་གསུངས་པ་ཉིད། །གོ་དོན་མདོར་བསྡུས་བདག་གིས་བཤད། །འཇིག་རྟེན་སེམས་ཅན་གྲངས་མང་ལ། །ལྟ་སྤྱོད་དགེ་སྡིག་གཉིས་ལས་མེད། །རྒྱུ་འབྲས་བདེ་སྡུག་ཁྱད་པར་ལས། །ཡིད་གཉིས་སྤངས་ཏེ་བརྩོན་པས་སྤྱད། །སྤྲུལ་སྐུ་གཤེན་རབ་བསྟན་པ་ལ། །ལས་འཕྲོ་སྐལ་ལྡན་དད་པ་ཡིས། །རབ་ཏུ་བྱུང་ནས་བསླབ་བྱ་རྣམས། །འཁྱག་པ་དབང་ཐེབས་བཞིན་དུ་བསྲུང༌། །སྒྲ་མི་སྙན་གྱི་མི་དག་དང༌། །ལྷ་རིགས་རྟེན་དུ་མི་རུང་བའོ། །མི་ཁོམ་གནས་བརྒྱད་སྤང་པ་དང༌། །ཕོ་མོའི་རིགས་སུ་ངེས་པས་བརྟེན། །བློ་ཚད་དད་པའི་སྟོབས་དང་སྦྱར། །ཁྱིམ་པ་རབ་བྱུང་སྡེ་རིགས་དབྱེ། །གང་ཞིག་རང་ལས་ཐོབ་པ་དང༌། །བདེར་གཤེགས་དེ་ཉིད་རྟེན་ལས་སོ། །ཚུལ་ཁྲིམས་ལྡན་དང་དེ་ཉིད་མཁས། །གཞན་དོན་ནུས་དང་མཛད་ལས་བླང༌། །རང་ཉིད་བསམ་དག་ཚད་ལྡན་ཡུལ། །ཆོ་ག་ཡོངས་སུ་རྫོགས་པ་ཡིས། །སྲུང་བའི་སེམས་ནི་ཐོབ་པ་ལ། །ཚུལ་ཁྲིམས་ཕ་རོལ་ཕྱིན་པ་རྫོགས། །བསླབ་པ་ཕུལ་དང་ཚེ་འཕོས་དང༌། །རྩ་བ་ཆད་དང་མཚན་མོ་འདས། །མཚན་གཉིས་ཅིག་ཆར་བྱུང་བ་ནི། །སོ་སོ་ཐར་པའི་སྡོམ་པ་གཏོང༌། །ཤེས་ཆེ་དད་ལྡན་སྡོམ་པ་རྣམས། །འདི་རུ་མ་བསྟན་གཞན་དུ་བལྟ། །གཙང་མ་གཙུག་ཕུད་བསླབ་བྱ་གང༌། །རབ་ཏུ་རྣམ་པར་དབྱེ་བར་བྱ། །རང་བཞིན་དང་ནི་བཅས་པ་ཡི། །ཁ་ན་མ་ཐོ་བ་ཉིད་དང༌། །འདུ་ཤེས་གཙོ་དང་དངོས་པོ་གཙོ། །དངོས་པོ་གཞན་དུ་མ་འགྱུར་བ། །སྡོམ་པ་ལྡན་སེམས་མ་ཉམས་པས། །རྨི་ལམ་མ་ཡིན་སྔ་ཕྱི་ལ། །ཡན་ལག་རྫོགས་པ་ལས་སོགས་ཀྱིས། །ལྟུང་བའི་བྱེ་བྲག་རྣམ་པར་བཞག།སྲོག་གཅོད་མ་བྱིན་ལེན་པ་དང༌། །མི་ཚངས་སྤྱོད་རྫུན་རྩ་བ་བཞི། །མི་དང་གཞན་ཉིད་ཡིན་པ་ལ། །འཁྲུལ་པ་མེད་པའི་གསོད་སེམས་དང༌། །ལུས་དང་ངག་གི་རེག་བྱེད་ཀྱིས། །དེ་ཡི་རྐྱེན་གྱིས་དེ་ཉིད་ཤི། །ཕ་མ་ལ་སོགས་མིར་ཆགས་པ། །ཞེ་སྡང་ལ་སོགས་ཉོན་མོངས་ལྔ། །རང་ངམ་གཞན་གྱི་ཐབས་རྣམས་ཀྱིས། །བསད་ན་ལྟུང་བ་ཆེན་པོར་འགྱུར། །རང་དང་བྱོལ་སོང་ལས་སོགས་པ། །ཡན་ལག་མང་ཉུང་ཕྲ་རགས་ཀྱིས། །ལྟུང་བ་འབྲིང་དང་ཆུང་བར་གསུངས། །དེ་ཉིད་འདུས་པས་རིམ་གྱིས་འགྱུར། །ཆུ་ཡི་སྲོག་ཆགས་ཤ་མིག་གིས། །ལེགས་པར་བརྟགས་ཏེ་ངེས་ན་དཔྱད། །ཡོད་པ་ཆུ་ཚགས་རྣམ་པ་ཡིས། །བཙགས་ཤིང་རུང་བས་ཡོངས་སུ་སྤྱོད། །ད་ར་རྩབས་ལས་སོགས་པ་ཡི། །ཁུ་བ་གཞན་ཡང་དེ་བཞིན་ནོ། །ས་དང་ཤིང་ལས་སོགས་པ་ཡི། །སྲོག་ཆགས་ཀུན་ལ་གནོད་མི་བྱ། །འཐབ་དང་བརྡེག་དང་འཕུལ་བ་དང༌། །ཤ་གཅོད་འཆི་སར་སྤྲད་སོགས་སྤོངས། །མི་གཞན་རྫས་དབང་དམན་པ་མིན། །རིན་ཐང་ཚང་ཞིང་མ་འཁྲུལ་པ། །མ་བྱིན་ལེན་སེམས་ལུས་ངག་གིས། །ཐོབ་རྟིང་བློ་རྫོགས་ཕམ་པ་འབྱུང༌། །སྲོག་ཆགས་བེམ་པོ་ཐོབ་སྐལ་དང༌། །རང་ཆེད་བདག་གཞན་ཐབས་རྣམས་སོ། །རང་དང་མི་མ་ཡིན་དབང་ལ། །ལྟུང་བའི་རིགས་རྣམས་གོང་དང་མཚུངས། །མི་དང་མི་མིན་བདག་པོ་གང༌། །ཡིད་གཉིས་འགྱུར་ན་དངོས་ཉིད་གཙོ། །གང་ཞིག་གཞན་གྱིས་ཕྲོག་ལས་སོགས། །བསམ་པས་བཏང་མ་གཏོང་གིས་འགྱུར། །མ་བསྔོས་སྤྱོད་དང་བསྔོས་ལས་སོགས། །བྱིན་ལས་ཆགས་ལེན་ནན་སློང་སོགས། །ལུས་དང་ལམ་དུ་རུང་བ་དང༌། །མ་ཉམས་སྒོ་གསུམ་གང་དུ་ཡང༌། །ནད་མེད་མཚན་མ་ལས་རུང་བས། །ངོ་ཚ་འཇིགས་མེད་ཆགས་སེམས་ཀྱིས། །སྦྱོར་བའི་རྩོལ་བ་ལ་ཞུགས་ནས། །རེག་པའི་བདེ་བ་མྱོང་ན་ཉམས། །དབང་མེད་གཞན་གྱིས་རྩོལ་བ་ལས། །བདེ་བ་མྱོང་ན་ཉམས་པར་འགྱུར། །མཚོན་གྱིས་བཀྲལ་བ་ལ་སོགས་པ། །སྦོམ་པོ་ཡིན་པར་སྟོན་པས་གསུངས། །ཁུ་བ་འབྱིན་དང་འཁྱུད་སྟེགས་དང༌། །འཁྲིག་ཚིགས་གཉེན་བྱེད་ལྟ་ལས་སོགས། །སྐྱབས་ཕྱིར་རེག་དང་མ་ཆགས་ལྟ། །འགྲོ་འདུག་སྐྱེས་པར་འབྲེལ་བ་འོ། །གང་ཞིག་གང་མཐོང་ཆགས་པ་ན། །རིང་དུ་མི་གནས་བྱོལ་བར་བྱ། །མི་གཞན་མི་ཆོས་བླ་མའི་རྫུན། །འཁྲུལ་པ་མེད་པར་བརྗོད་སེམས་ཀྱིས། །སྨྲ་བྱེད་གཞན་གྱིས་གོ་བས་ནི། །ང་རྒྱལ་མེད་ན་ཕམ་པ་འབྱུང༌། །མི་གཞན་སྨྲ་ཤེས་དོན་གོ་བ། །ཤེས་པ་རང་བཞིན་གནས་པ་ལ། །ལྷག་མཐོང་དེ་ཡི་སྒྲ་ཐོས་སོགས། །ཀླུ་དང་གཞན་ལ་དེ་བཞིན་ནོ། །བསམ་གཏན་མངོན་ཤེས་ཚད་མེད་དང༌། །ཟག་པ་མེད་པར་ལྡན་བརྗོད་པ། །གཞན་ལ་སྙན་གཏད་ཟུར་གྱིས་གླེང༌། །ཅང་མི་སྨྲ་བར་དང་དུ་ལེན། །ཤེས་བཞིན་དུ་ནི་རྫུན་དུ་སྨྲ། །མི་ལས་ལུས་ཀྱིས་གོ་བྱེད་ཀྱང༌། །ངག་གི་ལྟུང་བར་བཞག་པས་ན། །བཤག་བྱ་བསྡོམ་བྱ་ཉེས་བྱའི་འབྱུང༌། །སྲོག་སྐྱབས་ལས་སོགས་བསམ་དག་པས། །ཕན་པའི་རྫུན་ལ་ཉེས་པ་མེད། །ཀུ་རེའམ་བཞད་གད་ཙམ་དུ་ཡང༌། །མི་བདེན་ཚིག་ནི་བརྗོད་མི་བྱ། །མནའ་དང་གཞན་སྐྱོན་དཔྱས་འདོགས་དང༌། །རྒྱལ་པོ་དང་ནི་བུད་མེད་དང༌། །དམག་དང་དེ་བཞིན་ཚོང་ཁེ་དང༌། །འཁོར་བ་པ་ཡི་གཏམ་མི་བྱ། །འདྲི་ན་མཐུན་པའི་ལན་གདབ་ཅིང༌། །དགེ་བ་འཕེལ་བའི་གཏམ་རྣམས་བྱ། །མི་དགེ་བ་དང་ཁ་ཟས་དང༌། །སིལ་བུ་ཁྲི་སྟན་ཡན་ལག་ཡིན། །ངག་འཁྱལ་ཚིག་རྩུབ་ཕྲ་མ་དང༌། །མངན་སེམས་གདུག་སེམས་ལོག་པར་ལྟ། །ཉེས་དམིགས་མང་ཕྱིར་ཡ་ང་བས། །རབ་ཏུ་སྤང་བར་ཀུན་ནས་གསུངས། །ངན་སེམས་མ་ཡིན་ཀུ་རེ་འམ། །བཞད་གད་ཕྱིར་ཡང་མ་ཡིན་ནོ། །འབྲུ་ཤིང་སྦྲང་ལས་སོགས་པའི་སྐྱེམས། །མྱོས་འགྱུར་ཉེས་སྤྱོད་ལག་མི་ལེན། །ནུར་རྩི་སྦང་མ་ལས་སོགས་པ། །ཟ་བ་ཉེས་བྱས་ཉིད་དུ་གསུངས། །ནད་པས་ལུས་ལ་བསྐུ་བ་དང༌། །ཁུ་བ་བླུག་པ་ཙམ་དུ་བཤད། །སྐོལ་དང་མ་རེང་ཉམས་དང་ཚ། །ཉེས་མེད་མྱོས་འགྱུར་སྤངས་བྱ་ཡིན། །སྒོག་ཙོང་དྲི་ལས་སོགས་པ་ཡི། །ཉེས་དམིགས་མང་ཕྱིར་སྤང་བར་བྱ། །ནད་ལ་སྨན་པས་བསྒོ་བྱས་ན། །གནང་ངོ་དབེན་སར་སྤྱད་པར་བྱ། །ཤ་ནི་ཕ་མ་ལས་སོགས་པའི། །ཉེས་དམིགས་མང་ཕྱིར་སྤང་བར་བྱ། །བདུད་ཀྱི་ཁ་ཟས་བག་མེད་དང༌། །ཡ་རབས་རྣམས་ཀྱིས་སྨད་པ་དང༌། །གོད་ཤ་ཟ་འཕྲོ་མ་ཡིན་པ། །ཆགས་སོགས་སྤངས་ཏེ་སྲོག་ཕྱིར་བཟའ། །སྐྱ་རེངས་ཤར་ནས་ཕྱེད་ཀྱི་བར། །དེ་ཡོལ་དུས་སུ་བཟའ་མི་བྱ། །དགོང་ཀའི་དྲོ་ལ་ཆགས་པ་ན། །ལུས་པོ་ཤད་ཆེ་འདོད་ཆགས་སྐྱེ། །གཙང་མ་མི་ལུས་ཐོབ་དཀའ་བས། །ཐོབ་འདི་ཡུན་རིང་གནས་བྱའི་ཕྱིར། །ནད་པ་རྣམས་དང་བཀྲེས་པ་ལ། །དུས་མིན་མེད་པ་ཉིད་དུ་གསུངས། །ཆུ་ཤིང་འབྲས་བུ་ལས་སོགས་པས། །བཏུང་བ་ཚགས་གཙགས་རུང་ཆུས་སླད། །བུ་རམ་མར་དང་སྦྲང་རྩི་དང༌། །ཞག་སོགས་ཅི་རིགས་བཟའ་བར་གསུངས། །འདུ་བའི་ནད་རྣམས་སེལ་འགྱུར་བའི། །སྨན་ལ་དུས་མིན་མེད་པ་ཉིད། །ནད་དང་བཀྲེས་པ་གཙོར་སེལ་དང༌། །རུང་དང་མི་རུང་འདྲེས་པ་གང༌། །དེ་ནི་མི་རུང་གཙོ་བོར་བཤད། །སྤྱི་ཟས་ཟ་བ་ཕྱོགས་མཐུན་ཡིན། །ཕ་མ་དབེན་ཕྱོགས་སྣོད་མེད་དང༌། །འཇིགས་དང་བཅས་ན་ཉེས་པ་མེད། །གསེར་དངུལ་སྐྱོགས་ལས་སོགས་པ་ནི། །ཞེན་ཆགས་དྲེགས་པ་སྐྱེ་ཕྱིར་སྤོངས། །ལུས་གསོ་མཆོད་སྦྱིན་ལས་སོགས་པའི། །བསམ་དག་ཐབས་ལྡན་ཉེས་པ་མེད། །སློང་ཁྲོ་ཁེ་སྤོགས་ཚོང་སོགས་དང༌། །ལོག་འཚོ་ཉེས་བྱས་ཡིན་པར་གསུངས། །དགོས་ཆེད་ཆེ་ན་ཉེས་པ་མེད། །ཚད་ལྡན་དགའ་བའི་ཚིག་གིས་སྦྱར། །དུད་འགྲོ་སྤུ་སླུབས་དར་ཟབ་དང༌། །ལྷབ་ལྷུབ་རེ་འབྲུ་རྩི་མའི་གོས། །རིན་ཆེན་རྒྱན་སོགས་ཁ་དོག་བྱུག །དྲི་དག་འདོགས་དང་བྱུག་པ་ནི། །ཆགས་ན་འཁོར་བར་ལྟུང་བ་ཡིན། །རྒྱན་ལ་ཆགས་པ་སྤང་བར་བྱ། །ནད་རྣམས་ཞི་བར་བྱ་བ་དང༌། །རིམས་སོགས་སྲུང་ན་ཉེས་པ་མེད། །དཔུང་པ་གཡོན་ལ་གདགས་བྱ་སྟེ། །གནོད་པ་ཞི་ནས་བཀྲོལ་ལ་བཞག །མེ་ལོང་བཞིན་ལྟ་ཐོག་སྣུམ་སོགས། །རྨ་ལ་ལྟ་སོགས་ཉེས་པ་མེད། །བྲོ་དང་གར་དང་གླུ་དག་དང༌། །རོལ་མོ་དང་ནི་དུས་མིན་སྒྲ། །དྲེགས་ཤིང་ཆགས་པ་སྐྱེ་འགྱུར་ཏེ། །སྡོམ་ཅན་རང་ངམ་གཞན་མི་བྱ། །མཆོད་དང་བསྟོད་པ་བྱ་ཕྱིར་དང༌། །བསླབ་ཕྱིར་དབེན་པར་ལྟུང་བ་མེད། །མཆོངས་རྒྱུག་ལྟ་གད་ཆུ་རྩེད་སོགས། །ཕྱོགས་མཐུན་ནད་པ་དག་ལ་གནང༌། །ཤིང་ཁྲི་གྲུ་གང་ཡན་ཆད་དམ། །མཁར་གྱི་རྩེ་ལ་ཉལ་འདུག་དང༌། །གསེར་གཡུ་ལས་སོགས་རིན་ཆེན་ཁྲི། །དམའ་ཡང་དེ་ལ་ཉལ་འདུག་དང༌། །གཞའ་ཚོན་ལྟ་བུ་མཛེས་པའི་སྟན། །དེ་ལ་ཉལ་འདུག་བྱེད་པ་ནི། །ཆེ་གྲགས་བདུད་ཀྱི་སྤྱོད་ཡུལ་ཡིན། །དམ་པའི་དོན་ལས་འགལ་བས་སྤོངས། །བཀའ་སྒྲོགས་གཞན་གྱི་ཚོགས་བསགས་སོགས། །བསམ་པ་དག་ན་ཉེས་པ་མེད། །ཕྱོགས་མཐུན་ཉི་ཉལ་མར་མེའི་འོད། །པད་ཤུན་སྟན་ལ་ཡུལ་དང་གནས། །རིགས་དང་སྟན་གྱིས་དབྱེ་བར་གསུངས། །འདིང་བ་མེད་པར་ལོངས་མི་སྤྱོད། །ཚངས་པར་སྤྱོད་དང་ཕལ་ཆེར་སྲུང༌། །ཡོངས་སུ་རྫོགས་པའི་དགེ་བསྙེན་དང༌། །ལོག་འཁྲུལ་སྣ་འགའ་སྲུང་བ་ཡི། །བསྙེན་གནས་ཡན་ལག་བརྒྱད་དུ་བཤད། །ལུས་ངག་ཡིད་གསུམ་བསྡམ་བྱས་ལ། །བག་དང་ལྡན་པས་གཙང་བར་སྲུང༌། །དད་ལྡན་ཁྲེལ་ཡོད་ངོ་ཚ་ཤེས། །གནས་བཅས་གླིང་དབྱེ་བྱ་བ་ཞུ། །སྡིག་འབྱང་བདེ་འགྲོ་ཐོབ་ལས་སོགས། །འབྲས་བུ་མངོན་སངས་རྒྱ་བ་འོ། །ཉོན་མོངས་ཡུལ་ངན་རྐྱེན་དང་འཕྲད། །བླང་དོར་ཉེས་སྐྱོན་ཐམས་ཅད་འབྱུང༌། །དྲན་དང་ཤེས་བཞིན་བྱ་ར་ཡིས། །བལྟ་ཞིང་ཉམས་ན་གསོ་སྦྱང་བྱ། །ཡན་ལག་བཞི་ལྡན་བླ་མས་གསུངས། །སྦྱོར་བ་གསུམ་ཚང་ལུང་ནས་བཤད། །དེ་ལྟར་ཉམས་པ་ཆེན་པོ་ནི། །ལྷན་ཅིག་མི་གནས་མཐའ་རུ་བཀར། །གཞན་དང་གནས་ཀྱང་ལྟུང་བ་འབྱུང༌། །འགྱོད་པ་སྐྱེས་ན་བསྐྱར་བར་གསུངས། །སྐྲ་ནི་སོར་གཉིས་ཕྱེད་དང་གཉིས། །ཁ་སྤུ་སེན་མོ་བྲེག་པར་བྱ། །ཧ་ཅང་བཟང་ངན་ཤུན་མ་ཡིན། །སྣལ་གོས་པད་ཤུན་ལས་སོགས་ལ། །ཚོན་ཆེན་རྣམས་དང་དཀར་མི་རུང༌། །ངུར་སྨྲིག་ལས་སོགས་ཁ་དོག་བསྒྱུར། །ཚད་ལྡན་མཁས་པས་བཟོ་བྱས་ལ། །ཚུལ་དང་ལྡན་པས་བགོ་བར་བྱ། །རིན་ཆེན་གནང་བའི་རྫས་རྣམས་ཀྱང༌། །རྟགས་དང་ལྡན་ཕྱིར་བླང་བར་གསུངས། །མཚོན་དང་ཐོད་པ་ལས་སོགས་པ། །ཁྱིམ་པའི་རྟགས་རྣམས་སྤང་བར་བྱ། །མཚན་མོའི་དང་པོ་པད་ཤུན་གྱི། །སྟན་ལ་འདུག་ལ་དགེ་སྦྱོར་བྱ། །དག་པའི་སེམས་དང་ལྡན་འདོད་པས། །གཡས་ཕབ་ཤར་དུ་ཁ་བལྟས་ཉལ། །ཐ་མའི་ཆ་ལ་ལྡང་པར་བྱ། །ལས་གསུམ་དག་པའི་སྒོར་ཞུགས་ལ། །བདེར་གཤེགས་སྟོང་གི་མཚན་རྣམས་བརྗོད། །ཡང་ན་ཡི་དམ་ཏིང་འཛིན་བསྒོམ། །ནམ་ལངས་ཁྲུས་དང་གཙང་སྦྲ་བྱ། །ལྷ་ཕྱག་བསྐོར་བ་ལས་སོགས་བྱ། །ཟས་ཀྱི་དུས་ལ་བབ་པ་ན། །སྦྱོར་བའི་བརྩོན་འགྲུས་རབ་ལྡན་པས། །བསམ་པ་རྣམ་པར་དག་བྱས་ལ། །ཕུད་ཀྱི་བདེ་བར་གཤེགས་པ་མཆོད། །མཆོད་སྦྱིན་གཏོར་མ་ཡོངས་སུ་བསྔོ། །སྒྱུ་ལུས་གསོ་ཕྱིར་བཟའ་ཞིང་བཏུང༌། །ལྷག་མ་སྦྱིན་པ་དམིགས་མེད་བཏང༌། །ཁ་བཤལ་སྨོན་ལམ་དག་པར་གདབ། །ཏིང་འཛིན་ཟབ་གསལ་མཉམ་ཉིད་དང༌། །ཉན་བཤད་ཀློག་འདོན་ལས་སོགས་པ། །དགེ་ཚོགས་འཕེལ་བྱ་སྡིག་པ་སྤང༌། །རང་གཞན་དོན་རྣམས་ཅི་རིགས་བྱ། །གཡལ་ཚེ་ལག་པས་ཁ་ཡང་དགབ། །རྒན་སོགས་སྦྲིད་བྱུང་དེ་ལན་གདབ། །སྣབ་སོགས་སེ་གོལ་ཏོག་བྱ་སྟེ། །གནང་བའི་ཕྱོགས་སུ་དོར་བར་བྱ། །ཕྱག་དང་གྲལ་གྱི་རིམ་པ་ཡང༌། །ཕོ་མོའི་སྡོམ་པ་རིམ་གྱིས་དབྱེ། །སྤྱོད་ལམ་འཆག་དང་ཁམས་བསེང་དང༌། །འགྲོ་འདུག་འཚོ་བའི་ཆ་རྐྱེན་དང༌། །གོང་འོག་གཞན་གྱི་དགོས་པ་ལ། །ལུས་ཀྱི་བྱ་བ་དོན་ཡོད་བྱ། །བརྗོད་བྱ་མ་གནང་ཚིག་མི་སྨྲ། །རུང་བའི་གཏམ་གྱིས་གོ་བརྡ་སྦྱར། །དྲན་པའི་གཉེན་པོ་བསྟེན་བྱས་ལ། །རང་གི་སེམས་ནི་ཡོངས་སུ་འདུལ། །གནང་དང་བཀག་པ་མ་གསུངས་པ། །ཇི་ལྟར་མཐུན་ཕྱོགས་རྣམས་དང་སྦྱར། །ངེས་པའི་ལུང་ནས་གསལ་མིན་ཅིང༌། །བླ་མའི་བཀའ་སོགས་རུང་མིན་ན། །འཇུག་པར་མི་ནུས་དེ་ལ་གནོད། །དེ་ཕྱིར་དེ་ལ་ངེས་པར་བྱ། འདུལ་བའི་གཏིང་དཔག་རྒྱ་མཚོ་འདྲ། །བཀའ་དོན་ཟབ་ཅིང་རྟོགས་པ་དཀའ། །གང་ལ་བཤད་པའི་དོན་མཐོང་པ། །བསླབ་བྱ་ཡོངས་སུ་མཐུན་བྱ་དང༌། །རང་དང་གཞན་རྣམས་དོན་ཆེད་དུ། །གསལ་བྱེད་མུན་སེལ་འདི་བཀོད་པས། །

ཉེས་པར་གྱུར་རྣམས་ཅི་མཆིས་པ། །རིན་ཆེན་གསུམ་ལ་བཟོད་པར་གསོལ། །འདི་བརྩམས་དགེ་བ་ཅི་མཆིས་དེས། །འགྲོ་བ་ཐར་ལམ་རྫོགས་པར་ཤོག །ས་ཡི་རྡུལ་ཕྲན་གྲངས་བཞིན་དུ། །འཕེལ་ནས་ཀུན་ལ་སྣང་གྱུར་ཅིག །འདུལ་བ་མདོར་བསྡུས་པ་རྫོགས་སོ། །བཀྲ་ཤིས་ཤོག །།

འདུལ་རྩ་རྒྱལ་བསྟན་གསལ་རྒྱན།

སོ་སོ་ཐར་པའི་རྩ་སྡོམ་རྒྱལ་བསྟན་གསལ་བའི་རྒྱན་ཞེས་བྱ་བ་བཞུགས།

བླ་མ་བཀའ་དྲིན་ཅན་གྱི་ཞབས་ལ་འདུད། །རབ་ཟབ་ཐུགས་བསྐྱེད་ཚོགས་ཀྱི་རྒྱ་མཚོ་ལས། །ཕུན་ཚོགས་ཡོན་ཏན་ནོར་བུའི་གཏེར་ཆེན་བརྡོལ། །རྨད་བྱུང་མཛད་པའི་འོད་སྟོང་ཕྱོགས་བརྒྱར་འཕྲོས། །བརྒྱ་པའི་མགོན་པོ་ཁྲི་གཙུག་རྒྱལ་བར་འདུད། །ཕན་བདེའི་གཞི་རྩ་གཤེན་བསྟན་རྒྱལ་བའི་མཚན་མ་ཅན། །སྲིད་མཐའི་བར་དུ་འཛིན་སྐྱོང་སྤེལ་བའི་འཕྲིན་ལས་མཁན། །སྤྲུལ་པའི་སྐུ་དང་རྟག་གཟིགས་ཞང་ཞུང་མངའ་རིས་སྟོད། །མདོ་གམ་དབུས་གཙང་སོགས་ཀྱི་མཁན་སློབ་རྣམས་ལ་འདུད། །གདུལ་བྱའི་ངོར་བསྟུན་རྣམ་བཞིའི་འཕྲིན་ལས་ཀྱིས། །རྒྱལ་བསྟན་བསྐྱང་དང་ཚུལ་བཞིན་བསྒྲུབ་པའི་སྡེ། །བུ་བཞིན་སྐྱོང་མཛད་སྲུང་མ་རྣམ་དྲུག་གིས། །བསྟན་འདི་གཡེལ་བ་མེད་པར་བསྲུང་དུ་གསོལ། །བསྟན་པའི་ཉི་མ་གསལ་བའི་འཇུག་ངོགས་སུ། །བདག་གིས་འབད་དེ་སྲིན་འཇུག་འོད་ངོམ་མིན། །རྒྱས་བསྡུས་བསླད་པའི་ཕྱོགས་ལས་རིང་བྱས་ཏེ། །སྐབས་ཀྱི་གྲོགས་དག་བསྟན་ལ་གཞུག་ཕྱིར་ཡིན། །དེ་ལ་བྱུང་ཁུངས་བརྒྱུད་འཛིན་ངོ་བོ་དང༌། །དབྱེ་བ་གང་ཚུལ་ཐོབ་པ་བསྲུང་བ་དང༌། །ཉམས་པ་གསོ་བའི་ཚུལ་བཅས་བདུན་གྱིས་བསྟན། །བརྒྱ་པའི་མགོན་དེས་ཐུགས་བསྐྱེད་ཚོགས་གཉིས་བསགས། །རྫོགས་སངས་རྒྱས་ཏེ་མི་མཇེད་སྟོན་པ་བྱོན། །སོ་གཅིག་ལོ་བཞེས་སྡུག་བསྔལ་བཞི་ལ་གཟིགས། །ངེས་འབྱུང་རྐྱེན་བསྐུལ་མཆོད་རྟེན་རྣམ་དག་དྲུང༌། །རབ་བྱུང་ཚུལ་བླངས་ལེགས་ལྡན་རྒྱལ་བ་ལས། །བསྙེན་པར་རྫོགས་སོགས་སྡོམ་གསུམ་བཞེས་པར་མཛད། །དཀའ་སྤྱད་གསུམ་མཐར་བདུད་བཏུལ་རྒྱུད་དྲུག་གསུངས། །མཁན་སློབ་བཞི་ལྡན་འཁོར་ལ་སྡོམ་པ་ཕོག །མུ་ཆོས་བཀྲལ་ནས་རྒྱན་དྲུག་རྣམས་ཀྱིས་སྤེལ། །རྟག་གཟིགས་ཞང་བོད་སྟོད་སྨད་དབུས་སུ་དར། །ཚུལ་ཁྲིམས་ངོ་བོ་སྲུང་བའི་སེམས་པ་སྟེ། །དབྱེ་བ་ཁྱིམ་པ་རབ་ཏུ་བྱུང་བ་གཉིས། །རྟེན་གྱི་སྒོ་ནས་བསྙེན་གནས་དགེ་བསྙེན་གཉིས། །གཙང་གཙུག་དྲང་སྲོང་གཉིས་བཅས་སྡེ་བཞི་འོ། །

ཕོ་མོ་རྟེན་གྱི་སྒོ་ནས་རིགས་བརྒྱད་དོ། །གནང་ཚུལ་རྟེན་ནི་དབང་གཙང་སྐལ་པ་ལྡན། །ངེས་འབྱུང་བསྟན་ལ་དད་པ་རབ་ཏུ་བརྟན། །མ་ནིང་དབང་པོ་དང་ནི་བློ་སྐྱོན་ཅན། །མ་གནང་མི་ཁོམ་ལེགས་སྨོན་འཇིགས་སྐྱོབ་མིན། །བླང་ཡུལ་རང་གཞན་གཉིས་ཏེ་རང་ཉིད་ཀྱིས། །བདེར་གཤེགས་རྟེན་དང་བཅས་ལས་ལེན་པའོ། །གཞན་ཡུལ་བརྒྱུད་ལྡན་མཁས་བཙུན་རྫོགས་སྨིན་བརྟན། །གཞན་དོན་ནུས་དང་མཛད་པ་ལེན་པའི་ཡུལ། །དེ་ཡང་མཁན་སློབ་དཔང་པོ་ལོ་ཙ་འཚོགས། །རབ་དང་མེད་ན་གཅིག་རུང་ལེན་པའི་ཚུལ། །རིམ་བཞིན་བསྙེན་གནས་དགེ་བསྙེན་གཙང་གཙུག་དང༌། །དྲང་སྲོང་ལས་སོགས་མཁྱེན་གསོལ་སྐྱབས་འགྲོ་དང༌། །སྡོམ་འབོག་བསླབ་བཤད་ལས་སོགས་ལས་ཆོག་ལྟར། །སྔ་མ་སྨིན་རྗེས་ཕྱི་བསྣན་རབ་ཏུ་བྱུང༌། །དེ་ཡང་མཁན་པོས་ཚུལ་དང་སློབ་དཔོན་ཁྲིམས། །དཔང་པོ་གཟུར་གནས་ལོ་ཙས་ཉེས་སྐྱོན་འདྲི། །ཐོབ་མཚམས་ཆོ་ག་རྫོགས་པའི་ཐ་མ་ལ། །ཐོབ་ལེགས་ལན་གསུམ་བསྐྱར་ཏེ་བརྗོད་པའི་སྐབས། །བླང་བྱའི་སྡོམ་པ་དུས་བར་བསྲུང་དམ་བཅའ། །ཐོབ་པ་བསྲུང་ཚུལ་གནས་དབྱེ་སྐྱབས་འགྲོ་བྱ། །བསྲུང་ཉམས་སྐྱོན་ཡོན་ཞིབ་བསླབ་དྲན་ཤེས་བསྟེན། །བསྙེན་གནས་ཡན་ལག་བརྒྱད་ཅེས་རྩ་བ་བཞི། །ཁ་ཟས་བཞི་དང་སྒོ་གསུམ་མ་དག་ལས། །ཁྲི་གདན་སིལ་བུ་སྤང་བ་དུས་ཀྱི་ཁྲིམས། །དགེ་བསྙེན་གཏན་ཁྲིམས་སྣ་ལྔ་སྲོག་གཅོད་དང༌། །མ་བྱིན་ལེན་པ་རྫུན་དང་ལོག་པར་གཡེམ། །ཆང་བཅས་སྤོང་བ་ཚངས་སྤྱོད་དགེ་བསྙེན་དང༌། །ཕལ་ཆེར་སྲུང་དང་ཡོངས་རྫོགས་ལོག་འཁྲུལ་འགའ། །སྲུང་བའི་དགེ་བསྙེན་རྣམས་སུ་དབྱེ་བའོ། །འདི་དག་ཁྱིམ་པར་གནང་བའི་སྡོམ་པའོ། །​
རབ་བྱུང་གཙང་གཙུག་ཚུལ་ཁྲིམས་ཉེར་ལྔ་སྟེ། །རྩ་བ་བཞི་ནི་སྲོག་གཅོད་མ་བྱིན་ལེན། །མི་གཙང་སྤྱོད་པ་རྫུན་བཅས་ཡན་ལག་བཞི། །སྦྱོར་གསུམ་ཚང་མིན་ཉམས་ཉེས་ལྟུང་བ་བརྩི། །མི་དགེ་དྲུག་ནི་ངག་འཁྱལ་ཚིག་རྩུབ་དང༌། །ཕྲ་མ་མངན་སེམས་གདུག་སེམས་ལོག་པར་བལྟ། །ཁ་ཟས་བཞི་ནི་ཤ་ཆང་སྒོག་ཙོང་དང༌། །དུས་མིན་ཁ་ཟས་ཟ་བ་དང་བཅས་སོ། །ཁྲི་གདན་སྡེ་གསུམ་མཐོ་དང་རིན་པོ་ཆེ། །འཇའ་ཚོན་རིས་བཅས་དྲེགས་པས་འདིང་བའོ། །སིལ་བུ་གསུམ་ནི་གསེར་དངུལ་འདོད་པས་ལེན། །རྒྱན་དང་བྱུག་པ་མ་དག་སྤྱོད་སོགས་སོ། །རྗེས་བསྲུང་ལྔ་ནི་བཞར་བྲེག་ཁྲུས་གོས་རྫས། །ཚུལ་མིང་ལས་སོགས་སྤྱོད་ཚུལ་རྣམ་དག་གོ །མ་དག་ས་རྐོ་རིན་ཆེན་མེ་ལ་རེག །བློས་བཏང་རྗེས་ཟ་ལྗོན་ཤིང་འཛུག་དང་གཅོད། །བྱིན་ལེན་མ་བྱས་པ་དང་འཕྲོ་བསགས་ཟ། །འཆའ་བཞིན་བཟློ་དང་རྗེན་ཟས་སྤྱོད་སོགས་བསྲུང༌། །རྩྭ་སྔོན་མི་གཙང་འདོར་དང་སོན་རིགས་གཞོམ། །གནས་ཀྱི་བླ་མ་རྟེན་ལ་བྱ་བ་ཞུ། །ངོ་ཚ་ཁྲེལ་ཡོད་དྲན་ཤེས་གཉེན་པོ་བསྟེན། །གནང་དང་དགག་པའི་བསླབ་བྱར་གོམས་པའི་ཕྱིར། །དབྱར་གནས་བཙུན་པ་དུ་མ་ལྷན་དུ་འཚོགས། །དུས་མཚམས་བཅད་དེ་བསླབ་བྱར་ཞིབ་ཏུ་འཇུག །དུས་ཚིགས་ཐིམ་ནས་མི་དགག་དབྱེ་ཞིང་བཀྲོལ། །ནང་ནུབ་སོགས་དང་དུས་གཉན་གསོ་སྦྱོང་འབད། །དབྱར་དགག་གཞུང་གསལ་མེད་ཀྱང་ཕན་ཆེ་གསུངས། །ངེས་པར་རང་གཞུང་དཀའ་ཐུབ་མདོར་བསྟུན་ནས། །གཞན་ལ་ལྟོས་མེད་གཤེན་རབ་རྗེས་བསླབ་ན། །བསྙེན་པར་རྫོགས་རྗེས་དཀའ་ཐུབ་གསུམ་དུ་འབད། །རྨད་བྱུང་མཁན་སློབ་དཔང་པོའི་མདུན་དྲུང་དུ། །བསླབ་གསུམ་རྣམ་དག་སྡོམ་པ་ནོད་ནས་སུ། །དབེན་པའི་གནས་བཟུང་འཇག་མའི་སྤྱིལ་པོ་ཕུབ། །དག་པའི་དཀའ་ཐུབ་འཕགས་པའི་སྤྱོད་ལམ་བསྲུང༌། །ཉིན་མཚན་དུས་དྲུག་ཐུན་དུ་བཅད་ནས་སུ། །ཞེས་གསུངས་ནམ་ལངས་ཁྲུས་དང་ཉི་ཤར་ལ། །ཕྱག་བཤགས་ཉི་དྲོས་སྐབས་སུ་མཆོད་འབུལ་དང༌། །ཁ་ཟས་མཛད་ཅིང་རྟེན་བཞེངས་ཐོས་བསམ་བྱ། །གུང་ནས་དགོང་བར་སྙིང་པོ་བཟླ་བ་དང༌། །དེ་ནས་སྲོད་བར་གླུད་བཏང་སྨོན་ལམ་བྱ། །གུང་བར་ཏིང་འཛིན་ལ་འཇུག་ཐོ་རངས་བར། །བསྙེལ་གཟིམས་ནམ་ལངས་བར་དུ་མཚན་བརྗོད་བྱ། །འདི་བཞིན་ལོ་ཟླ་ཞག་གྲངས་འགྱུར་དུས་བརྩོན། །ཕྱི་རབས་རྣམས་ལ་དཔེར་སྟོན་མཛད་པས་ན། །མི་བསྒྲུབ་གཞན་དཔེ་ལེན་པ་ཤིན་ཏུ་ནོངས། །སྐྲ་ནི་དགོན་པར་སོར་གཉིས་གཞན་ཕྱེད་གཉིས། །གཙང་ལ་མཛེས་བཞར་ཁ་སྣའི་སྤུ་ཡང་བྲེག །སེན་མོའི་ཚོགས་ནི་ཟླུམ་བྲེག་སྐྲ་སེན་གྱི། །བྲེག་རུལ་སཱཙྪ་གདབ་བམ་དབེན་སར་དོར། །ཆུ་ལ་སྤྱོད་ཚེ་བརྟག་བཙགས་གཞན་གནོད་སྤོངས། །རྒྱང་གྲགས་ལྔ་ཕན་འགྲོ་ན་ཆུ་ཚགས་འཆང༌། །དགོས་ན་ཕྱི་དྲོར་དར་བ་མཆན་ཁུ་གནང༌། །སྟབས་དང་ཞོར་ལ་སྲོག་ཆགས་གནོད་པ་སྤོངས། །གོས་རྒྱུ་པད་ཤུན་སྣམ་ཐེར་ཕྱིང་པ་གནང༌། །དར་ཟབ་རེའུ་འབྲི་ར་བལ་ཁྱི་སྤུ་མིན། །སྤུ་ཅན་སྤུ་མེད་སྲོག་ཆགས་ཤུན་པ་བཀག །བཙག་རམ་ངུར་སྨྲིག་ཚོས་ཀྱི་ཁ་དོག་བསྒྱུར། །ཚོས་ཆེན་བརྒྱད་ཀྱིས་མདོག་བསྒྱུར་སྤང་བར་བྱ། །པད་ཞུ་སུལ་བུ་ཚངས་བུག་པདྨ་ཅན། །འདབ་བརྒྱད་མཐར་བརྒྱན་རྩེ་རྒྱན་ཕྱིས་སུ་བཅོས། །མཛེས་པར་བགོ་ཞིང་གཡོན་ཕུད་བཀན་དེ་བཞག །དེ་ཡང་བསྙེན་རྫོགས་མིན་པར་མི་དབང་ངོ༌། །གདུང་བ་བསྐྱབ་ཕྱིར་ཡུལ་མཐུན་ཞྭ་གཞན་གནང༌། །རྨད་གོས་བབས་སུ་ཁྲུ་གསུམ་ཕྱེད་དང་གསུམ། །དེ་གཉིས་བར་མ་འབྲིང་སྟེ་ལག་ཁྲུ་ལྔ། །གླིང་སྣམ་ཉེར་ལྔ་ནས་ནི་དགུ་ཡི་བར། །རབ་འབྲིང་ཐ་མ་དགུ་ཕྲུག་རིམ་བཞིན་དུ། །གླིང་ཕྲན་ཕྱེད་ལྔ་ཕྱེད་བཞི་ཕྱེད་དང་གསུམ། །ཀ་བ་གཡས་གཡོན་མ་ལོག་ཚལ་བུ་བསྙལ། །ལྕགས་རི་ཚལ་བུའི་ཚད་ནི་སོར་བཞི་འོ། །བགོ་ཚུལ་གཙང་སྦྲས་ཡས་མར་ཀླུབ་པ་དང༌། །མས་ཡར་སྤར་ཏེ་འབུད་པ་ལུགས་དང་བསྟུན། །རྨད་འོག་ཚད་དང་བགོ་ཚུལ་དེ་དང་མཚུངས། །སྟོད་གོས་བབས་སུ་མཐོ་དྲུག་སུལ་བུ་ཅན། །གཡོན་གྱིས་གཡས་བཀབ་མདུན་དུ་སོར་གསུམ་བསྣོལ། །རྔུལ་གཟན་ཤིང་རས་དཔུང་ཆད་ཅེས་པའང་གནང༌། །སྨད་ཤམས་བབས་སུ་མཐོ་ལྔ་ཞེང་ཁྲུ་ལྔ། །ལྕགས་རི་སོར་བཞི་མཉམ་པར་ཟླུམ་པོར་བགོ །བགོ་ཚུལ་མི་མཐུན་དབྱིབས་རྣམས་སྤང་བར་བྱ། །པད་ལྷམ་པད་དབྱིབས་ཡུ་བ་པུས་མོར་མཉམ། །དབེན་ཕྱོགས་ཁ་བསྟན་བག་ཟོན་བཅས་ཏེ་གོན། །གདིང་བའི་ཆུ་ཞེང་ཁྲུ་དོ་ཁྲུ་གང་བར། །རབ་འབྲིང་ཚད་དང་དཀྱུས་སུ་ཁྲུ་དོ་དང༌། །སོར་དྲུག་རྒྱན་དང་ལྕགས་རི་སོར་བཞི་འོ། །འདུག་དུས་བཏིང་ཞིང་འགྲོ་ཚེ་གྲུ་མོར་དགལ། །ཕོད་ཁ་སྦུབ་ཅན་ཁ་ཚར་ཅན་གོས་མིན། །སག་ཏི་ཡུ་རིང་སྟག་གཟིག་རྩྭ་ལྷམ་སྤོངས། །ཚུལ་གོས་བཞི་ནི་དགེ་སྦྱང་བྱ་དུས་གསོལ། །རྩི་བེར་དབེན་གནང་ཤ་འགག་ཐང་བ་གསོལ། །གཞན་བསྐུར་མིན་ཚེ་མཐོ་བཟང་མཛེས་ཁྲི་སྤང༌། །ཧོས་རུ་གཞི་སྐུར་སྤུ་གྲི་ཚེམ་ཁབ་དང༌། །ཁྲུས་བུམ་ཕྲེང་བ་དང་བཅས་རིན་ཆེན་རྫས། །ཧོས་རུ་རིན་ཆེན་ལས་གྲུབ་མཆོད་རྟེན་བརྩེགས། །བུམ་པ་པདྨ་ར་མིག་ལྕགས་ཀྱུས་མཛེས། །ཁྲུ་གསུམ་ལྡན་པ་ཕྱག་རྟེན་འཇིགས་སྐྱོབས་ཡིན། །ཁྲུས་བུམ་གཙང་མ་ཆུས་བཀང་ལོངས་སུ་སྤྱོད། །བཞར་བྲེག་ཆེད་དུ་སྤུ་གྲི་རྣོན་པོ་བཙའ། །ཚུལ་གོས་བསྲུང་ཕྱིར་ཁབ་རྣམས་ཤུབ་ཏུ་བཙའ། །ལྕགས་དང་ས་ལས་ལྷུང་བཟེད་ཟླུམ་རིལ་ནག །ཆེ་ཆུང་ཚད་ལྡན་ཟས་ཆེད་གཙང་མ་འཆང༌། །པད་ཁུག་སྔོན་པོ་དཀྱུས་སུ་ཁྲུ་དོ་དང༌། །ཞེང་དུ་མཐོ་གང་སོར་གཉིས་ཁུག་ལྔ་ཅན། །རྫས་སྩལ་འཕྲག་དགལ་འདུག་དུས་ལྕགས་ཀྱུ་དགལ། །ཕྲེང་བ་རྣམ་ལྔ་བོན་དང་སྦྱར་ཏེ་འཆང༌། །མདའ་མཚོན་རུས་པའི་རྒྱན་སོགས་གཏན་མི་འཆང༌། །ལངས་པའི་སྤྱོད་ལམ་བག་ཡོད་ཟོན་གྱིས་བསྲུང༌། །འགྲོ་དུས་དབྱར་མཚན་དགུན་ཁར་སྔ་དགོང་གནང༌། །མཆོངས་རྒྱུག་ཟུར་འགྲོས་གནོད་སར་འགྲོ་སོགས་སྤང༌། །འདུག་ཚེ་བླ་རྟེན་རྒྱབ་ཕྱོགས་ཁྲོས་བཞིན་དང༌། །ཉལ་འཕྲ་ཁ་སྦུབས་གན་རྐྱལ་བསྙེལ་རྐང་བརྐྱང༌། །གཤིབས་བརྐྱང་ཁྱི་ཚུགས་གཉིད་ཅིང་འདུག་སོགས་སྤང༌། །པུས་གཙུག་ཐལ་སྦྱར་སྐྱིལ་ཆུང་ཅོག་པུར་འདུག །​
དཀར་མངར་འབྲུ་དང་སྔོ་རྔོད་ཤིང་ཏོག་སྨན། །དུས་དང་དུས་མིན་ཐུན་ཚོད་ཞག་བདུན་ཚུན། །སྐྱ་རེངས་ཤར་ནས་ཉིན་ཕྱེད་མ་ཡོལ་བར། །ནད་པ་ལ་ནི་དུས་མིན་གནང་བ་ཉིད། །འདྲེན་བར་ཆོད་དང་བར་རིང་ཟུར་རྒྱབ་དང༌། །གཡས་གཡོན་ཕྱིན་ཕྱོགས་ཁྲུ་གང་ལས་འདས་པ། །མི་བླང་སོར་བསྡམས་མ་འོངས་མི་བཟེད་ཅིང༌། །མི་གཏམ་གང་བབ་བླང་ཞིང་བར་ཆད་མནན། །དུག་ལྔས་བསླད་མིན་དགེ་རྟེན་འཚོ་ཕྱིར་བཟའ། །མཆོད་དང་སྦྱིན་བྱ་ནད་ཁམས་གང་འཕྲོད་བསྟན། །མ་ཐལ་ཆ་གཉིས་ཟས་བཀང་ཕན་ཚུན་བལྟ། །གཞན་འཐབ་སྐྱོན་བརྗོད་ཁ་བཀང་བགོད་སྨྲ་དང༌། །མི་སླག་མི་མགྱོགས་གཟུགས་བཅོས་གཞོམ་པ་དང༌། །སྒུལ་བཞིན་སོས་གཅོད་ཉལ་ལངས་འདུག་ས་སྤོ། །མང་པོས་ཁ་བཀང་ཕུ་ཕུ་ཅག་སྒྲ་སྒྲོག །ལྕེ་ཕྱུང་རྐན་སྒྲ་ཏོག་སོགས་བྱ་བ་མིན། །བག་ཕེབས་ཚུལ་གྱིས་ཟས་རོལ་ཚར་རྗེས་སུ། །ཁ་བཤལ་སྨོན་ལམ་ལྷག་མ་དམིགས་མེད་སྦྱིན། །ཉལ་བ་དབེན་སར་ནམ་གུང་གཉེན་པོར་བསྟན། །སེང་གེ་ཉལ་སྟབས་གཡས་ཕབ་ཤར་བལྟས་ཉལ། །ཐོ་རངས་ཉིན་མོ་སྲོད་སོགས་ཉལ་བ་མིན། །བག་མེད་རེངས་འཕྲ་བརྐྱང་གཤིབས་སྔས་སྦྲེལ་མིན། །དྲོ་ཐོན་དུས་སུ་རྟེན་ཆེན་རྣམ་བཞིའི་ཕྱོགས། །ལམ་དང་སྔོ་གསེབ་གནོད་པའི་ས་མ་ཡིན། །རྨད་གོས་ཞྭ་དང་མཆོད་ཆས་ཕྲེང་སོགས་སྤང༌། །ངག་གི་བཟླས་བརྗོད་སྨྲ་བ་དོར་ཏེ་གནས། །དྲི་མའི་ཚོགས་རྣམས་སྔགས་ཀྱིས་བསྔོ་བར་གསུངས། །རྗེས་སུ་ས་དང་ཆུ་ཡིས་གཙང་བར་བཀྲུ། །གཡལ་དང་སྦྲིད་ཚེ་ལག་པས་ཁ་ཡང་དགབ། །རྒན་ལ་ཆེ་བསྟོད་གཞོན་ལ་སྨོན་ལམ་གདབ། །མ་ཞི་ལྟ་གད་དཔྱས་འདོགས་འཁྱལ་ཚིག་སྤོངས། །མི་རྟག་བསམ་ཞིང་ཞི་དུལ་རྒྱུན་ལ་བསླབ། །ནམ་ལངས་ཁྲུས་རྗེས་སྒོ་གསུམ་དགེ་ལ་འཇུག །གཙང་སྤྱོད་བསྟན་འགྲོ་མཁན་སློབ་རང་དོན་བྱ། །ཐོས་བསམ་སྒོམ་དང་འཆད་རྩོད་རྩོམ་ལ་འབད། །རང་རྒྱུད་དྲང་པོས་གཞན་དག་བསྲང་བའི་ཕྱིར། །བཅུ་བདུན་དཔེ་དང་སྦྱར་བའི་དོན་ལ་བསླབ། །མཁན་སློབ་དཔང་པོ་གྲོགས་རྣམས་གཉན་པར་བཀུར། །མཚན་མོའི་ཆ་གསུམ་བར་མར་གཉིད་པའི་ཚད། །སྐྱེ་བ་རྒྱལ་ཕམ་འཇུག་སྒོ་སྔ་ཕྱི་ལས། །​
ཕྱག་དང་གྲལ་ལ་བཀུར་བསྟིའི་རིམ་པ་བྱ། །ལྟ་སྤྱོད་སྡོམ་པ་འཁྱག་རོམ་དབང་ཐེབས་བཞིན། །སྒོ་གསུམ་སྒྲིམ་ནས་དྲན་ཤེས་བསྟེན་ཏེ་བསྲུང༌། །རྩ་བཞིའི་དང་པོ་སྲོག་གཅོད་ཡན་ལག་བཞི། །མི་ཡིན་རྒྱུད་གཞན་མ་འཁྲུལ་གསོད་སེམས་སྐྱེས། །ལུས་དང་ངག་གི་སྦྱོར་བས་མཐར་ཐུག་ཤི། །རང་དང་མི་མིན་བསད་པ་འབྲིང་མཐར་ཤེས། །ཕྱོགས་མཐུན་ཤིར་སྨོན་འཐབ་དང་དབང་མེད་འཕུལ། །བརྡེག་འཚེ་ཤ་གཅོད་སྣ་འབིགས་ཁྲག་དབྱུང་སོགས། །ཡུལ་ནི་ཁྲིམས་རིགས་ཕ་མས་བདག་དབང་སྲུང༌། །རྨ་སྒོ་སོགས་ལ་དབང་པོ་ལས་རུང་སྦྱར། །ཆགས་པས་ཀུན་བསླང་འཁྲུལ་མེད་རྩོལ་བས་ཞུགས། །བདེ་བ་མྱངས་བས་ལྟུང་འབྱུང་ཕྱོགས་མཐུན་ནི། །ཁུ་བ་འབྱིན་དང་འཁྱུད་བརྡེབ་འཁྲིག་ཚིག་སྨྲ། །རེག་བལྟ་དགོད་དང་སྙན་བྱེད་མིག་གཡོ་སོགས། །མི་གཞན་དབང་བྱས་ཟས་ནོར་རིན་ཐང་ཚད། །མ་འཁྲུལ་འདོད་སློང་འཕྲོག་རྐུ་སྒྱུ་ཐབས་བྱས། །ཐོབ་རྟིང་བློ་རྫོགས་ཕམ་པ་འབྱུང་བར་གསུངས། །ཕྱོགས་མཐུན་མ་བསྔོས་མ་གནང་རྫས་ལ་སྤྱོད། །བྱིན་ནས་ལེན་དང་ནན་སློང་ལོག་འཚོ་སོགས། །མི་གཞན་སྨྲ་ཤེས་དོན་གོ་རང་བཞིན་གནས། །རྙེད་བཀུར་ལ་དམིགས་ཡོན་ཏན་ལྷག་ལྡན་ཞེས། །ལུས་ངག་བརྡ་ཡི་ཟོལ་གྱིས་གོ་བར་བྱེད། །གང་ཞིག་བདེན་བློ་སྐྱེས་ཚེ་ལྟུང་བ་འོ། །ཕྱོགས་མཐུན་གནོད་མེད་ཀུ་རེ་བཞད་བགད་ཕྱིར། །གནའ་གཏམ་སྒྲུང་ལྡེའུ་ཚོང་ཞིང་དུད་འགྲོ་བསྐྱང༌། །དེ་ལྟར་རྩ་བའི་ཕམ་ཉེས་བཞི་པོ་ནི། །ཡན་ལག་བཞི་ལྡན་ཡིན་ཞིང་གསུམ་གཉིས་སོགས། །སྦོམ་པོ་ཉེས་བྱས་འབྱུང་བར་གསུངས་པ་འོ། །ཡན་ལག་ཉིས་བརྒྱ་ལྔ་བཅུའི་དབྱེ་བ་ནི། །མི་དགེ་དྲུག་དང་ཉོན་མོངས་དུག་ལྔ་དང༌། །འཁྲུལ་པ་བཅུ་གཉིས་གྱེས་རྩ་ཉི་ཤུ་གསུམ། །ཁྲིམས་བདུན་གདན་གསུམ་ཟས་བཞི་སིལ་བུ་གསུམ། །མི་དགེའི་སྡེ་ཚན་དྲུག་ཅུ་རྩ་གསུམ་ནི། །བསྟོད་པར་འོས་པ་སྨད་པའི་ངག་འཁྱལ་ལ། །བླ་མ་བླ་མའི་བླ་མ་འོག་མ་དང༌། །འོག་མའི་འོག་མ་འཁོར་དང་འཁོར་གྱི་འཁོར། །བདག་དང་བདག་གི་བདག་དང་གཞན་ལ་དང༌། །གཞན་གྱི་གཞན་བཅུར་ངན་དཔྱས་བསླུ་ཚིག་སྨོད། །ཚིག་རྩུབ་གཞན་ཡུལ་མཐོ་དམན་གནད་ཕོག་ཚིག །སྤྱི་དམ་གཅིག་དང་དུས་དང་ལས་གནས་སྟབས། །རྒྱུ་གཅིག་པ་སྟེ་དྲུག་ལ་ཉོན་མོངས་ཀྱིས། །གནོང་དང་བཞིན་གཙིགས་ལག་རྡེབ་དགོད་ཅིང་སྨྲ། །མཐུན་གཉིས་འབྱེད་པར་བྱེད་པ་ཕྲ་མ་སྟེ། །བཙན་ཚིག་ཐབས་དང་གསང་བ་ཉེ་བར་འབྱེད། །གཞན་གྱི་ཡོན་ཏན་བརླག་འདོད་མངན་སེམས་ལ། །གསས་མཁར་མཆོད་རྟེན་སྐུ་གཟུགས་གླེགས་བམ་དང༌། །རྒྱལ་ཁབ་གནས་དང་ལུས་ངག་ཡིད་བཅས་བརྒྱད། །གདུག་སེམས་གང་ལ་གནོད་སེམས་གནག་པར་འཛིན། །རིགས་དྲུག་རྒྱུད་ལྔ་སྐྱེ་བཞིའི་སེམས་ཅན་དང༌། །སྲོག་ལུས་དབང་ཐང་ཡོ་བྱད་རྒྱན་སྐྱེས་བུ། །གང་ཟག་མཆོག་དང་སྲོག་གིས་བསྡུས་པ་སྟེ། །ཉེར་གསུམ་རྣམས་ལ་གནག་འཛིན་མི་བཟོད་འཁུ། །ལོག་ལྟ་དོན་ལ་ཕྱིན་ཅི་ལོག་ལྟ་བ། །ལྷན་སྐྱེས་ཀུན་བཏགས་དོན་ལ་དེ་མིན་འཛིན། །བྱིང་རྨུག་ཤེས་བྱའི་ང་རྒྱལ་གཉན་ལ་གདུང༌། །བག་ཆགས་ངན་དབང་ཡིད་གཡོ་བསླུས་དང་འགྲན། །ལས་ཀྱི་དབང་དང་རྣམ་པར་སྨིན་བཅུ་གཉིས། །ཉོན་མོངས་སྡེ་ཚན་དྲུག་ཅུ་རྩ་བརྒྱད་ནི། །མ་རིག་བློ་མུན་འཁོར་ལྟུང་སྐྱེ་གནས་སྒྲིབ། །བག་ཆགས་ངན་པ་ལས་སྒྲིབ་རྒྱུན་གྱི་གཡེང༌། །སྐྱེ་སྒོ་ངན་པ་རྒྱུ་མཐུན་རྣམ་སྨིན་བཅུ། །ཡིད་མི་འོང་ལ་སྡང་སེམས་ཞེ་སྡང་སྟེ། །མ་རིག་དབང་དང་སྲོག་དབུགས་ལུས་ངག་ཡིད། །མདངས་རྒྱན་སྔོན་ལས་རྣམ་རྟོག་ཚོར་བ་རགས། །ཕྱོགས་འཛིན་བསམ་ངན་འཐབ་རྩོད་བྱམས་མི་ལྡན། །དེ་ལྟར་ཞེ་སྡང་བཅོ་ལྔ་འདོད་ཆགས་ནི། །ཡིད་འོང་ཡུལ་ལ་འདོད་པས་ཞེན་པ་སྟེ། །འདོད་ཡོན་འཁྲིག་པ་འགྲོ་བཟང་ལྷ་མོའི་མདངས། །དེའི་གླུ་གདུང་ཚིག་རྒྱན་དང་བསླུ་མོའི་མདངས། །ལྷ་ཁང་དཀོར་ནོར་རིན་གླིང་རྒྱན་ཟས་སྒྲ། །དྲི་ཞིམ་བསླུ་བྲིད་དང་བཅས་བཅུ་དྲུག་གོ །གཞན་གྱི་ཕུན་ཚོགས་མི་བཟོད་ཕྲག་དོག་ལ། །ཆེ་འཆོས་རུ་ང་རྟེན་གནས་ལམ་དང་ཟས། །གོས་རྒྱན་བྱ་བྱེད་སྔོན་སོང་རྗེས་སུ་འོང༌། །སྤྲུལ་པ་ཕྱིན་ཅི་ལོག་བཅས་བཅུ་གཅིག་གོ །རང་ཆེས་རང་རྒྱུད་ཁེངས་པའི་ང་རྒྱལ་ལ། །རྩོད་དང་ལོག་སྟོན་གལ་འཛུག་ང་བོ་བསྐྱེད། །ང་བོ་ང་མེད་ངར་གཅོག་བདུད་ཀྱི་ལས། །རང་ཁ་རྒྱུན་མེད་དོམ་ཆོལ་ཟློས་བུར་སྨྲ། །འཆལ་སྨྲ་བདག་ཕྱོགས་རྟོག་དཔྱོད་ང་རྒྱལ་དང༌། །དོན་མིན་ང་རྒྱལ་སྐྱེ་བཅས་བཅུ་དྲུག་གོ །འཁྲུལ་པའི་སྡེ་ཚན་བཅུ་གཉིས་རྔམ་སེམས་དང༌། །འདོད་སེམས་སེར་སྣ་འཇུངས་གེགས་བྱུང་ཚོར་དང༌། །ཉོན་ཡིད་ལེ་ལོ་ཕྱིན་ལོག་རེ་དོགས་དང༌། །འཁོར་ཆགས་གཡེང་བའི་འཁྲུལ་བློ་དང་པོ་ནི། །གཞན་ནོར་འདོད་པས་ཡིད་བྱེད་རྔམ་སེམས་ལ། །གཟུང་དང་འཛིན་པ་བག་ཆགས་ཡུལ་ཞིང་རྫས། །ནོར་དང་ཀུན་འབྱུང་འདུ་འཛི་འཁོར་བའི་སོན། །སྡུག་བསྔལ་སྐྱེད་ཤིང་ཕྱིན་ལོག་དང་བཅས་བཅུ། །ཟས་ནོར་བླང་བར་འདོད་པའི་འདོད་སེམས་ལ། །གཟུགས་སྒྲ་དྲི་རོ་རེག་རྒྱན་ལོག་ལྟ་དང༌། །དོན་མིན་བསླུ་རྗེས་དུག་མཚོན་སྲོག་འཕྲོག་བཅུ། །གང་ཞིག་སྦྱིན་ལ་འཕོངས་པའི་སེར་སྣ་ལ། །གཟུགས་སྒྲ་དྲི་རོ་རྒྱན་གོས་བོན་ལ་དང༌། །འཕོངས་པའི་མདུད་ལྡན་སེར་སྣ་བཅས་པ་བདུན། །སྦྱིན་ལ་འཕོངས་བས་གེགས་བྱེད་འཇུངས་གེགས་ལ། །སྦྱིན་པ་གཏང་དང་ཡོངས་སུ་རབ་ཏུ་དང༌། །ཆེན་པོ་བཏང་བ་ཁ་ལག་སྐྱབས་ཀྱི་སྦྱིན། །གནས་དང་བོན་དང་ཤེས་རབ་འཇུངས་གེགས་བཅུ། །གནོད་པར་བཟོད་མི་ཐུབ་པའི་བྱུང་ཚོར་ལ། །འགོག་པ་མིག་རྣ་སྣ་ལྕེ་ལུས་དང་ཡིད། །བག་ཆགས་འགྲན་འཛུག་སྒྲོ་འདོགས་འགལ་བའི་རྐྱེན། །འཆི་འཕོ་ཡིད་མི་བདེ་ཚོར་བཅུ་གསུམ་མོ། །བདག་གཞན་འཛིན་པའི་ཉོན་མོངས་ཡིད་ལྡང་བ། །བདག་འཛིན་འཐབ་རྩོད་བག་ཆགས་རང་ཁ་མ། །ཁྱིམ་ཐབས་རྣམ་སྨིན་ཕྱིན་ལོག་བསླུ་བ་པོ། །ཕྱིར་ལྡོག་མི་ཁོམ་སྐྱེ་ཤིར་ལུང་འདོགས་དང༌། །ཉོན་མོངས་གཡོ་ལ་ཉོན་ལྡང་བཅུ་གཉིས་སོ། །དགེ་ལ་འཇུག་མི་སྤྲོ་བའི་ལེ་ལོ་ལ། །བརྩོན་འགྲུས་བཏང་སྙོམས་དགེ་བསྒྲུབ་མཚན་བཅས་སོགས། །བོན་སྐུ་ཡོན་ཏན་དད་ཆེན་རབ་ཏུ་བྱུང༌། །ཆགས་མེད་དོན་ངེས་དོན་དམ་ལེ་ལོ་བཅུ། །ཕྱིན་ལོག་འཁོར་བའི་ལས་ལ་སྨོན་པ་ནི། །འཁོར་བ་ཁྱིམ་ཐབས་སྲོག་དབུགས་ནོར་དང་ཟས། །གཞན་གནོད་དམག་དཔོན་བདུད་ལས་དགེ་རྒྱུན་གཅོད། །ཐུགས་དཀྲུགས་ལོག་སྟོན་སྨོན་བཅས་བཅུ་གཉིས་སོ། །དོན་ལ་གཉིས་སུ་ལྟ་བའི་རེ་དོགས་ལ། །འབྲས་བུ་སྨོན་ལམ་དགེ་སྡིག་དྲོད་རྟགས་དང༌། །རྟག་ཆད་མཐའ་བྲལ་སོགས་ལ་དོགས་པ་ལྔ། །འཇིག་རྟེན་འཁོར་བའི་སྤྱོད་ལ་ཆགས་ཤིང་ཞེན། །འཁོར་བ་འདུ་འཛི་བུ་ཚ་འཁོར་བའི་མཐའ། །གཉེན་དང་བག་ཆགས་ལ་ཆགས་དྲུག་སྤང་ངོ༌། །ཡུལ་ལ་སེམས་འཕྲོས་བསམ་པ་གཡེང་བ་ལ། །གནས་ལུགས་ཚུལ་མིན་མ་དག་ལམ་མཐར་ཕྱིན། །ཡིད་བསླུ་ཆགས་པས་གཡེང་བ་བྱེད་དང་དྲུག །དངོས་པོའི་དོན་ལ་འཁྲུལ་ཞིང་འཆལ་བློ་ནི། །ཡིད་མི་བདེ་དང་བག་ཆགས་རྣམ་རྟོག་དང༌། །ཡིད་བསླུ་གཉེན་གདུང་མྱོས་པའི་ཆུ་ལ་འཐུང༌། །བྱིང་དང་རྟག་ཆད་དོན་མི་ལྡན་འཁྲུལ་དགུ །ཁྲིམས་ཆེན་བདུན་ནི་ཡུལ་མཁར་ཁྱིམ་ཐབས་བུ། །སློབ་བུ་ནོར་དང་འཁོར་གཡོག་སྤང་བ་འོ། །ཁྲི་གདན་གསུམ་ཞེས་བཟང་པོ་མཛེས་དང་མཐོ། །ཁེངས་མིན་གཞན་གྱིས་བསྐུལ་ཕྱིར་ཉེས་མེད་གནང༌། །ཁ་ཟས་བཞི་ནི་དུས་མིན་ཤ་སྒོག་ཆང༌། །ཉིན་གུང་དྲོ་ཐོན་རྗེས་སུ་བཟའ་བ་མིན། །བཀྲེས་ཆེས་ནད་པ་སོགས་ལ་དགོས་ན་གནང༌། །ཕ་མའི་འབྲེལ་དང་མི་གཙང་ཉེས་བསྐྱེད་ཕྱིར། །ཤ་ཡི་ཁ་ཟས་མི་ཟ་སྤང་བར་བྱ། །ཤི་ཤ་ཚོང་འདུས་ཉོས་ཤའི་ཤ་ལ་གནང༌། །དྲི་དང་ནུས་པས་ཉེས་པ་མང་བསྐྱེད་ཕྱིར། །སྒོག་དང་ཙོང་གི་ཁ་ཟས་སྤང་བར་གསུངས། །ནད་སོགས་བསྲུང་ཕྱིར་ལུས་ལ་གདགས་སོགས་གནང༌། །འབྲུ་སྦྲང་རྒུན་སོགས་ལས་བཙོས་ཆང་ནུས་ཀྱི། །ཉེས་དམིགས་དུ་མ་བསྐྱེད་པའི་རྒྱུ་ཡིན་ཕྱིར། །མི་འབག་ཤིན་ཏུ་སྤང་བར་བྱ་བ་གསུངས། །ནད་པར་དགོས་ཚེ་བྱུག་དང་བཀོལ་བ་གནང༌། །འཐོར་བུའི་སྡེ་གསུམ་འདོད་པས་གསེར་དངུལ་ལེན། །རྒྱན་དང་བྱུག་པ་མ་དག་སྤྱོད་པ་སྤང༌། །སྡེ་བའི་སྤྱི་ཆེད་མཆོད་རྫས་སྨན་སོགས་དང༌། །ཀུན་སློང་ཉེས་མེད་རིན་ཆེན་རེག་འཆང་གནང༌། །ནད་རིམས་བསྲུང་ཕྱིར་དྲི་སྨན་འདོགས་པ་གནང༌། །ཚུལ་དང་ཚུལ་མིན་སྤང་བླང་ཞིབ་ཏུ་བསླབ། །རྨི་ལམ་མ་འགྱུར་བར་དུ་གྲོགས་སོགས་བསྟེན། །དྲང་སྲོང་མ་ལ་རྩ་བརྒྱད་བཞི་ནི་འདྲ། །རེག་པ་ལུས་བཀན་འཆབ་པ་བཟློག་བཞི་བརྒྱད། །ཡན་ལག་སུམ་བརྒྱ་དྲུག་ཅུའི་རྣམ་གྲངས་ནི། །མི་དགེ་རེ་གསུམ་ཉོན་མོངས་རེ་བརྒྱད་དང༌། །འཁྲུལ་ལྟ་བརྒྱ་དང་བཅུ་སྟེ་ཕྱིན་ལོག་ལ། །བརྒྱ་དང་དགུ་བཅས་སུམ་བརྒྱ་ལྔ་བཅུ་འོ། །མ་རྟོགས་གྲོགས་བསྟེན་གཞན་ཡི་ཚིག་དབང་གསུམ། །ཁྲི་སྟན་གསུམ་དང་བླ་ཁེབས་ཆེ་བཅས་བདུན། །དུས་མིན་ཁ་ཟས་ཁྲིམས་ཆེན་འཐོར་བུ་བཅས། །སྟོད་ལུགས་ཡིན་ཞེས་སྔ་རབས་ཀྱིས་གསུངས་བཞེད། །དྲང་སྲོང་བསླབ་བྱ་འདི་ནི་བདེར་གཤེགས་གསུང༌། །མཁན་སློབ་བཀའ་གཉིས་མཐུན་བསྡེབས་ལུགས་ཡིན་པས། །ཚད་མར་ཟུངས་གསུངས་གཞན་ཡང་དོན་འགའ་ཞིག །ལུང་དུ་གསལ་མིན་སྐྱོན་མེད་མཁན་སློབ་ལུགས། །དེ་ཡང་སྟོང་ཉིད་རྟོགས་པའི་ཤེས་རབ་ཀྱིས། །གྲོགས་ཀྱིས་ཟིན་ན་སངས་རྒྱས་ལམ་གསུངས་པས། །འདི་ནི་ཐེག་ཆེན་སོ་ཐར་ཡིན་པར་བཞེད། །གབ་འགྲེལ་དང་ནི་སྲུང་ཁྲིམས་རྩ་མདོ་ལས། །གསུངས་པའི་རྩ་ལག་ཁྲིམས་ཀྱི་རྣམ་གྲངས་ཙམ། །མཚུངས་ཀྱང་འདི་རྣམས་བྱང་སེམས་སྤྱོད་པར་བསྟུན། །སྡོམ་པ་གཏོང་དུས་བསླབ་པ་ཕྱིར་ཕུལ་ཞིང༌། །ཚེ་འཕོས་རྩ་ཆད་མཚན་འདས་མཚན་གཉིས་བྱུང༌། །རྩ་བཞི་གཅིག་ཉམས་གཞན་བསྲུང་ཡོན་ཏན་ཡོད། །སྡོམ་པ་ཉམས་མིན་ནོར་ཆེ་བུན་མང་དང༌། །རང་ལུགས་རྐང་བཞི་རྐང་ཆག་ལྟར་དུ་འདོད། །ཐ་མ་ཉམས་པ་སླར་ཡང་གསོ་བའི་ཚུལ། །ཕམ་ཅན་རང་གཞན་ཉེས་རྩ་ཉེར་མི་གནས། །སྐྱོན་བརྗོད་རིང་དོར་ཐབས་བཅོས་མ་འགྱུར་ན། །ལོངས་སྤྱོད་གནས་ཕྲལ་སྤྱི་ཁྲིམས་ལྟུང་མི་གོས། །ཉེས་ཚོགས་སྟོབས་བཞི་ཚང་བའི་གསོ་སྦྱོང་བྱ། །ཕམ་ཅན་གང་ལ་སྨད་པ་བཅུ་གསུམ་བྱ། །གཞན་ཡང་ཉེས་པ་དང་བསྟུན་སྨད་པ་རྣམས། །ལས་སྡོམ་རྒྱུད་དུ་ཞིབ་པས་དེར་བལྟ་འོ། །འགྱོད་པ་སྐྱེས་ན་བསླབ་པ་བསྐྱར་བར་གནང༌། །ཚུལ་ཁྲིམས་དད་མེད་དཀའ་ཐུབ་ཤེས་རབ་ཞན། །ལས་འབྲས་བློ་རྨོངས་རང་གཅེས་སྡིག་ཅན་གྲོགས། །ཆང་དང་བུད་མེད་ཉེས་རྒྱུ་ཉེར་མི་བྱ། །ཉམས་སྐྱོན་ཚེ་འདིར་སྟབས་བསྣོལ་སྣ་ཚོགས་དང༌། །བསམ་པ་མི་འགྲུབ་མཐུ་དབང་བསོད་ནམས་འགྲིབ། །ནད་མང་མི་སྙན་ཚེ་ལ་བར་ཆད་རྒོད། །ཕྱི་མར་དབང་སྐྱོན་མི་སྡུག་ངན་སོང་ལྟུང༌། །མཐུན་རྐྱེན་དད་པ་ཤེས་རབ་བཙུན་ཁྱུར་འཚོ། །ཡོན་ཏན་གནས་སྐབས་སྙན་འཐོབ་ལྷ་ཀླུས་བསྐྱང༌། །མཐུ་དབང་བསོད་ནམས་ལོངས་སྤྱོད་དགེ་ཚོགས་རྒྱས། །ཚེ་རིང་ནད་དཀོན་གནོད་བྱེད་གྲོགས་སུ་འགྱུར། །ཕྱི་མར་མངོན་མཐོ་ཐར་པ་ཀུན་མཁྱེན་གྱི། །ཡོན་ཏན་མ་ལུས་འབྱུང་བའི་གཞིར་འགྱུར་རོ། །འདི་ལྟར་ཚུལ་ཁྲིམས་བསླབ་པའི་གཞུང༌། །རྒྱུན་ཁྱེར་བདེ་བའི་ཕྱིར་དུ་བསྒྲིགས། །ནོང་མཆིས་བརྒྱུད་པའི་ཚོགས་ལ་བཤགས། །དགེ་བ་འགྲོ་རྣམས་ཐར་ཕྱིར་བསྔོ། །ཚུལ་འདི་བསྟན་པའི་སྲོག་ཤིང་དུ་གསུངས་ནས། །འབད་པ་དུ་མས་བསྒྲུབས་པ་ལྷུར་བཞེས་པའི། །མཉམ་མེད་བླ་མའི་བསྟན་མཆོག་སྡོམ་པ་གསུམ། །འགལ་མེད་ལམ་དུ་བྱེད་འདི་རབ་རྒྱས་ཤོག །།

ཅེས་པ་འདི་ཉིད་འདུལ་བའི་གཞུང་ལུགས་ཀྱི་ཚིག་ཚོགས་རྒྱས་བསྡུས་འཚམས་པ་ཞིག་དགོས་ཆེད་དང་བསྟུན་ནས་སྨན་རིའི་སློབ་མིང་བསྟན་འཛིན་རྣམ་དག་གིས་འདུལ་བའི་གཞུང་འགྲེལ་རྣམས་ལ་འདྲིས་པར་བྱས་ཏེ་བཀོད་པ་རྫོགས་སོ། །བཀྲ་ཤིས་ཤོག །། །།

སྔགས།

གསང་དོན་རྣམ་འབྱེད་འཕྲུལ་གྱི་ལྡེ་མིག་ཅེས་བྱ་བ་བཞུགས་སོ།།

སད་གྱེར་སྤུངས་ལ་དུན་གུ་ཧྲུན། །ཡུལ་མཆོག་དམ་པ་འགྲོ་བའི་མགོན། །བླ་མ་ཡི་དམ་མཁའ་འགྲོ་ལ། །སྒོ་གསུམ་གུས་པས་ཕྱག་འཚལ་ལོ། །ཐབས་ཆེན་ཟབ་མོའི་འཇུག་སྒོ་ལ། །གདུལ་བྱ་ཉེ་བར་བཀྲིད་ཕྱིར་དུ། །མཁས་རྣམས་བཀའ་ལ་རབ་བརྟེན་ནས། །ཟབ་མོའི་རིམ་པ་འདིར་བཤད་བྱ། །སྟོན་པ་ཀུན་ཏུ་བཟང་པོ་ཡིས། །འོག་མིན་བོན་ཉིད་མི་འགྱུར་དབྱིངས། །གླིང་དགུ་བཀོད་ལེགས་ཕོ་བྲང་དེར། །ཡེ་ཤེས་སྤྲུལ་པའི་འཁོར་རྣམས་ལ། །རང་བཞིན་བྱིན་བརླབས་སྒོ་ནས་བཤད། །དེ་ལས་རིག་འཛིན་གཤེན་མཆོག་སྡེའི། །ཐུགས་རྗེ་ཐབས་ཀྱིས་རིམ་པར་བརྒྱུད། །གོང་མའི་ཐུགས་དམ་མཁྱེན་སྟོབས་ཀྱིས། །འོག་མ་རིག་འཛིན་ས་ལ་བཀོད། །སེམས་ཅན་ཐར་པ་འདྲེན་པ་དང༌། །འཁོར་རྣམས་ཡེ་ཤེས་རབ་བསྐྱེད་ཅིང༌། །ལོག་སྡེའི་ཆོ་འཕྲུལ་ཟློག་པའི་ཕྱིར། །སྤྱི་སྤུངས་གསང་བའི་བོན་སྡེ་བཤད། །གཞི་ནི་བདེན་པ་རྣམ་པ་གཉིས། །རོལ་པའི་འཆར་ཚུལ་མཐའ་ཡས་རྣམས། །ལྷ་དང་ལྷ་མོ་བསམ་མཐའ་ཡས། །སྐུ་དང་ཡེ་ཤེས་འགག་མེད་པ། །དེ་ཉིད་སྤྲོས་བྲལ་སྙིང་པོར་འདུ། །ལྷག་པའི་དོན་དམ་ཀུན་རྫོབ་ལྟ། །གསས་མཁར་རིན་ཆེན་སྤྱི་སྤུངས་ལ། །རྩ་བ་དང་ནི་ཡན་ལག་གཉིས། །རྩ་བ་གསང་བ་བསེན་ཐུབ་ཉིད། །ཡན་ལག་རྒྱས་འབྲིང་བསྡུས་པ་དང༌། །ཡང་ཁོལ་གལ་པོའི་སྐོར་དང་བཞི། །རྒྱས་པ་ཞི་བའི་དོན་སྐོར་དང༌། །ཁྲོ་བོ་རྒྱུད་ཀྱི་སྐོར་གཉིས་སོ། །དོན་སྐོར་ལ་ཡང་རྣམ་པ་གསུམ། །དོན་དྲུག་མེ་ལོང་རྣོ་ལ་གཉིས། །དོན་གྱི་གཞུང་དྲུག་འདི་ལྟར་ཏེ། །ལྟ་དོན་སྡོང་པོ་དགུ་འདུས་དང༌། །སྒོམ་དོན་གབ་པ་དགུ་སྐོར་དང༌། །སྤྱོད་དོན་ཐིག་ལེ་སུམ་སྒྲིལ་ཡིན། །དམ་ཚིག་ས་མ་ཡ་འབུམ་སྡེ། །ཕྲིན་ལས་གཡུང་དྲུང་ཡོངས་སུ་རྫོགས། །དངོས་གྲུབ་གསང་བའི་ལྡེ་མིག་གོ །ཆ་ལག་མེ་ལོང་དགུ་སྐོར་ནི། །ཐབས་ཀྱི་མེ་ལོང་རྐྱང་སྦྲག་སྤྱོད། །འཛིན་པའི་མེ་ལོང་ལུང་ནོན་ཆེ། །གནས་པའི་མེ་ལོང་ལུང་ཕྲན་ཉིད། །གསུང་གི་མེ་ལོང་ཁུ་བྱུག་སྒྲོགས། །ཐུགས་ཀྱི་མེ་ལོང་ཅོག་བཞག་དང༌། །གསལ་བའི་མེ་ལོང་རིག་པའི་རྒྱུན། །གོམས་པའི་མེ་ལོང་ལུང་གི་རྒྱུན། །བསྐལ་པའི་མེ་ལོང་ངང་ཐག་དང༌། །སྣང་ལ་དངོས་མེད་འཛུབ་ཚུགས་སོ། །རྣོ་ནི་གཉན་གྱི་སྙིང་བཅོས་ཏེ། །དཀར་པོ་གོང་སྔོན་ཟ་བྱེད་དང༌། །ནག་པོ་ཁྱུང་ནག་རལ་ཆེན་ནོ། །རྒྱུད་སྐོར་ལ་ཡང་རྣམ་པ་གསུམ། །རྒྱུད་དང་སྒྲུབ་ཐབས་ཆ་ལག་གོ །གཡུང་དྲུང་གསང་བའི་རྒྱུད་དྲུག་ནི། །ཁྱུང་ཆེན་སྒྱུ་འཕྲུལ་དྲ་བ་གཉིས། །སྲོག་འཛིན་དགུ་འཕར་གཉིས་ཏེ་བཞི། །ལས་ཐིག་ཐབས་ཞག་གཉིས་དང་དྲུག །སྒྲུབ་ཐབས་དབང་ཆེན་སྐབས་འཕྲིན་བཅས། །ཆ་ལག་མདེའུ་ཁ་རྣམ་པ་གཉིས། །ཆ་ལག་མཆོང་ཆུང་སྒོ་དགུ་ནི། །རྩེ་རྒྱལ་ཐིག་ལེ་དགུ་དང་གཉིས། །འོད་ཟེར་འཁྱིལ་དང་འགུ་ཡ་དང༌། །ལས་བཞི་རྒྱུན་ལྔ་ཉི་ཟེར་ཞགས། །དབལ་མོ་ལས་ཐིག་རབ་འབྱམས་སྐོང༌། །གསལ་བྱེད་མེ་ལོང་ཉིད་དང་དགུའོ། །ལས་ཁའི་མདེའུ་ཐུང་ཁ་བཞི་ནི། །གོ་ཆར་དབལ་གསས་སྲུང་ཟློག་གཉིས། །བརྣག་པ་ལས་ཀྱི་སྙིང་གཟེར་དང༌། །གནམ་སའི་སྐྱིན་འདང་མདེའུ་ཐུང་ངོ༌། །

འབྲིང་སྐོར་ཞི་ཁྲོ་རྣམ་པ་གཉིས། །ཆ་ལག་རྒྱས་སྡུས་དག་ནས་བླངས། །སྡུས་པར་གཞུང་དང་ཆ་ལག་དང༌། །ཆ་རྐྱེན་རྣོ་དང་བཅས་པ་འོ། །གཞུང་ལ་ཞི་ཁྲོ་གསང་ཐིས་སོགས། །ཆ་ལག་སྒྲོན་མ་དགུ་སྐོར་ལ། །ཆ་རྐྱེན་གལ་པོ་དབང་སྒྲོན་ནོ། །རྣོ་ནི་གནམ་ལྕགས་ཟ་འགྲམ་སོགས། །གལ་པོ་ལ་ཡང་རྣམ་པ་གཉིས། །རྒྱུད་ལུང་སྙིང་པོའི་སྐོར་དང་ནི། །སྙན་རྒྱུད་ལྡེ་མིག་སྐོར་གཉིས་སོ། །རྒྱུད་ལུང་སྙིང་པོའི་སྐོར་ལ་གསུམ། །རྒྱུད་དང་ལུང་དང་ཆ་ལག་གོ །རྒྱུད་ལ་ཞི་ཁྲོ་རྣམ་པ་གཉིས། །ལུང་ལ་ཞི་ཁྲོ་གཉིས་གཉིས་ཏེ། །ཆ་ལག་ཨ་དཀར་ཐེག་པ་སོགས། །ཤི་རི་ལོག་དང་གསང་འདུར་དང༌། །དགྲ་བདུད་སྙིང་གཟེར་ཚེ་གཡང་སྒྲུབ། །དེ་སོགས་ཆ་ལག་མན་ངག་བཅས། །ལྡེ་མིག་ཡང་གབ་ལ་སོགས་དགུ། །བསམ་སྦྱོར་དག་པས་རབ་སྒྲོགས་མཛོད། །ཡང་དག་དོན་སྒྲུབ་རིམ་པ་ནི། །གཞི་ལམ་འབྲས་བུའི་སྒོ་ནས་བཤད། །ཤེས་བྱ་གཤིས་ཀྱི་གནས་ལུགས་དང༌། །ཡང་མེས་ངོ་བོ་ཉིད་ཀྱི་དོན། །འཁོར་འདས་ཀུན་གྱི་གཞི་རྩ་ནི། །རིག་པ་བྱང་ཆུབ་སེམས་ཉིད་དོ། །ཇི་བཞིན་ཉིད་ཀྱི་སྐྱེ་མཆེད་ཆ། །རང་བཞིན་རྣམ་པ་བདུན་ལྡན་ཏེ། །སྐྱེ་མེད་རང་རིག་འོད་གསལ་དང༌། །གཉིས་མེད་བདེ་བ་ཆེན་པོ་དང༌། །གཞན་ནས་མ་བྱུང་མ་འགག་པ། །ཡང་མེས་ཆེན་པོའི་རང་བཞིན་ལྡན། །དེ་ལ་རང་བཞིན་སྐྱེ་མེད་དང༌། །རོལ་པ་འགག་མེད་སྣ་ཚོགས་འཆར། །ངོ་བོ་ཐ་དད་གཉིས་སུ་མེད། །མཚན་ཉིད་མཐའ་བྲལ་ཆེན་པོར་གནས། །འཁྲུལ་པ་ཇི་ལྟར་འབྱུང་བ་ནི། །ཐག་པར་སྦྲུལ་དུ་འཁྲུལ་པ་བཞིན། །བདེན་པ་མེད་ལ་བདེན་པར་འཁྲུལ། །དེ་ལས་མིང་གཞི་ཡོངས་སུ་གྲུབ། །དེ་ལས་ཁམས་གསུམ་རྒྱུ་དྲུག་འཁོར། །གཞི་ལ་འཁྲུལ་པ་ཡོད་མེད་ནི། །རང་བཞིན་ཡེ་ནས་རྣམ་དག་པས། །དེ་ལ་འཁྲུལ་འཁོར་ཡོད་མ་ཡིན། །རོལ་པའི་རྩལ་ལ་རྟོགས་འཁྲུལ་ཡོད། །རྟོགས་པའི་སྐབས་སུ་ཡེ་ཤེས་འཆར། །རྟོགས་འཁྲུལ་གཉིས་ཀ་རོལ་པར་གྲུབ། །འཁྲུལ་འཁོར་ཐོག་མ་ཡོད་མེད་ནི། །མ་རིག་པ་ལ་ཐུག་མེད་ཕྱིར། །འཁོར་བར་ཐོག་མ་མེད་པར་བཞེད། །གཞི་ལས་སྐྱེས་ཤིང་འགག་པའི་ཕྱིར། །འཁོར་བའི་ཐོག་མ་ཡོད་པར་གསུངས། །ཕྱི་སྣོད་ལྷ་ཡི་གཞལ་ཡས་སུ། །གསལ་ལ་རང་བཞིན་མེད་པར་ལྟ། །ཕུང་པོ་ཁམས་དང་སྐྱེ་མཆེད་རྣམས། །ཡེ་ཤེས་རོལ་པ་འགག་མེད་དང༌། །ལྷ་དང་ལྷ་མོར་ཡེ་གནས་པ། །ནང་བཅུད་ལྷ་དང་ལྷ་མོར་ལྟ། །ཀུན་རྫོབ་རོལ་པའི་ལྟ་ཚུལ་ལོ། །དོན་དམ་གཤིས་ཀྱི་འདུག་ཚུལ་ནི། །དག་དང་མ་དག་བདེན་རྫུན་དང༌། །ལྷ་དང་གཞལ་ཡས་ལ་སོགས་པ། །བོན་ཅན་མཚན་མར་སྣང་བ་ཀུན། །བྱང་སེམས་ཐིག་ལེ་ཉག་ཅིག་ལ། །མ་ལུས་ཡོངས་སུ་རྫོགས་པར་འདུས། །དེ་ཉིད་སྤྲོས་པའི་མཚན་མས་དབེན། །ཡོད་མེད་རྟག་ཆད་མཐའ་སོགས་བྲལ། །སྐྱེ་མེད་གདོད་ནས་དག་པའི་བོན། །གང་གིས་མཚོན་ཅིང་བརྗོད་མི་ནུས། །རང་བཞིན་སྤྲོས་དང་བྲལ་མོད་ཀྱང༌། །སྐུ་དང་ཡེ་ཤེས་རོལ་པ་རྫོགས། །རྟོགས་འཁྲུལ་ཀུན་གྱིས་འཆར་གཞི་འོ། །​
དམིགས་བྱའི་ཡུལ་ནི་རྣམ་པ་གཉིས། །ཐུགས་རྗེའི་དམིགས་ཡུལ་འགྲོ་བ་དྲུག །བསྒྲུབ་བྱ་ཀུན་བཟང་བྱ་བྱེད་གཉིས། །དམིགས་གཞིའི་ངོས་བཟུང་དེ་ཉིད་དོ། །ཀུན་བཟང་ཐུགས་ཀྱི་ཐིག་ལེ་ལས། །སེམས་ཅན་དོན་དུ་ཕྱུངས་པ་ཡི། །བོན་སྒོ་ཐེག་རྒྱུད་ལྟ་སྤྱོད་ཀྱི། །རྗེས་སུ་རྣམ་པ་འབྲང་བ་ཡི། །འཇིག་རྟེན་དྲུག་ན་གནས་པ་ཡི། །སྲོག་གིས་བསྡུས་པའི་སེམས་ཅན་གང༌། །བག་ཆགས་གཡོས་ནས་སད་པ་ཡི། །དགའ་དད་མོས་པས་འདུན་སྤྱོད་པའི། །གང་ཟག་རྐྱེན་གྱིས་སད་པ་འོ། །ཁྱད་པར་རྟེན་ནི་དལ་འབྱོར་ལྡན། །འཛམ་གླིང་མི་ཡི་རྟེན་ཅན་ནོ། །བསམ་པའི་རྟེན་ནི་སྔར་བསགས་ཀྱི། །བག་ཆགས་བཟང་པོ་སད་པ་དང༌། །སྐྱབས་སྡོམ་རྒྱུད་ལ་མོས་པ་འོ། །སྐྱབས་འགྲོའི་དབྱེ་བ་བཞི་རུ་བཤད། །ཕྱི་ནང་གསང་བ་ཡང་གསང་ངོ༌། །ཕྱི་ནི་གཡུང་དྲུང་གནས་བཞི་ལ། །ནང་ནི་དམིགས་པ་སྒོ་བཞི་དང༌། །གསང་བ་ཤེས་རབ་རྒྱུན་བཞི་དང༌། །ཡང་གསང་ཕྱག་རྒྱ་གཟེར་བཞི་འོ། །སྐྱབས་སུ་འགྲོ་ཚུལ་རྣམ་པ་བཞི། །ཕྱི་ཡི་གཡུང་དྲུང་གནས་བཞི་ནི། །བླ་མ་བདེར་གཤེགས་རྟེན་གསུམ་དང༌། །ཕྱོགས་བཅུའི་གཤེན་རབ་རྣམ་བཞི་འོ། །ནང་གི་དམིགས་པ་སྒོ་བཞི་ནི། །བླ་མ་སྤྱི་བོར་ཡི་དམ་མཁའ། །ཐུག་ཕྲད་བླ་མ་ཡི་དམ་ལ། །མྱུར་དུ་སྐྱོབ་གསོལ་ལ་སོགས་དམིགས། །འགྲོ་ཀུན་ཉེ་བར་བསྐྱབ་ལ་དམིགས། །གསང་བ་ཤེས་རབ་རྒྱུན་བཞི་ནི། །བློ་གསལ་རིག་པ་སོ་སོར་གསལ། །ཐབས་རྒྱ་མ་ཆད་ཤེས་རབ་ལ། །མི་དམིགས་ཤེས་རབ་རྒྱུན་བཞི་འོ། །ཡང་གསང་ཕྱག་རྒྱ་གཟེར་བཞི་ནི། །སྣང་སྲིད་ནམ་མཁར་རྒྱས་གདབ་དང༌། །དེ་བཞིན་བོན་ཅན་བོན་ཉིད་དང༌། །རྣམ་རྟོག་མ་ལུས་སེམས་ཉིད་ལ། །དོན་དམ་ཐམས་ཅད་མ་ལུས་པ། །བདག་ཉིད་ཆེན་པོས་རྒྱས་གདབ་བོ། །ཐབས་ཀྱི་གོ་རིམ་ཚང་བ་ཡིས། །བླང་ལ་ཚུལ་བཞིན་འཇུག་པར་བྱ། །མུ་སྟེགས་བྱེད་ལས་ཁྱད་པར་འཕགས། །མི་མིན་བདུད་ཀྱིས་བར་མི་ཆོད། །སྡོམ་པའི་རྟེན་རུང་སྒྲིབ་གཉིས་འབྱང༌། །ངན་འགྲོར་མི་སྐྱེ་གཞན་སྐྱོབ་འགྱུར། །དངོས་གྲུབ་མྱུར་ཞིང་ནད་མི་ཚུགས། །དབྱངས་སྙན་ཀུན་ལ་བཀའ་བཙན་འགྱུར། །གཞི་བཟུང་སྙིང་རྗེ་འདི་ལྟ་སྟེ། །མ་གྱུར་མ་གཏོགས་སེམས་ཅན་ཀུན། །སྡུག་བསྔལ་ཀུན་དང་བྲལ་གྱུར་ཅིག ། དེ་ལྟར་ཡང་ནས་ཡང་དུ་བསྒོམ། །བྱམས་དགའ་བཏང་སྙོམས་རིམ་པར་སྐྱེ། །དེ་ལས་སེམས་བསྐྱེད་དེ་ལས་ལམ། །འབྲས་བུ་སངས་རྒྱས་མྱུར་ཐོབ་འགྱུར། །དད་ཅིང་མོས་དང་ཡིད་ཆེས་དང༌། །ཐོབ་པར་དད་ཅིང་སྐྱེ་ཤིས་འཇིགས། །དད་པ་མེད་བཙལ་ཡོད་པ་བཙའ། །དད་པས་སྐྱབས་འགྲོ་དེ་ལས་ནི། །སེམས་བསྐྱེད་ལ་སོགས་ཉེ་བར་སྐྱེ། །ས་མཁན་དཀྱུས་ཀྱི་ལམ་པས་བཀྲི། །མཚན་དང་ལྡན་པའི་བླ་མ་ནི། །ཐུགས་རྗེ་ཆེ་ཞིང་ཐབས་ལ་མཁས། །ཐམས་ཅད་མཁྱེན་པའི་ཁྱད་ལྡན་དེ། །རྫོགས་པའི་སངས་རྒྱས་ཉིད་དུ་བལྟ། །དཔོན་གསས་བསྟེན་ལ་གང་མཁས་པ། །དེ་ཉིད་དེ་དང་དབྱེར་མེད་འགྱུར། །གཞན་ཕྱིར་བྱང་ཆུབ་ལ་འདུན་པའི། །དྲན་དང་སྤོབས་པ་ཆེན་པོར་བསྐྱེད། །དེ་ལ་སྨོན་འཇུག་གཉིས་སུ་དབྱེ། །སྨོན་སེམས་ཡུལ་གྱི་སྒོ་ནས་གཉིས། །ཀུན་རྫོབ་དོན་དམ་སེམས་བསྐྱེད་དོ། །གཏན་དུ་བ་ནི་སྨོན་སེམས་ལ། །རེ་འགའི་གྲོགས་ནི་བླ་མེད་གཞན། །འཇུག་སེམས་ཁྱད་པར་བཞི་དང་ལྡན། །རིག་པ་རྟུལ་ཤུགས་ཐུགས་རྗེ་དང༌། །ཚད་མེད་ཟུང་འཇུག་རྣམ་བཞི་འོ། །སྤྱིར་ནི་ཡུལ་གྲོགས་གོང་བཞིན་ཤེས། །དེ་དག་རྒྱུ་རྐྱེན་འཛོམ་པ་ཡིས། །བླང་ལ་ཚུལ་བཞིན་འཇུག་པར་བྱ། །བདེར་གཤེགས་མཉེས་ཤིང་བསམ་པ་འགྲུབ། །དམ་པར་འགྱུར་ཅིང་སྡིག་སྒྲིབ་འབྱང༌། །བར་ཆོད་ཞི་ཞིང་དགེ་རྩ་འཕེལ། །རྫོགས་པའི་སངས་རྒྱས་མྱུར་ཐོབ་འགྱུར། །ཟབ་མོའི་ལམ་སྒོ་དབང་གིས་དབྱེ། །དབང་བཞི་མ་རྫོགས་རྣལ་འབྱོར་ནི། །སྐས་མེད་ཐོག་ཁར་མཆོང་པ་འདྲ། །ཡ་ཐོད་མེད་པའི་མ་མགལ་དང༌། །ལག་གཡས་མེད་པའི་གཡོན་པ་བཞིན། །ཟབ་མོའི་ལམ་སྒོར་འཇུག་མི་ནུས། །གཞུག་ཀྱང་ཡོན་ཏན་མི་འཆར་ཏེ། །བར་ཆོད་རྐྱེན་དབང་ལ་སོགས་འགྱུར། །ཉན་པའི་དབང་ནི་མ་ནོད་པར། །ཉན་ན་གསང་བ་འོན་ཆེན་སྐྱེ། །བཤད་པའི་དབང་མཆོག་མ་ནོད་པར། །བཤད་ན་ལྐུགས་པ་ཁ་མེད་འགྱུར། །དབང་མེད་ལ་ཁའི་བྱ་སྒྲོ་འདྲ། །ཉན་དང་འཆད་དང་སྒོམ་པ་སོགས། །དབང་ཐོབ་དེ་ནས་བྱ་བར་གསུངས། །དེ་ཕྱིར་མཁས་པས་དབང་ལ་རྩི། །དབང་ལ་རྣམ་པ་བཞི་རུ་དབྱེ། །ཕྱི་ནང་གསང་བ་ཡང་གསང་ངོ༌། །ཕྱི་དབང་གསས་མཁར་སྤྱིར་ཁྱབ་དང༌། །སྐུ་གསུང་ཐུགས་དང་ཡོན་ཏན་དང༌། །ཕྲིན་ལས་ཐབས་ཤེས་སྙོམས་འཇུག་དང༌། །ཐེག་དགུ་སོ་སོའི་དབང་དང་བརྒྱད། །ནང་གི་དབང་ལ་རྣམ་པ་གསུམ། །ཕུང་པོ་ལྷ་རུ་བསྒྱུར་དབང་དང༌། །རྣམ་རྟོག་ཡེ་ཤེས་ཉིད་དུ་བསྒྱུར། །གསང་བ་རིག་པ་བོན་ཉིད་བསྒྱུར། །གསང་བའི་དབང་ལ་རྣམ་པ་གསུམ། །ངོ་བོ་མ་གཡོས་སྟོང་དབང་དང༌། །རང་བཞིན་གར་ཡང་མ་བཅོས་སྣང༌། །རྣམ་པར་གར་གསལ་འོད་གསལ་ཤེས། །ཡང་གསང་དབང་ལ་རྣམ་པ་བཞི། །མ་གཡོས་མ་བཅོས་ལྷུན་གྱིས་གྲུབ། །ནམ་མཁའ་ལྟར་དུ་ངོ་སྤྲོད་དོ། །སྟོང་གསལ་སྣང་གསལ་འོད་གསལ་བ། །ཤེལ་དཀར་ལྟར་དུ་ངོ་སྤྲོད་ཅིང༌། །ངོ་བོ་སྟོང་ལ་རང་བཞིན་སྣང༌། །རྣམ་པ་གསལ་བ་མར་མེ་ལྟར། །ངོ་བོ་ངོས་བཟུང་ཀུན་དང་བྲལ། །རང་བཞིན་དངོས་པོ་མཚན་མ་མེད། །རྣམ་པར་འཛིན་རྟོག་མེད་པ་ནི། །མེ་ལོང་ལྟར་དུ་སྤྲད་པ་འོ། །དེ་ནོས་དམ་ཚིག་ཚུལ་བཞིན་བསྲུང༌། །

དབང་ཐོབ་རི་རབ་རྒྱ་མཚོ་འདྲ། །འཛམ་གླིང་ས་བཅུ་ཟིལ་གྱིས་གནོན། །གེ་ཡོའི་བུ་ཕོ་སྟོབས་ཀྱིས་གནོན། །གནས་སྐབས་ཡོན་ཏན་ཀུན་འབྱུང་ཞིང༌། །ངན་སོང་ཡོངས་སྤོང་མཐར་ཐུག་ཏུ། །ཐར་པ་ཆེན་པོ་འཐོབ་པར་འགྱུར། །ཟབ་མོའི་ལམ་རིམ་ལྔ་རུ་དབྱེ། །གནས་ལུགས་གཏན་ཕབ་ངོ་སྤྲོད་དང༌། །དེ་ལ་རྩལ་སྦྱོར་ལ་དོར་དང༌། །དེ་དོན་ཉམས་སུ་ལེན་པ་དང༌། །དེ་དག་གཞི་འཛིན་རྩ་བ་དང༌། །མཐར་འབྱུང་དོན་ཉིད་བསྒྲུབ་པ་ལ། །ལྟ་སྤྱོད་སྒོམ་པ་དམ་ཚིག་དང༌། །ཕྲིན་ལས་དང་ལྔར་རིམ་བཞིན་དབྱེ། །ལྟ་བ་རྣམ་པ་གསུམ་གྱིས་བསྟན། །ཀུན་ཏུ་རྨོངས་དང་ཕྱོགས་རེར་རྟོགས། །ཡང་དག་རྟོགས་ཤིང་འཁྲུལ་རྟོག་མེད། །གསུམ་ལ་རིམ་བཞིན་མ་དག་དང༌། །རང་རྟོགས་ཡང་དག་ལྟ་བ་ཕྱེ། །མ་དག་ལྟ་བ་རྣམ་པ་གསུམ། །རྒྱུ་འབྲས་དོན་དང་གནས་ལུགས་ལ། །བློ་མ་ཕྱོགས་དང་ལོག་པར་ཕྱོགས། །ཡིད་གཉིས་གྱུར་པ་ལ་ལྟོས་ཏེ། །མ་རྟོགས་ལོག་རྟོག་ཐེ་ཚོམ་དབྱེ། །མ་རྟོགས་ལྟ་བ་བཅུར་བཤད་པ། །ལས་གྲུབ་རིགས་དྲུག་འཁྲུལ་སྣང་དྲུག །དགེ་སྡིག་མ་ངེས་ལུང་མ་བསྟན། །གཏོ་དཔྱད་བཟོ་དང་གསོ་བ་བཞི། །དེ་ལ་མངོན་པར་ཞེན་དམ་གྱིས། །ཡང་དག་མི་དྲན་འཁོར་བར་རྒྱུད། །ལོག་རྟོག་ལྟ་བ་དྲུག་ཅུ་གཉིས། །ཉོན་མོངས་རེ་གཉིས་ལ་ལྟོས་ནས། །ལྟ་བ་དེ་ཡང་དེ་བཞིན་ནོ། །ཡེ་ཤེས་འགེགས་ཤིང་ངན་འགྲོར་སྐྱེད། །ཐབས་ཤེས་ཟུང་འཇུག་ལམ་ལ་སྒྲིབ། །ཐེ་ཚོམ་ལྟ་བ་བཞི་བཅུ་གཉིས། །སྟོབས་ལྔ་ལ་ལྟོས་ཆེ་བ་གཅིག །ཕར་ཕྱིན་བཅུ་ལས་ལོག་པ་བཅུ། །ངེས་དོན་སོ་གཅིག་ལ་ལྟོས་ནས། །གོལ་ལྟ་སོ་གཅིག་རྣམ་པར་དབྱེ། །དེ་ཕྱིར་ཞེ་དྲུག་གསུངས་པ་ཡང༌། །ཞེ་གཉིས་དག་ལ་འདུས་པ་འོ། །ཟབ་མོའི་ལམ་ལ་གེགས་བྱེད་ཅིང༌། །ཡ་ངའི་གནས་སུ་སྐྱེ་བར་བྱེད། །བརྒྱ་དང་བཅུ་བཞི་གསུངས་པ་ཡང༌། །ལྷན་སྐྱེས་ཀུན་བརྟག་གཉིས་ལ་འདུས། །སེམས་ཉིད་སྤྲོས་བྲལ་བོན་ཉིད་ལ། །བདག་འཛིན་གཡོས་པ་མ་རིག་གོ །དེ་ཉིད་རྒྱུ་རྐྱེན་གནས་པ་དང༌། །ངོ་བོ་ཁྱད་པར་ཇི་ལྟར་བརྟག །རྒྱུ་རྐྱེན་ཡོངས་བྲལ་མཚན་མེད་དུ། །ཤེས་ན་མ་རིག་ངོས་ཟིན་ཡིན། །དེ་ཟིན་ཀུན་བརྟག་དེ་བཞིན་ཤེས། །ཡིད་འོང་མི་འོང་སྙན་གྲགས་སོགས། །བརྟགས་པས་ངེས་མེད་གཏད་མེད་ཤེས། །ཡུལ་དང་དབང་པོ་དགེ་མི་དགེ །གོང་བཞིན་བརྟགས་པས་དེ་བཞིན་ཤེས། །རང་རིག་ཡེ་ཤེས་ངོ་བོ་ཉིད། །སྒྲིབ་མེད་རང་གསལ་དག་ཏུ་འཆར། །དེ་ལ་ལྷུན་གྲུབ་ཡེ་ཤེས་ལྔ། །དེ་དང་དབྱེར་མེད་སྟོབས་ལྔ་འོ། །དེ་ལས་འགག་མེད་སྣ་ཚོགས་འཆར། །དེ་ཉིད་བརྟགས་པས་རྒྱུ་རྐྱེན་བྲལ། །འདི་ཞེས་མཚན་མ་མེད་པར་ཤེས། །མ་རིག་འཁོར་བཅས་གྲོལ་བ་ཉིད། །རིག་པའི་ཡེ་ཤེས་འཁོར་བཅས་ཏེ། །ངོ་བོ་དབྱེར་མེད་བོན་ཉིད་རྟོགས། །མ་རིག་པ་ཉིད་རིག་ཙམ་ན། །རིག་པའི་ཡེ་ཤེས་རང་ལ་འཆར། །སྣང་བ་མ་ལུས་ཡེ་ཤེས་ཀྱི། །རོལ་པར་བསྒྱུར་ནས་ལྟ་བ་སྟེ། །སྣོད་བཅུད་ལྷ་དང་ལྷ་མོ་དང༌། །ཕུང་པོ་ཁམས་དང་སྐྱེ་མཆེད་ཀུན། །སྐུ་དང་ཡེ་ཤེས་རོལ་པར་བསྒྱུར། །དེ་དག་སྣང་ལ་རང་བཞིན་མེད། །གསལ་ལ་རྟོག་འཛིན་མེད་པ་ཡི། །རིག་པ་རང་གསལ་བྱང་སེམས་ཀྱི། །ངང་དུ་མ་གཡོས་མ་བཅོས་པར། །ལྷུན་གྱིས་གྲུབ་པ་དགོངས་པའི་ཐེམས། །གནས་ལུགས་དོན་གྱི་སྙིང་པོ་ནི། །འཁོར་འདས་ངོ་བོ་བྱང་སེམས་སོ། །དེ་ཉིད་རྫོགས་ཆེན་བོན་སྐུའང་ཡིན། །སྐྱེ་མེད་གདོད་དག་ལྷུན་གྱིས་གྲུབ། །འཛིན་རྟོག་བློ་འདས་སྤྲོས་དང་བྲལ། །མཐའ་བྲལ་མཚོན་ཅིང་བརྗོད་དུའང་མེད། །དེ་ཉིད་རྟོགས་ཤིང་མོས་པར་བྱ། །དག་པ་ཡེ་ཤེས་ངེས་པ་ཡི། །གཉེན་པོས་གནད་དུ་བསྣུན་པར་མཛོད། །འཁྲུལ་སྣང་ལོག་པས་སྣང་འཛིན་གྲོལ། །ལུང་མིན་ལོག་པས་དགེ་བ་འཕེལ། །ཉོན་མོངས་ལོག་པས་ཡེ་ཤེས་འཆར། །ཐེ་ཚོམ་ལོག་པས་ཟབ་ལམ་རྙེད། །ངོ་བོ་དབྱེར་མེད་ཉིད་དུ་གྲོལ། །རང་རྟོགས་ཐེག་པའི་ལྟ་བ་དགུ། །དབང་པོའི་ཁྱད་པར་རྣམ་དགུ་ལ། །ཕྱྭ་སྣང་འཕྲུལ་སྲིད་རྒྱུ་ཡི་ཐེག །དགེ་དྲང་ཨ་ཡེ་འབྲས་བུའི་ཐེག །རྒྱུ་འབྲས་ལ་ཟླ་བླ་མེད་དགུ། །རང་རང་ལྟ་བ་མངོན་ཞེན་པས། །དོན་ལ་རིང་ཞིང་འགྱང་བར་འགྱུར། །ཐེག་ཆེན་འདི་དང་འབྲེལ་འགྱུར་པས། །མཐར་ཐུག་འབྲས་བུ་ཉིད་ཀྱང་འཐོབ། །ཡང་དག་ལྟ་བ་རྣམ་པ་གསུམ། །ལམ་པའི་རྒྱུད་དང་གནས་ལུགས་དང༌། །དོན་གྱི་འདུས་ཚུལ་ལ་ལྟོས་ནས། །རིམ་བཞིན་སྤྱི་རྒྱ་རླབས་གཅོད་དང༌། །མཐའ་དགུ་སྤྲོས་དང་བྲལ་བ་དང༌། །དཔེ་དོན་རྟགས་ཀྱི་ལྟ་བར་དབྱེ། །སྤྱི་རྒྱ་རླབས་གཅོད་གསུམ་གྱིས་བསྟན། །ཚད་མ་དང་ནི་ཉོན་མོངས་དང༌། །ལམ་ལ་བདེན་འཛིན་གྲོལ་བ་ལ། །རིམ་བཞིན་དཔེ་དོན་རྟགས་གསུམ་དང༌། །ཉོན་མོངས་ལམ་ལྔའི་རླབས་ཆོད་དབྱེ། །ལམ་ལ་དངོས་འཛིན་ཞེན་པ་གྲོལ། །ཁྱད་པར་ཆེན་པོའི་རྟོགས་པ་ཤར། །མཐར་འཛིན་དགུ་དང་བྲལ་བ་ལ། །མཐའ་དགུ་བྲལ་བའི་ལྟ་བ་དགུ། །མཐར་འཛིན་གྲོལ་ཅིང་མཐའ་བྲལ་རྟོགས། །སྣང་སྲིད་ནམ་མཁའི་ངང་དུ་དག །བོན་ཅན་བོན་ཉིད་དབྱིངས་སུ་ཐིམ། །དྲན་རྟོག་སེམས་ཉིད་ཀློང་དུ་གྲོལ། །དེ་ལ་དཔེ་དོན་རྟགས་ལྟ་གསུམ། །འཁོར་འདས་འཛིན་པ་ཡོངས་སུ་གྲོལ། །སྣང་ཚུལ་རོལ་པ་ཇི་སྙེད་པ། །འགག་མེད་ཤུགས་ལས་འཆར་བས་ན། །གནས་ལུགས་སྐྱེ་མེད་སྤྲོས་བྲལ་འགྲུབ། །ཉམ་ང་མེད་ཅིང་བྱ་རྩལ་བྲལ། །སྤྱི་རྒྱ་རླབས་ཀྱིས་ཆོད་པས་ན། །ཁྱུང་ཆེན་མཁའ་ལ་ལྡིང་པས་མཚོན། །སྟོང་གསལ་གཉིས་སུ་མེད་པ་ཡིས། །གཟའ་གཏད་མཐའ་བྲལ་རྒྱུད་ལ་བརྟེན། །ཕྱི་རུ་སྣང་བའི་གཟུང་འཛིན་གྲོལ། །སྣང་བ་སྟོང་པའི་དབྱིངས་སུ་རྟོགས། །ནང་དུ་དྲན་པའི་རྣམ་རྟོག་གྲོལ། །རྟོགས་ཚད་ཡེ་ཤེས་ཉིད་དུ་འཆར། །གསང་བ་བདག་འཛིན་མ་རིག་གྲོལ། །ལྷན་སྐྱེས་ཡེ་ཤེས་རང་ལ་འཆར། །དབྱིངས་ཤེས་དབྱེར་མེད་བོན་སྐུ་འཐོབ། །མ་རྟོགས་ལོག་རྟོག་ཐེ་ཚོམ་དང༌། །ཐེག་པ་འོག་ཞེན་གོལ་བ་དེ། །ཉག་གཅིག་མཐའ་འདས་རྟོགས་པས་ཆོད། །ཡང་དག་ལྟ་བ་གཏན་ཕབ་པས། །སྒྲོ་བཏགས་ལྟ་བའི་མཐའ་ལས་གྲོལ། །གནས་ལུགས་ཇི་བཞིན་རྟོགས་པ་སོགས། །སེམས་ཉིད་བོན་སྐུ་མངོན་གྱུར་ཅིང༌། །འཁོར་བ་རང་སར་གྲོལ་བར་འགྱུར། །མ་རྟོགས་ལོག་རྟོག་ཐེ་ཚོམ་ལས། །རང་རྟོགས་རྒྱུ་ཡི་བོན་བཞི་འཕགས། །དེ་བཞིན་དགེ་དྲང་ཨ་ཡེ་དང༌། །དེ་ལས་ཁྱད་པར་བླ་མེད་འཕགས། །ཐེག་ཆེན་ལྟ་བའི་རྟོགས་པ་འོ། །ཐེག་པ་འོག་མའི་ལྟ་བ་སོགས། །སྤོང་ངམ་བསྒྱུར་རམ་གཉིས་མེད་དུ། །གྲོལ་བ་ཐོབ་པ་ཉིད་ལ་བརྟག །སྤང་ན་སྤོང་ལམ་དག་ཏུ་འགྱུར། །བསྒྱུར་ན་སྒྱུར་བྱེད་རྟོག་ཡིན་ཕྱིར། །རྟོག་བྲལ་ཡེ་ཤེས་ཇི་ལྟར་སྙེད། །གཉིས་མེད་རང་བཞིན་སོལ་ནག་བཞིན། །རྟོགས་པའི་ཡེ་ཤེས་འཐོབ་མི་འགྱུར། །རྩོད་གཞི་དང་པོ་མ་ཡིན་ལ། །དོན་མཐུན་རྟོག་པ་དེ་ཉིད་ལས། །རྟོག་མེད་ཡེ་ཤེས་སྐྱེ་བའི་ཕྱིར། །རྩོད་པ་གཉིས་པས་འདིར་མི་གནོད། །མ་རིག་ལ་སོགས་ཡེ་ཤེས་ཀྱི། །ངོ་བོ་ཉིད་དུ་གནས་པ་དང༌། །རྟོགས་བྱེད་རྐྱེན་ལ་ལྟོས་པའི་ཕྱིར། །རྩོད་པ་གསུམ་པའི་སྐྱོན་གྱིས་དབེན། །གཞན་ཡང་མ་རིག་ཡེ་ཤེས་སོགས། །འགལ་ན་དབྱེར་མེད་ཇི་ལྟར་འགྱུར། །འབྲེལ་ན་བདག་གཅིག་དེ་བྱུང་གང༌། །བདག་གཅིག་གྲོལ་བྱ་གྲོལ་བྱེད་འགལ། །དེ་བྱུང་རྒྱུ་འབྲས་ལ་སོགས་འགྱུར། །རྩོདགཞི་གཞན་དག་མ་ཡིན་ཞིང༌། །བདག་གཅིག་ཆ་གཉིས་མི་འགལ་ཏེ། །རྟོགས་དང་མ་རྟོགས་ཁྱད་པར་གྱིས། །མ་རིག་ཡེ་ཤེས་སོགས་གནས་ཕྱིར། །རྩོད་པ་དེ་ཡི་སྐྱོན་ལས་གྲོལ། །སྒྲོ་བཏགས་ལྟ་བ་མང་བཤད་པ། །གཤིས་ཀྱི་འདུག་ཚུལ་དག་ཏུ་གཅིག །དེ་ཉིད་ཡང་དག་ལྟ་བར་གནས། །དེ་ཕྱིར་གནས་ལུགས་གཏན་ཕབ་པས། །སྒྲོ་བཏགས་རང་སར་གྲོལ་བ་སྟེ། །ཆེད་ཀྱིས་དགག་སྒྲུབ་མི་དགོས་པར། །གཉིས་མེད་རང་གྲོལ་རྟོགས་པའོ། །སྒྲོ་བཏགས་སྤྲོས་པ་ཀུན་བྲལ་ནས། །གནས་ལུགས་དོན་གྱི་རྟོགས་པ་འཆར། །དོན་དང་དོན་མིན་རྣམ་ཕྱེད་ནས། །ཡང་དག་དོན་ལ་འཇུག་པར་བྱེད། །སྤྱོད་པ་རྣམ་པ་གཉིས་ཀྱིས་བསྟན། །ཡིད་འོང་མི་འོང་སྨིན་པ་ལས། །དག་དང་མ་དག་རྣམ་གཉིས་དབྱེ། །མ་དག་བཅོ་བརྒྱད་གསུངས་པ་ཡང༌། །ལུས་ངག་ཡིད་སྤྱོད་གསུམ་ལ་འདུས། །འཁོར་བར་འཁྱམ་ཞིང་ཐར་མེད་སྦྱོང༌། །དག་པའི་སྤྱོད་པ་རྣམ་པ་གསུམ། །རྟོགས་ཚད་འཇུག་སྒོ་ཐ་དད་དང༌། །བྱེ་བྲག་གསང་སྔགས་སྤྱོད་ཡུལ་དང༌། །དེ་ལ་སྤྱོད་ཚུལ་ཐ་དད་དུ། །སྟོན་པ་ལས་ནི་གསས་མཁར་དང༌། །རྒྱུ་འཕྲུལ་གསང་དང་བྱེ་བྲག་དམིགས། །གསས་མཁར་དོན་སྤྱོད་རྣམ་པ་གསུམ། །སེམས་ལ་རྫོགས་དང་ཡིད་ལས་སྤྲུལ། །དངོས་སུ་བསྒྲུབ་པ་རྣམ་གསུམ་ལ། །ཡེ་ཤེས་སེམས་དང་ཏིང་འཛིན་རིག །མཚན་མ་སྤྲུལ་པའི་གསས་མཁར་དབྱེ། །ཡེ་ཤེས་གསས་མཁར་བརྒྱ་ཉི་ཤུ། །ཐིག་ལེར་གྱེས་པ་དྲུག་ཅུ་ནི། །ཐིག་ལེའི་ཡོན་ཏན་འཆར་ཚུལ་ལས། །མཐའ་བྲལ་ཡན་ལག་དྲུག་ཅུ་ནི། །སྤྲོས་པས་སྟོང་པས་ཁྱབ་པར་གསུངས། །སེམས་ཉིད་སྤྲོས་བྲལ་རྒྱུད་ལ་བསྟེན། །མཚན་མ་ཡོངས་ཀྱི་སྟོངས་པར་སྤྱོད། །ཏིང་འཛིན་གསས་མཁར་བརྒྱ་ཉི་ཤུ། །ཏིང་འཛིན་རྣམ་པ་ལྔ་ལ་འདུས། །སྐྱེ་མེད་སྟོང་དང་མ་བཅོས་མཉམ། །ཚད་མེད་བཞི་དང་འོད་ཡིག་འབྲུ། །སྐུ་དང་ཡེ་ཤེས་ཡོངས་རྫོགས་ལས། །ཅི་ཡང་མ་ཡིན་དེ་བཞིན་ཉིད། །ཀུན་སྣང་རྒྱུ་དང་ཡོངས་རྫོགས་དབྱེ། །མ་ཡེངས་རྩེ་གཅིག་གནས་པ་ལ། །རྟོག་པས་བསྐྱད་དུ་མེད་པར་སྤྱོད། །མཚན་མའི་གསས་མཁར་བརྒྱ་ཉི་ཤུ། །སྐུ་གསུང་ཐུགས་དང་རྩ་ལ་འདུས། །སྐུ་ལ་ཉེར་གཅིག་གསུང་ཞེ་བརྒྱད། །ཐུགས་ལ་སོ་གསུམ་རྩ་གནས་ལ། །བཅོ་བརྒྱད་དག་ཏུ་གསུངས་པ་འོ། །ཟབ་མོ་ཉམས་སུ་བླངས་པ་ལ། །མི་མཐུན་ལོག་པའི་སྐྱོན་བྱེད་སྤྱོད། །རྒྱུ་འཕྲུལ་གསང་སྤྱོད་རྣམ་པ་གསུམ། །སྤྱོད་བྱའི་ཡུལ་དང་སྤྱོད་བྱེད་རྐྱེན། །སྤྱོད་ཚུལ་ཐབས་ལ་དམིགས་པ་ལ། །གནས་དང་རྫས་དང་ཡི་གེར་དབྱེ། །གྲོགས་གནས་དམིགས་པ་ཡེ་གེར་འདུས། །གནས་ལ་དོན་དམ་ཀུན་རྫོབ་གཉིས། །ཐབས་ཤེས་ཟུང་འབྲེལ་སྒོ་ནས་སྤྱོད། །རྫས་ལ་ཆས་དང་ཕྱག་མཚན་དང༌། །དངོས་གྲུབ་རྟེན་དང་མཆོད་རྫས་སོ། །དགོས་འདོད་འབྱུང་བར་བྱིན་གྱིས་རློབས། །དཔེ་དོན་རྟགས་དང་མཚན་མའི་རྫས། །ཕུང་པོ་ལྷ་ཡི་ཡི་གེ་གསུམ། །ཡིག་འབྲུ་ལྷ་སྐུ་སོགས་ལ་དཔྱོད། །བྱེ་བྲག་དམིགས་ཀྱི་སྤྱོད་པ་གསུམ། །ལུས་ངག་ཡིད་གསུམ་དག་པའི་ཕྱིར། །ཕྱག་རྒྱ་སྙིང་པོ་ཏིང་འཛིན་གསུམ། །ཕྱག་རྒྱ་རྣམ་པ་གསུམ་པོ་ནི། །སྐུ་གསུམ་ཐུགས་རྗེའི་འཆར་ཚུལ་དང༌། །ལམ་གྱི་འགྲོ་ལ་འདུལ་བ་དང༌། །ལྷ་ཡི་བརྡ་སྤྲོད་གསལ་བྱེད་ལ། །བོན་ཉིད་དབྱིངས་དང་ཤེས་རབ་སྟོབས། །བཅའ་བསྒྱུར་སྐུ་སྟོན་ཕྱག་རྒྱ་གསུམ། །བོན་ཉིད་ཤར་དང་དོན་མཐར་ཕྱིན། །སྣང་གྲགས་ལྷར་བསྒྱུར་ཚུལ་དུ་སྤྱོད། །སྙིང་པོ་རྣམ་གསུམ་ཁྱད་པར་ནི། །སྙིང་པོའི་དོན་གྱི་རྩ་བ་ལ། །འཛབ་ནི་བྱེ་བྲག་འཕྲོ་འདུ་དང༌། །སྔགས་ནི་ཡེ་ཤེས་སྐོས་འདེབས་སོ། །འཕྲོ་འདུ་བཟླས་བརྗོད་མཉམ་བཞག་ན། །སྐུ་ལས་ཡེ་ཤེས་འོད་འབྱུང་འགྱུར། །ཏིང་འཛིན་རྣམ་པ་གསུམ་པོ་ནི། །མ་བཅོས་ཐུགས་རྗེ་ཚད་མེད་དང༌། །འོད་དང་ཡིག་འབྲུ་བསྐྱེད་པ་ལ། །དེ་བཞིན་ཀུན་སྣང་རྒྱུ་དང་གསུམ། །བཅོས་བསླད་བྲལ་དང་འགྲོ་བ་འདྲེན། །དག་སྣང་གོམས་པར་བྱ་ཞིང་བསྒོམ། །སྤྱོད་པའི་དོན་ལ་རྣམ་པ་གསུམ། །ལམ་འཇུག་ཐབས་ཀྱི་སྤྱོད་པ་ནི། །དགེ་བཅུས་ལུས་ངག་ཡིད་གསུམ་སྦྱང༌། །དོན་སྒྲུབ་ཤེས་རབ་སྤྱོད་ལ་གསུམ། །གསང་དང་གསང་བའི་བརྟུལ་ཤུགས་དང༌། །ཕྱོགས་མེད་རྣམ་རྒྱལ་སྤྱོད་པ་འོ། །དགོངས་རྟོགས་ཡེ་ཤེས་རྩལ་རྫོགས་པས། །སེང་གེ་མཆོངས་འདྲའི་དཔེ་ཡིས་མཚོན། །ཐབས་ཤེས་ཟུང་འབྲེལ་ཚུལ་དུ་སྤྱོད། །དགག་སྒྲུབ་གཟུང་འཛིན་ཞེན་པ་བྲལ། །དྲན་རྟོག་བདག་འཛིན་སྟོང་པར་གྲོལ། །སྤྱོད་པ་མ་འབྱོང་བརྟུལ་ཤུགས་ནི། །བབ་ཆོལ་ཐོ་ཅོས་ངན་འགྲོར་གོལ། །ཐབས་ཤེས་གནད་དུ་བསྣུན་པས་ཆོད། །རྩལ་འབྱོངས་སྐུ་གསུམ་མངོན་དུ་གྱུར། །སྐྱོན་ཡོན་སྤང་བླང་བྱེ་བྲག་འབྱེད། །ལྟ་སྒོམ་ཡོངས་རྫོགས་འབྲས་བུ་འཐོབ། །ཟབ་མོའི་སྒོམ་པ་རྣམ་པ་གསུམ། །སེམས་ཟིན་པ་དང་གནས་པ་དང༌། །གནས་པ་མངོན་གྱུར་རིམ་པ་ལ། །མཚན་བཅས་དང་ནི་མཚན་མེད་དང༌། །​
གནས་ལུགས་དོན་གྱི་སྒོམ་པ་གསུམ། །མཚན་བཅས་ཏིང་འཛིན་རྣམ་པ་གསུམ། །བསྐྱེད་རིམ་མཚན་མའི་དམིགས་པ་དང༌། །རྩ་རླུང་ཐིག་ལེར་བརྟེན་པ་ལས། །ཕྲིན་ལས་གཞུང་དང་གནས་པ་ལམ། །ཐིག་ལེ་ཐབས་ཀྱི་སྒོམ་པ་གསུམ། །ཕྲིན་ལས་གཞུང་སྐབས་སྒོམ་པར་དགུ། །དཔོན་གྲོགས་ལྷ་དང་གཞལ་ཡས་དང༌། །མཆོད་པའི་རྫས་ལ་དམིགས་ལ་བསྒོམ། །གནས་དང་ལམ་གྱི་སྒོམ་པ་དགུ། །ཚོགས་བརྒྱད་ཞེན་པ་གཞོམ་པ་དང༌། །ཕུང་པོའི་ཞེན་པ་གཞོམ་པའི་ཕྱིར། །མཚན་མ་བཞི་དང་ཡིག་འབྲུ་ལྔ། །སེམས་འཛིན་རྣམ་པ་གཉིས་སུ་དབྱེ། །ཐིག་ལེ་ཐབས་ཀྱི་སྒོམ་པ་གསུམ། །རང་ལུས་ཐབས་ལ་བརྟེན་པ་དང༌། །གཞན་ལུས་ཤེས་རབ་ལ་བརྟེན་དང༌། །བདེ་སྟོང་ཟུང་འཇུག་ཉམས་སུ་བླང༌། །སྣང་དང་ཕུང་པོ་གཡེམ་དད་ཀྱི། །ཞེན་པ་ལྡོག་ཅིང་དག་སྣང་དང༌། །རྟོག་མེད་ཡེ་ཤེས་བདེ་སྟོང་འཆར། །མཚན་མེད་ཏིང་འཛིན་རྣམ་པ་གསུམ། །དོན་ལ་མཉམ་པར་བཞག་པ་དང༌། །དེ་ལ་མ་ཡེངས་གནས་པ་དང༌། །མི་མཐུན་མཐར་འཛིན་བསལ་བ་ལ། །ཐིག་ལེ་མཉམ་བཞག་མ་བཅོས་རྒྱུན། །གཉིས་འཕྲང་མུན་སེལ་གསུམ་དུ་འབྱེད། །ཐིག་ལེ་མཉམ་བཞག་སྒོམ་པ་དགུ། །བདེན་མེད་རྩོལ་མེད་གཉིས་མེད་པར། །བྱང་ཆུབ་སེམས་སུ་དབྱེར་མེད་བསྒོམ། །མ་བཅོས་རྒྱུན་གྱི་སྒོམ་པ་དགུ། །མཚན་མེད་དོན་ལ་འབྲལ་མེད་བསྒོམ། །གཉིས་འཕྲང་མུན་སེལ་སྒོམ་པ་དགུ། །མཐའ་བྲལ་གཉིས་མེད་རྒྱ་ཡན་བསྒོམ། །མཚན་མ་རྣམ་གཡེང་གཉིས་འཛིན་གྲོལ། །དབྱེར་མེད་རྒྱུན་ཆགས་རྒྱ་ཡན་འཆར། །གནས་ལུགས་དོན་གྱི་སྒོམ་པ་གསུམ། །རང་འབྱུང་ཡེ་ཤེས་ངོ་སྤྲད་དང༌། །ཉམས་ཀྱི་དྲི་མ་བྲལ་བ་དང༌། །ཉམས་རྟོགས་དབྱེར་མེད་གྱུར་བ་ལས། །མ་འགག་དམིགས་མེད་ཡེ་ཤེས་རྫོགས། །མ་ཡེངས་ངང་གི་སྒོམ་པ་གསུམ། །མ་འགག་དམིགས་མེད་སྒོམ་པ་དགུ། །ཡེ་ཤེས་ལྔ་སོགས་མི་དམིགས་བསྒོམ། །ཡེ་ཤེས་ཡོངས་རྫོགས་སྒོམ་པ་དགུ། །བཅིང་གྲོལ་མེད་པའི་བྱང་ཆུབ་སེམས། །བརྟག་དཔྱད་མཚན་བརྗོད་ཀུན་ལས་འདས། །མ་འགག་རྒྱ་ཡན་ཕྱོགས་མེད་བསྒོམ། །མ་ཡེངས་ངང་གི་སྒོམ་པ་དགུ། །སྐུ་གསུམ་ལྷུན་གྲུབ་ཡེ་ཤེས་སོ། །སྒྲིབ་མེད་ཡེ་ཤེས་མངོན་འཆར་ཞིང༌། །བཅིང་གྲོལ་དབྱེར་མེད་གསལ་བར་རྟོགས། །མཐར་ཐུག་སྐུ་གསུམ་ལྷུན་གྲུབ་ཐོབ། །ཏིང་ངེ་འཛིན་གྱི་ཐུན་སྒོམ་དང༌། །བྱང་ཆུབ་སེམས་ཀྱི་ངང་སྒོམ་དང༌། །རྟོགས་པའི་ཀློང་སྒོམ་གསུམ་དུ་དབྱེ། །སྒོམ་ཡོད་སྤྲོས་བཅས་འོག་མ་ལ། །སྒོམ་མེད་ཆད་ལྟ་སོ་སྐྱེར་འགྱུར། །ཞེན་པའི་རྟོག་པས་འཇུག་ཅེ་ན། །དངོས་མཚན་འདི་ཞེས་བསྒོམ་དུ་མེད། །གོམས་འདྲིས་བརྟེན་བྱེད་སྒོམ་ཡོད་ཕྱིར། །རྩོད་པ་དེ་ཡི་སྐྱོན་གྱིས་དབེན། །འགྱུ་བའི་རྩེད་གཅོད་རང་གཞན་བདེ། །གསལ་སྟོང་ངང་ལས་མ་གཡོས་པས། །རུས་སྦལ་རྒྱ་མཚོར་བསྐུམ་པས་མཚོན། །བསྐྱེད་རིམ་དག་གིས་སེམས་བཟུང་ཞིང༌། །རྫོགས་པའི་རིམ་པས་མཉམ་པར་བཞག །རྫོགས་པ་ཆེན་པོར་ལ་ཟླ་འོ། །ཕྱི་ཡི་ཡུལ་རྣམས་ངོས་བཟུང་བྲལ། །ནང་གི་སེམས་ལ་ཞེན་ཆགས་མེད། །གསང་དགོངས་དགའ་བྲོད་མེད་པར་གསལ། །བདེ་གསལ་མི་རྟོག་ལ་ཞེན་སོགས། །ཞེན་ཆགས་བྲལ་བས་ཡོངས་སུ་ཆོད། །རྟོགས་པའི་གོལ་ས་རྣམ་པ་ལྔ། །ཤོར་བ་གསུམ་དང་གོལ་བ་གཉིས། །གསུམ་ནི་དོན་སྤྱི་བློ་བྱས་དང༌། །གོ་ཡུལ་ཤོར་བ་རྣམ་གསུམ་མོ། །ཐོས་བསམ་ངོ་སྤྲོད་རྒྱས་པས་གསུངས། །མ་ནོར་ཉམས་སུ་ལེན་པས་བཅོས། །རྟོགས་པའི་འབྲས་བུ་རྣམ་མཁྱེན་ཐོབ། །ལྟ་སྒོམ་དབྱེར་མེད་བོན་སྒོ་འབྱིན། །ཟབ་མོའི་དམ་ཚིག་རྣམ་པ་གསུམ། །སྤྱིར་ནི་གསང་སྔགས་ཐེག་ཆེན་དང༌། །དངོས་སུ་གཞན་དོན་བསྒྲུབ་པ་དང༌། །གསང་དོན་སྙིང་པོར་དྲིལ་བ་ལ། །སྤྱི་དང་ལྷག་པར་ཁྱད་པར་གསུམ། །སྤྱི་ཡི་དམ་ཚིག་རྣམ་པ་གསུམ། །རྒྱུ་དང་བྱེད་རྐྱེན་ཡན་ལག་ལ། །དུག་ལྔ་དང་ནི་དགེ་སྡིག་དང༌། །ཟས་གོས་གྲོགས་སུ་རྣམ་པར་དབྱེ། །དུག་ལྔ་སྤོང་བསྒྱུར་རྩ་བ་ལ། །ཞེ་སྡང་གཏི་མུག་འདོད་ཆགས་དང༌། །ཕྲག་དོག་ང་རྒྱལ་རྣམ་པ་ལྔ། །རེ་རེ་ལ་ཡང་བཅུ་བཅུར་དབྱེ། །དུག་ལྔ་ཡེ་ཤེས་བསྒྱུར་ལ་བསྲུང༌། །དགེ་སྡིག་སྤང་བླང་རྩ་བ་ལ། །ལུས་ཀྱིས་སྲོག་གཅོད་མ་བྱིན་ལེན། །མི་ཚངས་སྤྱོད་དང་རྣམ་པ་གསུམ། །ངག་གིས་ངག་འཁྱལ་ཚིག་རྩུབ་དང༌། །རྫུན་དང་ཕྲ་མ་རྣམ་པ་བཞི། །ཡིད་ཀྱིས་མངན་སེམས་གདུག་སེམས་དང༌། །ལོག་པར་ལྟ་དང་རྣམ་པ་གསུམ། །རེ་རེ་ལ་ཡང་རྣམ་བཅུ་སྟེ། །སྡིག་སྤང་དགེ་ལ་སྤྱད་པས་བསྲུང༌། །འཚོ་ཆས་བརྟེན་ཟླ་རྣམ་གསུམ་ལ། །ཟས་གོས་གྲོགས་དང་གསུམ་དུ་དབྱེ། །ཁ་ཟས་ལེན་འདོར་རྩ་བ་ལ། །ཤ་ཆང་སྒོག་ཙོང་རྣམ་པ་གསུམ། །ཤ་ཆང་གཉིས་ལ་བཅུ་བཅུར་བཤད། །བྱིན་གྱིས་བརླབས་ནས་དངོས་གྲུབ་རོལ། །གོས་རྒྱན་ཆས་ཀྱི་རྩ་བ་ལ། །དབྱེ་བ་རྣམ་པ་བཅུ་རུ་བཤད། །དགག་སྒྲུབ་སྒོ་ནས་རབ་ཏུ་བསྲུང༌། །བླང་དོར་གྲོགས་ཀྱི་རྩ་བ་ལ། །མཚན་ལྡན་བྱིན་གྱིས་བརླབས་ལ་བསྟེན། །ལྷག་པའི་དམ་ཚིག་རྣམ་པ་གཉིས། །རྩ་བ་དང་ནི་བྱེད་རྐྱེན་ལ། །དུག་ལྔ་དང་ནི་སྡིག་བཅུར་དབྱེ། །དེ་དག་སྤོང་བསྒྱུར་སྒོ་ནས་བསྲུང༌། །སྒོས་གསེས་བཞི་ཁྲི་བཞི་སྟོང་དང༌། །སུམ་བརྒྱ་གྲངས་ཀྱི་རྣམ་པར་བཤད། །ཁྱད་པར་དམ་ཚིག་རྣམ་པ་གསུམ། །ཐེག་སྒོ་རང་ནི་རྟོགས་ཚད་དང༌། །ཁྱད་པར་ཐབས་ཤེས་ཟུང་འབྲེལ་དང༌། །མཐར་ཐུག་ཡིན་ལུགས་རྟོགས་ཚུལ་ལས། །ཐེག་པ་རང་རྟོགས་ཨ་དཀར་དང༌། །ཁྱད་པར་བླ་མེད་གསུམ་དུ་དབྱེ། །ཐེག་པ་རང་རྟོགས་དམ་ཚིག་ལ། །བརྒྱ་དང་དགུ་དགུ་དག་ཏུ་བཤད། །རང་རང་གཞུང་ལྟར་ཟུང་འབྲེལ་སྤྱོད། །གསང་བ་ཨ་དཀར་དམ་ཚིག་ལ། །རྩ་བ་ཡན་ལག་ཉིང་ལག་གསུམ། །རྩ་བ་རྣམ་ལྔ་གཞུང་དུ་གསལ། །དུག་ལྔ་ཡེ་ཤེས་བསྒྱུར་བ་དང༌། །ཕུང་པོ་སྐུ་ལྔར་བསྒྱུར་བ་ལ། །ཡན་ལག་བཅུ་རུ་དབྱེ་བར་གསུངས། །ཉིང་ལག་དམ་ཚིག་རྣམ་ལྔ་ནི། །གསང་དང་བསྒྱུར་དང་སྤྱད་པ་དང༌། །མི་འདའི་སྤང་བ་རྣམ་པ་ལྔ། །ཐབས་ཤེས་ཟུང་འབྲེལ་ཚུལ་དུ་བསྲུང༌། །ཁྱད་པར་བླ་མེད་དམ་ཚིག་ལ། །གསོད་གསོ་སྦྱིན་བླང་ཆགས་ཚངས་དང༌། །བདེན་རྫུན་གཉིས་མེད་རྣམ་བཞིར་བཤད། །བསྲུང་བྱ་སྲུང་བྱེད་བསྲུང་ཚུལ་སོགས། །བྱང་སེམས་ངང་ལས་མ་གཡོས་པར། །མཐའ་བྲལ་ཉིད་ལས་མི་འདར་བསྲུང༌། །བསྲུང་བྱའི་སྡོམ་པ་རྣམ་པ་གསུམ། །སོ་ཐར་གཡུང་དྲུང་སེམས་དཔའ་དང༌། །ཐེག་པ་ཆེན་པོའི་གསང་སྔགས་སོ། །སོ་ཐར་རང་ཉིད་ཞི་བདེ་སོགས། །སེམས་དཔས་རང་གཞན་བླ་མེད་སྒྲུབ། །སྔགས་ཀྱིས་ཐམས་ཅད་གནས་སྐབས་དང༌། །སངས་རྒྱས་རང་ལས་རྙེད་ཕྱིར་དམིགས། །ཁྱད་པར་འཕགས་ལྡན་གང་ཟག་ལ། །སྡོམ་གསུམ་རིམ་བཞིན་སྐྱེ་སོགས་ཡོད། །གཞན་དག་ལ་ནི་ངེས་མེད་སྐྱེ། །བསྲུང་ཁྲིམས་མཚན་མ་ཇི་སྙེད་པ། །སེམས་ཉིད་སྐྱེ་མེད་ངོ་བོར་གྲོལ། །ཡེ་སྲུང་ཆེན་པོའི་དམ་ཚིག་ཡིན། །སྔགས་སྡོམ་རྒྱུད་ལ་སྐྱེ་བ་ལ། །སོ་ཐར་དགོས་ན་ལྷ་ཁྱིམ་བར། །སྔགས་སེམས་སྡོམ་པའི་རྒྱུན་ཆད་འགྱུར། །མི་དགོས་ལམ་པ་བཀྲིད་དྲང་གིས། །མི་འཇུག་པ་རུ་འགྱུར་ཅེ་ན། །སོ་ཐར་རྟེན་དགོས་ངེས་པ་མེད། །སོ་ཐར་ཉིད་ལ་འཆགས་པ་ཡིས། །སེམས་དཔའི་སྡོམ་པ་དགོས་ངེས་སོ། །རིམ་པས་གོང་མ་ཐོབ་པའི་དུས། །གོང་འོག་སྡོམ་རྣམས་ངོ་བོ་དག །གཅིག་ན་རྟོགས་ཚད་གཅིག་ཏུ་འགྱུར། །འདོད་ན་ཐ་དད་གསུངས་དང་འགལ། །ཐ་དད་ཤེས་རྒྱུད་དུ་མར་འགྱུར། །ཅེ་ན་སྣ་ཚོགས་རྒྱན་སྤྲས་མིན། །གནས་འགྱུར་ཚུལ་དུ་འདོད་པས་ན། །མ་སྤང་གོང་མར་རྒྱས་པས་ཚང༌། །ཕྱོགས་བྲལ་ཞིབ་ལ་སོ་འཇུག་ཕྱིར། །འདབ་ལྡན་ངང་མོའི་འགྲོས་ཀྱིས་མཚོན། །སྤྱི་དང་ལྷག་པ་ཁྱད་པར་གསུམ། །བསམ་སྤྱོད་དངོས་སུ་སྒྲུབ་པ་ཡི། །ཐབས་ཀྱིས་མ་འགག་དག་པར་བསྲུང༌། །སྤྲོས་མེད་སེམས་ཉིད་ཉག་གཅིག་ཏུ། །ཤེས་རབ་ཉིད་ཀྱི་རྒྱས་གདབ་བོ། །ཕྱི་རྟགས་བདག་གཞན་ཆགས་སྡང་གྲོལ། །ནང་རྟགས་ཅི་བསམ་ལྷུན་གྱིས་གྲུབ། །གསང་རྟགས་སྐྱེ་མེད་གདོད་དག་འཆར། །དངོས་འཛིན་ཕྱོགས་ཤོར་གོལ་སྐྱོན་དེ། །མ་བཀག་ཡེ་བསྲུང་ཤེས་པས་ཆོད། །དེ་ལྟར་ཡེ་བསྲུང་དམ་ཚིག་དེར། །དགེ་སྡིག་སྤང་བླང་ཡོད་གྱུར་ན། །བསྲུང་མེད་ཡེ་བསྲུང་མ་ཡིན་ཞིང༌། །ཐེག་དམན་དག་དང་ཁྱད་མེད་འགྱུར། །གལ་ཏེ་མེད་ན་ཐ་མལ་དང༌། །ཁྱད་མེད་དག་ཏུ་འགྱུར་ཅེ་ན། །ཀུན་རྫོབ་ཐབས་ཀྱི་ཚུལ་དུ་ཡོད། །དོན་དམ་ཤེས་རབ་སྒོ་ནས་མེད། །དེ་ཕྱིར་རྩོད་གཉིས་འདིར་མི་གནོད། །གསང་བའི་དམ་ཚིག་སྲོག་རྩ་འདྲ། །གནས་སྐབས་མཐར་ཐུག་ཡོན་ཏན་རྒྱས། །དམ་ཚིག་འདི་དང་མ་བྲལ་ན། །ལྟ་སྒོམ་སྤྱོད་འབྲས་རྒྱུད་ལ་སྐྱེ། །ཟབ་མོའི་ཕྲིན་ལས་རྣམ་པ་གསུམ། །བདག་དོན་གཞན་དོན་གཉིས་དོན་ལ། །ལུང་དོན་གཞུང་དོན་མཐའ་བསྒྱུར་མཆོང༌། །འགྲོ་དོན་རྟགས་ཀྱི་ཕྲིན་ལས་དབྱེ། །ལུང་དོན་གཞུང་གི་ཕྲིན་ལས་གསུམ། །དབང་པོ་རབ་འབྲིང་ཐ་མ་ལ། །རྒྱས་འབྲིང་བསྡུས་པ་གསུམ་དུ་དབྱེ། །ཞི་བའི་དོན་ལ་མ་བསྙེན་ན། །རི་དྭགས་སྨིག་རྒྱུ་སྙོག་པ་འདྲ། །ཁྲོ་རྟགས་དྲག་པོར་མ་བསྒྲུབ་ན། །ས་མཚམས་འཕྲང་རོང་བགྲོད་འདྲར་གསུངས། །དེས་ན་ཞི་ཁྲོ་གཉིས་གཉིས་སོ། །བསྡུས་པར་གསང་ཐུས་ལ་སོགས་བསྟན། །རང་གཞན་དོན་དུ་བྱང་ཆུབ་ཕྱིར། །སྐུ་དང་ཡེ་ཤེས་ཕྲིན་ལས་བསྒྲུབ། །མཐའ་བསྒྱུར་མཆོང་གི་འཕྲིན་ལས་དགུ། །ཐེག་དགུ་དག་ལ་རྣམ་པར་དབྱེ། །​
གང་ལ་གང་འདུལ་རྣམ་པར་བསྒྲུབ། །འགྲོ་དོན་རྟགས་ཀྱི་ཕྲིན་ལས་གསུམ། །བསྙེན་སྒྲུབ་ལས་ཀྱི་རིམ་པ་སྟེ། །རང་རང་བློ་དང་གང་འཚམས་བྱ། །གཉིས་དོན་བསྒྲུབ་པའི་ལས་མཐའ་ལ། །བསྙེན་སྒྲུབ་རྒྱས་དང་གོང་མོས་དང༌། །ལས་ཀ་མཐའ་སྒྱུར་གསུམ་དུ་དབྱེ། །བསྙེན་སྒྲུབ་རྒྱས་པར་རྣམ་པ་གཉིས། །གཞུང་སྐབས་དབྱེ་དང་ནོར་བུའི་ལུགས། །དབྱེ་བ་སྐོར་ཚོམ་ལ་ཡང་གཉིས། །སྒྲུབ་པ་ཕྲིན་ལས་སྐོར་ཚོམ་དང༌། །བསྒྲུབ་བྱ་ལྷ་ཡི་སྐོར་ཚོམ་མོ། །སོ་སོ་གང་མོས་ལ་ཡང་གཉིས། །རྒྱས་འབྲིང་བསྡུས་དང་སྒང་སྒྲིལ་ལོ། །བསྡུས་དོན་སྒང་སྒྲིལ་ལ་ཡང་གསུམ། །སྡེ་ཚན་སྒང་དུ་སྒྲིལ་བ་དང༌། །སྐུ་རྫོགས་ལ་སོགས་གང་མོས་སོ། །སྡེ་ཚན་སྒང་དུ་སྒྲིལ་བ་ལ། །ཆེན་པོ་དུག་ལྔ་རང་གྲོལ་ལ། །རིག་པ་ཚོགས་བརྒྱད་འཛིན་མེད་དང༌། །སྤྲུལ་པ་དུས་རྟག་ཞན་མེད་ལ། །དབལ་མོ་དགྲ་བགེགས་ཚར་གཅོད་དང༌། །གྱད་དང་དམག་དཔོན་རྒྱལ་ཆེན་རྣམས། །བར་ཆད་རྐྱེན་ཟློག་ཉིད་དུ་བསྒྲུབ། །ལས་ཁ་དགུ་ནི་མཆོང་དགུ་སྟེ། །ཐེག་པ་དགུ་ཡི་མཆོང་དུ་གསུངས། །ཐམས་ཅད་མ་ལུས་སེམས་ཀྱི་རྩལ། །སྐྱེ་མེད་སྤྲོས་བྲལ་རྒྱ་ཡིས་ཐོབ། །​
གསང་བའི་ཕྲིན་ལས་རྣམ་བཞི་ལ། །རིག་པ་གཅིག་རྫོགས་ཕྲིན་ལས་ནི། །རང་རིག་ཡེ་ཤེས་ངོ་སྤྲོད་ན། །དེ་དོན་ཕྲིན་ལས་ཀྱིས་བསྒྲུབ་པས། །རྟོགས་ཤར་དོན་གཉིས་མཐར་ཕྱིན་པའོ། །སྣ་ཚོགས་ལམ་སློང་ཕྲིན་ལས་ནི། །ཅི་བྱེད་ཕྲིན་ལས་ཉིད་དུ་བསྒྲུབ། །སྣོད་བཅུད་ལྷ་དང་གཞལ་ཡས་ལྟ། །སྒོ་གསུམ་ཕྱག་རྒྱ་སྔགས་འཛབ་དང༌། །ཏིང་འཛིན་ཡེ་ཤེས་རོལ་པ་འོ། །སྣང་གྲགས་མཆོད་རྒྱན་ལོངས་སྤྱོད་ལ། །རྣམ་རྟོག་ཡེ་ཤེས་སོགས་སུ་བསྒྲུབ། །ཐབས་ཤེས་ཟུང་འབྲེལ་ཕྲིན་ལས་ནི། །སྦྱོར་སྒྲོལ་ཟབ་མོ་ལ་སོགས་པ། །མཚན་ཅན་མ་འགག་རོལ་རྒྱན་དུ། །མ་བཀག་ཐབས་ཀྱི་སྒོ་ནས་སྤྱད། །དེ་དག་དམིགས་མེད་ཤེས་རབ་ཀྱིས། །སེམས་ཉིད་སྐྱེ་མེད་རྒྱས་གདབ་ལ། །དབྱེར་མེད་ཟུང་འཇུག་ཉམས་སུ་བླང༌། །འགྲོ་དོན་མཐར་ཕྱིན་ཕྲིན་ལས་ནི། །ཐེག་དགུ་ལས་བཞི་ལ་སོགས་པས། །གཞན་དོན་ཅི་འགྱུར་བསྒྲུབ་པར་བྱ། །རྟོགས་པའི་སྲོག་འཛིན་འགྲོ་དོན་འགྲུབ། །དོན་གཉིས་འཕེལ་འགྲིབ་མེད་སྒྲུབ་ཕྱིར། །ཁུ་བྱུག་གསུང་སྙན་སྒྲོགས་པས་མཚོན། །ཕྱག་རྒྱ་སྙིང་པོ་ཏིང་འཛིན་རྫས། །ཚིག་བཤད་སོགས་ཀྱི་དབྱེར་མེད་བསྒྲུབ། །བསྒྲུབ་བྱ་སྒྲུབ་བྱེད་སྒྲུབ་ཚུལ་དུ། །སེམས་ཉིད་སྐྱེ་མེད་རྒྱ་ཡིས་ཐོབ། །བསྐྱེད་རྫོགས་དབྱེར་མེད་བྱང་ཆུབ་སེམས། །རྫོགས་ཆེན་བློ་འདས་རྒྱུད་ལ་བསྟེན། །ཕྱི་རྟགས་འགྲོ་དོན་ཕྱོགས་མེད་འགྲུབ། །ནང་རྟགས་སྣ་ཚོགས་ལྷ་སྐུར་གྲོལ། །གསང་རྟགས་གནས་ལུགས་སྐྱེ་མེད་འཆར། །དངོས་དང་འབད་རྩོལ་ཞེན་པ་འགོག །བདག་འཛིན་དངོས་འཛིན་མཚན་མ་མེད། །རྩོལ་བྲལ་གཉུག་མ་བསྒྲུབ་པས་ཆོད། །མཆོག་ཐུན་དངོས་གྲུབ་མྱུར་ཐོབ་སྟེ། །དོན་གཉིས་མཐར་ཕྱིན་དགོས་པ་ཡོད། །འབྲས་བུ་ཡལ་བར་མི་འདོར་ཞིང༌། །རང་གཞན་དོན་རྣམས་མཐར་ཕྱིན་བྱེད། །དམིགས་ཡུལ་དབྱིངས་ཤེས་དབྱེར་མེད་པ། །ལྷ་ཡི་སྐུ་སོགས་དོན་གནས་ན། །གནས་ལུགས་སྤྲོས་བཅས་ཉིད་དུ་འགྱུར། །མི་གནས་དེ་སྒོམ་ཡུལ་མེད་ཕྱིར། །དེ་སྒོམ་ཏིང་འཛིན་འཁྲུལ་པར་འགྱུར། །​
ཅེ་ན་གཤིས་ཀྱི་འདུག་ཚུལ་ལ། །ལྷ་དང་སྐུ་སོགས་མ་གྲུབ་ཀྱང༌། །ཀུན་རྫོབ་རོལ་པའི་རྩལ་ཤར་བས། །རྩོད་རྐྱེན་རྣམ་གཉིས་འདིར་མི་གནོད། །ལྷ་དང་གཞལ་ཡས་ལ་སོགས་པ། །ཐམས་ཅད་སེམས་ཀྱི་རོལ་པ་ཡིན། །སེམས་ཉིད་སྐྱེ་མེད་སྤྲོས་བྲལ་ཕྱིར། །སེམས་རིག་བདེན་འདོད་འདིར་མི་མཚུངས། །ཀུན་རྫོབ་ལྷ་དང་ལྷ་མོ་རྣམས། །སྣང་ལ་རང་བཞིན་མེད་པ་ཡི། །དཀྱིལ་འཁོར་འགག་མེད་རོལ་པའི་རྩལ། །དོན་དམ་སེམས་ཉིད་ཉག་གཅིག་ལ། །སྐྱེ་མེད་སྤྲོས་དང་བྲལ་བའི་ཕྱིར། །སྒྱུ་མ་ཀུན་རྫོབ་སྤྲོས་བྲལ་ལ། །དོན་དམ་འདོད་དང་འདིར་མི་མཚུངས། །རང་སེམས་ལྷ་རུ་གནས་པའི་དོན། །གཉིས་མེད་བདག་ཉིད་ཆེན་པོ་ཡི། །དཀྱིལ་འཁོར་ཉིད་དུ་འདོད་པའི་ཕྱིར། །ཡེ་ཤེས་པ་དང་དམ་ཚིག་པ། །རང་ལས་གཞན་འདོད་འདིར་མི་མཚུངས། །བསྐྱེད་རྫོགས་གོམས་བྱེད་ཤེས་པ་དེ། །རྟོག་བཅས་ཡིན་ནམ་རྟོག་མེད་ཡིན། །ཡེ་ཤེས་ཐོབ་པ་ཇི་ལྟར་འགྱུར། །རྟོག་མེད་ཡིན་ན་ལྷ་སྐུ་ཡི། །རང་མཚན་མངོན་དུ་ཅིས་མི་འགྲུབ། །འབད་མེད་ཉིད་དུ་འགྱུར་ཅེ་ན། །ཐོས་བསམ་རྟོག་པ་དོན་མཐུན་གྱིས། །རྟོག་མེད་ཡེ་ཤེས་བསྐྱེད་ནུས་ཕྱིར། །དེ་ཡི་རྩོད་པས་འདིར་མི་གནོད། །བློ་དང་དབང་པོའི་ཁྱད་པར་གྱིས། །ལ་ལར་རྟོག་མེད་ཉིད་ཀྱང་སྲིད། །རྒྱུད་ལ་སྐྱེ་ཚུལ་གཉིས་ཀྱིས་བསྟན། །ཟབ་མོའི་དབང་གི་བགྲོད་ལམ་དང༌། །རིག་འཛིན་ཐར་པའི་ལམ་མཆོག་གོ །ཕྱི་དབང་ཐོབ་པས་བདེན་ཞེན་ལྡོག །ནང་དབང་ཕུང་པོའི་མཚན་འཛིན་གྲོལ། །གསང་བའི་ཟག་མེད་རྒྱུད་ལ་འཆར། །ཡང་གསང་རང་གྲོལ་རྟོགས་པ་འཆར། །དེ་བཞིན་མོས་སྤྱོད་ས་དང་པོ། །ས་བཅུ་བོན་ཉིད་བདེ་ཆེན་ནོན། །ཡུལ་དང་དྲན་རྟོག་མ་རིག་དང༌། །གནས་ངན་ལེན་གྱི་འཛིན་པ་གྲོལ། །རིག་འཛིན་ཐར་ལམ་རྣམ་བརྒྱད་ཀྱི། །ས་རྫོགས་སྐུ་གསུམ་མངོན་དུ་འགྱུར། །ཟབ་མོའི་འབྲས་བུ་རྣམ་པ་གཉིས། །གནས་སྐབས་མཐར་ཐུག་དགོས་པ་སྟེ། །མཆོག་དང་ཐུན་མོངས་དངོས་གྲུབ་ཐོབ། །རིགས་ལྔའི་ཡོན་ཏན་བསྟན་སོགས་ཕྱིར། །​
རེ་རེར་རྣམ་པ་ལྔ་རུ་བཤད། །ཐུན་མོངས་ལྔ་ནི་ཚེ་ལུས་དང༌། །ཡོ་བྱད་བྱིན་རླབས་རྫུ་འཕྲུལ་ལྔ། །མཆོག་གི་ལྟ་སྒོམ་སྤྱོད་པ་དང༌། །དམ་ཚིག་ཕྲིན་ལས་མངོན་གྱུར་ལྔ། །རང་བཞིན་སྐྱེ་དང་ཡེ་ཤེས་དང༌། །མཛད་པའི་ཕྲིན་ལས་རྣམ་པ་གསུམ། །སྐུ་ལྔ་བོན་སྐུ་རྫོགས་སྐུ་དང༌། །ཅིར་ཡང་སྤྲུལ་དང་ངོ་བོ་ཉིད། །མངོན་པར་བྱང་ཆུབ་སྐུ་དང་ལྔ། །དེ་ལས་གྱེས་པ་བཞི་བཅུ་ལྔ། །གྱ་དྲུག་ལ་སོགས་བསམ་མཐའ་ཡས། །ཇི་ལྟར་ཇི་སྙེད་གསལ་བ་ལས། །སྟོང་ཉིད་མེ་ལོང་མཉམ་པ་ཉིད། །སོ་སོར་རྟོགས་དང་བྱ་བ་གྲུབ། །ལྔ་ལས་ལྔ་སྤྲོས་དྲུག་ཅུ་གཅིག །བརྒྱད་ཁྲི་བཞི་སྟོང་བརྗོད་ལས་འདས། །བརྩལ་མེད་ལྷུན་གྲུབ་ཕྲིན་ལས་ནི། །ཞི་རྒྱས་དབང་དྲག་རྣམ་བཞི་ལ། །རེ་རེར་སྐུ་གསུང་ཐུགས་དང་ནི། །ཡོན་ཏན་ཕྲིན་ལས་ལྔ་ལྔར་སྤྲོས། །དེ་ལས་བརྒྱད་ཁྲི་བཞི་སྟོང་ངོ༌། །མཛད་པའི་ཕྲིན་ལས་བསམ་ལས་འདས། །མདོར་ན་ཟབ་མོའི་དགོས་པ་ནི། །ཚེ་འདིར་ལྷ་སྐུ་རིགས་སྟོབས་དང༌། །ཡེ་ཤེས་སྤྱན་རྫོགས་ཉིད་ཐོབ་ནས། །དོན་གཉིས་ལྷུན་གྲུབ་ཕྲིན་ལས་རྒྱས། །རང་གཞན་མཆོག་གི་སྐུ་ཐོབ་ཕྱིར། །ཟབ་མོའི་བརྗོད་བྱ་སྒང་དུ་སྒྲིལ། །དེ་ལྟར་བཤད་ལ་ནོངས་གྱུར་རྣམས། །སྐྱབས་ཡུལ་གཉེན་ལ་མཐོལ་ཞིང་བཤགས། །དགེ་བ་མཁའ་ཁྱབ་འགྲོ་བ་ཀུན། །ཟུང་འཇུག་སྐུ་མཆོག་འཐོབ་ཕྱིར་བསྔོ། །འདིར་འཇུག་བདུད་ལས་རབ་རྒྱལ་ཞིང༌། །བསྟན་པའི་རྒྱལ་མཚན་འཛུགས་པར་ཤོག །།

ཅེས་པའི་ཚུལ་འདི་ནི་གཤེན་གྱི་དྲང་སྲོང་ཤེས་རབ་རྒྱལ་མཚན་གྱིས་དབེན་གནས་སྨན་རིའི་ཁྲོད་དུ་སྦྱར་བ་དགེའོ།། །།

རྫོགས་ཆེན།

རྫོགས་པ་ཆེན་པོ་སྙན་རྒྱུད་རིན་པོ་ཆེ་ནམ་མཁའ་འཕྲུལ་གྱི་མཛོད་ཆེན་གྱི་གཞུང་སྐབས་བརྒྱད་པ་བཞུགས་སོ།།

ཀུན་བཟང་རང་གྲོལ་རྟོགས་པ་ཆེ་ལ་ཕྱག་འཚལ་ནས། །མཁས་པར་ཐེག་པ་ཀུན་སྦྱངས་དྲན་པ་ནམ་མཁའ་ཡིས། །དོན་བསྡུས་རྩ་བའི་གནད་བཀྲོལ་རྗེས་འཇུག་དོན་དུ་གསུངས། །འགལ་འཁྲུལ་ཡི་དམ་བཀའ་སྲུང་རྣམས་ལ་བཟོད་པར་གསོལ། །ཕྱག་འཚལ་ཆེ་བ་བརྗོད་ཅིང་མཚན་དོན་བསྟན་པ་དང༌། །བཀའ་དང་བརྟེན་དོན་ལུང་དང་བཤད་ཐབས་རྣམ་གསུམ་དང༌། །གཞི་སོགས་དཔེ་དོན་གཏན་ཚིགས་གསུམ་དང་རྒྱུ་མཚན་དང༌། །བཤད་ཐབས་བདུན་བཞི་སེམས་དོན་བཅུ་བདུན་ལ་བཅད་དང༌། །ཐེག་པ་ཕྱི་ནང་གཉིས་ཀྱི་དབྱེ་བ་རྒྱུ་འབྲས་དགུ། །གཏན་འབེབས་དོན་བདུན་བརྗོད་བྱ་ལས་སོགས་དགོས་འབྲེལ་དང༌། །གཞུང་གསུམ་བློ་ཡི་བྱེ་བྲག་འབྲས་བུ་སྐུ་གསུམ་དོན། །ཚད་མ་གསུམ་དང་མ་ཉམས་བརྒྱུད་པའི་དོན་དང་བཅས། །འཆད་པའི་དཔོན་དང་ཕྱི་རབས་རྟེན་གྱི་མཚན་ཉིད་དང༌། །བསྟེན་པའི་ཐབས་དང་བཙའ་ཐབས་དོན་ལྡན་བཞི་ཉིད་དང༌། །མི་ལྡན་སྤོང་ཞིང་འདུ་ཤེས་བཞིར་བཞག་མཁས་པས་གསུངས། །སྨིན་དང་བསྒྲོལ་བྱ་ཕྱི་ནང་དབྱེ་བ་དང་པོའི་དོན། །ཀླད་དོན་བསྟན་པའི་སྐབས་ཏེ་དང་པོའོ།། །།

མདོར་བསྟན་གཞི་ནས་ཡེ་གྲོལ་འདོད་པ་རང་ཤར་གཉིས། །ལ་ཟློ་མ་ངག་བསྒྲུབ་པ་བཅད་དེ་ཤུགས་ཆོད་འཐད། །དཔེར་ན་ཆུ་བརྡོལ་ས་རྡོ་འཕུང་ཞིང་རྟ་རྒྱུག་མེ་ཏོག་ཆད། །དང་པོ་མཉམ་ཉིད་ལ་ཟློ་ཐོག་མཐའ་ལས་སོགས་སྤང༌། །སྐུ་ལྔ་གནས་ལུགས་རྒྱ་ཆད་མེད་པར་སངས་རྒྱས་ཏེ། །ཤར་ནུབ་སྒྲིབ་གཡོགས་མེད་དེ་ཟོལ་མེད་གསེར་བཞིན་ནོ། །གྲོལ་ལུགས་སྣང་སྟོང་དབྱེར་མེད་རྟོགས་དང་མ་རྟོགས་གསུམ། །བྱ་རྒྱལ་ཁྱུང་གི་སྒོང་ལྟར་སྦུབས་སུ་རྩལ་རྫོགས་ཤིང༌། །མི་སྲིད་སྲིད་ཚུལ་གྲོལ་བའི་རྣ་ཕྲུག་དཔེ་དང་མཚུངས། །རྫོགས་ལུགས་མདོ་རྒྱས་སྤྱི་དང་བྱེ་བྲག་ཆེ་བའོ། །རྒྱས་ལུགས་ཇི་བཞིན་ངེས་མེད་སྐྱེ་འགག་མེད་པ་དང༌། །ཐོག་མཐའ་འཇུག་ལྡོག་མེད་ཅིང་རིག་གཉིས་གཏན་ལ་ཕབ། །དཔེར་ན་སྡོང་པོ་ཐབ་མེ་སྙིང་ལ་མདའ་རྒྱབ་ལྟར། །འཁོར་འདས་དུས་གཅིག་གྲོལ་བ་ལྕེ་སྤྱང་མདུད་པ་བཞིན། །མཚན་དོན་བསྟན་པའི་སྐབས་ཏེ་གཉིས་པའོ།། །།

གཉིས་པ་གནས་ལུགས་ཡེ་གྲུབ་དོན་ལ་འབབ་ལུགས་བཞི། །ཡེ་གྲུབ་འགག་མེད་དམིགས་མེད་རྒྱུན་ཆད་མེད་པར་བསྟན། །དཔེ་ནི་དང་པོ་ནམ་མཁའ་ཤར་ལུགས་ཆོ་འཕྲུལ་དང༌། །གསུམ་པ་གཉིས་མེད་བཞི་པ་རང་བྱུང་རང་ཞི་ལྟར། །སྐྱེ་མེད་འགག་མེད་རང་ཤར་བསྒོམ་བསྒྲུབ་རག་མ་ལུས། །གྲོལ་ལུགས་དགུ་དང་ཀློང་བཞི་གནས་ལུགས་ལས་སོགས་བཞི། །ཤེས་བྱ་བཞི་པའི་སྐབས་ཏེ་གསུམ་པའོ།། །།

དྲུག་པ་ཤེས་བྱ་བཅུ་དྲུག་བཞི་ཚོ་བཞིས་བསྟན་ཏེ། །ཕྱོགས་མེད་རྒྱ་གྲོལ་ཀློང་བརྡོལ་གནས་ལུགས་དོན་ལ་བསྐྱལ། །གནས་ལུགས་ལས་འཕྲོས་ལྟ་སྒོམ་སྤྱོད་འབྲས་གཏན་ཚིགས་ལྔའོ། །མི་སྤོང་ཕྱོགས་ལྷུང་ཞེན་མེད་གང་ལྟར་ལྷུན་གྱིས་གྲུབ། །ལུང་རིགས་མན་ངག་གསུམ་དང་གསེར་གླིང་དཔེས་མཚོན་ལྟར། །རང་འབྱུང་སེལ་མེད་སྣང་བ་འགྲན་བཟོད་རིག་པར་གྲོལ། །རིགས་དྲུག་རྟག་ཆད་ཐེག་དགུར་གྲོལ་བར་ཤེས་པར་བྱ། །མཐའ་བཞི་རྒྱ་ཡན་བདེ་བདལ་ཕྱོགས་མེད་མདུང་བསྐོར་ལྟར། །ཁ་ཆར་ཆུ་གྲོགས་ཤིང་མེ་བཞིན་དུ་རྒྱན་དང་རོལ། །རྒྱ་ཡན་ཐུག་ཕྲད་མཚན་མ་རང་གྲོལ་གོལ་ས་ཆོད། །དཔེར་ན་རྫ་རླུང་ཆུ་དང་བྱེ་མ་གསེར་གླིང་ལྟར། །ཡིད་ཆེས་ཐག་ཆོད་རང་ངོ་ཤེས་ཤིང་མཐའ་བཞིར་གྲོལ། །སྒོམ་པ་ཕྱོགས་ལྷུང་སྤྱི་དང་རང་གི་སྐྱེ་འགག་མེད། །སྤྱོད་པ་མ་འགགས་མི་ཚོལ་སྤྱི་རང་འཁྲུལ་པ་ཞིག །འབྲས་བུ་མི་འགྱུར་ཇི་བཞིན་ཤེས་བྱ་ཆིག་ཆོད་དོ། །དཔེར་ན་མིས་ས་བྱ་ནམ་ཉ་འཕྱོས་ཆུ་ནང་བཞིན། །ས་དང་ལམ་དང་ཐེག་པ་ཀུན་སྦྱངས་རིག་པའི་ངང་མི་འདའ། །བཞི་ཚོ་གཉིས་པ་ཤར་འཕྲོས་བོན་བཞི་གཏན་ཚིགས་ལྔ། །མ་ངེས་རང་ཤར་ལྟ་དང་ཤར་ནུབ་མེད་སྒོམ་འབྱུང༌། །ཕྱི་ནང་མེད་སྤྱོད་བླང་དོར་མེད་འབྲས་གསུམ་གྱིས་འབེབས། །ཟང་ཐལ་སོགས་གནས་མེད་ཅིང་རང་ཤར་ནུབ་པ་མེད། །ཡིན་ལུགས་ལྔ་དང་མི་འགལ་མཉམ་ཉིད་བླང་དོར་སྤངས་ཐོབ་མེད། །གྲོལ་ལུགས་མི་གནས་ཡུལ་བྲལ་རྗེས་མེད་རེ་དོགས་མེད། །ཤེས་བྱ་བཅུ་དྲུག་སྐོར་གྱི་སྐབས་ཏེ་བཞི་པའོ།། །།

དོན་བསྐོར་རྣམ་ལྔ་དམ་བཅའ་ཡིད་ཆེས་གཏན་ཚིགས་གསུམ། །གདམས་ངག་ལ་བཟླ་བཅོ་བརྒྱད་སྐྱེ་འགག་དབྱེར་མེད་དུ། །མཐའ་བཞི་བྱ་བྲལ་དམ་བཅའ་གཏན་ཚིགས་ཡིད་ཆེས་དང༌། །གདམས་ངག་བཅུ་གཉིས་རྟ་སྐྱེས་རྟ་ལྟར་སྐྱེ་གཞི་མེད། །ཡུལ་མེད་ལམ་མེད་རང་འབྱུང་ངེས་མེད་འགྱུར་མེད་དོ། །གཞི་དང་རྐྱེན་དང་འབྲས་བུ་གནད་འགྲོ་དབྱིངས་གྲོལ་ཚུལ། །ཐོག་བབས་ཚུལ་དང་མི་སྲིད་སྐྱེ་འགག་རྒྱུན་ཆད་མེད། །དབྱེར་མེད་རྟག་ཆད་མི་གནས་ལྔ་པ་བྱ་རྒྱུ་མེད། །མི་དགོས་བདུན་ཏེ་རྣམ་བཞིར་ཚད་གསུམ་བཟློག་ནུས་ཤིང༌། །སྒྲོ་བསྐུར་མི་འཇུག་ཐ་སྙད་ཚད་གསུམ་བྲོད་མི་སྐྱེ། །སྡུག་བསྔལ་རྗེས་སུ་མི་འབྲེང་བོན་གྱིས་ལྐོག་མི་དོར། །མི་བསྟེན་ཤུགས་འབྱུང་གྲོལ་ས་ཡོད་པས་བློ་བདེ་འོ། །མཐའ་གྲོལ་ཉམ་ང་བོན་གྱིས་དགག་མེད་གར་དགར་གཏང༌། །མི་ལྟ་མི་བསྒྱུར་མི་བྱ་མི་དོར་མི་བསྟེན་ནོ། །ཤུགས་འབྱུང་རེ་དོགས་གྲོལ་བ་བྱར་མེད་རང་གྲོལ་ལོ། །དོན་བསྐོར་ལྔ་པའི་སྐབས་ཏེ་ལྔ་པའོ།། །།

བཅོ་ལྔ་དུས་མཉམ་བོན་ཉིད་ཡིད་ཆེས་དབྱིངས་སུ་འགྲོ །ངེས་ཚིག་དབྱེ་གཉིས་གསུམ་གྱིས་གདམས་ངག་བབས་ལུགས་བསྟན། །རྣམ་གསུམ་འཁྲུལ་སྣང་ཡེ་ཤེས་བོན་ཉིད་འགྱུར་མེད་ནི། །ཐོག་བབས་ཅར་ཕོག་ཤུགས་འབྱུང་ཀློང་བརྡོལ་བར་པ་གཉིས། །​
ཡིད་ཆེས་དགོངས་གསུམ་རིམ་ཆིག་གྲོལ་ནས་ཆིག་ཆོད་དོ། །རིམ་གྱིས་ལམ་ས་དུས་ལམ་ལྔ་ཚོགས་སྦྱོར་མཐོང་ངོ༌། །སྒོམ་མཐར་བཞི་གསུམ་བོན་བཅུ་ཡན་ལག་གཤེན་རབ་ཀྱི། །རྣམ་པར་ས་རིམ་རབ་དགའ་དབྱེར་མེད་གཡུང་དྲུང་ངོ༌། །དུས་རིམ་ཆུང་ངུན་འབུམ་ཕྲག་གཡུང་དྲུང་ཕྱི་ཐོབ་པའོ། །ཆིག་ཆར་ལམ་དང་ས་དུས་ཤེས་བྱ་ཆིག་ཆོད་ནི། །ལམ་ས་དུས་བློ་ཤེས་རབ་སྣོད་དང་གདམས་ངག་ཆིག་ཆོད་དོ། །དཔེར་ན་བྱ་རྒོད་ཕྱེ་མ་ལེབ་དང་རྫིང་ཆུར་སྐྲས། །ཕྱར་ལྟར་མཐོ་དམན་རིམ་པ་བོན་ཉིད་ཀློང་དུ་མཉམ། །ཡིད་ཆེས་དགེ་རྩ་བོན་ལ་བྱ་རྒྱུ་ཤར་ནུབ་མེད། །ཐམས་ཅད་དབྱེར་མེད་རང་གྲོལ་སྐུ་གསུམ་རང་གྲོལ་ལོ། །བློ་བདེ་ཐིག་ལེའི་ཀློང་དུ་མཐའ་འདས་འགག་མེད་སྐྱེ་འགག་མེད། །ཕུང་པོ་དོར་དང་ཡོན་ཏན་ཉི་ཤུ་ངེས་ཚིག་བསྟན། །ལ་གཉིས་རྣམ་བདུན་བཅུ་བཞི་མདོ་རྒྱས་རྒྱ་མ་ཆད། །མི་འགྲོ་ཆུད་མི་ཟ་ཞིང་དཔེར་ན་སྔགས་མཁན་གྱིས། དཔྱིད་མེད་རྩོལ་ལྡན་སོ་ནམ་སྟོན་ཀ་སྨིན་ནུས་ལྟར། །སྤྱོད་ཡོད་འབྲས་བུ་མི་བསླུ་དཔེར་ན་ཅིར་ཡང་འབྱུང༌། །རྗེས་ཐོབ་ཞི་ལྷག་རང་རྒྱུད་ཁྱད་པར་སྐྱེ་མ་མྱོང༌། །མ་མྱོང་མི་གནས་མ་བྱུང་མ་སྐྱེས་མི་ཤིག་པར། །ཕྱོགས་མེད་འཆར་བར་འབྱུང་བར་ཟང་ཐལ་མཐའ་ལས་འདས། །ཆ་ཕྲ་དམིགས་མེད་འཇིགས་བྲལ་གྲོལ་ལུགས་ཁྱུང་སྒོང་ལྟར། །བཅུ་བདུན་མི་རིགས་རིགས་པར་ཆོ་འཕྲུལ་སེམས་ཅན་གྱི། །གྲོལ་ཞིང་མ་བསྟན་མེད་པ་གྱུར་པ་གསུམ་གྱིས་འཐད། །མཐའ་མ་ལྔ་ཡོད་མི་སྲིད་སྲིད་པ་བྱ་བུ་རྣ་ཕྲུག་གོ །རྡེ་བུར་བཏགས་ན་གཤིས་ལ་བབས་ལུགས་གྲོལ་ལུགས་ཀྱི། །ལྔ་ནི་ཡུལ་མེད་ཉག་གཅིག་ཡེ་ཤེས་ཕྱོགས་མེད་དོ། །འགག་མེད་གཉིས་པ་སེམས་ཅན་རྣམ་རྟོག་དུག་ལྔ་དང༌། །ཐེག་པ་ངེས་མེད་གསུམ་པ་སྐུ་གསུམ་ཉག་གཅིག་དང༌། །ཡེ་ཤེས་ཕྱོགས་མེད་ངེས་མེད་ཐ་མའི་བཅུ་དགུ་པ། །མཉམ་པའི་མི་མཉམ་མཉམ་པར་མཐའ་ལ་མཐའ་མ་ལྔ། །ཉི་ཤུ་རྣམ་པ་མ་ངེས་མི་གནས་མ་ངེས་པ། །མ་ཁྲོལ་ངག་གི་འཇིགས་བྲལ་ཚུར་བཟློག་མི་གནས་པས། །དུས་མཉམ་གསུམ་པའི་སྐབས་ཏེ་དྲུག་པའོ།། །།

སུམ་ཕྲུགས་ཡར་མར་བར་གྱི་ཀློང་གསུམ་བོན་སྤྲུལ་ལོངས་སྐུ་འོ། །ཕུག་འཕྲང་སྡུག་བསྔལ་ཕྱོགས་འཛིན་གདམས་ངག་ཞབས་བརྡོལ་དུ། །ལམ་གྱི་བོན་རྣམས་ཚོགས་དྲུག་གྲུབ་མཐའ་བོན་ཉིད་གནད། །དཔེར་ན་ཁྱུང་སྒོང་རླབས་ཡལ་སྤྲིན་ཐིམ་ལག་ཆད་མཁར། །གཉིས་པ་གནད་གཉིས་གླང་ཆེན་གནད་གསུམ་སྐྱེ་འཆི་མེད། །མི་ལེན་མི་སྙེགས་བཟང་ངན་རྒྱུ་ཟད་རྐྱེན་ཟད་འདུ་བྱེད་ཟད། །མ་གཏོགས་བོན་ལ་གདམས་ངག་མི་འགག་མི་གནས་ཏེ། །ཕྱོགས་མེད་ཆར་བྱུང་ཕྲག་བརྒྱ་དགོས་འདོད་ཆོ་འཕྲུལ་གྱི། །རྩ་གཉིས་འཕོ་འགྱུར་མེད་དེ་སྐྱོལ་བའི་བཞག་པ་དང༌། །སྤངས་དང་ཕྱུང་དང་རྩད་ནས་སྐྱེ་རྐང་ལྡོག་ཆུ་འདྲེས། །མཚན་དང་བཅས་པས་མཇུག་བསྡུ་བའི་སྐབས་ཏེ་བདུན་པའོ།། །།

ཐ་དད་རང་ཤར་ངེས་ཚིག་གཞུང་དགྲོལ་མདོ་རྒྱས་སོ། །དཔེ་དོན་བཅུ་བཞི་མདོ་རྒྱས་ཟ་འོག་བཅུ་བདུན་སྣང༌། །ལྟ་སྒོམ་སྤྱོད་འབྲས་སྤྱི་རང་གསད་སེམས་སྣང་བ་སྐུ། །ལོ་འདབ་ཡལ་ག་སྣང་བ་བོན་ཉིད་ནང་གསེས་བཅུ། །སྒོམ་ཡོད་སྒོམ་མེད་གཏིང་མེད་ལོབས་འདོད་བློ་དངོས་འབྱེད། །དྲེགས་ཆད་དྲང་འཐད་སྤུན་པོ་ནག་འབྱམས་ཡང་ཡིན་ནོ། །བཞི་པ་ག་པུར་ཤར་ཚུལ་དགོས་འདོད་གྲོལ་ཚུལ་བསྟན། །ཁྱུང་མཆོག་དམུ་ལོང་ཆེ་ཆུང་ནམ་མཁའ་སྐྱེས་བུ་ལྟར། །བོན་སྐུ་བདེ་ཆེན་ལུང་གི་བསལ་བས་རང་ཤར་བསྟན། །འདོད་པ་ཐ་དད་རང་ཤར་བའི་སྐབས་ཏེ་བརྒྱད་པའོ།། །།

དོན་བསྡུས་རྩ་བའི་གནད་བཀྲོལ་མན་ངག་དམ་པ་འདི། །སྐབས་བརྒྱད་ཤོ་ལོ་ཀ་ནི་སུམ་ཅུ་གཉིས་དང་ཚིག་བཤད་གཅིག ། ཚིག་བཤད་བརྒྱ་དང་ཉི་ཤུ་དགུ་ཡིས་རྩ་བ་བཅིངས་ནས་སུ། །ཕྱི་རབས་སྤྲུལ་པའི་བུ་ལ་འོལ་ཙམ་བསྡུས་ཏེ་བཞག། །ཅེས་གསུངས་སོ། རྒྱ་རྒྱ་རྒྱ། དོན་བསྡུས་རྩ་བའི་མན་ངག་རྫོགས་སོ།། །།

བླ་ཆེན་དྲན་པ་ནམ་མཁའི་བཀའ། རྗེ་རི་ཁྲོད་པ་ཆེན་པོས། སྤྲུལ་སྐུ་ལུང་སྟོན་ལྷ་གཉེན་ལ་གནང༌། དེ་ཡིས་ལུང་སྒོམ་འཁོར་ལོ་རྒྱལ་པོ་ལ་བརྒྱུད། དེས་ལུང་སྟོན་དབང་གྲུབ་ལ་བརྒྱུད། དེས་འ་ཞ་བློ་གྲོས་ལ་བརྒྱུད། དེ་ནས་རིམ་གྱིས་བརྒྱུད་དེ་དར་བའོ། །སརྦ་མངྒལཾ།། །།